
Berθs
Κυρία Πρόεδρε, θα ήθελα να επωφεληθώ της παρουσίας του Προέδρου της Επιτροπής και να του επιστήσω την προσοχή σε ένα σοβαρό θέμα. Στη Γαλλία, το "Ευρωπαϊκό κίνημα Γαλλία" διοργανώνει κάθε χρόνο στις 9 Μαΐου, μια πολύ σημαντική ημερίδα, την Ημέρα της Ευρώπης. Φέτος, θέλουμε να την οργανώσουμε με θέμα το ευρώ. Από το Σεπτέμβριο, το εν λόγω κίνημα σας ζητεί να χρηματοδοτήσετε αυτήν την ημέρα, η οποία, χωρίς την υποστήριξή σας, δεν μπορεί να διοργανωθεί. Ωστόσο, μέχρι σήμερα, δεν έχουμε καμία διαβεβαίωση για την καταβολή της συνεισφοράς της Επιτροπής. Αν μέχρι το τέλος της εβδομάδας, δεν έχουμε αυτή τη διαβεβαίωση, το "Ευρωπαϊκό κίνημα Γαλλία" θα πρέπει να παραιτηθεί από τη διοργάνωση της Ημέρας της Ευρώπης. Πιστεύω ότι θα ήταν εξαιρετικά επιζήμιο για αυτήν την κοινή μας υπόθεση, για την οποία κινητοποιούμε όλες μας τις προσπάθειες.

Πρόεδρος
Πρόεδρε κ. Πρόντι, θέλετε να δώσετε αυτήν τη διαβεβαίωση στην κ. Berθs τώρα, ή σε λίγο, με την ευκαιρία της ομιλίας σας;

Prodi
. (ΙΤ) Κυρία Berθs, δεν έχω τις λεπτομέρειες του θέματος που θίξατε, αλλά θα κάνω αμέσως έναν έλεγχο και θα σας δώσω σήμερα κιόλας απάντηση.

Πρόεδρος
Σας ευχαριστώ, κύριε Πρόεδρε της Επιτροπής.

Ψηφοφορία επί της αίτησης κατεπείγοντος
Πρόεδρος. -
Η Επιτροπή Ελευθεριών και Δικαιωμάτων των Πολιτών, Δικαιοσύνης και Εσωτερικών Υποθέσεων αποφάσισε την εφαρμογή της διαδικασίας χωρίς έκθεση για την εν λόγω πρόταση απόφασης και θα δώσω αμέσως το λόγο στον κ. Watson για να μας εκθέσει την άποψη αυτής της επιτροπής, της οποίας προεδρεύει.
Watson (ELDR), Πρόεδρος της Eπιτροπής Ελευθεριών και Δικαιωμάτων των Πολιτών, Δικαιοσύνης και Εσωτερικών Υποθέσεων. (ΕΝ) Κυρία Πρόεδρε, η επιτροπή της οποίας έχω την τιμή να προεδρεύω έχει πλήρη επίγνωση της σπουδαιότητας του ζητήματος καθώς και του κατεπείγοντος της έγκρισής του πριν από το Μάρτιο του 2001, ώστε να καταστεί δυνατή η πλήρης συμμετοχή της Σκανδιναβικής Ένωσης. Θα προτιμούσαμε να έχουμε ενημερωθεί για το θέμα αυτό νωρίτερα. Το Συμβούλιο το έθεσε υπόψη μας πραγματικά την τελευταία στιγμή.
Παρόλα αυτά, υπό αυτές τις συνθήκες δεν επιθυμούμε να καθυστερήσουμε την ψηφοφορία γι' αυτό το θέμα, και θεωρούμε ότι είναι καλύτερα να εφαρμοστεί διαδικασία χωρίς έκθεση. Προτείνουμε λοιπόν να τεθεί αμέσως σε ψηφοφορία στην παρούσα περίοδο συνόδου.

Πρόεδρος
Εφόσον κανείς συνάδελφος δεν επιθυμεί να εκφραστεί κατά του κατεπείγοντος, προχωρούμε στην ψηφοφορία.
(Το Σώμα εγκρίνει το κατεπείγον)

Παρουσίαση του προγράμματος της Επιτροπής για το 2001από τον Πρόεδρό της / Νίκαια
Πρόεδρος
Η ημερήσια διάταξη προβλέπει την κοινή συζήτηση σχετικά με την παρουσίαση του προγράμματος της Ευρωπαϊκής Επιτροπής για το 2001, και την προφορική ερώτηση (B5-0006/2001) του κ. van Velzen και άλλων προς την Επιτροπή, εξ ονόματος της Ομάδας του Ευρωπαϊκού Λαϊκού Κόμματος (Χριστιανοδημοκράτες) και των Ευρωπαίων Δημοκρατών, σχετικά με τη συνέχεια που θα δοθεί στο Ευρωπαϊκό Συμβούλιο της Νίκαιας.
Ο κ. Πρόντι, Πρόεδρος της Επιτροπής, έχει το λόγο.

Prodi
. (ΙΤ) Κυρία Πρόεδρε, αξιότιμοι κύριοι βουλευτές, είναι αναμφίβολα καλό που, μία φορά το χρόνο, διεξάγεται μια γενική συζήτηση για την κατάσταση της Ένωσης. Θα ήθελα αυτή η συζήτηση ενώπιόν σας να σημάνει επίσης ένα βήμα μπροστά στον δρόμο που πρέπει να διανυθεί κατά το 2001. Ο δρόμος αυτός είναι προφανώς σπαρμένος με πολυάριθμα γεγονότα και πολυάριθμες προτεραιότητες, τις οποίες θα περιγράψουμε σ' αυτήν την ομιλία, αλλά προπαντός υπαγορεύει ήδη - θα έλεγα μάλιστα υπαγορεύει επιτέλους - την κατεύθυνση της αυριανής Ευρώπης.
Η Επιτροπή της οποίας έχω την τιμή να προεδρεύω ζητούσε ανέκαθεν να κρίνεται βάσει των γεγονότων και είναι, επομένως, πολύ σημαντικό για μένα το ότι η συνεργασία της Επιτροπής και του Κοινοβουλίου, όπως και οι επωφελείς σχέσεις της Επιτροπής και των κρατών μελών στο πλαίσιο του Συμβουλίου, οδηγούν σε σοβαρά και συγκεκριμένα αποτελέσματα. Να γιατί χαίρομαι που αυτό το ετήσιο ραντεβού μετατρέπεται σε μια προνομιακή στιγμή κοινού, ανοιχτού και ελεύθερου προβληματισμού, όπου μπορούμε να συζητήσουμε τις επιτυχίες μας και τα προβλήματά μας από μια εποικοδομητική οπτική, για να φθάσουμε στην υλοποίηση των σχεδίων που βρίσκονται στην καρδιά των ευρωπαίων πολιτών.
Γνωρίζω ότι, για αυτού του είδους τις περιστάσεις, η παράδοση του πρωτοκόλλου θέλει να περιγράψει ο Πρόεδρος με λεπτομέρειες τις πολιτικές που εφαρμόσθηκαν, αλλά δεν νομίζω ότι κάνω κάτι δυσάρεστο προτείνοντάς σας να απομακρυνθώ λίγο από αυτήν την παράδοση, προτιμώντας να περιορισθώ στις κυριότερες προτεραιότητες για το 2001 και στο ευρύτερης εμβέλειας θέμα του μέλλοντος της Ευρώπης.
Για τους δώδεκα τελευταίους μήνες, πράγματι, θα πω λίγα πράγματα. Όταν παρουσιάστηκα ενώπιόν σας, πριν από ένα χρόνο, εξήγγειλα τους τέσσερις στρατηγικούς στόχους που είχε προκαθορίσει η Επιτροπή μου: πρώτον, να προωθήσει νέες μορφές διακυβέρνησης σε ευρωπαϊκή κλίμακα· δεύτερον, να σταθεροποιήσει την Ευρώπη και να ενισχύσει την παρουσία μας σε παγκόσμιο επίπεδο· τρίτον, να επαναπροσδιορίσει τις οικονομικές και κοινωνικές προτεραιότητες και, τέλος, τέταρτον, να βελτιώσει την ποιότητα ζωής για όλους.
Για να βελτιώσουμε την ποιότητα ζωής των ευρωπαίων πολιτών, δημοσιεύσαμε το Λευκό μας Βιβλίο για την ασφάλεια των τροφίμων και μία πρόταση κανονισμού που ορίζει τις απαιτήσεις και τις θεμελιώδεις αρχές του δικαίου των τροφίμων. Προτείναμε, εξάλλου, τη θέσπιση μιας ευρωπαϊκής αρχής τροφίμων, που θα τεθεί σε λειτουργία εντός του έτους.
Εκτός αυτού, προτείναμε τη θέσπιση μιας ευρωπαϊκής αρχής για την ασφάλεια των εναέριων μεταφορών και, μετά την καταστροφή του Erika, επεξεργασθήκαμε νέα, αυστηρά νομοθετικά μέσα σε θέματα ασφάλειας της ναυτιλίας.
Για να προωθήσουμε μια νέα οικονομική και κοινωνική ατζέντα για την Ευρώπη, παρουσιάσαμε στο Ευρωπαϊκό Συμβούλιο της Λισαβόνας ισχυρές και λεπτομερείς προτάσεις, χάρη στις οποίες η Ευρωπαϊκή Ένωση διαθέτει σήμερα μια ολοκληρωμένη στρατηγική που θα της επιτρέψει να μετατραπεί στην πιο δυναμική και ανταγωνιστική οικονομία της γνώσης στον κόσμο.
Ο παράγοντας-κλειδί για τη σταθεροποίηση της ηπείρου μας είναι η στρατηγική μας για τη διεύρυνση της Ευρωπαϊκής Ένωσης. Καθ' όλη τη διάρκεια του 2000 η Επιτροπή προώθησε με αποφασιστικότητα τις ενταξιακές διαπραγματεύσεις με τις υποψήφιες χώρες, εκτός του ότι ξεκίνησε τη δημόσια συζήτηση για μια σωστή και αληθινή πολιτική της μετανάστευσης.
(Χειροκροτήματα) Τέλος, για να προωθήσουμε νέες μορφές ευρωπαϊκής διακυβέρνησης, ριχτήκαμε στη δουλειά και προβλέπουμε να δημοσιεύσουμε το σχετικό Λευκό Βιβλίο μέσα στο καλοκαίρι.
Αν κοιτάξουμε την ουσία των πραγμάτων, αξιότιμοι κύριοι βουλευτές, η Επιτροπή τήρησε κατά τη διάρκεια του 2000 τις δεσμεύσεις που είχε αναλάβει, αναζητώντας απλές και σαφείς λύσεις. Σήμερα, ενώπιον αυτής της Συνέλευσης, θέλω να πω ότι είμαι πραγματικά υπερήφανος για το προσωπικό της Επιτροπής, για το οποίο το 2000 ήταν ένα έτος ριζικών εσωτερικών μεταρρυθμίσεων. Τα μέλη της Επιτροπής και εγώ καταλαβαίνουμε ότι ζητήσαμε πολλά από τους υπαλλήλους μας, όχι μόνο από άποψη φόρτου εργασίας, αλλά επίσης και προπαντός από άποψη προσαρμογής στις νέες μεθόδους εργασίας και σε μια διαφορετική αντίληψη της ατομικής ευθύνης στη δραστηριότητά τους.
Η εσωτερική μεταρρύθμιση, που προφανώς δεν αποτελεί αυτή καθαυτή πολιτικό στόχο, δεν παύει ωστόσο να είναι ένα από τα μεγάλα ανοιχτά εργοτάξια για το 2001. Κάθε οργάνωση, πράγματι, οποιουδήποτε είδους, έχει την υποχρέωση να προσαρμόζεται διαρκώς στις μεταβολές του κόσμου που την περιβάλλει. Αυτό ακριβώς προσπαθούμε να κάνουμε αυτή τη στιγμή. Ωστόσο, μια διοίκηση δεν μπορεί να ζει για πάρα πολύν καιρό σε συνθήκες τόσο έντονου στρες, όποιες και αν είναι οι αντικειμενικά επιβεβλημένες ανάγκες στις απαιτούμενες μεταβολές. Είμαι λοιπόν αποφασισμένος να φέρω ταχέως εις πέρας την εσωτερική μεταρρύθμιση, με πλήρη τήρηση όλων των δεσμεύσεών μας και σε κλίμα συνεννόησης και διαφάνειας.
Οι πολιτικές επιλογές της Επιτροπής επισημαίνονται στο πρόγραμμα εργασίας για το 2001, που υιοθετήθηκε στα τέλη Ιανουαρίου και διαβιβάστηκε αμέσως στο Κοινοβούλιο. Οι πιο σημαντικές διαρθρώνονται γύρω από έναν ορισμένο αριθμό βασικών συμφωνιών. Δεν πρόκειται για μια τυχαία συναρμολόγηση διαφόρων σχεδίων, ο καθοδηγητικός μίτος μένει πάντα ο ίδιος: να οδεύσουμε προς τις συγκεκριμένες απαιτήσεις των πολιτών και να μεριμνήσουμε για τα συμφέροντά τους. Ακόμα και η συζήτηση για το μέλλον της Ένωσης, στην οποία θα στραφώ σε λίγο, εντάσσεται σ' αυτό το πλαίσιο. Επιτρέψτε μου, ωστόσο, να απαριθμήσω πρώτα λεπτομερώς τις πιο σημαντικές πρωτοβουλίες του τρέχοντος έτους.
Κυρία Πρόεδρε, αξιότιμοι κύριοι βουλευτές, όλο το έργο μας μετά τη Λισαβόνα και με την προοπτική της Στοκχόλμης εμπνέεται από ένα διαρκή στόχο: να αφήσουμε στα παιδιά μας μια Ευρώπη που να χαρακτηρίζεται από δυναμισμό, δικαιοσύνη και ευημερία, μια Ευρώπη όπου οι πολίτες θα καυχώνται για σύγχρονες δεξιότητες, θα κατέχουν καλές θέσεις εργασίας και θα διαδραματίζουν ενεργό ρόλο εντός της κοινότητας όπου ζουν.
Βάσει των συμβολών της Επιτροπής, η περσινή Σύνοδος Κορυφής της Λισαβόνας παρήγαγε μια στρατηγική για την επίτευξη αυτού του στόχου. Τον επόμενο μήνα, στη Στοκχόλμη, το Ευρωπαϊκό Συμβούλιο θα εξετάσει, με τη συνοδεία των εκθέσεων της Επιτροπής, τις προόδους που έχουν επιτελεσθεί, τους τομείς όπου προχωρούμε με μεγάλα βήματα, αλλά και εκείνους στους οποίους έχουμε καθυστέρηση.
Ένας από τους βασικούς στόχους της στρατηγικής μας είναι να αποκαταστήσουμε ευνοϊκές συνθήκες για την πλήρη απασχόληση. Παρατηρούμε ήδη ορισμένες ενθαρρυντικές προόδους: πέρσι δημιουργήθηκαν 2,5 εκατομμύρια θέσεις εργασίας, πάνω από τα δύο τρίτα των οποίων δόθηκαν σε γυναίκες. Ο αριθμός είναι πραγματικά πολύ υψηλός, μα φυσικά, για να λυθεί το πρόβλημα της ανεργίας, αυτό πρέπει να επαναληφθεί για αρκετά χρόνια.
Σε ορισμένους τομείς, αντίθετα, όπως επισημαίνει η έκθεσή μας για τη Στοκχόλμη, οι πρόοδοι ήταν ομολογουμένως υπερβολικά αργές. Είναι απαραίτητο, λοιπόν, να επιδείξουν οι ευρωπαίοι ηγέτες μεγαλύτερη πολιτική βούληση και την επίγνωση ότι επείγει να τηρηθούν οι υποσχέσεις που δόθηκαν στη Λισαβόνα, για παράδειγμα όσον αφορά το κοινοτικό δίπλωμα ευρεσιτεχνίας, το πρόγραμμα GALILEO και την ελευθέρωση του φυσικού αερίου και της ηλεκτρικής ενέργειας: είναι προγράμματα ζωτικής σημασίας για το μέλλον μας.
Εκτός αυτού, δεν διαθέτουμε, μέχρι σήμερα, συνεκτική στρατηγική σε θέματα συνεχούς κατάρτισης. Αυτό που ζητείται από εμάς, επομένως, είναι μια νέα προτροπή για την εντατικοποίηση της δράσης σε ορισμένους βασικούς τομείς. Στην έκθεσή μας για τη Στοκχόλμη έχουμε προσδιορίσει δέκα από αυτούς τους τομείς, ιδιαίτερα - δεν θέλω να τους απαριθμήσω όλους - τις τεχνολογίες αιχμής, τις ολοκληρωμένες αγορές κεφαλαίου, τις νέες δεξιότητες και την κινητικότητα στις ευρωπαϊκές αγορές εργασίας. Στη Στοκχόλμη θα ζητήσω από τους αρχηγούς κρατών και κυβερνήσεων να μην χάσουν την ευκαιρία και να μην αρκεστούν στις κατακτήσεις που έχουν γίνει: πρέπει να προχωρήσουμε με πλήρη αποφασιστικότητα στον δρόμο των μεταρρυθμίσεων που έχουν ήδη συμφωνηθεί στη Λισαβόνα.
Για να σας δώσω μια ιδέα της έκθεσής μας, θα σας παρουσιάσω πιο συγκεκριμένα τρεις συστάσεις που περιέχει: καταρχάς, να αρθούν τα εμπόδια που αποθαρρύνουν την είσοδο του εργατικού δυναμικού ή που περιορίζουν την κινητικότητα των εργαζομένων. Αυτός ο στόχος απαιτεί πιο αποτελεσματικά φορολογικά συστήματα, περισσότερες επενδύσεις στην εκπαίδευση και τη συνεχή κατάρτιση και, τέλος, ειδικά μέτρα για να καλυφθεί το έλλειμμα των γνώσεων. Χρειάζονται επίσης μέτρα που να εγγυώνται τη δυνατότητα μεταφοράς των επαγγελματικών προσόντων και των συντάξεων σε διάφορους τομείς και σε διάφορες χώρες. Κατά δεύτερο λόγο, πάντα ως παράδειγμα, πρέπει να επιταχυνθούν οι οικονομικές μεταρρυθμίσεις. Οι υπηρεσίες αποτελούν τα τρία τέταρτα του ακαθάριστου εγχώριου προϊόντος μας, όμως για αυτόν τομέα λείπει ακόμη μια πραγματική εσωτερική αγορά. Τρίτον, η Ευρώπη πρέπει να βρίσκεται στην πρωτοπορία της καινοτομίας, για να μας επιτρέψει να δημιουργήσουμε έναν ευρωπαϊκό χώρο έρευνας. Δεν χρειάζεται να αναλύσω περισσότερο αυτό το σημείο.
Κυρία Πρόεδρε, αξιότιμοι κύριοι βουλευτές, πρέπει να βρεθεί μια βιώσιμη ισορροπία μεταξύ των πολιτικών μας, προκειμένου να διατηρήσουμε, και για τις μελλοντικές γενιές, όλους τους ζωτικούς πόρους της Ευρώπης, την οικονομική κληρονομιά μας, αλλά και το κοινωνικό μας κεφάλαιο και το περιβάλλον μας. Για να βρεθεί αυτή η σωστή μακροπρόθεσμη ισορροπία, επιβάλλεται μια στρατηγική αειφόρου ανάπτυξης. Αυτή ακριβώς είναι η στρατηγική που επεξεργάζεται σήμερα η Επιτροπή και που θα συζητηθεί στο αποκορύφωμα της τρέχουσας Προεδρίας, δηλαδή στο Ευρωπαϊκό Συμβούλιο του Γκέτεμποργκ. Στηριζόμαστε στη μετάφραση της έννοιας της αειφόρου ανάπτυξης, που από μόνη της είναι μάλλον αφηρημένη, σε συγκεκριμένους και κατανοητούς όρους, καθώς και σε συγκεκριμένες, ορατές πρωτοβουλίες με επίδραση στο παραγωγικό δυναμικό και στις συνήθειες των πολιτών. Θα είναι, λοιπόν, μια στρατηγική προσανατολισμένη προς την καινοτομία και την αύξηση των σχετικών επενδύσεων, με την αξιοποίηση και των δυνατοτήτων που προσφέρουν οι τεχνολογίες αιχμής: μια στρατηγική ικανή να ορίζει τις τιμές σε ένα επίπεδο που θα σέβεται περισσότερο το κόστος της υποβάθμισης του περιβάλλοντος.
Ένα μακροπρόθεσμο πολιτικό σχέδιο τέτοιου είδους απαιτεί, προφανώς, αποτελεσματική προηγούμενη διαβούλευση. Για την προώθηση αυτής της συζήτησης, σας έχω ήδη γράψει, κυρία Πρόεδρε, προτείνοντας να διεξαχθεί μια μεγάλη συζήτηση για αυτό το θέμα στους κόλπους του Ευρωπαϊκού Κοινοβουλίου. Οι γνωμοδοτήσεις ετούτης της Συνέλευσης θα αποτελέσουν, πράγματι, πολύτιμη βοήθεια για την Επιτροπή κατά τον καθορισμό της στρατηγικής της πρότασης για τη Σύνοδο Κορυφής του Γκέτεμποργκ, μιας πρότασης που - επαναλαμβάνω - πρέπει να είναι συγκεκριμένη, διαφορετικά γίνεται μια σύνοδος κορυφής χωρίς πειθώ.
Σκοπεύουμε, επίσης, να υποκινήσουμε μια ζωηρή συζήτηση, όχι μόνο εντός των ευρωπαϊκών οργάνων, αλλά, γενικότερα, με τους συμπολίτες μας, μέσω της δημοσίευσης ενός εγγράφου προς διαβούλευση. Ο σκοπός μας είναι να σκιαγραφήσουμε έναν γενικό, συνεκτικό και μακροπρόθεσμο προσανατολισμό για τη διαχείριση των ευρωπαϊκών υποθέσεων.
Περνώντας τώρα στις σχέσεις με τον υπόλοιπο κόσμο, φθάνουν κάθε μέρα πιο σαφή σήματα από τους συμπολίτες μας, βάσει των οποίων, αν πραγματικά θέλουμε να κατευθύνουμε τις δυνάμεις της παγκοσμιοποίησης προς το συμφέρον όλων, πρέπει να είμαστε έτοιμοι να λάβουμε αποφάσεις και σε αυτόν τον τομέα. Βραχυπρόθεσμα αυτό σημαίνει να εντάξουμε στις προσεχείς μας προτεραιότητες για το 2001 ένα νέο γύρο εμπορικών διαπραγματεύσεων, αν και αυτό δεν εξαρτάται εξολοκλήρου από μας. Ένας νέος γύρος είναι, πράγματι, ο καλύτερος τρόπος να εδραιωθεί το πολυτομεακό σύστημα με περαιτέρω ελευθέρωση των συναλλαγών και νέους κανόνες που να ανταποκρίνονται στις απαιτήσεις της κοινωνίας των πολιτών.
Πρέπει, επίσης, να ξεκινήσουμε διαπραγματεύσεις σε θεμελιώδεις τομείς, όπως ο ανταγωνισμός και οι επενδύσεις, με πραγματική επικέντρωση στα συμφέροντα των αναπτυσσόμενων χωρών. Οι αναπτυσσόμενες χώρες ακριβώς αποτελούν το κεντρικό στοιχείο αυτής της νέας διαδικασίας. Η εμπορική πολιτική δεν μπορεί να περιορίζεται στην αντιμετώπιση των συμφερόντων του επιχειρηματικού κόσμου: πρέπει να ενεργήσουμε έτσι ώστε να αποβαίνει προς όφελος των πιο φτωχών πληθυσμών του κόσμου. Ευχόμαστε, επομένως, να δεχθούν το Συμβούλιο και το Κοινοβούλιο, αυτόν τον μήνα, την πρότασή μας να επιτραπεί στις 48 φτωχότερες χώρες της ανθρωπότητας να εξάγουν στην Ευρωπαϊκή Ένωση οτιδήποτε, εκτός από όπλα: κάθε είδος εμπορευμάτων χωρίς ποσοστώσεις και χωρίς δασμούς.
(Χειροκροτήματα)Χθες μου τηλεφώνησε ο γραμματέας των Ηνωμένων Εθνών, μετά το ταξίδι του στη Μέση Ανατολή, και τελικά μου ζήτησε ρητώς να ζητήσω από σας και από το Συμβούλιο να προωθήσετε αυτό το σχέδιο, που θέλησαν ο Επίτροπος Lamy και όλη η Επιτροπή και η Προεδρία, και που είναι μια αλλαγή, με όλα τα προβλήματα που θα επιφέρει για μας και για τις χώρες μας. Είμαστε επίσης έτοιμοι να συνεργασθούμε, όσον αφορά τα εμπορικά θέματα, με τη νέα διοίκηση και τη νέα Γερουσία των Ηνωμένων Πολιτειών. Προφανώς ο Πρόεδρος Μπους έχει τις περιφερειακές του προτεραιότητες, ξέρω όμως ότι αυτός και οι συνεργάτες του δεν υποτιμούν τη σημασία του πολυμερούς συστήματος.
Κυρία Πρόεδρε, αξιότιμοι κύριοι βουλευτές, ένα άλλο θεμελιώδες ραντεβού είναι, προφανώς, η θέση σε κυκλοφορία του ευρώ κατά τα τέλη του έτους. Μόλις λάβει την όψη κουδουνιστών νομισμάτων στις τσέπες μας, το ευρώ θα γίνει απτή καθημερινή πραγματικότητα για τους πολίτες. Κατά τους δεκάμιση επόμενους μήνες η Επιτροπή θα εργαστεί σκληρά μαζί τη σουηδική και τη βελγική Προεδρία για να φέρει σε πέρας τις προετοιμασίες του σημαντικότατου αυτού γεγονότος: ενός γεγονότος που θα γράψει ιστορία και θα σφραγίσει δια παντός τη ζωή των Ευρωπαίων. Αυτό όμως απαιτεί μια οργανωτική μηχανή τεράστια και, προπαντός, άνευ προηγουμένου. Ωστόσο, δεν βλέπουν όλοι με καλό μάτι την ιδέα να εγκαταλείψουν τα παλιά τους νομίσματα για το νέο και, ασφαλώς, δεν αποκλείω ορισμένες αρχικές δυσκολίες. Πρέπει, λοιπόν, να προσπαθήσουμε με όλες μας τις δυνάμεις να κάνουμε την κοινή γνώμη να καταλάβει ότι το ευρώ θα φέρει πλεονεκτήματα για όλους και ότι θα γίνει συνώνυμο μιας ζωτικής και σύγχρονης οικονομίας. Εν τω μεταξύ, είναι ήδη σύμβολο ενός κατεξοχήν ευρωπαϊκού σχεδίου, που υλοποιήθηκε εντός των προθεσμιών και με τους τρόπους που είχαν προβλεφθεί από την Ευρώπη και για την Ευρώπη.
Κυρία Πρόεδρε, αξιότιμοι κύριοι βουλευτές, τελειώνω επιστρέφοντας στο επιχείρημα που τόνισα προ ολίγου: τη συζήτηση για το μέλλον της Ευρώπης μετά τη Νίκαια. Στη Συνθήκη της Νίκαιας εγώ αναγνωρίζω, με όλα τα όρια που έχουμε ήδη δει μαζί, μια διπλή αξία: καταρχάς, την αξία της ύπαρξής της, που δεν είναι και λίγη· δεν υπάρχουν πλέον, δηλαδή, από πλευράς μας εμπόδια που μας απαγορεύουν να προβούμε στη διεύρυνση. Η δεύτερη αξία είναι ότι δηλώνει ανοιχτά τη φάση μετά τη Νίκαια, ότι υπόσχεται να ξεκινήσει μια ευρεία συζήτηση για το μέλλον της Ευρωπαϊκής Ένωσης. Τον περασμένο Ιανουάριο δήλωσα ενώπιόν σας, ακολουθώντας εξάλλου τη δήλωση που είναι προσαρτημένη στη Συνθήκη, ότι αυτή η διαδικασία θα ξεκινούσε με μία πρώτη φάση "ανοιχτού προβληματισμού" . Το Ευρωπαϊκό Συμβούλιο του Δεκεμβρίου θα μπορούσε έπειτα να ξεκινήσει μια δεύτερη φάση, η οποία είχα προτείνει να ονομαστεί φάση "διαρθρωμένου προβληματισμού" και η οποία θα οδηγούσε τελικά σε μία σύντομη Διακυβερνητική Διάσκεψη λήψης αποφάσεων. Είμαι πεπεισμένος ότι αυτή είναι η διαδικασία που χρειαζόμαστε και έχω την εντύπωση ότι αυτή η ιδέα αποτελεί πλέον αντικείμενο ευρείας συμφωνίας.
Αυτό για το οποίο θα ήθελα να μιλήσω σήμερα εδώ είναι προπαντός η πρώτη φάση, επειδή αφορά το 2001. Η φάση του ανοιχτού προβληματισμού, στην οποία έχουμε ήδη εισέλθει, είναι, κατά τη γνώμη μου, θεμελιώδης για τρεις λόγους: καταρχάς επειδή οι ευρωπαίοι πολίτες δείχνουν καθημερινά, με τις πράξεις και με τις απόψεις τους, το παράδοξο μιας Ευρώπης που είναι όλο και πιο αναγκαία, αλλά, παρόλα αυτά, θεωρείται όλο και πιο μακρινή. Τίθεται και επιβάλλεται, επομένως, μια συζήτηση που περιλαμβάνει όλους και όλα τα επίπεδα της κοινωνίας, για την επανέναρξη και την ολοκλήρωση του μεγάλου σχεδίου της Ευρωπαϊκής Ένωσης. Δεύτερον, για την απογοητευτική έκβαση της Διάσκεψης της Νίκαιας, αυτό που έλειψε περισσότερο στη Νίκαια ήταν ακριβώς ο προηγούμενος εις βάθος διάλογος για το τι περιμένουμε από την Ευρώπη και για την Ευρώπη. Η συζήτηση διήρκεσε πολύ, αλλά δεν υπεισήλθε ποτέ στα ουσιώδη σημεία, και η συζήτηση αυτή δεν μπορεί λογικά να αναβληθεί. Τρίτον, τέλος, για την πιο διαδεδομένη εντύπωση, με την οποία συμφωνώ και εγώ, ότι η λογική του "μη λεχθέντος" , των εποικοδομητικών ασαφειών, έχει πια εξαντλήσει τα φυσίγγια της.
Τώρα έχουμε μπει σε μια νέα φάση, κατά την οποία τα βασικά ζητήματα βρίσκονται μπροστά στα μάτια μας και είναι αδύνατο να τα παρακάμψουμε. Από το 1981, πρώτα η Κοινότητα και μετά η Ένωση επιδίδονται αδιάκοπα σε μια διαδικασία συμμόρφωσης, αναδιάρθρωσης, διεύρυνσης και προσαρμογής· επί μία σχεδόν γενιά ζούμε έναν μόνιμο θεσμικό σεισμό, που κατέληξε να ξεριζώσει τα σημεία αναφοράς της κοινής γνώμης των χωρών μας και να ρίξει τη σκιά της αμφιβολίας γύρω από το βάσιμο των επιλογών μας και τη συνεκτική γραμμή που ακολουθήσαμε. Εφαρμόσαμε επιλογές ιστορικής σημασίας, που θα υλοποιήσουν την ενότητα της ηπείρου. Θα ήταν παράλογο και επικίνδυνο να αφήσουμε αυτήν την ενότητα να συσταθεί γύρω από μια συμφωνία που κατέστη αόριστη, από υποχρεώσεις που έχουν μόνο σκιαγραφηθεί ή από απαισιόδοξες μετάνοιες. Για ποια συζήτηση μιλάμε; Πρόκειται για μια συζήτηση επανίδρυσης, δηλαδή για μια συζήτηση συνταγματικού χαρακτήρα. Έχω εμπιστοσύνη στην κριτική ικανότητα των συμπολιτών μας και των εκλεγμένων εκπροσώπων τους, μεταξύ άλλων επειδή τοποθετούμε τη συζήτηση στο κατάλληλο επίπεδο, που δεν είναι το επίπεδο της καμπυλότητας των αγγουριών ή των επινοηθέντων ή αναχθέντων σε τέχνη θεμάτων, αλλά το επίπεδο των πραγματικών ζητημάτων, των ζητημάτων που ενδιαφέρουν τους πολίτες, οι οποίοι άλλωστε, γενικά, ζητούν όχι λιγότερη, αλλά ίσως περισσότερη Ευρώπη.
Τα ερωτήματα που απασχολούν τους Ευρωπαίους όχι μόνο δεν αφορούν τα αγγούρια, αλλά, ας το παραδεχτούμε, δεν αφορούν κατά πρώτο λόγο ούτε τη θεσμική συζήτηση στην οποία επιδιδόμαστε από την εποχή του Μάαστριχτ και η οποία - είναι αναντίρρητο, ιδίως μετά τη Νίκαια - πέφτει πλέον στο κενό. Πιστεύω ότι το πραγματικό πρόβλημα είναι το γεγονός ότι, σε ένα ορισμένο σημείο, χάσαμε το νήμα της συμφωνίας μεταξύ των κρατών μελών μας ως προς την κατεύθυνση που πρέπει να ακολουθήσουμε. Τα σοφιστικά πρωτόκολλα, οι πολύπλοκες μέθοδοι καταφέρνουν όλο και λιγότερο να κρύψουν τις αποκλίσεις μας: αποκλίσεις που, κατά τη γνώμη μου, απορρέουν εν μέρει από μια κακώς θεμελιωμένη συζήτηση τα τελευταία χρόνια, μια συζήτηση συχνά βασισμένη σε απλά ζητήματα εξουσίας. Πρέπει επιτέλους να φθάσουμε στην ουσία.
Είναι φυσικό να υπάρχουν αποκλίσεις όσον αφορά τους απώτερους στόχους της Ευρωπαϊκής Ένωσης, δεδομένου ότι, για καλή μας τύχη, διαφέρουμε και οι ίδιοι. Βρίσκω όμως κάποια παρηγοριά όταν σκέπτομαι ότι, αν μη τι άλλο, για την ουσία του σχεδίου είναι δυνατό να βρεθεί μια κοινότητα προθέσεων. Αυτό με οδηγεί στις πραγματικές ερωτήσεις, εκείνες στις οποίες περιμένω να επικεντρωθεί η δημόσια συζήτηση, για παράδειγμα: είμαστε ή δεν είμαστε όλοι σύμφωνοι με το γεγονός ότι ο στόχος μας είναι να οικοδομήσουμε μια οντότητα αποφασισμένη να κάνει αισθητό το βάρος της σε παγκόσμιο επίπεδο, δηλαδή μια οντότητα πολιτική και όχι μόνο εμπορική; Έχουμε όλοι επίγνωση του θεμελιώδους στοιχήματος από το οποίο εξαρτάται το μέλλον των λαών μας, δεδομένου ότι τα κράτη μας, αν αφήνονταν μόνα τους, θα είχαν απείρως μεγαλύτερες δυσκολίες να επιβεβαιώσουν την ύπαρξή τους και την ταυτότητά τους στον κόσμο; Αλλη ερώτηση: ποιο επίπεδο οικονομικής και κοινωνικής αλληλεγγύης είμαστε διατεθειμένοι να καθιερώσουμε ανάμεσά μας; Όχι μόνο για να αποφεύγουμε τους νομισματικούς κλυδωνισμούς ή τους κινδύνους κατατεμαχισμού της εσωτερικής αγοράς, αλλά επειδή πιστεύουμε ότι οι λαοί μας πρέπει να αλληλοβοηθούνται και να συμμετέχουν σε ένα κοινό εγχείρημα. Και ακόμη: είμαστε εξίσου αλληλέγγυοι όσον αφορά την εσωτερική και την εξωτερική μας ασφάλεια; Και έπειτα: τι περιβάλλον θα αφήσουμε στις μελλοντικές γενιές; Τέλος: ποια είναι τα πιο αποτελεσματικά μέσα που θα επιτρέψουν στους ευρωπαϊκούς λαούς να προστατεύσουν και να επιβεβαιώσουν τις αξίες της δημοκρατίας, της αλληλεγγύης και της δικαιοσύνης, τις οποίες υποστηρίζουμε;
Αυτό είναι, κατά την άποψή μου, το είδος των ερωτήσεων που πρέπει να θέσουμε στον εαυτό μας κατά τη φετινή συζήτηση. Πρόκειται για ερωτήσεις κατεξοχήν πολιτικές, όχι θεσμικές, και από την απάντηση σ' αυτές τις ερωτήσεις εξαρτάται ο τρόπος με τον οποίο θα επιλέξουμε να συμβιώσουμε και να συνεργαστούμε.
Ανοίγοντας αυτή τη μεγάλη συζήτηση για αυτά τα θέματα, μην νομίζετε ότι σκοπεύω να προσκαλέσω τους πολίτες και εσάς να αρχίσετε μια συζήτηση χωρίς σταθερά σημεία, ξεκινώντας από μια tabula rasa. Μιλάμε με βάση όλα αυτά τα σπουδαία και χρήσιμα πράγματα που έχουν επιτευχθεί στα πενήντα χρόνια ζωής της Κοινότητας και της Ένωσης· μιλάμε για μια Ευρώπη που έχει κατακτήσει ειρήνη, ευημερία και, τελικά, και το ενιαίο νόμισμα.
Κυρία Πρόεδρε, αξιότιμοι κύριοι βουλευτές, με τη βοήθεια όλων σας, των εθνικών μας βουλευτών, των κυβερνήσεών μας, πρέπει να θέσουμε επί τάπητος αυτές τις ερωτήσεις και να ενθαρρύνουμε τις απαντήσεις. Κάνοντάς το αυτό - ξεκαθαρίζω - δεν συγχέω τη δημόσια συζήτηση, που έχει ανοίξει με τον ευρύτερο δυνατό τρόπο η κοινωνία των πολιτών, με τη δημοκρατική εκπροσώπηση. Είναι οι βουλευτές, ευρωπαϊκοί και εθνικοί, αυτοί που έχουν ιδιαίτερη νομιμότητα, ως εκλεγμένοι εκπρόσωποι. Αυτό θα πρέπει λοιπόν να ληφθεί υπόψη, όταν έρθει η στιγμή να διαρθρώσουμε όλον αυτόν τον προβληματισμό και να τον μεταφράσουμε σε συγκεκριμένα αποτελέσματα.
Θα μπούμε λοιπόν στη δεύτερη φάση, μετά το Λάκεν. Κανένας πια δεν τη διανοείται χωρίς έντονη συμμετοχή τόσο του Ευρωπαϊκού Κοινοβουλίου όσο και των εθνικών κοινοβουλίων: πρώτον, επειδή η Ευρώπη δεν είναι πια, εδώ και καιρό, μια απλή σχέση μεταξύ κρατών παρά κυρίως μια σχέση μεταξύ λαών, αλλά επίσης επειδή δεν διακρίνω πια, στην αντιπαραβολή των εθνικιστικών θέσεων, ούτε την έμπνευση ούτε τη φαντασία που απαιτούνται για μια επανιδρυτική δράση.
Μετά το Λάκεν και μετά την κατάλληλη προετοιμασία, ο διαρθρωμένος προβληματισμός θα πρέπει να βασιστεί σε μια μέθοδο που να συγκεντρώνει όλους τους πρωταγωνιστές - το Ευρωπαϊκό Κοινοβούλιο, τα εθνικά κοινοβούλια, τις κυβερνήσεις και την Επιτροπή - μια μέθοδο που θα λάβει σιγά-σιγά πιο συγκεκριμένη μορφή στο ίδιο το Λάκεν και μετά στα διαδοχικά Ευρωπαϊκά Συμβούλια του 2002. Και μέσω αυτής της αμφίδρομης διαδικασίας διαλόγου μεταξύ Ευρωπαϊκού Συμβουλίου και σύμβασης, ή διάσκεψης ή συνέλευσης ή φόρουμ - δεν διακινδυνεύω στο επικίνδυνο έδαφος της ορολογίας - θα μπορούσαν να συγκεκριμενοποιηθούν οι ερωτήσεις και θα μπορούσαν τελικά να εξαχθούν όλες οι θεσμικές συνέπειες.
Όπως θα έχετε καταλάβει, η εμβέλεια αυτού του εγχειρήματος δεν μπορεί να περιοριστεί στα τέσσερα ζητήματα που αποφασίσθηκαν στη Νίκαια. Ο Michel Barnier έχει την πλήρη υποστήριξή μου όταν λέει, όπως έκανε ενώπιον της Επιτροπής Συνταγματικών Υποθέσεών σας, ότι θα πρόκειται για την επεξεργασία ενός συνεκτικού και μακρόπνοου σχεδίου για τη διευρυμένη μας Ένωση. Εννοείται ότι η Επιτροπή θα αναλάβει τον ρόλο που της αναλογεί και θα λάβει διάφορες πρωτοβουλίες: το είχε ήδη κάνει προτείνοντας συγκεκριμένα το έργο της αναδιάρθρωσης των Συνθηκών, το οποίο βρίσκεται ήδη επί της τραπέζης· θα το κάνει ακόμα παρέχοντας τη βοήθειά της στο Κοινοβούλιο και στις Προεδρίες που θα αναλάβουν διαδοχικά τη διοργάνωση της ευρείας και διεξοδικής συζήτησης που προβλέπεται στη δήλωση της Νίκαιας· θα το κάνει έπειτα μέσω του Λευκού Βιβλίου για τις μορφές διακυβέρνησης.
Μην περιμένετε να βγει από αυτό το Λευκό Βιβλίο ήδη έτοιμη μια οριοθέτηση των αρμοδιοτήτων της Ένωσης και των κρατών. Δεν θα τοποθετείται σε αυτό το συνταγματικό πλαίσιο, αλλά θα συμβάλει σ' αυτό ωθώντας προς τον προσδιορισμό των μέσων μιας πραγματικής διοικητικής αποκέντρωσης, καθώς και των τρόπων εφαρμογής των κοινών πολιτικών στο πιο ενδεδειγμένο επίπεδο, δηλαδή στο επίπεδο που είναι όσο το δυνατόν πλησιέστερα στους πολίτες.
Κυρία Πρόεδρε, κυρίες και κύριοι, λέγεται καμιά φορά - και το πιστεύω και ο ίδιος - ότι η ευρωπαϊκή οικοδόμηση είναι το πιο σημαντικό γεγονός του δεύτερου μισού του εικοστού αιώνα. Αναμφισβήτητα, σε κάθε φάση της εξέλιξής της, σκόνταφτε σε κακολόγους που τη χαρακτήριζαν ανέφικτη ή εντελώς γελοία ουτοπία. Αντίθετα, στα τέλη του 2001, θα δούμε να εμφανίζονται κέρματα και χαρτονομίσματα για τα οποία, όταν επινοήθηκε αυτό το σχέδιο, είχαν ειπωθεί πράγματα που δεν μου κάνει καν καρδιά να επαναλάβω. Και όμως, φθάσαμε εδώ που φθάσαμε και πρέπει όλοι να είμαστε υπερήφανοι για αυτό.
(Ζωηρά και παρατεταμένα χειροκροτήματα)

Poettering
Κυρία Πρόεδρε, κύριε Πρόεδρε της Επιτροπής, κυρίες και κύριοι συνάδελφοι, χαιρετίζουμε τη συζήτηση για το πρόγραμμα εργασίας της Επιτροπής για το 2001, αν και είμαστε της γνώμης ότι γίνεται με καθυστέρηση· ίσως λόγω της Συνόδου της Νίκαιας να μην υπήρχε άλλη λύση από τη διεξαγωγή της συζήτησης τώρα, το Φεβρουάριο του 2001. Για τα προσεχή όμως χρόνια θέλουμε η συζήτηση να διεξάγεται το φθινόπωρο του έτους που προηγείται εκείνου για τον προγραμματισμό του οποίου συζητούμε, όπως άλλωστε έχει συμφωνηθεί.
Θα ήθελα ωστόσο να απευθύνω έντονες επικρίσεις προς το Συμβούλιο: Κυρίες και κύριοι συνάδελφοι, είναι σκανδαλώδες να προτείνει η Επιτροπή το Πρόγραμμά της και να μην εκπροσωπούνται εδώ το Συμβούλιο των Υπουργών και η Προεδρία! Είναι απαράδεκτο!
(Χειροκροτήματα)
Βλέπουμε λοιπόν, πού έγκεινται τα ελλείμματα! Οι Υπουργοί Εξωτερικών ταξιδεύουν ανά τον κόσμο, πράγμα που βεβαίως δεν επικρίνω, καθώς είναι καθήκον τους, ως Υπουργών Εξωτερικών. Ταυτόχρονα όμως είναι αρμόδιοι και για τα ευρωπαϊκά θέματα. Ως εκ τούτου και κατά λογική συνέπεια, διαπιστώνουμε ότι η ευρωπαϊκή πολιτική δεν είναι πλέον εξωτερική πολιτική, και η ανάθεσή της στους Υπουργούς Εξωτερικών δε συμβαδίζει με τις εξελίξεις, όπως αποδεικνύει και πάλι η μη προσέλευσή τους. Γι' αυτό πρέπει να αλλάξουμε τις δομές αυτές. Χρειαζόμαστε στις κυβερνήσεις προσωπικότητες, οι οποίες θα μεριμνούν μόνο για την Ευρώπη.
(Χειροκροτήματα από τη δεξιά πτέρυγα)
Ως εκ τούτου διατυπώνω το αίτημα για τη σύσταση Συμβουλίου των Υπουργών Ευρωπαϊκών Θεμάτων, οι οποίοι θα μπορούν και να είναι πάντοτε παρόντες εδώ, στο Κοινοβούλιο. Η Ευρώπη δεν διαμορφώνεται με μεγαλεπήβολες ομιλίες Υπουργών Εξωτερικών, αλλά από την καθημερινή εργασία στο σχέδιο του μέλλοντος που ονομάζεται Ευρώπη. Γι' αυτόν το λόγο απαιτούμε αλλαγές δομών στο Συμβούλιο Υπουργών.
(Χειροκροτήματα από τη δεξιά πτέρυγα)
Με χαρά ακούσαμε ότι ο Πρόεδρος της Γαλλίας Ζακ Σιράκ διετύπωσε αίτημα για δημόσιο διάλογο για τη μετά τη Νίκαια διαδικασία, όπως άλλωστε και ο Πρόεδρος της Επιτροπής κ. Πρόντι. Θέλουμε ένα ευρύ δημόσιο διάλογο για το μέλλον της ηπείρου μας και εμείς, ως Ομάδα, γιατί δεν μπορώ βέβαια να εκφράσω ολόκληρο το Κοινοβούλιο, είμαστε στο πλευρό σας, κύριε Πρόεδρε της Επιτροπής, όταν πρόκειται για το μέλλον της Ευρώπης, είμαστε σύμμαχοί σας. Θέλουμε να ενισχύσουμε τις αρμοδιότητές σας ως οργάνου της Κοινότητας, διότι προς το παρόν δε βλέπουμε να έχει το Συμβούλιο Υπουργών αυτή τη στράτευση, ώστε να δρα ως κοινοτικό όργανο και εκπρόσωπος του κοινού συμφέροντος.
Μιλήσατε περί συμμετοχής του Ευρωπαϊκού Κοινοβουλίου σε αυτήν τη διαδικασία. Ας είμαστε πιο σαφείς. Η πολιτική μας οικογένεια, το Ευρωπαϊκό Λαϊκό Κόμμα, απεφάσισε και συνέστησε στο φετινό του συνέδριο στο Βερολίνο τον Ιανουάριο, τη σύσταση μίας μεταρρυθμιστικής διάσκεψης, την οποία πρέπει να διαρθρώσουμε κατά το πρότυπο της συμβατικής συνέλευσης, δηλαδή με συμμετοχή του Ευρωπαϊκού Κοινοβουλίου, των εθνικών Κοινοβουλίων, των κυβερνήσεων, της Επιτροπής και του Συμβουλίου.
Εφέτος, στη Στοκχόλμη, μετά στο Γκέτεμποργκ και εν τέλει, υπό βελγική Προεδρία, στο Λάκεν, αναμένουμε μηνύματα προς αυτήν την κατεύθυνση, ώστε να μπορεί να ξεκινήσει μία τέτοια Διάσκεψη τις εργασίες της το 2002. Η Διάσκεψη αυτή θα έπρεπε να είναι ούτως ειπείν ο πυρήνας και ο ακρογωνιαίος λίθος του μεγάλου δημόσιου διαλόγου στην Ευρώπη, ο οποίος θα πρέπει να διαρθρωθεί με βάση μία τέτοια Διάσκεψη.
Μία δεύτερη παρατήρηση: πολιτική ασύλου και μετανάστευσης. Κύριε Πρόεδρε της Επιτροπής, ζητούμε να καταστήσει η Επιτροπή πρωταρχικό της μέλημα την προσπάθεια για μία κοινή πολιτική ασύλου και μετανάστευσης, καθόσον μάλιστα βλέπουμε ότι στο πεδίο αυτό η εθνική πολιτική δεν οδηγεί σε αποτελέσματα. Μόνο μία κοινή πολιτική μπορεί να δώσει λύσεις σε αυτά τα ακανθώδη ζητήματα. Ο Καγκελάριος ενός σημαντικού κράτους, δηλαδή της Γερμανίας, έχει πει ότι αν επιτευχθεί συμφωνία για τις βασικές αρχές της πολιτικής ασύλου και μετανάστευσης, μπορούμε σύντομα να περάσουμε και στην πλειοψηφική λήψη αποφάσεων. Παρακαλούμε την Επιτροπή να προαγάγει τις εργασίες ούτως ώστε, όταν επιτευχθεί συμφωνία για τις βασικές αρχές, να μπορέσουμε να μεταβούμε γρήγορα και στην πλειοψηφική λήψη αποφάσεων για την πολιτική ασύλου και μετανάστευσης.
Ταυτόχρονα όμως ζητούμε από την Επιτροπή, να υπολογίσει και τις συνέπειες που μπορεί να έχουν οι πρωτοβουλίες της. Επί παραδείγματι, στην επανένωση των οικογενειών έχουμε την εντύπωση ότι θέλετε να καλύψετε έναν ανυπολόγιστο κύκλο ατόμων. Σας παρακαλούμε να επαναφέρετε το δικαίωμα της επανένωσης στην οικογένεια-πυρήνα, ώστε να μην αντιμετωπίσουμε ανεξέλεγκτες συνέπειες. Συνολικά, ο τομέας της πολιτικής ασύλου και μετανάστευσης πρέπει να είναι ένας σημαντικός τομέας.
Τρίτη παρατήρηση: η Ευρώπη ως οικονομικό κέντρο. Όπως όλοι γνωρίζουν, την 1η Ιανουαρίου 2002 θα μπορούμε να χρησιμοποιούμε το ευρωπαϊκό νόμισμα στην υλική του μορφή, γεγονός ιστορικό, όπως σωστά επεσήμανε ο Πρόεδρος της Επιτροπής, το οποίο θα αλλάξει την Ευρώπη. Πρέπει όμως να ενισχύσουμε την ανταγωνιστικότητα της Ευρώπης, επιτρέποντας σε μικρές και μεσαίες επιχειρήσεις να επενδύουν, γιατί από αυτές δημιουργούνται οι θέσεις εργασίας. Φρονώ ότι στο πεδίο αυτό πρέπει να εντείνουμε τις προσπάθειές μας.
Όσον αφορά το ζήτημα της διεύρυνσης της Ευρωπαϊκής Ένωσης, έχουμε στρατευθεί υπέρ της υποδοχής των πρώτων νέων μελών στην Ευρωπαϊκή Ένωση έως το 2004. Κύριε Πρόεδρε, σας καλώ να αναπτύξετε ένα πρόγραμμα ενημέρωσης της κοινής γνώμης, ώστε να μπορέσουμε να πείσουμε και τους πολίτες των χωρών μας πως είναι απαραίτητη η διεύρυνση της Ευρωπαϊκής Ένωσης και πως είναι ιστορικής σημασίας για την Ευρώπη.
Καταληκτική παρατήρηση: θέλουμε μία ισχυρή, δημοκρατική Ευρώπη με δυνατότητα ανάληψης δράσης. Κύριε Πρόεδρε της Επιτροπής, ας εργαστούμε μαζί για το σκοπό αυτό. Είμαστε στο πλευρό σας, στην προσπάθεια να ενισχύσετε τα κοινοτικά θεσμικά όργανα. Απαιτούμε από το Συμβούλιο να μην απορρίψει, αλλά να προσφέρει και εκείνο τη συμβολή του για το σχέδιο αυτό που αφορά το μέλλον της Ευρώπης. Αν το κάνουμε μαζί, θα επιτύχει. Αλλά πρέπει το Συμβούλιο πλέον να εκπληρώσει το καθήκον του, για να προοδεύσουν η Επιτροπή και το Κοινοβούλιο.
(Χειροκροτήματα)

Suominen
Κυρία Πρόεδρε, κύριε Πρόεδρε της Επιτροπής, καθώς η Ένωση θα διευρύνεται προς τις ανατολικές χώρες της Κεντρικής Ευρώπης και τη Βαλτική ήδη στα αμέσως επόμενα χρόνια, οι σχέσεις μας με τους ανατολικούς μας γείτονες που θα μείνουν εκτός της Ένωσης θα αποκτούν όλο και μεγαλύτερη σημασία. Για την Ένωση, οι μεγαλύτερες πιθανές ευκαιρίες για την ενίσχυση της ειρήνης στην εγγύτερη περιοχή και την απόκτηση νέων οικονομικών εταίρων βρίσκονται προς την κατεύθυνση της Ρωσίας και της Ουκρανίας. Δυστυχώς, αυτή η πραγματικότητα δεν φαίνεται ακόμη στη δράση της Ένωσης. Προτιμάμε να δικαιολογούμε το γεγονός αυτό με το ότι οι χώρες αυτές δεν έχουν ακόμη οι ίδιες τις οικονομικές προϋποθέσεις ή την πολιτική βούληση να βρουν τις κατάλληλες μορφές συνεργασίας. Στη συνεργασία όμως με τις Νοτίως της Μεσογείου χώρες έχουν ήδη επενδυθεί αξιόλογες ποσότητες χρήματος και πόρων, παρόλο που δεν έχουν φέρει ακόμη αποτελέσματα.
Επιμονή χρειαζόμαστε και με τις ανατολικές χώρες. Δεν παρατήρησα να ανέφερε ο Πρόεδρος στην ανασκόπησή του, ούτε μία φορά, τις σχέσεις μας με τις ανατολικές χώρες, πράγμα το οποίο ίσως ήταν αδύνατο στο πλαίσιο μιας ευρείας ανασκόπησης. Τα τελευταία χρόνια, η χρηματοδότηση της Ένωσης προς τη Ρωσία υπήρξε το ένα δέκατο εκείνης που αντιστοιχεί στην περιοχή της Μεσογείου. Στο σύνολο των χωρών της πρώην Σοβιετικής Ένωσης διατέθηκε το ήμισυ των πόρων που διατέθηκαν στη συνεργασία με τις χώρες της Μεσογείου. Η αναλογία αυτή δεν ανταποκρίνεται, ούτε στο ελάχιστο, στη σημασία που έχουν αυτές οι εγγύς περιοχές συγκρινόμενες μεταξύ τους.
Οι μορφές της οικονομικής συνεργασίας ιδιαιτέρως θα πρέπει να είναι απτές και πραγματοποιήσιμες. Τα υγρά απόβλητα εννέα περίπου εκατομμυρίων ανθρώπων της πόλης της Πετρούπολης και της εγγύς περιοχής διοχετεύονται, είτε ανεπεξέργαστα είτε μέσω μονάδων που λειτουργούν ελλιπώς, στον οικολογικά ευπαθή, ρηχό και υφάλμυρο Φινλανδικό Κόλπο. Αυτό έχει ήδη προκαλέσει σοβαρές και μόνιμες αλλαγές στη φυσική ισορροπία και η κατάσταση εξακολουθεί να χειροτερεύει. Ο Πρόεδρος Πρόντι επιζητά μια περιβαλλοντικά βιώσιμη ανάπτυξη. Ένας σταθμός καθαρισμού λυμάτων για την περιοχή του Λένινγκραντ θα αποτελούσε χειροπιαστό, καλό παράδειγμα στο πεδίο της συνεργασίας με τον Βορρά, του οποίου η αρχή θα πρέπει να γίνει τώρα.

Barσn Crespo
Κυρία Πρόεδρε, κύριε Πρόεδρε της Επιτροπής, κυρίες και κύριοι, καταρχάς, θέλω να χαιρετίσω, εξ ονόματος της Ομάδας μου, το πρόγραμμα εργασίας της Επιτροπής για το έτος 2001, που υλοποιεί το νομοθετικό πρόγραμμα το οποίο, μετά από πρωτοβουλία της Ομάδας μου, ζήτησε το Κοινοβούλιο ως προϋπόθεση για να ψηφίσει την ανάθεση της εντολής της.
Δεν υπήρξαν φειδωλοί στις προτάσεις τους. Έχουν 485, από τις οποίες οι 155 είναι από τον περασμένο χρόνο και προστίθενται. Πρέπει να θυμόμαστε ότι το περασμένο έτος υλοποιήθηκε το 50% του προγράμματος. Δεν χρειάζεται να προτείνουν πολλά πράγματα. Αρκεί να προσπαθούν να εκπληρώσουν αυτά που προτείνουν.
Επίσης θέλω να υπενθυμίσω για άλλη μια φορά, ότι είχε συμφωνηθεί το πρόγραμμα να παρουσιαστεί τον Ιανουάριο, μετά από μια διαβούλευση με τις επιτροπές του Κοινοβουλίου. Ελπίζουμε ότι το επόμενο έτος θα μπορέσουν να τηρήσουν καλύτερα τις χρονικές προθεσμίες.
Επιμένω ότι, αναμφισβήτητα, το κύριο ερώτημα που τίθεται στο πρόγραμμα είναι η ένταξη των πολιτών στο ευρωπαϊκό σχέδιο, που συνιστά την ένδειξη και την sine qua non προϋπόθεση για την επιτυχία του. Και αυτό μας υποχρεώνει να αντιμετωπίσουμε συνολικά τα προβλήματα που απασχολούν τους συμπολίτες μας όπως είναι η οικονομική και κοινωνική ατζέντα, για την οποία θα μιλήσουμε τον Μάρτιο, η ασφάλεια των τροφίμων, η εισαγωγή του ευρώ ως ενιαίο νόμισμα και ο αγώνας ενάντια στο οργανωμένο έγκλημα, δίχως να ξεχνάμε τον γύρο της χιλιετίας. Θέλω να πω ότι η Ομάδα μου στηρίζει απόλυτα την πρόταση "όλα εκτός από όπλα" που έκανε η Επιτροπή. Να μπορούν, δηλαδή, οι 48 φτωχότερες χώρες του κόσμου να κάνουν εξαγωγές χωρίς περιορισμούς. Αυτές είναι βασικές πτυχές του προγράμματος.
Αυτό όμως δεν εμποδίζει να γινόμαστε αντικείμενο επικρίσεων τις οποίες πρέπει να αποδεχθούμε και να αντιμετωπίσουμε. Μία από αυτές τις επικρίσεις εκφράστηκε για τους γραφειοκράτες των Βρυξελλών σχετικά με τον χειρισμό του θέματος των τρελών αγελάδων. Πιστεύω ότι εδώ επίσης πρέπει να υπερασπιστούμε το γεγονός ότι εδώ και χρόνια η Επιτροπή και το Κοινοβούλιο εκπλήρωσαν το καθήκον τους, ότι προβλέψαμε αυτή την κρίση και ότι πρέπει να συνεχίσουμε να επιμένουμε όχι μόνο στην έρευνα για τον εντοπισμό των υπευθύνων αλλά και στην ανάγκη να δώσουμε απαντήσεις στους προβληματισμούς των συμπολιτών μας. Διότι η δημιουργία μιας ενιαίας αγοράς δεν σημαίνει μόνο την απορύθμιση και την εξάλειψη κανόνων που υπερασπίζονται την χωρίς όρια αναζήτηση του κέρδους από τους πολίτες, αλλά σημαίνει επίσης την προσπάθεια εγγύησης των βασικών υπηρεσιών και επίσης, σε ένα πλαίσιο περισσότερων αρμοδιοτήτων και μεγαλύτερης ελευθερίας, η επίτευξή τους με πολιτισμένο τρόπο. Αυτό είναι κάτι που πρέπει να θυμόμαστε, διότι φαίνεται ότι, αυτόν τον καιρό, μιλάμε μόνο για την αξία της απορύθμισης και όχι για τα οφέλη που έχει επίσης η ζωή σε έναν πολιτισμένο κόσμο.
Όσον αφορά την διακυβέρνηση, κύριε Πρόεδρε, εκτός από ένα συλλογισμό, πολύ της μόδας και κάπως ουτοπικό σχετικά με τις νέες μεθόδους, πρέπει να ενστερνιστούμε την παλιά και καλή δημοκρατική τεχνολογία που μας επιτρέπει να κατανοήσουμε για παράδειγμα, τα μηνύματα του Περικλή, πριν από 2.500 χρόνια. Θα σας ζητούσα, αντί να μιλάμε για πολύ γενικά πράγματα, όπως γινόταν μέχρι σήμερα, να κάνετε μία συγκεκριμένη πρόταση σ' αυτό το πλαίσιο προβληματισμού για την συζήτηση, όπου η Επιτροπή, με βάση την εργασία του Πανεπιστημιακού Ινστιτούτου της Φλωρεντίας, θα προτείνει απλοποιημένες, απλές και κατανοητές συνθήκες, που θα απαλλάξουν τον Πρόεδρο Χάβελ από αυτόν τον όγκο των συνθηκών, πρωτοκόλλων και παραρτημάτων που υπάρχει στο γραφείο του. Αυτό ακριβώς χρειαζόμαστε. Και χρειαζόμαστε επίσης μία πρόταση της Επιτροπής για τον καταμερισμό των αρμοδιοτήτων και για την δυνατότητα ενσωμάτωσης του Χάρτη. Και αυτό σημαίνει ότι πρέπει να μιλήσουμε για όλα, δηλαδή, να κάνουμε έναν ευρύτερο συλλογισμό. Κύριε Πρόεδρε, κάνετε λιγότερες γενικές εκκλήσεις στην κοινωνία των πολιτών και μιλήστε περισσότερο με τους εκλεγμένους της αντιπροσώπους, που είμαστε εμείς, το Ευρωπαϊκό Κοινοβούλιο, και οι βουλευτές των κρατών μελών.
(Χειροκροτήματα) Και αυτόν το χρόνο, πιστεύω ότι το σημαντικό δεν είναι να γίνει μία κοινωνική συνάθροιση, ούτε ένα top show. Αυτό που πρέπει να κάνουμε όταν έρθει η ώρα του προβληματισμού είναι να δούμε ποια είναι η διαδικασία και η μέθοδος. Και εδώ, κυρία Πρόεδρε, πιστεύω ότι πρέπει να γίνει επίσης μια διευκρίνιση. Εμείς λυπόμαστε για την απουσία του Συμβουλίου. Ωστόσο δεν θεωρούμε ότι είναι ορθή κοινοβουλευτική μέθοδος η παραχώρηση πέντε λεπτών παραπάνω στο Ευρωπαϊκό Λαϊκό Κόμμα, στο πρόσωπο του κ. Poettering, διότι θα πρέπει να ευχαριστήσει τους συναδέλφους που ψήφισαν να γίνει αυτό τον μήνα μία ερώτηση στην Επιτροπή και όχι στο Συμβούλιο, όπως είχαμε προτείνει εμείς και η οποία θα γίνει όπως φαίνεται τον Μάρτιο. Αυτή είναι μία δίκαιη κοινοβουλευτική συζήτηση, σ' αυτή την περίπτωση αντιμετωπίζουμε πραγματικά την καταστρατήγηση των όρων της συζήτησης και χάνει το νόημα του ο καταμερισμός του χρόνου ομιλίας μεταξύ των Ομάδων και των βουλευτών. Ως εκ τούτου, εμείς πιστεύουμε ότι εδώ έπρεπε να βρίσκεται το Συμβούλιο, και αυτό ακριβώς είχαμε προτείνει, για να μας εξηγήσει με ποια κριτήρια συνέταξε τη Συνέλευση το Παράρτημα IV, για να μην είναι μία ανεδαφική ευχή ούτε ένα είδος προώθησης μιας αυτοσχέδιας ή σοβιετικής διαδικασίας χωρίς καμία τάξη. Γι' αυτό θεωρούμε ότι είναι πολύ σημαντικό, σε σχέση με τον διαρθρωτικό συλλογισμό για τον οποίο μίλησε ο Πρόεδρος Πρόντι, να διευκρινιστεί η τελευταία πρότασή του. Δηλαδή, να υπάρχει ένα φόρουμ, μία διάσκεψη ή μία συνέλευση στην οποία θα συμμετάσχουμε ευρωβουλευτές, Επιτροπή, Συμβούλιο, κυβερνήσεις και επίσης βουλευτές των κρατών μελών. Όμως όχι μόνο για να συζητήσουμε, αλλά και για να κάνουμε προτάσεις για τις οποίες θα μπορέσουν να ληφθούν αποφάσεις και να επιλυθούν τελικά.
Και ολοκληρώνω, κυρία Πρόεδρε, διότι τελειώνει ο χρόνος μου, λέγοντας στην Επιτροπή που διαθέτει τον μηχανισμό να κάνει προτάσεις, να τις κάνει και να μπορέσουμε έτσι να ενισχύσουμε μία συμμαχία που θεωρούμε απολύτως αναγκαία για να προχωρήσουμε αποφασιστικά στη συζήτηση και για να βρούμε λύσεις για το μέλλον του ευρωπαϊκού οικοδομήματος.

Cox
Κυρία Πρόεδρε, κύριε Πρόεδρε της Επιτροπής, "κενή έδρα" του Συμβουλίου, συνάδελφοι, θα ήθελα ν' αρχίσω συγχαίροντας τον κ. Πρόντι και τους συναδέλφους του στην Επιτροπή για την τεράστια πρόοδο που σημειώθηκε τον περασμένο χρόνο, ιδιαίτερα στο θέμα της μεταρρύθμισης, το οποίο παρότι δεν αποτελεί πρώτη πολιτική προτεραιότητα της Ένωσης, παραμένει μία από τις αναπόφευκτες θεσμικές της απαιτήσεις. Εκ μέρους της Ομάδας μου, χαιρετίζω την πρόοδο που έχει επιτευχθεί στο θέμα αυτό.
Σημειώνουμε με ιδιαίτερη ανησυχία την έκθεση της Επιτροπής της περασμένης εβδομάδας - την προ-Στοκχόλμης έκθεση- σχετικά με τη διαδικασία της Λισαβόνας. Aν και έχουμε θέσει τον πολύ φιλόδοξο στόχο να γίνουμε μέσα σε μια δεκαετία μια από τις πιο δυναμικές βασιζόμενες στη γνώση οικονομίες ανά τον κόσμο, βαδίζουμε προς την επίτευξη αυτού του στόχου με πιο αργά βήματα απ' όσο θα έπρεπε. Δεν αποποιούμαι την ευθύνη του Κοινοβουλίου, άλλωστε δεν είμαι από τους ανθρώπους που τους πειράζει να χάνουν, όμως ανήκα στη μειοψηφία των ηττημένων στην πρόταση ελευθέρωσης των ταχυδρομικών υπηρεσιών. Σ' αυτό το θέμα είμαστε όλοι υπεύθυνοι.
Θυμήθηκα μια ιστορία που λέγεται στις Ηνωμένες Πολιτείες για το διάσημο δήμαρχο Richard Daley, ο οποίος διετέλεσε δήμαρχος του Σικάγου για πολλές θητείες. Στον εναρκτήριο λόγο του σε κάποια από αυτές θέλησε να μιλήσει για την επίτευξη νέων οραμάτων. Έκανε όμως ένα λάθος όπως κάνουμε όλοι μας όταν διαβάζουμε γρήγορα τους πολιτικούς μας λόγους. Δεσμεύτηκε να πραγματοποιήσει κατά τη νέα του θητεία ακόμα υψηλότερα "παροράματα" ! Θεωρώ ότι πρέπει να μεριμνήσουμε ώστε να μην είναι αυτή η δέσμευση που θα αναλάβουμε στη Λισαβόνα, και αντίθετα να προωθήσουμε τα πραγματικά μας οράματα. Το μήνυμα που πρέπει να στείλουμε στη Στοκχόλμη είναι ότι η δέσμευση που αναλάβαμε είναι πραγματική και ειλικρινής, και πρέπει να δοθεί προτεραιότητα στην επίτευξή της.
Σημαντική πρόοδος έχει σημειωθεί τους τελευταίους δώδεκα μήνες στο θέμα της αξιοπιστίας της πολιτικής τροφίμων και καταναλωτών. Πολλά πρέπει να γίνουν ακόμα, όμως η πρόοδος που έχει σημειωθεί είναι ιδιαίτερα σημαντική.
Σχετικά με το εμπόριο και την ανάπτυξη: η Ομάδα μου υποστηρίζει την πρόταση "όλα εκτός από όπλα" . Ελπίζω ότι όπως και η ίδια η Επιτροπή είναι ευαισθητοποιημένη στα θέματα της γεωργίας σχετικά με τον Παγκόσμιο Οργανισμό Εμπορίου και τη συζήτηση για την γεωργική μεταρρύθμιση, δεν θα επιτραπεί σε αυτή τη σειρά διαπραγματεύσεων να σταθεί εμπόδιο στην πρωτοβουλία σχετικά με το εμπόριο. Είναι μια σημαντική ευρωπαϊκή πρωτοβουλία και ελπίζω πως το Σώμα των Επιτρόπων θα την υποστηρίξει παρά τις όποιες διαδικαστικές δυσκολίες προκύψουν σε σχέση με άλλες διαπραγματεύσεις.
Η Ομάδα ΦΙΛ πιστεύει πως πρέπει να επικεντρώσουμε την προσοχή μας και να δώσουμε απόλυτη προτεραιότητα στο θέμα του ασύλου και της μετανάστευσης. Συγχαίρω τον κ.Vitorino για τις προτάσεις του, ωστόσο στο Τάμπερε καθορίστηκε ένα πρόγραμμα δράσης και αναρωτιέμαι γιατί, τόσον καιρό μετά το Τάμπερε, πασχίζουμε ακόμα να προσδιορίσουμε τι πρέπει να περιλαμβάνει αυτό το πρόγραμμα δράσης.
Σχετικά με τη διεύρυνση: η Ομάδα μου υποστηρίζει ανεπιφύλακτα αυτή τη διαδικασία, θα ήθελα να πω όμως στην Επιτροπή - και στο Σώμα και τον κ. Σολάνα - πως πρέπει πραγματικά να αφιερώσουμε ποιοτικό χρόνο και προσοχή στην Κύπρο. Δεν πρόκειται απλώς για το κοινοτικό κεκτημένο - τα καταφέρνουν πολύ καλά σ' αυτόν τον τομέα. Δεν πρόκειται απλώς για την ικανότητά τους να εφαρμόσουν το κεκτημένο - μπορούν να τα καταφέρουν. Γύρω από το θέμα αυτό υπάρχουν σοβαρά και ανησυχητικά πολιτικά ζητήματα στα οποία δεν δίνεται η απαραίτητη προσοχή και ο αναγκαίος χρόνος ώστε το κοινοτικό κεκτημένο να υιοθετηθεί επιτυχώς.
Σχετικά με τη μορφή του νομοθετικού προγράμματος: είμαι ευτυχής που μεταφέρεται στις επιτροπές του Σώματος. Είμαι ευτυχής που έχουμε την ευκαιρία να το μελετήσουμε και να εξετάσουμε τις προτεραιότητες. Ο κ. Πρόντι είπε πως δεν είναι απλώς ένα συνονθύλευμα ιδεών και όντως έθεσε κάποιες προτεραιότητες. Μελέτησα όμως το κείμενο. Αποτελείται από 49 πυκνογραμμένες σελίδες γεμάτες ασάφειες. 49 σελίδες που καλύπτουν 593 διαφορετικές πρωτοβουλίες. Είναι πολύ δύσκολο να βρεις στη μεθοδολογία του ποιες είναι οι πραγματικές προτεραιότητες, πού υπάρχει πολιτικός ζήλος και πού δίνεται προσοχή, και ποια είναι τα ζητήματα με τα οποία πρέπει να ασχοληθούμε απλώς γιατί αποτελούν μέρος της κανονικής διαδικασίας. Πρέπει να ξεφύγουμε από αυτή την κατάσταση.
(Χειροκροτήματα)
Πρέπει να αλλάξουμε τον τρόπο που δουλεύουμε. Ελπίζω ότι μέχρι τον ερχόμενο Σεπτέμβρη το κείμενο θα έχει πάρει μία μορφή όπου, η κάθε πρωτοβουλία, από μεθοδολογική άποψη, θα είναι δικαιολογημένη. Δεν εννοώ πως καμιά πρωτοβουλία δεν είναι δικαιολογημένη - θα πρέπει όμως αυτό να φαίνεται μέσα από το κείμενο. Μπορεί να ζητήσαμε κάποιες πρωτοβουλίες αλλά, μετά από σκέψη, πιστεύουμε πως δεν έχουν και τόση προτεραιότητα. Πόσες προήλθαν από το Ευρωπαϊκό Συμβούλιο που κάλεσε την Επιτροπή να αναλάβει πρωτοβουλίες; Δεν βρίσκουμε εδώ τις απαντήσεις. Θα ήθελα να τις δω. Δεν είναι θέμα επέμβασης στο δικαίωμα της Επιτροπής να αναλαμβάνει πρωτοβουλίες σχετικά με τις συνθήκες, αλλά ζήτημα ποιοτικού ελέγχου.
Και κάτι ακόμα, πιστεύω πως θα ήταν πολύ χρήσιμο η διαδικασία να πραγματοποιηθεί τον ερχόμενο Σεπτέμβρη και η συζήτηση να έχει ολοκληρωθεί μέχρι το Δεκέμβρη και εσείς, κ. Πρόεδρε, ως Πρόεδρος αυτού του Σώματος, και ο κ. Πρόντι, ως Πρόεδρος της Ευρωπαϊκής Επιτροπής, να πηγαίνατε στο Ευρωπαϊκό Συμβούλιο και τους πείτε εκ των προτέρων: αυτή είναι η προτεραιότητά μας για την Ευρώπη. Είναι και δική σας; Έτσι πρέπει να δουλεύουμε, να θέτουμε στόχους και να προσπαθούμε με όλες μας τις δυνάμεις να τους επιτύχουμε.
Τέλος, ένα σχόλιο για τη Νίκαια - ή μάλλον για την περίοδο μετά τη Νίκαια. Εμείς στο Ευρωπαϊκό Κοινοβούλιο θα πρέπει να ενθαρρύνουμε τη διεξαγωγή μιας ευρείας και ανοιχτής συζήτησης ως προοίμιο της συμμετοχής όλων των θεσμικών οργάνων μετά το Ευρωπαϊκό Συμβούλιο του Λάκεν. Η Ομάδα μου θα επιμείνει κατά την μετά-Λάκεν περίοδο στην υιοθέτηση μιας μεθοδολογίας τύπου συνέλευσης που θα έχει την ενεργό σύμπραξη του Συμβουλίου και θα περιλαμβάνει έντονη ανάμειξη του Ευρωπαϊκού Κοινοβουλίου και των εθνικών κοινοβουλίων.
(Χειροκροτήματα)

Hautala
Κυρία Πρόεδρε, και η δική μου Ομάδα είναι θερμά υπέρ του να αναζητήσουμε πραγματικά στη συζήτηση αυτή τις κύριες προτεραιότητές μας και να μπορέσουμε για λίγο να ξεχάσουμε αυτόν τον "business as usual" τρόπο προσέγγισης, τον οποίο βέβαια αντιμετωπίζουμε στο καθημερινό μας έργο εδώ.
Θέλω πρώτα απ' όλα να επισημάνω ότι διαμορφώνεται σε πρωτεύον πρόβλημα το γεγονός ότι λείπουν από την Ένωση οι μηχανισμοί με τους οποίους θα μπορεί να δρα έτσι ώστε να είναι πραγματικά ικανή να ανταποκριθεί, επί παραδείγματι, στις προκλήσεις της αυξανόμενης παγκοσμιοποίησης, καθώς και οι μηχανισμοί με τους οποίους θα μπορεί να προστατεύσει τους πολίτες από τις χαοτικές επιπτώσεις αυτής της παγκοσμιοποίησης. Στο σημείο αυτό θα αναφερθώ μόνον στο εξής: στη Σύνοδο Κορυφής της Νίκαιας δεν μπορέσαμε με κανέναν τρόπο να καταλήξουμε στην απόφαση ότι εφεξής θα είμαστε σε θέση να λαμβάνουμε αποφάσεις με ειδική πλειοψηφία για τα θέματα που αφορούν τη φορολογία. Αυτό σημαίνει ότι εγκαταλείπουμε στις δυνάμεις της αγοράς τον τομέα αυτό της φορολογίας. Αφήνουμε τις δυνάμεις της αγοράς να διαμορφώνουν το φορολογικό μας σύστημα και αυτό φυσικά αποτελεί το κυρίως εμπόδιο στο να μπορέσουμε να οικοδομήσουμε αυτό που εδώ ονομάζουμε ευρωπαϊκό κοινωνικό πρότυπο, στο οποίο θέλουμε να καθοδηγήσουμε με τη φορολογία την εξέλιξη της κοινωνίας.
Εδώ αναφέρθηκε η πληθυσμιακή εξέλιξη. Είναι εντελώς σαφές ότι πρέπει να αγωνισθούμε με πραγματικό σθένος ενάντια στον αυξανόμενο ρατσισμό, διότι δεν μπορούμε με κανέναν άλλο τρόπο να υποδεχθούμε τους μετανάστες και τους πρόσφυγες. Στο θέμα αυτό φέρουμε όλοι μας μεγάλη δημόσια ευθύνη.
Κυρία Πρόεδρε, στην αίθουσα αυτή εκστομίζονται πολύ συχνά μεγάλα λόγια για τους πολίτες. Και σήμερα εδώ ειπώθηκε πολλές φορές ότι πρέπει να συμπεριλάβουμε τους πολίτες στη διαδικασία λήψης αποφάσεων, δυστυχώς όμως αυτό πολύ συχνά το ξεχνάμε στην πράξη. Στο σημείο αυτό θα δώσω ένα επίκαιρο παράδειγμα. Τα θεσμικά όργανα προσπαθούν αυτή τη στιγμή να φέρουν εις πέρας τον κανονισμό για τη διαφάνεια, με τον οποίο θα εξασφαλίζουμε το δικαίωμα των πολιτών να έχουν πρόσβαση στα έγγραφα λήψης αποφάσεων της Ένωσης. Θέλω να προειδοποιήσω τους συναδέλφους και όλους τους εδώ παρόντες ότι τώρα φαίνεται πως αυτός ο κανονισμός για τη διαφάνεια πρόκειται μάλλον να αποτελέσει έναν κανονισμό που προστατεύει την απόρρητη λειτουργία των θεσμικών οργάνων, δηλαδή ακριβώς το αντίθετο. Δεν μπορούμε να αποδεχθούμε κάτι τέτοιο και χρειαζόμαστε επίσης περισσότερη δημόσια συζήτηση επί του θέματος. Ούτε για το θέμα αυτό μπορούμε να μιλάμε εξολοκλήρου μόνον κεκλεισμένων των θυρών, όπως συμβαίνει αυτή τη στιγμή.
Κυρία Πρόεδρε, στην αρχή της παρέμβασης του Προέδρου Πρόντι έγινε αναφορά στην αειφόρο ανάπτυξη, η οποία και αποτελεί τον πρωτεύοντα στόχο για την Ομάδα μου. Εάν στο Γκέτεμποργκ δεν επιτύχουμε να φέρουμε εις πέρας ένα γνήσιο πρόγραμμα για την αειφόρο ανάπτυξη, θα έχουμε χάσει μια ευκαιρία που ίσως να μην μας ξαναδοθεί. Στο πλαίσιο αυτό ιδίως, η Επιτροπή πρέπει να επιδείξει ηγετική ικανότητα και άποψη. Φαίνεται όμως ότι και σε αυτήν την περίπτωση, στην πράξη, παρουσιάζονται πάντοτε προβλήματα. Σήμερα η Επιτροπή πρόκειται να δημοσιεύσει τη Λευκή της Βίβλο για τις χημικές ουσίες, όμως έχω λόγους να υποθέσω ότι, και στο ζήτημα αυτό, η προσέγγιση της Επιτροπής μάλλον προστατεύει τα κοντόφθαλμα οικονομικά συμφέροντα της βιομηχανίας χημικών παρά εγγυάται ότι θα απαλλαχθούμε οριστικά από τις επικίνδυνες χημικές ουσίες. Σε καμία περίπτωση δεν μπορούμε να αποδεχθούμε κάτι τέτοιο, εφόσον μιλάμε για αειφόρο ανάπτυξη.
Η ανταγωνιστικότητα του περιβάλλοντος είναι ένα θέμα που πρέπει να αντιμετωπιστεί με σοβαρότητα και η Επιτροπή θα πρέπει μάλλον να ακούσει εκείνες τις επιχειρήσεις και τους οικονομικούς παράγοντες, οι οποίοι έχουν αντιληφθεί ότι βιώσιμη ανάπτυξη μπορεί επίσης να σημαίνει καλή επιχειρηματική δραστηριότητα.
Η μεγάλη μεταρρύθμιση της γεωργικής πολιτικής βρίσκεται, τη στιγμή αυτή, υπό συζήτηση και θέλουμε να ενθαρρύνουμε και να απαιτήσουμε από την Επιτροπή να λάβει μια γενική στάση και να μην αρκείται στο να πραγματοποιεί μικρά βήματα· στο θέμα αυτό μας περιμένει μια πραγματική αλλαγή παραδείγματος.
Τέλος, κυρία Πρόεδρε, εάν μου επιτρέπετε, το παράρτημα IV της Συνθήκης της Νίκαιας είναι ενδεχομένως το καλύτερο μέρος ολόκληρης της Συνθήκης. Σύμφωνα με το περιεχόμενό του, το Κοινοβούλιο, η Επιτροπή και το Συμβούλιο, η σουηδική Προεδρία, φέρουμε τη μεγάλη ευθύνη να εκλάβουμε με σοβαρότητα την επανεκτίμηση της μεθόδου με την οποία οικοδομούμε την Ευρωπαϊκή Ένωση. Η Ομάδα μου υποστηρίζει πλήρως τη δική σας πρωτοβουλία, ότι πρέπει να συμπεριλάβουμε την κοινωνία των πολιτών στη συζήτηση αυτή στο αμέσως επόμενο εξάμηνο, πριν από τη Σύνοδο Κορυφής του Λάκεν, καθώς φυσικά και τα εθνικά κοινοβούλια και, βέβαια, τα κοινοβούλια των υποψήφιων χωρών. Λυπάμαι όταν ακούω ότι ο συνάδελφος κ. Barσn Crespo εδώ θέλει να τονίσει ότι πρέπει κατά πρώτο λόγο να αρκεστούμε στο να ακούμε τα εθνικά κοινοβούλια. Όχι, η κοινωνία των πολιτών είναι σίγουρα πραγματικότητα. Πρέπει επιτέλους να το λάβουμε σοβαρά υπόψη αυτό και να μην γίνουμε πλέον μάρτυρες καμίας ανάλογης Διακυβερνητικής Διάσκεψης, όπου θα εξασφαλίζονται μόνον τα εθνικά συμφέροντα και όλα αυτά θα συμβαίνουν κεκλεισμένων των θυρών.

Wurtz
Κυρία Πρόεδρε, κύριε Πρόεδρε της Επιτροπής, το πρόγραμμα εργασίας της Επιτροπής για το 2001 θέτει πολλά ερωτήματα, κατά την προσωπική μου άποψη, αρχής γενομένης από το ρόλο της Ένωσης στην Ευρώπη και στον κόσμο. Οι διαπραγματεύσεις με τις υποψήφιες χώρες θα συνεχιστούν σύμφωνα με το φύλλο πορείας, όπως λέγεται στο έγγραφό σας, το οποίο αναφέρει, παραθέτω, "δεκαοκτώ επιπλέον κεφάλαια που θα κλείσουν κατά το τρέχον έτος" . Με βάση τόσο αφηρημένες, αν όχι γραφειοκρατικές ενδείξεις, πώς θα διαμορφώσουμε μια ιδέα των προβλημάτων που πρέπει να επιλύσουμε, των αντιφάσεων που πρέπει να υπερβούμε, των πολιτικών επιλογών στις οποίες πρέπει να προβούμε;
Εξάλλου, θεωρώ εξαιρετικά φτωχή και περιοριστική την έννοια της πολιτικής της γειτνίασης που χρησιμοποιείται για να ορίσει συγχρόνως και τη στρατηγική της Ένωσης στα Βαλκάνια και τις σχέσεις της με τη Ρωσία και την ευρωμεσογειακή εταιρική σχέση, όλα αυτά μέσα σε επτά γραμμές. Εξάλλου, ορισμένες από τις πολιτικές που εφαρμόζει η Ένωση στους εν λόγω τομείς είναι αντικείμενο επικρίσεων, όπως συνέβη εκ νέου την προηγούμενη εβδομάδα, στο δεύτερο Ευρομεσογειακό Φόρουμ. Ποια διδάγματα αντλείτε από αυτές τις εκτιμήσεις;
Και τι απομένει από την αναπτυξιακή πολιτική της Ένωσης; Για τους φτωχότερους, εκτός του εμπορικού μέτρου που υπενθυμίσατε πριν, δημιουργήσατε τον οργανισμό Europe Aid, καθ' ομοίωση του US Aid, και υποκαταστήσατε βασικά την ανάπτυξη με τη βοήθεια. Για τις υπόλοιπες χώρες, ανταλλάσσετε τη φιλοσοφία τύπου Λομέ με τη λογική τύπου ΠΟΕ. Πού βρίσκεται σήμερα η φιλοδοξία της Ευρώπης για το Νότο της;
Η δεύτερη μεγάλη προτεραιότητα για την οποία θέλω να σας ερωτήσω είναι η νέα οικονομική και κοινωνική ατζέντα. Η Επιτροπή πρέπει να προετοιμάσει τις αποφάσεις που θα ληφθούν σε αυτά τα πλαίσια, βάσει μιας σειράς κριτηρίων που έχουν βαπτιστεί "διαρθρωτικοί δείκτες" . Ποια είναι η θέση που κατέχουν στους εν λόγω δείκτες οι κοινωνικές ανησυχίες και όλα όσα το Πρόγραμμα Ανάπτυξης των ΗΕ αποκαλεί πολύ εύστοχα "δείκτες ανθρώπινης ανάπτυξης" ; Για παράδειγμα, δεν προτείνετε τον παραμικρό κοινωνικό όρο για την έγκριση από την Επιτροπή των σχεδίων συγχώνευσης των μεγάλων ομίλων. Γιατί; Τι σκοπεύετε να πράξετε στο μέλλον προκειμένου να αποφευχθεί ο πολλαπλασιασμός των υποθέσεων Michelin, Danone, Alsthom, Valeo, Aventis ή άλλων, υποθέσεις στις οποίες τα σχέδια κατάργησης θέσεων εργασίας συνοδεύουν την ανακοίνωση εξαιρετικών οικονομικών αποτελεσμάτων; Γιατί αναβάλλετε για το προσεχές έτος την αναθεώρηση της οδηγίας σχετικά με τις ευρωπαϊκές επιτροπές επιχείρησης, κτλ;
Μέσα σ' αυτό το πλαίσιο, αναγγέλλετε μια Λευκή Βίβλο για την ευρωπαϊκή διακυβέρνηση που θα περιλαμβάνει μια εταιρική σχέση με την κοινωνία των πολιτών. Επιστρέφοντας από το Παγκόσμιο Κοινωνικό Φόρουμ στο Πόρτο Αλέγκρε, θα έπρεπε να χειροκροτήσω με τα δύο χέρια. Συγκρατούμαι όμως, διότι, πίσω από ένα πολιτικό διάβημα που μοιάζει σχεδόν αναρχικό, βρίσκονται ακριβώς όλοι αυτοί οι κλασικά φιλελεύθεροι οικονομικοί προσανατολισμοί. Ωστόσο, για να ξεπεράσουμε σήμερα την κρίση εμπιστοσύνης των πολιτών έναντι της Ένωσης, πρέπει, κατά την άποψή μου, να είμαστε τίμιοι μέχρι τέλους, μ' αυτούς τους ίδιους, με τους αιρετούς εκπροσώπους τους, με τα συνδικάτα τους, με τις ενώσεις τους, δηλαδή να δεχθούμε την ανοικτή αντιπαράθεση επιλογών πριν από τη λήψη των αποφάσεων, να επιτρέψουμε την πλουραλιστική και διαφανή ανάπτυξη των επιπτώσεων των εν λόγω αποφάσεων, αφού εφαρμοστούν, και να τολμήσουμε, ενδεχομένως, να αλλάξουμε πορεία αν, παρ' ελπίδα, οι προτεραιότητες της κοινωνίας μεταβάλουν άρδην την ημερήσια διάταξη των κοινοτικών αρχών.
Ποια βήματα θα είσαστε έτοιμος, κύριε Πρόεδρε της Επιτροπής, να κάνετε προς αυτή την κατεύθυνση το 2001;
(Χειροκροτήματα)

Collins
Κυρία Πρόεδρε, η συμφωνία που επιτεύχθηκε στη Νίκαια θα ανοίξει το δρόμο για τη διεύρυνση της Ένωσης. Αυτός ήταν ο βασικός στόχος των διαπραγματεύσεων της συνθήκης και τώρα πιστεύω πως ο δρόμος είναι ανοιχτός για την ένταξη των υποψήφιων χωρών στην Ένωση στο άμεσο μέλλον.
Ο πλέον άμεσος στόχος για τα 15 υπάρχοντα μέλη της Ευρωπαϊκής Ένωσης είναι να διασφαλιστεί η κύρωση της Συνθήκης της Νίκαιας σε όλες τις χώρες της Ένωσης το συντομότερο δυνατόν. Οι διατάξεις της Συνθήκης της Νίκαιας θα τεθούν σε ισχύ μόνον αφού ολοκληρωθεί η διαδικασία κύρωσης και στα 15 κράτη μέλη.
Παρατηρώ με ενδιαφέρον πως η ημερήσια διάταξη για τη σημερινή συζήτηση τιτλοφορείται "συνέχεια της Νίκαιας" . Θα ήθελα να συστήσω σε όλα τα ενδιαφερόμενα μέρη να μη συζητούν για ευρύτερες εξελίξεις εντός της Ένωσης πριν ολοκληρωθεί η διαδικασία κύρωσης εντός της Ευρωπαϊκής Ένωσης. Αυτό είναι το βασικό σημείο διχοτόμησης αυτή τη στιγμή στην ΕΕ. Όσοι μιλούν για ευρύτερη πολιτική ολοκλήρωση εντός της Ένωσης θεωρούν δεδομένο ότι η κύρωση της Συνθήκης της Νίκαιας είναι τελειωμένη υπόθεση. Δεν είναι τελειωμένη υπόθεση. Πρέπει να δοθεί στα 370 εκατομμύρια πολίτες της Ένωσης με τέτοιο τρόπο ώστε να γίνει εύκολα κατανοητή και να έχει τη λαϊκή στήριξη και την καλή υποδοχή όλων των πολιτών.
Την κριτική αυτή θα έκανα κυρίως σε όσους προτείνουν να εφαρμοστούν πλήρεις ομοσπονδιακές δομές εντός της Ευρωπαϊκής Ένωσης. Κατά καιρούς κάποια ευρωπαϊκά κλιμάκια υιοθετούν τη στάση του "εμείς γνωρίζουμε καλύτερα, θα κάνουμε τις κατάλληλες αλλαγές και ο κόσμος θα μας ευγνωμονεί γι' αυτές αργότερα" .
Η πολιτική πειθώ δεν λειτουργεί κατ' αυτό τον τρόπο. Υποβάλλουμε προτάσεις. Στη συνέχεια πείθουμε τους πολίτες της Ευρώπης να τις υποστηρίξουν, είτε στο πλαίσιο των κοινοβουλευτικών διαδικασιών που ισχύουν σε κάθε κράτος μέλος είτε με δημοψήφισμα. Από εμάς εξαρτάται, εμάς που υποστηρίζουμε τη διεύρυνση της Ένωσης και αναγνωρίζουμε το απόλυτο δικαίωμα των υποψήφιων χωρών να προσχωρήσουν στην Ένωση, να πείσουμε τους ψηφοφόρους για τη σπουδαιότητα των διατάξεων της Συνθήκης της Νίκαιας και για τις ευρύτερες πολιτικές συνέπειες που αυτή θα έχει.
Αυτό που δεν πρέπει να κάνει η Ευρωπαϊκή Ένωση είναι να διεξάγει περαιτέρω συζήτηση για νέες πολιτικές εξελίξεις εντός της Ένωσης πριν κυρωθεί η Συνθήκη της Νίκαιας από όλα τα κράτη μέλη.

Bigliardo
Κυρία Πρόεδρε, κύριε Πρόεδρε της Επιτροπής, αξιότιμοι κύριοι συνάδελφοι, άκουσα με κάποια κατάπληξη την παρέμβαση του αρχηγού της Ομάδας του Λαϊκού Κόμματος, ο οποίος υπογράμμισε την απουσία του Συμβουλίου, την αποστασιοποίηση των οργάνων που κατά κάποιον τρόπο παρατηρείται σ' ετούτη την Αίθουσα, και επιπλέον επέκρινε έντονα την τομεακή πολιτική των Υπουργών Εξωτερικών των κρατών μελών.
Πιστεύω πως αυτό είναι συμπτωματικό σε σχέση με αυτά που περιέγραψε για το πρόγραμμα ο Πρόεδρος Πρόντι προ ολίγου: ένα πρόγραμμα που κατά κάποιον τρόπο αντιγράφει έναν ονειροκρίτη, το οποίο όμως περιστρέφεται - και αυτή είναι η διαφορά του από τα άλλα - γύρω από την επιδίωξη μιας συζήτησης, σαν αυτή που περιέγραψε ο Πρόεδρος Πρόντι στην έκθεσή του. Ακούσαμε να γίνεται λόγος για ελευθέρωση των αγορών, για ιδιωτικοποιήσεις και, ταυτόχρονα, για αειφόρο ανάπτυξη και για υποβάθμιση του περιβάλλοντος, και σημειώνουμε την οξεία αντίφαση του να μιλά κανείς για ελευθέρωση, από τη μία πλευρά, και για αειφόρο ανάπτυξη, από την άλλη: αντιφάσεις που αποκαλύπτονται από μια Επιτροπή και από μια Ευρώπη υπερβολικά συνδεδεμένες με τα λόμπι, το μοναδικό ενδιαφέρον των οποίων δεν είναι ίσως να δημιουργήσουν την Ευρώπη για την οποία έγινε λόγος, αλλά να φθάνουν όλο και περισσότερο σε μια Ευρώπη των εμπόρων, που δεν την επιθυμώ και που νομίζω ότι πολλοί από μας δεν επιθυμούν.
Το πρόβλημα εξακολουθεί, λοιπόν, να είναι εκείνο της ουσίας, εκείνο που υποκινεί σήμερα όλο και περισσότερο τη συζήτηση της σύγχρονης Ευρώπης, εκείνο που μερικοί ονομάζουν - με μιαν αμερικάνικη λέξη που δεν μου αρέσει - Welfare State και που εμείς οι Ευρωπαίοι ανέκαθεν ονομάζαμε κοινωνικό κράτος.
Το πρόβλημα της ουσίας είναι και παραμένει το εξής: κοινωνικό κράτος ή φιλελεύθερο κράτος; Περισσότερο κράτος και λιγότερη αγορά ή περισσότερη αγορά και λιγότερο κράτος; Ακούσαμε τον Πρόεδρο Πρόντι να ισχυρίζεται ότι πέρυσι δημιουργήθηκαν δυόμισι εκατομμύρια θέσεις εργασίας και ότι τα δύο τρίτα από αυτές χορηγήθηκαν σε γυναίκες: εγώ πιστεύω πως αυτό που μας περιέγραψε ο Πρόεδρος Πρόντι είναι ένα έξοχο αποτέλεσμα, που θα έπρεπε όμως να αξιολογηθεί, αγαπητέ Πρόεδρε, και με το μέτρο της γεωγραφικής κατανομής στην Ευρώπη. Από αυτά τα δυόμισι εκατομμύρια θέσεις εργασίας, για παράδειγμα, δεν ξέρω πόσα αντιστοιχούσαν στην Ιταλία και, ιδιαίτερα, στη Νότια Ιταλία, όπου το πρόβλημα της απασχόλησης είναι εξαιρετικά σοβαρό και όπου, αν θέλαμε, θα μπορούσαμε - είναι μια υπόδειξη που κάνω, αλλά θα μπορούσε να εξεταστεί με προσοχή - να σκεφθούμε να συνδέσουμε τα προβλήματα της αειφόρου ανάπτυξης με τη λύση του προβλήματος της απασχόλησης: αναφέρομαι στη δυνατότητα να παρασχεθούν κίνητρα για την πρόσβαση των νέων στον κόσμο της εργασίας με έναν κατώτατο πρώτο μισθό και προσανατολισμό, για παράδειγμα, την υδρογεωλογική αναδιοργάνωση της περιοχής. Υπάρχει τόσος κόσμος εκεί κάτω που κάθεται χωρίς να κάνει τίποτα και η Ευρώπη θα μπορούσε να βρει μια λύση τέτοιου τύπου, για να αντιμετωπίσει ταυτόχρονα δύο προβλήματα.
Σκέπτομαι επίσης, κύριε Πρόεδρε, τον τρόπο με τον οποίο μιλήσατε για την εσωτερική μεταρρύθμιση της Επιτροπής. Ξέρω ότι η Επιτροπή εργάζεται με πάθος και αυτό το πάθος με το οποίο εργάζεται έχει αντίκτυπο, για παράδειγμα, στον εσωτερικό κόσμο της εργασίας, στους υπαλλήλους της Επιτροπής, οι οποίοι ανησυχούν για τις περικοπές στις σταδιοδρομίες και για μια νέα συστηματοποίηση που ενδέχεται να έχει επιπτώσεις στη θέση του κόσμου της εργασίας και των υπαλλήλων του Κοινοβουλίου. Από την άποψη αυτή, πρόκειται για μια διάχυτη ανησυχία: το αίτημα, επομένως, είναι να ξεκινήσει μια οριστική συζήτηση, όχι τόσο και όχι πια για τους ρόλους, αλλά για το πολιτικό περιεχόμενο που επιζητείται να δοθεί στην πρωτοβουλία της Επιτροπής και του Κοινοβουλίου: αποφασιστικές και σαφείς επιλογές, που να σκιαγραφούν μια Ευρώπη όπου η ανάμνηση των αγγουριών - στην οποία αναφέρθηκε ο Πρόεδρος Πρόντι - να είναι όλο και πιο αμυδρή και μακρινή.

Bonde
Κύριε Πρόεδρε, ορισμένοι ευρωσκεπτικιστές συμφωνούν με τη Συνθήκη της Νίκαιας διότι οι φεντεραλιστές διαμαρτύρονται κατά αυτής. Ορισμένοι φεντεραλιστές συμφωνούν επειδή οι ευρωσκεπτικιστές αντιτίθενται, αλλά και οι δύο ομάδες έχουν καλούς λόγους να την απορρίψουν. Οι ευρωσκεπτικιστές πρέπει να αντιτεθούν στη μεταβίβαση εξουσίας από τα εθνικά κοινοβούλια στις Βρυξέλλες. Οι φεντεραλιστές πρέπει να αντιτεθούν στη μεταβίβαση της δυνατότητας λήψης αποφάσεων από τους εκλογείς και τους εκλεγμένους εκπροσώπους τους στους υπαλλήλους και τους υπουργούς της ΕΕ. Με λίγα λόγια, η Νίκαια συνεπάγεται λιγότερη δημοκρατία. Όλοι μας έχουμε κοινό συμφέρον να διασφαλίσουμε ένα δημοκρατικό διάλογο για την επόμενη συνθήκη.
Πρέπει να τεθεί τέλος στις συνθήκες που υπογράφονται κεκλεισμένων των θυρών. Η επόμενη συνθήκη πρέπει να συζητηθεί ενώπιον όλων των λαϊκώς εκλεγμένων εκπροσώπων και πρέπει να γίνει αντικείμενο διαπραγματεύσεων όχι μόνο με πλήρη διαφάνεια αλλά με άμεση συμμετοχή των πολιτών. Τέλος πρέπει να εγκριθεί με δημοψηφίσματα στα κράτη όπου αυτό προβλέπεται. Υπό αυτό το πρίσμα, οι φεντεραλιστές και οι "ευρωβασιλικοί" μπορούν να συζητήσουν τη δομή της Ευρώπης του μέλλοντος. Τι θα αποφασίζεται από τις Βρυξέλλες, τι θα αποφασίζεται από το Στρασβούργο, τι θα αποφασίζεται από τα εθνικά κοινοβούλια. Η Ομάδα για την Ευρώπη της Δημοκρατίας και της Διαφοράς επιθυμεί μια ανοιχτή, λιγότερο φορτωμένη και πιο ελεύθερη ευρωπαϊκή συνεργασία. Επιθυμούμε το μεγαλύτερο τμήμα όλων των αποφάσεων να λαμβάνεται από τα κράτη μέλη και σε τοπικό επίπεδο. Ο πλούτος της Ευρώπης εντοπίζεται στις διαφορές μας. Αδυνατούμε για παράδειγμα να διαπιστώσουμε κάποια αδήριτη ανάγκη που θα ορίζει ότι η ΕΕ θα είναι σε θέση να τροποποιήσει μια απόφαση που έλαβε το δημοτικό συμβούλιο του Όρχους για τον προγραμματισμό του τοπικού δικτύου συγκοινωνιών. Είναι ένα θέμα που μπορούμε κάλλιστα να το αποφασίσουμε μόνοι μας. Τέλος, ελπίζω ότι τα μέσα ενημέρωσης που θα χρησιμοποιήσει η Επιτροπή θα χρησιμοποιηθούν με τρόπο πλουραλιστικό με στόχο τον διάλογο μεταξύ όλων των διαφορετικών απόψεων όσον αφορά την ευρωπαϊκή ολοκλήρωση.

Berthu
Κύριε Πρόεδρε, η σημερινή συζήτηση για την προφορική ερώτηση σχετικά με τη συνέχεια που θα πρέπει να δοθεί στο Ευρωπαϊκό Συμβούλιο της Νίκαιας, ενώ δεν έχει ακόμα υπογραφεί το σχέδιο συνθήκης και ενώ η προσεχής ΔΔ δεν αναμένεται να συγκληθεί νωρίτερα από το 2004, δείχνει καλά την ανυπομονησία ορισμένων να ξεκινήσουν έναν νέο κύκλο διαπραγματεύσεων. Γι' αυτούς, ιδίως για την Επιτροπή - όπως είπε ο πρόεδρός της - θα πρέπει επιτέλους να τεθεί το θέμα της μεγάλης ευρωπαϊκής συνταγματικής διαδικασίας, κάτι που αρνήθηκε να πράξει το Συμβούλιο της Νίκαιας, μιας διαδικασίας που θα πρέπει να καθοδηγηθεί το συντομότερο δυνατό από μια ευρωπαϊκή συνέλευση, εμπνευσμένη από τη συνέλευση που συνέταξε, το προηγούμενο έτος, το Χάρτη των Θεμελιωδών Δικαιωμάτων.
Ωστόσο, η βιασύνη, και δη η ταραχή, δεν θα πρέπει να αντικαταστήσουν τη σκέψη. Η ιδέα του ευρωπαϊκού συντάγματος παραπέμπει στην ιδέα ενός ευρωπαϊκού κράτους, το οποίο οι λαοί μας δεν επιθυμούν. Πρέπει να λάβετε καλά υπόψη ότι το Συμβούλιο της Νίκαιας αρνήθηκε να συμπεριλάβει αυτήν την ιδέα μεταξύ των στόχων της μελλοντικής ΔΔ. Πράγματι, η μελλοντική Ευρώπη θα έχει ανάγκη, όχι από ένα μελλοντικό κράτος με το σύνταγμά του, αλλά από ένα δίκτυο εθνών που θα σέβεται τις εθνικές δημοκρατίες και θα επισημοποιείται από μια θεμελιώδη συνθήκη.
Αμεσα, πρέπει να σκεφθούμε τη μέθοδο της μελλοντικής συζήτησης. Πρέπει να παραδεχθούμε ότι η συνέλευση που προετοίμασε το Χάρτη των Θεμελιωδών Δικαιωμάτων ήταν μια αποτυχία, διότι αναμείγνυε ασταμάτητα τις αρμοδιότητες, συνέχεε τις ευθύνες και τελικά παρήγαγε ένα κείμενο, ευχάριστο ίσως για τα ώτα των υπερεθνικών, αλλά μη αποδεκτό από το σύνολο των μελών της Ένωσης.
Ναι, στο μέλλον, θα πρέπει να προετοιμάσουμε τις ΔΔ με διαφορετικό τρόπο, αλλά σίγουρα όχι με συνελεύσεις σε κατάσταση έλλειψης βαρύτητας που θα μας οδηγήσουν σε νέα αδιέξοδα. Για την προσεχή ΔΔ, η συζήτηση πρέπει καταρχάς να οργανωθεί εντός και γύρω από τα εθνικά κοινοβούλια, υπό τη δική τους ευθύνη. Σε δεύτερη φάση, η μελλοντική ΔΔ θα πρέπει να διαπραγματευθεί μόνο τις αξιόπιστες προτάσεις, δηλαδή τις προτάσεις που θα υποστηρίζονται από το ένα τέταρτο τουλάχιστον των εθνικών κοινοβουλίων της Ένωσης ύστερα από ψηφοφορία των ολομελειών τους. Κατ' αυτόν τον τρόπο, θα είμαστε βέβαιοι ότι δεν παραδέρνουμε και ότι μένουμε γερά προσδεδεμένοι στις εθνικές δημοκρατίες.

Fiori
Πρόεδρε Πρόντι, καταλαβαίνουμε πόσο δύσκολο είναι να συνοψισθεί σε ένα έγγραφο περιορισμένων διαστάσεων η πολυπλοκότητα των θεμάτων που απασχολούν την Ευρωπαϊκή Επιτροπή. Περιορίζομαι λοιπόν μόνο σε δύο θέματα, στα οποία ευχαρίστως θα ήθελα να επανέλθουμε.
Ας δούμε τι συμβαίνει στον γεωργικό τομέα: εμείς, ως Ευρωπαϊκό Λαϊκό Κόμμα, πιστεύουμε ότι υπάρχει απόλυτη ανάγκη να επανεξετάσουμε τους όρους της κοινής γεωργικής πολιτικής και, προπαντός, να καταλάβουμε την εμβέλεια των μελλοντικών στρατηγικών. Αρκεί να σκεφθούμε το δημοσιονομικό βάρος που έχει η γεωργική πολιτική στο εσωτερικό του προϋπολογισμού μας, αλλά προπαντός τα χαρτιά που θα παιχθούν στη γεωργία ή τα θέματα της παγκοσμιοποίησης. Εσείς ο ίδιος επικαλεσθήκατε την πρόταση Lamy, μια πρόταση εξαιρετικά σημαντική, που θα έχει όμως σπουδαίες συνέπειες για τα γεωργικά θέματα. Ας σκεφθούμε επίσης τι θα συμβεί στο μέτωπο της παραγωγής τροφίμων όσον αφορά την ασφάλεια, τι θα συμβεί στο πεδίο των τυπικών παραγωγών και στο κεφάλαιο που συνδέεται με τις βιοτεχνολογίες. Αν προσθέσουμε έπειτα τα θέματα της διεύρυνσης και την ανάκαμψη της γεωργίας σε ορισμένες περιοχές όπως εκείνες της λεκάνης της Μεσογείου, ε λοιπόν, θα θέλαμε να καταλάβουμε ποιο είναι το ευρωπαϊκό γεωργικό πρότυπο που επιδιώκει η Επιτροπή να υλοποιήσει και, προπαντός, θα θέλαμε πραγματικά να λάβουμε τη διαβεβαίωση ότι αυτό το γεωργικό πρότυπο δεν θα τεθεί στο τραπέζι της εξωτερικής πολιτικής και δεν θα θεωρηθεί αντικείμενο ανταλλαγής με καταστάσεις που απορρέουν από τις διεθνείς απαιτήσεις.
Το δεύτερο θέμα αφορά τη Μεσόγειο, η σημασία της οποίας καταδείχθηκε από ένα φόρουμ στο οποίο λάβαμε μέρος την περασμένη εβδομάδα. Ε λοιπόν, όσον αφορά τη Μεσόγειο, μένουν ακόμη ανοιχτά πολύ σημαντικά προβλήματα. Θα θέλαμε για το κεφάλαιο αυτό να αποφασισθεί μια πολιτική που να εγγυάται στις περιφέρειες του Νότου τα ίδια προνόμια που αποδίδονται στις άλλες περιφέρειες της Ευρωπαϊκής Ένωσης.

Swoboda
Κύριε Πρόεδρε, Πρόεδρε της Επιτροπής κύριε Πρόντι, σήμερα ακούσαμε από εσάς πολλές προγραμματικές δηλώσεις. Θα ήθελα να αναφερθώ στις τελευταίες σας λέξεις, όπου μιλήσατε για το Κοινοβούλιο, δηλαδή για το ρόλο των βουλευτών. Ωραία, καλά λόγια, κύριε Πρόεδρε, αλλά όχι αρκετά σαφή! Θα ήθελα λοιπόν να σας καλέσω να προβείτε σε μία κατά το δυνατό σαφή δήλωση. Η κατάσταση είναι η εξής: θέλουμε μία ισχυρή Επιτροπή, διότι είμαστε πεπεισμένοι πως βάση της Ευρώπης του μέλλοντος δεν μπορεί να είναι - και πάντως όχι κατά πρώτο λόγο - η συνεργασία των κυβερνήσεων. Ως εκ τούτου, αναμένουμε και από εσάς να επιδιώξετε την ενίσχυση του κοινοβουλευτισμού και της κοινοβουλευτικής δημοκρατίας. Σε γενικές γραμμές θα συμφωνήσετε. Όταν όμως, κύριε Πρόεδρε, ο αντιπρόεδρός σας κ. Barnier είπε προ ολίγου σε συζήτηση στην αρμόδια κοινοβουλευτική επιτροπή ότι πρέπει για το μέλλον και τη μετά τη Νίκαια διαδικασία να προταθεί ένα είδος φόρουμ, στο οποίο θα συμμετέχουν όλοι, βουλευτές, κοινωνία των πολιτών, εγώ το απορρίπτω, εφόσον εννοείται ότι αντί της συμβατικής συνέλευσης θα συγκληθεί ένα τέτοιο φόρουμ. Κύριε Πρόεδρε, θέλουμε μία συμβατική συνέλευση, μία συνέλευση βουλευτών από το Ευρωπαϊκό Κοινοβούλιο και από τα εθνικά κοινοβούλια. Αυτό θέλουμε, και σας παρακαλούμε να μας παράσχετε τη σαφή και απερίφραστη υποστήριξή σας!
(Χειροκροτήματα)
Κύριε Πρόεδρε, γνωρίζω ότι υπάρχουν και επικρίσεις της Επιτροπής - ευθέως και εμμέσως -, ότι έχει αδυναμίες το Κοινοβούλιό μας. Όντως υπάρχουν αδυναμίες στο Κοινοβούλιο. Αλλά οι αδυναμίες του Κοινοβουλίου μας και του σε ευρωπαϊκό επίπεδο κοινοβουλευτισμού πρέπει να μετατραπούν σε λόγο ενίσχυσης του Κοινοβουλίου μας και όχι επιπλέον αποδυνάμωσής του.
Και έτσι έρχομαι στο επόμενο σημείο: σήμερα επίσης προτείνατε - και έχετε δίκιο, κάτι πρέπει να γίνει - τη δημοσίευση μίας Λευκής Βίβλου για το ζήτημα της χρηστής διακυβέρνησης. Ήδη η έννοια χρηστή διακυβέρνηση είναι προβληματική. Εγώ θα έλεγα μάλλον δημοκρατική διακυβέρνηση. Πρέπει να ενισχυθεί η δημοκρατική διαδικασία λήψεως αποφάσεων και έχετε δίκιο, θα πρέπει επίσης να διευρυνθεί. Δημοκρατία σημαίνει ταυτόχρονα και διάλογος με την κοινωνία των πολιτών. Συμφωνώ απολύτως. Σε αυτό το πεδίο πρέπει ως βουλευτές να κάνουμε περισσότερα! Αλλά το αποφασιστικό ερώτημα είναι και πάλι, η συμμετοχή της κοινωνίας των πολιτών μπορεί να υποκαταστήσει την ενίσχυση της άμεσης κοινοβουλευτικής δημοκρατίας; Η κοινωνία των πολιτών επέχει σε κάποιο βαθμό ρόλο κηδεμόνα του κοινοβουλευτικού διαλόγου και των διαδικασιών λήψεως αποφάσεων; Και σε αυτό το ερώτημα η απάντηση πρέπει να δοθεί απερίφραστα υπέρ του Κοινοβουλίου.
(Χειροκροτήματα)
Στο πλαίσιο αυτό έρχομαι και στην αυτορρύθμιση, μιας και είναι και αυτή νέα λέξη του συρμού. Κατ' ευφημισμόν η αυτορρύθμιση αναφέρεται ενίοτε και ως "συνεργατικό πρότυπο λήψεως αποφάσεων" . Όχι, κύριε Πρόεδρε! Τις αποφάσεις πρέπει να τις λαμβάνει το Κοινοβούλιο, τις αποφάσεις πρέπει να τις λαμβάνει το Συμβούλιο, τα κοινοβουλευτικά όργανα. Ασφαλώς αυτήν τη διαδικασία λήψεως αποφάσεων πρέπει να την καταστήσουμε διαφανή και προσπελάσιμη, και να μη γίνονται, όπως τώρα, συνεδριάσεις αδιαφανείς κεκλεισμένων των θυρών - αυτό αφορά κυρίως την Επιτροπή και τις ομάδες πιέσεως. Πρέπει να ξεκινήσουμε ένα διάλογο με τις ομάδες συμφέροντος, βεβαίως και πρέπει να ακούσουμε τις συμβουλές τους και τις ανησυχίες τους, αλλά δεν μπορούμε να βάλουμε το λύκο να φυλάει τα πρόβατα. Θα επιτρέψουμε σε εκείνον, τον οποίον ίσως χρειαστεί να ελέγξουμε, να ορίσει μόνος του το πλαίσιο για το μέλλον; Εδώ διαφωνώ. Αυτό θα ισοδυναμούσε με το να λέγαμε ότι η βιομηχανία παραγωγής κτηνοτροφών και οι ομάδες πιέσεως του γεωργικού τομέα μόνες τους ορίζουν τους κανόνες της κοινής οργάνωσης αγοράς. Δεν είναι δυνατόν! Δεν υποστηρίζουμε αυτή τη θέση!
Εδώ έχω ακόμη μία μικρή παρατήρηση: παρατηρείται αυξητική τάση των επονομαζομένων ερμηνευτικών ανακοινώσεων της Επιτροπής. Αυτό σημαίνει πως ό,τι αποφασίζουν το Συμβούλιο και το Κοινοβούλιο, στη συνέχεια το ερμηνεύει η Επιτροπή, και μπορεί να το ερμηνεύει κατά τρόπο που να εξυπηρετεί τις διάφορες ομάδες συμφερόντων. Είναι και αυτός ο δρόμος επικίνδυνος! Η Επιτροπή διατυπώνει προτάσεις. Έχει το δικαίωμα της πρωτοβουλίας. Αυτό το αναγνωρίζω. Αλλά τις αποφάσεις πρέπει να τις λαμβάνουν τα κοινοβουλευτικά όργανα, και δεν επιτρέπεται να γίνονται εκ των υστέρων διορθώσεις με σχετικές ανακοινώσεις. Εφόσον απαιτείται, προβλέπεται η προσφυγή στο Ευρωπαϊκό Δικαστήριο.
Κλείνοντας, Πρόεδρε Πρόντι, από την Επιτροπή αναμένουμε πληθώρα προτάσεων. Αναμένουμε όμως και σεβασμό του κοινοβουλευτισμού, όπως και εμείς σεβόμαστε την Επιτροπή. Από εσάς περιμένουμε να δείξετε για τη δική μας ενίσχυση το ίδιο ενδιαφέρον που επιδεικνύετε για τη δική σας ενίσχυση!
(Χειροκροτήματα)

Watson
Κύριε Πρόεδρε, ο Πρόεδρος της Επιτροπής είπε πως τα θεσμικά όργανα πρέπει να είναι υπεύθυνα, διαφανή και αποτελεσματικά και υποσχέθηκε να υποβάλλει μια Λευκή Βίβλο σχετικά με το θέμα της διακυβέρνησης. Aν πρέπει να βελτιωθεί η ποιότητα διακυβέρνησης της Ένωσης, η αρχή θα πρέπει ίσως να γίνει από το ίδιο το πρόγραμμα εργασίας της Επιτροπής. Πρέπει να επικεντρωθούμε στη χάραξη πολιτικής σε τομείς όπου η πανευρωπαϊκή δράση της ΕΕ είναι απολύτως απαραίτητη. Πρέπει να εξασφαλιστεί η απόλυτη τήρηση της αρχής της επικουρικότητας. Ισχύει, άραγε, αυτό στην περίπτωση της σύστασης της Επιτροπής για την υιοθέτηση ενός κοινού ευρωπαϊκού τύπου βιογραφικών σημειωμάτων: σύσταση αρ. 379, στον κατάλογο των μέτρων προς υλοποίηση φέτος; Κάθε νέα νομοθετική πρόταση θα πρέπει να συνοδεύεται από τεκμηρίωση των λόγων για τους οποίους είναι απαραίτητη η δράση σε επίπεδο Ένωσης και θα μπορούσαμε ίσως και εμείς να βοηθήσουμε, όπως πρότεινε ο συνάδελφός μου κ. Clegg, συστήνοντας στο πλαίσιο του Σώματος μια μόνιμη επιτροπή ελέγχου ώστε να διασφαλίζεται ότι τα προτεινόμενα μέτρα ανταποκρίνονται στα κριτήρια της επικουρικότητας και της αναλογικότητας. Κύριε Πρόντι, η ομιλία σας για την κατάσταση της Ένωσης θα έπρεπε να συνοδεύεται από ένα λεπτομερή κατάλογο προτάσεων, όπου οι προτάσεις θα επεξηγούνται και θα δικαιολογούνται η κάθε μία ξεχωριστά, και δεν θα αποκρύπτονται σε παραρτήματα του εγγράφου. Η πρόταση πρέπει να είναι αποτέλεσμα σοβαρής συζήτησης στους κόλπους του Σώματος των Επιτρόπων, και όχι αποτέλεσμα συνοπτικής διαδικασίας. Η επιτροπή μας θα πρέπει να εξετάσει κατ' αντιπαράσταση κάθε έναν από τους Επιτρόπους σχετικά με τις προτάσεις που ανήκουν στο τομέα της αρμοδιότητάς τους.
Τέλος, το ετήσιο πρόγραμμα εργασίας της Επιτροπής πρέπει να τεθεί σε ψηφοφορία εδώ στο σύνολο της Ολομέλειας. Η Νίκαια έδειξε τα προβλήματα της διακυβερνητικής Ευρώπης. Σε μας έγκειται να πείσουμε τους πολίτες ότι η ομοσπονδιακή Ευρώπη μπορεί να λειτουργήσει αποτελεσματικά.

Voggenhuber
Κύριε Πρόεδρε, κύριε Πρόεδρε Πρόντι, συμφωνώ με τα αιτήματα για πιο συγκεκριμένες απαντήσεις. Η πολιτική ενότητα της Ευρώπης δεν προόδευσε στη Νίκαια. Αντίθετα, εκεί τους θριάμβους τους κατήγαγε η επανεθνικοποίηση. Αυτό που απέτυχε στη Νίκαια, κύριε Πρόεδρε Πρόντι, και θεωρώ πολύ σημαντικό να αναγνωρισθεί, είναι η αλαζονεία του Συμβουλίου να θέλει να είναι συντακτικό όργανο της Ευρώπης. Συντακτικά όργανα, ως εκ της φύσεώς τους, είναι τα Κοινοβούλια!
Κύριε Πρόεδρε Πρόντι, η στάση της Επιτροπής είναι ασαφής και άκρως αόριστη, πάνω απ' όλα όσον αφορά το ζήτημα της διαδικασίας μετά τη Σύνοδο της Νίκαιας. Χρησιμοποιήσατε επικριτικά λόγια για τη Συνθήκη, από ότι όμως ακούω, στην πατρίδα μου έχει ξεκινήσει η Επιτροπή μία τεράστια εκστρατεία ανακοινώσεων, με τις οποίες πανηγυρίζει την ιστορική καμπή και την επιτυχία που σηματοδοτεί η Συνθήκη της Νίκαιας. Χρησιμοποιήσατε επικριτικά λόγια, αλλά ο Επίτροπός σας κ. Barnier μας σκιαγραφεί ένα απλό φόρουμ συζητήσεων αντί για συντακτική διαδικασία και συμβατική συνέλευση.
Κύριε Πρόεδρε της Επιτροπής, θέλω να σας καλέσω να δώσετε μία πολύ συγκεκριμένη απάντηση σε μία σαφή ερώτηση: συστρατεύεστε με το Κοινοβούλιο στην προσπάθεια να διεκδικήσει μία συντακτική διαδικασία, ένα πρότυπο συμβατικής συνέλευσης και τη διεύρυνση του καταλόγου ζητημάτων της Νίκαιας ώστε να περιλάβει τα καθοριστικά δημοκρατικά κριτήρια όπως διάκριση εξουσιών, ασφαλιστικές δικλείδες, διαφάνεια νομοθετικής διαδικασίας και ούτω καθ' εξής;

Kaufmann
Κύριε Πρόεδρε, η Νίκαια ήταν οπισθοδρόμηση στην πολιτική της ολοκλήρωσης: ούτε ίχνος ενισχυμένης δημοκρατίας, περισσότερης διαφάνειας, μεγαλύτερης ικανότητας δράσεως και λήψεως αποφάσεων. Ως εκ τούτου, πιστεύω ότι η μετά-Νίκαια φάση πρέπει να χρησιμοποιηθεί για να σωθεί η Ένωση από τη Νίκαια. Στο σύντομο διάστημα που διαθέτω, θέλω να αναφέρω τέσσερα σημεία που θεωρώ σημαντικά.
Καταρχάς καλώ το Συμβούλιο να διορθώσει αμέσως τον αριθμό των εδρών της Τσεχίας και της Ουγγαρίας στο Ευρωπαϊκό Κοινοβούλιο, δεν πρέπει να γίνει διάκριση εις βάρος αυτών των δύο κρατών! Δεύτερο, χρειάζεται μία σαφής κοινή αφετηρία για το διάλογο το σχετικό με το μέλλον της Ένωσης, διότι αναθεμελίωση δεν πρέπει να σημαίνει επανεθνικοποίηση. Τρίτον, σύγκλιση μίας συνέλευσης για τη μεταρρύθμιση κατά το πρότυπο της συμβατικής συνέλευσης, που διαθέτει νομιμοποίηση και κύρος να υποβάλει προτάσεις για τη μεταρρύθμιση, και τέταρτο, κατά την άποψή μου πρέπει να γίνει νωρίτερα η Διακυβερνητική Διάσκεψη, γιατί καλό είναι να μη λάβει χώρα το 2004, σε μία χρονική στιγμή όπου εκπνέουν οι θητείες της Επιτροπής και του Κοινοβουλίου και κατά την οποία δεν μπορούν να συμμετάσχουν με τις δυνάμεις τους ακέραιες τα δύο όργανα.

Muscardini
Κύριε Πρόεδρε, εδώ και χρόνια οι προτεραιότητες αυξάνονται, είτε επειδή δεν έχουν επιτευχθεί πλήρως οι στόχοι είτε επειδή η φρενήρης επιτάχυνση των πολιτικών, τεχνολογικών και οικονομικών διαδικασιών μας εφιστά την προσοχή σε διαρκώς νέες και πιο δύσκολες ανάγκες που απαιτούν επείγουσα αντιμετώπιση.
Το πρόβλημα της απασχόλησης και της αξιοπρέπειας των συνθηκών εργασίας και διαβίωσης είναι ακόμη άλυτο· όσο για τη διεύρυνση, οι ικανότητές μας να την αντιμετωπίσουμε με κατάλληλο τρόπο για τους λαούς μας και τους υπό ένταξη λαούς, οι απαραίτητες διαρθρώσεις, οι οικονομικές προσαρμογές και οι σχέσεις πολιτικού και κοινωνικού τύπου χρειάζονται περισσότερη ανάπτυξη και περισσότερη συνοχή. Αυτό δεν σημαίνει επιτάχυνση ή επιβράδυνση της διεύρυνσης· σημαίνει πραγματοποίησή της κατά τρόπο συμβατό με την πραγματικότητα και με τα απαραίτητα χρονικά περιθώρια ώστε μια ηθικά ορθή επιλογή να μην μετατραπεί σε αποτυχία.
Η καταπολέμηση της λαθρομετανάστευσης, του οργανωμένου εγκλήματος, της εκμετάλλευσης γυναικών και παιδιών, των ναρκωτικών, της παράνομης διακίνησης όπλων και ανθρώπινων οργάνων πρέπει να αποτελεί διαρκώς αντικείμενο της προσοχής μας, αλλά οφείλουμε να πούμε ότι σε άψογα ως προς τη μορφή τους έγγραφα δεν αντιστοιχούν σημαντικά βήματα μπροστά σ' αυτό το πεδίο.
Περιμένουμε μια ευρωπαϊκή ρύθμιση για τη χρήση του Διαδικτύου. Πράγματι, χωρίς κανόνες δεν υπάρχει ελευθερία, αλλά παραβάσεις των εθνικών και διεθνών νόμων.
Η επανέναρξη της πολιτικής για τη Μεσόγειο, όπως ψήφισε το Ευρωπαϊκό Κοινοβούλιο στην προηγούμενη περίοδο συνόδου, πρέπει να υλοποιηθεί - και σύντομα - όπως και οι πρωτοβουλίες για την ειρήνη στη Μέση Ανατολή.
Όμως, από όλες τις επείγουσες ανάγκες που έχουμε, μία έχει αυτή τη στιγμή τη μεγαλύτερη προτεραιότητα: η υγιεινή των τροφίμων και η ασφάλεια για τους πολίτες. Στο όνομα μιας ψευδοπροόδου και του αθέμιτου κέρδους ορισμένων, καταστρέφονται ανεπανόρθωτα η σημερινή και η αυριανή υγεία του καταναλωτή και ολόκληροι τομείς γεωργικών προϊόντων και τροφίμων. Οι συνέπειες θα είναι καταστροφικές, αν δεν μπορέσουμε να αντιδράσουμε αποφασιστικά, με ειλικρίνεια και εγκαίρως. Είναι ήδη υπερβολικές οι καθυστερήσεις των παρεμβάσεων των κυβερνήσεων μετά τις πρώτες καταγγελίες, εδώ και πολλά χρόνια, για τις τρελές αγελάδες, τα μολυσμένα μπιφτέκια, τα κοτόπουλα με διοξίνη, γενικά για όλες τις απάτες με τα τρόφιμα που αποδείχθηκαν όχι μόνο εμπορικές απάτες, αλλά οικολογικές και υγειονομικές βόμβες.
Σας παρακαλούμε, Πρόεδρε Πρόντι, να ζητήσετε από το Συμβούλιο να συστήσει αμέσως μια επιτροπή ελέγχου και εξακρίβωσης, αλλά στο μεταξύ ελπίζουμε να υπάρχει περισσότερος έλεγχος από πλευράς της Προεδρίας σας.

Raschhofer
Κύριε Πρόεδρε, μετά τη Νίκαια στέκουμε ενώπιον πολυάριθμων εκκρεμών ζητημάτων, για τα οποία χρειαζόμαστε συγκεκριμένες απαντήσεις. Αυτά τα ζητήματα αφορούν την οριοθέτηση μεταξύ εθνικών και ευρωπαϊκών αρμοδιοτήτων, την απλούστευση των διατάξεων των Συνθηκών, το νομικό καθεστώς του Χάρτη των Θεμελιωδών Δικαιωμάτων και το ρόλο των εθνικών Κοινοβουλίων στο αρχιτεκτόνημα της Ευρωπαϊκής Ένωσης. Τα κράτη μέλη σε ποια θέματα θα έχουν εφεξής την τελική ευθύνη; Το ζήτημα αυτό είναι άρρηκτα συνδεδεμένο με τη στοχοθέτηση της Ευρωπαϊκής Ενώσεως. Θα πρέπει να γνωρίζουμε ότι μόνο με σαφή προσδιορισμό των αρμοδιοτήτων μπορούμε να περιμένουμε ότι θα εξασφαλισθεί αποδοχή από τους πολίτες των ευρωπαϊκού επιπέδου νομοθετικών και πολιτικών αποφάσεων. Ως εκ τούτου κατά προτεραιότητα πρέπει να επιδιώκουμε τη στενότερη συμμετοχή των εθνικών κοινοβουλίων στη διαδικασία του διαλόγου που θα χαράξει την πορεία για τη σχεδιαζόμενη Διακυβερνητική Διάσκεψη, αφενός για να τεθεί η διαδικασία του διαλόγου σε κίνηση το ταχύτερο δυνατό στα κράτη μέλη, αφετέρου για να ρυθμισθούν προκαταβολικά τα όποια προβλήματα κατά τη μεταγενέστερη επικύρωση.

Brok
Κύριε Πρόεδρε της Επιτροπής, κυρίες και κύριοι συνάδελφοι, ξεκινούμε τώρα μία διαδικασία διαλόγου, που παίρνει την εξής μορφή: τα άλυτα ζητήματα (left-overs) του Αμστερνταμ, τα οποία τώρα ονομάζουμε ελλείψεις της Νίκαιας, πρέπει να επιλυθούν στη μετά τη Νίκαια διαδικασία. Πιστεύω όμως ότι και γι' αυτό θα πρέπει να έχουμε μία σαφή διαδικασία. Διότι δεν μας αρκεί να παρουσιάζεται το έτος αυτό ως ένα μεγάλο ανθηρό τοπίο του διαλόγου, στο οποίο συμμετέχει μία κοινωνία των πολιτών, κάτι που σωστά έθιξε ο κ. Swoboda, αλλά τίθεται το ζήτημα με βάση ποιες σαφώς θεσπισμένες μεθόδους συμμετέχει το Ευρωπαϊκό Κοινοβούλιο, συμμετέχουν τα εθνικά κοινοβούλια, τίθεται το σαφές ερώτημα αν θα πρόκειται για συνέλευση και τι ρόλο διαδραματίζει η συμβατική συνέλευση στην οριστικοποίηση των εγγράφων που πρέπει να αποφασισθούν στη διαδικασία μετά τη Νίκαια. Το ζήτημα είναι, η δήλωση που θα εγκριθεί σε μία συμβατική Συνέλευση θα είναι πανηγυριώτικη, και θα συμπεριφερθούν οι 15 κατά την καθοριστική νύχτα ακριβώς όπως και στη Νίκαια;
Πιστεύω ότι πρέπει εδώ να διευκρινιστεί, όσον αφορά τόσο τη μέθοδο όσο και τη στοχοθέτηση, προς τα πού κατευθυνόμαστε. Αυτό δεν πρέπει να μείνει στο σκοτάδι. Επιπλέον πρέπει να διερωτηθούμε, αφού όλοι σχεδόν οι αρχηγοί κυβερνήσεων λένε ότι οι δομές λήψης αποφάσεων της Νίκαιας είναι κακές, με ποιες μεθόδους μπορούν να τακτοποιηθούν τα πράγματα, και μάλιστα και πριν από τη μετά-Νίκαια διαδικασία, επί παραδείγματι, με τις συμβάσεις προσχώρησης στις οποίες ρυθμιζόταν πάντα το ζήτημα και στο παρελθόν. Επιπλέον αυτή είναι και η μόνη μέθοδος να μην καθυστερήσει η διεύρυνση. Η διεύρυνση είναι το δεύτερο μεγάλο θέμα που αντιμετωπίζουμε. Εδώ πρέπει να ανταποκριθούμε στην ιστορική μας ευθύνη.
Κι έτσι έρχομαι στο τρίτο θέμα. Πρέπει να μεριμνήσουμε, ώστε να μην πνιγούν οι διατλαντικοί δεσμοί σε νέες συζητήσεις περί πολιτικής ασφάλειας, και να φτάσουμε τελικά να μην καταλαβαίνουν οι Αμερικανοί εμάς και την πρωτοβουλία μας για την πολιτική ασφάλειας και άμυνας και εμείς τους Αμερικανούς και το αντιπυραυλικό τους σύστημα. Πιστεύω, ότι μπορούμε καταρχάς να πούμε ότι η διεύρυνση είναι το μεγάλο μας επίτευγμα στην πολιτική ασφάλειας. Δεύτερον αναπτύσσουμε τις ικανότητες μας, όμως αυτές παραμένουν συστατικό στοιχείο της Ατλαντική Συμμαχίας, η οποία θα εξακολουθήσει να είναι υπεύθυνη για τη συλλογική ασφάλεια της Ευρώπης. Τρίτον, φρονώ ότι αυτό μας δίνει τη δυνατότητα να δημιουργήσουμε τις προϋποθέσεις για μία διατλαντική αγορά. Ο σημερινός απεσταλμένος του αμερικανού Προέδρου για τις διαπραγματεύσεις, ο Robert Zoellick, είναι ο συντάκτης της διατλαντικής διακήρυξης του 1990. Παρακαλώ να επανέλθουμε σε αυτήν την παράδοση και να σμικρύνουμε και πάλι τις διαστάσεις του ωκεανού.
(Χειροκροτήματα)

Hδnsch
Κύριε Πρόεδρε, κύριε Πρόεδρε της Επιτροπής, τρεις σύντομες παρατηρήσεις. Καταρχάς στην πρώτη φάση ανήκει όχι μόνο ο δημόσιος διάλογος, αλλά, και συμφωνώ με τις παρατηρήσεις των κκ Swoboda και Brok, στην πρώτη φάση ανήκει και η προβλεφθείσα διακήρυξη του Λάκεν. Το σαφέστατο ερώτημα που σας απευθύνω έχει ως εξής: εσείς, η Επιτροπή, είσθε έτοιμοι, θα μπορέσουμε να υποβάλουμε μέσα στο 2001 για τη σύνοδο του Λάκεν μία κοινή πρόταση της Επιτροπής και του Κοινοβουλίου για την περαιτέρω διάρθρωση της μετά τη Νίκαια διαδικασίας; Αυτό είναι το πρώτο μεθοδολογικό ζήτημα.
Σε σχέση με το δεύτερο ερώτημα, χαιρετίζω το ότι αναφερθήκατε στην ανάγκη να δημιουργήσουμε ένα όργανο για τη συμμετοχή των κυβερνήσεων, της Επιτροπής, του Ευρωπαϊκού Κοινοβουλίου και των εθνικών Κοινοβουλίων. Για το δημόσιο διάλογο θέλουμε μία συμβατική συνέλευση, μία συνέλευση που θα είναι το κέντρο βάρους του δημοσίου διαλόγου, δηλαδή αποστολέας και παραλήπτης προτάσεων, και που ταυτόχρονα θα υποβάλει μία σαφή πρόταση για τη Διακυβερνητική Διάσκεψη και για τα θέματα που θα τύχουν διαπραγμάτευσης το 2004.
Το τρίτο ερώτημα αφορά τη θεματολογία. Έχουν προβλεφθεί τέσσερα θέματα· καλή επιλογή και εφικτή. Αλλά όλοι γνωρίζουμε ότι αυτά τα συγκεκριμένα θέματα θα πρέπει να συγκεκριμενοποιηθούν, αλλά και ότι ενόψει του 2004 διακυβεύονται, και πρέπει να διακυβεύονται, πολλά. Θα μας συμβούλευα όλους να εγκαταλείψουμε αυτήν την περίεργη έννοια μετά-Νίκαια, ύστερο-Νίκαια. Δεν πρόκειται για το μετά-Νίκαια. Η Νίκαια δεν είναι μόνο το τέλος μίας μεθόδου, ουσιαστικά είναι και το τέλος μίας εποχής, της εποχής της ευρωπαϊκής διαδικασίας ενοποίησης των δεκαετιών του ' 50, του ' 60, του ' 70 και του ' 80. Τώρα πρέπει να δημιουργήσουμε τις συνθήκες για μία νέα Ευρωπαϊκή Ένωση, δηλαδή για την Ευρωπαϊκή Ένωση του 21ου αιώνα. Το θέμα δεν είναι μόνο η "μετά Νίκαια διαδικασία" , αλλά και ότι βρισκόμαστε ενώπιον της ανανέωσης της ευρωπαϊκής διαδικασίας ενοποίησης. Αυτό πρέπει να καταστεί σαφές. Αν θέλουμε να κερδίσουμε την κοινή γνώμη, το δημόσιο διάλογο, τους ανθρώπους, τους πολίτες, υπέρ των στόχων μας για την ευρωπαϊκή ενοποίηση, δεν αρκεί να εισαγάγουμε τη "μετά Νίκαια διαδικασία" · πρέπει να καταστήσουμε σαφές στους πολίτες ότι πρόκειται για μία νέα Ευρωπαϊκή Ένωση σε μία νέα Ευρώπη, η οποία από το 1990 έχει μεταλλαχθεί!
(Χειροκροτήματα)

Malmstrφm
Κύριε Πρόεδρε, θα ήθελα καταρχήν να εκφράσω την έντονη απογοήτευσή μου για το γεγονός ότι κανείς υπουργός της Προεδρίας δεν παρίσταται σε αυτή τη σημαντική συζήτηση.
Κύριε Πρόεδρε της Ευρωπαϊκής Επιτροπής, μέσα στις ομίχλες που παραμένουν μετά από τη Νίκαια, το σίγουρο είναι ότι οι συμβιβασμοί της τελευταίας στιγμής που γίνονται κεκλεισμένων των θυρών έχουν σίγουρα τα όριά τους. Τώρα πέρασε η μέθη της Διάσκεψης και δόθηκαν υποσχέσεις για μία ευρεία συζήτηση στην κοινωνία σχετικά με τους στόχους, το μέλλον και τα καθήκοντα της Ευρώπης. Χαίρομαι γι' αυτό. Τέτοιες υποσχέσεις δημιουργούν υποχρεώσεις. Ωστόσο, πώς θα πραγματοποιηθεί αυτός ο διάλογος; Εάν οι πολίτες της Ευρώπης θα πρέπει πραγματικά να συμμετάσχουν σε αυτή τη συζήτηση για το μέλλον του κοινού ευρωπαϊκού σχεδίου, θα μπορέσουν με τον τρόπο αυτό να επηρεάσουν τη διαμόρφωσή του. Είναι διατεθειμένη η Ευρωπαϊκή Επιτροπή να δεχθεί προτάσεις και ιδέες και να τις εφαρμόσει στην πράξη; Κάτι τέτοιο σημαίνει σίγουρα ότι η ΕΕ θα αλλάξει, θα καταστεί διαφανέστερη και απλούστερη.
Γνωρίζουμε ότι πολλοί πολίτες θέλουν να έχουν ένα σαφές σύνταγμα. Πότε θα τους δοθεί αυτό; Γνωρίζουμε επίσης ότι ζητήματα σχετικά με το περιβάλλον, το άσυλο και τη διασυνοριακή εγκληματικότητα αποτελούν σημαντικά θέματα, αποτελούν τομείς στους οποίους οι πολίτες θέλουν η ΕΕ να είναι ισχυρή, αποφασιστική και δυναμική. Είναι διατεθειμένη η Ευρωπαϊκή Επιτροπή και το Συμβούλιο να παράσχουν στην ΕΕ τέτοια εργαλεία; Δυστυχώς τα αποτελέσματα της Νίκαιας δεν είναι ενθαρρυντικά.
Γνωρίζουμε ότι επικρατεί γενική δυσαρέσκεια σχετικά με το γεγονός ότι η ΕΕ εμπλέκεται σε υπερβολικά πολλά ελάσσονος σημασίας ζητήματα. Είναι διατεθειμένη η Ευρωπαϊκή Επιτροπή να δώσει πραγματικό περιεχόμενο στην περίφημη αρχή της επικουρικότητας και να βρει μία μέθοδο προκειμένου να περιορίσει τον υπερβάλλοντα ζήλο για ρυθμίσεις επί λεπτομερειών ο οποίος μας χαρακτηρίζει όλους στις Βρυξέλλες και στο Στρασβούργο;
Οι πολίτες στην Ευρωπαϊκή Ένωση και στις υποψήφιες χώρες, καθώς και τα εθνικά κοινοβούλια και φυσικά και το δικό μας Κοινοβούλιο επίσης, θα πρέπει να έχουν μία πραγματική ευκαιρία παρέμβασης σχετικά με τις μεθόδους, τους στόχους και τις αποφάσεις που λαμβάνονται για το μέλλον της ΕΕ. Πώς όμως; Πρόκειται για μεγάλα ζητήματα που μας απασχολούν και που έθιξαν όλοι οι συνάδελφοι εδώ.

Nogueira Romαn
Έπειτα από αυτό που συνέβη το 2000 είναι δύσκολο, κύριε Πρόεδρε, Ρομάνο Πρόντι, να συμφωνήσουμε όταν μας λέτε ότι το πρόγραμμά σας αφορά την Ευρώπη και το έτος 2001. Σύμφωνα με το πρόγραμμά σας, θα μπορούσαμε να σκεφτούμε πως δεν υφίσταται το σοβαρότατο και καίριο πρόβλημα των τρελών αγελάδων. Στις προτάσεις σας γίνεται λόγος κατά τρόπο ιδεαλιστικό για την οικονομία και για εκατομμύρια νέες θέσεις εργασίας χωρίς να ληφθεί υπόψη η ανάγκη ότι αυτές πρέπει να δημιουργηθούν δίνοντας προτεραιότητα στις λιγότερο ανεπτυγμένες περιφέρειες, που πλήττονται από τα υψηλότερα ποσοστά ανεργίας και από την μετανάστευση των πλέον ειδικευμένων τεχνικών. Δεν εξετάζονται τα οικονομικά και δημοσιονομικά προβλήματα της απαραίτητης διεύρυνσης προς νέα κράτη, ούτε το δράμα των μεταναστών που προέρχονται από χώρες του τρίτου κόσμου, αγνοείται δε η κρίση της υπέρ το δέον φιλελεύθερης παγκοσμιοποίησης συγκεκριμένα στο Πόρτο Αλέγκρε, δεν γίνεται κανένας λόγος για την τεράστια απογοήτευση στη Νίκαια, και από αυτήν την άποψη δεν γίνεται λόγος για το γεγονός ότι τα κράτη μέλη δεν μπορούν πια ιστορικά να εμποδίσουν την άμεση λήψη δημοκρατικών αποφάσεων των πολιτών σχετικά με την Ένωση, ούτε για το επείγον των εθνών χωρίς κράτος και των οντοτήτων χωρίς πολιτική και νομοθετική προσωπικότητα.
Κύριε Ρομάνο Πρόντι, η Επιτροπή δεν θα πρέπει να επιδεικνύει αδιαφορία στο γεγονός ότι στην ευρωπαϊκή κοινότητα γεννάται μια διαδικασία που πρέπει να λήξει με την έγκριση ενός Συντάγματος της Ένωσης. Καλό θα ήταν το Συμβούλιο που απουσιάζει, η Επιτροπή και το Κοινοβούλιο να αναλάβουν από κοινού την πρωτοβουλία που ζητούν οι πολίτες.

Ribeiro e Castro
Κύριε Πρόεδρε της Επιτροπής, σήμερα οι ευρωσκεπτικιστές άλλαξαν στρατόπεδο, έγιναν πλέον αυτοί που υπερισχύουν σε αυτό το Σώμα, τα βάφουν όλα μαύρα επ' ευκαιρίας του Συμβουλίου της Νίκαιας, δεν κρύβουν καλά την ίδια τους την αποτυχία, άμεση συνάρτηση της πολιτικής αλαζονείας που έδειχναν και την οποία δυστυχώς επιδεικνύουν εκ νέου, μη μαθαίνοντας από τα λάθη του παρελθόντος.
Τώρα, η διευρυμένη Ευρωπαϊκή Ένωση έχει ανάγκη ακριβώς από το αντίθετο για να μην μεταβεί απλά από τα υπόλοιπα του Αμστερνταμ σε εκείνα της Νίκαιας, και σε νέα προβλήματα το 2004. Η Ευρώπη έχει ανάγκη από μια άλλη στρατηγική, μια άλλη ιδέα. Η πλειοψηφία πρέπει να είναι διατεθειμένη να κατανοήσει την πραγματικότητα χωρίς προκαταλήψεις. Έρχεται η αποτυχία της στη Νίκαια. Το σημαντικό τώρα είναι να κατανοήσει τη δοκιμασία της αλήθειας που έλαβε χώρα εκεί: η σύγκρουση της φανταστικής αφηρημένης έννοιας με την πραγματικότητα που βιώνουν οι λαοί. Υπάρχει ένα ζήτημα κατεύθυνσης όπως υπάρχει και ένα ζήτημα ρυθμού. Όταν υπάρχει θέληση για την επιβολή μιας κρατικής πολιτικής υπερδομής, όταν δεν υπάρχει λαός της Ευρώπης ή ούτε καν ευρωπαϊκή κοινή γνώμη το μόνο που μπορούμε να περιμένουμε είναι νέες καταστροφές. Περισσότερος συγκεντρωτισμός και λιγότερη δημοκρατία. Σαφώς οι λαοί ανθίστανται. Κανείς δεν θέλει να αφήσει από τα χέρια του τη δημοκρατικότητα της χώρας του, της γλώσσας και του πολιτισμού του, της κυβέρνησης που επιλέγει, που καταλαβαίνει, που κυβερνά. Αν δεν το κατανοήσουμε αυτό, αν δεν είμαστε διατεθειμένοι να ακούμε περισσότερο αντί να μιλάμε, αν δεν θέλουμε να ανοίξουμε τον δρόμο για την ηγεσία των εθνικών κοινοβουλίων, αν δεν θέλουμε να εξαλείψουμε αυτό το δράμα από την Ευρώπη, εξαλείφοντας άχρηστες εμμονές, τότε η συζήτηση μετά τη Νίκαια θα αποτύχει, όπως και εκείνη πριν από τη Νίκαια. Είναι κρίμα!
Θα είναι κρίμα αν, συνεχίζοντας να δείχνουμε προτίμηση για το δικό τους θεωρητικό τούνελ από τις πραγματικότητες των λαών, οι φεντεραλιστές συνεχίσουν να επαναλαμβάνουν την ίδια σύγχυση της Νίκαιας και να αποδυναμώνουν την Ευρώπη. Αυτό που προετοιμάστηκε δεν έχει επιτυχία, αυτό που συμβαίνει δεν έχει δόγμα. Έχουμε ανάγκη από μια ευρωπαϊκή στρατηγική τελείως διαφορετική, μια στρατηγική των εθνών με αφετηρία τους λαούς, όχι πλέον μια στρατηγική σχετικά με τους λαούς ενάντια στα έθνη. Και, πέρα από μια ευρωπαϊκή συζήτηση, έχουμε ανάγκη από δεκαπέντε εθνικές συζητήσεις στο πλαίσιο της διεύρυνσης, είκοσι επτά συζητήσεις σχετικά με την Ευρώπη, χωρίς ευφημισμούς και αμφισημίες, θέτοντας σαφή ζητήματα επί τάπητος.

Gil-Robles Gil-Delgado
Κύριε Πρόεδρε, κυρίες και κύριοι, η ανυπαρξία ενός συγκεκριμένου προγράμματος εργασίας της Επιτροπής για την προετοιμασία της επόμενης θεσμικής μεταρρύθμισης απασχολεί, όπως διαπιστώθηκε, αυτό το Κοινοβούλιο.
Φαίνεται ότι έπρεπε να περιμένουμε τις κατευθυντήριες γραμμές του Λάκεν για να ξεκινήσει. Όμως η συζήτηση σχετικά με το μέλλον της Ένωσης έχει ξεκινήσει εδώ και μήνες, με παρεμβάσεις διαφόρων αρχηγών κρατών και κυβερνήσεων, και το Κοινοβούλιο εργάζεται ήδη πυρετωδώς.
Η παθητικότητα της Επιτροπής, αν επιβεβαιωθεί, θα ήταν πολύ σοβαρή σ' αυτή την προπαρασκευαστική φάση διότι όλοι ξέρουμε ότι έχει μία μεγάλη ευθύνη. Ενεργεί ως θεματοφύλακας του ευρωπαϊκού πνεύματος. Και αυτή η ευθύνη πρέπει να εκφραστεί με συγκεκριμένες προτάσεις και όχι με αόριστες αναφορές σε μία Λευκή Βίβλο ή σε άλλα παρόμοια έγγραφα.
Από την άλλη πλευρά, χαιρετίζω, πραγματικά, το γεγονός ότι σήμερα το πρωί ο Πρόεδρος Πρόντι επιβεβαίωσε την στήριξή του στις διευκρινίσεις που έκανε ο Επίτροπος Barnier στην Επιτροπή Συνταγματικών Υποθέσεων, επανέλαβε δηλαδή, ότι η πρόταση για ένα φόρουμ δεν αποτελεί οπισθοχώρηση σχετικά με την προηγούμενη συνέλευση, αλλά την φιλοδοξία για μια πιο λειτουργική και αποτελεσματική συνέλευση.
Βέβαια, αν είναι όντως έτσι, τότε γιατί να αλλάξει όνομα; Οι Ευρωπαίοι γνωρίζουν ήδη τι σημαίνει συνέλευση και είχαν την δυνατότητα να διαπιστώσουν τα διαφανή και καρποφόρα αποτελέσματά της, συγκρίνοντάς τα με την επίπονη διαδικασία της τελευταίας διακυβερνητικής διάσκεψης. Οι αντίπαλοί της δεν απορρίπτουν το όνομα. Απορρίπτουν την ίδια την συνέλευση.
Ας στηριχθούμε επομένως, αποφεύγοντας τις ονοματολογίες, στην κοινή γνώμη, για να αγωνιστούμε μαζί, Κοινοβούλιο και Επιτροπή. Ας μην υποχωρήσουμε μπροστά σ' εκείνους που δεν επιθυμούν μια δημοκρατική και διαφανή Ευρώπη, αλλά μία Ευρώπη σκοτεινή και διπλωματική.
Η Ένωση δεν χρειάζεται μία ταπεινωμένη Επιτροπή. Χρειάζεται μία Επιτροπή δραστήρια και θαρραλέα. Και αυτό ακριβώς ζητάμε σήμερα.
(Χειροκροτήματα)

Berθs
Κύριε Πρόεδρε, προκειμένου να διεξαχθεί αποτελεσματικά η συζήτηση, που ξεκινά επιτέλους, για το μέλλον της Ευρωπαϊκής Ένωσης, χρειαζόμαστε ένα στέρεο θεσμικό τρίγωνο. Οι προτάσεις που μας παρουσιάσατε σήμερα το πρωί, πρέπει να μας επιτρέψουν, αν μάλιστα ακολουθήσετε την πρόταση του συναδέλφου μας Klaus Hδnsch, να αποκαταστήσουμε τη φυσική συνενοχή που πρέπει να υπάρχει μεταξύ των δύο θεσμικών μας οργάνων για την ευτυχή κατάληξη αυτού του διαλόγου εντός του θεσμικού τριγώνου. Όμως, εάν επιθυμούμε να συνεχίσουμε σε αυτήν την κατεύθυνση, δεν χρησιμεύει σε τίποτα να στιγματίζουμε την τάδε ή δείνα συμπεριφορά του Συμβουλίου. Χρειαζόμαστε ένα ισχυρό Συμβούλιο, χρειαζόμαστε ένα Συμβούλιο παρόν στο θεσμικό μας τρίγωνο. Υπάρχουν μεταρρυθμίσεις που θα μπορούσαν να ξεκινήσουν άσχετα από οιαδήποτε αναθεώρηση της συνθήκης. Ας υποστηρίξουμε τις πρωτοβουλίες του Συμβουλίου που έχουν αυτό το νόημα, αντί να στηριζόμαστε σε στοιχεία διαδικασίας για να εκφράσουμε τη λύπη μας για την απουσία του Συμβουλίου, όπως έκανε πριν ο κ. Poettering.
Το δεύτερο σημείο της παρέμβασής μου αφορά τη Λευκή Βίβλο για τη διακυβέρνηση, κύριε Πρόεδρε. Την αναμένουμε με ανυπομονησία. Υποθέτουμε ότι προαναγγέλλει τη συζήτηση που θα λάβει χώρα σχετικά με ένα από τα σημεία του Παραρτήματος IV, το οποίο αφορά την κατανομή των αρμοδιοτήτων. Θα ήθελα όμως να επιστήσω ήδη από τώρα την προσοχή σας σε ένα σημείο. Μας είπατε σήμερα το πρωί ότι θέλετε μια Ευρώπη εγγύτερη στους πολίτες. Νομίζουμε ότι αν θέλουμε να προχωρήσουμε πάνω σ' αυτό, υπάρχουν πραγματικά βελτιώσεις που μπορούν να γίνουν. Πολύ συχνά ακούμε να γίνεται λόγος στις περιφέρειές μας, στις χώρες μας, για τις δυσκολίες που αντιμετωπίζουν οι μεν και οι δε για να προβάλουν τα σχέδιά τους στην Επιτροπή. Ο φόρτος των διαδικασιών, η συγκέντρωση των σχεδίων δεν πηγαίνουν προς την ορθή κατεύθυνση από την άποψη αυτή.
Το τρίτο σημείο αφορά τη συζήτηση για το μέλλον της Ευρώπης. Νομίζω ότι, σήμερα το πρωί, μας δώσατε στοιχεία που μας επιτρέπουν να ξεκινήσουμε το διάλογο υπό καλές συνθήκες. Ναι, πρέπει να θέσουμε τα θέματα περιεχομένου. Τα θεσμικά ζητήματα θα ακολουθήσουν. Ναι, το θέμα του πολιτικού βάρους της Ένωσης στο διεθνές προσκήνιο, το θέμα της αλληλεγγύης - που προτιμώ να ονομάζω κοινωνικό πρότυπο - είναι τα καθοριστικά θέματα, για τα οποία θα πρέπει να βρούμε τη θέληση να ζήσουμε μαζί στο εσωτερικό της Ευρωπαϊκής Ένωσης.
Όσον αφορά τη μέθοδο, μας ικανοποιεί το γεγονός ότι λάβατε υπόψη την ιδέα σύμφωνα με την οποία, στη διαρθρωμένη φάση του διαλόγου, οι τέσσερις εταίροι της συνέλευσης θα πρέπει να μπορέσουν εκ νέου να αναλάβουν κοινή δράση. Πρέπει να κάνουμε διάκριση μεταξύ των χώρων διαλογικής συζήτησης και των χώρων συζήτησης με στόχο τη λήψη αποφάσεων. Η συνέλευση πρέπει να παραμείνει χώρος συζήτησης με στόχο τη λήψη αποφάσεων, επειδή η εμπειρία του Αμστερνταμ και της Νίκαιας μας αποδεικνύουν ότι η θέση που έχει δοθεί στους εκπροσώπους του Ευρωπαϊκού Κοινοβουλίου στη ΔΔ δεν είναι επαρκής, επειδή προτιμούμε το μοντέλο της συνέλευσης και είμαστε πεπεισμένοι ότι όλες οι προτάσεις μπορούν να εκπονηθούν σ' αυτό το πλαίσιο. Δεν υπάρχουν, από τη μία πλευρά, τα θέματα που αφορούν τα δικαιώματα των προσώπων, τα οποία θα μπορούσαν να εμπίπτουν στην αρμοδιότητα των πολιτικών οργάνων και, από την άλλη πλευρά, τα θέματα που αφορούν θεσμικές πτυχές, τα οποία είναι αποκλειστική αρμοδιότητα των διπλωματικών οργάνων. Η Νίκαια κατέδειξε ότι το μοντέλο της συνέλευσης θα μας επιτρέψει να προχωρήσουμε γρηγορότερα, με τρόπο περισσότερο διαρθρωμένο, ενισχύοντας περισσότερο το συλλογικό τρόπο εργασίας μας.

Haarder
Κύριε Πρόεδρε, η διεύρυνση είναι το σημαντικότερο ευρωπαϊκό έργο της γενιάς μας. Ευχαριστώ την Επιτροπή για τις προσπάθειες και την αφοσίωσή της. Τώρα όμως αρχίζουν τα δύσκολα. Τώρα το θέμα είναι να διατηρήσουμε την ταχύτητα ψηλά. Το πρώτο κύμα διεύρυνσης πρέπει να ολοκληρωθεί στην Κοπεγχάγη σε ενάμιση χρόνο, τον Δεκέμβριο 2002. Αυτός είναι ο στόχος της Επιτροπής και πρέπει να τον διασφαλίσουμε. Θέλω να καλέσω τις επόμενες Προεδρίες να διατηρήσουν πολύ στενή επαφή με τις υποψήφιες χώρες και να τις βοηθήσουν να εξομαλύνουν τον δρόμο και να αφαιρέσουν τα εμπόδια εγκαίρως. Μολαταύτα, κύριε Πρόεδρε, δεν είναι μόνο τα υποψήφια κράτη που πρέπει να εναρμονιστούν με εμάς, πρέπει και εμείς να προσαρμοστούμε. Μια ΕΕ με 27 μέλη πρέπει να μάθει να επικεντρώνει τις δυνάμεις της στα μεγάλα και διασυνοριακά καθήκοντα, πράγμα που δυστυχώς δεν το πράττουμε σήμερα. Είπατε και εσείς ο ίδιος, κύριε Πρόεδρε της Επιτροπής, πριν από ένα χρόνο ενώπιον του Κοινοβουλίου, ότι η Ένωση θα έπρεπε να λυτρωθεί, και αναφέρω τα λόγια σας αυτολεξεί, από όλα αυτά τα "γελοία ψιλοπράγματα" που το Συμβούλιο των Υπουργών και το Κοινοβούλιο σας έχουν αναθέσει να διαχειρίζεστε. Επαναλάβατε τις λέξεις "γελοία ψιλοπράγματα" πολλές φορές και έχετε δίκιο. Είναι λοιπόν πλέον καιρός να κάνουμε κάτι για αυτό το θέμα. Ας αποκτήσουμε μια λιγότερο φορτωμένη μα ισχυρότερη Ευρωπαϊκή Ένωση. Ας πάψουμε να έχουμε πάρα πολλά τσουκάλια στη φωτιά συγχρόνως. Προτείνω εσείς, κύριε Πρόεδρε της Επιτροπής, να διορίσετε έναν τολμηρό Επίτροπο που θα αναλάβει το έργο της καταπολέμησης όλων των επιδοτήσεων και όλων των κανονισμών που αφορούν ψιλοπράγματα, και προτείνω η Συνέλευση των Εθνικών Κοινοβουλίων, COSAC, να αποκτήσει τη δυνατότητα να παρεμποδίζει τη νομοθεσία που παραβιάζει την αρχή της επικουρικότητας. Αντιθέτως πρέπει να υπάρχει μια ισχυρή Επιτροπή, ώστε η Ένωση να έχει διαπραγματευτική ισχύ και στα υπόλοιπα πεδία.

Nassauer
Κύριε Πρόεδρε, κυρίες και κύριοι, ένα φάσμα πλανάται πάνω από τη Ευρώπη. Είναι το φάσμα του Διακυβερνητισμού. Η τάση για διακρατική συνεργασία, που προωθεί το Συμβούλιο, οδήγησε την Ευρώπη στο αδιέξοδο της Νίκαιας, και σε αυτό το ζήτημα, κύριε Πρόεδρε Πρόντι, είμαστε οι φυσικοί σύμμαχοι της Επιτροπής. Στο ζήτημα αυτό πρέπει να συνεργασθούν στενά Επιτροπή και Κοινοβούλιο. Όταν, ενίοτε, κύριε Πρόεδρε Πρόντι, το Κοινοβούλιο ασκεί κριτική κατά της διαχείρισης της Επιτροπής, οι επικρίσεις αυτές δεν αποτελούν θεμελιώδη εναντίωση στην Επιτροπή, αλλά έκφραση του δημοκρατικού μας καθήκοντος για έλεγχο. Αν υπάρχουν αμφιβολίες, μάλλον μας φέρνουν πιο κοντά, παρά μας χωρίζουν!
Αναφέρθηκαν τα εθνικά Κοινοβούλια. Αποδίδω μεγάλη σημασία στο να αναλάβει την προετοιμασία για τα προσεχή βήματα μία συμβατική συνέλευση και όχι ένα φόρουμ, γιατί οι συμμετέχοντες στο φόρουμ, όπως οι εκπρόσωποι του Συμβουλίου, η Επιτροπή, τα Κοινοβούλια και το Ευρωπαϊκό Κοινοβούλιο, έχουν δημοκρατική νομιμοποίηση. Δε θα πρέπει να υποκύψουμε στη βούληση των επονομαζομένων ομάδων κοινωνικής ανταπόκρισης. Σημαντικό θα ήταν να διατυπωθεί και σε επίπεδο Επιτροπής αυτή η θέση. Εξάλλου, θα πρέπει να μελετήσουμε το ρόλο των εθνικών κοινοβουλίων στην ευρωπαϊκή διαδικασία. Τα εθνικά κοινοβούλια τυγχάνει να ελέγχουν το Συμβούλιο. Αυτό είναι το καθήκον τους. Εξουσίες ελέγχου έναντι των κοινοτικών οργάνων όπως η Επιτροπή, ή και το Κοινοβούλιο δεν έχουν. Όσον λοιπόν αφορά τη συμμετοχή των εθνικών κοινοβουλίων, αυτά θα πρέπει να περιστοιχίσουν το Συμβούλιο στη νομοθετική διαδικασία. Δεν μπορούν να συρρικνώσουν το ρόλο του Ευρωπαϊκού Κοινοβουλίου. Αποδίδουμε μεγάλη σημασία σε αυτή τη διευκρίνιση.
Ιδιαίτερη βαρύτητα για τις εργασίες της Επιτροπής έχει το άσυλο και η μετανάστευση. Εδώ δεν επεξεργαζόμαστε ευρωπαϊκό νομοθέτημα για το άσυλο και τη μετανάστευση, αλλά, όπως εύστοχα είπε ο κ. Vitorino, επί μέρους οδηγίες. Χρειαζόμαστε όμως μία κοινή σύλληψη, η οποία ακόμη λείπει, και την οποία μένει ακόμη να επεξεργασθεί η Επιτροπή.
(Χειροκροτήματα)

Corbett
Κύριε Πρόεδρε, όπως είναι φυσικό, τα μέλη του Κοινοβουλίου κάνουν διαφορετικές εκτιμήσεις της Συνθήκης της Νίκαιας, αλλά ακόμα και εκείνοι οι οποίοι ασκούν δριμεία κριτική στη Συνθήκη - και είναι πολλοί - θα συμφωνήσουν σ' αυτή τη συζήτηση για το μέλλον της Ευρώπης ότι ο καλύτερος τρόπος από δω και πέρα είναι να χρησιμοποιηθούν οι μετά τη Νίκαια διαδικασίες και να τις εκμεταλλευτούμε κατά τον καλύτερο δυνατό τρόπο ώστε να αναβαθμιστεί η Ένωση, να επανορθωθούν οι ελλείψεις της Νίκαιας και να γίνει μια σωστή συζήτηση για το μέλλον της Ένωσης.
Ο τρόπος με τον οποίο θα επιτευχθεί αυτό, και εδώ συμφωνώ αρκετά με τις θέσεις της Επιτροπής, είναι ο εξής: τον πρώτο χρόνο να διεξαχθεί μια ανοιχτή συζήτηση - να αφεθούν ν' ανθίσουν χιλιάδες λουλούδια - και στη συνέχεια μια ευρεία επιτροπή λήψης αποφάσεων να ετοιμάσει το προσχέδιο με τις απαραίτητες αλλαγές. Η επιτροπή αυτή, όπως η συνέλευση που συνέταξε τον Χάρτη των Θεμελιωδών Δικαιωμάτων, μπορεί να απαρτίζεται από αντιπροσώπους του Ευρωπαϊκού Κοινοβουλίου καθώς και των εθνικών κοινοβουλίων και κυβερνήσεων. Τέλος, θα πρέπει να διεξαχθεί μια σύντομη, αυστηρή ΔΔ η οποία θα εγκρίνει τα τελικά αποτελέσματα.
Προφανώς, θα ασχοληθούμε με τα τέσσερα ζητήματα που ανέφερε το Ευρωπαϊκό Συμβούλιο, συμπεριλαμβανομένου ενός θέματος το οποίο επικαλύπτεται σε μεγάλο βαθμό από τη Λευκή Βίβλο της Επιτροπής για τη διακυβέρνηση. Θα ήταν ενδιαφέρον να ακούσουμε τη θέση της Επιτροπής για το πώς θα καθοριστούν τα πλαίσια των δύο αυτών διαδικασιών εφόσον επικαλύπτονται σε σημαντικό βαθμό.
Υπάρχουν και άλλα ζητήματα τα οποία πρέπει να τεθούν. Το μέλλον του Ύπατου Εκπροσώπου, το θέμα της επέκτασης των αρμοδιοτήτων συναπόφασης του Κοινοβουλίου σε όλες τις νομοθετικές διαδικασίες, περιλαμβάνοντας κι εκείνες τις λίγες που από λάθος έχουν παραλειφθεί. Ακόμα πρέπει να μελετήσουμε το ζήτημα της κωδικοποίησης των συνθηκών. Θα παρακαλούσα να υιοθετηθεί ειδική διαδικασία. Γιατί να μη συσταθεί, φέτος, μια επιτροπή εμπειρογνωμόνων από τα κράτη μέλη και τα θεσμικά όργανα ώστε να ολοκληρωθεί το έργο που ξεκίνησε στη Φλωρεντία σχετικά με την κωδικοποίηση και απλοποίηση των συνθηκών; Έτσι, τον επόμενο χρόνο, το πολιτικό έργο θα μπορεί να ξεκινήσει βάσει ενός κειμένου το οποίο θα έχει ήδη απλοποιηθεί και κωδικοποιηθεί. Κατ' αυτόν τον τρόπο θα έχει επιλυθεί το τεχνικό μέρος πριν προχωρήσουμε στο πολιτικό. Θα συνιστούσα την υιοθέτηση αυτής της διαδικασίας.

Van den Bos
Κύριε Πρόεδρε, οι στόχοι των αρχηγών των κυβερνήσεων μετά τη Νίκαια διαπνέονται από πολιτική δειλία και όχι από την ανάγκη να προετοιμαστεί η Ευρώπη για τη διεύρυνση. Οι στόχοι αυτοί απευθύνονται στην αντιμετώπιση του φόβου των πολιτών απέναντι σε μία ακατανόητη μεταφορά εξουσιών προς τις Βρυξέλλες εις βάρος της εθνικής κυριαρχίας, ωστόσο αναμένεται να αυξήσουν αντί να μειώσουν την αδιαφορία των πολιτών. Είναι αδύνατο να υπάρξει οριστική κατανομή αρμοδιοτήτων μεταξύ του ευρωπαϊκού και του εθνικού επιπέδου. Η διαδικασία συνεργασίας είναι δυναμική και όχι στατική. Κάτι που στην αρχή είναι ταμπού, όπως το ευρώ, μπορεί αργότερα να πραγματοποιηθεί. Κριτήριο είναι η κοινωνική ανάγκη, ένα κριτήριο απρόβλεπτο δηλαδή. Είναι βέβαια υπέροχη η ιδέα ενός ευρέως βήματος που θα συζητήσει το μέλλον της Ευρώπης, ωστόσο το αποτέλεσμα αυτής της συζήτησης είναι δεδομένο εκ των προτέρων. Υπάρχουν έντονα διιστάμενες απόψεις για το μέλλον της Ευρώπης μεταξύ των κρατών, των πολιτικών κομμάτων, ακόμη και εντός των πολιτικών κομμάτων. Για να αποκατασταθεί η εμπιστοσύνη των πολιτών θα πρέπει να καταβληθούν προσπάθειες προκειμένου η Ευρώπη να καταστεί πιο διαφανής και αποτελεσματική. Να καταστεί δηλαδή μία πολιτική ενότητα χωρίς επανεθνικοποίηση της πολιτικής, αλλά με ενίσχυση των πολιτικών ευρωπαϊκών θεσμών. Αυτός θα πρέπει να είναι ο στόχος. Αυτό θα ήταν απόδειξη θάρρους.

McMillan-Scott
Κύριε Πρόεδρε, θα ξεκινήσω από το πρόγραμμα εργασίας της Επιτροπής για το 2001. Το αίτημα να κάνει η ΕΕ λιγότερα και να τα κάνει καλύτερα δεν ήταν ποτέ πιο σαφές και πιο πιεστικό. Το Ευρωπαϊκό Κοινοβούλιο θα πρέπει να εκφράσει αυτή την άποψη τις επόμενες εβδομάδες καθώς οι επιτροπές θα εξετάζουν το πρόγραμμα. Με 600 περίπου πρωτοβουλίες, εκ των οποίων περίπου 200 είναι νομοθετικά μέτρα, πολλά πρέπει να γίνουν όσον αφορά τον έλεγχο και τη διαμόρφωση των δικών μας προτεραιοτήτων, και είναι ένα έργο που με χαρά αναμένουμε να διεκπεραιώσουμε.
Στρεφόμενος τώρα στο ζήτημα της μετά τη Νίκαια διαδικασίας, θα προτιμούσα να τη δω ως το μέλλον της Ευρώπης. Ανατρέχουμε στην ιστορία της Ευρωπαϊκής Ένωσης κατά τη διάρκεια της περασμένης γενιάς και στην ιστορία της ευρωπαϊκής ηπείρου κατά τη διάρκεια του περασμένου αιώνα. Θα ήθελα να θυμηθώ μερικές φράσεις του Milan Kundera από το βιβλίο του Το Βιβλίο του Γέλιου και της Λήθης, όπου γράφει: "Οι άνθρωποι φωνάζουν πως θέλουν να δημιουργήσουν ένα καλύτερο μέλλον, αλλά αυτό δεν είναι αλήθεια. Το μέλλον είναι ένα αδιάφορο κενό που δεν ενδιαφέρει κανέναν, ενώ το παρελθόν σφύζει από ζωή και η όψη του μας διεγείρει, μας ζεσταίνει, μας προσβάλλει, έτσι που θέλουμε να το καταστρέψουμε ή να το βελτιώσουμε. Οι άνθρωποι θέλουν να γίνουν κυρίαρχοι του μέλλοντος μόνο και μόνο για να μπορούν να αλλάζουν το παρελθόν" .
Ε, λοιπόν, εμείς αλλάξαμε το παρελθόν και η Ευρώπη είναι ένας τόπος διαφορετικός από αυτόν που ήταν μετά τον πόλεμο. Τα τέσσερα άλυτα ζητήματα της Νίκαιας δεν είναι μικρά ή ασήμαντα ζητήματα. Η άποψή μας για τα βασικά ζητήματα είναι ξεκάθαρη. Θέλουμε μεγαλύτερη συμμετοχή των εθνικών κοινοβουλίων σε συστηματική και εποικοδομητική βάση. Θα θεωρούσαμε επίσης ιδιαίτερα θετικό το σαφέστερο διαχωρισμό των αρμοδιοτήτων, όπως υποστηρίχθηκε στη Διακήρυξη του Βερολίνου της Ένωσης των Ευρωπαίων Δημοκρατών τον περασμένο μήνα, με την προϋπόθεση ότι δεν θα χρησιμοποιηθεί ως πρόσχημα για την ενίσχυση της κεντρικής εξουσίας.
Ομοίως, η απλοποίηση των Συνθηκών θα εξυπηρετούσε το δημόσιο συμφέρον, αλλά δεν πρέπει να λειτουργήσει ως πρόσχημα για την καθιέρωση ενός ολοκληρωμένου ευρωπαϊκού συντάγματος, ιδιαίτερα εάν προορίζεται να είναι το ιδρυτικό κείμενο ενός ομοσπονδιακού κράτους του οποίου προοίμιο υπήρξε ο νομικά δεσμευτικός Χάρτης των Θεμελιωδών Δικαιωμάτων.
Όλα αυτά τα θέματα απαιτούν και αξίζουν τον ευρύτερο δυνατό δημόσιο διάλογο. Ωστόσο, παρά τα μεγάλα λόγια για τη διεξαγωγή ανοικτού διαλόγου στο παρελθόν, η ΔΔ της Νίκαιας, όπως και εκείνη του Αμστερνταμ και του Μάαστριχτ πριν από αυτήν, ήταν σε τελική ανάλυση ένα φόρουμ όπου οι εθνικές αντιπροσωπείες διαβουλεύονταν πίσω από κλειστές πόρτες. Οι επόμενες διαβουλεύσεις θα πρέπει να είναι διαφορετικές. Απαιτείται πραγματικός και ευρύς διάλογος με το σύνολο της κοινωνίας των πολιτών, που θα αντικατοπτρίζει το ανοικτό πνεύμα και την ανοικτή πολιτική στάση που διατεινόμαστε ότι υποστηρίζουμε.
Ο κ. Corbett ανέφερε μία ρήση του Προέδρου Mao. Εγώ θα ήθελα να αναφέρω μία ρήση του Τζωρτζ Μπους του πρεσβύτερου: η κοινωνία είναι "χίλια σημεία φωτός" , και όχι "χίλια ανθισμένα λουλούδια" . Οι συζητήσεις μας γύρω από το θεσμικό μέλλον της ΕΕ θα πρέπει να αντλήσουν από ολόκληρη την κοινωνία, εκμεταλλευόμενες όχι μόνον τους πόρους του κλειστού κόσμου των Βρυξελλών όπου διαμορφώνονται οι πολιτικές, αλλά και το δημοκρατικό δυναμικό του διαδικτύου και - ναι - των σφυγμομετρήσεων. Οι λαοί πρέπει να έχουν λόγο, συμπεριλαμβανομένων των λαών των υποψήφιων χωρών.
Θα πρέπει επίσης να μεταθέσουμε την επόμενη ΔΔ. Το 2004 θα έχουμε μία Επιτροπή στο τέλος της θητείας της και τις ευρωεκλογές που θα διεξαχθούν εν μέσω της ΔΔ. Είναι καλύτερο να επισπευτεί η διάσκεψη στο 2003, ώστε οι εκλογές για την ανάδειξη του Ευρωπαϊκού Κοινοβουλίου το 2004 να δώσουν τη λαϊκή ετυμηγορία για ορισμένες βασικές επιλογές των κυβερνήσεων ενόψει της διεύρυνσης.
Υπάρχουν σημαντικά ζητήματα. Στη Βρετανία, όπως και σε άλλες χώρες που πρόκειται να διεξαχθούν γενικές εκλογές τα αμέσως επόμενα χρόνια, ένα από τα βασικά ζητήματα που θα απασχολήσουν τον κόσμο είναι: σε ποια χέρια θα είναι ασφαλές το μέλλον της Ευρώπης; Με το Συμβούλιο Υπουργών και την Επιτροπή σταθερά υπό σοσιαλιστικό έλεγχο, η Ευρώπη σήμερα ακολουθεί λανθασμένο δρόμο. Στη Βρετανία, η επιλογή δεν θα μπορούσε να είναι πιο ξεκάθαρη για τις προσεχείς εκλογές: εάν θέλουμε μία αποκεντρωμένη Ευρώπη που θα μπορεί να λειτουργεί σωστά, μόνον οι Συντηρητικοί μπορούν να προσφέρουν ένα πρόγραμμα δράσης που μπορεί να φέρει στο σωστό δρόμο τη μετά τη Νίκαια διαδικασία.
Για να διασφαλίσουμε το ευρωπαϊκό μας μέλλον, όπως οι Βρετανοί, έτσι και οι περισσότεροι λαοί της Ευρώπης θέλουν να ζουν στην Ευρώπη και όχι να διοικούνται από την Ευρώπη.
(Γέλια και χειροκροτήματα)

Van den Berg
Κύριε Πρόεδρε, θα ήθελα, αντίθετα από τον προλαλήσαντα, να μην παραθέσω τον Τζωρτζ Μπους τον πρεσβύτερο, αλλά τον Μπέρτολ Μπρεχτ. Ο Τζωρτζ Μπους μιλούσε για χιλιάδες σημεία φωτός, ενώ ο Μπέρτολ Μπρεχτ είπε: "die im Dunkeln sieht man nicht (είναι αόρατοι αυτοί που βρίσκονται στο σκοτάδι)" , και αυτό ακριβώς με φέρνει στο θέμα της σύντομης παρέμβασής μου.
Το ένα πέμπτο του πληθυσμού του πλανήτη δεν έχει πρόσβαση σε καθαρό πόσιμο νερό, σε βασική ιατροφαρμακευτική περίθαλψη και στην πρωτοβάθμια εκπαίδευση. Η Ευρώπη, η οποία δεν αποτελεί μόνον ένα εμπορικό συνασπισμό αλλά επίσης είναι ένα σύνολο αξιών και κανόνων, αποτελεί μία περιοχή που θα μπορούσε να διαδραματίσει ένα σημαντικό ρόλο στην αντιμετώπιση αυτών των προβλημάτων. Επιτύχαμε πέρυσι μία συμφωνία, πίσω από το τραπέζι αυτό, στα πλαίσια της οποίας η Ευρωπαϊκή Επιτροπή, το Συμβούλιο και το Κοινοβούλιο υπέγραψαν τον προϋπολογισμό του 2001. Με τον προϋπολογισμό αυτό διπλασίασαν τις πιστώσεις για όλα τα περιφερειακά προγράμματα εξωτερικής βοήθειας, τόσο για τη βασική ιατροφαρμακευτική περίθαλψη όσο και για την πρωτοβάθμια εκπαίδευση, όχι επιπρόσθετα αλλά εντός του προϋπολογισμού. Διατυπώθηκαν στόχοι και διατέθηκε επιπλέον προσωπικό. Η Ομάδα μας των Σοσιαλιστών θεωρεί εξαιρετικά σημαντικό να πραγματοποιήσει η Επιτροπή στο πρόγραμμα εργασίας της για εφέτος τις αναγκαίες ενέργειες δίνοντας οδηγίες στις αντιπροσωπείες της ΕΕ στις διάφορες περιοχές, στους ομολόγους μας με τους οποίους συνεργαζόμαστε και συγχρόνως στις δικές μας υπηρεσίες και διαθέτοντας εξωτερικό προσωπικό εμπειρογνωμόνων και υπεύθυνων για την ιατροφαρμακευτική περίθαλψη και την εκπαίδευση, έτσι ώστε να μπορέσουμε πραγματικά να επιτύχουμε γρήγορα αποτελέσματα στα σημεία αυτά. Η λογική της Επιτροπής συμβάλλει σε μία πιο αποφασιστική μέθοδο εργασίας και σε λιγότερο αυστηρή δημοσιονομική πολιτική. Καταβάλλονται περισσότερες προσπάθειες για την επίτευξη άμεσων αποτελεσμάτων σε τομείς οι οποίοι είναι απολύτως αποφασιστικής σημασίας για την ανάπτυξη. Η Ευρώπη θα μπορούσε να στείλει ένα υπέροχο μήνυμα: ότι δεν ανησυχούμε για τα κοινωνικά ζητήματα αποκλειστικά εντός της Ευρώπης αλλά και εκτός αυτής. Στο σημείο αυτό ελπίζω να καταλήξει σε καλά αποτελέσματα εφέτος η Επιτροπή.

Maij-Weggen
Κύριε Πρόεδρε, το ότι η Νίκαια δεν αποτέλεσε επιτυχία το καταλαβαίνουν όλοι πλέον, εκτός ίσως από εκείνους οι οποίοι θεωρούν ότι η Ευρώπη θα πρέπει να βαδίζει σημειωτόν. Δεν είναι επομένως να απορεί κανείς που έχει ξεκινήσει μία ευρεία συζήτηση για την μετά τη Νίκαια εποχή. Θεωρώ εξαιρετικά σημαντικό να αναλάβει η Επιτροπή πρωταγωνιστικό ρόλο σε αυτή τη συζήτηση, και μάλιστα καθώς αυτή θα καταλήξει σε διάφορες διαδικασίες που θα καθοριστούν στη Σύνοδο Κορυφής του Λάκεν.
Εμείς στο Κοινοβούλιο αναλάβαμε την πρωτοβουλία υποβολής μίας ενδιάμεσης έκθεσης κατά το καλοκαίρι και μίας οριστικής έκθεσης κατά τα τέλη του έτους, λίγο πριν τη Σύνοδο Κορυφής του Λάκεν δηλαδή. Παρά το γεγονός ότι η συζήτηση βρίσκεται σε προκαταρκτικό στάδιο, χρήσιμο θα ήταν να θέσουμε τώρα κιόλας ορισμένους στόχους για αυτή τη συζήτηση. Αυτό ακριβώς θέλει και η Ομάδα μας.
Καταρχήν, θα πρέπει να διαπιστώσουμε ποιες είναι οι σημαντικότερες ελλείψεις της Συνθήκης της Νίκαιας, έτσι ώστε οι μετά τη Νίκαια στόχοι να έχουν το αναγκαίο περιεχόμενο. Εμείς πιστεύουμε ότι πρώτα απ' όλα χρειάζεται να βελτιωθεί το δημοκρατικό περιεχόμενο της Ένωσης. Το λάθος που πραγματοποιήθηκε στη Νίκαια, δηλαδή οι αποφάσεις για ορισμένα ζητήματα να λαμβάνονται με ειδική πλειοψηφία χωρίς ωστόσο συναπόφαση του Ευρωπαϊκού Κοινοβουλίου, είναι απαράδεκτο, διότι με τον τρόπο αυτό αποκλείονται τόσο τα εθνικά κοινοβούλια όσο και το Ευρωπαϊκό Κοινοβούλιο. Το λάθος αυτό θα πρέπει να διορθωθεί.
Εξάλλου θα πρέπει να διορθωθεί και η εξαιρετικά περίπλοκη διαδικασία λήψης αποφάσεων. Οι νέοι κανόνες είναι πλέον ακατανόητοι για τους πολίτες, και κανείς βέβαια δεν θα ήθελε κάτι τέτοιο. Θεωρώ τη σημερινή συζήτηση σχετικά με ένα σαφή ορισμό του τι ανήκει στην πολιτική των κρατών μελών και τι στην πολιτική της Ένωσης, όχι ως απειλή αλλά αντίθετα ως ένα βήμα προς τη σωστή κατεύθυνση. Κι ακόμη καλύτερα θα ήταν εάν μία τέτοια σαφής κατανομή αρμοδιοτήτων μπορούσε να συνδεθεί με το ευρωπαϊκό Σύνταγμα.
Τέλος, κύριε Πρόεδρε, θα πρέπει να σταματήσουν οι ατέλειωτες διακυβερνητικές διασκέψεις στις οποίες συμμετέχουν κυρίως τεχνοκράτες. Πολύ καλύτερη θεωρώ τη μέθοδο της συνέλευσης όπως εφαρμόστηκε και στην περίπτωση του Χάρτη των Θεμελιωδών Δικαιωμάτων. Ελπίζω πραγματικά να αποσύρει η Επιτροπή την ιδέα της για σύγκλιση ενός φόρουμ, διότι ένα τέτοιο ευρύ σώμα δεν προσφέρεται για την λήψη των κατάλληλων αποφάσεων. Εξάλλου μία συνέλευση έχει το πλεονέκτημα ότι μπορούν σε αυτή να συμμετάσχουν και τα εθνικά κοινοβούλια.

Sakellariou
Κύριε Πρόεδρε, κύριε Πρόεδρε της Επιτροπής, δε θα πω τίποτε για τη Νίκαια, μια που έτσι ή αλλιώς δεν ακούει κανείς. Ο πρόεδρος της Ομάδας του ΕΛΚ διαμαρτυρήθηκε με πικρία νωρίτερα ότι δεν εισακούεται. Θα επικεντρωθώ στη δράση της Επιτροπής όσον αφορά την εξωτερική πολιτική και πολιτική ασφάλειας. Εν προκειμένω υπάρχουν δύο πτυχές, η γεωγραφική και η ουσιαστική. Συμφωνώ με το μεγαλύτερο τμήμα της γεωγραφικής απαρίθμησης της Επιτροπής, εκτός από ένα σημείο: απουσιάζει η αναφορά στη Μέση Ανατολή. Στο παρελθόν, και ελπίζω και στο μέλλον, είμεθα ο κυριότερος αρωγός για την Παλαιστίνη και την περιοχή αυτή. Δεν μου αρκεί να είμαστε ο χορηγός μίας διαδικασίας της οποίας το πολιτικό περιεχόμενο αποφασίζουν άλλοι. Χρειαζόμαστε ένα διαφορετικό ρόλο, έναν ισχυρότερο ρόλο στις διαπραγματεύσεις στη Μέση Ανατολή. Αναμένουμε να μην νοείται αυτό μόνο ως καθήκον του Συμβουλίου και του Ύπατου Εκπροσώπου της ΚΕΠΠΑ, αναμένουμε μία σημαντική, δημιουργική πρωτοβουλία από την Επιτροπή.
Επί της ουσίας, χρειαζόμαστε την παρουσία της Επιτροπής στην κοινή πολιτική ασφάλειας και άμυνας. Το Κοινοβούλιό μας χαιρέτησε την εξέλιξη σε αυτόν τον τομέα με την έκθεση της συναδέλφου Lalumiθre, αλλά, και εδώ θα ήθελα να ακολουθήσω την μαρξιστική παρέκβαση του συναδέλφου Nassauer: ένα φάσμα πλανάται πάνω από την Ευρώπη, ιδιαιτέρως σε αυτόν τον τομέα· πρόκειται για το φάσμα του διακυβερνητισμού. Το Κοινοβούλιό μας θέλει κοινή και όχι διακυβερνητική πολιτική ασφάλειας και άμυνας στην Ευρώπη. Η Επιτροπή οφείλει, κύριε Πρόεδρε, να ενισχύσει την κοινοτική διάσταση αυτής της πολιτικής. Αυτό σκοπεύετε να το επιτύχετε με συμβολή στη διαχείριση των κρίσεων και στην αποτροπή των συγκρούσεων, και το θεωρώ θετικό!
(Χειροκροτήματα)

Πρόεδρος
Αγαπητοί συνάδελφοι, έχω μια παράκληση: παρακαλώ μην κάνετε τις - απαραίτητες - συνομιλίες με τον Πρόεδρο τη Επιτροπής κατά τη διάρκεια της συζήτησης, γιατί έτσι δεν μπορεί να παρακολουθήσει τη συζήτηση, κι ασφαλώς θα θέλει να ακούσει με προσοχή.
(Χειροκροτήματα)

Mιndez de Vigo
Κύριε Πρόεδρε, θέλω να συγχαρώ τον Πρόεδρο της Επιτροπής για την ομιλία του σήμερα και για την έκθεσή του σχετικά με το έτος 2000. Επίσης θέλω να επισημάνω τον σημαντικό ρόλο που αποδίδει η έκθεση αυτή στο Χάρτη των Θεμελιωδών Δικαιωμάτων της Ευρωπαϊκής Ένωσης, και θα ήθελα να συγχαρώ τον Επίτροπο Vitorino για την μεγάλη του συμβολή στο θέμα αυτό.
Τα θεμελιώδη δικαιώματα της Ευρωπαϊκής Ένωσης, κύριε Πρόεδρε - και τώρα πρέπει να δούμε πως θα συμπεριλάβουμε αυτόν το Χάρτη στη Συνθήκη - έχουν επίσης και μια άλλη όψη. Η υπεράσπιση των θεμελιωδών δικαιωμάτων συνεπάγεται ακριβώς την καταδίκη εκείνων που τα παραβιάζουν στο πλαίσιο της Ευρωπαϊκής Ένωσης. Και, συνεπώς, πιστεύω ότι όλες εκείνες οι πρωτοβουλίες που αναφέρονται στον τρίτο πυλώνα είναι κεφαλαιώδεις γι' αυτό το Κοινοβούλιο.
Το είπαν σήμερα, ο πρόεδρος Hans-Gert Poettering και πολλοί άλλοι ομιλητές. Για εμάς, η φάση της κοινοτικοποίησης των θεμάτων που συμπεριλαμβάνονταν στον τρίτο πυλώνα του Μάαστριχτ είναι κάτι το ουσιώδες. Και πιστεύω, κύριε Πρόεδρε, ότι υπάρχει εδώ μία πρωτοβουλία, την οποία παρουσίασε η Επιτροπή στις εξαμηνιαίες εκθέσεις της, και στην οποία αποδίδουμε μεγάλη σημασία. Αναφέρομαι στο ευρωπαϊκό ένταλμα έρευνας και σύλληψης.
Πιστεύω ότι στο πλαίσιο της Ευρωπαϊκής Ένωσης δεν μπορεί να υπάρχει χώρος για τους τρομοκράτες, γι' αυτούς τους τρομοκράτες που χθες έβαλαν άλλη μία βόμβα στην Μαδρίτη και αποπειράθηκαν να αφαιρέσουν την ζωή ανθρώπων, ευρωπαίων πολιτών. Γι' αυτό, πιστεύω ότι αν κάνουμε ρεαλιστικά πράγματα, πράγματα που μπορούν να γίνουν, που είναι απτά, ορατά, όπως αυτή η ιδέα να τίθεται μια τρομοκρατική υπόθεση στη διάθεση εκείνου του δικαστή που εξέδωσε ένταλμα έρευνας και σύλληψης σε ευρωπαϊκό έδαφος, οι ευρωπαίοι πολίτες θα κατανοήσουν ότι αυτό σημαίνει το οικοδόμημα της Ευρώπης, ότι είναι κάτι χρήσιμο και κατ' αυτόν τον τρόπο θα συμβάλλει πραγματικά στην προσέγγιση της Ευρώπης στους πολίτες της.
Είμαι βέβαιος, κύριε Πρόεδρε, ότι αυτή η πρωτοβουλία, που αποτελεί μία από τις προτεραιότητες της Επιτροπής, σε λίγο θα γίνει πραγματικότητα. Γι' αυτό θέλω να την ενθαρρύνω να συνεχίσει σ' αυτή την γραμμή.

Goebbels
Κύριε Πρόεδρε, δυστυχώς πρέπει να επαναλάβω τη διαπίστωση στην οποία είχα ήδη προβεί το προηγούμενο έτος, δηλαδή ότι η Ένωσή μας στερείται προγράμματος με μέλλον.
Αυτό δεν αποτελεί μομφή κατά του Προέδρου Πρόντι ή της Επιτροπής, εφόσον είναι βέβαιο ότι η Επιτροπή εργάζεται, ή καλύτερα απασχολείται, θα έπρεπε να πω. Και μάλιστα απασχολείται σχεδόν με υπερβολικά πολλά πράγματα. Κανείς δεν είναι σε θέση να παρακολουθήσει όλες τις Πράσινες Βίβλους, όλες τις Λευκές Βίβλους, όλες τις ανακοινώσεις, όλες τις εκθέσεις που παρουσιάζει η Επιτροπή και οι Επίτροποι και, κυρίως, να συναγάγει από αυτά μια κατευθυντήρια γραμμή, ένα πρόγραμμα με μέλλον.
Εξ ου το πρώτο μου συμπέρασμα: ας κάνουμε λιγότερα, αλλά καλύτερα. Όπως είπε πολύ σωστά ο Πρόεδρος Πρόντι σήμερα το πρωί, δεν πρέπει να εξαντλήσουμε τις προσπάθειές μας για να μετρήσουμε το μέγεθος των αγγουριών και των τουρσιών. Είναι επιτακτική ανάγκη να καθορίσουμε ποιος κάνει τι στην Ένωσή μας, να ορίσουμε δηλαδή την αρχή της επικουρικότητας. Και η Επιτροπή, ακόμα και αν έχει βάσιμους νομικούς λόγους να το πράξει, δεν μπορεί να δεσμεύσει την απόφαση ενός εθνικού κοινοβουλίου για την κατασκευή ενός αυτοκινητοδρόμου, την απόφαση ενός περιφερειακού κοινοβουλίου για την κατασκευή μιας νέας σιδηροδρομικής γραμμής ή την απόφαση ενός δημοτικού συμβουλίου για την οικοδόμηση ενός κόλπου: αυτό σημαίνει επικουρικότητα.
Ο Πρόεδρος της Επιτροπής το κατάλαβε σήμερα το πρωί: διετύπωσε καλές ερωτήσεις, αλλά δεν είναι εδώ για να διατυπώνει ερωτήσεις. Η Επιτροπή έχει το δικαίωμα πρωτοβουλίας, οφείλει να διατυπώνει προτάσεις.
Δεν έχω χρόνο για να εμβαθύνω στη συζήτηση, αλλά οφείλω να πω ότι αν θέλουμε να οικοδομήσουμε το νέο ευρωπαϊκό σπίτι, δεν μας χρειάζονται μόνο μαραγκοί και υδραυλικοί, μας χρειάζεται επίσης, και κυρίως, ένας αρχιτέκτων: ελπίζω, κύριε Πρόεδρε της Επιτροπής, ότι θα είστε αυτός ο αρχιτέκτων.
(Χειροκροτήματα)

Δημητρακόπουλος
Κύριε Πρόεδρε, κύριε Πρόεδρε της Επιτροπής, θέλω να σας ευχαριστήσω γιατί με την παρέμβασή σας σήμερα ξεκίνησε μια ουσιαστική συζήτηση που απαντά στο ερώτημα, ή που φιλοδοξεί να απαντήσει στο ερώτημα, πού θέλουμε να πάμε σαν Ευρώπη. Νομίζω ότι θα ήταν σωστό, αν βλέπουμε σωστά τα μηνύματα, να θέλουμε να πάμε σε μια Ευρώπη πιο συλλογική και πιο δημοκρατική· να θέλουμε να πάμε σε μια Ευρώπη πιο ειρηνική, που να αναζητά την επίλυση των διαφορών με ειρηνικά μέσα· να θέλουμε να πάμε σε μια Ευρώπη πιο οικολογική που να σέβεται και να αγαπά το περιβάλλον· να θέλουμε να πάμε σε μια Ευρώπη πιο ασφαλή· να θέλουμε να πάμε σε μια Ευρώπη με περισσότερες κοινωνικές ευαισθησίες· να θέλουμε να πάμε σε μια Ευρώπη πιο αποτελεσματική, ιδιαίτερα ενόψει των προκλήσεων του 21ου αιώνα.
Μέσα σα αυτή την συζήτηση, κ. Πρόεδρε, νομίζω ότι ο ρόλος του Ευρωπαϊκού Κοινοβουλίου, που αποτελεί τον χώρο της επίσημης συνύπαρξης όλων των ρευμάτων και όλων των τάσεων που υπάρχουν στην Ευρώπη, πρέπει να είναι σημαντικός. Και επειδή η σημερινή συζήτηση, πέρα και πάνω απα όλα τα άλλα, χαρακτηρίστηκε από ποίηση, από θέατρο, από αναφορές σε ρήσεις παλαιοτέρων πολιτικών, θα μου επιτρέψετε και μένα να κλείσω με μια παραπομπή σε μια πολιτική προσωπικότητα της Ευρώπης που σας είναι γνωστή. Είναι ο Antonio Gramsci που, μέσα στα γράμματά του από την φυλακή, σκιαγράφησε τους στόχους που πρέπει να ακολουθούν οι άνθρωποι, οι λαοί, προκειμένου να εξασφαλίσουν ένα καλύτερο αύριο.
(Χειροκροτήματα)

Hughes
Κύριε Πρόεδρε, μετά τη Λισαβόνα και τη Νίκαια, ήλπιζα να διαπιστώσω ότι στο πρόγραμμα εργασίας της Επιτροπής θα υπήρχε καλύτερη ισορροπία ανάμεσα στα θέματα της απασχόλησης και της οικονομικής και κοινωνικής πολιτικής, αλλά όπως αποδείχτηκε δεν υπάρχει. Η πορεία προς την εσωτερική αγορά, την πολιτική του ανταγωνισμού και την κοινωνική πολιτική πρέπει να είναι ισορροπημένη, αλλά ούτε κάτι τέτοιο φαίνεται να υπάρχει στο πρόγραμμα εργασίας της Επιτροπής. Θα ήθελα για παράδειγμα να δω να αναγνωρίζεται η αλληλεξάρτηση ανάμεσα σ' αυτούς τους τομείς πολιτικής. Όσον αφορά την πολιτική του ανταγωνισμού και τους κανόνες της εσωτερικής αγοράς χρειάζεται τροποποίηση του κανονισμού περί συγχωνεύσεων ώστε να περιληφθούν παράγοντες που αφορούν την απασχόληση και τα κοινωνικά δικαιώματα και χρειάζεται επίσης ενσωμάτωση, για παράδειγμα, κοινωνικών όρων στο νομοθετικό πλαίσιο των δημόσιων προμηθειών. Θα ήθελα να αναγνωρίζεται η αλληλεξάρτηση ανάμεσα σ' αυτούς τους τομείς, αλλά δεν βλέπω κάτι τέτοιο. Βλέπω πολύ μεγαλύτερη κίνηση στους τομείς της οικονομίας και της εσωτερικής αγοράς απ' ό,τι στον κοινωνικό τομέα και υπάρχει πραγματικός κίνδυνος ανισορροπίας ανάμεσα σ' αυτούς τους τομείς.
Επιπλέον στο πρόγραμμα εργασίας της Επιτροπής δεν βλέπω πολλά στοιχεία από την κοινωνική ατζέντα που συμφωνήθηκε στη Νίκαια τον περασμένο Δεκέμβρη. Μεγαλύτερη πρόοδος θα σημειωθεί σε τομείς όπου εφαρμόζεται η μέθοδος του ανοιχτού συντονισμού, στον τομέα της απασχόλησης - όπου έχει πλέον καθιερωθεί - καθώς και στα πρώτα βήματα στον τομέα της κοινωνικής προστασίας. Θα ήθελα να αναφέρω ένα θεμελιώδες πρόβλημα: βασικά έγγραφα της Επιτροπής δεν διατίθενται στο Κοινοβούλιο και τους εισηγητές εγκαίρως. Πρέπει να γίνονται σεβαστές οι κοινοβουλευτικές διαδικασίες όσον αφορά τους νέους τύπους ανοιχτού συντονισμού.
Τέλος, ένα ειδικό θέμα: το πρόγραμμα εργασίας της Επιτροπής ξεφεύγει κατά πολύ όταν υπόσχεται μια Πράσινη Βίβλο σχετικά με την κοινωνική ευθύνη των επιχειρήσεων στα μέσα αυτού του χρόνου. Μια Πράσινη Βίβλος για έναv τέτοιο κώδικα αποτελεί αρρωστημένο αστείο για τους χιλιάδες εργαζόμενους οι οποίοι έχουν θιγεί από την αναδιάρθρωση τις τελευταίες εβδομάδες. Χρειαζόμαστε τη γενική αναθεώρηση του νομοθετικού πλαισίου σ' αυτόν τον τομέα και ελπίζω πως η Επιτροπή θα κινηθεί γρήγορα προς αυτή την κατεύθυνση.
(Χειροκροτήματα)

Pirker
Κύριε Πρόεδρε, κύριε Πρόεδρε της Επιτροπής, κρίνουμε πολύ θετικά το γεγονός ότι ορίζετε μέτρα και πρωτοβουλίες, που θα αναπτύξουν την Ένωση προς την κατεύθυνση μίας Ένωσης ασφάλειας, και ότι ορίζετε μέτρα σε σχέση με το άσυλο και τη μετανάστευση. Θα ήθελα όμως να θίξω ένα-δυο βασικά σημεία: αναμένουμε να εκτιμηθούν οι συνέπειες και να μεριμνήσετε ώστε οι πρωτοβουλίες σας να μην έρθουν σε αντίφαση με προηγούμενες πρωτοβουλίες. Αυτή η σύνεση, και θα σας δώσω παράδειγμα, απουσιάζει καμία φορά, όπως στην πρόταση περί της επονομαζόμενης οικογενειακής επανένωσης που ανέφερε ο Πρόεδρος, που συζητείται στο πλαίσιο της πολιτικής μετανάστευσης.
Όταν ομιλούμε περί οικογενειακής επανένωσης και οικογένειας πυρήνα, αυτό σημαίνει τους συζύγους, τα ανήλικα τέκνα για τα οποία δεν υπάρχει μέριμνα, κι έτσι η επανένωση αποτελεί ένα άκρως θετικό μέτρο προς το συμφέρον μίας πολιτικής κοινωνικής ενσωμάτωσης, η οποία έχει την αμέριστη υποστήριξή μας. Όταν όμως υπό τον ίδιο τίτλο διευρύνετε υπερβολικά τον κύκλο εκείνων οι οποίοι θα λάβουν ύστερα από ένα χρόνο το δικαίωμα επανένωσης μέσα στην Ένωση, είναι βέβαιο ότι δεν έχετε αναλογισθεί τις συνέπειες και επί πλέον αντιφάσκετε με την ανακοίνωσή σας για το μέλλον της πολιτικής μετανάστευσης. Όταν δηλαδή διευρύνετε τον κύκλο των δικαιούχων και περιλαμβάνετε τα ζευγάρια χωρίς γάμο, τους παππούδες και από τις δύο πλευρές, τους συντρόφους των φοιτητών και τους δίνετε δικαίωμα επανένωσης ύστερα από ένα έτος, τους υπολογίζετε ως αιτούντες ασύλου και επί πλέον τους αναγνωρίζετε το δικαίωμα να εργαστούν, το σύστημα της μετανάστευσης καθίσταται αδιαφανές και ανεξέλεγκτο. Τότε θα έχουμε μάλλον μεγαλύτερα ποσοστά μετανάστευσης δυνάμει του συστήματος της επονομαζομένης επανένωσης των οικογενειών. Και, σα να μην έφτανε αυτό, στερείτε από τα κράτη μέλη το δικαίωμα να αποφασίζουν ποιο και πόσο εργατικό δυναμικό χρειάζεται στην Ευρώπη. Κι έτσι αντιφάσκετε με αυτά που αναφέρετε θετικά. Κύριε Πρόεδρε της Επιτροπής, θέλουμε να συνεχίσουμε να σας υποστηρίζουμε, αλλά αυτό θα καταστεί δυνατό μόνο όταν οι πρωτοβουλίες σας δεν είναι αντιφατικές και όταν λύνουν προβλήματα και δεν δημιουργούν καινούργια.

McNally
Κύριε Πρόεδρε, κύριε Πρόεδρε της Επιτροπής, συμφωνούμε πως μετά τη Λισαβόνα χρειαζόμαστε μια οικονομία βασισμένη στη γνώση. Χαίρομαι που ο κ. Πρόντι τόνισε τη δεσπόζουσα σημασία της αειφόρου ανάπτυξης, η οποία έχει συνέπειες πολύ πέραν του φυσικού περιβάλλοντος. Επιδοκιμάζουμε την επιτάχυνση στην ενεργειακή αγορά, παρόλο που υπάρχει κίνδυνος ο στόχος αυτός να έρθει σε αντιπαράθεση με τον στόχο της αειφόρου ανάπτυξης. Ελπίζω ότι θα ακολουθήσετε μια σθεναρή πολιτική προώθησης των ανανεώσιμων πηγών ενέργειας και ορθολογικής χρήσης της ενέργειας.
Όσον αφορά το εμπόριο, συμφωνούμε πως είναι σκόπιμο να γίνει ένας νέος γύρος συζητήσεων στον ΠΟΕ, λαμβάνοντας πάντα υπόψη τους περιορισμούς που επιβάλλει η αειφόρος ανάπτυξη. Θα ήθελα να εκφράσω στον κ. Πρόντι τη μεγάλη μας απογοήτευση για την έλλειψη συμμετοχής του Ευρωπαϊκού Κοινοβουλίου στα θέματα του εμπορίου, η οποία θα μπορούσε να έχει διορθωθεί στη Νίκαια, όμως κάτι τέτοιο δεν συνέβη. Σας συνιστώ να επεξεργαστείτε τη διαμόρφωση μιας διοργανικής συμφωνίας στην οποία θα συμμετέχει το Ευρωπαϊκό Κοινοβούλιο όσον αφορά τις εμπορικές υποθέσεις.
Πιστεύουμε στη μεταρρύθμιση και τον εκδημοκρατισμό του ΠΟΕ. Πιστεύουμε ότι η πρωτοβουλία "όλα εκτός από όπλα" είναι καλή, αν και μερικοί από εμάς νιώθουμε δυσάρεστα για την καθυστέρηση του χρονοδιαγράμματος, κάτι το οποίο δίνει το μήνυμα πως δεν υπάρχει πλήρης δέσμευση απέναντι στις λιγότερο ανεπτυγμένες χώρες.
Όσον αφορά την καινοτομία και την έρευνα, προσβλέπουμε σ' ένα λεπτομερές Έκτο Πρόγραμμα-Πλαίσιο. Οι προτάσεις που θα γίνουν πρέπει να είναι σαφείς ώστε να μην καθυστερήσει η εκτέλεση και να μην δημιουργηθούν ανησυχίες και απογοήτευση στα μέλη της ΕΕ.
Ο ευρωπαϊκός χώρος έρευνας είναι προφανώς σημαντικός. Προσβλέπουμε σε ευρεία δημοσιότητα των ασκήσεων συγκριτικής αξιολόγησης (benchmarking), ιδιαίτερα στους τομείς των επιχειρήσεων και της καινοτομίας
(Χειροκροτήματα)

Πρόεδρος
 Με έκπληξή μου βλέπω ότι ο επόμενος ομιλητής είναι ο κ. Ferber για δύο λεπτά!
Ferber (PPE-DE). (DE) Κύριε Πρόεδρε, καθήκον σας είναι να διευθύνετε τη συζήτηση και όχι να εκφράζετε έκπληξη! Κύριε Πρόεδρε της Επιτροπής, κυρίες και κύριοι συνάδελφοι, η Επιτροπή υπέβαλε ένα φιλόπονο πρόγραμμα εργασίας για το έτος 2001. Ένα πράγμα λοιπόν μπορούμε να διαπιστώσουμε: είναι φιλόπονη, θέλει να είναι φιλόπονη. Κοιτώντας όμως τον όγκο και μόνο των μεταφορών από το έτος 2000, δηλαδή το πρόγραμμα εργασίας του προηγούμενου έτους, επιπλέον του φετινού, φοβούμαι ότι εν τέλει θα έχουμε μόνο μεταφορές και δε θα μένει πλέον χρόνος για νέες πρωτοβουλίες. Αυτό σημαίνει ότι θα έπρεπε πλέον να σκεφθείτε μήπως είναι σκοπιμότερο να προκαταλάβετε το αποτέλεσμα της μετά τη Νίκαια διαδικασίας, δηλαδή τη διάκριση αρμοδιοτήτων, και να επικεντρώσετε την εργασία σας στα ουσιώδη και αν εσείς, ως Επιτροπή, ως αρχή με δικαίωμα υποβολής προτάσεων σε αυτήν την Ευρώπη, πρέπει να δώσετε το καλό παράδειγμα. Έτσι, αφενός μεν αποφεύγετε τη μεταφορά πολυάριθμων θεμάτων στο προσεχές ή και μεταπροσεχές έτος, αφετέρου δε οι πολίτες θα αντιληφθούν τι σημαντικές αποφάσεις λαμβάνονται σε αυτήν την Ευρώπη. Θα ήθελα πραγματικά να σας προτρέψω, και διάβασα με μεγάλη προσοχή αυτά που προτείνετε, να ελέγξετε μήπως κάποιο θέμα μπορούσε να θεωρηθεί ως όχι τελείως απαραίτητο στο πλαίσιο μιας ορθολογικής κατανομής αρμοδιοτήτων.
Θα ήθελα εν συντομία να θίξω ένα δεύτερο θέμα, καθώς είμαι ακραιφνής υπέρμαχος της αντιπροσωπευτικής δημοκρατίας. Ανησυχώ κάπως για την ιδέα σας περί "νέας διακυβέρνησης" . Εδώ πρόκειται για το ρόλο ενός Κοινοβουλίου εκλεγμένου, το οποίο λογοδοτεί ενώπιον των πολιτών της χώρας, έναντι ενώσεων προσώπων, οι οποίες δεν έχουν τέτοια υποχρέωση. Σε ευρωπαϊκό επίπεδο μάλιστα, πολύ συχνά έρχονται στα γραφεία μας εκπρόσωποι ενώσεων και διερωτώμεθα συχνά, που είναι η βάση τους, ποιον εκπροσωπούν τελικά στην Ευρώπη; Το νόημα της νέας ιδέας δεν μπορεί να είναι ότι εκείνοι οι οποίοι δεν έχουν νομιμοποίηση θα έχουν άποψη, ενώ εκείνοι οι οποίοι έχουν νομιμοποίηση, δηλαδή εμείς, το Ευρωπαϊκό Κοινοβούλιο, θα χάσουν τις εξουσίες τους.
(Χειροκροτήματα) Πρόεδρος. Κύριε συνάδελφε, νομίζω ότι με παρεξηγήσατε. Η έκπληξη που εξέφρασα αφορούσε όχι το πρόσωπό σας, αλλά απλώς τη διάρκεια του χρόνου ομιλίας που σας δόθηκε!

Roth-Behrendt
Κύριε Πρόεδρε, μπορώ να προσυπογράψω τα όσα είπε ο κ. Ferber χωρίς επιφύλαξη. Δε θα μιλήσω για την πληθώρα προτάσεων που υποβάλλονται στον δικό μου τομέα, της πολιτικής περιβάλλοντος και προστασίας του καταναλωτή. Και δεν θα πω τίποτε, διότι θεωρώ ότι το ήμισυ αυτών των προτάσεων δεν θα υλοποιηθούν, ότι το ήμισυ θα μεταφερθεί στο προσεχές έτος. Αν σας ετοιμάζαμε μία συστατική επιστολή, θα γράφαμε, "προσπάθησε" αλλά μην περιμένετε να βρείτε καινούργια δουλειά μ' αυτή, γιατί δεν θα τα καταφέρετε.
Όταν, κύριε Πρόντι, ομιλείτε περί χρηστής διακυβέρνησης, αυτό σημαίνει ότι αξιολογείτε τον εαυτό σας, αξιολογείτε την Επιτροπή και αποφασίζετε τι είναι εφικτό με δεδομένο το χρόνο και το προσωπικό που διαθέτετε. Και για να παραμείνουμε στη χρηστή διακυβέρνηση, τι σημαίνει χρηστή διακυβέρνηση τελικά; Σημαίνει διαφάνεια; Βεβαίως, κύριε Πρόντι. Όλοι θέλουμε διαφάνεια, αλλά η αυξημένη συμμετοχή ομάδων συμφερόντων, τις οποίες εσείς επιλέγετε, και με τις οποίες εσείς μόνοι διαπραγματεύεστε, σημαίνει περισσότερη διαφάνεια; Εγώ απαντώ όχι, δεν σημαίνει περισσότερη διαφάνεια.
Και στο θέμα της συντόμευσης των διαδικασιών, κύριε Πρόντι. Ναι, είμαι υπέρ της συντόμευσης των ενδο-υπηρεσιακών διαδικασιών στην Επιτροπή. Είμαι και υπέρ της συντόμευσης των διαδικασιών στο Κοινοβούλιο, για να μιλήσω αυτοκριτικά, αλλά σε αυτό η λύση είναι η αυτοδέσμευση στη βιομηχανία; Εκείνοι τα καταφέρνουν πιο γρήγορα; Και ποιος τους ελέγχει; Ποιος επιβάλλει κυρώσεις όταν δε λειτουργούν σωστά; Σας ερωτώ, είναι αυτό περισσότερη δημοκρατία; Κύριε Πρόντι, εσείς εκλέγεστε από τους αρχηγούς κυβερνήσεων και η εκλογή σας επιβεβαιώνεται από εμάς. Όμως εμείς στο Ευρωπαϊκό Κοινοβούλιο εκλεγόμαστε από τους πολίτες της Ευρωπαϊκής Ένωσης, και μάλιστα με άμεση ψηφοφορία. Το Ευρωπαϊκό Κοινοβούλιο, ως εκ της φύσεώς του, έχει κεντρικό ρόλο στην κοινωνία των πολιτών, όπως τόσο ωραία λέτε, και ελπίζω ότι και εσείς έτσι νοείτε τη δημοκρατία. Προειδοποιώ τους πάντες στην Επιτροπή, να μην αλλάξουν τίποτε από αυτόν τον κεντρικό ρόλο του Ευρωπαϊκού Κοινοβουλίου, κύριε Πρόντι. Χρηστή διακυβέρνηση φαίνεται σε αυτήν την περίπτωση να σημαίνει καταρχάς ιδιοδιοίκηση ή μονοδιοίκηση, και σας προειδοποιώ να μην ακολουθήσετε αυτόν το δρόμο. Σας παρακαλώ λοιπόν να καταστήσετε σαφές ότι τις αποφάσεις τις παίρνει το Ευρωπαϊκό Κοινοβούλιο και ότι αυτό είναι και το όργανο που σας ελέγχει!
(Χειροκροτήματα)

Terrσn i Cusν
Κύριε Πρόεδρε, την περασμένη εβδομάδα, στις ακτές της χώρας μου βρέθηκαν τα πτώματα δώδεκα ανθρώπων που προσπαθούσαν να φτάσουν στην Ευρωπαϊκή Ένωση. Το περασμένο έτος ήταν 500.
Ο κ. Πρόντι μας μίλησε για την προσέγγιση της Ευρωπαϊκής Ένωσης και των θεσμικών της οργάνων στους πολίτες. Πιστεύω ότι τα θέματα που σχετίζονται με την υλοποίηση του χώρου δικαιοσύνης, ελευθερίας και ασφάλειας είναι, δίχως αμφιβολία, ευαίσθητα θέματα για την ιθαγένεια της Ένωσης.
Αντιμετωπίζουμε, σχετικά με αυτό το θέμα, μία πολύ παράξενη κατάσταση. Το νομοθετικό πρόγραμμα της Επιτροπής είναι καλό. Οι προτάσεις του κ. Vitorino είναι καλές, δομημένες με σαφήνεια στον πίνακα στόχων, έχουν ένα χρονικό περιθώριο για να εφαρμοστούν και εμείς έχουμε την δυνατότητα να μιλήσουμε και να συζητήσουμε σχετικά μ' αυτές. Υπάρχει μια καλή επικοινωνία όσον αφορά την μετανάστευση, ελπίζω να ενημερωθεί ο κ. Poettering, βάσει μίας συναίνεσης για την προώθηση της κοινής πολιτικής. Επίσης, όσον αφορά το άσυλο καθώς και την δικαστική συνεργασία. Για παράδειγμα, όπως ανέφερε ο συνάδελφος μου, σε σχέση με τον αγώνα κατά της τρομοκρατίας.
Ωστόσο, το Συμβούλιο, από το Τάμπερε μέχρι την Στοκχόλμη την περασμένη εβδομάδα, επιμένει ότι πρέπει να προχωρήσουμε, επιμένει ότι πρέπει να δοθεί έμφαση στις αποφάσεις του Ευρωπαϊκού Συμβουλίου του Τάμπερε. Όμως, κατά την άποψή μου, ενεργεί με έναν ακατανόητο τρόπο. Δεν υπήρχε συμφωνία ούτε σε μία από τις προτάσεις που υπεβλήθησαν, ούτε για την επανένωση των οικογενειών, ούτε για άλλες. Προχωράμε πολύ αργά, και σε αντίθεση, βλέπουμε να πολλαπλασιάζονται οι ατομικές πρωτοβουλίες των κρατών, που απορυθμίζουν το νομοθετικό πρόγραμμα, αλλά όχι ορισμένες διμερείς ή πολυμερείς πρωτοβουλίες και συμφωνίες που δεν ξέρω που οδηγούν, σε σχέση, για παράδειγμα, με το θέμα Σένγκεν στη Συνθήκη. Δεν γνωρίζουμε τι θα συμβεί ούτε πως θα εργαστούμε, η συμφωνία Σένγκεν είναι δέσμια των κρατών μελών επί του παρόντος.
Κύριε Πρόντι, είπατε ενώπιον αυτής της Συνέλευσης ότι θα υπάρξουν καθυστερήσεις στην εφαρμογή αυτών των πολιτικών. Το είπατε πριν από την Νίκαια, και προσθέσατε ότι δε θα ήταν υπεύθυνη γι' αυτό η Επιτροπή. Και σας ερωτώ: Γιατί να υπάρξουν καθυστερήσεις; Τι πρόκειται να κάνει η Επιτροπή για να υπερασπιστεί αυτό το μέρος του νομοθετικού προγράμματος το οποίο, επιμένω, πιστεύω ότι είναι ένα καλό πρόγραμμα;
Ευχαριστώ.
(Χειροκροτήματα)

Prodi
. (ΙΤ) Κύριε Πρόεδρε, αξιότιμοι κύριοι βουλευτές, θα ήθελα μέσα σε λίγα λεπτά, όχι να απαντήσω σε όλες τις παρεμβάσεις τις οποίες σημείωσα, αλλά να κάνω μερικές παρατηρήσεις για ορισμένες από αυτές, για να υπογραμμίσω τη γενική γραμμή. Αυτό που προέκυψε κυρίως από όλες τις παρεμβάσεις, από την ομιλία του κ. Cox και εξής, είναι το πρόβλημα του ότι εργαζόμαστε πάντα με τις προτεραιότητες, όχι με αναλυτικό, αλλά με συνθετικό τρόπο. Είναι σαφές ότι η υπερβολή των 495 σημείων του αναλυτικού μας προγράμματος, αν απομονωθεί από το γενικότερο πλαίσιο, ενδέχεται να φανεί ακόμα και παραλογισμός, αλλά σε ορισμένες περιπτώσεις πρέπει να είμαστε αναλυτικοί για να μεταδώσουμε την ιδέα της συγκεκριμενοποίησης και έπειτα, όπως σήμερα το πρωί, πρέπει να είμαστε συγκεκριμένοι όσον αφορά τις προτεραιότητες για να μεταδώσουμε την ιδέα της πολιτικής. Πιστεύω, άλλωστε, ότι μια κυβέρνηση χρειάζεται να είναι καμιά φορά σχολαστική, καμιά φορά ανιαρή: εμείς προσπαθούμε να είμαστε όσο το δυνατόν λιγότερο, αλλά είναι μέρος του επαγγέλματος.
Σήμερα και στις τελευταίες περιόδους συνόδου παρουσιάσαμε ένα πρόγραμμα στρατηγικού προγραμματισμού. Πιστεύω ότι το Κοινοβούλιο θα εκτιμήσει το ότι επεσήμανα τις αυστηρές προτεραιότητες, όμως ακριβώς αυτές τις αυστηρές προτεραιότητες πρέπει έπειτα να τις ακολουθήσουν αναλυτικά έγγραφα, που θα είναι εξαιρετικά ανιαρά. Έτσι είναι όμως η πολιτική: είναι όραμα και, μετά, είναι συγκεκριμενοποίηση.
Το δεύτερο θέμα που τέθηκε από όλους - από τον κ. Hδnsch και από πολλούς άλλους βουλευτές - ήταν η σχέση Επιτροπής/Κοινοβουλίου ως πρόβλημα από κοινού εργασίας. Ο κ. Hδnsch μίλησε μάλιστα για την εκπόνηση ενός κοινού εγγράφου. Δεν ξέρω αν είναι χρήσιμο αυτό· ασφαλώς πρέπει να συνεργαστούμε εντατικά για να φθάσουμε σε μια ενιαία βούληση, μια ενιαία απόφαση. Έπειτα, οι οπτικές γωνίες από τις οποίες θα ληφθούν αυτές οι αποφάσεις μπορούν είτε να είναι διαφορετικές είτε να συμβιώσουν σε ένα ενιαίο έγγραφο· το πρόβλημα είναι ότι εμείς - στο επίπεδο των επιτροπών, της καθημερινής εργασίας - συνεχίζουμε να επιτελούμε έργο σύγκλισης, μελέτης και ανάλυσης, κοπιαστικού εντοπισμού των προβλημάτων, όπως κάνουμε και τώρα.
Για την ώρα αυτό θα πρέπει να εξελιχθεί σύμφωνα με ένα γενικό χρονοδιάγραμμα. Αυτό είναι το τρίτο πρόβλημα που ανέκυψε σήμερα το πρωί, που υπογραμμίστηκε από τον κ. McMillan-Scott, την κ. Maij-Weggen και πολλούς άλλους. Έχουμε, πράγματι, ένα χρονοδιάγραμμα περίπλοκο: όλοι μιλάμε για το 2004, αλλά το 2004 είναι ένα έτος απόλυτης μετάβασης του Κοινοβουλίου και της Επιτροπής. Αν θέλουμε πραγματικά να προχωρήσει αυτή η διαδικασία με ενιαίο και οργανικό τρόπο, είναι σαφές ότι θα πρέπει να τελειώσει μέχρι το τέλος του 2003. Το θέτω μόνο ως πρόβλημα για το οποίο πρέπει να σκεφθούμε, αλλά, προφανώς, την άνοιξη του 2004 αρχίζει η προεκλογική εκστρατεία, τον Ιούνιο διεξάγονται οι εκλογές, μετά έρχεται η εγκατάσταση της νέας Επιτροπής, η οποία δεν θα αναλάβει την εξουσία πριν από τον Ιανουάριο του 2005. Είναι λοιπόν ένα μεταβατικό έτος και πιστεύω ότι το Ευρωπαϊκό Κοινοβούλιο θα έχει την επιθυμία να πρωταγωνιστήσει πλήρως σ' αυτή τη μεγάλη πολιτική μετάβαση της Ευρώπης.
Θέτω λοιπόν αυτό το πρόβλημα, επειδή πιστεύω ότι δεν μπορούμε πια να το παραβλέψουμε. Πιστεύω επίσης ότι δεν μπορεί, μια τέτοια μετατροπή, να γίνει από δύο κοινοβούλια ή σε μια στιγμή μετάβασης ή σε μια στιγμή κατά την οποία η Επιτροπή δεν έχει καμία εξουσία ή τουλάχιστον βλέπει τις εξουσίες της να λιγοστεύουν και να φθίνουν.
Το θέτω ως πρόβλημα χωρίς λύση ακόμη, αλλά πιστεύω ότι οφείλουμε να το σκεφθούμε, επειδή έχει τεθεί μία χρονολογία - το 2004 - η οποία λαμβάνεται υπόψη· από αυτό προκύπτουν ασυμβατότητες και προβλήματα που πρέπει να ληφθούν υπόψη για να πλησιάσουμε στη λύση.
Οι κκ Swoboda, Hδnsch, Voggenhuber και Corbett έθεσαν μια άλλη μεγάλη οικογένεια προβλημάτων, για τα οποία θα ήθελα να αποφύγω κάθε παρεξήγηση, σε σχέση με τους ακριβείς τρόπους διάρθρωσης της έντονης συζήτησης για την Ευρώπη. Κατ' ουσίαν, ως προς το Λάκεν είμαστε όλοι σύμφωνοι: μετά θα δούμε αν θα καταφέρουμε να το κάνουμε καλά, αν θα καταφέρουμε πραγματικά να εξασφαλίσουμε τη συμμετοχή της κοινωνίας των πολιτών στη συζήτηση, όπως έχουμε υποσχεθεί. Έχουμε πάντως αυτήν την ιδέα, ότι Κοινοβούλιο και Επιτροπή πρέπει να αλληλοβοηθηθούν και να καθοδηγήσουν αυτή τη συζήτηση.
Όσον αφορά το Λάκεν, θα ήθελα ιδιαίτερα να αποφύγω κάθε παρεξήγηση: κατ' εμέ ήρθε η στιγμή να διαρθρωθεί πλήρως η συζήτηση για το μέλλον της Ευρώπης. Επαναλαμβάνω αυτό που είπα και το οποίο θα ήθελα να διευκρινίσω: πρέπει να δημιουργήσουμε ένα διοργανικό σώμα κατά το πρότυπο της Συνέλευσης που εκπόνησε τον Χάρτη των Θεμελιωδών Δικαιωμάτων. Επαναλαμβάνω: κατά το πρότυπο· μετά, κατά τα άλλα, πρέπει να είναι διαφορετικό, ενδεχομένως πιο περιορισμένο, πιο λειτουργικό. Τώρα μιλάω μόνο για το πρότυπο. Χρειάζεται όμως να προχωρήσουμε πιο πέρα από το πρότυπο που χρησιμοποιήθηκε τότε. Υιοθετώ την πρόταση του Michel Barnier και της Επιτροπής Συνταγματικών Υποθέσεων. Αυτό το σώμα θα πρέπει να υποβάλλει προτάσεις που να μην προβλέπουν απαραιτήτως ομοφωνία, επειδή θα υπάρξει μια στιγμή κατά την οποία θα πρέπει να κάνουμε τόσο έντονες προτάσεις που η ομοφωνία για αυτές να είναι δύσκολα εφικτή. Πρέπει, λοιπόν, να σκεφθούμε ένα διαφορετικό σώμα, που να έχει τους ίδιους στόχους.
Υπάρχουν - και θα πρέπει να εργαστούμε επ' αυτού - ορισμένα άκρως απαραίτητα σημεία. Τα επαναλαμβάνω: να είναι παρόν το Ευρωπαϊκό Κοινοβούλιο, να συμμετέχουν τα εθνικά κοινοβούλια, οι κυβερνήσεις και η Επιτροπή. Αυτή παραμένει η ουσία και η δύναμη της Ευρώπης. Ασφαλώς, συμφωνώ με τις αντιρρήσεις που άκουσα - ότι δηλαδή δεν μπορεί να είναι ένα σώμα τεραστίων διαστάσεων - και επομένως θα υπάρξει μια στιγμή δυσκολίας, καθώς έχουμε τέσσερις διαρθρώσεις, κατά τη μείωση του αριθμού των συνιστωσών αυτής της θεσμικής διάρθρωσης, αυτού του σώματος λήψης αποφάσεων. Πιστεύω όμως ότι αυτό είναι το μεγάλο καθήκον που πρέπει να αναλάβουμε: ευρεία αντιπροσωπευτικότητα και των τεσσάρων αυτών διαρθρώσεων και αριθμός επαρκής για να μπορούν να ληφθούν αποφάσεις· επίσης, λειτουργία με πλειοψηφία και όχι με ομοφωνία, διαφορετικά παραμένουμε παραλυμένοι. Επί της γραμμής αυτής πιστεύω ότι μπορούμε να εργαστούμε από κοινού και να καταλήξουμε σε πιο οριστικές προτάσεις.
Θα ήθελα να κάνω τώρα μια άλλη παρατήρηση. Έχουμε δεσμευθεί για δύο πράγματα: τη συμμετοχή - ακόμα και η λέξη αυτή είναι αόριστη, αλλά θα είναι μάλλον χωρίς δικαίωμα ψήφου, δεν έχει ακόμα διευκρινιστεί - των υποψήφιων χωρών. Τη συμμετοχή αυτή πρέπει να την εξασφαλίσουμε και πρέπει, επομένως, να σκεφθούμε τους απαραίτητους τρόπους για να την εξασφαλίσουμε.
Τέλος, συμφωνούμε να προχωρήσουμε πιο πέρα από τα τέσσερα σημεία της Νίκαιας. Ας μείνουμε λοιπόν στο περιεχόμενο και αργότερα θα μπορέσουμε να βρούμε και το όνομα: για μένα συνέλευση, συμβούλιο, επιτροπή είναι μια χαρά, δεν έχει σημασία. Πιστεύω όμως ότι αυτό που πρέπει να μας καθοδηγεί είναι το περιεχόμενο της δράσης.
Μια άλλη σειρά ανησυχιών που ανέκυψε αφορά το πρόβλημα της επικουρικότητας και της αναλογικότητας. Σας διαβεβαιώ πως αυτό είναι το σταθερό σημείο της Επιτροπής μας και δεν είναι ασύμβατο με το γεγονός ότι πρέπει καμιά φορά να δίνουμε και αναλυτικές ενδείξεις. Παρασχέθηκε ένα ενδιαφέρον παράδειγμα. Προς Θεού, δεν πρέπει να ενοποιήσουμε τις μονάδες των βιογραφικών σημειωμάτων, αλλά είναι μια βοήθεια που πολύ συχνά πρέπει να παράσχουμε στους νεαρούς εργαζομένους μας, που μεταβαίνουν από χώρα σε χώρα για την υπηρεσία τους. Μπορεί να μην είναι υποχρεωτικό, αλλά είναι αναμφίβολα ένα μέσο για να μπορούν να κυκλοφορούν καλύτερα στις διάφορες χώρες. Είναι, να, ότι έχουμε την κοινή λογική να δούμε ότι υπάρχουν πράγματα που ρυθμίζουμε, τα οποία μπορεί να μοιάζουν ακόμη και παράλογα, αλλά γίνονται για να βοηθήσουν τις αποφάσεις που λαμβάνουμε. Υπάρχουν έπειτα άλλα, πολλά άλλα, που δεν έχουν κανένα νόημα.
Τέλος, δόθηκε έμφαση, από τον κ. Fiori και τον κ. Sakellariou - και μου προξενεί μεγάλη ευχαρίστηση αυτό - στη Μεσόγειο. Μιλήσαμε ελάχιστα γι' αυτή τον τελευταίο χρόνο και το καταλαβαίνω, επειδή ήμασταν - δικαίως - απορροφημένοι από τη διεύρυνση και από τα Βαλκάνια. Υπάρχει όμως ένα πολύ συγκεκριμένο πρόγραμμα για τη Μεσόγειο: πέρσι πήγα στο Ισραήλ και την Παλαιστίνη, αυτόν το μήνα που μας πέρασε στην Αλγερία, στο Μαρόκο και στην Τυνησία, την περασμένη εβδομάδα στην Ιορδανία, τη Συρία και τον Λίβανο. Μπορώ να σας διαβεβαιώσω ότι υπάρχει επιθυμία, ανάγκη, έλξη προς την Ευρώπη, όχι μόνο για τα οικονομικά προβλήματα, αλλά και με κάποια ευγνωμοσύνη για την υποστήριξη που παρέχουμε σ' αυτούς τους πληθυσμούς. Υπάρχουν όμως δύο νέα, σημαντικά σημεία που τα ζητούν όλοι: το πρώτο είναι η μετάβαση από τη διμερή δράση σε κάτι περισσότερο, στην πολυμερή· στην υποστήριξη δηλαδή της περιφερειακής συνεργασίας, που δεν θα μπορεί όμως να εκτείνεται σε όλη την περιοχή, αλλά θα πρέπει να απευθύνεται σε ομάδες χωρών, για παράδειγμα στο Μαγκρέμπ, από τη μία πλευρά, ή στο Μασρέκ, από την άλλη. Αυτό που είναι αισθητό είναι η έντονη επιθυμία για την Ευρώπη, η οποία διατηρείται με αυτή τη μορφή ακριβώς επειδή η Ευρώπη έχει πια αποδυθεί κάθε παρελθόν αποικιοκρατικού τύπου, κάθε κληρονομιά που προξενεί ένταση, και αντιμετωπίζεται σαν νέα και, προπαντός, υποδειγματική πρόταση για τις συνεργασίες τους.
Δεύτερο σημείο: επιθυμία για την Ευρώπη και για τις ειρηνευτικές διαπραγματεύσεις. Είναι σαφές ότι από τα διεθνή προβλήματα θα εξαρτηθεί αν θα μπορέσει να δοθεί απάντηση σ' αυτό το πρόβλημα. Το θέτω εδώ, ενώπιον του Κοινοβουλίου, επειδή μου έκανε πολύ μεγάλη εντύπωση: ήταν σαφές, έντονο, συνοδευόμενο από την αιτιολογία ότι γνωρίζουμε τα προβλήματά τους, ότι καθημερινά συγχρωτιζόμαστε μαζί τους. Είμαι τόσο ένθερμος σε σχέση με τη Μεσόγειο, όχι επειδή γεννήθηκα σ' αυτή τη ζώνη, αλλά επειδή θέλω να υπενθυμίσω ότι συμβίωση, ειρήνη, πόλεμος, συνύπαρξη των περιφερειών και των πολιτισμών ισχύουν πιθανότατα σε μεγάλο μέρος της. Θα ήθελα να το υπενθυμίσω αυτό σε όλους, μεταξύ των άλλων και επειδή είναι ένας δρόμος που έχει ήδη χαραχθεί και η ισπανική Προεδρία προσανατολίζεται - μιλήσαμε εκτενώς για αυτό με τον Πρωθυπουργό - προς μία Σύνοδο Κορυφής αφιερωμένη στη Μεσόγειο κατά τη διάρκεια της ισπανικής Προεδρίας του χρόνου. Η φετινή προετοιμασία έρχεται, λοιπόν, σε απολύτως εύθετο χρόνο για την οργανική προετοιμασία αυτής της πολιτικής.
Σε σχέση με την αειφόρο ανάπτυξη συμφωνώ με όσα μου είπατε. Θα ήθελα όμως να επαναλάβω, για άλλη μια φορά, ότι είναι ένα κεφάλαιο εξαιρετικής σημασίας, αλλά υπερβολικής δυσκολίας. Πολλές φορές, πράγματι, με την έκφραση αυτή θέλουμε απλώς να σώσουμε την ψυχή μας και αειφόρος ανάπτυξη σημαίνει, αντίθετα, λήψη αποφάσεων που είναι τρομερά περίπλοκες και δύσκολες, αποφάσεων που αφορούν τη βιομηχανία, τον καθημερινό τρόπο ζωής μας, τις κατοικίες, τη χρήση της ενέργειας. Είναι ένα πολύ σημαντικό καθήκον από το οποίο δεν μπορούμε να ξεφύγουμε, αλλά το οποίο έχει μεγάλη βαρύτητα και μεγάλη ευθύνη, εάν δεν θέλουμε - επαναλαμβάνω - απλώς να σώσουμε την ψυχή μας, πράγμα που μπορούμε να κάνουμε και με άλλους τρόπους.
Την ίδια ακριβώς ανησυχία έχω και όσον αφορά τη μετανάστευση και την πολιτική εσωτερικής και εξωτερικής ασφάλειας.
Τέλος, δέχομαι με μεγάλο πάθος την έκκληση, που μου απευθύνθηκε από ορισμένους, να μην καθυστερήσουμε τη διεύρυνση. Οφείλω να πω: δεν την καθυστερούμε. Η σουηδική Προεδρία έδωσε μάλιστα σθεναρή και προσωπική ώθηση σε αυτό το θέμα· ο Επίτροπος Verheugen οργάνωσε τις ομάδες διαπραγμάτευσης με τεράστια προσπάθεια· το ένα μετά το άλλο, τα κεφάλαια μπαίνουν στο μύλο. Σήμερα φθάνει μάλιστα στο καθοριστικό του σημείο το πρόβλημα των μεγάλων πολιτικών αποφάσεων - γεωργία, περιβάλλον, διαρθρωτικά ταμεία - το οποίο θα επιφέρει μια στιγμή τεράστιων δυσκολιών, μια στιγμή κατά την οποία θα πρέπει να επιδειχθεί εντονότατη πολιτική σύνεση, επειδή αυτή θα δώσει την τελική ώθηση στη μεγάλη αυτή εξελισσόμενη διαδικασία. Ανέφερα προ ολίγου τον Κόφι Ανάν, μα η διαδικασία της διεύρυνσης θεωρείται από τον ΟΗΕ και από όλους ένα πραγματικά πολύ σημαντικό μήνυμα ειρήνης και πολιτισμού για όλο τον κόσμο. Πρέπει να λύσουμε τα συγκεκριμένα προβλήματα για να καταστεί αυτό δυνατό.
Θα ήθελα να τελειώσω με δυο λόγια σχετικά με την πρόσκληση που μου έκανε ένας από σας, ο κ. Goebbels. Θα πω ότι η Επιτροπή δεν βρίσκεται εδώ μόνο για να εκφράζει απόψεις για αυτά τα πράγματα, αλλά για να κάνει προτάσεις και, ενδεχομένως, για να δέχεται επίσης προσκλήσεις από τους βουλευτές να είναι ο αρχιτέκτονας του νέου οικοδομήματος: φυσικά με τη βοήθειά σας, με τη συνεργασία σας και επίσης με τον έλεγχό σας.
(Χειροκροτήματα)

Πρόεδρος
Η συζήτηση έληξε.
Η ψηφοφορία θα γίνει στις 12.00. Θα ήθελα όμως να ξεκινήσουμε την επόμενη συζήτηση, γιατί με βάση το χρονοδιάγραμμα έχουμε ήδη ξεπεράσει τις 24.00 από το πρόγραμμα της νυχτερινής συνεδρίασης και είναι πολύτιμο το κάθε λεπτό που μπορούμε να εκμεταλλευθούμε.

Αναδιαρθρώσεις και συγχωνεύσεις στην βιομηχανία
Πρόεδρος
Η ημερήσια διάταξη προβλέπει την προφορική ερώτηση (B5-0008/2001) του κ. Rocard προς την Επιτροπή για τις κοινοτικές πρωτοβουλίες που έχουν σχέση με τις κοινωνικές συνέπειες της βιομηχανικής αναδιάρθρωσης και των συγχωνεύσεων.

Rocard
Κύριε Πρόεδρε, κυρίες και κύριοι Επίτροποι, πρόκειται για μια προφορική ερώτηση που απευθύνεται στην Επιτροπή. Πριν από μερικούς μήνες, ενώπιον του Ευρωπαϊκού Συμβουλίου της Λισαβόνας, η πρόεδρός μας κ. Fontaine εξέφραζε την ανησυχία της, και παραθέτω: "για τις καταστροφικές επιπτώσεις στην κοινωνική συνοχή" ορισμένων συγχωνεύσεων ή αναδιαρθρώσεων. Ζητούσε από τους αρχηγούς κρατών και κυβερνήσεων, και παραθέτω εκ νέου: "να αναλάβουν τις δράσεις που απαιτούνται για την ισορροπημένη ρύθμισή τους, για την αξιολόγηση του κοινωνικού τους αντικτύπου και για τη λήψη των απαραίτητων κοινωνικών μέτρων συνοδευτικού χαρακτήρα" . Μ' αυτόν τον τρόπο, η κ. Fontaine έδινε έμφαση σε ένα μείζον πρόβλημα: πώς μπορεί να συμφιλιωθεί η απαραίτητη ευελιξία των επιχειρήσεων και η αναγκαία ασφάλεια των εργαζομένων;
Μετά τη Λισαβόνα, κύριε Πρόεδρε, οι αναδιαρθρώσεις επιταχύνθηκαν ακόμα περισσότερο. Σήμερα γίνεται λόγος για περισσότερες από τριακόσιες συγχωνεύσεις το χρόνο. Κάθε ημέρα φέρνει το δικό της μερίδιο ανησυχιών για τους μισθωτούς, είτε στους τομείς της οικονομίας που αρχίζουμε κατά περίεργο τρόπο να αποκαλούμε "παλαιά οικονομία" , δηλαδή στο μεγαλύτερο μέρος της οικονομίας, είτε στον τομέα των νέων τεχνολογιών της πληροφορίας.
Η Σύνοδος Κορυφής της Νίκαιας έδωσε, επ' αυτού, πολύ θετικά δείγματα. Η απεμπλοκή, ύστερα από τριάντα χρόνια, του καταστατικού της ευρωπαϊκής εταιρείας και της πτυχής "συμμετοχή των εργαζομένων" , όπως και η έγκριση της κοινωνικής ατζέντας, κατέδειξαν τη σημασία που αποδίδει το Ευρωπαϊκό Συμβούλιο στη βελτίωση της κατάστασης των εργαζομένων στην Ένωση.
Το αίτημα που απευθύνουμε σήμερα στην Επιτροπή, μέσω αυτής της ομόφωνης προφορικής ερώτησης, επαναλαμβάνω ομόφωνης, της Επιτροπής Απασχόλησης και Κοινωνικών Υποθέσεων, είναι να στηριχθεί ξεκάθαρα σ' αυτήν τη νέα πολιτική βούληση για να στρέψει πραγματικά προς άλλη κατεύθυνση τις προτάσεις της.
Έχουμε λοιπόν την τιμή να ζητήσουμε από την Επιτροπή συγκεκριμένες δεσμεύσεις. Καταρχάς, θέλουμε μια καλύτερη πρόβλεψη των κοινωνικών επιπτώσεων των αναδιαρθρώσεων. Πώς σκοπεύετε να χρησιμοποιήσετε, για παράδειγμα, το νέο Παρατηρητήριο των Βιομηχανικών Σχέσεων, τη λειτουργία του οποίου θα αναλάβει το Ίδρυμα του Δουβλίνου και για την ίδρυση του οποίου επέμενε τόσο ο μεγάλος αυτός οίκος, το Κοινοβούλιό μας; Θέλουμε να ξαναδιαβάσετε τις ισχύουσες κοινωνικές οδηγίες, υπό το φως τόσο του απολογισμού της εφαρμογής τους, όσο και των νέων προκλήσεων που θέτει η αναδιάρθρωσή τους.
Οπουδήποτε αποδειχθεί αναγκαίο, σας ζητούμε να προτείνετε τις απαραίτητες αναθεωρήσεις, έτσι ώστε, ειδικότερα, να ελέγχεται αυστηρότερα η εφαρμογή των δικαιωμάτων πληροφόρησης και διαβούλευσης των εργαζομένων, να λαμβάνονται μέτρα που θα τιμωρούν την απουσία διαβούλευσης και να προηγείται, στο μέτρο του δυνατού, η ενημέρωση των κοινωνικών εταίρων στο πλαίσιο της διαδικασίας αναδιάρθρωσης.
Στο σημείο αυτό, θα παρακαλούσαμε την Επιτροπή να προτείνει, ήδη από τώρα, και όχι το 2002 όπως ανακοινώθηκε, μια αναθεώρηση της τρέχουσας οδηγίας σχετικά με τις ευρωπαϊκές επιτροπές επιχείρησης, οδηγία που προέβλεπε στο κείμενό της την αναθεώρησή της, ύστερα από ορισμένα χρόνια, και αυτή η στιγμή έχει έρθει. Σας ζητούμε επίσης να επανεξετάσετε την οδηγία σχετικά με τις μαζικές απολύσεις, προκειμένου να εντάξετε σ' αυτήν τους απαραίτητους μηχανισμούς για να αποφευχθεί η παραβίαση της υποχρέωσης ενημέρωσης των εργαζομένων.
Τέλος, θέλουμε - και γνωρίζουμε ότι η κ. Διαμαντοπούλου δεν είναι εντελώς εχθρική προς αυτήν την ιδέα - λέω "εντελώς" για λόγους προσεκτικής φιλοφροσύνης, διότι είμαι περισσότερο βέβαιος - να μεταβληθούν οι εσωτερικές διαδικασίες της πολιτικής ανταγωνισμού στην Επιτροπή ώστε να λαμβάνουν υπόψη τις κοινωνικές πτυχές. Όταν μια επιχείρηση ζητά από τις Βρυξέλλες άδεια συγχώνευσης, δεν θα ήταν λογικό η Επιτροπή να βεβαιωθεί ότι έχει πράγματι γίνει σεβαστή η ελάχιστη ενημέρωση και διαβούλευση με τους εργαζομένους, όπως προβλέπει η κοινοτική νομοθεσία;
Αυτά είναι τα αιτήματά μας, κύριοι Επίτροποι, συμβολικά για την κοινή γνώμη, δικαιολογημένα για τους εργαζομένους και, επιτρέψατέ μου να πω, οικονομικώς χρήσιμα, διότι πώς μπορεί κανείς να διαχειριστεί μια οικονομία της γνώσης χωρίς τη συμμετοχή των εργαζομένων;
Η απόφαση επί της εν λόγω προφορικής ερώτησης ήταν ομόφωνη στην επιτροπή μου, όπως ομόφωνη ήταν μια πρόταση ψηφίσματος η οποία σήμερα τίθεται σε ψηφοφορία. Πρέπει να επισημάνω ότι κατατέθηκε μια άλλη πρόταση από την Ομάδα των Φιλελευθέρων. Επειδή έχουμε τις ίδιες απόψεις με τους Φιλελεύθερους φίλους μας, οι οποίοι είχαν υπερψηφίσει το πρώτο ψήφισμα και, ιδίως, την ερώτηση της επιτροπής μου, πιστεύουμε ότι υπήρξε μια δυσλειτουργία, μια έλλειψη ενημέρωσης από την πλευρά των Φιλελεύθερων φίλων μας. Μη σκεφθείτε πάντως ότι υπάρχει κάποια σύγκρουση, το θέμα θα διευθετηθεί: μέχρι εδώ εργαστήκαμε με πλήρη συμφωνία όλων, συμπεριλαμβανομένων και των Φιλελευθέρων.
Κύριοι Επίτροποι, αναμένουμε τις απαντήσεις μας με ανυπομονησία.

Byrne
. (EN) Κύριε Πρόεδρε, αξιότιμοι συνάδελφοι, η Ευρώπη πρέπει να αντιμετωπίσει τη βιομηχανική αναδιάρθρωση και τις κοινωνικές της συνέπειες, συνδυάζοντας την καινοτομία με την κοινωνική συνοχή και βελτιώνοντας την ικανότητά της να διαχειριστεί την αλλαγή. Η δική μας θετική και προορατική απάντηση στην αλλαγή καλύπτει τρεις κύριους τομείς: βελτίωση της δυναμικότητάς μας, πρόβλεψη και διαχείριση της αλλαγής π.χ. με τη δημιουργία του παρατηρητηρίου του Δουβλίνου· δημιουργία και ανάπτυξη των νόμιμων μηχανισμών οι οποίοι μπορούν να διασφαλίσουν επαρκή προστασία των εργαζομένων σε περιπτώσεις βιομηχανικής αναδιάρθρωσης και γενικότερη προώθηση της ικανότητάς τους να προβλέπουν τις αλλαγές· και ανάπτυξη της έννοιας της κοινωνικής ευθύνης των επιχειρήσεων.
Η ίδρυση ενός παρατηρητηρίου για τη βιομηχανική αλλαγή είναι μια από τις προτεινόμενες δράσεις της ατζέντας κοινωνικής πολιτικής που υιοθετήθηκε στη Σύνοδο Κορυφής της Νίκαιας ως μέσο ανάπτυξης μιας προορατικής προσέγγισης για την πρόβλεψη και τη διαχείριση της αλλαγής. Προσωπικά δίνω μεγάλη σημασία σ' αυτό το ζήτημα λόγω της παρούσας κατάστασης όσον αφορά τις συγχωνεύσεις και τις εξαγορές. Tο Ίδρυμα του Δουβλίνου έχει εντάξει αυτή την πρωτοβουλία στο τετραετές πρόγραμμα λειτουργίας του. Στο πρόγραμμα εργασίας του Ιδρύματος για το 2001 προβλέπεται η σύσταση της διευθύνουσας επιτροπής του παρατηρητηρίου, στο πλαίσιο των τωρινών περιορισμένων πόρων. Εάν διατεθούν επιπλέον πόροι, το έργο αυτό θα αποτελέσει τη βάση για μελλοντική ανάπτυξη του παρατηρητηρίου από το 2002 και μετά.
Οι οδηγίες για τις ομαδικές απολύσεις και τις μεταβιβάσεις επιχειρήσεων, που χρονολογούνται από τη δεκαετία του '70, συντάχθηκαν και υιοθετήθηκαν σε συνθήκες πλήρους απασχόλησης και βραδείας αλλαγής. Έκτοτε η παγκόσμια οικονομική κατάσταση έχει αλλάξει ριζικά. Είναι γεγονός ότι οι διατάξεις αυτών των οδηγιών δεν ανταποκρίνονται πλέον στις ανάγκες των εταιρειών και των εργαζομένων. Σήμερα οι ανάγκες αυτές επικεντρώνονται στην ανάπτυξη της πρόβλεψης, στην πρόληψη των κρίσεων, στην δυνατότητα απασχόλησης και την προσαρμογή. Η δική μας απάντηση στην αδυναμία των ισχυόντων κανόνων, και ο μόνος αποτελεσματικός τρόπος για τον εκσυγχρονισμό των εθνικών συστημάτων συμμετοχής των εργαζομένων, συνίσταται στην επικέντρωση της διαδικασίας πληροφόρησης και διαβούλευσης σε οικονομικά και στρατηγικά θέματα και στην ανάδειξη σε σημείο αιχμής της μακροπρόθεσμης εξέλιξης της απασχόλησης στην κάθε εταιρεία. Αυτός είναι ο στόχος της πρότασης της Επιτροπής για την πληροφόρηση και τη διαβούλευση. Όταν αυτό το γενικό πλαίσιο υιοθετηθεί και εφαρμοστεί σε ευρεία κλίμακα, τότε θα έχουν νόημα οι επιμέρους κανόνες για τις ομαδικές απολύσεις και τη μεταβίβαση επιχειρήσεων. Πρώτον, γιατί τέτοιου είδους κρίσεις στις εργασιακές σχέσεις σε πολλές περιπτώσεις θα μπορούν να αποφευχθούν.
Δεύτερον, ακόμα και όταν δεν είναι δυνατόν να αποφευχθούν, οι συνήθεις ηττημένοι θα είναι ενήμεροι πολύ νωρίτερα και θα είναι σε θέση να προσαρμόσουν καλύτερα τις αναπόφευκτες αλλαγές στην εργασιακή τους κατάσταση. Γνωρίζω ότι υποστηρίζετε θερμά αυτό τον τρόπο προσέγγισης και ότι συμμερίζεστε την ικανοποίηση της Επιτροπής για την αμετάκλητη πρόοδο που σημειώθηκε πρόσφατα σε αυτό το ευαίσθητο θέμα. Με τη δική σας συνεργασία και την ισχυρή πολιτική θέληση από την πλευρά του Συμβουλίου, ίσως οριστικοποιηθεί πριν από το τέλος του έτους κι αυτό θα είναι ένα αποφασιστικό βήμα προόδου.
Συμμερίζομαι επίσης την άποψή σας σύμφωνα με την οποία η οδηγία της ευρωπαϊκής επιτροπής επιχείρησης πρέπει αργά ή γρήγορα να αναπροσαρμοστεί. Πιστεύω, ωστόσο, ότι έχουμε πολλά να κερδίσουμε αν επιδιώξουμε να εκτιμήσουμε την πλούσια εμπειρία από την πρακτική εφαρμογή της οδηγίας.
Επιπλέον, πριν γίνει αυτό, θα πρέπει προηγουμένως να ολοκληρώσουμε μερικές μισοτελειωμένες υποθέσεις οι οποίες βρίσκονται επίσης στο επίκεντρο των προβληματισμών σας. Πρώτα απ' όλα πρέπει να ολοκληρωθεί ο φάκελος για την πληροφόρηση και τη διαβούλευση. Έπειτα, στο τέλος του περασμένου χρόνου είχαμε άλλο ένα μείζον και επί μακρόν αναμενόμενο επίτευγμα: το καταστατικό της ευρωπαϊκής εταιρείας. Αξίζει να αναφερθούμε σ' αυτό στο πλαίσιο αυτής της συζήτησης γιατί αυτός ο νέος τύπος καταστατικού είναι βέβαιο ότι θα χρησιμοποιηθεί ευρέως από εταιρείες στην Ευρώπη που λειτουργούν σε διασυνοριακό επίπεδο, πρωτίστως, όταν αναδιαρθρώνονται οι ίδιες και προσαρμόζονται στις νέες συνθήκες της οικονομίας και της αγοράς. Ένα από τα σημαντικά θετικά στοιχεία του καταστατικού είναι ότι περιλαμβάνει εξαιρετικές διατάξεις για τη συμμετοχή των εργαζομένων, που αντικατοπτρίζουν τη σύγχρονη προσέγγιση η οποία εκφράζεται επίσης στην πρόταση για την πληροφόρηση και τη διαβούλευση σε εθνικό επίπεδο. Αυτό θα συνεισφέρει αναμφίβολα στην καλύτερη αντιμετώπιση της κοινωνικής διάστασης της αναδιάρθρωσης των επιχειρήσεων στην Ευρώπη.
Έπονται οι άλλες πέντε νομοθετικές προτάσεις, μετά το άνοιγμα των ευρωπαϊκών κειμένων σχετικά με τις επιχειρήσεις: τα τρία ομοειδή καταστατικά για τους συνεταιρισμούς, τα ταμεία αλληλασφάλισης και ενώσεις και τα σχέδια οδηγίας για τις διακρατικές συγχωνεύσεις και μεταβιβάσεις της επίσημης έδρας των εταιρειών από το ένα κράτος μέλος στο άλλο. Σε όλα αυτά τα κείμενα πρέπει να υπάρχουν οι ίδιες διατάξεις που ισχύουν για τις ευρωπαϊκές εταιρείες. Αυτός είναι ένας άλλος λόγος για να περιμένουμε λίγο πριν ξεκινήσει η αναθεώρηση της οδηγίας για την ευρωπαϊκή επιτροπή επιχείρησης, η οποία, παρεμπιπτόντως, θα ωφεληθεί πολύ από τις συζητήσεις σχετικά με τους άλλους φακέλους. Είναι βέβαιο ότι θα αποτελέσουν πηγή έμπνευσης και θα διευκολύνουν την αποδοχή των λύσεων που θα τεθούν προς συζήτηση όταν θ' αρχίσουμε το έργο μας.
Τέλος, γνωρίζω πως το Σώμα ενδιαφέρεται για το θέμα της πληροφόρησης και διαβούλευσης των εργαζομένων στο πλαίσιο του ελέγχου των συγχωνεύσεων και των εξαγορών. Όπως γνωρίζετε, από προηγούμενες παρεμβάσεις, στην Επιτροπή διεξάγεται συζήτηση για τον τρόπο με τον οποίο θα μπορέσουμε καλύτερα να αντιμετωπίσουμε το θέμα αυτό. Σύμφωνα με τον κανονισμό περί συγχωνεύσεων, οι εργαζόμενοι και οι εκπρόσωποι των εργαζομένων έχουν ήδη σε μερικές περιπτώσεις το δικαίωμα ακρόασης από τις υπηρεσίες της Επιτροπής, που διεξάγουν έρευνα για τη συμμόρφωση μιας συγχώνευσης με τους όρους της Συνθήκης. Δική μας άποψη είναι ότι αυτές οι ακροάσεις θα πρέπει να γίνουν πιο συστηματικές. Από την άλλη, θα ήταν χρήσιμο να υπενθυμίσουμε στις εταιρείες που προχωρούν σε συγχωνεύσεις τις ευθύνες και τις υποχρεώσεις που έχουν έναντι των εργαζομένων όσον αφορά την πληροφόρηση και τη διαβούλευση σχετικά με τις δραστηριότητές τους εκείνες οι οποίες πολύ συχνά επηρεάζουν τις ζωές των εργαζομένων.
Τώρα που η κοινωνική συνοχή αποτελεί πρώτη προτεραιότητα για την Ευρώπη, οι δημόσιες αρχές δεν μπορούν να θεωρούνται πλέον εξολοκλήρου υπεύθυνες γι' αυτήν. Όπως και οποιοδήποτε άλλο τμήμα της κοινωνίας, οι επιχειρήσεις πρέπει να αναλάβουν μέρος της ευθύνης. Η προώθηση της κοινωνικής ευθύνης των επιχειρήσεων αποτελεί πλέον σημαντικό στοιχείο της ευρωπαϊκής στρατηγικής για την κοινωνική συνοχή. Η κατευθυντήρια αρχή της κοινωνικής ευθύνης των επιχειρήσεων είναι να είναι ανταγωνιστικές και κερδοφόρες και να σέβονται τις κοινωνικές τους υποχρεώσεις.
Η Επιτροπή, ως απάντηση στην έκκληση του Συμβουλίου της Λισαβόνας προς το πνεύμα κοινωνικής ευθύνης των επιχειρήσεων, συμπεριέλαβε το θέμα αυτό στη δική της ατζέντα κοινωνικής πολιτικής, που δημοσιεύτηκε τον Ιούνιο του 2000. Τόνισε τη σημασία του στην αντιμετώπιση των συνεπειών στον τομέα της απασχόλησης και στον κοινωνικό τομέα, της ολοκλήρωσης της οικονομίας και της αγοράς και στην προσαρμογή των συνθηκών απασχόλησης στη νέα οικονομία. Εξέδωσε ανακοίνωση για να υποστηρίξει πρωτοβουλίες που αφορούν την κοινωνική ευθύνη των επιχειρήσεων και τη διαχείριση της αλλαγής. Η Επιτροπή θα δημοσιεύσει μια Πράσινη Βίβλο εφέτος ώστε να διευκολυνθεί περαιτέρω η ανάπτυξη προς ένα πλαίσιο κοινωνικής ευθύνης των επιχειρήσεων σε ευρωπαϊκό επίπεδο.
Εν κατακλείδι, ο συνδυασμός των τεσσάρων διαφορετικών αξόνων δράσης τους οποίους σας ανέφερα, καθώς και η ανάλογη δράση από δημόσιες αρχές, ιδιωτικούς οργανισμούς, εταιρείες, εργαζόμενους και κοινωνικούς εταίρους σε όλα τα επίπεδα, θα μας επιτρέψουν να αντιμετωπίσουμε όπως πρέπει τις κοινωνικές συνέπειες της αναδιάρθρωσης της βιομηχανίας και των επιχειρήσεων. Όλα είναι σημαντικά, όλα απαιτούν πρωτοποριακή και ειλικρινή αντιμετώπιση από τη μεριά των υπεύθυνων για τη χάραξη πολιτικής. Γνωρίζω πως αυτή είναι η στάση σας και σας ευχαριστώ για την υποστήριξη.

Πρόεδρος
Κυρίες και κύριοι, σας ανακοινώνω ότι έλαβα μία πρόταση ψηφίσματος σύμφωνα με το άρθρο 37, παράγραφος 2 του Κανονισμού από την Επιτροπή Απασχόλησης και Κοινωνικών Υποθέσεων. Η σχετική ψηφοφορία θα διεξαχθεί την Πέμπτη.

Pronk
Κύριε Πρόεδρε, δεν είναι αυτή η καλύτερη στιγμή για τέτοιου είδους ομιλίες. Χαίρομαι ιδιαίτερα για την απάντηση του Επιτρόπου. Πιστεύω ότι περιλαμβάνει κάθε λογής ιδέες - κυρίως αν την ξαναδιαβάσουμε προσεκτικά - προκειμένου να βρούμε λύσεις για τα προβλήματα που αναφέρουμε στις ερωτήσεις μας. Κάθε φορά που πραγματοποιείται μία αναδιάρθρωση διεξάγεται συζήτηση σχετικά με το εάν το θεσμικό σύστημά μας αρκεί για τέτοιες περιπτώσεις. Είναι λογικό κάτι τέτοιο. Η Συνθήκη για την Ευρωπαϊκή Ένωση, το άρθρο 136 συγκεκριμένα, αναθέτει εξάλλου το καθήκον αυτό στην Ένωση. Φυσικά θα πρέπει να υπάρχει μία συγκεκριμένη ισορροπία, έτσι ώστε να επιτρέπεται όσο το δυνατόν περισσότερο στις επιχειρήσεις να λαμβάνουν ελεύθερα τις αποφάσεις για τον καθορισμό της πολιτικής τους, ενισχύοντας έτσι την εμπορική ανάπτυξη των επιχειρήσεων και συμβάλλοντας με τον τρόπο αυτό στην καταπολέμηση της μακροχρόνιας και διαρθρωτικής ανεργίας στην Ευρώπη. Συγχρόνως έχουμε την ηθική υποχρέωση της διαβούλευσης. Το λέω αυτό, για παράδειγμα, σχετικά με την Volkswagen στη Γερμανία. Εάν γίνει δεόντως σεβαστή η υποχρέωση διαβούλευσης, θα αντιμετωπιστούν πολύ γρηγορότερα κάποια συγκεκριμένα διαρθρωτικά προβλήματα από ό,τι στις περιπτώσεις που δεν γίνει αυτό. Εάν συγκρίνουμε την αναδιάρθρωση της Volkswagen με αναδιαρθρώσεις που λαμβάνουν χώρα αυτή τη στιγμή αλλού όπου δίνεται λιγότερο βάρος στην υποχρέωση διαβούλευσης, μπορούμε τότε να δούμε εύκολα τις διαφορές. Γι' αυτό και θεωρώ εξαιρετικά σημαντικό να συζητηθούν το ταχύτερο δυνατόν οι υποχρεώσεις διαβούλευσης και να ολοκληρωθεί αυτή η συζήτηση, κατά προτίμηση επί σουηδικής Προεδρίας κιόλας. Με το ερώτημά μας αυτό ακριβώς επιδιώκουμε.
Όσον αφορά το ψήφισμα, σωστά ανέφερε ο κ. Rocard ότι έχει υποβληθεί από την Επιτροπή Απασχόλησης και Κοινωνικών Υποθέσεων. Θα υποβάλουμε βέβαια ορισμένες τροπολογίες, ακριβώς για να υπογραμμίσουμε το γεγονός ότι οι επιχειρήσεις θα πρέπει να είναι όσο το δυνατόν πιο ελεύθερες να λαμβάνουν τις αποφάσεις που θέλουν για τον καθορισμό της πολιτικής τους. Αυτός ήταν βέβαια ο στόχος του ψηφίσματος, δεν αναφέρεται όμως με τόση σαφήνεια όση θα θέλαμε εμείς. Συμφωνούμε λοιπόν με το ψήφισμα, εφόσον όμως γίνουν δεκτές οι τροπολογίες που θα προτείνουμε, τις οποίες μπορούμε βέβαια να συζητήσουμε μέχρι την Πέμπτη.

Hughes
Κύριε Πρόεδρε, εμείς απ' αυτή την πλευρά του Σώματος δεν προσπαθούμε να σταματήσουμε την αναδιάρθρωση. Απλώς, θέλουμε να γίνει με έναν κοινωνικά υπεύθυνο τρόπο. Επιθυμούμε μια προορατική προσέγγιση στο θέμα της βιομηχανικής αναδιάρθρωσης και αλλαγής. Επιθυμούμε έναν κώδικα κοινωνικής ευθύνης των επιχειρήσεων, βλέπουμε όμως πως αυτό θα επιτευχθεί μόνον εάν υπάρχει ένα εκσυγχρονισμένο και πλήρες νομικό πλαίσιο γι' αυτόν τον τομέα. Επιθυμούμε αληθινό πνεύμα συνεργασίας στον εργασιακό χώρο και τα πραγματικά οφέλη που αυτό θα επιφέρει για την Ευρωπαϊκή Ένωση. Όμως, ο καταιγισμός των μεταρρυθμίσεων που σημειώνεται τελευταία στο Ηνωμένο Βασίλειο και σε ολόκληρη την Ευρωπαϊκή Ένωση δείχνει πως απέχουμε ακόμα πολύ από την επίτευξη των παραπάνω. Όπως είπα και πρωτύτερα, για τους εργαζόμενους της Corus στη βορειοανατολική Αγγλία και στην Ουαλία, για τους εργαζόμενους της Vauxhall στο Λιούτον - ή ομοίως για τους εργαζόμενους της Danone στη Γαλλία και στην Ολλανδία - η ιδέα ενός κώδικα κοινωνικής ευθύνης των επιχειρήσεων αποτελεί αρρωστημένο αστείο. Η υπόσχεση δημοσίευσης μιας Πράσινης Βίβλου στα μέσα αυτής της χρονιάς δεν αποτελεί ικανοποιητική απάντηση στην αγωνία που περνάνε αυτοί οι εργαζόμενοι, οι οικογένειές τους και ολόκληρες κοινότητες.
Επιθυμούμε αναθεώρηση του νόμου για τις ομαδικές απολύσεις, αναθεώρηση του νόμου για τις μεταβιβάσεις, αναθεώρηση της οδηγίας για την ευρωπαϊκή επιτροπή επιχείρησης, ώστε να διασφαλίζεται η τήρηση και όχι η συστηματική παράκαμψη της οδηγίας από τις επιχειρήσεις. Θέλουμε ακόμα να δούμε την ψήφιση του γενικού πλαισίου για την ενημέρωση και τη διαβούλευση ως θέμα προτεραιότητας. Αυτό είναι απολύτως απαραίτητο εάν πρόκειται να καθιερώσουμε μια συνεχή καθημερινή ροή διαβουλεύσεων και πληροφοριών και, μ' αυτό τον τρόπο, να θεμελιωθεί πραγματικό πνεύμα συνεργασίας στις εργασιακές σχέσεις: ένα πνεύμα συνεργασίας που θα έχει ως αποτέλεσμα καλύτερες συνθήκες για βελτιωμένη καινοτομία, ανταγωνιστικότητα και παραγωγικότητα. Θέλουμε να δούμε να διαμορφώνεται αυτό το ουσιαστικό πνεύμα συνεργασίας.
Μας έχει κουράσει η σύνδεση των διαφόρων οδηγιών σ' αυτό το πακέτο, με τη δικαιολογία ότι δεν μπορούμε να ζητάμε αναθεώρηση της οδηγίας για την ευρωπαϊκή επιτροπή επιχείρησης έως ότου εφαρμοστεί πιο εκτεταμένα και καθιερωθεί το καταστατικό της ευρωπαϊκής εταιρείας. Ναι, πρέπει να υπάρχει σύνδεση, αλλά παίρνοντας τώρα αυτή η δέσμη μέτρων και υιοθετώντας ολιστική προσέγγιση στην ανάγκη να βελτιωθεί η πληροφόρηση και η διαδικασία διαβούλευσης για τους εργαζόμενους.
Πιστεύουμε πως εάν αυτό το νομοθετικό πλαίσιο μπορεί να εκσυγχρονιστεί κατ' αυτό τον τρόπο, σε συνδυασμό με το νέο παρατηρητήριο των βιομηχανικών αλλαγών, θα μας δώσει τα εργαλεία για μια πιο προορατική προσέγγιση της βιομηχανικής αναδιάρθρωσης στα πλαίσια της Ευρωπαϊκής Ένωσης.
Θα ήθελα επίσης να κάνω έκκληση στην Ομάδα των Φιλελευθέρων. Τον Ιανουάριο το Σώμα μας έδωσε εντολή να εξετάσουμε το θέμα της μεταρρύθμισης στην Επιτροπή Απασχόλησης και Κοινωνικών Υποθέσεων. Το πράξαμε. Καταλήξαμε σε μία προφορική ερώτηση και ένα ψήφισμα στο πλαίσιο ενός πνεύματος συνεργασίας. Ζητώ από τους Φιλελεύθερους, στο πλαίσιο του ιδίου πνεύματος συνεργασίας, να αποσύρουν το ολέθριο ψήφισμά τους. Θα βοηθούσε ιδιαίτερα.
(Χειροκροτήματα)

Plooij-van Gorsel
Κύριε Πρόεδρε, συνάδελφοι, σας δίνεται μήπως κάποτε η εντύπωση ότι το Κοινοβούλιο πάσχει από συλλογική άνοια; Ακριβώς πριν από ένα χρόνο, στις 17 Φεβρουαρίου, πραγματοποιήσαμε την ίδια συζήτηση. Δεν θα με ανησυχούσε αυτό το γεγονός, εάν δεν είχαμε συζητήσει το ίδιο αντικείμενο πάλι στις 27 Οκτωβρίου 1999 αλλά και άλλες φορές στο παρελθόν.
Συνάδελφοι, τι χρειάζεται η Ευρώπη; Πέρυσι στη Λισαβόνα συμφωνήθηκε ότι θέλουμε να καταστούμε η πλέον ανταγωνιστική οικονομία της γνώσης στον κόσμο, το δε Κοινοβούλιο υποστήριξε με ενθουσιασμό και με μεγάλη πλειοψηφία το στόχο αυτό. Γι' αυτό το λόγο θα συζητήσουμε την ερχόμενη Πέμπτη το ζήτημα του ευρωπαϊκού χώρου έρευνας και την ανάγκη επενδύσεων στην έρευνα, την τεχνολογική ανάπτυξη, την καινοτομία και την εκπαίδευση.
Εξάλλου, συνάδελφοι, είναι σημαντικότερο από ποτέ να είναι όσο το δυνατόν ανταγωνιστικότερες οι επιχειρήσεις και εφόσον μία επιχείρηση δεν είναι ανταγωνιστική αυτό είναι εις βάρος της απασχόλησης. Στο πλαίσιο αυτό είναι κάποτε αναπόφευκτη η αναδιοργάνωση επιχειρήσεων. Κάποτε αναγκάζονται να λάβουν επώδυνα μέτρα, όπως τη μετάθεση εργαζομένων και, σε ακραίες περιπτώσεις, την απόλυσή τους. Βέβαια, σε τέτοιες περιπτώσεις θα πρέπει να γίνονται σεβαστά τα δικαιώματα των εργαζομένων όπως αυτά ορίζονται στις διάφορες ευρωπαϊκές οδηγίες.
Καταλαβαίνετε ότι η Ομάδα των Φιλελευθέρων δεν μπορεί να συμφωνήσει με το ερώτημα του κ. Rocard, ούτε και με το ψήφισμα που έχει υποβάλει η Επιτροπή Απασχόλησης, διότι αυτά δείχνουν πάλι ότι η μνήμη του Ευρωπαϊκού Κοινοβουλίου είναι ιδιαίτερα επιλεκτική. Στο κοινό ψήφισμα γίνεται λόγος μόνο για την κοινωνική ατζέντα της Νίκαιας, ενώ η Λισαβόνα αγνοείται χάριν ευκολίας. Για το λόγο αυτό εμείς θα υποβάλουμε ορισμένες τροπολογίες στο πνεύμα των στόχων της Λισαβόνας. Ο κ. Rocard θεωρεί ότι εφόσον ένα μήνυμα στο ηλεκτρονικό ταχυδρομείο δεν απαντηθεί κατευθείαν, αυτό σημαίνει αυτομάτως συμφωνία· απατάται στο σημείο αυτό. Ωστόσο, θα αποσύρουμε το ψήφισμά μας.

Evans, Jillian
Κύριε Πρόεδρε, δυστυχώς είναι πολύ επίκαιρα τα θέματα που συζητάμε σήμερα υπό το φως των τελευταίων παραδειγμάτων αναδιάρθρωσης. Όπως αναφέρθηκε νωρίτερα, η αγγλο-ολλανδική εταιρεία Corus - η χαλυβουργική εταιρεία - αποτελεί κλασικό παράδειγμα εταιρείας η οποία παίρνει αποφάσεις με βάση το κέρδος δίχως να ενδιαφέρεται για το τεράστιο κοινωνικό κόστος των πράξεών της. Η Corus μόλις ανακοίνωσε την κατάργηση 6 000 συνολικά θέσεων εργασίας στο ΗΒ - περίπου 3 000 στη δική μου εκλογική περιφέρεια στην Ουαλία. Παρά το γεγονός ότι η πιθανότητα για κλείσιμο των εργοστασίων υπήρχε εδώ και μήνες, η εταιρεία δεν ήταν πρόθυμη να αποκαλύψει τα μελλοντικά της σχέδια στην κυβέρνηση, πόσο μάλλον στο εργατικό δυναμικό της, μέχρι την επίσημη ανακοίνωση που έγινε την 1η Φεβρουαρίου. Δεν υπήρξαν προηγούμενες διαβουλεύσεις με το εργατικό δυναμικό, αν και μετά την ανακοίνωση της απόφασής της η εταιρεία διεξάγει κάποιες συζητήσεις τις οποίες αποκαλεί "διαβουλεύσεις" .
Εικάζεται πως η Danone, μια κερδοφόρα εταιρεία, θα καταργήσει 3 000 θέσεις εργασίας στην Ευρώπη. Και σ' αυτή την περίπτωση δεν υπήρξε κανένας διάλογος ή συζήτηση με τους εργαζόμενους για να βρεθούν εναλλακτικές λύσεις. Αυτός είναι ο λόγος που είναι τόσο σημαντική η άμεση υιοθέτηση της οδηγίας που αφορά την πληροφόρηση και τις διαβουλεύσεις με τους εργαζόμενους καθώς και η αναθεώρηση της οδηγίας για την ευρωπαϊκή επιτροπή επιχείρησης και της οδηγίας περί ομαδικών απολύσεων, η οποία παρεμπιπτόντως αποδείχτηκε πως δεν προστάτεψε αρκετά τους εργαζόμενους της περιφέρειάς μου στο Corus.
Δεν μπορεί οι εταιρείες να είναι ελεύθερες να προκαλούν τέτοιο κακό στη ζωή των ανθρώπων και στις κοινωνίες. Υπάρχει ένα θετικό πλαίσιο ελέγχων και κυρώσεων το οποίο μπορούμε να χρησιμοποιήσουμε. Πρέπει να διασφαλίσουμε την αποτελεσματικότητά του.

Ainardi
Κύριε Πρόεδρε, μπροστά στις τεράστιες βιομηχανικές συγχωνεύσεις και αναδιαρθρώσεις που έχουν ως αποτέλεσμα την κατάργηση χιλιάδων θέσεων εργασίας, πολλοί μισθωτοί, πολίτες της Ένωσης, είδαν ότι η Ευρώπη είναι αδύναμη, αν όχι συνένοχη, στο όνομα των νόμων του ελεύθερου ανταγωνισμού. Είναι καιρός να προβλεφθούν μέτρα παρέμβασης για τους μισθωτούς. Υπάρχει μια απαράδεκτη αντίφαση μεταξύ της προτεραιότητας στην απασχόληση, που προβάλλουν το Συμβούλιο και η Επιτροπή, και των μαζικών απολύσεων στις οποίες προβαίνουν οι μεγάλες επιχειρήσεις, οι οποίες, συγχρόνως, πραγματοποιούν αμύθητα κέρδη.
Η Michelin, η Moulinex, η Danone, η Alsthom δεν είναι όμιλοι που αντιμετωπίζουν δυσκολίες. Είναι ανταγωνιστικές: εμφανίζουν πολύ μεγάλα κέρδη, αλλά καταργούν χιλιάδες θέσεις εργασίας. Το παράδειγμα της Danone είναι διαφωτιστικό: κατάργηση 3 000 θέσεων απασχόλησης στην Ευρώπη, 1 700 στη Γαλλία. Το 2000, τα ευρωπαϊκά εργοστάσια της εν λόγω εταιρείας πραγματοποίησαν καθαρό κέρδος 795 εκατομμυρίων ευρώ, δηλαδή 17% περισσότερο σε σχέση με το 1999. Δεν είναι δυνατό να παρακολουθούμε αμέτοχοι το χορό των συγχωνεύσεων που ρίχνουν στην ανεργία άνδρες και γυναίκες και βυθίζουν ολόκληρες οικογένειες στην απόγνωση.
Η ευρωπαϊκή ιθαγένεια, στην οποία τόσο συχνά αναφερόμαστε σ' αυτήν την κοινωνία, θα παραμείνει καθαρά ρητορικός λόγος, όσο εξακολουθεί να μην υπάρχει πραγματική ενημέρωση των μισθωτών και διαβούλευση μαζί τους για τις επιλογές που καθορίζουν το μέλλον τους, το μέλλον της περιοχής τους και της χώρας τους. Επίσης, πώς να δεχθεί κανείς ότι όμιλοι που λαμβάνουν, εν ονόματι της ανάπτυξης της απασχόλησης, δημόσιες χρηματοδοτικές ενισχύσεις, επωφελούνται από αυτές χωρίς να σέβονται τις δεσμεύσεις που έχουν αναλάβει; Αυτές οι ενισχύσεις θα έπρεπε, στην προκειμένη περίπτωση, να καταβάλλονται στους πολίτες, οι οποίοι σηκώνουν το βάρος των κοινωνικών επιπτώσεων που προκύπτουν από την επιλογή της οικονομικής αποδοτικότητας σε βάρος της απασχόλησης.
Δεν πιστεύω ότι το πρόβλημα είναι δυνατόν να συνοψισθεί στην απασχολησιμότητα και στην προσαρμοστικότητα, ούτε μόνο στην αντιμετώπιση των κοινωνικών επιπτώσεων, όπως έκανε ο Επίτροπος. Γι' αυτό, προσυπέγραψα τις προτάσεις που διατυπώνονται στο ψήφισμα, όπως και με τις τροπολογίες που διευκρινίζουν και ενδυναμώνουν ορισμένες πτυχές. Θα χρειαστεί να προχωρήσουμε ακόμα περισσότερο για να ανταποκριθούμε στις δημοκρατικές απαιτήσεις των μισθωτών πολιτών. Πιστεύω, λοιπόν, ότι η ανάπτυξη των δικαιωμάτων πρέπει να επεκταθεί μέχρι τη δυνατότητα αναστολής των προγραμματισμένων απολύσεων και διακοπής των εν εξελίξει διαδικασιών συγχώνευσης. Κάθε συμφωνία συγχώνευσης πρέπει να περιλαμβάνει κοινωνικές ρήτρες. Πρέπει επίσης να προτείνονται κυρώσεις σε περίπτωση μη τήρησης των οδηγιών σχετικά με τη διαβούλευση.
Την εποχή που γίνεται πολύς λόγος για την ευρωπαϊκή ταυτότητα και το νόημα της δημιουργίας της, θεωρώ ότι ένα κείμενο που διευκρινίζει ορισμένα δικαιώματα των μισθωτών έναντι των χρηματοοικονομικών στόχων είναι το ελάχιστο που χρειάζεται για να αποκτήσει η Ένωση λίγη αξιοπιστία. Γι' αυτό, θα υπερψηφίσω το ψήφισμα που ελπίζω ότι θα εμπλουτιστεί με ορισμένες τροπολογίες.

Πρόεδρος
Ανακοινώνω ότι έχω λάβει μία πρόταση ψηφίσματος σύμφωνα με το άρθρο 42, παράγραφος 5, του Κανονισμού.
Επειδή έφθασε η ώρα των ψηφοφοριών, διακόπτουμε εδώ τη συζήτηση, η οποία θα συνεχισθεί στις 15.00.
Προχωρούμε τώρα στην ψηφοφορία.

ΨΗΦΟΦΟΡIΕΣ
(COM(2000) 423 - C5-0443/2000 - 2000/0172(CNS))

(Το Σώμα εγκρίνει το νομοθετικό ψήφισμα)   
Έκθεση χωρίς συζήτηση (A5-0030/2001) του κ. Rόbig, εξ ovόματος της Επιτροπής Βιoμηχανίας, Εξωτερικού Εμπoρίου, Έρευvας και Εvέργειας, επί της πρότασης απόφασης τoυ Συμβουλίου σχετικά με τη σύvαψη πρωτoκόλλου για την επέκταση στο Λάος της συμφωνίας συνεργασίας μεταξύ της Ευρωπαϊκής Κοινότητας και των Μπρουνέι - Νταρουσαλάμ, Ινδονησίας, Μαλαισίας, Φιλιππίνων, Σιγκαπούρης, Ταϊλάνδης και Βιετνάμ, κρατών μελών του Συνδέσμου Κρατών της Νοτιοανατολικής Ασίας (COM(2000) 430 - C5-0442/2000 - 2000/0173(CNS))
(Το Σώμα εγκρίνει το νομοθετικό ψήφισμα)  
Έκθεση χωρίς συζήτηση (A5-0021/2001) του κ. Dover, εξ ovόματος της Επιτροπής Απασχόλησης και Κοινωνικών Υποθέσεων, σχετικά με την έκθεση της Επιτροπής για τις επιπτώσεις της μεταβατικής περιόδου που χορηγήθηκε στο Ηνωμένο Βασίλειο σχετικά με ορισμένες διατάξεις της οδηγίας 94/33/ΕΚ του Συμβουλίου για την προστασία των νέων στην εργασία (COM(2000) 457 - C5-0010/2001 - 2001/2002(COS))
(Το Σώμα εγκρίνει το ψήφισμα)  
Έκθεση (A5-0038/2001) του κ. Zimeray, εξ ovόματος της Επιτροπής Νομικών Θεμάτων και Εσωτερικής Αγοράς, σχετικά με την αίτηση άρσης της βουλευτικής ασυλίας του κ. Josι Ribeiro e Castro (2000/2178 (IMM))
(Το Σώμα εγκρίνει την απόφαση)  
Σύσταση για τη δεύτερη ανάγνωση (A5-0016/2001) του κ. Savary, εξ ovόματος της Επιτροπής Περιφερειακής Πολιτικής, Μεταφορών και Τουρισμού, σχετικά με την κοινή θέση του Συμβουλίου για την έκδοση οδηγίας του Ευρωπαϊκού Κοινοβουλίου και του Συμβουλίου για τη διαλειτουργικότητα του συμβατικού διευρωπαϊκού σιδηροδρομικού συστήματος (10185/1/2000 - C5-0564/2000 - 1999/0252(COD))
(Ο Πρόεδρoς κηρύσσει εγκριθείσα τηv κoιvή θέση)  
Έκθεση (A5-0037/2001) του κ. Van Dam, εξ ovόματος της Επιτροπής Περιφερειακής Πολιτικής, Μεταφορών και Τουρισμού, σχετικά με την πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τον καθορισμό των απαιτήσεων και των εναρμονισμένων διαδικασιών για την ασφαλή φόρτωση και εκφόρτωση των φορτηγών πλοίων μεταφοράς φορτίου χύδην (COM(2000) 179 - C5-0254/00 - 2000/0121(COD))
Πριν από την ψηφοφορία επί της τροπολογίας αριθ. 16Fava (PSE). (ΙΤ) Κύριε Πρόεδρε, η προφορική τροπολογία αποσκοπεί στην αντικατάσταση των λέξεων "εφοδιασμένος με το κατάλληλο πιστοποιητικό" , στο τέλος της τροπολογίας, με τις λέξεις "εφοδιασμένος με τα απαιτούμενα προσόντα" .
Πρόεδρος. Υπάρχουν αντιρρήσεις;
MacCormick (Verts/ALE). (ΕΝ) Κύριε Πρόεδρε, ο διερμηνέας μετέφρασε την προφορική τροπολογία ως "εμπειρία (experience)" . Το κείμενο του καταλόγου ψηφοφορίας λέει "πραγματογνωμοσύνη (expertise)" . "Πραγματογνωμοσύνη" είναι η σωστή λέξη.
(Το Σώμα εγκρίνει το νομοθετικό ψήφισμα)  
Έκθεση (A5-0031/2001) του κ. Μπακόπουλου, εξ ovόματος της Επιτροπής Περιφερειακής Πολιτικής, Μεταφορών και Τουρισμού, σχετικά με τις προτάσεις
Ι. κανονισμού του Ευρωπαϊκού Κοινοβουλίου και του Συμβουλίου για την επιτροπή ασφάλειας στη ναυτιλία και που τροποποιεί τους κανονισμούς για την ασφάλεια στη ναυτιλία και την πρόληψη της ρύπανσης από τα πλοία
(COM(2000) 489 - C5-0475/2000 - 2000/0236(COD))
ΙΙ. οδηγίας του Ευρωπαϊκού Κοινοβουλίου και του Συμβουλίου που τροποποιεί τις οδηγίες για την ασφάλεια στη ναυτιλία και την πρόληψη της ρύπανσης από τα πλοία
(COM(2000) 489 - C5-0476/2000 - 2000/0237(COD))
(Το Σώμα εγκρίνει το νομοθετικό ψήφισμα)  
Έκθεση (A5-0042/2001) του κ. Nicholson, εξ ovόματος της Επιτροπής Αλιείας σχετικά με την πρόταση κανονισμού του Συμβουλίου για τη θέσπιση μέτρων που θα εφαρμοστούν το 2001 για την αποκατάσταση του αποθέματος γάδου στη Θάλασσα της Ιρλανδίας (Διαίρεση VIIα ICES)
(COM(2000) 745 - C5-0683/2000 - 2000/0292(CNS))
(Το Σώμα εγκρίνει το νομοθετικό ψήφισμα)
ΑΙΤΙΟΛΟΓΗΣΕΙΣ ΨΗΦΟΥ- Έκθεση Hansenne (A5-0029/2001)

Bordes και Cauquil
. (FR) Προκειμένου να δικαιολογήσουν την ευρωπαϊκή βοήθεια, οι εισηγητές προβάλλουν τη δυσχερή οικονομική κατάσταση της Καμπότζης και του Λάος και την εκτέλεση προγραμμάτων αποναρκοθέτησης, που είναι αναγκαία ύστερα από χρόνια συγκρούσεων στην περιοχή αυτή, ενώ συγχρόνως αποφεύγουν επιμελώς να τονίσουν, επ' αυτών των δύο σημείων, τη βαριά ευθύνη των ιμπεριαλιστικών δυνάμεων, μεταξύ άλλων της Γαλλίας και των Ηνωμένων Πολιτειών.
Αν επρόκειτο για μια απλή, ανιδιοτελή βοήθεια των Ευρωπαίων που θα καταβαλλόταν ως αποζημίωση για τα χρόνια λεηλασίας ή καταστροφής των δύο αυτών χωρών, και χωρίς αντάλλαγμα, θα είχε την υποστήριξή μας.
Ωστόσο, αυτή η υποτιθέμενη βοήθεια δεν είναι παρά ένα διάτρητο προπέτασμα που στόχο έχει να συγκαλύψει σκοπούς, οι οποίοι όμως αποκαλύπτονται από μία φράση: να σταματήσει η μείωση των εξαγωγών της Ευρωπαϊκής Κοινότητας σ' αυτήν την περιοχή του κόσμου, δηλαδή, ξεκάθαρα, να μπορέσουν τα αρπακτικά, δηλαδή οι μεγάλες ευρωπαϊκές επιχειρήσεις, να συνεχίσουν, και ει δυνατόν, να διευρύνουν αυτό που εξακολουθεί να αποτελεί πολιτική λεηλασίας αυτής της περιοχής του κόσμου.
Κατά συνέπεια, απείχαμε κατά την ψηφοφορία αυτών των εκθέσεων.
Έκθεση Dover (A5-002/2001)

Bordes και Cauquil
. (FR) Το Ηνωμένο Βασίλειο είχε επιτύχει παρέκκλιση από την εφαρμογή του κανονισμού για τον περιορισμό του χρόνου εργασίας και της νυκτερινής εργασίας των εφήβων.
Σήμερα, η Επιτροπή και η παρούσα έκθεση προτείνουν την άρση αυτής της παρέκκλισης. Θα μπορούσε κανείς να αισθανθεί ικανοποίηση διότι το Ηνωμένο Βασίλειο εφαρμόζει κανόνες που προστατεύουν περισσότερο τους νέους στην εργασία.
Στην πραγματικότητα όμως, η τέλεια συμφωνία που επιτεύχθηκε μεταξύ Συντηρητικών και Εργατικών, μεταξύ Φιλελευθέρων και Σοσιαλιστών, σχετικά με το πέρας αυτής της περιόδου παρέκκλισης βασίζεται στο γεγονός ότι, σύμφωνα με την ίδια την έκθεση, "οι υφιστάμενες παρεκκλίσεις είναι αρκετές για να παράσχουν την αναγκαία ευελιξία" και ότι αυτό "δεν θα έχει επομένως δυσμενείς συνέπειες για τις ευκαιρίες απασχόλησης των νέων»...
Τούτο αποτελεί απόδειξη του γεγονότος ότι ο εν λόγω κανονισμός των ευρωπαϊκών θεσμικών οργάνων όχι μόνο είναι δυνατό να παρακαμφθεί, αλλά και ότι, ακόμα και όταν εφαρμόζεται, δεν προστατεύει τους εφήβους από τη δίψα των εργοδοτών για το κέρδος.
Καταψηφίσαμε αυτήν την έκθεση.

Krivine
. (FR) Οι νέοι βρετανοί εργαζόμενοι κινδυνεύουν δυστυχώς να μην δουν την κατάστασή τους να βελτιώνεται σημαντικά με την έγκριση αυτού του ψηφίσματος.
Επειδή παύει το σκάνδαλο της αγγλικής εξαίρεσης (το Ηνωμένο Βασίλειο δεν εφήρμοζε το σύνολο της οδηγίας που περιορίζει την εργασία των παιδιών και των εφήβων), αυτό δεν σημαίνει ότι αυτή η οδηγία ανταποκρίνεται καλύτερα στις ανάγκες των νέων εργαζομένων. Αυτή η συζήτηση θα έπρεπε, αντίθετα, να αποτελέσει ευκαιρία για την τροποποίησή της, έτσι ώστε να εξαλειφθούν όλες οι παρεκκλίσεις που περιέχει και οι οποίες της στερούν κάθε πραγματική αποτελεσματικότητα.
Πράγματι, δεν δικαιολογείται νέοι ηλικίας 14 ή και 13 ετών να επιτρέπεται να εκτελούν εργασίες, όποιες κι αν είναι αυτές (άρθρο 4, παράγραφος 2γ), πέραν των σχολικών τους υποχρεώσεων (άρθρο 8, παράγραφος 1β) και στη διάρκεια των διακοπών τους (άρθρο 8, παράγραφος 1γ). Επίσης δεν δικαιολογούνται οι παρεκκλίσεις που επιτρέπουν σε νέους ηλικίας κάτω των 18 ετών να εργάζονται περισσότερο από 40 ώρες την εβδομάδα, περισσότερο από 8 ώρες την ημέρα (άρθρο 8, παράγραφος 5), ακόμα και τη νύκτα (άρθρο 9, παράγραφος 2).
Δεν δικαιολογείται να μην υπάρχει κανένα όριο για τις οικιακές υπηρεσίες που προσφέρονται σε νοικοκυριό ιδιωτών ή για την εργασία στις οικογενειακές επιχειρήσεις (άρθρο 2, παράγραφος 2). Σε τίποτε δεν χρησιμεύει να καταγγέλλουμε την παιδική εργασία στην Ασία ή στην Αφρική, αν δεν προστατεύουμε τους νέους από την οικονομική εκμετάλλευση και από την εργασία που βλάπτει την υγεία, την ασφάλεια και την ανάπτυξη και αν δεν τους διασφαλίζουμε μια εποικοδομητική κατάρτιση, ανεξάρτητη από την εργοδοσία.

Titley
Υποστηρίζω ολόψυχα την έκθεση του κ. Dover, η οποία στοχεύει στη βελτίωση των συνθηκών εργασίας των νέων στη Βρετανία. Στηρίζει την άποψη ότι το ΗΒ ευθυγραμμίζεται με την οδηγία του 1994, η οποία περιορίζει το χρόνο εργασίας των νέων σε οκτώ ώρες την ημέρα ή 40 ώρες την εβδομάδα και απαγορεύει την νυχτερινή εργασία, αν και προβλέπει εξαιρέσεις σε ειδικές περιπτώσεις και για κάποια είδη εργασίας.
Ο τομέας της απασχόλησης, ιδιαίτερα η απασχόληση των νέων, είναι βεβαίως εξαιρετικά σημαντικός και για τους νέους και για την οικονομία μας. Δεν πρέπει να κάνουμε κάτι το οποίο θα θίξει τις προοπτικές εργασίας των νέων στη Βρετανία.
Ωστόσο, μερικές φορές, οι εργοδότες εκμεταλλεύονται τους νεαρούς εργαζόμενους και τους υποχρεώνουν να εργάζονται αδικαιολόγητα πολλές ώρες. Οι πολλές ώρες και οι δυσμενείς συνθήκες εργασίας είναι πολύ επικίνδυνες και μπορεί να αποβούν επιβλαβείς για την υγεία και την παραγωγικότητα των νέων. Είναι λοιπόν θέμα ζωτικής σημασίας να ελέγχεται ο χρόνος εργασίας και να μην επιτρέπεται στους εργοδότες να εκμεταλλεύονται τους εργαζόμενους νέους. Η εκμετάλλευση είναι επιβλαβής και ανεύθυνη. Πρέπει να δράσουμε ώστε να αποτραπεί η εκμετάλλευση των νέων από καταπιεστικούς και άπληστους εργοδότες και να περιοριστούν οι καταστρεπτικές συνέπειες αυτής της εκμετάλλευσης.
Η νομοθεσία για τη μείωση των ωρών εργασίας για τους νέους ήδη υπάρχει. Πρέπει απλώς να διασφαλιστεί η τήρησή της. Τα εύλογα μέτρα που πρότεινε η Επιτροπή πρέπει να ενθαρρύνουν την εφαρμογή των μέτρων αυτών.
H ειρωνεία είναι πως οι Συντηρητικοί, οι οποίοι κατηγορούν συνεχώς την ανάμιξη των γραφειοκρατών των Βρυξελλών και οι οποίοι ήταν αντίθετοι σ' αυτή τη νομοθεσία, στην πραγματικότητα υποστηρίζουν αυτή την έκθεση κοινωνικής πολιτικής. Το γεγονός αυτό αποδεικνύει την απόλυτα σχιζοφρενική στάση τους απέναντι στην Ευρώπη.
Η Κυβέρνηση των Εργατικών βρίσκεται στην πρώτη γραμμή αυτού του αγώνα για την εξασφάλιση θέσεων εργασίας για τους νέους καθώς και τη λήψη μέτρων προστασίας στον εργασιακό χώρο. Ζητώ θερμά από το Σώμα να υποστηρίξει το θέμα της προστασίας των νέων και να υπερψηφίσει αυτή την έκθεση.
Έκθεση Savary (A5-0016/2001)

Fatuzzo
Κύριε Πρόεδρε, ψήφισα υπέρ αυτής της έκθεσης που αποσκοπεί στη βελτίωση των υποδομών των σιδηροδρόμων στην Ευρώπη. Η ύπαρξη ενός ευρωπαϊκού σιδηροδρόμου είναι σημαντικός στόχος για την Ευρώπη. Μερικοί συνταξιούχοι, πριν αναχωρήσω για το Στρασβούργο, με προέτρεψαν να ψηφίσω υπέρ της έκθεσης που παρουσιάστηκε από την επιτροπή της οποίας προεδρεύει ο αξιότιμος κ. Χατζηδάκης, λέγοντάς μου τα εξής: "Θέλουμε να κάνουμε ταξίδια στην Ευρώπη με το τρένο και θέλουμε να ταξιδεύουμε με μεγάλη άνεση. Θα θέλαμε στα τρένα κουκέτες, μπαρ, πολυτελές εστιατόριο, τηλεόραση. Η Ευρώπη μπορεί και οφείλει να μας το παράσχει και αυτό. Ο κ. Χατζηδάκης οπωσδήποτε θα μας το χορηγήσει" .

Raschhofer
Κύριε Πρόεδρε, ενόψει της επερχόμενης εντάξεως των κρατών της Κεντρικής και Ανατολικής Ευρώπης στην Ένωση, ένα λειτουργικό σιδηροδρομικό δίκτυο προσλαμβάνει όλο και μεγαλύτερο ρόλο για την εξασφάλιση απρόσκοπτων σιδηροδρομικών μεταφορών. Ως εκ τούτου είναι απαραίτητο να συνενωθούν τα δίκτυα των επί μέρους κρατών σε ένα μοναδικό ευρωπαϊκό δίκτυο. Ουσιώδες βήμα στην κατεύθυνση ενός διευρωπαϊκού σιδηροδρομικού δικτύου είναι η εξομάλυνση των διαφορών στις προδιαγραφές που ακολουθούν οι επί μέρους επιχειρήσεις σιδηροδρόμων. Ένα επιπλέον ουσιώδες βήμα είναι η δημιουργία συνδέσεων και η η άρση των στενωπών στις λιγότερο κερδοφόρες ή πιο απομακρυσμένες περιοχές. Με την ανάπτυξη των υποδομών θα δοθεί και σε αυτές τις περιοχές η δυνατότητα να συμμετέχουν στην εσωτερική αγορά και να αποκομίζουν κέρδος από αυτή.

Caudron
. (FR) Χαιρετίζω με μεγάλη ικανοποίηση την έκθεση του Gilles Savary σχετικά με τη διαλειτουργικότητα του σιδηροδρομικού συστήματος, η οποία εγκρίνει χωρίς τροποποιήσεις την κοινή θέση του Συμβουλίου. Πράγματι, αυτή η κοινή θέση ενσωματώνει 33 από τις 46 τροπολογίες της πρώτης ανάγνωσης.
Όπως και ο εισηγητής, πιστεύω ότι το μέλλον του ευρωπαϊκού συστήματος μεταφορών διέρχεται υποχρεωτικά από την αναζωογόνηση του σιδηροδρομικού τομέα.
Όπως συχνά χρειάστηκε να επαναλάβουμε, στο εσωτερικό της Ένωσης, οι επενδύσεις που πραγματοποιούν τα σιδηροδρομικά δίκτυα παραμένουν έντονα σημαδεμένες από το εθνικό στοιχείο. Εξυπακούεται ότι αυτές οι εθνικές διαφορές συνιστούν ένα μη αμελητέο εμπόδιο για την ανάπτυξη των σιδηροδρομικών μεταφορών στην Ευρώπη, παρά τα πολυάριθμα πλεονεκτήματα αυτού του λίγο ρυπογόνου τρόπου μεταφοράς. Παράλληλα, η ολοκλήρωση της εσωτερικής αγοράς επέφερε σημαντική αύξηση των ροών στην Ευρωπαϊκή Ένωση. Αυτή η άνοδος ωφέλησε κατά κύριο λόγο τον τομέα των οδικών μεταφορών, ειδικότερα όσον αφορά τις εμπορευματικές μεταφορές.
Τα αίτια της παρακμής των σιδηροδρόμων είναι πολλά. Οφείλεται, μεταξύ άλλων, στο γεγονός ότι οργανώνονται με βάση τις εθνικές λογικές. Δεν υπάρχει εσωτερική αγορά των σιδηροδρομικών υπηρεσιών σε κοινοτικό επίπεδο. Εξάλλου, τα δίκτυα δεν είναι πάντοτε πολύ καλά προσαρμοσμένα στους νέους τρόπους οργάνωσης της οικονομικής δραστηριότητας και της αστικοποίησης, πόσο μάλλον στις αλλαγές που αυτές επέφεραν στις κυκλοφοριακές ροές.
Τούτου λεχθέντος, είναι σαφές ότι το μέλλον του ευρωπαϊκού συστήματος μεταφορών διέρχεται επιτακτικά μέσα από την ταχεία αναζωογόνηση του σιδηροδρομικού τομέα. Υποστηρίζω αυτήν την άποψη, διότι είμαι πεπεισμένος ότι ο σιδηρόδρομος έχει να διαδραματίσει κεντρικό ρόλο για την επίλυση των προβλημάτων κινητικότητας τα οποία αντιμετωπίζει η Ευρωπαϊκή Ένωση. Οι ευρωπαίοι πολίτες υποφέρουν καθημερινά από τη ρύπανση, τη συμφόρηση και τους κινδύνους ατυχήματος που απορρέουν από την υπερβολική εξάρτηση από τις οδικές μεταφορές, εξάρτηση που έχει επιδεινωθεί τα τελευταία τριάντα χρόνια. Ο στόχος της βιώσιμης κινητικότητας είναι, ως εκ τούτου, στενά συνδεδεμένος με την αναζωογόνηση των σιδηροδρόμων.
Χαιρετίζω εξάλλου την επιτυχία του Ευρωπαϊκού Κοινοβουλίου να επιβάλει τροπολογίες που αποσκοπούν στο να ληφθούν περισσότερο υπόψη ορισμένες σημαντικές κοινωνικές προδιαγραφές, όπως είναι τα επαγγελματικά προσόντα και οι συνθήκες υγιεινής και ασφάλειας στην εργασία.
Το Συμβούλιο έλαβε επίσης υπόψη ορισμένα λεπτά σημεία, μεταξύ των οποίων την προστασία του υφιστάμενου σιδηροδρομικού συστήματος, για την έγκριση ενός καθεστώτος εξαιρέσεων ή ειδικών περιπτώσεων, όπως η κατάσταση ορισμένων χωρών που είναι απομονωμένες από την υπόλοιπη Κοινότητα ή για τις διαφορές στην απόσταση μεταξύ των γραμμών. Επίσης, η κοινή θέση του Συμβουλίου είναι ρεαλιστική, θεσπίζει ένα προοδευτικό πρόγραμμα εργασίας και λαμβάνει υπόψη τα προβλήματα που θέτει η διεύρυνση στον σιδηροδρομικό τομέα. Για όλους αυτούς τους λόγους, υπερψήφισα την έκθεση Savary.

Esclopι
. (FR) Υπερψηφίζουμε αυτήν την έκθεση, διότι είναι σημαντικό να προωθήσουμε τη διαλειτουργικότητα του διευρωπαϊκού σιδηροδρομικού συστήματος. Επί του παρόντος, το οδικό δίκτυο μεταφορών είναι κορεσμένο και πρέπει να του προσδώσουμε νέο δυναμισμό. Πρέπει επίσης να δρομολογηθούν διαδικασίες για την αύξηση των σιδηροδρομικών μεταφορών, προκειμένου να αποσυμφορηθούν οι οδικές αρτηρίες.
Όμως, πίσω από τους αξιέπαινους στόχους του εισηγητή για την αναζωογόνηση του σιδηροδρομικού τομέα, βρίσκουμε το φάντασμα της φιλελευθεροποίησης, διότι αυτή η έκθεση έχει επίσης ως στόχο να συμβάλει στο άνοιγμα των αγορών των υπηρεσιών μεταφοράς και των κεφαλαιουχικών αγαθών και στην προώθηση της ανταγωνιστικότητας του σιδηροδρομικού τομέα στο σύνολό του. Επ' αυτού του σημείου, διατηρούμε έντονες επιφυλάξεις, διότι είμαστε πάντοτε αντίθετοι με την ελευθέρωση.

Krivine
. (FR) Αν επιθυμούμε πραγματικά να δημιουργήσουμε μια λύση υποκατάστασης του μονοπωλίου των οδικών μεταφορών, είναι απαραίτητο να εναρμονιστούν οι υποδομές των σιδηροδρομικών μεταφορών στην Ευρώπη. Δεν μπορώ παρά να συμφωνήσω με τον εισηγητή σ' αυτό το σημείο. Επιπλέον, θεωρώ ότι η συμπερίληψη των κοινωνικών προδιαγραφών, των επαγγελματικών προσόντων και των συνθηκών υγιεινής, ασφάλειας και εργασίας στη διαδικασία δημιουργίας ενός διευρωπαϊκού σιδηροδρομικού δικτύου είναι, νομίζω, το λιγότερο που μπορούμε να κάνουμε. Ωστόσο, θα είμαι ιδιαίτερα προσεκτικός, προκειμένου η εναρμόνιση να γίνει με βάση τα καλύτερα κοινοτικά κεκτημένα που υπάρχουν, και όχι σε βάρος των χρηστών και των μισθωτών του τομέα.
Παραμένει όμως ένα επικίνδυνο ερωτηματικό: σε ποιο πλαίσιο πρέπει να πραγματοποιηθεί η διαλειτουργικότητα των δικτύων; Στο πλαίσιο των συντονισμένων σε ευρωπαϊκό επίπεδο δημόσιων υπηρεσιών, που είναι θεματοφύλακες της ποιότητας των θέσεων εργασίας και της ασφάλειας, ή στο πλαίσιο μιας αγοράς που έχει θυσιαστεί στο βωμό του ανταγωνισμού και του κέρδους; Η πρόσφατη έγκριση από το Κοινοβούλιο και το Συμβούλιο των τριών οδηγιών του σιδηροδρομικού πακέτου μας οδηγεί στη σκέψη ότι η δεύτερη προοπτική είναι αυτή που βλέπει η Ευρώπη για το μέλλον των διευρωπαϊκών σιδηροδρομικών μεταφορών.
Έκθεση Van Dam (A5-0037/2001)
Fatuzzo (PPE-DE). (ΙΤ) Κύριε Πρόεδρε, γιατί υπερψήφισα την έκθεση Van Dam σχετικά με την ασφαλή φόρτωση και εκφόρτωση των φορτηγών πλοίων μεταφοράς φορτίου χύδην; Αυτή τη φορά συμβουλεύθηκα το ναυτικό Fatuzzo. Λέω "το ναυτικό Fatuzzo" , κύριε Πρόεδρε, επειδή εσείς δεν το ξέρετε, αλλά παραλίγο να σταδιοδρομήσω στα καράβια, ίσως μάλιστα και στα φορτηγά. Επομένως, ο δυνητικός μου συνάδελφος, ο ναυτικός Fatuzzo, αυτός που δεν έγινα, αλλά που θα μπορούσα να είχα γίνει, μου είπε: "Κοίτα, εγώ ταξιδεύω τόσα χρόνια στα φορτηγά πλοία. Διάβασα αυτή την έκθεση, που αποσκοπεί στην αποτροπή των ναυαγίων, κοίτα όμως, βουλευτή Fatuzzo, κατ' εμέ τα πλοία βουλιάζουν επειδή είναι παλιά. Πρέπει να βγαίνουν και τα πλοία στη σύνταξη όταν παλιώνουν και αχρηστεύονται: έτσι θα είναι ασφαλέστερα τα ταξίδια " .

Πρόεδρος
Δεν ξέρω ποιον να ευχαριστήσω, το βουλευτή ή το ναυτικό!

Bordes και Cauquil
. (FR) Εκτός από τα πετρελαιοφόρα, θλιβερά επίκαιρα, και άλλοι τύποι εμπορικών πλοίων βρίσκονται σε αξιοθρήνητη κατάσταση. Τούτο έχει ίσως λιγότερο θεαματικές συνέπειες από τα ναυάγια των πετρελαιοφόρων, αλλά ακόμα πιο τραγικές, όταν γνωρίζουμε ότι 146 φορτηγά χύδην φορτίου βυθίστηκαν σε μια δεκαετία και ότι μ' αυτόν τον τρόπο έχασαν τη ζωή τους 780 μέλη πληρώματος.
Υπερψηφίζοντας αυτήν την έκθεση, ψηφίσαμε υπέρ των συγκεκριμένων μέτρων που αποσκοπούν στην ενίσχυση της ασφάλειας των φορτηγών μεταφοράς χύδην φορτίου και των πληρωμάτων τους. Θέλουμε ωστόσο να τονίσουμε την αντινομία που υπάρχει μεταξύ των ανησυχιών για την ασφάλεια και των ανησυχιών γι' αυτό που η έκθεση ονομάζει "κινδύνους στρέβλωσης του ανταγωνισμού για τους ευρωπαϊκούς λιμένες και τερματικούς σταθμούς" . Στην προσπάθεια να προστατευθούν τα κέρδη των πλοιοκτητών και των εντολέων, θυσιάζεται αναπόφευκτα η ασφάλεια.
Είναι καλό να δίδεται στον πλοίαρχο η δυνατότητα να αντιτίθεται σε εργασίες φόρτωσης ή εκφόρτωσης όταν τις θεωρεί επικίνδυνες για το πλήρωμά του και για το πλοίο του. Ωστόσο, θα ήταν υποκρισία να αγνοήσουμε το γεγονός ότι είναι τέτοιοι οι νόμοι του ανταγωνισμού και της αγοράς (συμπεριλαμβανομένης της αγοράς εργασίας) που επιβάλλουν οι πλοιοκτήτες και οι εντολείς, ώστε η θεωρητική δυνατότητα που θα είχε ένας πλοίαρχος να αντιτεθεί, δεν βαραίνει αρκετά έναντι των μέσων που διαθέτουν οι καπιταλιστές των θαλάσσιων μεταφορών για να επιβάλλουν επικίνδυνους, και ενίοτε θανατηφόρους, όρους πλοήγησης και εργασίας στα πλοία.

Krivine
. (FR) Μέσα σε μια δεκαετία, βυθίστηκαν σχεδόν 150 φορτηγά πλοία μεταφοράς χύδην φορτίου, προκαλώντας το θάνατο 800 ατόμων. Αυτός είναι ο θλιβερός απολογισμός ενός τομέα που έχει αφεθεί στο έλεος των νόμων του ανταγωνισμού και της αγοράς. Πιστεύω, όπως και ο εισηγητής, ότι η φυσική κατάσταση των πλοίων και η ανικανότητα των πληρωμάτων είναι οι πρωταρχικοί παράγοντες αυτών των ναυαγίων. Πρώτα, λοιπόν, πρέπει να δραστηριοποιηθούμε στο θέμα του ελέγχου των πλοίων και των πληρωμάτων, καθώς και των συνθηκών εργασίας και διαβίωσής τους στα πλοία.
Γι' αυτό, υποστηρίζω όλα τα εξαναγκαστικά μέτρα που ενισχύουν τις προδιαγραφές ασφαλείας, τους ελέγχους από το κράτος λιμένα, καθώς και την ανάληψη ευθυνών από τους τερματικούς σταθμούς εκφόρτωσης και φόρτωσης και τους πλοιάρχους. Πρέπει όμως ακόμα να διαθέσουμε τα ανθρώπινα και οικονομικά μέσα για την εφαρμογή της νομοθεσίας στα κράτη μέλη, ειδικότερα με την αύξηση του αριθμού των ελεγκτών.
Εξάλλου, για να καταπολεμηθεί η ατιμωρησία και η αυταρέσκεια που κυριαρχούν στις θαλάσσιες μεταφορές, πρέπει επίσης να τεθούν ενώπιον των ευθυνών τους οι ναυλωτές και οι εφοπλιστές, λαμβάνοντας, ενδεχομένως, μέτρα για την επιβολή δικαστικών και οικονομικών κυρώσεων. Θα υπερψηφίσω όλες τις προτάσεις που ακολουθούν αυτήν την κατεύθυνση.
Έκθεση Μπακόπουλου (A5-0031/2001)
Fatuzzo (PPE-DE). (ΙΤ) Φυσικά, μιλώντας για ασφάλεια στη ναυτιλία, δεν μπορούσα να μην υπερψηφίσω και αυτή την έκθεση του αξιότιμου κ. Μπακόπουλου για τη σύσταση της Επιτροπής Ασφάλειας στη Ναυτιλία και την πρόληψη της ρύπανσης από τα πλοία. Αυτή τη φορά, κύριε Πρόεδρε, μίλησα μέσω e-mail με έναν προϊστάμενό μου, που ταξίδευε στα πλοία με τα οποία έκανα κρουαζιέρες ανάμεσα στη Νέα Υόρκη και στις Μπαχάμες, όταν, είκοσι ενός ετών, πριν μπω στην πολιτική δράση, εκτελούσα αυτή τη δραστηριότητα του ναυτικού, για την οποία μίλησα προ ολίγου. Αυτός ο κύριος, ο οποίος έγινε φροντιστής - λέγεται Augusto Fazio - μου είπε: "Ώστε λοιπόν εσείς του Ευρωπαϊκού Κοινοβουλίου ασχολείστε με την ασφάλεια στη ναυτιλία, να μην ρυπαίνεται η θάλασσα; Καλά κάνετε! Ασχολείστε όμως και με την ασφάλεια εμάς των ναυτικών που ταξιδεύουμε με τα πλοία;" "Βεβαίως!" , του είπα. "Κάνε υπομονή, θα έρθουν και εκθέσεις που σε αφορούν" .

Caudron
. (FR) Όπως ο κύριος εισηγητής, χαιρετίζω τις προτάσεις της Ευρωπαϊκής Επιτροπής που συμβάλλουν στη βελτίωση της κοινοτικής πολιτικής ασφάλειας στη ναυτιλία.
Οι πρόσφατες καταστροφές προκάλεσαν ζωηρές ανησυχίες στην κοινή γνώμη. Πρέπει λοιπόν να λάβουμε εθελοντικά μέτρα που θα έρθουν σε αντίθεση με την πολιτική μη επέμβασης που κυριαρχούσε μέχρι τα τελευταία αυτά χρόνια, τόσο σε ευρωπαϊκό, όσο και σε παγκόσμιο επίπεδο. Θέλω εξάλλου να χαιρετήσω τις προόδους που επιτύχαμε σ' αυτόν τον τομέα επί γαλλικής Προεδρίας. Αναφέρομαι βέβαια στην έγκριση της δέσμης μέτρων που είναι περισσότερο γνωστά με το όνομα "πακέτο Έρικα" .
Για να επανέλθω στην έκθεση που μας απασχολεί σήμερα, υπενθυμίζω ότι συζητήσαμε δύο προτάσεις: μια πρόταση κανονισμού περί σύστασης μιας κανονιστικής επιτροπής που έλαβε το όνομα "Επιτροπή Ασφάλειας στη Ναυτιλία" , γεγονός που συνεπάγεται τροποποίηση των υφιστάμενων οδηγιών, και μια πρόταση οδηγίας περί τροποποίησης των υφιστάμενων οδηγιών, με στόχο να συμπεριληφθεί σ' αυτές η "Επιτροπή Ασφάλειας στη Ναυτιλία" .
Συγκεκριμένα, τούτο σημαίνει ότι η εν λόγω επιτροπή θα υποκαταστήσει τις υπάρχουσες επιτροπές που είναι αρμόδιες για την ασφάλεια στη θάλασσα. Θα είναι μία και μόνον επιτροπή που θα έχει στόχο να διευκολύνει την εφαρμογή των τροποποιήσεων που έχουν επιφέρει τα κράτη μέλη στις ισχύουσες διεθνείς συμβάσεις για το θέμα αυτό. Η Ευρωπαϊκή Ένωση διαθέτει πλέον ένα οπλοστάσιο δώδεκα οδηγιών και τριών κανονισμών που αποσκοπούν στη διασφάλιση μιας πιο αυστηρής εφαρμογής των κανονιστικών διατάξεων στους τομείς της ασφάλειας των πλοίων, της προστασίας από τη ρύπανση που προκαλούν τα πλοία, των κριτηρίων κατάρτισης και των τυπικών προσόντων των ναυτικών, καθώς και των συνθηκών εργασίας στα πλοία. Παράλληλα, η σύσταση αυτής της νέας επιτροπής υποτίθεται ότι θα ενισχύσει την αποτελεσματικότητα της πολιτικής ασφάλειας στη ναυτιλία που εφαρμόζει η Ευρωπαϊκή Ένωση.
Συνολικά, οι προτάσεις της Ευρωπαϊκής Επιτροπής ήταν ικανοποιητικές, αλλά οι διατάξεις σχετικά με τη συμμετοχή του Ευρωπαϊκού Κοινοβουλίου δεν ήταν αποδεκτές. Αυτός είναι ο λόγος για τον οποίο κατατέθηκαν τροπολογίες, οι οποίες αποσκοπούσαν στη διατήρηση των δικαιωμάτων συμμετοχής του Κοινοβουλίου στην κανονιστική διαδικασία.
Υπερψηφίζοντας αυτήν την έκθεση λοιπόν, έλαβα μέρος στη συνειδητή προσπάθεια που έχει ξεκινήσει σε ευρωπαϊκό επίπεδο για την ασφάλεια των θαλάσσιων μεταφορών.

Krivine
. (FR) Η πρόταση του εισηγητή Μπακόπουλου για τη σύσταση μίας "επιτροπής για την ασφάλεια στη ναυτιλία και την πρόληψη της ρύπανσης από τα πλοία" , η οποία θα υποκαταστήσει τις υφιστάμενες επιτροπές αποτελεί ένα επιπλέον βήμα προς την κατεύθυνση της επανεθνικοποίησης της κοινοτικής πολιτικής ασφάλειας στη ναυτιλία, αλλά και ένα πρόσθετο πλεονέκτημα για τη βελτίωση του ελέγχου της κοινοτικής και διεθνούς εφαρμογής. Ωστόσο, τα πρόσφατα ναυάγια του Erika και του Ievoli Sun μας έδειξαν ότι τα καλύτερα ψηφίσματα δεν χρησιμεύουν σε τίποτα, αν δεν βρούμε τα μέσα για να τα εφαρμόσουμε και να τα επιβάλουμε.
Γι' αυτό, πρέπει να επιβάλουμε στα κράτη μέλη την ισχύουσα νομοθεσία, ειδικότερα τη νομοθεσία που διέπει την προστασία από τη ρύπανση, τον έλεγχο των κριτηρίων κατάρτισης και των τυπικών προσόντων των ναυτικών, όπως και τις συνθήκες εργασίας στα πλοία. Προς το σκοπό αυτό, πρέπει να καταβληθούν προσπάθειες σχετικά με τον αριθμό και την ποιότητα των ελέγχων και των ελεγκτών, αλλά και σε θέματα οικονομικής ευθύνης όλων των φορέων: εφοπλιστών, ναυλωτών, μεταφορέων και νηογνωμόνων.
Υπερψήφισα αυτήν την έκθεση, για να υποχωρήσει η ατιμωρησία και η αυταρέσκεια που κυριαρχούν στις θαλάσσιες μεταφορές.
Έκθεση Nicholson (A5-0042/2001)
Fatuzzo (PPE-DE). (ΙΤ) Κύριε Πρόεδρε, με λένε Fatuzzo και δεν θα μπορούσα να μην μιλήσω για τον merluzzo [τον γάδο]! Αφήνω εδώ τον χρόνο στους διερμηνείς να μεταφράσουν στις άλλες γλώσσες τη σημαντική και βαθιά αυτή αιτιολογία.
Σήμερα έχουμε 13 Φεβρουαρίου, κύριε Πρόεδρε, και αύριο είναι η μέρα των ερωτευμένων. Πώς να μην εκτιμήσει κανείς την εύθετη χρονική στιγμή που διάλεξε το Ευρωπαϊκό Κοινοβούλιο, παραμονή της γιορτής των ερωτευμένων, να ασχοληθεί με τους γάδους που ζευγαρώνουν στη Θάλασσα της Ιρλανδίας και να θεσπίσει με μια οδηγία ότι δεν επιτρέπεται η αλιεία τους από αύριο, 14 Φεβρουαρίου, ημέρα του Αγίου Βαλεντίνου, μέχρι τις 30 Απριλίου, ακριβώς για να μπορέσουν να αναπαραχθούνε;
Πιστεύω πως, όσον αφορά τα ψάρια και τους γάδους, το Ευρωπαϊκό Κοινοβούλιο ενήργησε σωστά. Ζήτω ο Αγιος Βαλεντίνος και ζήτω οι ερωτευμένοι!
(Χειροκροτήματα)

Πρόεδρος
Και οι γάδοι!
Η ψηφοφορία ολοκληρώθηκε.
(Η συνεδρίαση διακόπτεται στις 12.36 και συνεχίζεται στις 15.00)

Αναδιαρθρώσεις και συγχωνεύσεις στην βιομηχανία (συνέχεια)
Πρόεδρος
Η ημερήσια διάταξη προβλέπει τη συζήτηση της προφορικής ερώτησης (B5-0008/2001) του κ. Rocard, εξ ονόματος της Επιτροπής Απασχόλησης και Κοινωνικών Υποθέσεων, προς την Επιτροπή, για τις κοινοτικές πρωτοβουλίες που έχουν σχέση με τις κοινωνικές συνέπειες της βιομηχανικής αναδιάρθρωσης και των συγχωνεύσεων.

Pιrez Αlvarez
Κύριε Πρόεδρε, κύριε εκπρόσωπε της Επιτροπής, με τον Χάρτη των Θεμελιωδών Δικαιωμάτων έγινε ένα μεγάλο βήμα για την οικοδόμηση της Ευρώπης των πολιτών όπως αρέσκεται να επαναλαμβάνει ο συνάδελφός μας Mιndez de Vigo και όπως το ακούσαμε επανειλημμένες φορές από τον καθηγητή Rodrνguez Bereijo, εντεταλμένο εκπρόσωπο του Προέδρου της ισπανικής κυβέρνησης, Josι Marνa Aznar, στην συντακτική συνέλευση του Χάρτη. Και θεωρώ ότι αυτό ευχαριστεί τους Ευρωπαίους. Πιστεύω ότι η οικοδόμηση, σε αυτή τη μακρά διαδικασία, μίας κοινωνικής Ευρώπης, αποτελεί μία μεγάλη πρόκληση και μία μεγάλη ευκαιρία που δεν πρέπει να μείνει ανεκμετάλλευτη. Όμως αυτή η οικοδόμηση λαμβάνει χώρα σε μία συγκεκριμένη χρονική στιγμή, σε καθορισμένες οικονομικές, κοινωνικές και πολιτικές συνθήκες. Η Σύνοδος Κορυφής της Λισαβόνας αποφάσισε την ελευθέρωση των αγορών τηλεπικοινωνιών, φυσικού αερίου, ηλεκτρικής ενέργειας και μεταφορών. Διανύουμε μία γενική διαδικασία παγκοσμιοποίησης και αλλαγής της αντίληψης της βιομηχανικής κοινωνίας και της αγοράς εργασίας. Και ο ανθρώπινος παράγοντας; θα μπορούσαμε να ρωτήσουμε. Τόσο η Νίκαια όσο και η κοινωνική ατζέντα, που συμφωνήθηκε σ' αυτή την συνεδρίαση, τονίζουν την ανάγκη να υπολογιστούν οι εργάτες στις αλλαγές της διαχείρισης και να συνδυαστεί η ασφάλεια και η ευελιξία της οικονομικής ανάπτυξης με τις εργασιακές σχέσεις και τις επιπτώσεις στο κοινωνικό περιβάλλον. Συνεπώς, μέσα στο πλαίσιο της παγκοσμιοποιημένης διάστασης, δεν μπορούμε να ξεχάσουμε τη σημασία ορισμένων επιχειρήσεων σε συγκεκριμένες περιφέρειες και περιοχές απομακρυσμένες, όπως για παράδειγμα η Γαλικία, από την οποία κατάγομαι, όπου αποτελούν τη μοναδική ή την πιο σημαντική πηγή απασχόλησης και όπου η απειλή της παγκοσμιοποίησης δίχως εγγυήσεις θα προκαλούσε ανησυχία και ανασφάλεια στις οικογένειες.
Δεύτερον, ο οικονομικός ανταγωνισμός και η βιώσιμη κοινωνία δεν πρέπει να αποτελούν συγκρουόμενα στοιχεία, αλλά να εναρμονίζονται. Τρίτον, η βιομηχανική αναδιάρθρωση, με την ευρεία έννοια του όρου, όσο αποδεκτή και αναπόφευκτη και αν είναι από οικονομική άποψη, δεν μπορεί να αγνοεί τις κοινωνικές συνέπειες αυτών των αναδιαρθρώσεων, οι οποίες πρέπει να προβλέπονται, διότι οι κοινοτικές οικονομικές πολιτικές και μέτρα πρέπει να έχουν στόχο ένα υψηλό επίπεδο απασχόλησης. Τέταρτον και τελευταίο, οι εθνικές κοινοτικές ενισχύσεις, τα φορολογικά κίνητρα, κλπ. θα έπρεπε να συνεπάγονται δεσμεύσεις μακροπρόθεσμης σύνδεσης όσον αφορά την απασχόληση και την τοπική ή περιφερειακή ανάπτυξη. Αυτές οι τέσσερις εκτιμήσεις είναι μερικές μόνο από τις σκέψεις και τους προβληματισμούς που πρέπει η Επιτροπή και το Συμβούλιο να λάβουν υπόψη έναντι του φαινομένου της βιομηχανικής αναδιάρθρωσης. Βεβαίως, προβλέπεται η συμμετοχή της επιτροπής των επιχειρήσεων, των εκπροσώπων των εργατών.
Η παγκοσμιοποίηση, κύριε Πρόεδρε, μειώνει τις οικονομικές αποστάσεις. Πρέπει να δεσμευτούμε ότι δεν θα αυξήσει τις κοινωνικές διαφορές.

Damiγo
Κύριε Πρόεδρε, κυρία Επίτροπε, οι περισσότερο τραυματικές βιομηχανικές αναδιαρθρώσεις, λόγω του απρόβλεπτου χαρακτήρα τους, διέπονται από έναν συγκεντρωτισμό και μια δυναμική της αγοράς. Αναφέρθηκαν διεξοδικά η τεχνολογική πρόοδος και οι τάσεις της αγοράς, αλλά όχι μέτρα για τις κοινωνικές τους επιπτώσεις. Γνωρίζουμε άραγε πόσο συνεισέφεραν στη φτώχεια ατόμων και περιφερειών; Και αυτές που καταφέρνουν να ανακάμψουν από την ύφεση, πώς το κάνουν και με ποιο κόστος; Πώς και σε ποιο βαθμό συμβάλλουν στη μακροχρόνια ανεργία ατόμων ηλικίας άνω των σαράντα; Πώς και πόσο συμβάλλουν στο ότι η πραγματική ηλικία συνταξιοδότησης στην Ευρωπαϊκή Ένωση είναι μεταξύ πενήντα πέντε και πενήντα επτά ετών;
Οι αποφάσεις της Λισαβόνας αποσκοπούσαν στο να δοθεί μια απάντηση σε αυτά τα ζητήματα λόγω της προτεραιότητας που δίδεται στην απασχόληση, στην αειφορία της κοινωνικής προστασίας, στην καταπολέμηση του κοινωνικού αποκλεισμού, καθώς επίσης και στην πρόληψη των οικονομικών μεταβολών. Δεν ξέρουμε πόσο συμβάλλουν στην αύξηση των προσπαθειών της κοινωνικής ασφάλισης και δεν γνωρίζουμε πόσοι άνθρωποι εξαρτώνται περισσότερο από τα συστήματα κοινωνικής προστασίας. Τελικά, ποιος πληρώνει τις κοινωνικές αναδιαρθρώσεις; Η αγορά ή ο φορολογούμενος και ο εργαζόμενος πολίτης;
Η πρόληψη καθώς και η δίκαιη και ισορροπημένη αλλαγή δεν είναι δυνατή, οι κοινωνικοί εταίροι λένε πως όχι και μάλιστα υπογράφουν ένα έγγραφο προσυμφωνίας αποσκοπώντας στην θεμελίωση της οδηγίας για την ευρωπαϊκή εταιρεία όσον αφορά την ενημέρωση και τη διαβούλευση. Κυρία Επίτροπε, επίσης ακούσαμε ήδη να λέγεται ότι η αγορά δεν έχει φυσικούς νόμους και ότι οι πολιτικές δυνάμεις πρέπει να επεμβαίνουν με τη νομοθεσία, μέσω των θεσμικών δράσεων και του κοινωνικού διαλόγου. Η κοινωνική ανασφάλεια και η αύξηση της εγκληματικότητας παρεισφρύουν στη μεταβιομηχανική κοινωνία και επηρεάζουν τόσο τους παραδοσιακούς τομείς όσο και την επονομαζόμενη νέα οικονομία. Η πορτογαλική, γαλλική, και τώρα η σουηδική Προεδρία, αύξησαν τις προσδοκίες προωθώντας θέματα που μέχρι σήμερα αντιμετωπίζονταν με αδιαφορία. Ωστόσο, η συγκεκριμενοποίησή τους δεν αντανακλάται στο πρόγραμμα της Επιτροπής για το 2001.

Bordes
Κύριε Πρόεδρε, δεν δικαιολογείται μεγάλες επιχειρήσεις, με το πρόσχημα της συγχώνευσης ή της αναδιάρθρωσης, να απολύουν μέρος των εργαζομένων τους, ενώ ένα μικρό ποσοστό του κέρδους που πραγματοποιούν θα αρκούσε για να περισώσει τις καταργούμενες θέσεις εργασίες.
Η πλήρης περιφρόνηση των επιχειρήσεων Danone, Michelin, Aventis, Bull, Alstom, Moulinex και των ομοίων τους, τόσο έναντι των εργαζομένων τους, που τους καταδικάζουν στην ανεργία, όσο και έναντι των περιοχών, τις οποίες το κλείσιμο ενός εργοστασίου μπορεί να καταδικάσει σε αργό θάνατο, μαρτυρούν το βλαβερό χαρακτήρα αυτών των επιχειρήσεων για την κοινωνία.
Εκφράζουμε τη διαμαρτυρία μας ενάντια στα πολιτικά ρεύματα τα οποία, σε αυτή την αίθουσα ή αλλού, δικαιολογούν αυτές τις εγκληματικές μεθοδεύσεις. Μ' αυτόν τον τρόπο, το μόνο που δείχνουν είναι ότι δεν εκπροσωπούν στο ελάχιστο τα συμφέροντα της κοινωνίας, αλλά μόνον τα συμφέροντα των βιομηχανικών και χρηματοοικονομικών ομίλων που δεσπόζουν στην οικονομία, καθώς και τα συμφέροντα των ιδιοκτητών και των μετόχων αυτών των ομίλων. Εκφράζουμε όμως τη διαμαρτυρία μας και ενάντια σ' αυτούς που υποκρίνονται ότι λυπούνται για τις κοινωνικές επιπτώσεις των αναδιαρθρώσεων, χωρίς να προτείνουν το παραμικρό εξαναγκαστικό μέτρο για να τις εμποδίσουν. Εκτός από την απαγόρευση της οποιασδήποτε κατάργησης θέσεων απασχόλησης στις μεγάλες επιχειρήσεις που σημειώνουν κέρδη, τα υπόλοιπα είναι απλώς φλυαρίες.
Διαβεβαιώνουμε για την αλληλεγγύη μας τους εργαζομένους αυτών των επιχειρήσεων που αγωνίζονται για να αποκρούσουν τα κτυπήματα που δέχονται. Επέλεξαν τον μόνο αποτελεσματικό τρόπο σ' αυτήν την οικονομία, όπου κυριαρχεί μόνον ο νόμος της ζούγκλας.
(Χειροκροτήματα)

Ghilardotti
Κύριε Πρόεδρε, παρεμβαίνοντας στην Αίθουσα σήμερα το πρωί, η κ. Plooij-van Gorsel εξέφρασε την κατάπληξη και την ανησυχία της για το γεγονός ότι συζητάμε συχνά στην Αίθουσα για αυτό το πρόβλημα και διερωτήθηκε πώς μπορούμε και συνεχίζουμε να το συζητάμε. Με καταπλήσσει λοιπόν και εμένα που συζητάμε κάθε φορά για αυτό το πρόβλημα· ανησυχούμε για το γεγονός ότι οι βιομηχανικές αναδιαρθρώσεις και οι συγχωνεύσεις των επιχειρήσεων - τις οποίες πάρα πολύ συχνά οι εργαζόμενοι πληροφορούνται, σε πολλές περιπτώσεις, προ τετελεσμένων γεγονότων και ειλημμένων αποφάσεων - έχουν δραματικές επιπτώσεις στα επίπεδα απασχόλησης, στις συνθήκες εργασίας, σ' αυτή καθαυτή την ανταγωνιστικότητα των κοινοτικών επιχειρήσεων, στην οικονομική συνοχή· κάνουμε έκκληση για υπευθυνότητα· εκφράζουμε αλληλεγγύη, αλλά πιο πέρα δεν προχωράμε.
Η κοινοτική νομοθεσία που έχουμε είναι ανεπαρκής και επιπλέον σε πολλές περιπτώσεις δεν τηρείται ή εφαρμόζεται με ελάχιστη αυστηρότητα. Θα μπορούσαμε να κάνουμε μια μακρά απαρίθμηση, όπως έκαναν πολλοί συνάδελφοί μας, περιπτώσεων σχετικών με αυτό το θέμα που μας απασχόλησαν αυτά τα χρόνια. Το Συμβούλιο της Λισαβόνας έθεσε ως στόχο του ένα υψηλό και ποιοτικό επίπεδο απασχόλησης. Πώς επιτυγχάνεται ο στόχος μιας Ευρώπης ανταγωνιστικής και ταυτόχρονα με υψηλό και ποιοτικό επίπεδο απασχόλησης; Θα μπορέσει, βέβαια, να επιτευχθεί μέσω ενός καλύτερου συντονισμού και ισορροπίας μεταξύ των διάφορων πολιτικών της Ένωσης, αλλά δεν υπάρχει αμφιβολία πως η σχετική κοινοτική νομοθεσία πρέπει να είναι πιο αποτελεσματική και πιο αυστηρή. Δεν μπορούμε λοιπόν να περιμένουμε άλλο - και η Επιτροπή πρέπει να αναλάβει τις δικές της ευθύνες από αυτήν την άποψη - μια αναθεώρηση της οδηγίας για τις ευρωπαϊκές επιτροπές επιχειρήσεων, για τις συλλογικές απολύσεις, για τη μετεγκατάσταση επιχειρήσεων, που να μην προβλέπει ρητά μια διαδικασία αποτελεσματικών κυρώσεων σε περίπτωση μη συμμόρφωσης.
Αλλά αυτό που θεωρώ πραγματικό σκάνδαλο - και αναφέρομαι ιδιαίτερα στο Συμβούλιο - είναι ότι το Κοινοβούλιο έχει ήδη εκφραστεί εδώ και δύο χρόνια σε πρώτη ανάγνωση για το μόνο μέσο που μπορεί να μας επιτρέψει να διαχειριστούμε αποτελεσματικά αυτά τα προβλήματα, την οδηγία για την ενημέρωση και τη διαβούλευση· ε λοιπόν, μέσα σε δύο χρόνια, παρά τη γενική συναίνεση σχετικά με το γεγονός ότι ο διάλογος είναι ο καλύτερος τρόπος για τη διαχείριση των προβλημάτων, το Συμβούλιο δεν έχει βρει ακόμα ούτε το θάρρος ούτε τη δύναμη να λάβει μία θέση επ' αυτού. Το Ευρωπαϊκό Κοινοβούλιο δεν μπορεί να ανεχθεί άλλο παρόμοια συμπεριφορά.

Van den Burg
Κύριε Πρόεδρε, η εφημερίδα Financieel Dagblad της προηγούμενης εβδομάδας, συγκεκριμένα την Παρασκευή 2 Φεβρουαρίου, είχε ως κύριο τίτλο: "Η Corus απολύει το ένα πέμπτο του προσωπικού της" . Λίγο πιο πέρα, στις οικονομικές σελίδες, υπήρχε ο τίτλος: "Αύξηση της μετοχής της Corus" . Η αντίθεση στις φωτογραφίες που συνόδευαν τα άρθρα αυτά - κρίμα που δεν μπορώ να σας τις δείξω τη στιγμή αυτή - ήταν ακόμη πιο χαρακτηριστική: στην πρώτη σελίδα η φωτογραφία ενός λυπημένου χαλυβουργού από την Ιταλία και στην οικονομική σελίδα ένα γράφημα για την αύξηση των κερδών της επιχείρησης όταν ανακοινώθηκαν οι απολύσεις. Τέτοιου είδους ειδήσεις βρίσκονται στην ημερήσια διάταξη και μας θέτουν το θεμελιώδες ερώτημα: ποιος είναι ο πραγματικός στόχος των επιχειρήσεων; Σκέφτονται μόνο το χρήμα ή έχουν μήπως μία ευρύτερη προοπτική και αποστολή;
Πρόσφατα το Κοινωνικό και Οικονομικό Συμβούλιο των Κάτω Χωρών δημοσίευσε δύο σημαντικές γνωμοδοτήσεις: μία για την κοινωνική επιχείρηση με τον όμορφο τίτλο "Το κέρδος των αξιών" , και η άλλη σχετικά με τη διοίκηση των επιχειρήσεων (corporate governance) και τις ιεραρχικές σχέσεις στις επιχειρήσεις. Στις γνωμοδοτήσεις αυτές το Συμβούλιο επιλέγει χαρακτηριστικά έναν ευρύ ορισμό της επιχείρησης ως ένωση συνεργασίας με διαφόρους μετόχους, αποφεύγοντας έτσι προφανώς να θέσει στο κέντρο τη δημιουργία κέρδους για τους μετόχους, έννοια η οποία φαίνεται να αποτελεί το σημαντικότερο κίνητρο πολλών από τις πρόσφατες αναδιαρθρώσεις.
Στην ευρωπαϊκή συζήτηση δεν βλέπω να υπάρχει μία ευρύτερη προοπτική και μία σε βάθος ανάλυση. Το Ευρωπαϊκό Συμβούλιο συζητά σήμερα εκ νέου το πρόβλημα, η συζήτηση θα πρέπει ωστόσο να θίξει και άλλους τομείς της ευρωπαϊκής πολιτικής. Εκεί πιστεύω ότι υπάρχει έλλειμμα συνοχής και συνέπειας. Να σας αναφέρω δύο παραδείγματα. Όσον αφορά το εταιρικό δίκαιο, γίνονται απολύτως μονοδιάστατες αναφορές από την οπτική γωνία των μετόχων. Ένα παράδειγμα ήταν η συζήτηση για τη δέκατη τρίτη οδηγία περί προσφορών εξαγοράς, κατά την οποία ο κ. Bolkestein απέρριψε κατηγορηματικά τις τροπολογίες του Κοινοβουλίου. Ένα άλλο παράδειγμα βρίσκεται στην πολιτική ανταγωνισμού. Ο Επίτροπος Monti κατέστησε απολύτως σαφές στην Επιτροπή Κοινωνικών Υποθέσεων του Κοινοβουλίου ότι προσεγγίζει τις συγχωνεύσεις επιχειρήσεων αποκλειστικά από την οπτική γωνία των αγορών και των καταναλωτών και λίγο ενδιαφέρεται για τις ευρύτερες συνέπειές τους.
Μία Πράσινη Βίβλος σχετικά με την κοινωνική ευθύνη των επιχειρήσεων όπως αυτή που ανακοινώθηκε σήμερα, δεν αρκεί. Πιστεύω ότι η Επιτροπή θα πρέπει να μεριμνήσει για την ανάπτυξη μίας πιο συνολικής προοπτικής η οποία να καλύπτει τους διάφορους τομείς της πολιτικής. Οι εφημερίδες μπορούν να δείχνουν τέτοιες σχιζοφρενείς εικόνες, όχι όμως και οι πολιτικοί.

Διαμαντοπούλου
. Κύριε Πρόεδρε, είναι σαφές, όπως ειπώθηκε από τους κκ βουλευτές, ότι κάποιες από τις οδηγίες ψηφίστηκαν σε περιόδους που υπήρχε πλήρης απασχόληση και οι αλλαγές είχαν πολύ αργότερους ρυθμούς. Χρειάζονται λοιπόν τροποποιήσεις και αλλαγές σε ορισμένα σημεία του θεσμικού πλαισίου. Αλλά θα έλεγα ότι θα πρέπει να αναγνωρισθεί στην Επιτροπή η προσπάθεια να ισορροπεί ανάμεσα την ανταγωνιστικότητα και την κοινωνική συνοχή. Είναι πραγματικά πολλές φορές δραματικές οι συνέπειες των αναδιαρθρώσεων, των συγχωνεύσεων ή των εξαγορών. Πολύ πρόσφατα είδαμε σε ένα μόλις μήνα περισσότερες από 5.000 θέσεις εργασίας να χάνονται λόγω των εξαγορών. Αλλά, βλέποντας συνολικά το ανταγωνιστικό περιβάλλον, βλέποντας το περιβάλλον στο οποίο κινούνται οι ευρωπαϊκές επιχειρήσεις, θα πρέπει να σκεφθούμε το πόσο αρνητικές συνέπειες θα υπήρχαν αν δεν υπήρχε αναδιοργάνωση, αναδιάρθρωση, αν οι ευρωπαϊκές επιχειρήσεις δεν συμμετείχαν ενεργά στο επιχειρηματικό γίγνεσθαι. Και θα πρέπει κάθε φορά να υπολογίζουμε και τις θέσεις εργασίας οι οποίες διατηρούνται, γιατί εάν δεν προβούν σε αναδιαρθρώσεις κάποιοι κλάδοι, κινδυνεύουν στο μέλλον να εξαφανιστούν εντελώς.
Μέσα σ' αυτό το εξαιρετικά δύσκολο περιβάλλον, η προσπάθειά μας για να μπορέσουμε να συνδυάσουμε την κοινωνική συνοχή και την ανταγωνιστικότητα έχει τέσσερις άξονες.
Ο πρώτος είναι η πρόβλεψη. Αναλύθηκε στην πρωινή παρέμβαση το πώς, μέσα από το Ινστιτούτο του Δουβλίνου, προσπαθούμε να μελετήσουμε, να προβλέψουμε, να προετοιμάσουμε τις αλλαγές. Ο δεύτερος είναι το νομοθετικό και το θεσμικό πλαίσιο. Ξέρετε ότι φέτος υπήρξε ραγδαία εξέλιξη στο νομοθετικό πλαίσιο και σε ό,τι αφορά το ευρωπαϊκό καταστατικό των επιχειρήσεων αλλά και στις πέντε οδηγίες που θα ακολουθήσουν και θα ολοκληρώσουν το θεσμικό πλαίσιο για το ευρωπαϊκό καταστατικό, και ότι η οδηγία για την πληροφόρηση και τη διαβούλευση, μετά από χρόνια συζητήσεων μεταξύ Κοινοβουλίου και Επιτροπής, πήγε επιτέλους στο Συμβούλιο και μέσα σε τέσσερις μήνες επιτύχαμε την πλειοψηφία. Εκτιμούμε ότι, με τη δέσμευση της σουηδικής Προεδρίας, και κατόπιν της βελγικής, θα υπάρξουν σημαντικές εξελίξεις στο νομοθετικό πλαίσιο. Στο σημείο αυτό θα πρέπει να πούμε ότι δεν αρκεί η νομοθεσία, αλλά έγινε μια σημαντική προσπάθεια να εντείνουμε τους ελέγχους και, σε συνεργασία με τον Επίτροπο Monti, προσπαθούμε σε όλες τις περιπτώσεις συγχωνεύσεων και εξαγορών να ελέγξουμε την πιστή εφαρμογή των οδηγιών που αφορούν την ενημέρωση των εργαζομένων. Επίσης, μέσα σ' αυτό το θεσμικό πλαίσιο, έχει συσταθεί πρόσφατα επιτροπή, που ένα από τα βασικά θέματά της είναι ο κοινωνικός διάλογος, ο ρόλος του κοινωνικού διαλόγου στην πιο ομαλή εξέλιξη των συγχωνεύσεων και των αναδιαρθρώσεων.
Ο τρίτος άξονας είναι οι συγκεκριμένες πολιτικές. Η στρατηγική για την απασχόληση και η δυνατότητα χρηματοδοτήσεων από το Κοινωνικό Ταμείο δίνουν τη δυνατότητα σε εθνικό επίπεδο να αντιμετωπιστούν τα προβλήματα μεγάλων απολύσεων, είτε με την επανακατάρτιση των εργαζομένων, είτε με ειδικές δομές που υποστηρίζουν την επανένταξή τους στην αγορά εργασίας, είτε με την υποστήριξή τους για να ιδρύσουν δικές τους επιχειρήσεις.
Τέλος, τέταρτος άξονας είναι ο ρόλος των επιχειρήσεων, η κοινωνική ευθύνη των επιχειρήσεων. Είναι ένα από τα νέα βασικά στοιχεία της κοινωνικής ατζέντας, ζητούμε από τους εργαζομένους να αλλάξουν, να αποδεχθούν ευελιξία στο νέο περιβάλλον, να εκπαιδεύονται, να δείχνουν κινητικότητα και στους τομείς και στους χώρους. Δεν μπορούμε όμως να ζητούμε μόνον από τους εργαζομένους αλλαγή συμπεριφοράς. Γι' αυτό και οι επιχειρήσεις σ' αυτό το νέο τοπίο έχουν ένα νέο ρόλο. Προσπαθούμε με πολύ συγκεκριμένο τρόπο να ορίσουμε ­ και το δεύτερο βήμα θα είναι να το δούμε και θεσμικά ­ την κοινωνική ευθύνη των επιχειρήσεων, τις ευθύνες τους μετά τις αναδιαρθρώσεις, αλλά και τις ευθύνες τους στον χώρο, στην κοινωνία στην οποία κινούνται. Γι' αυτό και, όπως αναφέραμε το πρωί, θα υπάρξει και ανακοίνωση της Επιτροπής στο τέλος του Ιουνίου.

Πρόεδρος
Ευχαριστώ πολύ, κυρία Επίτροπε.
Η συζήτηση έληξε.
Η ψηφοφορία θα διεξαχθεί την Πέμπτη, στις 12.00.

Δικαιώματα του δημιουργού στην κοινωνία της πληροφορίας
Πρόεδρος
Η ημερήσια διάταξη προβλέπει τη συζήτηση της σύστασης για τη δεύτερη ανάγνωση (A5-0043/2001), εξ ονόματος της Επιτροπής Νομικών Θεμάτων και Εσωτερικής Αγοράς, σχετικά με την κοινή θέση του Συμβουλίου ενόψει της έγκρισης οδηγίας του Ευρωπαϊκού Κοινοβουλίου και του Συμβουλίου που αφορά την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας (9512/1/2000 - C5-0520/2000 - 1997/0359(COD)) (Εισηγητής: κ. Boselli).

Boselli
. (ΙΤ) Κύριε Πρόεδρε, κυρίες και κύριοι συνάδελφοι, η οδηγία αυτή ρυθμίζει την προστασία του δικαιώματος του δημιουργού και των συγγενικών δικαιωμάτων στην κοινωνία της πληροφορίας. Είναι μια σημαντική και καλοδουλεμένη οδηγία. Είμαστε στη δεύτερη ανάγνωση και το Κοινοβούλιο καλείται να εκφρασθεί σχετικά με τη θέση του Συμβουλίου, η οποία, όπως θα θυμάστε, διαβιβάστηκε δεκαοκτώ μήνες μετά την έγκριση της πρώτης ανάγνωσης. Ο λόγος είναι ότι επρόκειτο για ένα δύσκολο και λεπτό συμβιβασμό μεταξύ όλων των συμφερόντων που εμπλέκονται στην οδηγία. Θεωρώ αυτόν το δύσκολο και λεπτό συμβιβασμό ένα βήμα μπροστά, μεταξύ των άλλων και επειδή συγκέντρωσε πολλά από τα σημεία που πρότεινε το Κοινοβούλιο σε πρώτη ανάγνωση.
Ορισμένες πτυχές έπρεπε, όμως, να βελτιωθούν και αυτό επεδίωξα να κάνω. Παρά την έγκριση ορισμένων συμβιβαστικών τροπολογιών στην Επιτροπή Νομικών Θεμάτων, υπάρχουν ακόμη αποκλίνουσες απόψεις, πρώτα απ' όλα σχετικά με το άρθρο που αφορά την τεχνική αναπαραγωγή, ή το λεγόμενο caching, και εκείνο που αφορά την ιδιωτική αναπαραγωγή. Υπάρχουν πολλές τροπολογίες επ' αυτού του σημείου τις οποίες δεν συμμερίζομαι.
Ο λόγος για τον οποίο οι συμβιβαστικές τροπολογίες συμβιβασμού που εγκρίθηκαν από την επιτροπή σχετικά με την ιδιωτική αναπαραγωγή αποτέλεσαν μια σημαντική καινοτομία υπέρ των δημιουργών έγκειται στο γεγονός ότι ορίζουν πως αυτή η ιδιωτική αναπαραγωγή - αναφέρω αυτολεξεί - πρέπει να πραγματοποιείται "από φυσικό πρόσωπο για ιδιωτική χρήση και για μη άμεσους ή έμμεσους εμπορικούς σκοπούς, υπό τον όρο ότι οι δικαιούχοι λαμβάνουν δίκαιη αποζημίωση" . Η τροπολογία αυτή εισάγει μια νέα αρχή στην κοινοτική νομοθεσία, από την άποψη ότι περιορίζει την έννοια της ιδιωτικής αναπαραγωγής προς όφελος των δημιουργών, διασφαλίζοντας σαφώς ταυτόχρονα τα θεμιτά συμφέροντα των καταναλωτών.
Με αυτή την τροπολογία, που εγκρίθηκε από την επιτροπή, αποκλείεται η εξάπλωση των ανταλλαγών αντιγράφων χωρίς έγκριση μεταξύ των χρηστών ιστοθέσεων, σαν το Napster, ενώ με την ίδια τροπολογία καθίσταται πλέον αδύνατο να χαρακτηρισθεί η ανταλλαγή έργων χωρίς έγκριση μεταξύ χρηστών του Napster ως ιδιωτική αναπαραγωγή. Πιστεύω πως αυτό ήταν ένα βήμα μπροστά σε σχέση με το κείμενο της κοινής θέσης.
Όσο για την άλλη πτυχή, αυτήν που αφορά την τεχνική αναπαραγωγή, πιστεύω ότι η ισορροπία που επιτεύχθηκε στην κοινή θέση είναι κάτι παραπάνω από επαρκής για την προστασία των δικαιούχων των δικαιωμάτων, αφενός, και των καταναλωτών, αφετέρου. Όλες οι τροπολογίες που παρουσιάστηκαν για αυτό το θέμα - το άρθρο 5, σημείο 1 - παρά την αξιέπαινη πρόθεσή τους να ενισχύσουν την προστασία του δικαιώματος του δημιουργού, δεν μπορούν να γίνουν δεκτές, επειδή αφορούν τη σφαίρα της εφαρμογής και όχι τη σφαίρα της ρύθμισης, στην οποία ανήκει αυτή η οδηγία. Εξάλλου, οι τροπολογίες αυτές αποσκοπούν στη θέσπιση ενός συστήματος διπλής έγκρισης των έργων στο Διαδίκτυο, μιας για το hosting και μιας για το caching, επιβαρύνοντας υπερβολικά τη διαχείριση των δικτύων.
Έτσι, τελικά, με την ψηφοφορία στην Επιτροπή Νομικών Θεμάτων είδαμε ότι είναι δυνατό να συγκεντρωθεί μια ευρεία συναίνεση, να εγκριθεί η οδηγία και να βελτιωθεί η κοινή θέση κατά τέτοιον τρόπο ώστε να μην τίθεται σε κίνδυνο μια μακροχρόνια και επίμοχθη συνδιαλλαγή· όλα αυτά μετά από τρία χρόνια συζητήσεων, πολεμικών και αντιπαραθέσεων. Πιστεύω ότι το Ευρωπαϊκό Κοινοβούλιο πρέπει να εκμεταλλευθεί αυτή την ευκαιρία: αν υποστηριχθεί αύριο η συμφωνία που επιτεύχθηκε στην Επιτροπή Νομικών Θεμάτων και εγκριθούν οι τροπολογίες που αποτελούν καρπό ενός ευρέος συμβιβασμού μεταξύ πολλών πολιτικών ομάδων, θα μπορούσαμε να εγκρίνουμε επιτέλους αυτήν την οδηγία. Αυτό δεν θα ήταν χρήσιμο μόνο για την Ευρωπαϊκή Ένωση, που περιμένει από καιρό μια νομοθεσία για αυτό το θέμα, αλλά θα ήταν χρήσιμο επίσης και προπαντός για τους δικαιούχους των δικαιωμάτων. Πράγματι, αν εγκριθεί η οδηγία, όχι μόνο θα τεθούν σε ισχύ οι επίμαχες ακόμη εξαιρέσεις, αλλά επίσης και προπαντός ο κανόνας που θεσπίζεται στο άρθρο 2, το οποίο προβλέπει, για την αρχή της χρήσης του δικαιώματος του δημιουργού στα νέα ψηφιακά περιβάλλοντα, την έγκριση των δικαιούχων των δικαιωμάτων.
Για όλους αυτούς τους λόγους, πιστεύω και εύχομαι να είναι αύριο δυνατό να εγκρίνουμε επιτέλους το κείμενο της οδηγίας.

Medina Ortega
Κύριε Πρόεδρε, πριν ξεκινήσω την παρέμβασή μου πρέπει να ομολογήσω ότι έχω συμφέρον όσον αφορά αυτό το θέμα. Από τη μια, είμαι κάτοχος δικαιώματος πνευματικής ιδιοκτησίας, ως συγγραφέας αρκετών βιβλίων και εκδόσεων, και από την άλλη πλευρά, είμαι μέλος του Fundaciσn Internet, που έχει αρκετούς υποστηρικτές σ' αυτό το Κοινοβούλιο.
Αυτή η ημέρα συμπίπτει με ένα σημαντικό γεγονός από την άποψη της πνευματικής ιδιοκτησίας στην κοινωνία της πληροφορίας, το οποίο είναι η απόφαση της έφεσης από το Δικαστήριο του Σαν Φρανσίσκο για την υπόθεση Napster, που έρχεται ακριβώς τη στιγμή που επιλύεται οριστικά το ακανθώδες ζήτημα της χρησιμοποίησης του δικτύου για την παραβίαση των δικαιωμάτων πνευματικής ιδιοκτησίας. Η απόφαση του Εφετείου του Σαν Φρανσίσκο καθιερώνει το δικαίωμα της πνευματικής ιδιοκτησίας και ορίζει ένα είδος μέτρων προστασίας της πνευματικής ιδιοκτησίας στις Ηνωμένες Πολιτείες.
Η πρόκληση που αντιμετωπίζουμε είναι να επιτύχουμε να καθιερωθεί και στην Ευρώπη ένα σύστημα δυνάμει του οποίου θα εγγυάται η πνευματική ιδιοκτησία, διότι διαφορετικά θα μπορούσε, μέσω των εγκαταστάσεων στην Ευρώπη, να παραβιαστούν τα αποτελεσματικά μέτρα προστασίας που υιοθετούνται αυτή τη στιγμή στις Ηνωμένες Πολιτείες, δυνάμει του Νόμου της Χιλιετίας, που βρίσκεται σε ισχύ εδώ και δύο χρόνια τουλάχιστον. Έχουμε μείνει πίσω σε σχέση με τις Ηνωμένες Πολιτείες και, από αυτή την άποψη, συμφωνώ με τον κ. εισηγητή ότι είναι αναγκαίο να προωθήσουμε γρήγορα αυτή την οδηγία.
Ωστόσο, η σοσιαλιστική Ομάδα, ανησυχεί μην πνιγούμε σε μια κουταλιά νερό κατά την προσπάθεια αυτή. Παρουσιάσαμε δύο τροπολογίες τις οποίες θεωρούμε πολύ σημαντικές.
Καταρχάς, η τροπολογία σχετικά με τη λεγόμενη ιδιωτική αντιγραφή. Η ιδιωτική αντιγραφή, που ήταν ένα παραδοσιακό δικαίωμα κάθε ατόμου που αποκτούσε ένα πνευματικό έργο, μια πνευματική ιδιοκτησία, σήμερα, στην κοινωνία της πληροφορίας, πρέπει να υπόκειται σε πολύ αυστηρές απαιτήσεις, εξαιτίας την τεράστιας ευκολίας αναπαραγωγής. Αυτή η τροπολογία προτείνει η ιδιωτική αντιγραφή να προορίζεται για προσωπική χρήση του αντιγραφέα, διαφορετικά διατρέχουμε τον κίνδυνο, λόγω της ευκολίας της αναπαραγωγής, να γίνουν πολλά αντίγραφα για την ιδιωτική χρήση άλλων ατόμων εκτός από το άτομο που κάνει την αναπαραγωγή.
Και δεύτερον, η άλλη αρκετά σημαντική τροπολογία είναι η σχετική με το βοηθητικό και μεταβατικό χαρακτήρα της αναπαραγωγής. Αν, ως συνέπεια των διαδικασιών που καθιερώνει η κοινωνία της πληροφορίας, είναι αναγκαίο να πραγματοποιηθεί μία αντιγραφή βοηθητικού ή μεταβατικού χαρακτήρα, τότε αυτή θα πρέπει να έχει πραγματικά μεταβατικό χαρακτήρα. Αυτό που δεν μπορεί να γίνει είναι να δημιουργήσουμε μεγάλες βιβλιοθήκες πνευματικής ιδιοκτησίας ώστε, σε μια δεδομένη στιγμή, να μπορεί όποιος έχει χρησιμοποιήσει αυτή την ιδιοκτησία να την διαθέσει κατά την κρίση του. Πιστεύουμε ότι η εισαγωγή των απαιτήσεων μεταβατικότητας και επικουρικότητας είναι μία βασική προϋπόθεση για την προστασία της πνευματικής ιδιοκτησίας.
Ελπίζω ότι στις αυριανές ψηφοφορίες οι διάφορες πολιτικές ομάδες θα μπορέσουν να συμφωνήσουν για να προσφέρουν εναλλακτικές λύσεις που θα εγγυώνται αποτελεσματικά την προστασία της πνευματικής ιδιοκτησίας στην κοινωνία της πληροφορίας, δεδομένου ότι πιθανότατα, σε λίγα χρόνια, δεν θα υπάρχει άλλη πνευματική ιδιοκτησία από εκείνη που μεταδίδεται μέσω των μεγάλων δικτύων επικοινωνίας.

Manders
Κύριε Πρόεδρε, συγχαίρω καταρχήν τον κ. Boselli για τον τρόπο με τον οποίο προσέγγισε αυτό το ζήτημα. Ήταν ένα εξαιρετικά ακανθώδες ζήτημα και πιστεύω ότι με τις συμβιβαστικές τροπολογίες κατόρθωσε να επιτύχει μία κάπως καλύτερη ισορροπία. Πιστεύω ακόμη, και ίσως θα πρέπει να το δούμε λίγο περισσότερο αυτό ως Κοινοβούλιο, ότι πρόκειται για το αντικείμενο για το οποίο ασκήθηκαν ενδεχομένως περισσότερες πιέσεις από συγκεκριμένες ομάδες, από όσο τουλάχιστον έχω δει κατά τη σύντομη θητεία μου στο Κοινοβούλιο. Πληροφορήθηκα ότι πάνω από 300 μέλη ομάδων πίεσης ασχολούνται με αυτή την έκθεση, πρόκειται δηλαδή για μισό μέλος ανά βουλευτή, γεγονός που ενδεχομένως γεννά ερωτηματικά.
Θα ήταν χρήσιμο εάν καταλήγαμε αύριο σε κοινή θέση μαζί με τις συμβιβαστικές τροπολογίες του κ. Boselli. Οι Φιλελεύθεροι έχουν κάποιες διαφορές, από ό,τι βλέπω όμως θα υποστηρίξουμε γενικά την κοινή θέση, κάτι που θεωρώ θετικό. Κατόπιν υπάρχουν και ορισμένα ζητήματα που αναφέρθηκαν και από τους κκ Boselli και Medina. Θα πρέπει να εξετάσω εάν αρκεί η συμβιβαστική τροπολογία για την ιδιωτική αντιγραφή, ακόμη δεν ολοκλήρωσα την ανάγνωση της τροπολογίας αυτής - και ως δικηγόρος έχω μακρά πείρα με ζητήματα πνευματικής ιδιοκτησίας - θα πρέπει να δω εάν θα μπορεί να είναι δυνατό να κάνει ένας φοιτητής αντίγραφο για όλους τους συμφοιτητές του το οποίο να μπορούν να χρησιμοποιούν κατ' ιδίαν. Έχω κάποιες αμφιβολίες σχετικά, διότι πιστεύω ότι εφόσον επιτραπεί κάτι τέτοιο θα έχουμε έντονο το φαινόμενο της λαθραίας αντιγραφής συγγραμμάτων. Είμαι επομένως υπέρ του περιορισμού της κατ' ιδίαν χρήσης τέτοιων αντιγράφων.
Έχω κατόπιν κάποια ερωτηματικά για τεχνικά μέτρα τα οποία μπορούν να εφαρμόσουν τα κράτη μέλη. Φοβούμαι ότι αυτά θα καταλήξουν σε στρέβλωση της εσωτερικής αγοράς και τελικά το Δικαστήριο των Ευρωπαϊκών Κοινοτήτων θα αναγκαστεί να ρυθμίσει πάλι το ζήτημα βάσει των αρχών της εσωτερικής αγοράς.
Εξακολουθώ να έχω κάποια προβλήματα με το caching όπως πραγματοποιείται σήμερα. Πιστεύω ότι αυτό σχετίζεται αποκλειστικά με την οδηγία για το ηλεκτρονικό εμπόριο, πιστεύω λοιπόν ότι ο Επίτροπος θα ξανακοιτάξει το ζήτημα.
Θα ήθελα, τέλος, να κάνω μία παρατήρηση και ελπίζω εξ ονόματος της Ομάδας των Φιλελευθέρων να βρεθεί η κατάλληλη ισορροπία σε αυτή την οδηγία για όλους τους φορείς στην αγορά και για όλα τα ενεχόμενα μέρη. Πιστεύω ότι η ψηφιακή αντιγραφή θα πρέπει να θεωρηθεί ως ευκαιρία και όχι ως απειλή.

Echerer
Κύριε Πρόεδρε, εκφράζω τις ευχαριστίες μου προς όλους τους αξιότιμους συναδέλφους, και πρώτ' απ' όλα στην Επιτροπή και τον εισηγητή, κ. Boselli. Πολλά προβλήματα, πολλές συγκρούσεις συμφερόντων παραμένουν ανεπίλυτα. Οι πολιτιστικές παραδόσεις δεν εναρμονίζονται τόσο εύκολα. Κανείς δε θα είναι ευτυχής με μία συμβιβαστική λύση, και το Ευρωπαϊκό Κοινοβούλιο δεν είναι νεράιδα του παραμυθιού. Γίνεται λόγος για μία ισορροπημένη κοινή θέση. Ισορροπία μεταξύ τίνων; Μεταξύ πνευματικών δημιουργών και δημοσίου συμφέροντος.
Καταρχάς, και αυτή είναι η προσωπική μου γνώμη και η γνώμη των Πρασίνων, πρέπει να ενισχυθεί η θέση του δημιουργού στο δίκαιο. Το δίκαιο περί πνευματικών δικαιωμάτων πρέπει να υπηρετεί τον πνευματικό δημιουργό. Η θέση του πρέπει να ενισχυθεί για τις μέλλουσες διαπραγματεύσεις για τις συμβάσεις. Η ευθύνη μου ως πολιτικού που ενδιαφέρεται για τα πολιτιστικά είναι καταρχάς να εξασφαλίσω τη δραστηριότητα του πνευματικού δημιουργού και δεύτερο - και η απαρίθμηση σε σειρά ας μην εκληφθεί ως αναφορά προτεραιοτήτων - πρέπει να εξασφαλισθεί όχι μόνο ελεύθερη πρόσβαση για τους πολίτες, αλλά και να ληφθεί μέριμνα ώστε να είναι προσπελάσιμα για την κοινή γνώμη τα έργα υψηλού ποιοτικού περιεχομένου σε όλες τους τις πτυχές.
Είμαστε κατά της επιμήκυνσης του καταλόγου εξαιρέσεων, και θα μπορούσαμε ενδεχομένως να βρούμε για μερικά ακόμη διαφιλονικούμενα σημεία μία λύση ικανοποιητική για όλους. Θα ήθελα να σας επισημάνω ότι οι Πράσινοι περιορίσθηκαν σε τροπολογίες οι οποίες αποσκοπούν μόνο στη βελτίωση της προστασίας του δημιουργού. Πρόκειται για τις τροπολογίες 34 και 36. Μπορεί βέβαια να μου πείτε ότι προεξοφλούμε μελλοντικές συμβάσεις.
Επιτρέψτε μου λοιπόν να απαντήσω, ότι υπάρχουν πολλά σημεία στο κείμενο των αιτιολογικών σκέψεων όπου προδικάζονται οι μελλοντικές εξελίξεις, προς όφελος όχι του δημιουργού, αλλά των άλλων ομάδων συμφερόντων. Και μία και αναφέρθηκε το Napster, η Ευρώπη θα πρέπει να συζητήσει εάν θέλει μία μικρότερη έκδοση, ένα ευρωπαϊκό Napster ή όχι, και μετά θα χρειαστεί μία συζήτηση στρογγυλής τραπέζης μεταξύ παροχέων πρόσβασης, παραγωγών, δημιουργών και καταναλωτών. Δε θα ήθελα όμως να βρει το Napster το δρόμο για την Ευρώπη, να διεισδύσει λάθρα λόγω ενός αποδυναμωμένου δικαίου της πνευματικής ιδιοκτησίας. Πρέπει να συζητήσουμε και αυτήν την πιθανότητα. Έτσι ακριβώς θα χρειαστεί στο μέλλον, και σύντομα, πιστεύω, να συζητήσουμε από κοινού για εταιρείες εκμετάλλευσης και να βρούμε από κοινού μία ευκαιρία να συζητήσουμε περί συμβάσεων και περί ενοχικού δικαίου της πνευματικής ιδιοκτησίας.

Fraisse
Κύριε Πρόεδρε, αγαπητοί συνάδελφοι, όσο σκέπτομαι αυτό το θέμα της οδηγίας σχετικά με τα δικαιώματα του δημιουργού και της εναρμόνισης, που έχει ως πρώτο βήμα έναν κατάλογο εξαιρέσεων, καταλήγω στο συμπέρασμα ότι απλούστατα δεχθήκαμε να παραμείνουμε σε σύγχυση για να έχουμε το χρόνο να σκεφθούμε αυτό το θέμα.
Η σύγχυση οφείλεται στο γεγονός ότι υπάρχουν τρεις πόλοι ενδιαφέροντος σ' αυτήν την οδηγία: ο πόλος των δημιουργών, ο πόλος των καταναλωτών, που είναι και χρήστες, και ο πόλος των παραγωγών και των διαχειριστών. Οι παραγωγοί και οι διαχειριστές προσπαθούν να τοποθετηθούν μεταξύ των δύο άλλων κατηγοριών, και έχω την εντύπωση ότι η οδηγία, από την πλευρά της, είναι εκεί, με τον κατάλογο των εξαιρέσεών της, στις οποίες πρόσθεσε άλλη μία - ιδιαίτερα προβληματική - η Επιτροπή Νομικών Θεμάτων σχετικά με την ραδιοφωνική αναμετάδοση. Έχω την εντύπωση ότι ευνοείται η πλευρά του καταναλωτή. Αλλά για να καταναλώσει τι; Σας ερωτώ τι είναι αυτό που θα καταναλώνουμε, σε λίγο καιρό, αν δεν προστατεύσουμε και δεν υπερασπιστούμε τη δημιουργία. Αυτό είναι το ερώτημα που τίθεται.
Τυγχάνει, πέραν της βουλευτικής μου εντολής, να είμαι επίσης συγγραφέας βιβλίων, θαμώνας βιβλιοθηκών και ερευνητικών χώρων. Όμως, και στις δύο περιπτώσεις, χρειαζόμαστε κάποιες προστασίες, όπως και ασφάλεια, όχι ανασφάλεια, για να μπορέσουμε να παραγάγουμε έργο. Αν έλθω στη θέση του καταναλωτή, εκπλήσσομαι που το Κοινοβούλιό μας, το οποίο υποστηρίζει την Ευρώπη των αγορών, τελικά υπερασπίζεται κάκιστα την παραγωγή αυτής εδώ της αγοράς, διότι, με αυτόν τον κατάλογο εξαιρέσεων, αρνούμαστε να πληρώσουμε το εμπόρευμα, θέλουμε το εμπόρευμα να είναι δωρεάν. Θα συμφωνήσετε ότι είναι άξιο απορίας.
Δεν διερωτόμαστε ούτε για τις συνθήκες παραγωγής αυτού του εμπορεύματος. Όμως, για την παραγωγή του εμπορεύματος, χρειάζονται δημιουργοί. Όταν δεν θα υπάρχει πια κανένας δημιουργός, δεν γνωρίζω τι θα πωλείται, δεν γνωρίζω τι θα καταναλώνεται, αλλά πάντως η Ευρώπη των αγορών δεν θα είναι σε καλή κατάσταση. Αυτά για τις αγορές.
Τώρα, αν έλθουμε στις λεπτομέρειες της οδηγίας, διαπιστώνουμε ότι αν, για παράδειγμα, πούμε: "Τα αρχεία υπάρχουν εδώ και λίγη ώρα, εδώ και μία ώρα" , αυτό σημαίνει πως ό,τι δείχνει η τηλεόραση είναι αρχείο. Όταν κανείς είναι λίγο ιστορικός, εκπλήσσεται κάπως με αυτά που ακούει για τα αρχεία. Αν έτσι είναι τα αρχεία, αν υπάρχουν πολλαπλά ιδιωτικά αντίγραφα, τι θα κάνουμε ούτως ώστε ο πολιτισμός, που αποτελεί πολιτιστική πολυμορφία, να μην είναι μόνον κληρονομιά, μουσεία, να μην είναι μόνον ένας κατάλογος που θα βρίσκει πράγματι κανείς σε χώρους σχετικούς με αρχεία και μουσειολογία, αλλά να είναι ζωντανή δημιουργία; Γι' αυτό, πρέπει - είτε το θέλουμε είτε όχι - να βοηθήσουμε τη δημιουργία. Και για να βοηθήσουμε τη δημιουργία, πρέπει να υποστηρίξουμε το δικαίωμα του δημιουργού και όχι να ασκούμε κριτική και επιθέσεις εναντίον του. Αυτά θα επιδιώξει να υπερασπιστεί η Ομάδα μου με την αυριανή ψηφοφορία.

Abitbol
Κύριε Πρόεδρε, η προτεινόμενη έκθεση σχετικά με τα δικαιώματα του δημιουργού και την κοινωνία της πληροφορίας, της υποτιθέμενης κοινωνίας της πληροφορίας, αποτελεί ένα εξαιρετικό παράδειγμα της αυξανόμενης διαστροφής ενός κοινοτικού συστήματος, που, στην πραγματικότητα, έχει ως μόνο κίνητρο την ολοκλήρωση μιας αγοράς από την οποία δεν μπορεί να εξαιρείται κανένα προϊόν, κανένα αγαθό, καμία υπηρεσία.
Παρότι οι ζημίες που προκαλεί αυτό το σύστημα είναι καταφανείς, διότι η εναρμόνιση προστατεύει λιγότερο από τις προηγούμενες προστασίες που παρείχαν τα κράτη, παρότι λοιπόν αυτές οι ζημίες είναι καταφανείς - δεν θα αναφέρω παραδείγματα - η Επιτροπή και το Συμβούλιο μας προτείνουν τώρα να μετατρέψουμε σε εμπόρευμα το σύνολο των πολιτιστικών υπηρεσιών, όπως είπε πριν από λίγο αρκετά καλά η κ. Fraisse. Με πρόσχημα αυτήν την κοινωνία της πληροφορίας, της οποίας μάλιστα τη σημασία αρχίζουν να μετριάζουν οι ίδιες οι χρηματαγορές - εδώ και τρία χρόνια, κύλησε πολύ νερό στο αυλάκι της κοινωνίας της πληροφορίας - η εν λόγω οδηγία, και η κοινή θέση που μας προτείνει η Επιτροπή Νομικών Θεμάτων να εγκρίνουμε, θέλουν να υπαγάγουν το σύνολο της ευρωπαϊκής δημιουργίας, το σύνολο των δημιουργών, στους κανόνες του διεθνούς εμπορίου, και ειδικότερα του Παγκόσμιου Οργανισμού Εμπορίου, που αναβαφτίστηκε σε ΠΟΠΙ για την περίσταση.
Κατά τελείως παράδοξο τρόπο, τα θεσμικά όργανα αυτής της Ευρωπαϊκής Ένωσης σιγά σιγά γίνονται, κατά βάθος, ο συγκαταβατικός υπηρέτης μιας ασύστολης και ασυνείδητης παγκοσμιοποίησης.
Γι' αυτό πιστεύω ότι, από πολλά έδρανα του Σώματος, θα καταβάλουμε προσπάθειες για να αποτύχει αυτή η επιτάχυνση μιας διαδικασίας που στερεί την ίδια την ευρωπαϊκή ιδέα παντός περιεχομένου και νοήματος. Ελπίζω να απορρίψουμε τις τροπολογίες της Επιτροπής Νομικών Θεμάτων διότι διακόπτουν - η κ. Fraisse το είπε αρκετά σωστά - την παράδοση αυτού του Κοινοβουλίου που μέχρι τώρα υπεράσπιζε την πολυμορφία της ευρωπαϊκής πολιτιστικής παραγωγής και τον ιδιαίτερο, πραγματικά ξεχωριστό ρόλο των δημιουργών, των συγγραφέων και των καλλιτεχνών στον ευρωπαϊκό πολιτισμό.
Η κοινωνία της πληροφορίας δεν είναι παρά μια φενάκη, που χρησιμοποιείται εδώ βολικά σε μια προσπάθεια να δημεύσει την αρχαιότερη και ομορφότερη ιδιοκτησία, την πνευματική ιδιοκτησία.

Krarup
Κύριε Πρόεδρε, όλα τα δικαιώματα του δημιουργού προκύπτουν από μία στάθμιση δύο συμφερόντων, αφενός του συμφέροντος των δημιουργών, των παραγωγών και των συστημάτων παραγωγής και αφετέρου του συμφέροντος των χρηστών. Θα μπορούσε κανείς να πει ότι το συμφέρον των χρηστών είναι ένα συμφέρον της κοινωνίας με την έννοια ότι τόσο όσο η γνώση όσο και η πολιτιστική έκφραση πρέπει να διαδίδονται αντί να καταπιέζονται ή να υποτάσσονται στα οικονομικά συμφέροντα. Φυσικά πρέπει να εξασφαλιστεί και θα εξασφαλιστεί ένα λογικό οικονομικό κέρδος στους δημιουργούς, αλλά μπορώ να πω ότι κατά τη γνώμη μου και κατά τη γνώμη του Λαϊκού Κινήματος κατά της Συμμετοχής στην Ευρωπαϊκή Κοινότητα που εκπροσωπώ, υπάρχουν δύο κεφαλαιώδη κύρια σημεία. Πρώτον πρέπει να διασφαλιστεί το συμφέρον του κοινού, των χρηστών δηλαδή, να μπορούν να χρησιμοποιούν τόσο τη γνώση όσο και τον πολιτισμό. Στη Δανία, την πατρίδα μου, έχουμε μια εξαιρετικά αναπτυγμένη παράδοση πληροφόρησης του λαού, η οποία δεν πρέπει να διαταραχθεί. Το δεύτερο σημείο είναι ότι τα συστήματα επιβολής και κυρώσεων, τα οποία έχουν αναπτυχθεί και εφαρμόζονται στις διάφορες δικονομικές παραδόσεις των διάφορων κρατών δεν πρέπει ούτε και αυτά να διαταραχθούν. Στη χώρα μου έχουμε ένα ιδιαίτερο σύστημα, το οποίο δεν θεωρώ ότι διαταράσσεται σε ουσιαστικό βαθμό.
Μπορώ να πω ότι σπάνια έχω επιδοθεί σε τόσο εντατική άσκηση πιέσεων όσο σε σχέση με αυτή την πρόταση, πράγμα που δεν πρέπει να προκαλεί έκπληξη. Διακυβεύονται δισεκατομμύρια κορώνων και ευρώ σε ένα σύστημα ενός τομέα, ο οποίος από την πλευρά των παραγωγών κατά κύριο λόγο κυριαρχείται από την αμερικανική βιομηχανία ψυχαγωγίας, αλλά αυτό δεν είναι κάτι για το οποίο θα έπρεπε πρωτίστως να ενδιαφερόμαστε. Σε αυτό μπορώ να προσθέσω ότι τα δικαιώματα του δημιουργού εντάσσονται στα πλέον περίπλοκα τμήματα της νομοθεσίας, ενώ επιπροσθέτως εντός της σφαίρας των δικαιωμάτων του δημιουργού, η ψηφιακή διάσταση είναι σχεδόν ακατανόητη. Αδυνατώ να διανοηθώ καν ότι πάνω από ένα ελάχιστο ποσοστό των μελών αυτής της Συνέλευσης είναι καν σε θέση να καταλάβουν στο ελάχιστο τι αφορούν πραγματικά τα προβλήματα. Βάσει όλων αυτών είναι πραγματικά ενδιαφέρον και αξιοσημείωτο το γεγονός ότι η πρόταση έχει καταστεί τόσο ισορροπημένη που θα προτείνω στην Ομάδα μου να την υπερψηφίσει.

Harbour
Κύριε Πρόεδρε, ως πρώτος ομιλητής από την Ομάδα μου, θα ήθελα να εκφράσω την εκτίμησή μου στον συντάκτη εκ μέρους όλων των συναδέλφων μου οι οποίοι συνεργάζονται στενά μαζί του. Χαιρετίζουμε τον στιβαρό τρόπο με τον οποίο υποστήριξε την ισορροπία αυτής της οδηγίας. Όπως είπε ο συντάκτης νωρίτερα, με τις συμβιβαστικές τροπολογίες - το πακέτο τροπολογιών που ψηφίστηκε από την επιτροπή μας - είμαι βέβαιος πως έχουμε την κατάλληλη οδηγία την κατάλληλη στιγμή.
Κανείς δεν διατείνεται πως η οδηγία είναι τέλεια. Είναι σημαντικό να τονιστεί αυτό. Ήταν εξαιρετικά δύσκολο να συμβιβαστούν εθνικές παραδόσεις και εξαιρέσεις. Για παράδειγμα, υπάρχουν χώρες που επιβάλλουν τέλη στα μέσα εγγραφής. Διατηρήσαμε το στόχο αυτής της οδηγίας γιατί πάνω απ' όλα θέλουμε να ενθαρρύνουμε τους νέους δημιουργούς να εξερευνήσουν τη νέα αυτή τεχνολογία.
Είναι μια οδηγία που παρέχει δυνατότητες και καταργεί περιορισμούς. Είναι μια οδηγία που δίνει στους δημιουργούς τη βεβαιότητα ότι μπορούν να δημιουργήσουν νέα έργα και ότι θα ανταμειφθούν δίκαια. Από την άλλη πλευρά αντιστοίχως, οι καταναλωτές περιμένουν να προστατευθεί το κεκτημένο δικαίωμά τους να βγάζουν αντίγραφα για ιδιωτική χρήση, να χρησιμοποιούν τις εγκαταστάσεις των βιβλιοθηκών, να μπορούν, αν πρόκειται για άτομα με ειδικές ανάγκες, αν είναι τυφλοί ή άτομα που πάσχουν από κάποια αναπηρία, να έχουν πρόσβαση στις νέες μορφές των μέσων πληροφόρησης. Την ισορροπία αυτή την επιτύχαμε.
Από την άλλη μεριά, συνάδελφοι, εμείς εδώ στην Επιτροπή Νομικών Θεμάτων δεν είμαστε τόσο αλαζόνες ώστε να θεωρούμε ότι αυτή η οδηγία θα παραμείνει ως έχει για πάντα. Προτείναμε και επιμένουμε εντόνως να αναθεωρηθεί σε 18 μήνες. Σε μια εποχή που οι εξελίξεις είναι ταχύτατες, πρέπει να αναλαμβάνουμε την ευθύνη κάθε έργου μας, αλλά και να είμαστε έτοιμοι να το προσαρμόσουμε σύμφωνα με τις παγκόσμιες εξελίξεις. Πρόκειται για μια πολύ σημαντική προϋπόθεση. Έχουμε ενισχύσει τις αναθεωρητικές διατάξεις. Προτείνουμε ένα ταχύτατο κύκλο εργασιών κι αυτό δείχνει πως η Επιτροπή Νομικών Θεμάτων αντιμετωπίζει με υπευθυνότητα αυτή την οδηγία. Τώρα θέλουμε να μεταφερθεί στην εθνική νομοθεσία το συντομότερο δυνατόν.
Γιατί θέλουμε να μεταφερθεί άμεσα; Γιατί αν η μεταφορά γίνει γρήγορα η Ευρωπαϊκή Ένωση θα μπορεί να προσχωρήσει στη συνθήκη του Παγκόσμιου Οργανισμού Πνευματικής Ιδιοκτησίας κι αυτό σημαίνει ένα σημαντικό μέτρο προστασίας σε παγκόσμιο επίπεδο για όλους τους δημιουργούς. Είναι πράγματι μία επιβράβευση που αξίζει τον κόπο και αξίζει να αποκτηθεί άμεσα.
(Χειροκροτήματα)

Rothley
Κύριε Πρόεδρε, ευχαριστώ που μου δίνετε τον λόγο, παρότι δεν έχω γράψει κανένα βιβλίο, και παρότι είναι πολλά εκείνα που δεν έχω διαβάσει! Η προστασία της πνευματικής ιδιοκτησίας ήταν ανέκαθεν μέλημα της Ευρωπαϊκής Ένωσης, του Ευρωπαϊκού Κοινοβουλίου, διότι γνωρίζουμε ότι μόνο αυτή η προστασία διασφαλίζει τον πολιτισμό που έχουμε, την άνθιση του πολιτισμού και την ανάπτυξη οικονομικής δραστηριότητας. Θα μπορούσε ως εκ τούτου η σημερινή ημέρα να ήταν ημέρα δόξας για το Ευρωπαϊκό Κοινοβούλιο! Αλλά όχι! Για πρώτη φορά βλέπουμε την αποδυνάμωση της προστασίας της πνευματικής ιδιοκτησίας. Και μάλιστα με τη συμφωνία του Ευρωπαϊκού Κοινοβουλίου! Και διαπιστώνουμε ότι το Ευρωπαϊκό Κοινοβούλιο έχει ένα μόνο σκοπό! Να αποφύγει τη συνδιαλλαγή! Ύστερα από 18 μήνες διαβουλεύσεων στο Συμβούλιο μας λένε: τώρα πια πρέπει να προχωρήσουμε γρήγορα. Ύστερα από διαβουλεύσεις 18 μηνών στο Συμβούλιο! Και μάλιστα το Συμβούλιο όρισε "ομόφωνα" , αν και θα μπορούσε να αποφασίσει με πλειοψηφία, και επανεμφανίζεται η πολυσυζητημένη ισορροπία. Και καλείται το Κοινοβούλιο να μην κάνει πλέον καμία αλλαγή. Αρα το Κοινοβούλιο είναι περιττό!
Δεν έχω δει ποτέ να ασκούνται τόσες πιέσεις στους βουλευτές από τις κυβερνήσεις τους ή από τα κόμματά τους. Αν όμως και από τις δύο πλευρές έχουμε το Συμβούλιο, τις κυβερνήσεις τόσο στο Συμβούλιο όσο και στο Κοινοβούλιο, το Κοινοβούλιο είναι άχρηστο. Το Κοινοβούλιο έχει ευθύνες και πρέπει να ανταποκριθεί σε αυτές. Η κοινή θέση αποδυνάμωσε σημαντικά τα δικαιώματα των πνευματικών δημιουργών. Εγώ στέκω στο πλευρό των δημιουργών και παρακαλώ το Κοινοβούλιο να αποκαταστήσει τουλάχιστον σε κάποιο βαθμό αυτά τα δικαιώματα.

Thors
Κύριε Πρόεδρε, κύριε Επίτροπε, πιστεύω ότι πολλοί ανησύχησαν έντονα εδώ όταν ο συνάδελφος Harbour ζήτησε μία αναθεώρηση της οδηγίας εντός 18 μηνών. Θα ξαναυποστούμε λοιπόν για άλλη μία φορά όλες αυτές τις ομάδες πίεσης; Δεν προλαβαίνουμε καν να ξαποστάσουμε.
Αγαπητοί φίλοι, οτιδήποτε μπορεί να ειπωθεί για την οδηγία έχει ήδη ειπωθεί. Γι' αυτό είναι λίγο δύσκολο να λάβω τώρα το λόγο. Παρόλα αυτά θα ήθελα να εκφράσω τις θερμές μου ευχαριστίες στον εξαιρετικό μας εισηγητή. Θα ήθελα επίσης να αναφέρω ότι η επίσημη γραμμή της Ομάδας των Φιλελευθέρων κατά την πρώτη ανάγνωση ήταν περισσότερο ισορροπημένη από αυτή της πλειοψηφίας του Κοινοβουλίου. Γι' αυτό πιστεύουμε ότι η κοινή θέση θα πρέπει να τροποποιηθεί σε σημαντικά τμήματά της. Κατά την πρώτη ανάγνωση εκφράσαμε τις ανησυχίες μας σχετικά με το γεγονός ότι η πλειοψηφία του Κοινοβουλίου έθεσε σε κίνδυνο τη λειτουργία του Διαδικτύου - προτείνοντας να δημιουργηθεί ένα σύστημα το οποίο καθιστούσε μάλιστα ασύμφορο να διαθέτει κάποιος υλικό στο Διαδίκτυο στην Ευρώπη.
Τις ημέρες αυτές δημοσιεύεται στο Διαδίκτυο - εν μέρει στο περιοδικό Nature, και εν μέρει στο περιοδικό Science - το αποτέλεσμα του προγράμματος για το ανθρώπινο γονιδίωμα. Μέσω του Nature μπορούν όλοι να έχουν πρόσβαση στο υλικό αυτό ενώ μέσω του Science μπορεί κανείς να έχει πρόσβαση καταβάλλοντας 3 εκατομμύρια κορώνες. Πρόκειται εδώ για προστασία των πνευματικών δικαιωμάτων. Βοηθά όμως κάτι τέτοιο τη διάδοση των γνώσεων και της επιστήμης; Πού βρίσκεται η σωστή ισορροπία; Θα πρέπει, πιστεύω, να μας απασχολήσουν τέτοια ερωτήματα προκειμένου να λάβουμε θέση για την οδηγία. Επιπλέον, θα ήθελα για άλλη μία φορά να υπογραμμίσω ότι η επίσημη θέση της Ομάδας μας είναι να έχουμε όσο το δυνατόν λιγότερες τροπολογίες. Η κοινή θέση αποτελεί ένα εύθραυστο συμβιβασμό που δεν θα πρέπει να διαταράξουμε, γιατί τότε δεν θα καταλήξουμε ίσως στην υπογραφή της συμφωνίας ΠΟΠΙ για την πνευματική ιδιοκτησία, το οποίο είναι και το σημαντικότερο.

MacCormick
Κύριε Πρόεδρε, αποτελεί μεγάλη τιμή η συμμετοχή σ' αυτή τη σημαντική συζήτηση. Νιώθω κάποια λύπη γιατί ο τόνος της συζήτησης είναι εν μέρει αρνητικός και επιφυλακτικός. Δεν πρέπει να ξεχνάμε πως τα νέα μέσα επικοινωνίας έχουν στην πραγματικότητα απελευθερώσει την αλληλεπίδραση ανθρώπων και ιδεών και ανθρώπων μεταξύ τους. Αυτό βεβαίως δημιουργεί κάποιες εύλογες ανησυχίες όσον αφορά το θέμα της προστασίας των νόμιμων δικαιωμάτων του δημιουργού. Ο τρόπος με τον οποίο θα αντιμετωπιστούν αυτές οι ανησυχίες πρέπει να είναι τέτοιος ώστε να είναι δυνατή για το μέσο άνθρωπο, τον μελετητή ή τον επιστήμονα η απρόσκοπτη πρόσβαση και χρήση υλικών που υπόκεινται στη νομοθεσία περί πνευματικών δικαιωμάτων.
Σ' αυτή τη συζήτηση έχει δοθεί ιδιαίτερη έμφαση στην ισορροπία μεταξύ των συμφερόντων των παραγωγών και των συμφερόντων των καταναλωτών κι αυτήν την ισορροπία καλούμαστε εμείς να επιτύχουμε. Εάν εμείς στην ΕΕ δεν καταφέρουμε να επιτύχουμε τη σωστή ισορροπία, αυτό θα παρεμποδίσει σημαντικά τη διεξαγωγή του ανοιχτού δημοκρατικού διαλόγου στον οποίο συμβάλλουν το Διαδίκτυο και τα σχετικά μέσα. Εάν για παράδειγμα τεθούν αδικαιολόγητοι περιορισμοί στις βιβλιοθήκες εκείνοι που θα θιγούν είναι οι μαθητές, οι μελετητές, οι επιστήμονες. Το σύστημα δανεισμού μεταξύ Βιβλιοθηκών μπορεί να είναι μία παρεπόμενη απώλεια της αλλαγής.
Το σχέδιο οδηγίας που έχουμε μπροστά μας, στο άρθρο 5.5, αναφέρεται κριτικά στους καθιερωμένους περιορισμούς όσον αφορά τη νόμιμη χρήση, που θεσμοθετούνται στη Σύμβαση της Βέρνης. Με βάση αυτούς τους περιορισμούς τα κράτη μέλη θα έχουν τη δυνατότητα να θέτουν ρυθμιστικά όρια στα πνευματικά δικαιώματα προς όφελος ατόμων με ειδικές ανάγκες, ιδιωτών καταναλωτών, δημόσιων βιβλιοθηκών και μουσείων και άλλων. Αυτό είναι θεμιτό. Τα κράτη μέλη δεν είναι σε καμιά περίπτωση υποχρεωμένα να το πράξουν - είναι ένα θέμα που εναπόκειται στην κρίση της κάθε χώρας βάσει της αρχής της επικουρικότητας.
Όντας ο ίδιος συγγραφέας, δεν υποχωρώ σε κανέναν όσον αφορά τη διατήρηση των δικαιωμάτων των συγγραφέων και των ερμηνευτών - σκοπίμως προσθέτω τους "ερμηνευτές" - για δίκαιη αναγνώριση και ανταμοιβή. Πιστεύω όμως ότι θα γίνει κατάχρηση των αρχών αυτών εάν χρησιμοποιηθούν ως βάση για την παρεμπόδιση εύλογων περιορισμών στα εμπορικά συμφέροντα της πνευματικής ιδιοκτησίας και, τονίζω, τα "εμπορικά συμφέροντα" , τα οποία χρειαζόμαστε ώστε να διαφοροποιηθούν από το ηθικό δικαίωμα του συγγραφέα το οποίο εξαιρείται σαφώς από την οδηγία. Όπως και άλλοι, είμαι ενθουσιασμένος από την εργασία του κ. Boselli και ελπίζω ότι θα την ψηφίσουμε με λίγες σχετικά αλλαγές.
(Χειροκροτήματα)

Αλαβάνος
). Κύριε Πρόεδρε, στη χώρα μου, ασφαλώς πριν φθάσουμε στην κοινωνία της πληροφορικής, υπάρχει μια παράδοση φοβερής καταστρατήγησης και έλλειψης προστασίας των πνευματικών δικαιωμάτων. Πολύ περισσότερο τώρα με τις νέες τεχνολογίες, οι καλλιτέχνες προσβλέπουν προς την Ευρωπαϊκή Ένωση, ώστε να υπάρξει κοινή αντιμετώπιση του ζητήματος. Ασφαλώς υπάρχουν πολλά αντιφατικά σημεία, πολλαπλές πιέσεις, αντικρουόμενοι προβληματισμοί, και εμείς οι ίδιοι έχουμε γίνει δέκτες, πέρα από τα λόμπι, μιας άλλης οπτικής των δημιουργών, μιας άλλης οπτικής των καταναλωτών των έργων αυτών, και με την έννοια αυτή νομίζω ότι είναι ένα έργο ταχυδακτυλουργού αυτό που ανέλαβαν ο κ. Boselli και η Νομική Επιτροπή. Νομίζω ότι προχώρησαν σε μια κατεύθυνση σοβαρής βελτίωσης της κοινής θέσης του Συμβουλίου, που ήταν ανεπαρκής όσον αφορά την προστασία των πνευματικών δικαιωμάτων. Έχει σημασία να περιορίσουμε ιδιαίτερα τις εξαιρέσεις και νομίζω ότι είναι αρκετά προσεκτική, αν και θα μπορούσε να είναι πιο προωθημένη η τροπολογία που κάνει η Επιτροπή Νομικών Θεμάτων. Πρέπει επίσης να προσέξουμε τις βιβλιοθήκες και τα αρχεία, ώστε να μην προχωρήσουμε μέσα από εκεί με διάφορες τροπολογίες σε καταστρατήγηση του σεβασμού των πνευματικών δικαιωμάτων.

Crowley
Κύριε Πρόεδρε, θα ήθελα κι εγώ να συγχαρώ τον εισηγητή ο οποίος έχει τη σοφία του Σολομώντος, την υπομονή του Ιώβ και τη δική μου επιμονή. Συγκεκριμένα, το δύσκολο αυτό θέμα, το οποίο υπήρξε ένα επίπονο έργο και για όλους εμάς στην Επιτροπή Νομικών Θεμάτων, δημιούργησε πολλές διαμάχες, μία εκ των οποίων είναι η διαμάχη ανάμεσα στους κατόχους πνευματικών δικαιωμάτων και τους καταναλωτές. Πολλοί πιστεύουν πως δεν μπορεί να υπάρξει συμφωνία ανάμεσα στα δύο μέρη. Πιστεύω πως στο πλαίσιο του παρόντος κειμένου, έχουμε τη δυνατότητα να συμβιβάσουμε αυτά τα δύο μέρη, και να θέσουμε μια σειρά θεμελιωδών αρχών οι οποίες ενδεχομένως να αντιγραφούν από άλλα μέρη του κόσμου.
Στις αρχές αυτές περιλαμβάνεται, καταρχήν, αμοιβή για όσους δικαιούνται αμοιβή δημιουργικού έργου και πρωτότυπων ιδεών· δεύτερον, το δικαίωμα πρόσβασης σ' αυτά τα έργα· τρίτον, τα δικαιώματα των βιβλιοθηκών και άλλων ιδρυμάτων, ιδιαίτερα εκπαιδευτικών ιδρυμάτων, να κάνουν χρήση αυτών των έργων για ερευνητικούς σκοπούς· και τέταρτον η εισαγωγή στη νομοθεσία πνευματικής ιδιοκτησίας μιας σειράς εξαιρέσεων ώστε να διασφαλιστεί η δίκαιη αντιμετώπιση των ατόμων με ειδικές ανάγκες και ότι τα εκπαιδευτικά ιδρύματα θα μπορούν να συνεχίσουν το έργο τους. Δεν είναι εύκολη υπόθεση. Καθένας από εμάς έχει το δικαίωμα και την ευθύνη να διασφαλιστεί η καλύτερη δυνατή ισορροπία για όλους μέσα στα πλαίσια των θεμελιωδών αρχών των δικαιωμάτων των καταναλωτών καθώς και της προστασίας και ανταμοιβής των καλλιτεχνών.

Fourtou
Κύριε Πρόεδρε, καταρχάς θα ήθελα και εγώ, φυσικά, να συγχαρώ τον εισηγητή για τη θέλησή του να καταλήξει σε ισορροπία επί ενός κειμένου που συζητείται εδώ και τρία χρόνια περίπου. Η αποστολή του ήταν ακόμα πιο δύσκολη λόγω του ότι το Συμβούλιο δεν ενέκρινε εξολοκλήρου τις τροπολογίες του Ευρωπαϊκού Κοινοβουλίου κατά την πρώτη ανάγνωση.
Όπως ειπώθηκε, ο στόχος της νέας οδηγίας είναι να προσαρμόσει την ισχύουσα νομοθεσία στις νέες τεχνολογίες, υπακούοντας συγχρόνως στις διεθνείς συνθήκες που εγκρίθηκαν το 1996. Υπάρχει ένα νομικό κενό σχετικά με την προστασία των δικαιωμάτων των δημιουργών στην ψηφιακή εποχή. Το Διαδίκτυο είναι ένα καταπληκτικό εργαλείο, αλλά δεν πρέπει να αποτελέσει μια ζώνη υπεράνω του νόμου. Οι πολιτιστικές και οικονομικές προκλήσεις είναι σημαντικές και, καθώς το Διαδίκτυο αναπτύσσεται με εντυπωσιακή ταχύτητα, πρέπει να αναζητήσουμε ένα νομικό πλαίσιο στην Ευρώπη, όπως ήδη ενέκριναν ένα τέτοιο πλαίσιο οι Ηνωμένες Πολιτείες προ διετίας.
Είναι λοιπόν επείγον, ιδίως εφόσον αυτή η οδηγία είναι ένα καθοριστικό στοιχείο στον αγώνα κατά της πειρατείας (αγώνα που θεωρώ ιδιαίτερα σημαντικό) και εφόσον αυτή η πειρατεία αποτελεί μια πραγματική μάστιγα της κοινωνίας της πληροφορίας, γεγονός που γίνεται ακόμα περισσότερο εμφανές στο ψηφιακό περιβάλλον όπου τα αντίγραφα είναι και παραμένουν αντίστοιχης ποιότητας με τα πρωτότυπα. Η ιδιωτική αντιγραφή είναι ένα αναγνωρισμένο δικαίωμα του καταναλωτή. Οι δικαιούχοι είναι φυσικό να λαμβάνουν ως αντάλλαγμα μια δίκαιη αποζημίωση, καθώς τα πάντα είναι θέμα ισορροπίας. Για να παραμείνει πραγματικά ιδιωτικό το αντίγραφο, ο νομοθέτης οφείλει να χρησιμοποιήσει επαρκώς περιοριστική διατύπωση και να μην υπάρχει καμία αοριστία στη σύνταξη του ορισμού. Ως εκ τούτου, είμαι υπέρ ενός περιοριστικού ορισμού για το ιδιωτικό αντίγραφο.
Για να προστατεύσουν τα έργα από τα παράνομα αντίγραφα, οι δικαιούχοι πρέπει να έχουν τη δυνατότητα να χρησιμοποιήσουν τεχνικά μέσα προστασίας. Γι' αυτό, πρέπει να καταπολεμήσουμε τους λεγόμενους χάκερς, επιβάλλοντάς τους κυρώσεις για τα μέσα που προσφέρουν στο κοινό για την εξουδετέρωση αυτών των προστατευτικών μέτρων, παροτρύνοντας έτσι στην πειρατεία προστατευόμενων έργων.
Αυτό το νέο, συνεχώς μεταβαλλόμενο πλαίσιο προκαλεί πολλά ερωτήματα και ανησυχίες. Η οδηγία πρέπει να εξισορροπήσει τα συμφέροντα των καταναλωτών και τα συμφέροντα των δικαιούχων. Προσπαθεί να απαντήσει σ' αυτά τα ερωτήματα το συντομότερο δυνατό και κατά τρόπο αναγκαστικά ατελή.
Η προσαρμογή της εν λόγω οδηγίας, μετά από δύο χρόνια, θα μας επιτρέψει να προσδιορίσουμε τα κενά και τις αδυναμίες της, ενώπιον της θεαματικής εξέλιξης της κοινωνίας της πληροφορίας.

Marinho
Κύριε Πρόεδρε, στη χώρα μου συνηθίζεται να λέγεται ότι "μέχρι να πλύνουμε το πανέρι ξημέρωσε" , εννοώντας ότι οι συγγραφείς και οι καλλιτέχνες θα περιμένουν πολύ έως ότου αυτό το Κοινοβούλιο να έχει μια αναλαμπή συνείδησης σήμερα ή αύριο. Δηλαδή, κύριε Πρόεδρε, πιστεύουμε πως είναι δυνατό να βρεθεί το σημείο ισορροπίας μεταξύ του εκδημοκρατισμού της γνώσης που προσφέρουν οι νέες τεχνολογίες και που το Διαδίκτυο θέτει στη διάθεσή μας με το πάτημα ενός κουμπιού και της συνέχισης της δημιουργικότητας που θα εκλείψει λόγω της μη δίκαιης καταβολής της αξίας της.
Για αυτόν τον λόγο, δεν μπορούμε να ανεχτούμε σε αυτήν την πραγματική κοινωνική συζήτηση εικονικές αντιφάσεις που καλύπτουν δημαγωγικές αντιπαραθέσεις και οικονομικά συμφέροντα. Ας μην είμαστε αφελείς, κύριε Πρόεδρε. Η δημιουργία και η διάδοση είναι οικονομικές αξίες, πάντα ήταν και από αυτές προκύπτει η βάση της πνευματικής ιδιοκτησίας και των δικαιωμάτων μεταβίβασης. Δυστυχώς, η πρόταση της Επιτροπής και η κοινή θέση του Συμβουλίου παρουσιάζουν ένα κατακριτέο βαθμό αφέλειας. Εξ ονόματος της ελευθερίας της κατανάλωσης η κατανάλωση της τέχνης αντιτίθεται στην καλλιτεχνική δημιουργία, κατά τον ίδιο τρόπο που είναι αποδεκτή η χρήση της ελευθερίας της δημιουργίας εις βάρος της γνώσης και της πολιτισμικής ανάτασης των πολιτών. Οι νέες τεχνολογίες επικοινωνιών δεν είναι αντίπαλοι των διανοούμενων και των δημιουργών, αλλά δεν μπορούμε να πούμε ότι στον κυβερνοχώρο όπου ζούμε σήμερα η προστασία του πιο αδύνατου, ήτοι η προστασία του δημιουργού, σημαίνει την υπεράσπιση του μονοπωλίου. Ας μην θυσιάσουμε, στο όνομα των δικαιωμάτων των καταναλωτών, τα δικαιώματα των δημιουργών και κυρίως ας μην δεχόμαστε ότι η δημιουργία αμφισβητεί την τεχνολογία, που είναι και το προπατορικό αμάρτημα αυτού του κειμένου.
Κύριε Πρόεδρε, πέραν των πολλών προσπαθειών και κάποιων προόδων που οφείλονται στη στάση του εισηγητή μας, την οποία χαιρετίζω, δεν υπάρχει ακόμη ένα κείμενο που να εναρμονίζει τις τρεις θεμελιώδεις ελευθερίες του πολιτισμικού γίγνεσθαι: την ελευθερία της δημιουργίας, την ελευθερία της επικοινωνίας και την ελευθερία της κατανάλωσης. Αν δεν το επιτύχουμε σύντομα, η Ευρώπη θα στερηθεί κάποιες από τις ουσιαστικές της αξίες. Και οι γλώσσες μας, κύριε Πρόεδρε, θα αποτελέσουν ένα σχεδόν άχρηστο μέσο, αν στον βωμό της τεχνολογίας μείνουν μόνο οι στάχτες της ταυτότητας που ξεχωρίζει έναν οποιονδήποτε Ευρωπαίο στον κόσμο.

De Clercq
Κύριε Πρόεδρε, θα ήθελα καταρχήν να ευχαριστήσω τους συναδέλφους των διαφόρων Ομάδων για την παροχή των αναγκαίων 32 υπογραφών που μου επέτρεψαν να υποβάλω στην Ολομέλεια ορισμένες τροπολογίες. Είμαι πραγματικά πεπεισμένος ότι για ορισμένα σημαντικά ζητήματα θα πρέπει να προσπαθήσουμε να χρησιμοποιήσουμε τη θέση του Ευρωπαϊκού Κοινοβουλίου από την πρώτη ανάγνωση, την οποία είχαμε υιοθετήσει πριν από δύο ακριβώς χρόνια με πολύ μεγάλη πλειοψηφία. Αυτό αφορά κυρίως τους περιορισμούς για την ιδιωτική αντιγραφή, τη σαφή ρύθμιση της αναζήτησης δεδομένων on-line έτσι ώστε η ευθύνη των παροχέων του Διαδικτύου να καθορίζεται καλύτερα σύμφωνα με την οδηγία για το ηλεκτρονικό εμπόριο και, τέλος, τη δυνατότητα των κρατών μελών να υιοθετούν τεχνολογικά μέτρα προστασίας χωρίς να διαταράσσεται η εσωτερική αγορά.
Γιατί υποστηρίζω τη θέση αυτή; Καταρχήν, για λόγους αρχής. Υπάρχει τίποτα σημαντικότερο από την προστασία της ιδιωτικής ιδιοκτησίας; Υπάρχει τίποτα πιο προσωπικό από το προϊόν του ανθρώπινου ταλέντου, από την παραγωγή ενός πρωτότυπου έργου; Το Ευρωπαϊκό Κοινοβούλιο υπήρξε πάντοτε και θα πρέπει να παραμείνει ο θεματοφύλακας της ευρωπαϊκής πολιτιστικής κληρονομιάς, ακόμα και στην ψηφιακή εποχή. Εφόσον δεν θέσουμε τέλος στην απρόσκοπτη και αδιάκριτη αντιγραφή, αύριο δεν θα απομείνει τίποτα πλέον για να αντιγραφεί. Η απουσία προστασίας σημαίνει ως γνωστόν απουσία κινήτρων για περισσότερη δημιουργικότητα και καλλιτεχνική ανανέωση.
Η συζήτηση αυτή ξεπερνά ωστόσο τα ζητήματα αρχών και μόνο. Η αντιγραφή θα αποβεί εις βάρος της απασχόλησης. Τη στιγμή αυτή υπολογίζεται η απώλεια θέσεων εργασίας στην Ευρωπαϊκή Ένωση από την αντιγραφή cd σε εκατοντάδες χιλιάδες. Αλλά και το κράτος χάνει εισοδήματα. Το βελγικό κράτος και μόνο, το οποίο γνωρίζω καλά, υπολογίζει ότι υπέστη απώλειες ύψους ενός δισεκατομμυρίου φράγκων από ΦΠΑ, και το ίδιο ισχύει για όλα τα υπουργεία οικονομικών στα κράτη μέλη. Θα πρέπει να συνειδητοποιήσουμε ότι βρισκόμαστε στο χείλος του γκρεμού. Συμφωνώ με τον κ. Rothley. Πιστεύω ότι υπάρχουν αρκετοί λόγοι για να υποστηριχτούν οι τροπολογίες που υπέβαλα εγώ μαζί με πολλούς συναδέλφους. Σας ευχαριστώ εκ των προτέρων για την υποστήριξή σας.

Cederschiφld
Κύριε Πρόεδρε, κύριοι βουλευτές, η οδηγία αυτή έχει μεγάλη σημασία για την ανάπτυξη και την ανταγωνιστικότητα στην Ευρώπη, χρειάζεται ωστόσο η διατύπωσή της να μην δυσχεράνει και να μην καταστήσει ακριβότερη τη χρήση του Διαδικτύου. Εάν επιβάλουμε υψηλότερο κόστος στο ηλεκτρονικό εμπόριο και αυξήσουμε το κόστος σύνδεσης, η Ευρώπη αποκλείεται να καταστεί η ανταγωνιστικότερη οικονομία του πλανήτη σε 10 χρόνια, στόχος που ως γνωστόν καθορίστηκε στη Λισαβόνα.
Προκειμένου εμείς στο Κοινοβούλιο να ενισχύσουμε την εικόνα μας και την εμπιστοσύνη των πολιτών προς εμάς ως ευρωπαίοι νομοθέτες, θα πρέπει η ευρωπαϊκή νομοθεσία να χαρακτηρίζεται από συνέπειαη οδηγία περί ηλεκτρονικού εμπορίου και αυτή η οδηγία που συζητούμε θα πρέπει να συντονιστούν. Γι' αυτό δεν θα πρέπει να τροποποιήσουμε το άρθρο 5.1 ή την αιτιολογική σκέψη 33 - τα δικαιώματα του δημιουργού δεν θα πρέπει να καταστούν ένα δικαίωμα ευρεσιτεχνίας εξαιτίας των νέων τεχνικών.
Η καλή μας θέληση απέναντι στους κατόχους πνευματικών δικαιωμάτων δεν θα πρέπει να μας κάνει να δημιουργούμε νομοθεσία η οποία να περιορίζει την ελευθερία έκφρασης και την ελεύθερη ροή των πληροφοριών. Ο πήχης προκειμένου να απαγορεύεται ένας ανεξάρτητος εξυπηρετητής θα πρέπει να μπει πάρα πολύ ψηλά.
Εάν επιτηρούμε κάθε bit δεδομένων το οποίο διέρχεται από κάθε εξυπηρετητή κάθε δευτερόλεπτο, θα χάσουμε την αιτία η οποία κατέστησε το Διαδίκτυο τόσο αποτελεσματικό και αύξησε την παραγωγικότητα σε κράτη με υψηλή χρήση του Διαδικτύου, το γεγονός δηλαδή ότι ο καθένας μπορεί να συμμετέχει και να αποκτά πρόσβαση στη γνώση. Γι' αυτό παρακαλώ να υποστηρίξετε την τροπολογία 4.
Η νομοθεσία μας περί πνευματικών δικαιωμάτων θα πρέπει να στηρίζεται στο συγκεκριμένο έργο και στον καλλιτέχνη ο οποίος δικαιούται αποζημίωσης και όχι στην τεχνική μορφή. Τα τηλεοπτικά κανάλια θα πρέπει να επιλέγουν τα ίδια τι θα κάνουν με τα προγράμματά τους και τη μουσική που θέλουν να μεταδίδουν. Χρειάζεται να επιβληθεί ένα τέλος αντιγραφής για ραδιοτηλεοπτικές μεταδόσεις που μπορούν να μεταφέρονται στο ηλεκτρονικό δίκτυο, ειδάλλως στο μέλλον θα μπορούν τα δισκογραφικά μονοπώλια να κατευθύνουν τη μουσική προσφορά στο ραδιόφωνο και στην τηλεόραση. Γι' αυτό ζητώ να υποστηρίξετε τις τροπολογίες 31 και 32!
Τα δικαιώματα του δημιουργού δεν είναι κάτι το απόλυτοθα πρέπει να προβλέπονται παρεκκλίσεις. Γι' αυτό ελπίζω να υποστηρίξει το Σώμα παρεκκλίσεις υπέρ των βιβλιοθηκών και των ατόμων με ειδικές ανάγκες, έτσι ώστε να μην αποκλείουμε κανέναν από τις πληροφορίες, γιατί κάτι τέτοιο θα υπέσκαπτε τη δημοκρατία.
Καταλήγοντας: θα πρέπει να υποστηρίξουμε τις θέσεις μας για τη συμφωνία ΠΟΠΙ περί πνευματικής ιδιοκτησίας και να ψηφίσουμε με συνέπεια. Ελπίζω να υπάρξει μία θετική απόφαση, έτσι ώστε να αναλάβουμε τις ευθύνες μας σε διεθνές επίπεδο.

Berger
Κύριε Πρόεδρε, είμαστε ήδη στη δεύτερη ανάγνωση για το δίκαιο πνευματικής ιδιοκτησίας, αγωνιζόμαστε για βελτιώσεις της κοινής θέσης, και δεν θα έπρεπε να λησμονούμε ότι ανεξάρτητα από το αποτέλεσμα της αυριανής ψηφοφορίας ή από το αποτέλεσμα μίας απίθανης διαδικασίας συνδιαλλαγής, έχουμε επιτύχει αφενός πολύ λίγα, αφετέρου πάρα πολλά. Λίγα, γιατί δεν θα είναι υψηλός ο βαθμός εναρμόνισης του δικαίου πνευματικής ιδιοκτησίας στην Ευρωπαϊκή Ένωση, ουσιαστικά θα είναι λιγότερο υψηλός από ό,τι σε άλλους λιγότερο σημαντικούς τομείς. Οι εθνικές παραδόσεις είναι απλούστατα πολύ διαφορετικές, τα συμφέροντα των εμπλεκομένων είναι πολυσχιδή και αλληλοσυγκρουόμενα. Με δεδομένη όμως αυτήν την αφετηρία έχουμε επιτύχει ήδη πολλά, αν μπορέσει να γίνει δεκτή και να τεθεί σύντομα σε εφαρμογή η οδηγία στη μορφή της κοινής θέσης ή και βελτιωμένη από τροπολογίες που θα υιοθετήσουμε αύριο.
Τουλάχιστον τώρα διαθέτουμε μερικές κεντρικές έννοιες, οι οποίες θα ορισθούν κατά ενιαίο τρόπο. Δεν θα προσκρούει πλέον η πλήρης ανάπτυξη της κοινωνίας των πληροφοριών στην αβεβαιότητα για το νομικό πλαίσιο, και πλέον οι πνευματικοί δημιουργοί και οι εκπρόσωποί τους διαθέτουν μέσα για να προστατεύουν τα συμφέροντά τους. Πάνω απ' όλα όμως αναπτύσσονται ραγδαία οι τεχνολογικές δυνατότητες προστασίας. Ταυτόχρονα όμως πρέπει να εξασφαλίσουμε πρόσβαση για το ευρύ κοινό, προς όφελος της πολιτισμικής πολυμορφίας. Αυτό σημαίνει, μεταξύ άλλων, ότι δεν θα επιβαρύνεται περιττά ο καταναλωτής, δηλαδή ότι δεν θα χρειάζεται να βάζει πολλές φορές το χέρι στην τσέπη. Επίσης σημαίνει ότι η πολιτιστική κληρονομιά, η οποία επί παραδείγματι είναι αποθηκευμένη σε τηλεοπτικά αρχεία, θα είναι προσπελάσιμη και ότι οι βιβλιοθήκες θα μπορούν να εκπληρώσουν το πολύτιμο έργο τους και σε απευθείας σύνδεση στο δίκτυο.
Όπως και άλλοι συνάδελφοι φρονώ ότι το αποτέλεσμα της ψηφοφορίας στην Επιτροπή Νομικών Θεμάτων μετατόπισε κατά τι την πολυσυζητημένη ισορροπία υπέρ των εξαιρέσεων, και ως εκ τούτου ελπίζω ότι θα εγκριθούν τουλάχιστον κάποιες από τις τροπολογίες που υπέβαλε η Ομάδα μου.

Graηa Moura
Κύριε Πρόεδρε, ως συγγραφέας και μέλος της Πορτογαλικής Ένωσης Συγγραφέων ενδιαφέρομαι προσωπικά για ένα θέμα στο οποίο επίσης διακυβεύεται ο ίδιος ο πολιτισμικός άξονας της ευρωπαϊκής οικοδόμησης. Δεν έχει νόημα η Ευρώπη να διακηρύττει την ουσιαστική αξία του πολιτισμικού και γλωσσολογικού πλουραλισμού και παράλληλα να του στερεί τον λόγο ύπαρξης. Δεν γνωρίζω ούτε ένα συγγραφέα στην Ευρώπη που να συμφωνεί με τις αλλαγές δέσμευσης όσον αφορά την ιδιωτική αντιγραφή. Αυτό σημαίνει κάτι. Και θα ήθελα επίσης να πω πως θα ήταν καλύτερο η οδηγία να ικανοποιούσε τώρα τους δημιουργούς και έπειτα, εντός δεκαοκτώ μηνών, να αναθεωρηθεί.
Το μεγαλύτερο μέρος των προβλεπόμενων εξαιρέσεων όσον αφορά το δικαίωμα του δημιουργού ανοίγει πληγές που δεν επουλώνονται ποτέ, οδηγώντας στην ανεξέλεγκτη και αχαλίνωτη εξάπλωση των καταχρήσεων. Όσο περισσότερες είναι οι προβλεπόμενες εξαιρέσεις, τόσο περισσότερο αποδυναμώνεται το δικαίωμα ρύθμισης, και όσο περισσότερες είναι οι προαιρετικές εξαιρέσεις, τόσο περισσότερο βλάπτεται η ομογενοποίηση και ο συντονισμός των εθνικών οργανώσεων σχετικά με το εν λόγω θέμα. Είναι μείζονος σημασίας ο περιορισμός της έκτασης των εξαιρέσεων. Δεν αρκεί να αγνοήσουμε τη χρήση των αντιγράφων για άμεσους ή έμμεσους εμπορικούς σκοπούς. Πάρα πολλές φορές χρησιμοποιούνται για μη συνηθισμένους σκοπούς· η ανταλλαγή, το χρησιδάνειο, η προσφορά αποτελούν άλλες τόσες αιτίες της ανεξέλεγκτης εξάπλωσης άλλων αντιγράφων με σοβαρές επιπτώσεις στους δημιουργούς και τους εκδότες.
Αν η έννοια της ιδιωτικής χρήσης δεν επιβάλλει τη σύμπτωση με το ατομικό επίπεδο ή την εξουσιοδότηση της δημιουργίας αντιγράφου από το δημιουργό του, αντί να επιλύει τα κύρια προβλήματα, η οδηγία θα συνεχίσει να παροτρύνει στην πλέον ανεξέλεγκτη πειρατεία. Τελειώνω, αναφέροντας ένα τμήμα του σχετικού μηνύματος που έλαβα από διάφορους πορτογάλους συγγραφείς, μεταξύ των οποίων και ο βραβευμένος με το Βραβείο Νόμπελ Josι Saramago: «Ως καλλιτέχνες μας απασχολεί ιδιαιτέρως τα μη εξουσιοδοτημένα παράνομα πειρατικά αντίγραφα να μην υπονομεύουν κατά τρόπο αποφασιστικό το μέσο διαβίωσης όλων όσων ανήκουν στην κοινωνία των δημιουργών. Εκείνοι που δεν έχουν καμία σχέση με τη δημιουργία θα απολαμβάνουν τους ξένους καρπούς χωρίς να έχουν συμβάλλει στην παραγωγή τους, εκτός και αν τα ιδιωτικά αντίγραφα διατηρήσουν το καθεστώς τους ως τέτοια."

McCarthy
) Κύριε Πρόεδρε, πρέπει να είμαστε σαφείς όσον αφορά τους στόχους που επιδιώκουμε με αυτήν την οδηγία. Η οδηγία αυτή, ως μέρος της νομοθεσίας περί πνευματικής ιδιοκτησίας, θα πρέπει να επιχειρήσει να συμπεριλάβει δομές για την αποζημίωση της δημιουργικής βιομηχανίας, η οποία μόνο στο δικό μου κράτος μέλος συνεισφέρει 60 δισ. στερλίνες στην εθνική μας οικονομία και 8 δισ. στερλίνες από εξαγωγές. Απασχολεί επίσης 1,4 εκατομμύρια άτομα. Ταυτόχρονα δεν πρέπει να απαγορεύσουμε ή να περιορίσουμε το δικαίωμα πρόσβασης των νόμιμων χρηστών. Η άποψη αυτή συμπορεύεται με το σχέδιο δράσης της ΕΕ και την επερχόμενη Σύνοδο Κορυφής της Στοκχόλμης.
Είναι γεγονός ότι το τζίνι του Διαδικτύου βγήκε από το μπουκάλι. Δεν μπορούμε να σταματήσουμε την τεχνολογία, ούτε όμως να επιτρέψουμε να καταργηθεί το δικαίωμα πνευματικής ιδιοκτησίας ή να επιτραπεί η κατάχρησή του από πειρατές, παράσιτα και μαζικές παράνομες αντιγραφές. Η χθεσινή απόφαση σχετικά με το Napster έδειξε σαφώς ότι τα πνευματικά δικαιώματα πρέπει να εφαρμόζονται και στον κυβερνοχώρο. Δεν πρέπει να ενθαρρύνουμε τον κόσμο να παραβιάζει τα δικαιώματα πνευματικής ιδιοκτησίας.
Η σύνθεση των συμβιβαστικών τροπολογιών που κατατέθηκαν από τον εισηγητή διατηρεί μια αποτελεσματική ισορροπία ανάμεσα στους κατόχους πνευματικών δικαιωμάτων και στους χρήστες. Οι εξαιρέσεις που υπάρχουν στο άρθρο 5 σημαίνουν ότι οι γενναιόδωρες διατάξεις που ισχύουν στο ΗΒ θα εξακολουθήσουν να συνδράμουν τους χρήστες με ειδικές ανάγκες και να διασφαλίζουν ότι σχολεία, βιβλιοθήκες και ερευνητικά και εκπαιδευτικά ιδρύματα μπορούν να πραγματοποιούν ιδιωτικές αντιγραφές. Στο ΗΒ επίσης αντιγράφουμε προγράμματα ώστε να μπορούμε να τα παρακολουθήσουμε όποτε και όπου επιλέξουμε και, φυσικά, αυτό δεν πρέπει να αλλάξει.
Είναι λυπηρό ωστόσο το γεγονός ότι ορισμένες περιττές και άχρηστες τροπολογίες παρεισήφρησαν στο τελευταίο στάδιο της επεξεργασίας στην επιτροπή. Αναφέρομαι στις εξής: τροπολογία αρ. 11, η οποία επιχειρεί να παραχωρήσει εξαιρέσεις στις ραδιοτηλεοπτικές εταιρείες, των οποίων δεν χαίρει κανένας άλλος και οι οποίες θα περιόριζαν τα δικαιώματα καλλιτεχνών και ερμηνευτών, παραβιάζοντας τη συνθήκη της Παγκόσμιας Οργάνωσης Πνευματικής Ιδιοκτησίας (ΠΟΠΙ)· και τροπολογία αρ. 4 η οποία, στο δεύτερο μέρος της, εισάγει έναν περιττό και αδικαιολόγητο περιορισμό της ελευθερίας των εθνικών δικαστηρίων να αποφασίζουν πώς θα χειριστούν τις δικαστικές εντολές, ιδιαίτερα όσον αφορά την πειρατεία και τις τροποποιήσεις των τελών. Αν και οι προθέσεις είναι αγαθές, δεν μπορούμε να υποστηρίξουμε αυτήν την προσέγγιση γιατί θα μπορούσε να ερμηνευτεί, υπό την ευρεία έννοια, ότι θα πρέπει πάντα να επιβάλλονται τέλη κάθε φορά που δεν υπάρχουν τεχνολογικά μέτρα προστασίας. Στο ΗΒ δεν υπάρχει σύστημα τελών και δεν θέλουμε να καθιερωθεί κάτι τέτοιο από την πίσω πόρτα.
Τέλος, όπως και με κάθε νομοθεσία σχετικά με το Διαδίκτυο που κατατίθεται ενώπιον του Σώματος, θα πρέπει να χρησιμοποιήσουμε τις διατάξεις της οδηγίας, την αναθεωρητική ρήτρα στο άρθρο 12 και το ρόλο της επιτροπής επαφών για να αποτρέψουμε τόσο την κατάχρηση της ιδιωτικής αντιγραφής όσο και οποιαδήποτε κατάχρηση ή περιορισμό της νόμιμης χρήσης.

Wuermeling
Κύριε Πρόεδρε, αξιότιμοι κυρίες και κύριοι, αγαπητοί συνάδελφοι, θα ήθελα και εγώ να ευχαριστήσω τον εισηγητή. Είναι αξιοθαύμαστη η ηρεμία και άνεση με την οποία διέσχισε αυτή την πολύβουη αγορά των συμφερόντων. Για την ομάδα πίεσης έγινε ήδη λόγος. Ήταν βέβαια σκληρή η αντιπαράθεση, αλλά συνολικά, πιστεύω, ήταν δίκαιη. Ευχαριστώ και γι' αυτό!
Έγινε πολύς λόγος για μία ισορροπία. Φοβούμαι ότι η ισορροπία την οποία χρειαζόμαστε, δεν εξασφαλίστηκε ακόμη με την κοινή θέση. Η οδηγία αποβαίνει ενίοτε εις βάρος της εσωτερικής αγοράς, εις βάρος του καταναλωτή και εις βάρος της καινοτομίας. Εις βάρος της εσωτερικής αγοράς αποβαίνει γιατί κατά βάση μόνο εξωραϊστική λειτουργία έχει η εναρμόνιση, καθώς τα κράτη μέλη προασπίζονται με νύχια και με δόντια τα παραδοσιακά συστήματα αμοιβής, τα οποία δεν ταιριάζουν πλέον στο ψηφιακό κόσμο. Αυτό προσπαθούμε να αποτρέψουμε με την τροπολογία υπ' αριθμ. 12, όπου προτείνουμε να υποβάλουν τα κράτη μέλη τουλάχιστον νέα συστήματα αμοιβής, για να προετοιμαστεί μία σύσταση.
Η οδηγία αποβαίνει επίσης εις βάρος του καταναλωτή, καθώς δεν αποκλείεται να πληρώσει ο καταναλωτής όταν αγοράζει ένα δίσκο ακτίνας ή ένα ψηφιακό δίσκο βίντεο για τους οποίους καταβάλει τέλος. Όταν όμως θέλει όντως να κατασκευάσει αντίγραφο, ενδέχεται να είναι τα σχετικά δεδομένα κλειδωμένα με προστασία από αντιγραφή, και τα κράτη μέλη δεν δεσμεύονται να αναλάβουν δράση κατά τέτοιων συστημάτων προστασίας από αντιγραφή εναντίων νομίμων αντιγράφων. Και η κοινή θέση αποβαίνει κατά των καινοτομιών, διότι επιδιώκει απεγνωσμένα να περισώσει τα συστήματα των κατ' αποκοπήν τελών και μέσα στο ψηφιακό μέλλον, παρότι η νέα τεχνολογία καθιστά ουσιαστικά περιττά τα κατ' αποκοπήν τέλη, καθώς με την προστασία από αντιγραφή είναι δυνατό να καταβάλλεται απευθείας στο δημιουργό η αμοιβή για τα αντίγραφα, δυνατότητα που είναι και η δικαιότερη. Πρόκειται για μία οδηγία για την Ευρώπη των πολιτών. Προσφέρει στον πολίτη ασφάλεια και δίκαιη κατανομή δικαιωμάτων στον ψηφιακό κόσμο.

Villiers
Κύριε Πρόεδρε, βλέπω με χαρά ότι τόσο η Επιτροπή Νομικών Θεμάτων όσο και ο εισηγητής αποδέχτηκαν ότι δεν είναι φρόνιμο να ανοίξουν πάλι πολλά ζητήματα σ' αυτόν τον τομέα και ότι πολλά από όσα επιτεύχθηκαν στην κοινή θέση αντικατοπτρίζουν μια ισορροπία σ' αυτό το σύνθετο πρόβλημα. Ελπίζω ακόμα ότι το Σώμα θα περιορίσει τον αριθμό των τροπολογιών που θα ψηφιστούν και δεν θα παρέμβει ιδιαίτερα στην κοινή θέση.
Είναι μια οδηγία την οποία οι Βρετανοί Συντηρητικοί και εγώ χαιρετίζουμε γιατί είναι πολύ σημαντικό να προστατευτούν κατάλληλα τα δημιουργικά δικαιώματα και έργα των ευρωπαίων πολιτών στην ψηφιακή εποχή και αυτή η οδηγία τους παρέχει αυτή την προστασία. Πρόκειται για μία ανάγκη ουσιαστικής σημασίας, όχι μόνο γιατί υπάρχει μια τεράστια μουσική και κινηματογραφική βιομηχανία, αλλά και μία πολύ επιτυχημένη βιομηχανία ηλεκτρονικών παιχνιδιών, η οποία αποτελεί τεράστια πηγή εισοδήματος για το Ηνωμένο Βασίλειο και για άλλες χώρες της ΕΕ.
Οι Βρετανοί Συντηρητικοί όμως υποστηρίζουν απόλυτα και τα δικαιώματα εκείνων που επωφελούνται από τις εξαιρέσεις δημοσίου συμφέροντος. Ομάδες όπως τα άτομα με ειδικές ανάγκες, συμπεριλαμβανομένων των τυφλών οι οποίοι πρέπει να έχουν πρόσβαση σε υλικό που έχει συνταχθεί με το σύστημα Μπράιγ για να έχουν πρόσβαση στο Διαδίκτυο, ομάδες όπως οι ερευνητές, τα πανεπιστήμια και οι βιβλιοθήκες: αυτές οι εξαιρέσεις όσον αφορά τα πνευματικά δικαιώματα έχουν εξαιρετική σημασία για την προώθηση της έρευνας, η οποία είναι τόσο σημαντική για την ευρωστία της οικονομίας μας. Μια λιγότερο προβεβλημένη εξαίρεση, αλλά σημαντική από οικονομική άποψη, είναι το δικαίωμα αντίστροφης μεταγλώττισης του λογισμικού των υπολογιστών. Απορρίπτουμε συνολικά αυτές τις τροπολογίες που στόχος τους είναι να εμποδίσουν τη χρήση των εξαιρέσεων δημοσίου συμφέροντος. Συνεπώς, αποδεχόμαστε την ανάγκη να γίνει πιο αυστηρή η διατύπωση του άρθρου 6 (παράγραφος 4), να αποσαφηνιστεί ο ρόλος του και να περιοριστεί στις πραγματικά διαλογικές υπηρεσίες κατ' αίτησιν.
Στη συνέχεια υπάρχει άλλη μια εξαίρεση, περισσότερο αμφισβητήσιμη, η κοινή ιδιωτική αντιγραφή. Διαπιστώνουμε με ικανοποίηση ότι οι κανόνες έχουν γίνει πιο αυστηροί ώστε να προλαμβάνεται η κατάχρηση και να μην υπάρχουν περιθώρια για πειρατική χρήση: έχετε την υποστήριξή μας σ' αυτό το θέμα.
Τέλος θα ήθελα να εκφράσω μερικές επιφυλάξεις για την τροπολογία αρ. 11. Εάν περάσει αυτή η τροπολογία, πολύ φοβάμαι ότι οι ραδιοτηλεοπτικοί φορείς θα είναι σε πλεονεκτικότερη θέση. Παίρνουν κάτι χωρίς να δίνουν τίποτα. Νομίζω πως αυτό ξεφεύγει λίγο από την κοινή θέση, και, εκτός αν κάποιος με πείσει για το αντίθετο, θα εξακολουθήσω να έχω σοβαρές επιφυλάξεις για την τροπολογία αρ. 11. Έχουμε μια ορθή και ισόρροπη θέση και φοβάμαι ότι η τροπολογία αρ. 11 μπορεί να ανατρέψει αυτή την ισορροπία προς λάθος κατεύθυνση.

 Niebler
Κύριε Πρόεδρε, αξιότιμοι κυρίες και κύριοι, αξιότιμοι συνάδελφοι, η κοινή θέση με τις τροποποιήσεις της Επιτροπής Νομικών Θεμάτων και Εσωτερικής Αγοράς επιδιώκει να δημιουργήσει μία δίκαιη ισορροπία μεταξύ των συμφερόντων των καλλιτεχνών, δημιουργών και δικαιούχων και των συμφερόντων των καταναλωτών. Έτσι, η κοινή θέση ρυθμίζει σε ποιες περιπτώσεις μπορούν νόμιμα τρίτοι να κατασκευάζουν αντίγραφα προστατευομένων έργων όπως κειμένων, γραφικών, μουσικής ή ταινιών. Επί πλέον τα κράτη μέλη υποχρεούνται να εισαγάγουν νομικές διατάξεις περί προστασίας από την αντιγραφή.
Από πλευράς του καταναλωτή καθοριστικό είναι ότι εφεξής επιτρέπονται τα αντίγραφα για ιδιωτική χρήση. Υπάρχουν, όπως πλειστάκις ειπώθηκε, διαφορετικές θεωρήσεις ως προς το τι θεωρείται αντίγραφο για ιδιωτική χρήση. Πιστεύω ότι θα πρέπει να ληφθεί υπόψη γι' αυτόν τον ορισμό και το οικείο περιβάλλον. Αυτό σημαίνει ότι η πρόταση διατύπωσης που απεδέχθη η Επιτροπή Νομικών Θεμάτων και Εσωτερικής Αγοράς έχει την αμέριστη υποστήριξή μου.
Από την οπτική γωνία του καταναλωτή είναι εντέλει σημαντικό ότι μπορούν πλέον να εισαχθούν νέα συστήματα αμοιβής, δηλαδή τέλη σε μηχανήματα ή μέσα αποθήκευσης δεδομένων, εφόσον αποσκοπούμε σε ένα πανευρωπαϊκό επίπεδο αμοιβής. Το να ακολουθεί μία πορεία μόνο του ένα κράτος, όπως επί παραδείγματι με τα επονομαζόμενα τέλη προσωπικού υπολογιστή, που διαρκώς συζητούνται στα κράτη μέλη, δεν θα έχει ως αποτέλεσμα παρά μόνο την αύξηση της τιμής των μηχανημάτων. Η Επιτροπή Νομικών Θεμάτων και Εσωτερικής Αγοράς έχει υποβάλει και εδώ προτάσεις, τις οποίες παρακαλώ να υποστηρίξει αύριο η Ολομέλεια.
Εντέλει στην οδηγία ρυθμίζεται αν ραδιοτηλεοπτικοί φορείς δικαιούνται στο μέλλον να διαθέτουν τις παραγωγές αρχείου που διαθέτουν κατά ζήτηση, ή αν θα πρέπει πρώτα να αποκτήσουν συμβατικά τα δικαιώματα αυτά από τους άλλους συμμετέχοντες στις τηλεοπτικές παραγωγές.
Τα αρχεία των ραδιοτηλεοπτικών φορέων είναι απροσμέτρητης καλλιτεχνικής και ιστορικής αξίας. Για το λόγο αυτό, θα πρέπει να κάνουμε το παν ώστε να καταστούν αυτά τα αρχεία προσπελάσιμα μέσω δικτύου. Έτσι παρακαλώ πολύ να υποστηρίξετε το άρθρο 11, και εδώ συμφωνώ και με τη συνάδελφο, κ. Villiers. Πιστεύω ότι είναι θεμιτό να εξασφαλιστεί μία ειδική ρύθμιση για τις δημόσιες ραδιοτηλεοράσεις.

Palacio Vallelersundi
Κύριε Πρόεδρε, καταρχάς, ζητώ συγνώμη, που καθυστέρησα να έρθω σ' αυτή την συζήτηση. Συμμετείχα σε μία άλλη συνεδρίαση και γι' αυτόν τον λόγο λαμβάνω το λόγο τελευταία, παρά το γεγονός ότι έχω την τιμή να είμαι υπεύθυνη για αυτή την έκθεση εξ ονόματος της Ομάδας του Ευρωπαϊκού Λαϊκού Κόμματος.
Κύριε Πρόεδρε, τα πρώτα μου λόγια είναι λόγια ευγνωμοσύνης, και μπορώ να προσθέσω επίσης τις ευχαριστίες μου ως πρόεδρος την επιτροπής, για το έργο που πραγματοποίησε ο εισηγητής. Δεν είναι απλή ρητορεία. Πιστεύω ότι δεν είναι εύκολο να βρούμε μία πιο σύνθετη έκθεση, στην οποία ασκήθηκαν - και χρησιμοποιώ το ρήμα με όλη τη σημασία που του αποδίδει η ισπανική γλώσσα - οι πιέσεις όλων των ομάδων συμφερόντων, που αγωνίστηκαν με όλα τα θεμιτά μέσα για να καταφέρουν να υιοθετηθούν οι θέσεις τους από τις διάφορες πολιτικές ομάδες. Πιστεύω ότι σε ελάχιστες εκθέσεις έχουμε δεχτεί, δεν πρόκειται να πω τόνους, αλλά οπωσδήποτε τόσα μέτρα χαρτί σε φαξ και ηλεκτρονικό ταχυδρομείο όπως στην προκείμενη. Ο εισηγητής κατάφερε να ξεπεράσει με μαεστρία αυτά τα δύσκολα εμπόδια. Είχε την επίγνωση, σε κάθε στιγμή, ότι ένας εισηγητής είναι εισηγητής μίας επιτροπής, και όχι εισηγητής μιας Ομάδας ή μιας θέσης. Είμαι ικανοποιημένη από το γεγονός ότι οι τροπολογίες που υποβλήθηκαν από τον εισηγητή υποστηρίχθηκαν με μια ευρύτατη πλειοψηφία στην Επιτροπή Νομικών Θεμάτων.
Τώρα, κύριε Πρόεδρε, επιτρέψτε μου ορισμένες παρατηρήσεις, που θα είναι επανάληψη των όσων ήδη ειπώθηκαν, διότι πραγματικά σ' αυτό το σημείο της συζήτησης έχουν ήδη ειπωθεί όλα. Αυτή η οδηγία επικρίνεται πολύ και είναι πράγματι μια οδηγία που προκαλεί επικρίσεις. Όμως αφορά μία υπόθεση για την οποία, όπως τόσες φορές συμβαίνει στο ευρωπαϊκό οικοδόμημα, το βέλτιστο είναι ο εχθρός του εφικτού. Ξεκινάμε, όπως ήδη ελέχθη, από μία κατάσταση απόλυτης απόκλισης μεταξύ του δικαίου των διαφορετικών κρατών μελών, όπου πραγματικά η έννοια του δικαιώματος του δημιουργού, και το φάσμα των υποχρεώσεων και των δικαιωμάτων που συνεπάγεται αυτή η έννοια στο δίκαιό μας, δεν εμφανίζεται καν. Δεν είναι ότι απλά δεν συμπίπτει αλλά ότι ούτε καν εμφανίζεται. Η προσπάθεια εναρμόνισής της είναι μια υπερβολή.
Αυτή η οδηγία είναι ένα πρώτο βήμα, αλλά το Κοινοβούλιο δέχθηκε αυτό το παιχνίδι από την πρώτη ανάγνωση, και κατά συνέπεια πρέπει να είναι συνεπές ως προς αυτό και κατά την δεύτερη ανάγνωση να τηρήσει την ίδια γραμμή. Στην πρώτη ανάγνωση θα μπορούσαμε να είχαμε κάνει ριζοσπαστικές προτάσεις όμως το Κοινοβούλιο αυτό είχε αντίθετη γνώμη και δέχθηκε μία οδηγία γεμάτη εξαιρέσεις. Αυτή την στιγμή, οι τροπολογίες της Επιτροπής Νομικών Θεμάτων, συγκεντρωμένες σε μία άλλη αξιοσημείωτη τροπολογία που αξίζει να ψηφιστεί, βελτιώνουν αυτή την οδηγία σε ορισμένα βασικά σημεία όπως η ιδιωτική αντιγραφή. Παραπέμπω σε όσα ήδη ελέχθησαν σχετικά. Και την βελτιώνουν, κάνοντάς την εν ολίγοις, ένα πρώτο βήμα μιας εναρμόνισης που θα πρέπει να ολοκληρωθεί με τον καιρό, ένα πρώτο βήμα που επιπλέον μας επιτρέπει να εκπληρώσουμε τις διεθνείς μας δεσμεύσεις, δεδομένου ότι μέχρι να εφαρμοστεί αυτή η οδηγία οι συνθήκες της Παγκόσμιας Οργάνωσης Πνευματικής Ιδιοκτησίας δεν θα μπορέσουν να τεθούν σε ισχύ. Αυτό συνιστά επίσης μία σημαντική ευθύνη στις μέρες μας που γίνεται τόσος λόγος για την παγκοσμιοποίηση.

Bolkestein
. (EN) Κύριε Πρόεδρε, σας ευχαριστώ που μου δίνετε το λόγο για αυτό το σημαντικό θέμα. Θα ήθελα να αρχίσω λέγοντας ότι η συζήτηση για αυτό το θέμα τράβηξε σε μάκρος, όπως επεσήμανε πριν από λίγο ο κ. Boselli - νομίζω ότι μίλησε για τρία χρόνια. Αυτό δείχνει τη σημασία, καθώς και την αμφιλεγόμενη φύση της παρούσας πρότασης.
Μετά από μακρές συζητήσεις, στις οποίες το Κοινοβούλιο διαδραμάτισε έναν πολύ εποικοδομητικό ρόλο, συνεδριάζουμε σήμερα για να εξετάσουμε κάτι που ελπίζω να είναι ένας ισορροπημένος συμβιβασμός. Τώρα πρέπει να συμφωνήσουμε όσο το δυνατόν συντομότερα σε μια δέσμη κανόνων για τα δικαιώματα του δημιουργού και τα συγγενικά δικαιώματα στην κοινωνία της πληροφορίας σε ευρωπαϊκό επίπεδο, προκειμένου να αυξηθεί η ανταγωνιστικότητα της Κοινότητας και να υλοποιήσουμε τις υποχρεώσεις μας σε διεθνές επίπεδο. Αυτή η οδηγία θα αποτελέσει τον ακρογωνιαίο λίθο ενός εναρμονισμένου νομικού πλαισίου για τα δικαιώματα δημιουργού, ιδιαίτερα σε ένα ψηφιακό περιβάλλον. Με αυτή την ιδιότητα ανήκει σε εκείνα τα μέτρα για τα οποία η Σύνοδος της Λισαβόνας στο τέλος του περασμένου χρόνου μας έθεσε μια σαφή προθεσμία.
Η Κοινότητα χρειάζεται ένα τέτοιο πλαίσιο αν δεν θέλει να μείνει πίσω σε σχέση με τους κύριους εμπορικούς εταίρους της και, όπως επισημάνθηκε σήμερα το απόγευμα, έχουμε ήδη μείνει πίσω από τις Ηνωμένες Πολιτείες. Επιπλέον, χωρίς την εφαρμογή ενός τέτοιου πλαισίου, οι κάτοχοι των δικαιωμάτων και οι χρήστες δεν μπορούν να ανταποκριθούν στις νέες προκλήσεις που θέτει η τεχνολογία στην αγορά.
Η έγκριση και η εφαρμογή αυτής της οδηγίας είναι επίσης απαραίτητη προϋπόθεση για την Ευρωπαϊκή Ένωση προκειμένου να κυρώσει γρήγορα τις δυο Συνθήκες ΠΟΠΙ οι οποίες εγκρίθηκαν το 1996. Εδώ φέρουμε μια μεγάλη ευθύνη καθώς η θέση σε ισχύ των Συνθηκών ΠΟΠΙ εξαρτάται σε μεγάλο βαθμό από την παρούσα οδηγία και ως εκ τούτου από εμάς. Η επίσημη απόφαση για την κύρωση των συνθηκών εγκρίθηκε από το Συμβούλιο στις 16 Μαρτίου 2000. Το Κοινοβούλιο έχει ήδη προσυπογράψει την απόφαση αυτή αλλά, χωρίς αυτή την οδηγία, ούτε εμείς αλλά ούτε και τα κράτη μέλη μπορούμε να κινηθούμε προς την κύρωση αυτών των συνθηκών.
Το Κοινοβούλιο έχει διαδραματίσει έναν σημαντικό ρόλο διαμέσου της νομοθετικής διαδικασίας. Οι σημαντικές αλλαγές που προστέθηκαν σε αυτή την οδηγία μετά την πρώτη ανάγνωση αντικατοπτρίζουν σαφώς την επιρροή του Κοινοβουλίου. Χαιρετίζουμε την εποικοδομητική προσέγγιση του εισηγητή, κ. Boselli, και της προέδρου της Επιτροπής Νομικών Θεμάτων, κ. Palacio - την οποία έχουμε την ιδιαίτερη χαρά να βλέπουμε πάλι εδώ σήμερα - καθώς και των μελών της επιτροπής της οποίας προεδρεύει η κ. Palacio. Έδειξαν ότι έχουν μια έντονη αντίληψη εκτίμησης των ζητημάτων που διακυβεύονται στην παρούσα οδηγία, μειώνοντας τις τροπολογίες σε 15. Οι περισσότερες από αυτές τις τροπολογίες ήταν όντως συμβιβαστικές τροπολογίες, επίσης για κρίσιμα ζητήματα. Η Επιτροπή εκτιμά τις προσπάθειες που έγιναν από τον εισηγητή σχετικά με την ιδιωτική αντιγραφή και από την Επιτροπή Νομικών Θεμάτων που ψήφισε να μην τροποποιηθεί η εξαίρεση για το τεχνικό αντίγραφο.
Η Επιτροπή είναι σε θέση να δεχθεί όλες τις συμβιβαστικές τροπολογίες. Έχουμε, ωστόσο, ορισμένες ανησυχίες για κάποιες από τις υπόλοιπες τροπολογίες που έχουν ψηφιστεί. Θα πω στη συνέχεια δυο λόγια, εν συντομία φυσικά, για καθεμία από τις τροπολογίες αυτές.
Πρώτον, σχετικά με την τροπολογία αριθ. 2. Αφορά τα συστήματα αμοιβής και τα προϊόντα στα οποία εφαρμόζονται, παρόλο που τα συστήματα αυτά είναι εκτός του πεδίου εφαρμογής της οδηγίας. Η οδηγία αυτή απαιτεί τη δίκαιη αποζημίωση για ορισμένες από τις εξαιρέσεις, μια από τις οποίες είναι η ιδιωτική αντιγραφή. Το σύστημα της δίκαιης αποζημίωσης προβλέπει ευελιξία για τα κράτη μέλη, τους κατόχους δικαιωμάτων και τους χρήστες προκειμένου να διαμορφώσουν την βάση επί της οποίας εφαρμόζονται οι εξαιρέσεις αυτές.
Η τροπολογία αριθ. 4 δεν σέβεται την αρχή της αναλογικότητας επειδή επιδιώκει να θέσει όρους για την λήψη προσωρινών μέτρων. Όμως στην οδηγία θίγεται ήδη επαρκώς το ζήτημα των κυρώσεων.
Η τροπολογία αριθ. 11, για την οποία θα μιλήσω απαντώντας σε ορισμένες παρατηρήσεις που έγιναν προ ολίγου, προσθέτει μια επιπλέον εξαίρεση για τους ραδιοτηλεοπτικούς φορείς, η οποία είναι καταρτισμένη με όρους που απορρίφθηκαν από το ίδιο το Κοινοβούλιο κατά την πρώτη ανάγνωση. Η προτεινόμενη εξαίρεση προχωράει πολύ μακριά και διακινδυνεύει να κάνει την Κοινότητα να αθετήσει τις διεθνείς της υποχρεώσεις βάσει των Συνθηκών ΠΟΠΙ, για τις οποίες η παρούσα οδηγία ισοδυναμεί με μέσο για την κύρωσή τους.
Η τροπολογία αριθ. 12 όπως σχεδιάστηκε τώρα, διακινδυνεύει να υπονομεύσει τις ίδιες εξουσίες της Επιτροπής για τη λήψη μέτρων όταν τα κράτη μέλη αναλαμβάνουν δράση που επηρεάζει τη λειτουργία της εσωτερικής αγοράς. Για το λόγο αυτό η Επιτροπή δεν μπορεί να την δεχθεί.
Η τροπολογία αριθ. 13 δεν προσθέτει τίποτα στο κείμενο του άρθρου 6, παράγραφος 4, το οποίο προβλέπει ήδη για την δίκαιη αποζημίωση για την αντιγραφή. Υπό το πρίσμα των παραπάνω, υποστηρίζουμε τις συμβιβαστικές τροπολογίες του εισηγητή και της Επιτροπής Νομικών Θεμάτων αλλά όχι τις τροπολογίες αριθ. 2, 4, 11, 12 και 13. Επιπλέον, μια σειρά συμπληρωματικών τροπολογιών, δηλαδή οι τροπολογίες αριθ. 16 ως 45, έχουν επίσης κατατεθεί στην Ολομέλεια. Η πλειονότητα των τροπολογιών αυτών έχει απορριφθεί από την Επιτροπή Νομικών Θεμάτων. Τρεις τροπολογίες, ωστόσο, δηλαδή οι τροπολογίες αριθ. 26, 27 και 28 είναι νέες.
Σε όλες τις περιπτώσεις, εντούτοις, τα θέματα τα οποία εγείρονται σε αυτές τις τροπολογίες έχουν εξεταστεί σε βάθος, όχι μόνο κατά την πορεία της δεύτερης αυτής ανάγνωσης, αλλά σε όλη τη διάρκεια του ιστορικού της παρούσας οδηγίας, τόσο από τις υπηρεσίες μου όσο και από τα κράτη μέλη. Όλες αυτές οι συμπληρωματικές τροπολογίες δεν είναι αποδεκτές από την Επιτροπή.
Θα ήθελα τώρα να ασχοληθώ πιο αναλυτικά με ορισμένα από τα ερωτήματα και τα σχόλια που έγιναν αυτό το απόγευμα. Πρώτα απ' όλα, υπάρχουν ερωτήσεις και παρατηρήσεις που έγιναν από τους κκ Medina Ortega, Manders και Echerer σχετικά με την ιδιωτική αντιγραφή και τη χρήση των λέξεων "για ιδιωτική χρήση" . Το ερώτημα είναι: πρέπει ή όχι να υποστηρίξει η Επιτροπή την τροπολογία αριθ.5 και αν ναι, γιατί; Απαντώντας σε αυτή την ερώτηση, θα ήθελα να πω ότι η Επιτροπή είναι της άποψης ότι η τροπολογία αριθ. 5 παρέχει μεγαλύτερη ασφάλεια για τους κατόχους των δικαιωμάτων, ενώ συγχρόνως επιτρέπει την νόμιμη ιδιωτική αντιγραφή με τρόπο που είναι εφαρμόσιμος τόσο από τα κράτη μέλη όσο και από τους κατόχους των δικαιωμάτων και διευκρινίζει τι είναι εμπορικό συμπεριλαμβάνοντας σκοπούς που είναι τόσο άμεσοι όσο και έμμεσοι.
Υπάρχουν αρκετές εγγυήσεις στην παρούσα οδηγία που προσδιορίζουν το βαθμό στον οποίο μπορεί να λάβει χώρα η ιδιωτική αντιγραφή και να λειτουργήσει συνεπώς ως αποτροπή για την πειρατεία. Αυτό ισχύει ειδικά σε σχέση με την προστασία των τεχνολογικών μέτρων. Η Επιτροπή έχει την άποψη ότι η αναφορά στην "ιδιωτική χρήση" είναι μια πολύ περιορισμένη διατύπωση και θα προκαλούσε δυσκολίες στην εφαρμογή ιδιαίτερα στον ιδιωτικό τομέα.
Στη συνέχεια έχουμε την ερώτηση και ένα σχόλιο που έκανε ο κ. Manders σχετικά με το άρθρο 5 και συγκεκριμένα για τις λέξεις "παροδική" και "περιστασιακή" . Σχετικά με το σημείο αυτό, το άρθρο 5, παράγραφος 1, είναι στο επίκεντρο της προσοχής όλων των θεσμικών οργάνων. Πολλές τροπολογίες κατατέθηκαν τόσο στην Επιτροπή Νομικών Θεμάτων όσο και εδώ στην Ολομέλεια και προτείνουν την αλλαγή του κειμένου της κοινής θέσης. Η Επιτροπή Νομικών Θεμάτων πολύ συνετά απέρριψε όλες αυτές τις τροπολογίες όταν ψήφισε στις 6 Φεβρουαρίου 2001 και η Επιτροπή δέχθηκε το κείμενο της κοινής θέσης, το οποίο δηλώνει ότι οι ενέργειες της αναπαραγωγής, προκειμένου να εξαιρεθούν, πρέπει να είναι παροδικές ή περιστασιακές και ότι πρέπει να αποτελούν ουσιώδες τμήμα μιας τεχνολογικής διαδικασίας. Η Επιτροπή προτιμά το "ή" από το "και" σε αυτό το περιβάλλον κειμένου, γιατί αν κάνουμε τις συνθήκες σωρευτικές προσθέτοντας το "και" μπορεί να κάνουμε την εξαίρεση υπερβολικά περιοριστική και λιγότερο λειτουργική. Επιπλέον, η συμπερίληψη του "ουσιώδους" φαίνεται να έχει νόημα, καθώς θα ήταν δύσκολο να δικαιολογηθεί γιατί η εξαίρεση πρέπει να ευνοεί τις ενέργειες αναπαραγωγής που δεν αποτελούν "ουσιώδες" τμήμα τεχνολογικής διαδικασίας.
Το υπάρχον κείμενο του άρθρου 5, παράγραφος 1, μαζί με την ερμηνευτική καθοδήγηση που παρέχεται στην αιτιολογική σκέψη 33 εξασφαλίζει - κατά τη γνώμη της Επιτροπής - μια ικανοποιητική ισορροπία ανάμεσα στα δικαιώματα των κατόχων δικαιωμάτων και των έννομων συμφερόντων άλλων εμπλεκομένων μερών, όπως οι τηλεπικοινωνιακοί φορείς, οι χρήστες, οι καταναλωτές και άλλα μέρη.
Μαζί με το άρθρο 8 για τις επανορθώσεις και τις κυρώσεις, το άρθρο 5, παράγραφος 1, θα συμβάλλουν στην πρόβλεψη αποτελεσματικής προστασίας των δικαιωμάτων του δημιουργού κατά της πειρατείας και στην παράλληλη προώθηση της ομαλής λειτουργίας των δικτύων.
Συγκεκριμένα, δίνει στους παροχείς υπηρεσιών και πρόσβασης την αναγκαία νομική βεβαιότητα για τις δραστηριότητές τους στα δίκτυα. Απαντώντας στα σχόλια που έκαναν η κ. Fraisse, η κ. Villiers και ορισμένοι άλλοι σχετικά με την τροπολογία αριθ. 11, θα ήθελα να πω τα ακόλουθα. Υπάρχει ήδη μια εξαίρεση για τους ραδιοτηλεοπτικούς φορείς η οποία βασίζεται στην τροπολογία που εγκρίθηκε από το Κοινοβούλιο κατά την πρώτη ανάγνωση. Εισήγαγε μία νέα εξαίρεση για την λεγόμενη εφήμερη αναπαραγωγή. Η καθιέρωση μιας συμπληρωματικής εξαίρεσης όχι μόνο θα διατάρασσε την επιτευχθείσα ισορροπία των δικαιωμάτων, αλλά θα μπορούσε να οδηγήσει επίσης σε παραβίαση από τα κράτη μέλη των διεθνών υποχρεώσεων τους. Σχετικά με την τροπολογία αριθ.11, μια παρόμοια τροπολογία προτάθηκε κατά την πρώτη ανάγνωση. Η Επιτροπή δεν μπόρεσε να δεχθεί την τροπολογία αυτή καθώς διατάραζε την ισορροπία ανάμεσα στα ενεχόμενα μέρη και θα μπορούσε να προκαλέσει σοβαρές ζημίες σε δημιουργούς, καλλιτέχνες ερμηνευτές ή άλλους ενδιαφερόμενους δικαιούχους. Η Επιτροπή συμφωνεί με την κ. Fraisse, την κ. Villiers και σχεδόν όλους τους ομιλητές για την απόρριψη της τροπολογίας αυτής.
Θέλω να ευχαριστήσω την κ. Palacio για την υποστήριξή της σε όλη την πορεία της παρούσας πρότασης. Αν δεν είχε συμβάλλει με την ηγεσία και την καθοδήγησή της στην Επιτροπή Νομικών Θεμάτων δεν θα ήταν δυνατό να φέρουμε σε αίσιο τέλος τη διαδικασία της πρώτης και τώρα της δεύτερης ανάγνωσης, και η Επιτροπή της είναι υπόχρεη. Η Επιτροπή θα ήθελε επίσης να ευχαριστήσει τον εισηγητή και το Κοινοβούλιο γενικά για την εξαιρετική εργασία που επιτέλεσαν. Η κοινή θέση αντιπροσωπεύει τις απόψεις μιας ολόκληρης ομάδας αποκλινόντων συμφερόντων: των κοινοτήτων καλλιτεχνών και δημιουργών, της ακαδημαϊκής, εκπαιδευτικής και επιστημονικής κοινότητας καθώς και των ομάδων καταναλωτών και των οργάνων που εκπροσωπούν κοινωνικά μειονεκτούντες χρήστες. Μολαταύτα, παρά την πολυπλοκότητα των ομάδων των οποίων τα συμφέροντα έπρεπε να ληφθούν υπόψη, η οδηγία εξασφαλίζει έναν επαρκώς υψηλό βαθμό εναρμόνισης των δικαιωμάτων δημιουργού και αναμένεται ότι θα είναι δυνατόν να φτάσουμε σε μια τελική συμφωνία σήμερα. Έχουμε προχωρήσει πολύ στην προσπάθεια να ανταποκριθούμε στις ανησυχίες των πάντων και έτσι, όπως είπε ο κ. Boselli νωρίτερα σήμερα το απόγευμα, ελπίζω ότι η πρόταση αυτή θα εγκριθεί αύριο και θα υιοθετηθεί με όσο το δυνατόν λιγότερες αλλαγές.

Σκόπιμη ελευθέρωση γενετικώς τροποποιημένων οργανισμών στο περιβάλλον
Πρόεδρος
- Η ημερήσια διάταξη προβλέπει την εξέταση της έκθεσης (A5-0032/2001) του κ. Bowe, εξ ονόματος της αντιπροσωπείας του Κοινοβουλίου στην επιτροπή συνδιαλλαγής, σχετικά με το εγκριθέν από την επιτροπή συνδιαλλαγής κοινό σχέδιο οδηγίας του Ευρωπαϊκού Κοινοβουλίου και του Συμβουλίου που αφορά την σκόπιμη ελευθέρωση γενετικώς τροποποιημένων οργανισμών στο περιβάλλον και την κατάργηση της οδηγίας 90/220/ΕΟΚ (C5-0685/2000 - 1998/0072(COD)).

Bowe
. (ΕΝ) Κύριε Πρόεδρε, είμαστε τώρα κοντά στο τέλος μιας διαδικασίας τριών ετών για τη μεταρρύθμιση της νομοθεσίας για τον έλεγχο και τη χρήση των γενετικά τροποποιημένων οργανισμών ως προϊόντα εντός της Ευρωπαϊκής Ένωσης. Έχουμε ολοκληρώσει τώρα τη διαδικασία συνδιαλλαγής και έχουμε ένα κείμενο για τελική έγκριση.
Το κείμενο που έχουμε ενώπιον μας ικανοποιεί πολλά από τα αιτήματα του Κοινοβουλίου στην πρώτη και τη δεύτερη ανάγνωση. Έχουμε την επανεπιβεβαίωση της αρχής της προφύλαξης. Έχουμε αυστηρότερη αξιολόγηση κινδύνου για κάθε ελευθέρωση ΓΤΟ. Έχουμε συστήματα για την παρακολούθηση της ανιχνευσιμότητας που θα διασφαλίσουν την συνεχή αξιολόγηση όλων των ελευθερώσεων κατά τη διάρκεια των δέκα ετών του χρονικού περιορισμού για τις συγκαταθέσεις. Επιτύχαμε τη σταδιακή εξάλειψη όλων των επιζήμιων γονιδίων που είναι ανθεκτικά στα αντιβιοτικά. Έχουμε ένα σαφές χρονοδιάγραμμα. Έχουμε μια ξεκάθαρη και διαφανή διαδικασία και ένα σαφές χρονοδιάγραμμα για τις εγκρίσεις που εξασφαλίζει την υποχρεωτική διαβούλευση με το κοινό και που εγγυάται τα δημόσια μητρώα των τοποθεσιών όπου μεγαλώνουν και χρησιμοποιούνται ΓΤΟ.
Έχουν επίσης γίνει βήματα όσον αφορά την ευθύνη, την ανιχνευσιμότητα και την επισήμανση. Το Κοινοβούλιο μπορεί μόνο να είναι ικανοποιημένο σχετικά με τα θέματα αυτά, ωστόσο, όταν βλέπουμε την συμπληρωματική νομοθεσία και τα συνοδευτικά μέτρα που ετοιμάζονται στο πλαίσιο της Επιτροπής. Εν συντομία, έχουμε ενώπιον μας σήμερα προς έγκριση την αυστηρότερη νομοθεσία για τους ΓΤΟ στον κόσμο, τόσο αυστηρή πράγματι που κάποιες φυσικές τροφές που χρησιμοποιούνται ευρέως σήμερα δεν θα κατόρθωναν να περάσουν αυτή την διαδικασία.
Αν εγκρίνουμε τη νομοθεσία αυτή αύριο, αυτό θα σημαίνει την αρχή του τέλους του παρόντος άτυπου μορατόριουμ για την εμπορική έγκριση των ΓΤΟ. Ορισμένα μέλη του Συμβουλίου έχουν ωστόσο ήδη καταστήσει σαφές ότι θα εξετάσουν λεπτομερώς τις ατομικές αιτήσεις για έγκριση και ενδέχεται να μην επιτρέψουν την εμπορευματοποίηση μέχρι να τεθεί σε ισχύ νομοθεσία για την ανιχνευσιμότητα και την επισήμανση. Επικροτώ τη στάση αυτή. Είναι μια τελική εγγύηση για την επανεκκίνηση μιας διαδικασίας έγκρισης την οποία αναμέναμε εδώ και πολύ καιρό αλλά δεν μπορεί να είναι λόγος για την αντίθεση στην τελική έγκριση της νέας νομοθεσίας 90/220 που έχουμε ενώπιον μας. Η νομοθεσία αυτή είναι μια ουσιώδης δομική μονάδα και τα θεμέλια για την επιτυχία των μέτρων που πρόκειται να ληφθούν στο μέλλον.
Συστήνω ως εκ τούτου την σημαντική αυτή νομοθεσία στο Σώμα. Είναι ουσιώδες να εξασφαλίσουμε την σωστή και ασφαλή χρήση των προϊόντων ΓΤΟ εντός της Ευρωπαϊκής Ένωσης. Είναι ουσιώδες να εξασφαλίσουμε την οικοδόμηση της εμπιστοσύνης στα προϊόντα αυτά, είναι ουσιώδες να εξασφαλίσουμε ότι η νέα τεχνολογία, η τόσο πολλά υποσχόμενη, θα πραγματοποιήσει στο τέλος όλα όσα περιμένουμε από αυτήν.

Liese
Κύριε Πρόεδρε, αξιότιμοι κυρίες και κύριοι, κυρία Επίτροπε, όταν ξεκινά κανείς την ομιλία του στο Ευρωπαϊκό Κοινοβούλιο, είθισται να ευχαριστεί τον εισηγητή. Θα τον ευχαριστήσω και εγώ σήμερα, και δεν πρόκειται για ρητορικό σχήμα. Ο David Bowe έκανε εξαιρετικό έργο και έφερε εις πέρας ένα δύσκολο θέμα. Θα ήθελα επίσης να ευχαριστήσω και εσάς, Επίτροπε κ. Wallstrφm, καθώς και τον πρόεδρο της επιτροπής συνδιαλλαγής, κ. Ingo Friedrich. Και οι δύο συνέβαλαν με ακαταπόνητες προσπάθειες στη συμφωνία, κάτι που δυστυχώς δεν μπορούμε να ισχυριστούμε για όλους τους άλλους συμμετέχοντες στη διαδικασία συνδιαλλαγής.
Επιτύχαμε καλές συμβιβαστικές λύσεις. Με τη νέα ρύθμιση δημιουργείται στην Ευρώπη σημαντικός βαθμός προστασίας της υγείας, του καταναλωτή και του περιβάλλοντος. Τα διαφιλονικούμενα γονίδια αντοχής στα αντιβιοτικά δε θα επιτρέπονται πλέον στην Ευρώπη. Προβλέπεται επακριβής παρακολούθηση των δυνάμει κινδύνων για το περιβάλλον. Θα βελτιωθεί η επισήμανση για τους γενετικά τροποποιημένους οργανισμούς, εξάλλου αναμένουμε περαιτέρω μέτρα της Επιτροπής. Δεν έχουμε αποφασίσει ρύθμιση η οποία καθιστά αδύνατη τη χρήση της οικολογικής βιοτεχνολογίας, και αυτό το χαιρετίζει η Ομάδα του ΕΛΚ. Η Ομάδα του ΕΛΚ είναι υπέρ της οικολογικής βιοτεχνολογίας, εφόσον διασφαλίζεται η τήρηση κανόνων για την προστασία του περιβάλλοντος και της υγείας του ανθρώπου.
Εχθές, επιστήμονες και υπεύθυνοι έρευνας από όλο τον κόσμο ανακοίνωσαν την πλήρη αποκωδικοποίηση του ανθρώπινου γονιδιώματος. Η ευφορία που προκάλεσε αυτή η ανακοίνωση, έρχεται σε αξιοπερίεργη αντίφαση με την έντονη αντίδραση που προκάλεσε, κυρίως στην Ευρώπη, η ελευθέρωση γενετικά τροποποιημένων φυτών. Πιστεύω ότι δεν είναι ορθή ούτε η ευφορία για το σχέδιο του ανθρώπινου γονιδιώματος, ούτε η ολοκληρωτική απόρριψη των γενετικά τροποποιημένων φυτών. Και οι δύο τομείς προσφέρουν μεγάλες ευκαιρίες, αλλά και κινδύνους, οι οποίοι πρέπει να συγκρατηθούν μέσω κατάλληλης νομοθεσίας. Η χρήση της γενετικής τεχνολογίας στην ιατρική δεν είναι άμοιρη κινδύνων. Κατά τη διερεύνηση της γενετικής θεραπείας στις ΗΠΑ υπήρξαν και περιπτώσεις θανάτου λόγω εσφαλμένης εφαρμογής των κανόνων. Η αποκαλούμενη αναπαραγωγική κλωνοποίηση ανθρώπων δεν είναι πλάσμα της φαντασίας, την επιδιώκουν σοβαρά κάποιοι επιστήμονες. Αυτό κατέστη σαφές τις τελευταίες μέρες. Η τεχνητή διάκριση μεταξύ της κλωνοποίησης ανθρώπινων εμβρύων με σκοπό την έρευνα των βλαστοκύτων αφενός και της λεγόμενης αναπαραγωγικής κλωνοποίησης αφετέρου δεν θα είναι επ' αόριστον δυνατή. Θεωρώ δε ότι είναι πιθανό να έχει γεννηθεί το πρώτο κλωνοποιημένο βρέφος πριν γίνουν πραγματικότητα οι υποτιθέμενες ευλογίες για τους ασθενείς με Πάρκινσον ή Αλτσχάιμερ.
Όπως ακριβώς η "ερυθρά" γενετική τεχνολογία δεν συνδέεται μόνο με δυνατότητες, έτσι και η "πράσινη" γενετική τεχνολογία δεν ενέχει μόνο κινδύνους. Υφίσταται η ρεαλιστική πιθανότητα να επιτύχουμε μεγάλες προόδους μέσω γενετικά τροποποιημένων φυτών στον τομέα των ανανεούμενων πρώτων υλών. Με ελεγχόμενα τροποποιημένα φυτά θα μπορέσουν ίσως σύντομα να παραχθούν φθηνά και ασφαλή φάρμακα. Αρα, θα πρέπει να εκμεταλλευθούμε τις ευκαιρίες και των δύο τομέων και να περιορίσουμε τους κινδύνους μέσω κατάλληλης νομοθεσίας. Η ανάπτυξη, η οποία προκύπτει από την έρευνα στο ανθρώπινο γονιδίωμα, για την οποία δεν υπάρχουν κανόνες στην Ευρώπη, με την απελευθέρωση γενετικά τροποποιημένων φυτών, θα οδηγήσει με την έγκριση της προκαταρκτικής έκθεσης σε ένα κατάλληλο νομοθετικό έργο για όλα τα κράτη μέλη στην Ευρωπαϊκή Ένωση, και γι' αυτό πρέπει να εγκρίνουμε την πρόταση. Η Ομάδα του ΕΛΚ θα υπερψηφίσει την έκθεση του κ. Bowe.

Sacconi
Κύριε Πρόεδρε, μετά από τρία μακρά χρόνια, η αναθεώρηση της οδηγίας 90/220/ΕΟΚ μπαίνει επιτέλους στην τελική της ευθεία. Όποιος έχει παρακολουθήσει, όπως εγώ, βήμα προς βήμα την προσέγγιση αυτού του στόχου δεν μπορεί να μην συμφωνήσει με την εξής παρατήρηση: ότι εφοδιάζουμε την Ευρωπαϊκή Ένωση με μια νομοθεσία, σε θέματα γενετικώς τροποποιημένων οργανισμών, που δεν είναι μόνο βελτιωτική σε σχέση με την προϋπάρχουσα, αλλά μας θέτει και στην πρωτοπορία σε διεθνές επίπεδο. Αρκεί να σκεφθούμε τους τρόπους χορήγησης των εγκρίσεων, σε πλαίσιο διαφάνειας και δυνατότητας πρόσβασης του κοινού, απαραίτητη προϋπόθεση για να μπορέσει η έρευνα να προβεί στους αναγκαίους πειραματισμούς χωρίς εχθρικό κλίμα, ή να σκεφθούμε την αξιολόγηση και την παρακολούθηση των σωρευτικών επιπτώσεων στο περιβάλλον, όπως η σταδιακή εξάλειψη των γονιδίων αντοχής στα αντιβιοτικά.
Η μεγαλύτερη αξία αυτού του βήματος πρέπει να αναγνωριστεί φυσικά στον εισηγητή μας, τον κ. David Bowe, ο οποίος κατάφερε να συνδυάσει αποφασιστικότητα και ευελιξία, και δεν είναι ασφαλώς δική του ευθύνη, αλλά της Επιτροπής, αν παραμένει μια γκρίζα ζώνη, που είναι η αδυναμία επί του παρόντος να συμπληρωθεί το πλαίσιο των διαβεβαιώσεων, που πρέπει να παρασχεθούν στους καταναλωτές, μέσω της υιοθέτησης μιας παράλληλης νομοθεσίας σε σχέση με την ανιχνευσιμότητα και την επισήμανση των ΓΤΟ και των παραγώγων ΓΤΟ που διατίθενται στην αγορά.
Η δέσμευση της Επιτροπής, την οποία επανέλαβε χθες σε μια επιστολή της προς τα μέλη της κοινοβουλευτικής αντιπροσωπείας, είναι σημαντική από πολιτική άποψη, αλλά δεν αποκαθιστά εξολοκλήρου τη συσσωρευμένη καθυστέρηση στην επιθυμία μιας πρότασης σαφούς και προσδιορισμένης. Για τους λόγους αυτούς είμαι πεπεισμένος ότι τα συμπεράσματα της συνδιαλλαγής μπορούν να υποστηριχθούν, αλλά με μια ρητή επιφύλαξη: ο χρονικός περιορισμός της διάθεσης στην αγορά πρέπει να διατηρηθεί μέχρι να καλυφθεί αυτό το κενό.

Breyer
Κύριε Πρόεδρε, αγαπητοί συνάδελφοι, αγαπητή κυρία Επίτροπε, η νέα οδηγία συνιστά σημαντική βελτίωση της παλαιάς, σε αυτό συμφωνούμε όλοι. Για μας τους Πράσινους το δημόσιο μητρώο είναι ουσιώδες ζήτημα και κεντρικό μέλημα. Προβλέπεται η παρακολούθηση και ο έλεγχος των μακροπρόθεσμων επιπτώσεων. Όλα αυτά τα καλωσορίζουμε θερμά. Ωστόσο θα απόσχουμε, και αιτιολογημένα, της ψηφοφορίας, διότι εδώ δεν μπόρεσαν να διευκρινισθούν όλα τα κεντρικά σημεία της οδηγίας. Έχουμε μια αδιέξοδη σύγχυση στον τομέα της γενετικής τεχνολογίας σε ευρωπαϊκό επίπεδο, και δεν πραγματοποιούνται βήματα για επισήμανση των παραγώγων, των γενετικά τροποποιημένων οργανισμών και της ανιχνευσιμότητάς τους. Δεν ξεκαθαρίσαμε το ζήτημα της εξαγωγής γενετικά τροποποιημένων οργανισμών στα κράτη εκτός Ένωσης. Πιστεύω ότι φέρουμε ιστορική ευθύνη να ακολουθήσουμε για τα τρίτα κράτη τα ίδια μέτρα και σταθμά όπως και στα δικά μας, και πάνω απ' όλα δε διευκρινίσαμε το κεντρικό στοιχείο της ευθύνης.
Η Ευρωπαϊκή Επιτροπή πρέπει να κάνει εδώ προτάσεις, αλλά δεν τις γνωρίζουμε. Έχουμε την εντύπωση ότι αγοράζουμε γουρούνι στο σακί. Η κρίση της ΣΕΒ θα έπρεπε να μας έχει γίνει μάθημα. Δεν είναι δυνατό, σε περίπτωση ζημίας να ζητάμε πάντα από το φορολογούμενο να βάζει το χέρι στην τσέπη, να κοινωνικοποιούνται δηλαδή οι κίνδυνοι και οι επιχειρήσεις γενετικής τεχνολογίας να αποκομίζουν μόνο τα κέρδη. Γι' αυτό και αναμένω να μην δοθεί νέα έγκριση σε γενετικά τροποποιημένους οργανισμούς, έως ότου ρυθμιστεί νομοθετικά το ζήτημα της ευθύνης. Προς το παρόν έχουμε μόνο μία δήλωση προθέσεων, αλλά όχι ευθύνη των επιχειρήσεων, και δεν είναι δυνατό κάποιος, ο οποίος θέλει να δηλώσει ένα αυτοκίνητο να πρέπει να προσκομίσει αποδεικτικό ασφαλίσεως, ενώ κάποιος, ο οποίος έχει να κάνει με επικίνδυνους οργανισμούς, των οποίων σε ένα βαθμό ακόμη αγνοούμε τις μακροχρόνιες επιδράσεις και τους κινδύνους, να μην έχει τέτοια υποχρέωση.
Ως εκ τούτου, κράτη όπως η Γερμανία και η Γαλλία δεν έχουν κανένα λόγο να άρουν το εκ των πραγμάτων μορατόριουμ που εφαρμόζουν. Πιστεύω ότι αντιμετωπίζουμε μία μεγάλη κρίση εμπιστοσύνης στην προστασία του καταναλωτή και χωρίς επισήμανση των παραγώγων, δηλαδή χωρίς διαφάνεια και χωρίς ευθύνη, χωρίς να αναλαμβάνει κάποιος την ευθύνη·
(Ο Πρόεδρος διακόπτει την ομιλήτρια.)

Sjφstedt
Κύριε Πρόεδρε, η Συνομοσπονδιακή Ομάδα της Ευρωπαϊκής Ενωτικής Αριστεράς θέλει να διατηρήσουμε το μορατόριουμ που ισχύει για την χρήση γενετικά τροποποιημένων φυτών για εμπορική καλλιέργεια. Η θέση αυτή δεν μεταβάλλεται από τις σαφείς βελτιώσεις που πραγματοποιούνται μέσω της οδηγίας 90/220 την οποία συζητούμε εδώ.
Κατά τη συνδιαλλαγή η ΕΕΑ κυρίως, από κοινού με τους Πράσινους, ζήτησε να πραγματοποιηθούν οι βελτιώσεις οι οποίες τελικά έγιναν, όπως για παράδειγμα η σταδιακή κατάργηση και τα ανθεκτικά στα αντιβιοτικά γονίδια, η αύξηση της διαφάνειας και η βελτίωση της αξιολόγησης κινδύνου. Επιτύχαμε επίσης μισή νίκη τουλάχιστον, σχετικά με τα δημόσια μητρώα για τις καλλιέργειες, ωστόσο εδώ εξακολουθεί να επικρατεί μεγάλη ασάφεια σχετικά με το εάν τα κράτη μέλη πραγματικά δεσμεύονται να δημοσιοποιούν όλες τις εμπορικές καλλιέργειες. Εδώ χρειάζεται να υπάρξει μία διευκρίνιση από το Συμβούλιο και την Επιτροπή. Είναι χρήσιμο να ψηφίζουμε νόμους για ζητήματα τα οποία εξαρχής ερμηνεύονται με διαφορετικό τρόπο. Ακόμη δεν έχουμε δει τους νέους κανόνες που απαιτούνται για τη σήμανση, την ανιχνευσιμότητα και την αστική ευθύνη, κανόνες που υποσχέθηκε ότι θα μας υποβάλει η Ευρωπαϊκή Επιτροπή. Πριν δούμε αυτούς τους κανόνες και πριν αυτοί εφαρμοστούν πλήρως, θα ήταν αδιανόητο να αρθεί το μορατόριουμ. Ακόμη και όταν αρθεί το μορατόριουμ δεν πιστεύουμε ότι θα πρέπει να υποχρεωθεί κάποιο κράτος μέλος να κάνει δεκτή την καλλιέργεια γενετικά τροποποιημένων φυτών. Η στρατηγική την οποία κατέστρωσε η Επιτροπή, δηλαδή η έγκριση νέων καλλιεργειών πριν υπάρξει πλήρως αυτό το νομοθετικό πλαίσιο, πιστεύουμε ότι είναι απορριπτέα και αντιβαίνει την αρχή της προφύλαξης. Είναι περίεργο επίσης το γεγονός να προσπαθεί η Επιτροπή με τέτοιο τρόπο να προδικάσει τις συζητήσεις με το Κοινοβούλιο και το Συμβούλιο.
Σήμερα δεν υπάρχει ζήτηση για γενετικά τροποποιημένα τρόφιμα στην Ευρωπαϊκή Ένωση. Όλο και περισσότερες περιοχές του πλανήτη εγκαταλείπουν τις καλλιέργειες γενετικά τροποποιημένων οργανισμών. Επικρατούν διιστάμενες απόψεις μεταξύ των ερευνητών σχετικά με τους κινδύνους από την καλλιέργεια γενετικά τροποποιημένων οργανισμών. Αυτό αφορά τόσο τους κινδύνους για τη μετάδοση των γονιδίων τους σε άλλα είδη όσο και τις ενδεχόμενες επιπτώσεις τους στην ανθρώπινη υγεία. Είναι παράτολμο, δεδομένης αυτής της κατάστασης, να επιβάλλονται νέες εμπορικές καλλιέργειες τέτοιων φυτών και κάτι τέτοιο θα προκαλέσει σημαντικότατες αντιδράσεις. Τα πρόσφατα σκάνδαλα και τα προβλήματα με την πολιτική για τα τρόφιμα θα έπρεπε να μας είχαν διδάξει να επιδεικνύουμε περισσότερη προσοχή. Τα συμφέροντα των καταναλωτών και η αρχή της προφύλαξης θα πρέπει να έχουν το προβάδισμα απέναντι στα εμπορικά συμφέροντα των μεγάλων εταιρειών.
Κύριε Πρόεδρε, θέλουμε να διατηρηθεί το μορατόριουμ για την εμπορική καλλιέργεια τέτοιων φυτών. Η αναθεώρηση αυτής της οδηγίας ενέχει τον κίνδυνο να χρησιμοποιηθεί ως πρόσχημα από την Επιτροπή προκειμένου να επιτραπεί η καλλιέργεια νέων γενετικά τροποποιημένων φυτών. Εμείς δεν θα συμβάλουμε σε μία τέτοια προσπάθεια. Παρά το γεγονός ότι η Ομάδα μας έπαιξε πρωταγωνιστικό ρόλο στη διαδικασία συνδιαλλαγής προκειμένου οι κανόνες αυτοί να καταστούν όσο το δυνατόν αυστηρότεροι, δεν μπορούμε να υπερψηφίσουμε το τελικό αποτέλεσμα.

Hyland
Κύριε Πρόεδρε, συγχαίρω τον κ. Bowe για την δουλειά του στον τομέα αυτό. Η Λευκή Βίβλος του Επιτρόπου Byrne για την ασφάλεια των τροφίμων θέτει τους βασικούς κανόνες και παραμέτρους στο πλαίσιο των οποίων η πρακτική εφαρμογή της γενετικής έρευνας επιδρά στην ανθρώπινη υγεία και το περιβάλλον, και δεν έχω καμία αμφιβολία ότι η επαγρύπνηση του Κοινοβουλίου είναι μια πρόσθετη εγγύηση.
Ενώ ήμουν πάντοτε υπέρ της εφαρμογής της ασφαλούς και ελεγμένης γενετικής έρευνας στην γεωργία, θεωρώ ότι η πρακτική εφαρμογή της στο μέλλον πρέπει να μετριαστεί από τις αναπόφευκτες αλλαγές στις γεωργικές πρακτικές που απορρέουν από τις άσχετες αλλά εντούτοις καταστρεπτικές συνέπειες για τους αγρότες και τους καταναλωτές που προκύπτουν από την ΣΕΒ. Η επαγρύπνηση που επιδεικνύουμε ορθώς σχετικά με την ελευθέρωση των γενετικά τροποποιημένων οργανισμών στο περιβάλλον και την ασφάλεια των τροφίμων πρέπει να ενταθεί όσον αφορά την έρευνα στον ευαίσθητο και ηθικό τομέα της τεχνολογίας των γονιδίων και την επίδραση της καθώς και τις συνέπειές της στην ανθρωπότητα.
Υπάρχει μια σιωπηλή απέχθεια για ένα μέρος της έρευνας αυτής στους πολίτες οι οποίοι περιμένουν από εμάς να εκφράσουμε τις ανησυχίες τους στο Κοινοβούλιο αυτό. Όπως είπα και παλιότερα δεν πρέπει να παίζουμε τον Θεό με την έρευνα.

Della Vedova
Κύριε Πρόεδρε, κύριε Επίτροπε, κύριε εισηγητή, εξ ονόματος των ριζοσπαστών βουλευτών του Καταλόγου Bonino, εκφράζω την ακράδαντη υποστήριξή μας στην οδηγία που αφορά τη σκόπιμη ελευθέρωση ΓΤΟ στο περιβάλλον.
Χρειάστηκαν τρία χρόνια - πάρα πολλά - από τότε που η Επιτροπή Σαντέρ, υπό την ώθηση της Emma Bonino και της Ritt Bjerregaard, τότε αρμόδιων Επιτρόπων για τους καταναλωτές και για το περιβάλλον, παρουσίασε την πρόταση τροποποίησης της παλιάς οδηγίας 90/220/ΕΟΚ, πρόταση που κατέληξε αργότερα στο κείμενο για το οποίο σήμερα συζητάμε και αύριο θα ψηφίσουμε.
Θα ψηφίσουμε υπέρ, επειδή θεωρούμε ότι η πρόταση οδηγίας διασφαλίζει ένα αυστηρό νομικό πλαίσιο για την έγκριση των ΓΤΟ, το οποίο προστατεύει τους καταναλωτές, τους οικονομικούς φορείς και τους ερευνητές. Έγινε έκκληση για στοιχεία σημαντικής καινοτομίας, για αξιολόγηση του περιβαλλοντικού κινδύνου, για παρακολούθηση του κινδύνου· η νέα νομοθεσία ενσωματώνει εξάλλου την αρχή της προφύλαξης, η ιδεολογική και εκτενής εφαρμογή της οποίας, όπως μας προτείνεται συχνά, θα είχε ωστόσο το παράδοξο αποτέλεσμα να παραλύει, όχι μόνο την έρευνα και την καινοτομία στον αγροτοβιομηχανικό τομέα, αλλά μέχρι και πτυχές γενικά αποδεκτές από τον τρόπο ζωής μας, όπως ανέφερε τις προάλλες ο Υπουργός Υγείας της Ιταλίας, Umberto Veronesi, περισσότερο ως επιστήμονας παρά ως υπουργός.
Βελτιώθηκαν η επισήμανση και η ανιχνευσιμότητα και προβλέφθηκε ένας μηχανισμός ενημέρωσης του κοινού. Γενικότερα, πιστεύω ότι αυτή η οδηγία αποτελεί ένα βήμα μπροστά προς την απάρνηση της προσέγγισης του απαγορευτισμού έναντι των επιστημονικών καινοτομιών.

Blokland
Κύριε Πρόεδρε, πολύ σωστά η νέα οδηγία, πέρα από τις οικονομικές πτυχές, δίνει έμφαση στην ασφάλεια. Σε προηγούμενες συζητήσεις υπογράμμισα επανειλημμένως ότι σε αυτό το ευαίσθητο ζήτημα θα πρέπει να δώσουμε προσοχή πρώτα απ' όλα στα ζητήματα ηθικής. Κατά τη γενετική τροποποίηση ενός οργανισμού πραγματοποιείται επέμβαση στην ενότητα του οργανισμού αυτού. Καθώς πιστεύω ότι όλοι αυτοί οι οργανισμοί έχουν δημιουργηθεί από το Θεό, ζητάω να επιδείξουμε τη μέγιστη προσοχή. Χρειάζεται να σκεφτούμε τις ηθικές πτυχές των νέων εξελίξεων στον τομέα. Εάν αναλογιστούμε τις ηθικές πτυχές σχετικά με την ανθρώπινη γενετική θα διαπιστώσουμε ότι η βιοτεχνολογία μπορεί να έχει σημαντικότατες συνέπειες. Είναι απαραίτητο λοιπόν να τεθούν φραγμοί στον τομέα αυτό.
Χαίρομαι που έγιναν επιτέλους δεκτές οι περισσότερες τροπολογίες στο κοινό κείμενο του Συμβουλίου και του Κοινοβουλίου. Είναι θετικό το γεγονός ότι οι οικολογικές πτυχές εμπίπτουν τώρα στο πεδίο της οδηγίας. Είναι επίσης σημαντικό το γεγονός ότι θα καταργηθούν μακροπρόθεσμα τα ανθεκτικά στα αντιβιοτικά γονίδια.
Το Συμβούλιο θα πρέπει να εγκρίνει γρήγορα το Πρωτόκολλο της Καρθαγένης. Είναι σημαντικό να πραγματοποιείται με τρόπο υπεύθυνο η εξαγωγή τέτοιων προϊόντων σε τρίτες χώρες. Το επιχείρημα ότι η ανάπτυξη γενετικά τροποποιημένων οργανισμών συμβάλλει στην επίλυση των παγκόσμιων επισιτιστικών προβλημάτων θα πρέπει να ισχύσει όντως στην πράξη. Οι πληροφορίες σχετικά με το γονίδιο-εκτελεστή, το οποίο εμποδίζει την ανάπτυξη απογόνων, είναι ιδιαίτερα ανησυχητικές. Ελπίζω ότι εφόσον το Πρωτόκολλο της Καρθαγένης τηρηθεί σωστά, θα μπορέσουν να αποφευχθούν οι καταχρήσεις και οι λανθασμένες πρακτικές.
Κύριε Πρόεδρε, συμφωνώ γενικά με το κοινό κείμενο.

Olsson
Κύριε Πρόεδρε, μετά από χρόνια εργασιών για την έκθεση αυτή καταλήξαμε σε κάτι που ελπίζω να αποτελέσει την τελική θέση του Κοινοβουλίου. Σε μεγάλο βαθμό αυτό το οφείλουμε στο συνάδελφο Bowe. Ο εισηγητής πραγματοποίησε ένα εξαιρετικό έργο. Θα ήθελα να τον συγχαρώ με την ευκαιρία για την έκθεση αυτή.
Ας μην λησμονούμε ότι η γενετική τεχνική παρέχει ανυπολόγιστες νέες δυνατότητες στην ανθρωπότητα. Όπως ακριβώς πάντοτε κατά το παρελθόν, οι νέες γνώσεις σημαίνουν ωστόσο και νέους κινδύνους και περισσότερες ευθύνες. Είναι σημαντικό να συνειδητοποιήσουμε τους κινδύνους και να αναλάβουμε τις ευθύνες μας. Αυτό αφορά το περιβάλλον καθώς και ζητήματα ηθικής. Είναι συγχρόνως σημαντικό να διαπιστώσουμε ότι, προκειμένου να βελτιώσουμε τη δημόσια υγεία και να εγγυηθούμε μία αειφόρο παραγωγή περισσότερων τροφίμων για τον διαρκώς αυξανόμενο πληθυσμό του πλανήτη, δεν θα πρέπει να αποκλείουμε καμία επιστήμη, αλλά θα πρέπει ακριβώς να αξιοποιούμε την επιστήμη. Θα ήθελα για το λόγο αυτό να απευθύνω έκκληση απλώς να αποφασίσουμε τώρα υπέρ της έκθεσης που έχουμε σήμερα μπροστά μας.

Berthu
Κύριε Πρόεδρε, αρνούμαστε να εγκρίνουμε το σχέδιο οδηγίας που θεσπίζει τη διαδικασία χορήγησης άδειας για τους γενετικώς τροποποιημένους οργανισμούς, για λόγους ουσίας, τους οποίους θα εκθέσω στην αιτιολόγηση της ψήφου μου, αλλά και για έναν πολύ απλό λόγο στρατηγικής. Μας είπαν ότι πρέπει να εγκρίνουμε την εν λόγω διαδικασία χορήγησης άδειας, αν και ατελή, και συγχρόνως αφήνεται να εννοηθεί ότι θα παραταθεί το μορατόριουμ αδειών που αποφάσισαν οι κυβερνήσεις τον Ιούνιο 1999, εν αναμονή των απαραίτητων συμπληρώσεων.
Υπ' αυτές τις συνθήκες, πιστεύουμε ότι θα ήταν πολύ φρονιμότερο από πλευράς Κοινοβουλίου να αναμείνει την ουσιαστική υλοποίηση όλων των συμπληρωματικών εγγυήσεων που του υπόσχεται για αύριο η Επιτροπή, για παράδειγμα, ένα μελλοντικό κείμενο σχετικά με την ευθύνη και την υποχρέωση ασφάλισης - επιμένω σ' αυτό - των φορέων ελευθέρωσης ΓΤΟ, ή ακόμα μια μελλοντική βελτίωση των διατάξεων σχετικά με την επισήμανση και την ανιχνευσιμότητα. Αν όμως εγκρίνουμε σήμερα τη διαδικασία χορήγησης άδειας, διατρέχουμε το μεγάλο κίνδυνο να εξαπατηθούμε, αν αύριο αρθεί κρυφά το μορατόριουμ, όπως λαχταρά να πράξει η Επιτροπή.

Πρόεδρος
Διακόπτεται η συζήτηση.
Η συζήτηση θα συνεχιστεί απόψε στις 21.00.

Προτάσεις για την μεταρρύθμιση της αγοράς βοείου κρέατος
Πρόεδρος
Αρχίζει η συζήτηση της ανακοίνωσης της Ευρωπαϊκής Επιτροπής για τις προτάσεις μεταρρύθμισης της αγοράς βοείου κρέατος.
Το λόγο έχει ο Επίτροπος Fischler.

Fischler
Κύριε Πρόεδρε, αξιότιμοι κυρίες και κύριοι βουλευτές, ευχαριστώ που μου δίνετε την ευκαιρία να παρουσιάσω εν συντομία το πρόγραμμα επτά σημείων που ενέκρινε η Επιτροπή για τον επαναπροσανατολισμό της παραγωγής βοείου κρέατος. Περί τίνος πρόκειται; Όλοι γνωρίζουμε ότι η αγορά βοείου κρέατος αντιμετωπίζει σοβαρή κρίση. Η κατανάλωση στην Ευρωπαϊκή Ένωση έχει μειωθεί δραματικά, οι τιμές στη Γερμανία, επί παραδείγματι, έχουν πέσει κατά 39,2% για νεαρούς ταύρους και κατά 41,8% για αγελάδες. Πρόκειται για τα χαμηλότερα επίπεδα των εποχών, κι έτσι πρόσφατα τέθηκε σε λειτουργία το δίχτυ ασφαλείας της παρέμβασης στη Γερμανία και τις Κάτω Χώρες. Δυστυχώς κατέρρευσαν και οι εξαγωγές μας. Είναι επιτακτική λοιπόν η ανάγκη για ταχεία δράση. Είναι βέβαιο ότι μόνη η αποθεματοποίηση του κρέατος δεν αρκεί, διότι θα κατέληγε σε ένα βουνό βοείου κρέατος, το οποίο δεν θα μπορούσαμε να διαχειριστούμε, για να μην αναφέρω τις ολέθριες συνέπειες για τον φορολογούμενο, τον καταναλωτή και τους αγρότες. Επιπροσθέτως λοιπόν πρέπει και να αλλάξουμε προσανατολισμό. Το σχέδιο επτά σημείων της Επιτροπής είναι ένα είδος κυτίου έκτακτης ανάγκης, το οποίο θα περιορίσει την υπερπαραγωγή τα επόμενα χρόνια, με την επιλογή μας να προχωρήσουμε προς την εκτατική παραγωγή, προς την αειφόρο ανάπτυξη και προς τις οργανικές καλλιέργειες.
Το σχέδιο αυτό όμως δεν ανατρέπει συστήματα, κι αυτό για έναν απλό λόγο: πρέπει πρώτ' απ' όλα να δώσουμε μία ευκαιρία στη μεταρρύθμιση που μόλις ξεκίνησε. Η μεταρρύθμιση της Ατζέντας 2000 έχει υλοποιηθεί σε περιορισμένο μόνο βαθμό. Μόλις πραγματοποιήσαμε το πρώτο βήμα της μείωσης κατά συνολικά 20% των τιμών παρέμβασης, ενώ για το τρέχον και το προσεχές έτος θα μειωθούν από 7,1% επί πλέον. Από την άλλη οι αυξημένες άμεσες πληρωμές και ο τριπλασιασμός των πριμοδοτήσεων εκτατικοποίησης υπολείπονται πολύ για να τεθούν σε εφαρμογή. Εν συντομία: η πλήρης υλοποίηση της Ατζέντας 2000 το έτος 2002 θα συνεισφέρει ούτως ή άλλως σε μία πιο εκτατική εκτροφή των βοοειδών και ανάπτυξη αποσυνδεδεμένη από την παραγωγή. Σήμερα μιλούμε για τη δέσμη μέτρων για τη ΣΕΒ, το οποίο ούτε προκαταλαμβάνει ούτε αντικαθιστά τη μεσοπρόθεσμη αναθεώρηση της Ατζέντας 2000. Και επιμένω: το 2002, δηλαδή του χρόνου, θα εξετασθεί στο σύνολό της η γεωργία, όπως είχε ζητηθεί από τη Σύνοδο του Βερολίνου.
Η Επιτροπή θα εκμεταλλευθεί το 2001 για να διεξαγάγει διεξοδικές αναλύσεις των επί μέρους τομέων, ώστε μετά να υποβάλει ένα πλήρες, εμπεριστατωμένο σχέδιο για το μέλλον. Πρέπει να εκμεταλλευθούμε αυτόν το χρόνο, ώστε να μην πέσουμε θύματα εσπευσμένων πολιτικών επιλογών. Το σχέδιο επτά σημείων εξάλλου δεν κλέβει το ψωμί από το στόμα των γεωργών της Ευρώπης. Αποτελεί τη μοναδική ευκαιρία να μετριαστούν, έστω μεσοπρόθεσμα, οι εισοδηματικές απώλειες των γεωργών. Η Επιτροπή, με τις οικονομικές της δυνατότητες, δεν είναι δυστυχώς εις θέση να καλύψει εξολοκλήρου τις απώλειες εισοδήματος. Βόειο κρέας που μένει αδιάθετο, δυσπιστία του καταναλωτή και ανεξέλεγκτο κόστος συνιστούν ένα άκρως εκρηκτικό μείγμα, το οποίο μπορεί να προκαλέσει τεράστιες ζημιές στους παραγωγούς βοείου και στη γεωργική πολιτική. Το πρόγραμμα επτά σημείων σκοπό έχει να εξουδετερώσει αυτήν την ωρολογιακή βόμβα που χτυπά. Το σχέδιό μας πρέπει όμως και να εξασφαλίσει ότι το βόειο κρέας θα είναι ασφαλέστερο από ποτέ για τον καταναλωτή, και ότι ο καταναλωτής θα μπορεί και πάλι να έχει εμπιστοσύνη στο βόειο κρέας.
Επιτρέψτε μου λοιπόν να σκιαγραφήσω εν συντομία αυτά τα επτά σημεία. Καταρχάς, προτείνουμε να περιοριστεί η επιτρεπόμενη πυκνότητα για την ειδική πριμοδότηση για τα αρσενικά ζώα και τις αγελάδες από 2 σε 1,8 μονάδες μεγάλων ζώων. Κατά δεύτερο, θέλουμε να τηρηθεί απαρέγκλιτα από τα κράτη μέλη το επονομαζόμενο κριτήριο των 90 ζώων, δηλαδή να μπορεί μία επιχείρηση να εισπράττει την ειδική πριμοδότηση για το πολύ 90 βοοειδή. Και τα δύο αυτά μέτρα έχουν ως σκοπό να δράσουν ως κίνητρα για πιο εκτατικούς τρόπους παραγωγής. Κατά τρίτον, για να καταστεί πιο ελκυστική η οργανική γεωργία, προτείνουμε να είναι δυνατόν να καλλιεργούνται από γεωργούς που επιλέγουν την οργανική παραγωγή κτηνοτροφικά φυτά όπως το τριφύλλι και σε εκτάσεις αγρανάπαυσης. Κατά τέταρτον η Επιτροπή θέλει επίσης να προσδιορίσει τον αριθμό επιλέξιμων για την ειδική πριμοδότηση αρσενικών ζώων ανά εκμετάλλευση, μέτρο που έχει θα πρέπει να δράσει ως αντικίνητρο για την εντατική παραγωγή. Πέμπτον, στη δέσμη μέτρων προβλέπεται ότι μεγαλύτερο ποσοστό, τουλάχιστον 20%, το πολύ 40%, των επιλέξιμων για πριμοδότηση ζώων, δηλαδή των αγελάδων, θα πρέπει να είναι δαμαλίδες. Έτσι θα περιοριστεί η παραγωγή βοείου κρέατος, αφού εξαρτάται κατά πολύ από τον αριθμό των αγελάδων.
Έκτον, θέλουμε να εγκαταλείψουμε το ισχύον ανώτατο όριο για την παρέμβαση εκτός του ορίου ασφαλείας των 350 000 τόνων για το 2001 και το 2002, ώστε να μην πέσουν περαιτέρω οι τιμές και να μη χρειαστεί να ενεργοποιηθεί και σε άλλα κράτη ή να παραταθεί η χρήση του ορίου ασφαλείας.
Κυρίες και κύριοι, επιτρέψτε μου να πω ότι τα μέτρα, τα οποία προτείνει σήμερα η Επιτροπή, θα αναπτύξουν το δυναμικό τους ύστερα από ένα ή δύο χρόνια. Δεν γίνεται αλλιώς. Η παραγωγή βοείου κρέατος δεν μπορεί να παρομοιαστεί με εργοστάσιο παραγωγής λαμπτήρων, και ο Επίτροπος γεωργίας δεν είναι επιστάτης να σταματάει τον ιμάντα και να ακινητοποιούνται όλα τα γρανάζια. Βραχυπρόθεσμα θα πρέπει να αναλογιστούμε, πώς θα αντιμετωπίσουμε τις τεράστιες ποσότητες αδιάθετου βοείου κρέατος. Με κάθε κατανόηση για συζητήσεις περί δεοντολογίας, με κάθε συμπάθεια για εκείνους, οι οποίοι λένε ότι η καταστροφή των βοδιών είναι μία τραγωδία, καλό είναι να μην έχουμε ψευδαισθήσεις. Εκατοντάδες χιλιάδες βοοειδή σύρονται εδώ και μήνες στους στάβλους της Ευρώπης, οι κτηνοτρόφοι δεν βρίσκουν αγοραστές για τις γηραιές τους αγελάδες. Σε δύο κράτη μέλη το δίχτυ ασφαλείας τέθηκε μόλις σε λειτουργία. Αυτήν και μόνο την εβδομάδα θα στείλουμε στην αποθεματοποίηση κατά πάσα πιθανότητα μέχρι 30 000 τόνους κρέας! Κι όμως, όλ' αυτά δεν αρκούν.
Κι έτσι έρχομαι στο τελευταίο σημείο της δέσμης μέτρων. Μόλις εισαχθούν τα υποχρεωτικά τεστ ΣΕΒ για ζώα άνω των 30 μηνών σε όλα τα κράτη μέλη, σκοπεύουμε να αντικαταστήσουμε το πρόγραμμα για μη επιζήμια απομάκρυνση με ένα ειδικό πρόγραμμα εξαγοράς. Μετά θα αποφασίσουν τα κράτη μέλη αν προτιμούν να αποθηκεύουν ιδίοις εξόδοις το κρέας των αγελάδων ή αν προτιμούν να απομακρύνουν αμέσως από την αγορά αυτό το κρέας. Εν πάση περιπτώσει, θα αποδίδουμε στον κτηνοτρόφο, μαζί με τα κράτη μέλη, την αξία του ζώου, με κλείδα κατανομής 30% για το κράτος μέλος και 70% για την ΕΕ.
Το μέτρο αυτό δεν είναι παρά μεταβατικό μέτρο έκτακτης ανάγκης, το οποίο θα διαρκέσει το πολύ ως το τέλος του τρέχοντος έτους. Μεσοπρόθεσμα μόνο ένα δρόμο έχουμε: να δράσουμε σήμερα, ώστε να περιορίσουμε την παραγωγή του αύριο, να προωθήσουμε τις λιγότερο εντατικές μεθόδους παραγωγής και να ευνοήσουμε τη βιολογική γεωργία. Για το λόγο αυτό σας παρακαλώ να εγκρίνετε το ταχύτερο δυνατό τη γνωμοδότησή σας για τη σημερινή πρόταση. Σας ευχαριστώ για την προσοχή σας!

Πρόεδρος
Σας ευχαριστώ, κύριε Επίτροπε για την ανακοίνωσή σας.

Roth-Behrendt
Κύριε Πρόεδρε, κύριε Επίτροπε, πολύ ωραία ακούγονται όλα, πολλή διακόσμηση βλέπουμε. Γιατί δεν αλλάζετε πραγματικά τον προσανατολισμό της γεωργικής πολιτικής, να αφήσετε πια τις αιώνιες ρυθμίσεις περί ποσοστώσεων, ανώτατων ορίων, ελάχιστων και μέγιστων πυκνοτήτων, επιδοτήσεων σφαγής και εκτροφής; Γιατί να μη δίνετε στον παραγωγό τα χρήματα ως άμεση πληρωμή λέγοντας ότι ο ίδιος αποφασίζει αν θέλει να σφάξει αμέσως τα μοσχάρια με μεγαλύτερο ή μικρότερο βάρος, ή να εγκαταλείψει αμέσως την παραγωγή; Δε θα ήταν λογικό να το κάνετε; Και σας ερωτώ επί πλέον το εξής: εισάγετε διάταξη-λαιμητόμο, δηλαδή οι επιχειρήσεις που έχουν άνω των 90 ζώων να μην λαμβάνουν καθόλου ενίσχυση;

Maat
) Κύριε Πρόεδρε, θα ήθελα οπωσδήποτε να ευχαριστήσω τον Επίτροπο για τη σαφή ενημέρωση που μας έκανε. Ζητώ το λόγο κυρίως ως εισηγητής για τον προϋπολογισμό του 2001. Το πρώτο μου ερώτημα είναι το εξής: τι περαιτέρω δαπάνες συνεπάγονται αυτά τα μέτρα όσον αφορά την πριμοδότηση για τα ζώα σε μία περίοδο τεσσάρων έως πέντε ετών; Ένας πρώτος υπολογισμός καταλήγει σε 157 εκατομμύρια ευρώ για φέτος και για τα επόμενα χρόνια τουλάχιστον 1,75 δισεκατομμύρια ευρώ, και αναφέρομαι βέβαια στις πριμοδοτήσεις για τα ζώα.
Δεύτερο ερώτημα: εξαρτάται η εμφάνιση της ΣΕΒ από το μέγεθος της γεωργικής εκμετάλλευσης; Δεν νομίζω. Παρ' όλα αυτά θέτετε το όριο σε 90 ζώα ανά εκμετάλλευση. Πιστεύω ότι αυτό δεν συνάδει με ένα καλό πρόγραμμα καταπολέμησης της ΣΕΒ. Επίσης δεν άκουσα τίποτα περί ανώτατου πριμ ανά εκτάριο, σχετικά με τον αριθμό ζώων ανά εκτάριο, θα μπορούσατε να κάνετε κάποια σχόλια σχετικά;
Το όριο παρέμβασης των 350 000 τόνων καταργείται πλέον. Πρόκειται για μία καλή απόφαση. Θα μπορούσατε ωστόσο να πείτε κάτι σχετικά με τις δημοσιονομικές συνέπειες που αναμένεται να υπάρξουν του χρόνου για την Ευρωπαϊκή Ένωση;

Graefe zu Baringdorf
Κύριε Πρόεδρε, συγχαρητήρια, κύριε Επίτροπε Fischler! Τα μέτρα ακολουθούν τη σωστή κατεύθυνση. Διατηρείτε το σύστημα, αν και παραμένει η αναγκαιότητα να προετοιμαστεί για την επόμενη μεταρρύθμιση και να πραγματοποιηθούν μεγαλύτερα βήματα. Με αυτά όμως δίνονται τα κατάλληλα μηνύματα.
Μία ένσταση έχω μόνο: γιατί δεν κατανέμετε τις πριμοδοτήσεις για νεαρούς ταύρους για μία μεταβατική περίοδο; Το ένα ήμισυ θα μπορούσε να χρησιμοποιηθεί για τη σφαγή μοσχαριών, δηλαδή για την εκμετάλλευση, ώστε να μην είναι πριμοδότηση του "Ηρώδη" , και το άλλο ήμισυ μπορείτε να το χρησιμοποιήσετε μάλλον στο πεδίο των χορτολιβαδικών εκτάσεων, για να εξασφαλίσετε την εκτατική παραγωγή, για να αποδεσμευτείτε από την πριμοδότηση μαζικής παραγωγής κρέατος και να επιτύχετε ένα μικρότερο τομέα παραγωγής. Κατά τα άλλα διαπιστώνω ότι ο αριθμός των 90 ζώων ισχύει για κάθε επιχείρηση. Δεν ισχύει αυτό που εσφαλμένα ανέφεραν οι εφημερίδες, ότι δεν καλύπτονται επιχειρήσεις με περισσότερα ζώα.

Fischler
Κύριε Πρόεδρε, κυρίες και κύριοι, σας υπόσχομαι ότι θα είμαι πολύ πιο σύντομος.
Για τις ερωτήσεις της κ. Roth-Behrendt - στοιχείο που εμφανίζεται και στις άλλες - ένα πράγμα πρέπει να είναι σαφές: αυτό που προτείνουμε σήμερα, δεν αποτελεί νέα γεωργική μεταρρύθμιση. Και αυτό το έχω ήδη πει. Για κάτι τέτοιο δεν έχουμε καν τη δυνατότητα, και θα θεωρούσα στρεβλό το να εξετάσουμε τώρα μεμονωμένα μία μεταρρύθμιση μόνο για τον τομέα των βοοειδών. Όταν συζητήσουμε περί γεωργικής μεταρρύθμισης, και σας διαβεβαιώ ότι θα γίνει και αυτό εν ευθέτω χρόνω, θα ακούσετε τι έχουμε να πούμε και εμείς, θα πρέπει να συμπεριλάβουμε στη συζήτηση αυτή και τον αραπόσιτο που βρίσκεται στα σιλό, και τις ποσοστώσεις του γάλακτος, και την αντιμετώπιση των βοοειδών για παραγωγή γάλακτος και για παραγωγή κρέατος. Γι' αυτό, σε τούτο το σύντομο διάστημα, αν θέλουμε να το προετοιμάσουμε προσεκτικά, δεν μπορούμε να το επιτύχουμε. Αυτό που έχουμε προς συζήτηση, δεν είναι τίποτε περισσότερο και τίποτε λιγότερο από μία σαφή σύλληψη για να βγούμε από την τωρινή κρίση.
Και για να περάσω σε μία άλλη ερώτηση της κ. Roth-Behrendt, αν είναι προτιμότερη η μετάβαση από ένα σύστημα ποσοστώσεων σε άμεσες πληρωμές. Με το ισχύον σύστημα δεν υφίστανται ποσοστώσεις για τους μεμονωμένους αγελαδοτρόφους. Θα εννοείτε, υποθέτω, ότι θα έπρεπε να απελευθερωθεί ολόκληρο το σύστημα και να μεταφερθεί στην ανάπτυξη της υπαίθρου. Αυτό το ζήτημα όμως δεν μπορεί να επιλυθεί παρά μόνο σε σχέση με μια γενική συζήτηση περί γεωργικής μεταρρύθμισης.
Είμαι, και το δηλώνω απερίφραστα, κατά του συστήματος της λαιμητόμου. Είμαι κατά των οργάνων του θανάτου και ως εκ τούτου κατά της λαιμητόμου. Γι' αυτό πιστεύω ότι αυτό το όριο των 90 ζώων πρέπει να νοείται ως ποσότητα κατ' αποκοπήν, δηλαδή, ότι ο κάθε παραγωγός λαμβάνει ενίσχυση για το πολύ 90 ζώα. Ο κ. Maat φρονεί ότι πρόκειται περί οξύμωρου, διότι σε σχέση με τα κρούσματα της ΣΕΒ δεν κάνει διαφορά το αν πρόκειται περί μεγάλης ή μικρής επιχείρησης. Πιστεύω ότι έχετε απόλυτο δίκιο. Το όριο των 90 ζώων δεν είναι μέτρο καταπολέμησης της ΣΕΒ, αλλά κίνητρο, ώστε η γεωργική παραγωγή στον τομέα των βοοειδών να καταστεί πιο εκτατική στο μέλλον.
Ελέγξαμε τα όσα είπε ο κ. Graefe zu Baringdorf για την πριμοδότηση πρώιμης διάθεσης στην αγορά. Τα πράγματα έχουν ως εξής. Το 1996 και τα επόμενα έτη υπήρχε μία τέτοια πριμοδότηση. Υπολογίσαμε ότι αυτή και μόνη η πριμοδότηση έχει κοστίσει 200 δισεκατομμύρια ευρώ. Το δε αποτέλεσμα της χρήσης της είναι αμφίβολο, καθώς ούτως ή άλλως το 40% των μοσχαριών σφάζονται σε μικρό βάρος. Αυτό σημαίνει ότι θα πληρώναμε πριμοδότηση στο ήμισυ σχεδόν των αγελαδοτρόφων με μηδενικό αποτέλεσμα. Και γι' αυτό, δεδομένων των περιορισμένων πόρων μας, τηρήσαμε αποστάσεις από αυτό το μέτρο.

Bφge
Κύριε Πρόεδρε, κύριε Επίτροπε, όταν εξασφαλίσουν οι Πράσινοι το τριφύλλι τους, δεν είναι καλύτερα να ακολουθήσουμε σ' αυτήν την περίπλοκη δομή των πριμοδοτήσεων τον απλούστερο τρόπο, την κατεύθυνση μίας πριμοδότησης χορτολιβαδικών εκτάσεων με αναφορά στις κλιματολογικές συνθήκες και να ξεχάσουμε τα υπόλοιπα;
Δεύτερον, κύριε Επίτροπε, θα ήθελα να επισημάνω ότι ένα ακόμη σημείο χρήζει περαιτέρω διευκρινήσεως, γιατί αλλιώς θα ανατραπεί η ισορροπία της εσωτερικής αγοράς, πιστεύω. Πώς θα επιλύσετε το πρόβλημα της μη ομοιογενούς αντιμετώπισης από τα κράτη μέλη του κόστους για την απαλλαγή από τα ζωικά άλευρα και των προϊόντων από ζώα που σφάζονται, που καλύπτονται εν μέρει από τον κρατικό κορβανά και εν μέρει μεταφέρονται μέσω των τιμών στους παραγωγούς; Αν δεν το κάνουμε αυτό, δεν μπορούμε να προστατεύσουμε την εσωτερική αγορά.

Campos
Επίτροπε κ. Franz Fischler, συμφωνώ όταν γίνεται λόγος για εκτατικοποίηση, ωστόσο δεν συμφωνώ με τα μέτρα που προτείνετε γιατί στο κάτω κάτω της γραφής τα μέτρα αυτά δεν επιτρέπουν την εκτατικοποίηση. Αν είναι υπέρ της, γιατί ο κ. Επίτροπος δεν έκανε ένα πράγμα: να θέσει τέρμα στην επιδότηση της παραγωγής και έπειτα να καταβάλλει πληρωμές ανάλογες ως προς τον ελάχιστο αριθμό ζώων που θα υπάρχουν ανά εκτάριο; Και τότε, ναι όντως θα κάνει εκτατικοποίηση του τομέα, διότι ειδάλλως διατηρώντας την επιδότηση της παραγωγής, ο κ. Επίτροπος θα εργάζεται στα πλαίσια μιας αντιφατικής πολιτικής: από την μία ενθαρρύνει και από την άλλη πληρώνει. Αυτό το σύστημα δεν είναι αξιόπιστο!
Η δεύτερη ερώτηση που θα ήθελα να του θέσω είναι η εξής: τη στιγμή που ο τομέας αντιμετωπίζει μια τεράστια κρίση και έχει ένα ΕΓΤΠΕ - Εγγυήσεις που στην πράξη το ήμισυ των πόρων διατίθεται σε μια μόνο παραγωγή, θα ήθελα να ρωτήσω τον Επίτροπο κ. Franz Fischler αν δεν έχει φτάσει πλέον η στιγμή να υποχρεώσει....
(Ο Πρόεδρος διακόπτει τον ομιλητή)

Auroi
Κύριε Πρόεδρε, κύριε Επίτροπε, τρία σύντομα ερωτήματα. Καταρχάς, μιλήσατε μεν για μέτρα σχετικά με την οργανική γεωργία, αλλά τι σκέπτεστε να κάνετε για όλα τα πιστοποιημένα, επισημανθέντα προϊόντα, τα οποία υπόκεινται, και αυτά, σε πολύ αυστηρά κριτήρια;
Δεύτερον, σχετικά με τους μόσχους, τι κάνετε, ή τι σκοπεύετε να κάνετε σχετικά με την εκτροφή των μόσχων με μητρικό θηλασμό, διότι το γάλα, όπως δίδεται αυτή τη στιγμή στους μόσχους στις συστοιχίες, δημιουργεί επίσης προβλήματα που δεν τα λάβατε υπόψη.
Τέλος, τρίτη ερώτηση, τι θα κάνετε για να αποφευχθούν μέτρα από τα οποία κινδυνεύουν να πληγούν μόνον οι μικροί αγρότες και όχι οι μεγάλοι;

Fischler
Κύριε Πρόεδρε, καταρχάς για το ζήτημα των χορτολιβαδικών εκτάσεων, της πριμοδότησης για τις χορτολιβαδικές εκτάσεις, ή της γενικής απελευθέρωσης της χρήσης εκτάσεων σε αγρανάπαυση. Φρονώ ότι θα πρέπει να είμαστε συνετοί. Ας μη λησμονούμε ότι οι επιχειρήσεις βιολογικής εκμετάλλευσης ως εκ της φύσεώς τους παράγουν λιγότερα προϊόντα, ότι δηλαδή το σύστημα της οργανικής γεωργίας έχει ενσωματωμένη μία αυτόματη τροχοπέδη παραγωγής.
Εν γένει, όταν εγκαταλείπουμε στο σύστημα παραγωγής σιτηρών μία τροχοπέδη παραγωγής, παύουμε να πληρούμε τις προϋποθέσεις των μέτρων Bluebox. Γι' αυτό και πιστεύω ότι πρέπει να είμαστε προσεκτικοί. Όσον αφορά την εισαγωγή μίας γενικής πριμοδότησης χορτολιβαδικών εκτάσεων αντί της πριμοδότησης βοοειδών, τη συζήτηση την πραγματοποιήσαμε με την ευκαιρία της Ατζέντας 2000. Αντιρρήσεις επί της αρχής εδώ δεν έχω, απλώς τίθεται το ζήτημα του εφικτού, γιατί πρέπει να ομολογήσετε ότι ένα λιβάδι στο Σλέσβιχ-Χόλσταϊν δεν μπορεί να έχει την ίδια μεταχείριση με ένα λιβάδι στη βόρειο Φινλανδία, ή ένα άλλο στη νότιο Πορτογαλία. Υπάρχουν τεράστιες διαφορές, ως προς την απόδοση, την ποιότητα και τις προϋποθέσεις. Ωστόσο δεν υφίσταται στην Ευρώπη σύστημα με βάση το οποίο να αξιολογηθούν αυτές οι διαφορές. Γι' αυτό θα πρέπει να μελετήσουμε περαιτέρω το ζήτημα. Όπως είπα όμως, αντίρρηση επί της αρχής δεν έχω, με απασχολεί μόνο το κατά πόσον είναι εφικτό.
Όσον αφορά το κόστος διάθεσης, όντως αυτήν τη στιγμή ισχύουν διαφορετικά συστήματα. Σε άλλα κράτη μέλη καλύπτεται με φορολογικά μέτρα, σε άλλα το κόστος αναλαμβάνει ο κρατικός προϋπολογισμός, και σε άλλα ανατίθεται στον παραγωγό, ή τουλάχιστον στο γεωργικό τομέα.
Καθώς πρόκειται για εθνικά μέτρα, εφαρμόσιμες είναι οι εθνικές διατάξεις περί ενισχύσεων. Αυτό κάνουμε εξάλλου, αυτό υποσχεθήκαμε. Ωστόσο, δεν μας έχουν διαβιβάσει όλα τα κράτη μέλη τις απαντήσεις που τους είχαμε ζητήσει. Ελπίζουμε πάντως, μέχρι το προσεχές Συμβούλιο να είμαστε εις θέσιν να εξασφαλίσουμε μία ακριβή εικόνα. Πρέπει όμως να τονίσω ότι στο πλαίσιο των εθνικών μέτρων δεν μπορεί να απαγορευθεί μία κάποια διαφορετική μεταχείριση από τα κράτη μέλη. Έτσι είναι. Αλλά συμφωνώ μαζί σας, ότι δεν πρέπει κι αυτή να είναι υπερβολική, διότι διαφορετικά θα δημιουργήσουμε δύο είδη γεωργικών εκμεταλλεύσεων και γεωργών στην Ευρώπη.
Για το ερώτημα το σχετικό με τα πιστοποιημένα προϊόντα, η πιστοποίηση προϊόντων καταρχάς προσδιορίζεται στις διατάξεις που θέσαμε εν ισχύ από 1ης Σεπτεμβρίου του παρελθόντος έτους. Αποφασίστηκε δε, με συμφωνία του Κοινοβουλίου, να προχωρήσει σε δύο φάσεις. Η πρώτη φάση είναι εν ισχύ, η δεύτερη θα ξεκινήσει από την 1η Ιανουαρίου του προσεχούς έτους. Αυτή η δεύτερη φάση όμως πρέπει να ισχύσει για το κρέας που πηγαίνει στην αποθεματοποίηση. Διότι, αν δεν απαιτήσουμε αυτό το στοιχείο, την 1η Ιανουαρίου 2002 δε θα μπορούμε πλέον να αποθηκεύουμε αυτό το κρέας, καθώς δε θα πληροί πλέον τις προϋποθέσεις της επισήμανσης.
Επί πλέον αυτών υπάρχουν και τα εθνικά συστήματα πιστοποίησης. Γι' αυτήν την εθνική πιστοποίηση, που αναλαμβάνουν επί παραδείγματι η CHA στη Γερμανία και η SOPEXA στη Γαλλία, υφίσταται υποχρέωση κοινοποίησης. Αυτό σημαίνει, ότι κοινοποιούνται οι πιστοποιήσεις. Στα ιδιωτικά αυτά συστήματα πιστοποίησης ισχύει η αρχή της αληθείας, που συνεπάγεται ότι δεν επιτρέπεται να αναγραφούν πάνω σε ένα προϊόν ψευδή στοιχεία.
Όσον αφορά τα προϊόντα για τα οποία προβλέπονται κρατικές ενισχύσεις, πρέπει να τηρούνται συγκεκριμένοι κανόνες. Αυτή τη στιγμή προχωρούμε στη μεταρρύθμιση του συστήματος, διότι πιστεύουμε ακράδαντα ότι η ποιότητα δεν εξασφαλίζεται αυτόματα με την προέλευση του προϊόντος από μία συγκεκριμένη περιοχή, αλλά ότι θα πρέπει να προσδιορισθεί αυτή καθεαυτή η ποιότητα. Μόνο όταν εξασφαλίζεται η ποιότητα, μόνο όταν μπορεί και να ελεγχθεί, μπορούμε να ομιλούμε περί σωστής επισήμανσης ποιότητας. Αντιμετωπίζουμε όμως δυσκολίες, το ομολογώ, με συνδυασμούς προέλευσης και ποιότητας, όπου υπονοείται ότι όταν ένα προϊόν προέρχεται από συγκεκριμένη περιοχή, είναι αυτομάτως καλύτερης ποιότητας.
Όσον αφορά το αγελαδινό γάλα, και εδώ υποθέτω ότι αναφέρεστε στα υποκατάστατα του γάλακτος, βρίσκονται υπό προετοιμασία οι σχετικές προσαρμογές. Αυτές όμως εμπίπτουν στο πεδίο αρμοδιοτήτων του συναδέλφου Byrne. Όσον αφορά την εφαρμογή της Λευκής Βίβλου για την ασφάλεια των τροφίμων θα υποβληθούν οι σχετικές προτάσεις.

Mulder
) Κύριε Πρόεδρε, τρία σύντομα ερωτήματα προς τον κ. Fischler.
Ένα από τα ερωτήματα που μου απευθύνονται είναι το εξής: εφόσον σημειωθεί ένα κρούσμα ΣΕΒ σε μία αγέλη γαλακτοφόρων αγελάδων, γιατί θα πρέπει να σφαγεί ολόκληρη η αγέλη; Σε διάφορες χώρες στην Ευρώπη εφαρμόζονται διαφορετικά συστήματα. Τι έχει να πει η Επιτροπή σχετικά; Χρειάζεται κάτι τέτοιο, ναι ή όχι; Ή γίνεται μήπως για λόγους πρόληψης και μόνο;
Οι δαπάνες για τις δοκιμές καλύπτονται με διαφορετικούς τρόπους στις διάφορες χώρες μέλη. Είναι καλό κάτι τέτοιο για την ενιαία αγορά, και αν όχι, προτίθεται η Επιτροπή να πράξει κάτι στο ζήτημα αυτό;
Τρίτο ερώτημα: εξακολουθούμε να εισάγουμε μεγάλες ποσότητες βοείου κρέατος από χώρες εκτός Ευρώπης. Πώς εξασφαλίζει η Ευρωπαϊκή Επιτροπή ότι τα ζώα αυτά δεν τρέφονται με κρεατάλευρο, και είναι επαρκείς οι έλεγχοι που πραγματοποιούνται;

Jovι Peres
Κύριε Πρόεδρε, κύριε Επίτροπε, αναφερθήκατε, σε μία από τις προτάσεις σας, στο ενδεχόμενο καλλιέργειας τριφυλλιού στις εκτάσεις σε αγρανάπαυση, αλλά πρέπει να καταλάβετε ότι στις χώρες του Νότου αυτό δεν είναι πάντα εφικτό και συχνά είναι πολύ δύσκολο. Σας ερωτώ, κύριε Επίτροπε, αν δεν θα μπορούσε να προσαρμοστεί αυτή η καλή πρόταση στις χώρες του Νότου, με τρόπο ώστε να γίνει ελκυστική ή αν θα μπορούσε να επιτραπεί, για παράδειγμα, η βιωσιμότητα της καλλιέργειας των ξηρών οσπρίων υπό αυτές τις συνθήκες.
Η δεύτερη ερώτηση, κύριε Επίτροπε, πώς εξηγείτε την διαφορά των αντισταθμιστικών πριμοδοτήσεων που υφίσταται σήμερα; Υπάρχουν χώρες όπου οι πριμοδοτήσεις αυτή τη στιγμή είναι η διπλάσιες από ότι στις άλλες χώρες. Θα ήθελα, κύριε Επίτροπε, να μου εξηγήσετε πως υπολογίζεται αυτό το ζήτημα, για να αποφύγουμε αυτές τις τεράστιες διαφορές που υπάρχουν. Συχνά είναι διπλάσιες σε ένα μέρος σε σχέση με ένα άλλο.

Parish
Κύριε Πρόεδρε, θα ήθελα να υποβάλω στον Επίτροπο τρεις ερωτήσεις. Πόσο σύντομα πιστεύει ότι θα ξεπεραστεί το ανώτατο όριο των 350 000 παρέμβασης και πόσο μακριά περιμένει ότι θα φτάσει; Δεν είναι καλύτερο να αποτεφρώνονται τα ζώα ηλικίας πάνω από 30 μηνών παρά να δέχονται παρεμβάσεις; Τέλος, δεν καταλαβαίνω το όριο των 90 ζώων γιατί σίγουρα η εκτατικοποίηση, ο περιβαλλοντικός προσανατολισμός της γεωργικής πολιτικής είναι ο δρόμος για να προχωρήσουμε. Μπορώ να δείξω στον Επίτροπο πολλές μονάδες στο ΗΒ όπου υπάρχουν πάνω από 90 βοοειδή που εκτρέφονται με καθεστώς εκτεταμένου τύπου και μικρότερες μονάδες όπου τα βοοειδή παράγονται εντατικά. Έτσι σίγουρα η πληρωμή της εκτατικοποίησης είναι αυτή που πρέπει να αλλάξει και όχι το ανώτατο όριο των 90 ζώων.

Fischler
Κύριε Πρόεδρε, κυρίες και κύριοι, όσον αφορά το ερώτημα του κ. Mulder για τη σφαγή κατ' αγέλες, δεν υπάρχουν κοινοτικές διατάξεις που να προβλέπουν ότι όταν εμφανίζεται ένα κρούσμα ΣΕΒ σε μία αγέλη, πρέπει οπωσδήποτε να σφαχτούν όλα τα ζώα της αγέλης. Εδώ προβλέπονται διάφορες δυνατότητες, και θα είναι δυνατή η παρέκκλιση, και στο μέλλον. Για την Επιτροπή το σημαντικό είναι να υπάρχει ένα σχέδιο για τη στάση που τηρείται σε περίπτωση εμφάνισης ενός τυχόν κρούσματος ΣΕΒ. Το σχέδιο αυτό πρέπει να υποβάλλεται στην Επιτροπή, και κρίνεται από τις επιστημονικές επιτροπές. Αν αυτές το κρίνουν αποδεκτό, εγκρίνεται αυτομάτως από την Εκτελεστική Επιτροπή. Μέχρι στιγμής έτσι έχει λειτουργήσει το σύστημα και χωρίς διαμαρτυρίες.
Όσον αφορά το κόστος των τεστ, θα ήθελα να υπενθυμίσω για μία ακόμη φορά τα όσα είπα νωρίτερα απαντώντας στην ερώτηση του κ. Bφge. Όταν γίνεται λόγος για μαζικές εισαγωγές κρέατος προς την Ευρώπη, εγώ θα σχετικοποιούσα κάπως τον όρο "μαζικές" , διότι στην Ευρωπαϊκή Ένωση εισάγεται σχετικά λίγο βόειο κρέας. Τα ερωτήματα περί απομάκρυνσης επικίνδυνου υλικού και πάνω απ' όλα αν το κρέας αυτό προέρχεται από ζώα στα οποία έγιναν τεστ ανίχνευσης, ή αν στο συγκεκριμένο κράτος είναι εγγυημένο ότι δεν χορηγούνται στα ζώα ζωοτροφές με κρεατάλευρα ή οστεάλευρα είναι σαφή και πρέπει αυτό να τηρηθεί. Αυτή τη στιγμή η Επιτροπή και ειδικά ο συνάδελφος Byrne επεξεργάζεται τις σχετικές προτάσεις.
Κατά τα άλλα δε γνωρίζω πώς είναι δυνατόν να λέει ο κ. Jovι Peres ότι στο νότο οι πριμοδοτήσεις σφαγής είναι διπλάσιες ή πολλαπλάσιες. Αυτό πρώτη φορά το ακούω. Οι πριμοδοτήσεις σφαγής είναι παντού οι ίδιες. Για το ερώτημα του κ. Jovι Peres θα απαντήσω ότι δεν θέλουμε να αποτεφρώνεται αυθαίρετα το κρέας, θέλουμε όμως αυτό το κρέας, όταν είναι καλής ποιότητας, να αποθηκεύεται. Με το παρόν σύστημα διαχείρισης των αποβλήτων στοχεύουμε στο κρέας το οποίο δεν μπορεί να αποθεματοποιηθεί, που δεν είναι καν επιλέξιμο για παρέμβαση, γιατί επιλέξιμο για παρέμβαση είναι το κρέας μόνο των μοσχαριών, και όχι των γηραιών αγελάδων. Γι' αυτό το θέμα εκφράστηκαν πολλές επικρίσεις. Είχαμε προτείνει την καταστροφή του κρέατος γηραιών αγελάδων, όμως ανταποκρινόμαστε στις επικρίσεις και προτείνουμε τώρα δύο δυνατότητες: είτε θα γίνεται αυτό που έγινε τα τελευταία πέντε χρόνια στη Μεγάλη Βρετανία, που λειτούργησε χωρίς διαμαρτυρίες και σε μερικά άλλα κράτη, είτε θα μπορεί το κάθε κράτος μέλος να εξαγοράζει αυτά τα γηραιά ζώα. Εφόσον θεωρεί ότι μπορεί να δικαιούται από αυτά να παραγάγει κάποια προϊόντα, που δεν μπορούν όμως να διατίθενται στην αγορά, γιατί δεν είναι δυνατό πρώτα να πληρώνουμε ολόκληρη την αξία του ζώου και μετά με αυτό το κρέας να γίνεται ανταγωνισμός κατά της συνήθους εκμετάλλευσης. Αυτό δεν επιτρέπεται, αν όμως υπάρχουν πρόσθετες δυνατότητες εκμετάλλευσης και τις διαπιστώνουν τα κράτη μέλη, μπορούν να τις χρησιμοποιήσουν.
Το όριο των 90 ζώων δεν αφορά τις αγελάδες, αλλά μόνο την ενίσχυση σε σχέση με την ειδική πριμοδότηση των μοσχαριών και εν προκειμένω θα ενισχυθούν μόνο αγέλες, ή ανά έτος έως 90 ζώα. Αυτή είναι η αναλογία, τη δε πρόταση αυτή την είχαμε υποβάλει επί τη ευκαιρία της Ατζέντας 2000.

Goepel
Κύριε Πρόεδρε, κύριε Επίτροπε, θα ήθελα να τονίσω τις ευχαριστίες μου για το σημείο 7, δηλαδή για το ειδικό πρόγραμμα εξαγοράς. Διασαφηνίζει τα πράγματα. Πρώτα οι έλεγχοι, μετά η αποθεματοποίηση, και προ πάντων, θα μπορεί να αποφασίσει το κάθε κράτος μέλος. Ευχαριστώ πολύ γι' αυτό! Έτσι έχουμε μία αποδεκτή βάση συζήτησης.
Έχω μία ερώτηση που αφορά την πυκνότητα. Επιφάνειες κτηνοτροφικών φυτών γίνονται σιτηρά, αυτό σημαίνει από 2,0 σε 1,8, και έτσι αυξάνεται αυτομάτως η επιφάνεια βάσης, ώστε να έχουν οι γεωργοί τη δυνατότητα να βελτιώσουν ακόμη τα έσοδά τους μέσω των σιτηρών;
Δεύτερη ερώτηση, και χαιρετώ τον κ. Graefe zu Baringdorf με το παπιγιόν του, ίσως αυτή η "πεταλούδα" είναι αναφορά στο τριφύλλι, που τώρα έχει, ίσως βέβαια να μπορούμε να επιλέξουμε και μηδική, κι αυτή καλή είναι, και ερωτώ: γιατί να μη χρησιμοποιήσουμε σ' αυτές και τα ψυχανθή, που τα χρειαζόμαστε κατεπειγόντως, ως υποκατάστατο των ζωικών αλεύρων, και γιατί να είναι όλα μόνο βιολογικής παραγωγής;

Garot
Κύριε Επίτροπε, είπατε ότι η Ευρωπαϊκή Ένωση δεν ήταν σε θέση να αντισταθμίσει τις απώλειες των παραγωγών. Δεν θέλω να πιστέψω ότι η Ένωση ήταν έτοιμη να τους εγκαταλείψει στην θλιβερή τους τύχη. Επομένως, προς ποια λύση προσανατολίζεστε;
Δεύτερο ερώτημα: μας προτείνατε ένα σχέδιο αποσυμφόρησης και επανεξισορρόπησης της αγοράς. Σε ποιες εκτιμήσεις κατανάλωσης το βασίσατε; Mείον 10%, μείον 20%, μείον 25%;
Τρίτη πτυχή, τα πρωτεϊνούχα φυτά στις ζώνες αγρανάπαυσης. Πώς αναμένετε να επηρεάσει αυτό τη μείωση του ελλείμματος και των εισαγωγών μας;

Hyland
Κύριε Πρόεδρε, θα ήθελα να ρωτήσω τον Επίτροπο αν η Επιτροπή μπορεί να κάνει κάτι για να ενθαρρύνει την απομάκρυνση των ηλικιωμένων ζώων από το εθνικό κοπάδι; Είναι προφανές από τους ελέγχους που διενεργήθηκαν, τουλάχιστον στην χώρα μου, ότι όλα τα νεαρά ζώα και τα ζώα άνω των 30 μηνών που ελέγχθησαν δεν αντιδρούν διόλου θετικά στο τεστ. Έτσι είναι σημαντικό να απομακρύνουμε τα πιο ηλικιωμένα ζώα. Μπορεί η Επιτροπή να ενθαρρύνει την απομάκρυνση αυτών των πιο ηλικιωμένων ζώων;

Fischler
Κύριε Πρόεδρε, επεσήμανα ήδη γιατί θα επιλέγονται μόνο οι βιολογικές εκμεταλλεύσεις, με τη δυνατότητα καλλιέργειας τριφυλλιού, και βεβαίως μπορεί να συμπεριληφθεί και η μηδική, δεν έχω καμία αντίρρηση. Σημαντικό είναι να επισημάνουμε ότι με το μέτρο αυτό δεν μπορούμε να παραβούμε τις υποχρεώσεις από τον ΠΟΕ, αλλιώς θα έχουμε πολλά προβλήματα, και θα καταλήξουμε στο αντίθετο αποτέλεσμα από το επιδιωκόμενο, γιατί έτσι δεν θα βοηθήσουμε τον γεωργό, αλλά μάλλον θα τον ζημιώσουμε. Όσον αφορά την καλλιέργεια πρωτεϊνούχων κτηνοτροφικών φυτών, λούπινων και κτηνοτροφικών μπιζελιών έχουμε δεσμευθεί να εξετάσουμε το ζήτημα επακριβώς και από την πλευρά της ζήτησης και από την πλευρά της προσφοράς. Η εξέταση αυτή είναι εν εξελίξει. Ούτως ή άλλως για το τρέχον έτος είναι πολύ αργά, μια και απαιτείται εν πάση περιπτώσει τροποποίηση της ισχύουσας οργάνωσης αγοράς, και για λόγους καθαρά τεχνικούς δεν είναι πλέον δυνατό πριν από τη φύτευση αυτών των πρωτεϊνούχων φυτών. Δηλαδή, μόνο για το επόμενο έτος μπορεί να γίνει κάτι. Και γι' αυτό έχουμε ακόμη χρόνο να κάνουμε τη σχετική έρευνα.
Όσον αφορά τις εισαγωγές, επί του παρόντος όντως εισάγουμε, κατά κύριο λόγο από τη Νότιο Αμερική, κατ' έτος περί τα 30 εκατομμύρια τόνους σόγιας και άλλων πρωτεϊνούχων. Η ζημία που προκύπτει τώρα λόγω των δυόμισι εκατομμυρίων τόνων κρεαταλεύρων και οστεαλεύρων, αντιστοιχεί σε ποσοστό κάτω του 10%. Βεβαίως θα πρέπει να ελεγχθεί, και επισημαίνω ότι δεν έχει ακόμη ληφθεί οριστική απόφαση, αν θα διατηρηθεί η απαγόρευση της χρήσεως αυτών των ζωοτροφών από κρεατάλευρα και οστεάλευρα σε χοίρους και πουλερικά, ή αν θα τροποποιηθεί αυτή η απαγόρευση. Στο πλαίσιο αυτό, ο συνάδελφος κ. Byrne έχει αναθέσει τη διεξαγωγή επιθεωρήσεων και στα 15 κράτη μέλη, ώστε να εξετασθεί αν υπάρχουν πρότυπα που λειτουργούν, ή αν υπάρχουν παντού προβλήματα ελέγχου. Ως εκ τούτου δεν είναι δυνατόν να δοθεί ακόμη οριστική απάντηση.
Για την ερώτηση του κ. Hyland για τους ελέγχους, απαντώ με κάθε σαφήνεια, ότι πρώτος στόχος πρέπει πάντοτε να είναι η ασφάλεια των καταναλωτών. Ως εκ τούτου τρέφουμε μέγιστο ενδιαφέρον για τη διεξαγωγή ελέγχων σε όλα τα ζώα άνω των 30 μηνών, ακόμη και αν πρόκειται να καταστραφούν κάποια ζώα. Γιατί; Γιατί σε άλλη περίπτωση διακινδυνεύουμε, αν δηλαδή αφήσουμε απεριόριστα την επιλογή στο κράτος μέλος ή στον τομέα, να γίνεται ένα είδος προεπιλογής μεταξύ των ζώων που θα υποβληθούν σε έλεγχο, και εκείνων που δε θα ελεγχθούν. Τέτοιο ενδεχόμενο ενέχει κινδύνους που θέλουμε πάση θυσία να αποσοβήσουμε.
Στόχος μας είναι να συντομεύσουμε την προθεσμία της 1ης Ιουλίου και να έχουν ολοκληρωθεί ως την 1η Απριλίου σε όλα τα κράτη μέλη οι έλεγχοι σε όλα τα ζώα άνω των 30 μηνών. Και μετά μπορεί να εισαχθεί και η εναλλακτική, την οποία σας εξέθεσα εδώ.

Πρόεδρος
Σας ευχαριστώ, κύριε Επίτροπε, για τις απαντήσεις που δώσατε σε όλες αυτές τις ερωτήσεις.
Στο σημείο αυτό λήγει η συζήτηση με τον Επίτροπο.

Ώρα τωv Ερωτήσεωv (Επιτρoπή)
Πρόεδρος
Η ημερήσια διάταξη προβλέπει την Ώρα των Ερωτήσεων προς την Επιτροπή (B5-0007/2001).
Τον λόγο έχει ο κ. Izquierdo Collado για ένα θέμα επί της διαδικασίας.

Izquierdo Collado
Κύριε Πρόεδρε, όπως γνωρίζετε, στο σημερινό κατάλογο της Ώρας των Ερωτήσεων υπάρχει μία δική μου ερώτηση σχετικά με την γενικευμένη απάτη στον τομέα του λιναριού, με εκατομμύρια ευρώ που έχουν εισπραχθεί με απάτη. Στην ερώτησή μου ζητώ την άποψη του Προέδρου της Επιτροπής κ. Πρόντι σχετικά με την πολιτική ευθύνη της κ. Loyola de Palacio μετά την έκθεση της ισπανικής ειδικής μονάδας που διαπιστώνει αυτή την απάτη.
Κύριε Πρόεδρε, με αυτό το αίτημα επί της διαδικασίας ζητώ την σαφή βοήθειά σας σχετικά με το εξής. Πέραν του ακατανόητου του γεγονότος ότι αυτή η ερώτηση δεν θεωρήθηκε ως θέμα προτεραιότητας για να λάβει προφορική απάντηση, θέλω να σας αναφέρω, μολονότι προβλέπεται να απαντηθεί γραπτώς, ότι έχω ήδη στα χέρια μου αυτή την γραπτή απάντηση, διότι μία εφημερίδα, της χώρας μου συγκεκριμένα, λέει τα εξής: "Στη γραπτή του απάντηση προς την ερώτηση του σοσιαλιστή ευρωβουλευτή Juan de Dios Izquierdo, ο κ. Πρόντι επισημαίνει ότι, βάσει των εγγράφων που έχει στην διάθεσή της η Επιτροπή δεν μπορεί παρά να επαναλάβει για άλλη μια φορά την πλήρη εμπιστοσύνη της στην κ. Palacio. Επίσης σε απάντηση άλλης ερώτησης σοσιαλιστή ευρωβουλευτή σχετικά με το ενδεχόμενο αποσταθεροποίησης ολόκληρης της Επιτροπής εξαιτίας της υπόθεσης αυτής, κλπ." .
Κύριε Πρόεδρε, εγώ δεν έχω λάβει ακόμη, όπως είναι λογικό, την γραπτή απάντηση, όμως την έχω εδώ. Πιστεύω ότι δεν χρειάζεται να έχει κανείς μεγάλη φαντασία για να καταλάβει ποια Ομάδα ασκεί πίεση να μην λάβει η ερώτησή μου προφορική απάντηση στην Ολομέλεια και βρίσκεται πίσω από το γεγονός ότι αυτή η εφημερίδα γνωρίζει ακριβώς την απάντηση του κ. Πρόντι. Σας ζητώ, κύριε Πρόεδρε, να ερευνήσετε το θέμα και να ενημερώσετε τους βουλευτές, διότι αυτό δεν αποτελεί παράδειγμα της διαφάνειας που μας είχε υποσχεθεί ο κ. Πρόντι κατά την ανάληψη των καθηκόντων του.

Πρόεδρος
Κύριε Izquierdo, είμαι Πρόεδρος της συνόδου, όπως γνωρίζετε, όχι Πρόεδρος του Κοινοβουλίου. Και δεν προβλέπεται επίσης ότι μια μέρα θα γίνω Πρόεδρος του Κοινοβουλίου. Θα διαβιβάσω το θέμα σας στην κ. Πρόεδρο, και μπορώ να σας πω ότι η κ. Πρόεδρος έχει λάβει μία επιστολή σας και άλλη μία από τον κ. Berenguer. Πιστεύω ότι έχετε ήδη λάβει μία απάντηση από την κ. Πρόεδρο, η οποία πιθανότατα σας έχει αποσταλεί μέσω φαξ. Και σ' αυτήν η κ. Πρόεδρος, η οποία, σύμφωνα με το άρθρο 43 του Κανονισμού, βοηθούμενη από το ιδιαίτερο γραφείο της, έχει την αρμοδιότητα να δέχεται και να ταξινομεί τις ερωτήσεις - νομίζω ότι σας απαντά - έχω μπροστά μου την απάντησή της - διασαφηνίζοντας τα κριτήρια σύμφωνα με τα οποία καθορίζεται η σειρά των ερωτήσεων. Μπορώ να επισημάνω ότι κατά την γνώμη της κ. Προέδρου και των υπηρεσιών της η ερώτηση απευθυνόταν στον κ. Πρόντι, η παρουσία του οποίου στην Ολομέλεια δεν προβλεπόταν. Ο κ. Πρόεδρος της Επιτροπής δεν συνηθίζει να παρίσταται στην Ώρα των Ερωτήσεων. Υπάρχει μια σειρά Επιτρόπων , μεταξύ των οποίων οι κκ Kinnock και Byrne, για τους οποίους είναι εκ των προτέρων γνωστό ότι θα απαντήσουν σε ερωτήσεις. Οι βουλευτές ενημερώνονται σχετικά και ως εκ τούτου, κάνουν συγκεκριμένες ερωτήσεις.
Εξάλλου, η Προεδρία του Κοινοβουλίου αποφάσισε, εκτός από την τήρηση της χρονολογικής σειράς, να επιλέξει τις πέντε ερωτήσεις οι οποίες, σύμφωνα με την κρίση της, αποτελούν επίκαιρα και επείγοντα θέματα, που περιλαμβάνονται στο πρώτο μέρος των ερωτήσεων και τις οποίες πρόκειται να εξετάσουμε αμέσως.
Αυτή είναι η εξήγηση που μπορώ να σας δώσω με κάθε διαφάνεια. Εν πάση περιπτώσει, σημειώνω τις παρατηρήσεις σας, οι οποίες εξάλλου θα καταγραφούν στα πρακτικά, και λυπάμαι για το γεγονός ότι μία εφημερίδα οποιασδήποτε χώρας μπορεί να κάνει δηλώσεις σχετικά με γραπτές ή προφορικές απαντήσεις που δεν έχουν δοθεί ακόμη.
Τον λόγο έχει για ένα θέμα επί της διαδικασίας ο κ. Berenguer. Τον παρακαλώ να είναι όσο το δυνατόν συντομότερος.

Berenguer Fuster
Κύριε Πρόεδρε, δεδομένου ότι το όνομά μου αναφέρθηκε από την Προεδρία, θέλω να δηλώσω ότι πράγματι, έλαβα μια απάντηση, με το περιεχόμενο της οποίας δεν συμφωνώ, σχετικά με τον τρόπο που η Προεδρία ερμηνεύει τις ερωτήσεις που θέτουν οι βουλευτές. Και δεν συμφωνώ διότι θεωρώ ότι αυτή η ερμηνεία αποτελεί μία μορφή ακρωτηριασμού των θεμιτών πρωτοβουλιών των βουλευτών για τον έλεγχο της Επιτροπής.
Η ερώτησή μου, συγκεκριμένα, αφορούσε το αν η Επιτροπή - όχι ο Πρόεδρος, αλλά η Επιτροπή - αισθάνεται να απειλείται από τις δηλώσεις ενός ισπανού βουλευτή, μέλους του Λαϊκού Κόμματος, με τις οποίες απειλούσε ότι, αν οι Σοσιαλιστές επέκριναν την κ. de Palacio για την ανάμειξή της στο σκάνδαλο του λινού που συνέβη στην Ισπανία την εποχή που ήταν Υπουργός Γεωργίας, θα κατέβαλλαν κάθε δυνατή προσπάθεια να πέσει η Επιτροπή. Αν αυτό δεν θεωρείται θέμα προτεραιότητας από την Προεδρία, αν αυτή δεν είναι μία ερώτηση την οποία, ακόμη και αν δεν αποτελεί θέμα προτεραιότητας, θα μπορούσε κάλλιστα να απαντήσει ο Αντιπρόεδρος Kinnock, για παράδειγμα, τότε μάρτυς μου ο Θεός αυτό αποτελεί κατάφωρη αδικία.
Εν πάση περιπτώσει, και έχοντας εκφράσει την διαφωνία μου, δεν ήθελα να θίξω αυτό το θέμα. Ήθελα να θέσω, όπως και ο συνάδελφος Izquierdo, ζητώντας την βοήθεια της Προεδρίας, το πρόβλημα της ανωμαλίας που συνεπάγεται η δημοσίευση των απαντήσεων που απευθύνονται στις ερωτήσεις των βουλευτών σε μία κυβερνητική εφημερίδα της Ισπανίας, πριν οι βουλευτές λάβουν γνώση γι' αυτήν την απάντηση.
Και με την έντονη διαμαρτυρία μου γι' αυτή την ανωμαλία, θέλω να πω, κύριε Πρόεδρε, ότι αποσύρω την ερώτησή μου. Δεν επιθυμώ η Επιτροπή να απαντά πρώτα στην εφημερίδα ABC πριν απαντήσει στον υποφαινόμενο. Και καθώς θεωρώ επαίσχυντο να πρέπει η Επιτροπή να ενημερώνει τον ισπανικό Τύπο για τις απαντήσεις της πριν από τους βουλευτές στους οποίους αυτές απευθύνονται, δεν πρόκειται να συνεργαστώ μ' αυτή την πρακτική και συνεπώς αποσύρω την ερώτησή μου.

Πρόεδρος
Ευχαριστώ πολύ, κύριε Berenguer. Δεν σας εκφράζω τις ευχαριστίες μου επειδή αποσύρατε την ερώτησή σας, αλλά επειδή τελειώσατε την παρέμβασή σας. Προσωπικά δεν μπορώ να εκφράσω καμιά επίσημη άποψη, δεδομένου ότι, μοιράζομαι την ίδια εθνικότητα και κοινές πολιτικές πεποιθήσεις με τους βουλευτές που έθεσαν την ερώτηση σχετικά με το θέμα. Ενεργώ ως Πρόεδρος της συνόδου του Ευρωπαϊκού Κοινοβουλίου και η μόνη βοήθεια που μπορώ να προσφέρω στον κ. Izquierdo Collado, είναι να διαβιβάσω φυσικά τα επιχειρήματά του στην κ. Πρόεδρο του Κοινοβουλίου ούτως ώστε να λάβει άμεση γνώση τους. Επιπλέον ο κ. Izquierdo Collado έχει στη διάθεσή του όλες τις διαδικασίες που θεωρεί ενδεδειγμένες, τρόπος του λέγειν, για να υποβάλλει τη διαμαρτυρία του.
Πρώτο μέρος

Πρόεδρος


Αλέξανδρου Αλαβάνου
Ερώτηση αριθ. 45 του κ. (H-0014/01):
Θέμα: Επιπτώσεις από τις βόμβες ουρανίου στο Κόσοβο Έντονη ανησυχία έχει προκληθεί στην Ευρώπη από τα κρούσματα λευχαιμίας στρατιωτών πολυεθνικών δυνάμεων που υπηρέτησαν στη Βοσνία και στο Κόσοβο και αποδίδονται σε βόμβες απεμπλουτισμένου ουρανίου. Σε παλαιότερη ερώτησή μου (Η-0429/99) η Επιτροπή μου είχε, μεταξύ άλλων, απαντήσει ότι α) η έκθεση του Περιφερειακού Περιβαλλοντικού Κέντρου για την Κεντρική και Ανατολική Ευρώπη "διενεμήθηκε στους Υπουργούς Περιβάλλοντος των κρατών μελών τον Ιούνιο του 1999" και β) "δεν έχουν ακόμη καθοριστεί οι αναλυτικές λεπτομέρειες για τη χρηματοδότηση των ενεργειών αποκατάστασης" .
Δεδομένου ότι στην ολομέλεια Ιανουαρίου δεν προέκυψαν απαντήσεις σχετικά με αυτό το συγκεκριμένο θέμα, και δεδομένου ότι η Επίτροπος, όμως, αναφέρθηκε σε συνάντηση ομάδας ανεξάρτητων εμπειρογνωμόνων, θεωρεί η Επιτροπή ότι δεν προέκυπταν από την προαναφερόμενη έκθεση ανησυχητικά στοιχεία για την υγεία των κατοίκων και στρατιωτών; Ποιος θα αναλάβει πρόγραμμα ιατρικών εξετάσεων για τους κατοίκους των περιοχών που επλήγησαν από τις βόμβες ουρανίου; Ποια είναι τα συμπεράσματα της συνάντησης των ανεξάρτητων εμπειρογνωμόνων στην οποία αναφέρθηκε η Επίτροπος και τι νέα επιπρόσθετα μέτρα πρόκειται να πάρει;

Kinnock
. (ΕΝ) Η Επιτροπή παραπέμπει τον αξιότιμο βουλευτή στην δήλωση που έδωσε η Επίτροπος Wallstrφm στη σύνοδο της ολομέλειας του Σώματος στις 17 Ιανουαρίου. Από εκείνη την ημερομηνία και μετά η Επιτροπή συγκάλεσε μια επιτροπή εμπειρογνωμόνων που δημιουργήθηκε βάσει του άρθρου 31 της Συνθήκης ΕΚΑΕ για να διατυπώσει μια γνώμη σχετικά με τις πιθανές συνέπειες στην υγεία από τη χρήση του απεμπλουτισμένου ουρανίου. Η έκθεση της ομάδας αυτής θα είναι έτοιμη σε χρόνο λίγων εβδομάδων. Η Παγκόσμια Οργάνωση Υγείας θα εκδώσει επίσης μια έκθεση για το θέμα στο προσεχές μέλλον. Η Επιτροπή θα εξετάσει τότε την ενδεδειγμένη ανάληψη δράσης υπό το πρίσμα των επιστημονικών αποδείξεων που θα προκύψουν από αυτές τις ενέργειες.
Όσον αφορά τις συγκεκριμένες ερωτήσεις του αξιότιμου βουλευτή, τα κράτη μέλη της Ένωσης δεν έχουν ενημερώσει την Επιτροπή για τις δράσεις που έχουν αναλάβει μετά την παραλαβή της έκθεσης του Περιφερειακού Περιβαλλοντικού Κέντρου. Η Επιτροπή δεν έχει σχέδια για την έναρξη προγραμμάτων ιατρικών εξετάσεων. Καθώς θα γνωρίζει ο αξιότιμος βουλευτής, είναι αξιολύπητο το γεγονός ότι οι άνθρωποι της περιοχής αντιμετωπίζουν ποικίλες απειλές για την υγεία από αρκετές πηγές και κάποιες από αυτές τις απειλές έχουν φανερά περιβαλλοντική προέλευση. Στο πλαίσιο των μέσων που έχει στην διάθεσή της η Επιτροπή εργάζεται με την αποστολή των Ηνωμένων Εθνών στο Κοσσυφοπέδιο - την Unmik - μέσω της Ευρωπαϊκής Υπηρεσίας Ανασυγκρότησης για την εξάλειψη των κινδύνων αυτών σύμφωνα με τις προτεραιότητες για επέμβαση.

Αλαβάνος
Ευχαριστώ τον Επίτροπο για την απάντησή του. Παρότι είχε κάποια γενικότητα, εγώ θα ήθελα να ρωτήσω: αυτές οι μερικές βδομάδες που περιμένουμε τα αποτελέσματα της μελέτης της ανεξάρτητης αυτής επιτροπής, μπορούν να προσδιορισθούν περισσότερο χρονικά; Επίσης, για να σπάσει λίγο αυτός ο γενικός χαρακτήρας που έχει η απάντησή του: οι παρεμβάσεις σε σχέση με την αντιμετώπιση των πολύ σοβαρών περιβαλλοντικών συνεπειών για τους πληθυσμούς της περιοχής, μπορούν να ποσοτικοποιηθούν και να αναφερθούν πιο συγκεκριμένα όσον αφορά στο χαρακτήρα τους;

Kinnock
. (EN) Κύριε Πρόεδρε, απαντώντας στην πρώτη ερώτηση του κ. Αλαβάνου, έχω πληροφορηθεί ότι η έκθεση από την επιτροπή εμπειρογνωμόνων που συγκαλείται βάσει της Συνθήκης ΕΚΑΕ θα εκδοθεί εντός κάποιων εβδομάδων και όχι μηνών, οπότε μιλάμε για το προσεχές μέλλον.
Όσον αφορά την λεπτομερή απάντηση που δικαιολογείται στην ερώτηση για τα προβλήματα υγείας, υπάρχει πολύ υλικό στην Επιτροπή και φυσικά εγώ, ή οι υπεύθυνοι συνάδελφοι μου, θα ήταν ευτυχείς να δώσουν αναλυτικές λεπτομέρειες στον αξιότιμο βουλευτή για όλα όσα έχουν στην διάθεσή τους. Αυτό θα ήταν μάλλον περισσότερο χρήσιμο από το να προσπαθήσω να κάνω μια απαρίθμηση στον περιορισμένο χρόνο που διαθέτω στο Σώμα αυτό.

Isler Bιguin
Κύριε Πρόεδρε, κύριε Επίτροπε, χθες στη συνεδρίαση των επιτροπών περιβάλλοντος και εξωτερικών υποθέσεων, ακούσαμε ακριβώς τον κ. Haavisto, ο οποίος μας παρουσίασε την έκθεσή του σχετικά με τα πορίσματα των εμπειρογνωμόνων. Ενώ όμως μίλησε για το απεμπλουτισμένο ουράνιο, δεν μίλησε καθόλου για την ανακοίνωση που εξέδωσε το ΝΑΤΟ στις 18 Ιανουαρίου, με την οποία αναγνώριζε ότι εκτός από απεμπλουτισμένο ουράνιο, είχε επίσης χρησιμοποιηθεί πλουτώνιο.
Προτίθεστε να διεξάγετε έρευνες για πλουτώνιο σ' αυτές τις περιοχές και σκοπεύετε να διαθέσετε ευρωπαϊκά κονδύλια για τον καθαρισμό;

Kinnock
. (EN) Κύριε Πρόεδρε, όπως επεσήμανα στην πρώτη μου απάντηση, υπάρχουν ορισμένοι δημοσιονομικοί περιορισμοί που έχουν ως συνέπεια τον περιορισμό ορισμένων δράσεων που αναλαμβάνουμε στην περιοχή, όχι μόνο ως Επιτροπή αλλά επίσης στις δραστηριότητες συνεργασίας μας με άλλους οργανισμούς. Είμαι σίγουρος ότι η αξιότιμη βουλευτής αναγνωρίζει τη φύση αυτών των περιορισμών. Αυτό σημαίνει επομένως ότι σε ορισμένες περιπτώσεις είναι αρκετά πιθανό οι ενέργειες για τη διασφάλιση του καθαρισμού και της προστασίας της δημόσιας υγείας να μην είναι τόσο εκτεταμένες, όσο, ιδεατά, θα θέλαμε να είναι. Παραμένει γεγονός, ωστόσο, ότι η Επιτροπή, ενεργώντας εκ μέρους της Ένωσης, είναι πιθανώς ο πρωταγωνιστής σε όλες τις ενέργειες για την βελτίωση των συνθηκών της δημόσιας υγείας και την φροντίδα για την απολύμανση και την περιβαλλοντική προστασία.
Μέχρι στιγμής όσον αφορά την δήλωση του NATO του τελευταίου μήνα σχετικά με το πλουτώνιο, δεν είμαι σε θέση να δώσω μια περιεκτική απάντηση σε αυτό το στάδιο. Είμαι σίγουρος ότι αν η αξιότιμη βουλευτής επιθυμεί να γράψει ρητά για τη δήλωση του ΝΑΤΟ και την πιθανότητα της χρήσης πλουτωνίου και των παρενεργειών που έχει σε αυτή την περιοχή, είτε στη διάρκεια των πολεμικών ενεργειών είτε αλλού, οι συνάδελφοι μου στην Επιτροπή θα είναι περισσότερο από πρόθυμοι να της δώσουν μια περιεκτική απάντηση.
Καλώ την αξιότιμη βουλευτή είτε να γράψει άμεσα σε μένα σχετικά με το θέμα - και θα φροντίσω σίγουρα να φτάσει στο σωστό προορισμό - ή να παραπέμψει το θέμα απευθείας είτε στην επιτροπή της οποίας είναι μέλος είτε ειδικά σε έναν από τους συναδέλφους μου Επιτρόπους.

Πρόεδρος


Ρόδης Κράτσα-Τσαγκαροπούλου
Ερώτηση αριθ. 46 της κ. (H-0055/01):
Θέμα: Ραδιενεργός μόλυνση στο Αιγαίο και στο Ιόνιο πέλαγος Σύμφωνα με δημοσιεύματα του ελληνικού Τύπου αλλά και του τουρκικού, όπως δημοσίευσε η εφημερίδα "Le Journal du Dimanche" , βλήματα απεμπλουτισμένου ουρανίου έχουν χρησιμοποιηθεί από το ελληνικό και το τουρκικό πολεμικό ναυτικό σε ασκήσεις τους στο Αιγαίο αλλά και στο Ιόνιο τα τελευταία δέκα χρόνια. Το θέμα αυτό έχει προξενήσει φόβο ραδιενεργού μόλυνσης στους κατοίκους των νησιών και των παρακτίων περιοχών των δύο αυτών πελάγων, αλλά και σε πολίτες γειτονικών χωρών, διότι τα θαλάσσια ρεύματα μεταφέρουν την ραδιενέργεια πέρα από την περιοχή στην οποία ερρίφθησαν τα βλήματα.
Η Επιτροπή σκέπτεται να συστήσει ανεξάρτητη επιτροπή για να ερευνήσει το θέμα αυτό και να πληροφορήσει για την πραγματική κατάσταση τους κατοίκους των περιοχών, αλλά και όλους τους ευρωπαίους πολίτες, προτού δημιουργηθεί ένα "σύνδρομο του Αιγαίου" αιτιολογημένο ή μη; Σκέπτεται να συνεργασθεί προς αυτήν την κατεύθυνση με τις αντίστοιχες κυβερνήσεις; Τι προληπτικά μέτρα σκοπεύει να πάρει;

Kinnock
. (ΕΝ) Κύριε Πρόεδρε, η Επιτροπή έδειξε ενδιαφέρον για τη χρήση του απεμπλουτισμένου ουρανίου σε διατρητικές οβίδες ήδη από το 1993. Την εποχή εκείνη, η απάντηση της Επιτροπής στο Κοινοβούλιο αφορούσε το ειδικό θέμα των δοκιμαστικών βολών με βλήματα στα παράκτια ύδατα και διατύπωσε την άποψη ότι τέτοιου είδους δράση δεν θα είχε σοβαρή επίπτωση στο περιβάλλον. Η Επιτροπή εξακολουθεί να έχει την ίδια άποψη με βάση το γεγονός ότι, στο θαλάσσιο περιβάλλον, η μόνη οδός εκθέσεως σε ακτινοβολία είναι η αργή διάλυση του ουρανίου. Είναι σημαντικό να σημειώσουμε ότι η ποσότητα του ουρανίου που θα μπορούσε να διαλυθεί είναι πολύ μικρή σε σύγκριση με τον φυσικό πλούτο του ουρανίου σε όλα τα θαλάσσια ύδατα.
Η μεταφορά του ουρανίου από την τοποθεσία των δοκιμαστικών βολών από την παλίρροια και τα ρεύματα δεν θα μπορούσε, ως εκ τούτου, να διακριθεί από τις συγκεντρώσεις της ακτινοβολίας φυσικού περιβάλλοντος. Η Επιτροπή κατανοεί τις ανησυχίες του κοινού σχετικά με την χρήση υλικών με απεμπλουτισμένο ουράνιο για στρατιωτικούς σκοπούς. Εντούτοις, η Επιτροπή εφιστά την προσοχή στο γεγονός ότι η ρίψη διατρητικών οβίδων ουρανίου σε στόχους εδάφους έχει επιπτώσεις που είναι διαφορετικές από αυτές της ανάφλεξης πυρομαχικών σε θαλάσσιο περιβάλλον, διότι η χρήση στη γη μπορεί να έχει ως αποτέλεσμα τη διασπορά των οξειδίων του ουρανίου τα οποία στη συνέχεια μπορεί να εισπνευστούν, ενώ κάτι τέτοιο δεν συμβαίνει ασφαλώς στο θαλάσσιο περιβάλλον.

Κράτσα-Τσαγκαροπούλου
Κύριε Επίτροπε, από ό,τι κατάλαβα από την απάντησή σας, συμπεραίνω ότι η Επιτροπή πιστεύει ότι δεν υπάρχει θέμα ανησυχίας και δεν σκέπτεται να εξετάσει την περίπτωση αυτή. Κατάλαβα καλά; Αυτό εννοείτε; Ότι είναι μια υπόθεση που δεν πρέπει να προκαλεί ανησυχία στους πολίτες και ότι δεν είναι σε επικίνδυνες ποσότητες το ουράνιο στις θάλασσες αυτές;

Kinnock
. (ΕΝ) Κύριε Πρόεδρε, δεν τίθεται θέμα να είναι η Επιτροπή ικανοποιημένη με τον εαυτό της με κανέναν τρόπο, ούτε πολιτικά - διότι είναι υπεύθυνη προς το κοινό - αλλά ούτε και επιστημονικά. Τα σημεία που έθιξα στην προηγούμενη απάντησή μου αφορούσαν τις φυσικές συγκεντρώσεις ουρανίου στα θαλάσσια ύδατα όλων των ειδών και σε όλες τις τοποθεσίες. Βάσει αυτών των επιστημονικών στοιχείων το αίσθημα της Επιτροπής και όλων των άλλων ατόμων και των οργάνων που δέχονται επιστημονικές συμβουλές είναι ότι η ύπαρξη αποθέματος ουρανίου στα θαλάσσια ύδατα είναι τέτοια που η πυροδότηση βλημάτων για στρατιωτικούς σκοπούς στο θαλάσσιο περιβάλλον δεν αποτελεί κάποια σημαντική προσθήκη στις συγκεντρώσεις ουρανίου. Η Επιτροπή διαμορφώνει την άποψή της βάσει αυτών των ευρέως αποδεκτών και καλά τεκμηριωμένων επιστημονικών αποδείξεων.
Επιπλέον, στην πρώτη μου απάντηση επέστησα την προσοχή στην σαφή διάκριση που πρέπει να γίνει μεταξύ των πιθανών συνεπειών της χρήσης υλικών και πυρομαχικών με απεμπλουτισμένο ουράνιο σε ένα χερσαίο περιβάλλον όπου τα οξείδια μπορεί να εισπνευστούν και σε ένα θαλάσσιο περιβάλλον όπου οι συνέπειες της χρήσης απεμπλουτισμένου ουρανίου δεν έχουν τα ίδια αποτελέσματα, εφόσον προφανώς δεν μπορεί να γίνει εισπνοή.

Κόρακας
Κύριε Πρόεδρε, μου κάνει εντύπωση η απάντηση της Επιτροπής και φοβάμαι πάρα πολύ ότι πολύ γρήγορα θα διαψευσθεί, όπως διαψεύστηκαν παρόμοιες διαβεβαιώσεις και άλλες προηγούμενες φορές. Τα βλήματα αυτά έχουν χρησιμοποιηθεί κατά δεκάδες χιλιάδες σε στρατιωτικές ασκήσεις και είχαμε εκρήξεις βλημάτων στον αέρα και όχι πάντα μέσα στο νερό. Αυτό σημαίνει ότι υπήρξαν αέρια τα οποία μεταφέρθηκαν και στα κατοικημένα νησιά ή και στις κατοικημένες ακτές της Τουρκίας. Μου κάνει λοιπόν εντύπωση πώς είναι δυνατόν με τέτοια, επιτρέψτε μου, ελαφρότητα να έρχεται εδώ η Επιτροπή να μας διαβεβαιώνει ότι αυτά τα βλήματα με απεμπλουτισμένου ουράνιο, επειδή πέφτουν μέσα στη θάλασσα, δεν δημιουργούν κανένα πρόβλημα. Ειλικρινά δηλαδή, δεν ξέρω πώς να εξηγήσω αυτές τις δηλώσεις, κύριε Πρόεδρε. Λυπάμαι πάρα πολύ. Το μόνο που έχω να κάνω είναι να καταγγείλω μια ακόμη προσπάθεια συγκάλυψης ενός εγκλήματος που έγινε όχι μόνον στη Γιουγκοσλαβία, αλλά και στις ασκήσεις του ΝΑΤΟ. Επιτέλους!

Kinnock
. (ΕΝ) Μπορώ να επιστήσω την προσοχή του αξιότιμου βουλευτή στον τίτλο της ερώτησης που έθεσε νωρίτερα. Ο τίτλος της ερώτησης είναι "Ραδιενεργός μόλυνση στο Αιγαίο και το Ιόνιο πέλαγος" . Η απάντηση δόθηκε, όχι μόνο τώρα αλλά ήδη από το 1993, και βασιζόταν σε πολύ μεγάλο βαθμό σε ισχυρές επιστημονικές αποδείξεις σχετικά με εκείνη την ερώτηση. Αν ο αξιότιμος βουλευτής έχει στοιχεία για να στηρίξει τον ισχυρισμό ότι υπήρξε ζημία συνεπεία της πυροδότησης στόχων, είτε στις ακτές της Ελλάδας ή της Τουρκίας, είτε στα νησιά του Αιγαίου ή του Ιονίου πελάγους, γνωρίζω ότι ως ευσυνείδητος βουλευτής θα θέλει να καταθέσει ερωτήσεις ή να προβεί σε διαβήματα επί της συγκεκριμένης βάσεως. Εάν και όταν το πράξει - και απαντώ στην ερώτηση - θα του δώσω τη βάση για την επιστημονική άποψη σχετικά με τις συνέπειες της χρήσης του απεμπλουτισμένου ουρανίου στις συνθήκες αυτές.
Θα κατανοεί, ωστόσο, ότι χωρίς την ύπαρξη της ερώτησης αυτής, δεν είμαι σε θέση να του δώσω τις πληροφορίες που θα ήθελε σχετικά με τα συγκεκριμένα περιβαλλοντικά ζητήματα τα οποία εγείρει. Είμαι σίγουρος ότι δεν θα ήθελε, ως υπεύθυνο μέλος του Ευρωπαϊκού Κοινοβουλίου, να αμφισβητήσει τις σοβαρές επιστημονικές απόψεις ή να κρούσει τον κώδωνα του κινδύνου με τρόπο που θα μπορούσε να αναστατώσει τους ψηφοφόρους του.

Πρόεδρος


Bart Staes
Ερώτηση αριθ. 47 του κ. (H-0037/01):
Θέμα: Η Σερβία και η Κοινή Εξωτερική Πολιτική και Πολιτική Ασφάλειας Η βουλή της Ομοσπονδιακής Δημοκρατίας της Γιουγκοσλαβίας ενέκρινε προσφάτως νόμο παροχής αμνηστίας στους αρνούμενους να καταταχθούν στο λαϊκό στρατό και στους καταδικασθέντες λόγω εγκληματικών πράξεων εις βάρος του στρατού ή λόγω "αντεθνικής δραστηριότητας" . Αυτός ο νόμος αμνηστίας, σύμφωνα με τις δηλώσεις του Γιουγκοσλάβου υπουργού Δικαιοσύνης κ. Moncνlo Grubac στις 9 Ιανουαρίου ε. έ., φαίνεται ότι δεν εφαρμόζεται στους καταδικασθέντες για τρομοκρατικές ενέργειες. Αυτό σημαίνει ότι περίπου 700 Αλβανοί Κοσοβάροι, αφού είχαν καταδικαστεί για τρομοκρατία, δεν θα αμνηστευθούν.
Πώς αντιδρά η Επιτροπή στην άρνηση της Γιουγκοσλαβίας να αφήσει ελεύθερους τους Αλβανούς κρατούμενους; Ποια μέτρα προτίθεται να λάβει η Επιτροπή προκειμένου να τηρήσει η Γιουγκοσλαβία τις επίσημες υποσχέσεις της (βλέπε δηλώσεις του υπουργού Εξωτερικών κ. Goran Svilanovic στην Ουάσιγκτον και υποσχέσεις του προέδρου Κουστουνίτσα προς την Ε. Ε.) και να απελευθερώσει όλους τους πολιτικούς κρατούμενους;

Kinnock
. (ΕΝ) Ο αξιότιμος βουλευτής έχει δίκιο όταν δηλώνει ότι ο προτεινόμενος νόμος παροχής αμνηστίας, ο οποίος είναι ακόμη μόνο μια πρόταση ενώπιον τόσο του Σερβικού Κοινοβουλίου όσο και του κοινοβουλίου της Ομοσπονδιακής Δημοκρατίας της Γιουγκοσλαβίας, δεν θα καλύπτει κανένα καταδικασθέντα για αδικήματα τα οποία θεωρούνται τρομοκρατικές ενέργειες. Η Ευρωπαϊκή Ένωση έχει ήδη επανειλημμένα ζητήσει την απελευθέρωση όλων των αλβανών κοσοβάρων κρατουμένων. Η υπουργική τρόικα της ΕΕ η οποία επισκέφτηκε το Βελιγράδι στις 8 Φεβρουαρίου εξέφρασε επίσης τις ανησυχίες της για το γεγονός ότι ο προτεινόμενος νόμος παροχής αμνηστίας δεν θα καλύπτει όλους εκείνους που έχουν καταδικασθεί για πολιτικά αδικήματα από το καθεστώς Μιλόσεβιτς.
Η Επιτροπή έχει εμπλακεί έντονα σε αυτές τις πρωτοβουλίες και η ad hoc αντιπροσωπεία του Ευρωπαϊκού Κοινοβουλίου η οποία επισκέφθηκε από 8 ως 10 Φεβρουαρίου, έθεσε επίσης το θέμα προς τις σχετικές κατευθύνσεις. Οι σερβικές και ομοσπονδιακές αρχές εκδήλωσαν την πρόθεσή τους να επανεξετάσουν επειγόντως τις περιπτώσεις αυτών που δεν καλύπτονται από τον νόμο, ιδιαίτερα για να επιβεβαιώσουν αν οι καταδίκες είναι ορθές ή όχι. Μέχρι σήμερα όμως, οι κρατούμενοι δεν έχουν, δυστυχώς, ακόμη απελευθερωθεί. Η ΕΕ θα συνεχίσει να ασκεί πίεση για να εξασφαλίσει ότι αυτό θα συμβεί.

Staes
) Θα ήθελα να ευχαριστήσω τον Επίτροπο για την απάντηση που έδωσε και για τα ενθαρρυντικά του λόγια, ωστόσο θα πρέπει να συνειδητοποιήσουμε ότι βρισκόμαστε τη στιγμή αυτή σε μεταβατική φάση, στη φάση παροχής ενίσχυσης από την Ευρωπαϊκή Ένωση προς τη Σερβία, στη φάση κατά την οποία περνάμε από έκτακτη ενίσχυση σε πλέον διαρθρωτική ενίσχυση. Πιστεύω ότι έχουμε φτάσει πραγματικά σε μία φάση κατά την οποία θα πρέπει να χτυπήσουμε τη γροθιά μας στο τραπέζι. Οι Αλβανοί του Κοσσυφοπεδίου είναι ιδιαίτερα επιφυλακτικοί απέναντι στο καθεστώς Κοστούνιτσα. Οι άνθρωποι αυτοί είναι, θα μπορούσα να πω, απελπισμένοι. Πραγματοποιήθηκαν απεργίες πείνας. Οι άνθρωποι θέλουν να δουν μία πραγματική πρόοδο. Κατάλαβα ότι η Ευρωπαϊκή Επιτροπή διαθέτει σύμβουλο στο άμεσο περιβάλλον του κ. Κοστούνιτσα, έναν άνθρωπο ο οποίος έχει αφήσει μάλιστα τα ίχνη του και στο Μαυροβούνιο, στο περιβάλλον του προέδρου του Μαυροβουνίου. Θα καλούσα ωστόσο την Επιτροπή να αξιοποιήσει με τρόπο συγκεκριμένο αυτή τη μεταβατική φάση προκειμένου να πει: προσέξτε, δεν θα συνεχίσουμε την παροχή ενίσχυσης εφόσον δεν βρείτε λύση για αυτό το πιεστικό πρόβλημα.

Kinnock
. (ΕΝ) Μπορώ να κατανοήσω φυσικά τα αίτια και τη λογική της παρέμβασης του κ. Staes, και όχι για πρώτη φορά. Μπορώ να τον διαβεβαιώσω ότι χρησιμοποιούνται όλες οι δυνάμεις επιρροής και όλα τα μέσα εκπροσώπησης με τον πιεστικότερο δυνατόν τρόπο προκειμένου να προσπαθήσουμε και να διασφαλίσουμε το αποτέλεσμα που η Επιτροπή, η Ένωση γενικά και τα μέλη του Σώματος αυτού - συμπεριλαμβανομένου του κ. Staes - θέλουν και το οποίο θα τηρούσε τις αρχές της ανθρώπινης και δίκαιης μεταχείρισης.
Η Επιτροπή, ωστόσο, δεν είναι διατεθειμένη, και σίγουρα σε αυτή την κρίσιμη στιγμή, να σκεφτεί την πιθανότητα κυρώσεων διαφόρων ειδών, συμπεριλαμβανομένων εκείνων που υποδείχθηκαν από τον αξιότιμο βουλευτή, διότι η Επιτροπή προσφέρει τη συμβολή της και την δέσμευσή της εξ ονόματος της Ένωσης έχοντας πλήρη γνώση των τρομερών αναγκών του λαού και των οργανώσεων στην περιοχή αυτή. Ελπίζουμε ότι με τα μέσα που χρησιμοποιούνται αυτή τη στιγμή θα διασφαλίσουμε, χωρίς μεγάλη καθυστέρηση, τα αποτελέσματα τα οποία θα εξυπηρετούν τα συμφέροντα της ανθρωπότητας και θα συνάδουν με τις απόψεις που συνεχώς εκφράζονται από την Ένωση, την Επιτροπή και το Σώμα αυτό.

Dupuis
Κύριε Πρόεδρε, πιστεύω ότι η νομική βάση που χρησιμοποιεί η Επιτροπή είναι εντελώς ακατάλληλη. Ο κ. Hζkkerup υπήρξε ιδιαιτέρως σαφής: δεν υπάρχει ουδεμία ανάγκη να θεσπιστεί νόμος παροχής αμνηστίας από τις αρχές του Βελιγραδίου, στο βαθμό που, μέσω του κ. Hζkkerup, μόνον ο ΟΗΕ μπορεί να αποφασίσει σχετικά με την ανάγκη φυλάκισης, προσαγωγής σε δίκη, και παραμονής αυτών των ατόμων υπό κράτηση. Το μοναδικό θέμα που τίθεται είναι το θέμα της άμεσης απομάκρυνσής τους από τις σερβικές φυλακές και της παράδοσής τους στην αποστολή του ΟΗΕ στο Κοσσυφοπέδιο. Η Επιτροπή, συνεπώς, δεν πρέπει να πιέζει τον κ. Κοστούνιτσα να θεσπίσει νόμο παροχής αμνηστίας, δεν πρέπει να μπει σ' ένα παιχνίδι που, από την άποψη του διεθνούς δικαίου, είναι εντελώς παράνομο. Η Επιτροπή και το Συμβούλιο πρέπει να υποχρεώσουν τον κ. Κοστούνιτσα και τον κ. Τζίντζιτς να υπακούσουν στις προσταγές της διεθνούς κοινότητας, η οποία απαιτεί την παράδοση των επτακοσίων αυτών ομήρων στις αρχές των Ηνωμένων Εθνών.
Θα ήθελα να ξέρω τι σκοπεύει να πράξει η Επιτροπή σχετικά.

Kinnock
. (ΕΝ) Παρότι δεν έχω απολύτως κανένα λόγο να αμφισβητώ τα νούμερα τα οποία παρουσίασε ο αξιότιμος βουλευτής, υπάρχουν διάφορες εκτιμήσεις. Η επίσημη εκτίμηση για τον αριθμό των κρατουμένων σε αυτή την συγκεκριμένη περιοχή και σε αυτή τη συγκεκριμένη περίπτωση είναι 300 και όχι 700. Η άποψη την οποία συνεχώς προσπαθούμε να υποστηρίξουμε στα διαβήματά μας είναι ότι ανεξάρτητα από τους ακριβείς αριθμούς υπάρχει μια αρχή ανθρωπισμού που πρέπει να ακολουθήσουμε και την οποία θέλουμε να τη δούμε να εφαρμόζεται χωρίς καμία άλλη καθυστέρηση.
Ωστόσο, αν και κατανοώ την επιχειρηματολογία σχετικά με τη νομική βάση, θα περιπλέκαμε περισσότερο μια ήδη ευαίσθητη κατάσταση αν προσπαθούσαμε να δράσουμε με αυταρχικό τρόπο ή να συμβουλεύσουμε άλλους - συμπεριλαμβανομένων των Ηνωμένων Εθνών - να το πράξουν. Σαφώς υπάρχει λιγότερη υπομονή σήμερα απ' ότι χθες και υπήρχε λιγότερη χθες απ' ότι την προηγούμενη εβδομάδα. Το αίσθημα αυτό έχει γνωστοποιηθεί πλήρως στις αρμόδιες αρχές. Αλλά θα ήταν ανεύθυνο και παραπλανητικό από μέρους μου να πω ότι πρόκειται να προβούμε σε κάποια σημαντική παρέκκλιση από την πορεία που έχουμε ακολουθήσει και η οποία έχουμε κάθε λόγο να πιστεύουμε ότι μπορεί να φέρει ένα επιτυχές και ανθρωπιστικό αποτέλεσμα.

Πρόεδρος


Μυρσίνης Ζορμπά
Ερώτηση αριθ. 48 της κ. (H-0069/01):
Θέμα: Φυλακισμένα παιδιά στην Τουρκία Πρόσφατα στην Τουρκία, βάσει καταγγελίας της Ένωσης Ανθρωπίνων Δικαιωμάτων, συνελήφθησαν στην πόλη Ντιγιαρμπακίρ και φυλακίστηκαν 29 παιδιά ηλικίας από 9 έως 16 ετών με την κατηγορία συμμετοχής σε τρομοκρατική οργάνωση.
Η Ένωση για τα Ανθρώπινα Δικαιώματα καταγγέλλει ότι τα παιδιά έτυχαν βάναυσης συμπεριφοράς, και χρειάζονται άμεση ψυχολογική υποστήριξη. Τα παιδιά αυτά κινδυνεύουν να δικαστούν και να καταδικαστούν σε ποινές πολυετούς κάθειρξης.
Με ποιόν τρόπο σκοπεύει η Επιτροπή να αντιδράσει, στα πλαίσια των συνομιλιών για την ένταξη της Τουρκίας, ώστε τα νέα παιδιά να απελευθερωθούν άμεσα, αλλά και να πεισθεί η Τουρκία να ανταποκριθεί επιτέλους στις δεσμεύσεις που έχει αναλάβει απέναντι στην ΕΕ, για τον κοινωνικό και πολιτικό της εκδημοκρατισμό;

Verheugen
Κύριε Πρόεδρε, η Επιτροπή ενημερώθηκε για τη φυλάκιση 28 παιδιών και νέων στην Τουρκία, όπως εκθέτει η κ. βουλευτής στην ερώτησή της. Σύμφωνα με τις πληροφορίες μας, την 9η Ιανουαρίου συνελήφθησαν από την αστυνομία 28 παιδιά και νέοι σε ένα μικρό χωριό της νοτιοανατολικής Τουρκίας. Οι τοπικές δυνάμεις ασφαλείας ισχυρίζονται ότι τα παιδιά αυτά έλαβαν μέρος σε μία παράνομη διαδήλωση, φωνάζοντας συνθήματα υπέρ του PKK και διαμαρτυρόμενα κατά της παρουσίας του τουρκικού στρατού στο βόρειο Ιράκ.
Συνελήφθησαν παιδιά και νέοι ηλικίας 9 ως 16 ετών και μεταφέρθηκαν σε φυλακή του Ντιγιαρμπακίρ. Σύμφωνα με πληροφορίες της τουρκικής Ένωσης για τα Ανθρώπινα Δικαιώματα, τα παιδιά έχουν υποστεί και βασανιστήρια. Ύστερα από διαμαρτυρίες των γονέων και της τουρκικής Ένωσης για τα Ανθρώπινα Δικαιώματα, έχουν εν τω μεταξύ απελευθερωθεί 22 παιδιά και νέοι, ενώ προς το παρόν παραμένουν στη φυλακή 6 νέοι ηλικίας 14 ως 17 ετών. Η Επιτροπή έθιξε με επιμονή το ζήτημα στις επαφές της με τις τουρκικές αρχές. Η Επιτροπή απαιτεί να διευκρινισθεί χωρίς χρονοτριβή και συνολικά η κατάσταση. Τα συμβάντα αυτά μας προκαλούν έντονη ανησυχία.
Η Επιτροπή θα ήθελε να υπογραμμίσει ότι ανεξάρτητα από τις κατηγορίες που βαραίνουν τα παιδιά αυτά, οι κατηγορίες αυτές δεν μπορούν επουδενί να δικαιολογήσουν το ότι τα παιδιά αυτά φυλακίστηκαν και ρίχτηκαν σε μία φυλακή μακριά από τα σπίτια των γονιών τους, όπου κρατήθηκαν επί πολλές μέρες. Τέτοιες πράξεις είναι άκρως ασυμβίβαστες με το επίπεδο των ανθρωπίνων δικαιωμάτων που ισχύουν στην Ευρωπαϊκή Ένωση.
Η Επιτροπή αναμένει από την τουρκική κυβέρνηση να επιληφθεί αμέσως αυτού του συμβάντος, που δείχνει ότι η Τουρκία χρειάζεται άμεσες πολιτικές μεταρρυθμίσεις, ώστε να προσεγγίσει την Ευρωπαϊκή Ένωση και τις αξίες των οποίων φορέας είναι η Ένωση. Η Επιτροπή υπενθυμίζει ότι η γενική προστασία των ανθρωπίνων δικαιωμάτων ανήκει στα πολιτικά κριτήρια που πρέπει να πληροί ένα υποψήφιο κράτος, για να ξεκινήσει διαπραγματεύσεις ένταξης στην Ευρωπαϊκή Ένωση. Αυτή η αρχή αντικατοπτρίζεται και στις προτεραιότητες και την εταιρική σχέση ένταξης της Τουρκίας, τις οποίες παρουσίασε τον περασμένο Νοέμβριο η Επιτροπή.

Ζορμπά
Ευχαριστώ πάρα πολύ, κύριε Επίτροπε. Η απάντησή σας ήταν πολύ ικανοποιητική. Δεδομένου όμως ότι ο εισαγγελέας παραπέμπει ζητώντας την καταδίκη αυτών των έξι παιδιών σε ποινές φυλάκισης μέχρι πέντε ετών σύμφωνα με τις κατηγορίες, θα ήθελα να ξέρω εάν υπάρχει κάτι ακόμη που μπορούμε να κάνουμε και ποιό είναι το χρονοδιάγραμμα της αναμονής.

Verheugen
Κυρία βουλευτά, δεν μπορώ δυστυχώς να επιβεβαιώσω ότι έχει ξεκινήσει η δίκη και ότι έχουν ζητηθεί ποινές. Γνωρίζω ότι η τουρκική κυβέρνηση έχει έρθει απευθείας σε επαφή με τις διωκτικές αρχές, δεν είναι όμως γνωστό το αποτέλεσμα αυτών των επαφών μεταξύ τουρκικής κυβέρνησης και τοπικών αρχών. Είμαι διατεθειμένος να παρέμβω για μία ακόμη φορά σε οποιοδήποτε επίπεδο θεωρείτε εσείς, κυρία βουλευτά, ως το καταλληλότερο. Πιστεύω εξάλλου ότι κάτι τέτοιο θα είναι και χρήσιμο, διότι οι έντονες διεθνείς πιέσεις και η εντατική συμμετοχή της διεθνούς κοινότητας είναι σε τέτοιες περιπτώσεις ο μόνος τρόπος να βοηθήσουμε πραγματικά.

Andrews
Συγχαίρω τον Επίτροπο για την απάντησή του. Ωστόσο, μιλάει για αξίες και πρότυπα της ΕΕ. Όσον αφορά τις ερωτήσεις που έθεσα σχετικά με την συνέχιση των βομβαρδισμών στο Ιράκ και τις κυρώσεις που επιβάλλονται στο Ιράκ, η Επιτροπή δεν έδειξε κανένα ενδιαφέρον για το γεγονός ότι 5-6 χιλιάδες παιδιά πέθαναν εξαιτίας των κυρώσεων κατά του Ιράκ. Έτσι, όταν ακούω τον Επίτροπο να μιλά για αξίες και πρότυπα της ΕΕ, λαμβάνοντας υπόψη την υποστήριξή του στις κυρώσεις κατά του Ιράκ αναρωτιέμαι πόσο ειλικρινής είναι άραγε όσον αφορά τα παιδιά στην Τουρκία.

Verheugen
Κύριε Πρόεδρε, λυπούμαι, αλλά αδυνατώ να δω τη σχέση μεταξύ του ζητήματος των κυρώσεων των Ηνωμένων Εθνών κατά του Ιράκ και της φυλάκισης 28 παιδιών στην Τουρκία.

Πρόεδρος


Anneli Hulthιn
Ερώτηση αριθ. 49 της κ. (H-0085/01):
Θέμα: Η ασφάλεια των προϊόντων παιδικής φροντίδας Έχουν διατυπωθεί επικρίσεις κατά των κοινοτικών ρυθμίσεων της ΕΕ σε ό,τι αφορά την ασφάλεια των προϊόντων για παιδιά, ιδίως στη Σουηδία. Η επιρροή των καταναλωτών στη διαδικασία τυποποίησης είναι βεβαίως πολύ μικρότερη από εκείνην της βιομηχανίας. Ορισμένα προϊόντα με τα οποία έρχονται σήμερα τα παιδιά σε επαφή δεν είναι απολύτως ασφαλή. Θα ήταν σκόπιμο τα εν λόγω προϊόντα να είναι αρκούντως ασφαλή από μόνα τους, ώστε να μην απαιτείται η μόνιμη επιτήρηση των γονέων.
Ποια είναι η θέση του μέλους της Επιτροπής για την ισχύουσα διαδικασία τυποποίησης και τον συσχετισμό δυνάμεων μεταξύ των καταναλωτών και του βιομηχανικού τομέα; Μπορούμε να αναμένουμε ότι οι στόχοι που ορίζονται στις σχετικές με τα παιδιά διατάξεις και, γενικότερα, αυτοί που ορίζονται στην οδηγία περί ασφάλειας των προϊόντων, θα υλοποιηθούν και θα τεθούν σε εφαρμογή;
Δεύτερο μέρος
Ερωτήσεις προς τον κ. Kinnock
Byrne
. (ΕΝ) Η Επιτροπή έχει πλήρη συνείδηση της σημασίας που έχει η συμμετοχή των εκπροσώπων των καταναλωτών στην τυποποίηση της εργασίας. Η σπουδαιότητα της συμμετοχής όλων των ενδιαφερόμενων μερών έχει αναγνωρισθεί σε αρκετά ψηφίσματα και ανακοινώσεις. Η Επιτροπή την υποστηρίζει δραστήρια μέσα από διάφορες πρωτοβουλίες. Συγκεκριμένα, η Επιτροπή προσφέρει σημαντική ετήσια χρηματοδοτική ενίσχυση, ύψους 830 000 ευρώ το 2001, στην ευρωπαϊκή ένωση για το συντονισμό της εκπροσώπησης των καταναλωτών στην τυποποίηση, την οργάνωση που είναι γνωστή ως ANEC.
Είναι επίσης σημαντικό οι οργανώσεις καταναλωτών να αναγνωρίσουν το θέμα ως προτεραιότητα προκειμένου να διατεθούν οι αναγκαίοι πόροι. Η Επιτροπή ενθαρρύνει επίσης τα κράτη μέλη και τους οργανισμούς τυποποίησης να διευκολύνουν την συμμετοχή των καταναλωτών στην διαδικασία τυποποίησης, και σε εθνικό επίπεδο.
Η οδηγία για τη γενική ασφάλεια των προϊόντων, η οποία έχει στόχο να διασφαλίσει ότι τα προϊόντα που διατίθενται στην αγορά είναι ασφαλή, αναθέτει έναν ειδικό ρόλο στα ευρωπαϊκά πρότυπα. Ο ρόλος αυτός είναι ενισχυμένος στην νέα εκδοχή της οδηγίας που πρόκειται να εγκριθεί από το Συμβούλιο και το Ευρωπαϊκό Κοινοβούλιο. Προκειμένου να αναπτύξει τα πρότυπα αυτά, η Επιτροπή θα δώσει στους ευρωπαϊκούς οργανισμούς τυποποίησης εντολές τυποποίησης στις οποίες θα καθορίζεται σαφώς το επίπεδο της ασφάλειας που πρέπει να επιτευχθεί. Θα πραγματοποιηθούν διαβουλεύσεις με οργανώσεις καταναλωτών σχετικά με το περιεχόμενο των εντολών αυτών. Η Επιτροπή θα επιβεβαιώσει ότι τα πρότυπα που αναπτύχθηκαν συμμορφώνονται με τις προδιαγραφές της οδηγίας και με τις εντολές, όσον αφορά τις πτυχές που σχετίζονται τόσο με την ασφάλεια όσο και την συμμετοχή των καταναλωτών, πριν από την δημοσίευση των αναφορών των προτύπων στην Επίσημη Εφημερίδα.
Η Επιτροπή θα ελέγξει προσεκτικά αν όλες οι εντολές τυποποίησης βάσει της οδηγίας, ιδιαίτερα αυτές οι οποίες σχετίζονται με τα προϊόντα για παιδιά, εφαρμόζονται ικανοποιητικά.

Hulthιn
Θα ήθελα να ευχαριστήσω το μέλος της Επιτροπής για την απάντηση που μας έδωσε. Έχω να υποβάλω ορισμένες ερωτήσεις. Όσο περισσότερο διαβάζω σχετικά με αυτή τη διαδικασία, τόσα περισσότερα ερωτηματικά μου γεννώνται. Δεν θεωρεί ο Επίτροπος ότι είναι κάπως παράξενο το γεγονός ότι οι εκπρόσωποι της βιομηχανίας η οποία θα πρέπει να ρυθμίζεται, δηλαδή της βιομηχανίας η οποία παράγει αντικείμενα και παιχνίδια για τα παιδιά, προεδρεύουν οι ίδιοι στις επιτροπές τυποποίησης, οι οποίες σε εθνικό ή άλλο επίπεδο ορίζουν τους κανόνες για τα προϊόντα τα οποία διατίθενται στην αγορά; Δεν θεωρεί περίεργο ο Επίτροπος το γεγονός ότι προϊόντα με τα οποία έρχονται σε επαφή τα παιδιά στην αγορά δεν έχουν δοκιμαστεί, έτσι ώστε κανείς δεν μπορεί πραγματικά να κρίνει την ασφάλειά τους;
Δεν θεωρεί κάπως περίεργο ο Επίτροπος το γεγονός ότι κατά τις πρόσφατες επίκαιρες περιπτώσεις, για παράδειγμα με αυγά σοκολάτας, κροτίδες (στρακαστρούκες) και αλλαξιές κουκλών, αντικείμενα τα οποία δεν είναι πυρίμαχα, οι κρίσεις ήταν πάντοτε κατά σύμπτωση υπέρ της βιομηχανίας αντί να λαμβάνουν υπόψη τα συμφέροντα των παιδιών; Πιστεύω ότι προφανώς υπάρχει η ανάγκη να δημιουργηθεί ένα νέο πλαίσιο τυποποίησης το οποίο να στηρίζεται σε αντικειμενικά κριτήρια, αντί για τα υποκειμενικά που εξυπηρετούν τα συμφέροντα της βιομηχανίας.

Byrne
. (ΕΝ) Θέματα όπως αυτό βρίσκονται πάντα υπό εξέταση. Όπως γνωρίζετε, η οδηγία για την γενική ασφάλεια των προϊόντων είναι το γενικό νομοθετικό πλαίσιο που πραγματεύεται αυτό το θέμα. Οι υπηρεσίες μου και εγώ παρακολουθούμε πολύ προσεκτικά τον τρόπο που εφαρμόζεται η νομοθεσία σε ολόκληρη την Ευρωπαϊκή Ένωση έτσι ώστε να εξασφαλίσουμε ότι οι καταναλωτές - και ειδικά τα παιδιά - προστατεύονται από τα επικίνδυνα προϊόντα. Θα γνωρίζετε ότι στο πλαίσιο της οδηγίας για την γενική ασφάλεια των προϊόντων περιλαμβάνεται ένα μέτρο ασφαλείας· πρόκειται για το μέτρο που χρησιμοποιήθηκε πέρυσι όταν προωθήσαμε ένα μέτρο διασφάλισης σχετικά με τις φθαλικές ενώσεις στα παιδικά παιχνίδια. Είναι ένα από τα μέτρα που μπορούν να χρησιμοποιηθούν ως επείγοντα μέτρα για την προστασία των παιδιών.

Whitehead
Θα μπορούσα να ρωτήσω εν συντομία τον Επίτροπο αν μπορεί να γίνει πιο συγκεκριμένος τώρα σχετικά με ένα θέμα που πολλοί από εμάς, περιλαμβανομένης της κ. Hulthιn, του έθεσαν προηγουμένως, και αυτό είναι οι πιθανοί κίνδυνοι από τα πλαστικά μη εδώδιμα υλικά τα οποία προσφέρονται μαζί με γλυκά και με άλλα πράγματα και δεν είναι φαγώσιμα. Είναι πλαστικά, αλλά δεν προσδιορίζονται με κάποια συγκεκριμένη ονομασία. Είναι βέβαιος τώρα ότι αυτές οι ουσίες είναι όντως ασφαλείς για τα παιδιά;

Byrne
. (ΕΝ) Γνωρίζω, κύριε Whitehead, ότι είναι ένα θέμα για το οποίο τρέφετε ιδιαίτερο ενδιαφέρον και για το οποίο είχατε διαβουλεύσεις με τις υπηρεσίες μου για κάποιο χρονικό διάστημα. Αλλά είναι επίσης ένα θέμα με το οποίο ασχολείται η ΓΔ Επιχειρήσεων και ο συνάδελφός μου, κ. Liikanen.
Η Επιτροπή ερωτήθηκε πρόσφατα σχετικά με την ασφάλεια των συνδεδεμένων προϊόντων, τα οποία αποτελούνται συχνά από ένα παιχνίδι που συνοδεύει το προϊόν διατροφής σε ένα ξεχωριστό μέρος της συσκευασίας. Με βάση τις πληροφορίες τις οποίες συνέλεξε η Επιτροπή σε συνεργασία με τις εθνικές αρχές, η έκτακτη επιτροπή για την οδηγία περί της γενικής ασφάλειας των προϊόντων κατέληξε στις 16 Μαΐου 2000 στο συμπέρασμα ότι δεν έχει εντοπιστεί κανένας ειδικός κίνδυνος που να σχετίζεται με τα συνδεδεμένα προϊόντα. Τα μη εδώδιμα είδη, ειδικά τα μικρά παιχνίδια, ή τα παιχνίδια που περιέχουν μικρά μέρη δεν είναι τελείως ακίνδυνα. Εντούτοις, ο κίνδυνος εξαρτάται από τα χαρακτηριστικά του ίδιου του μη εδώδιμου προϊόντος.
Η ύπαρξη πιθανού κινδύνου έπεισε την έκτακτη επιτροπή να διερευνήσει την ανάγκη να ενισχύσουμε τα υφιστάμενα μέσα, ιδιαίτερα την προστασία που προσφέρεται από την οδηγία 88/378 για τα παιχνίδια και το σχετικό πρότυπο ΕΝ 71/1. Οι αρμόδιες υπηρεσίες της Επιτροπής επεξεργάζονται αυτή τη στιγμή πιθανές βελτιώσεις.

Πρόεδρος
Δεδομένου ότι αναφέρονται στο ίδιο θέμα, οι ερωτήσεις 50, 51 και 52 θα εξεταστούν από κοινού:

Per Gahrton
Ερώτηση αριθ. 50 του κ. (H-0057/01):
Θέμα: Ισχυρισμός για προσπάθεια του επιτρόπου Kinnock να φιμώσει πρώην επίτροπο
Σύμφωνα με πληροφορίες που δημοσιεύθηκαν στον σουηδικό τύπο στις 23 Ιανουαρίου ο επίτροπος Kinnock απευθύνθηκε δι' επιστολής στην πρώην επίτροπο Gradin και τον τότε επικεφαλής του προσωπικού της γραφείου Christer Asp ζητώντας εξηγήσεις σχετικά με δηλώσεις στις οποίες προέβησαν στα μέσα μαζικής ενημερώσεως σχετικά με ατέλειες που υπάρχουν στη γραφειοκρατία της Επιτροπής. Μετά την παραίτηση της Επιτροπής Santer και την υπόθεση van Buitenen πίστευε κανείς ότι η Επιτροπή είχε κατανοήσει τι σημαίνει δημοκρατικός ανοικτός χαρακτήρας και είχε θέσει τέρμα στη χρήση ολοκληρωτικών μεθόδων για να φιμώνει τους υπαλλήλους εν ενεργεία τε και πρώην. Ως εκ των άνω ερωτώ την Επιτροπή: Αληθεύει ότι ο επίτροπος Kinnock έγραψε αυτές τις επιστολές; Ποία μέτρα σκοπεύει να λάβει η Επιτροπή για να μην επιτρέψει να επαναληφθεί αυτή η γκάφα;

Jan Andersson
Ερώτηση αριθ. 51 του κ. (H-0081/01):
Θέμα: Στάση της Επιτροπής όσον αφορά την ελευθερία έκφρασης
Η πρώην Επίτροπος Anita Gradin και ο πρώην διευθυντής του ιδιαίτερου γραφείου της, Christer Asp, δέχτηκαν επικρίσεις σε επιστολή προς την Επιτροπή επειδή, σε δημόσιες συνεντεύξεις, συμμετείχαν σε μια προσπάθεια να εξακριβωθεί πώς εξαφανίστηκαν από την ECHO κάποια εκατομμύρια που προορίζονταν για τη συνδρομή της Βοσνίας. Η Anita Gradin δήλωσε, στη συνέντευξη, ότι θα ακολουθούσε πιστά τις ληφθείσες από την Επιτροπή αποφάσεις.
Ορισμένα από τα βασικότερα καθήκοντα της παρούσας Επιτροπής είναι να ρίξει φως σε όσα συνέβησαν στη διάρκεια της θητείας της προηγούμενης Επιτροπής και να προβεί σε αλλαγές ούτως ώστε να μην επαναληφθούν παρόμοια περιστατικά. Στις εργασίες αυτές η διαφάνεια προς το κοινό παίζει σημαντικό ρόλο.
Κατά την άποψη της Επιτροπής, με ποιο τρόπο η επιστολή προς την Anita Gradin συμβάλλει στην αύξηση της διαφάνειας καθώς και στην αύξηση της εμπιστοσύνης του κοινού στην Επιτροπή;

Gφran Fδrm
Ερώτηση αριθ. 52 του κ. (H-0122/01):
Θέμα: Η αντίδραση της Επιτροπής σε κριτική που άσκησε εναντίον της πρώην Επίτροπος Το λεγόμενο σκάνδαλο του ECHO, του 1997, κατά το οποίο εξαφανίστηκαν, μέσω παρατυπιών, τεράστια χρηματικά ποσά από κοινοτικά κονδύλια, ενώ αργότερα χάθηκαν και έγγραφα σχετικά με την υπόθεση, από το αρχείο του Επιτρόπου της ΕΕ, έλαβε μεγάλη δημοσιότητα στη Σουηδία και τη Δανία. Σε τηλεοπτική εκπομπή των δύο αυτών κρατών, τόσο η πρώην Επίτροπος Anita Gradin όσο και ο επικεφαλής του γραφείου της άσκησαν κριτική για τον τρόπο με τον οποίο χειρίστηκε το θέμα η Επιτροπή.
Με αφορμή τις δηλώσεις αυτές, ο Επίτροπος Neil Kinnock απηύθυνε επιστολή στα συγκεκριμένα πρόσωπα, υποστηρίζοντας ότι δεν έχουν δικαίωμα να ασκούν κριτική στην Επιτροπή ως θεσμικό όργανο. Αν -μολονότι δεν το πιστεύω- υπάρχει κανονισμός που να τους απαγορεύει να ασκούν κριτική, τούτο αποτελεί δραματική οπισθοδρόμηση για την ελευθερία έκφρασης στην ΕΕ.
Σε ποια νομική βάση στηρίζει ο Επίτροπος την άποψη ότι μία πρώην Επίτροπος και ένας πρώην επικεφαλής γραφείου Επιτρόπου δεν έχουν δικαίωμα να ασκούν τέτοιου είδους κριτική στην Επιτροπή;

Kinnock
. (ΕΝ) Κύριε Πρόεδρε, είμαι ιδιαίτερα ευγνώμων στους αξιότιμους βουλευτές για τις ερωτήσεις τους σχετικά με την αλληλογραφία μου με τη φίλη μου και πρώην συνάδελφο κ. Anita Gradin και τον πρώην διευθυντή του ιδιαίτερου γραφείου της κ. Christer Asp. Οι ερωτήσεις μου δίνουν την δυνατότητα να δώσω πλήρη αναφορά δημοσίως, ενώπιον του Σώματος, για ένα θέμα που γνωρίζω ότι προκάλεσε ενδιαφέρον ειδικά στην Σουηδία.
Στις 13 Νοεμβρίου 2000 η δανική τηλεόραση μετέδωσε ένα ντοκιμαντέρ στο οποίο αποδόθηκαν δηλώσεις στην κ. Gradin και τον κ. Asp οι οποίες φάνηκαν να αφορούν έναν υπάλληλο της Επιτροπής που είχε ομοφώνως απαλλαγεί ορισμένων συγκεκριμένων κατηγοριών από την προηγούμενη Επιτροπή μετά την ολοκλήρωση της δέουσας πειθαρχικής διαδικασίας. Ως επακόλουθο εκείνης της εκπομπής και ως Επίτροπος αρμόδιος για το προσωπικό και τη διοίκηση, ήμουν υποχρεωμένος να απευθύνω επιστολή στην κ. Gradin και τον κ. Asp στις 22 Νοεμβρίου και να ζητήσω την επιβεβαίωση και διευκρίνιση των αναφερθεισών παρατηρήσεων προκειμένου να μπορέσει η Επιτροπή να αποφασίσει εάν οι εν λόγω παρατηρήσεις απαιτούν την ανάληψη δράσης από την Επιτροπή.
Αυτός ήταν ο μοναδικός σκοπός αυτής της επιστολής. Η επιστολή, τόσο στο ύφος όσο και στο περιεχόμενό της, δεν ζητούσε εξηγήσεις, δεν έκανε κριτική, δεν επιδίωκε να φιμώσει κανέναν ούτε να υπαινιχθεί με οποιονδήποτε τρόπο ότι είτε η κ. Gradin, ως πρώην Επίτροπος, είτε ο κ. Asp, ως πρώην υπάλληλος, δεν έχουν δικαίωμα να ασκούν κριτική στην Επιτροπή ως θεσμικό όργανο. Προκειμένου να το ξεκαθαρίσω τελείως, θα προμηθεύσω ευχαρίστως αντίγραφα της επιστολής αυτής και όλης της υπόλοιπης σχετικής αλληλογραφίας στους αξιότιμους βουλευτές αμέσως μόλις λάβω τη διαβεβαίωση της κ. Gradin ότι δεν έχει αντίρρηση για αυτή την ενέργεια. Η κ. Gradin έχει δείξει εμμέσως ότι θα συμφωνούσε με μια τέτοια δημοσιοποίηση της αλληλογραφίας αλλά φυσικά, για λόγους ευγένειας, θα προτιμούσα να έχω την άμεση επιβεβαίωση της συγκατάθεσής της.
Η κ. Gradin απάντησε στην επιστολή μου της 22ας Νοεμβρίου στις 29 Δεκεμβρίου και της απηύθυνα μια νέα επιστολή στις 25 Ιανουαρίου 2001. Όπως επεσήμανα σε εκείνη την επιστολή στην κ. Gradin, και όπως θα γνωρίζει το Σώμα, ο κανονισμός υπηρεσιακής κατάστασης των υπαλλήλων ο οποίος ισχύει για όλα τα θεσμικά όργανα της ΕΕ διευκρινίζει ότι η Επιτροπή, ως θεσμικό όργανο και ως εργοδότης, έχει τη νομική υποχρέωση να βοηθάει υπαλλήλους να υπερασπίζουν τον εαυτόν τους έναντι επιθέσεως. Η υποχρέωση αυτή σημαίνει επίσης την υπεράσπιση ενός αθωωμένου προσώπου έναντι οποιασδήποτε αμφισβήτησης της αθωότητάς του όσον αφορά αδικήματα για τα οποία είχε κατηγορηθεί. Οι επιστολές μου της 22ας Νοεμβρίου στην κ. Gradin και τον κ. Asp ως εκ τούτου αφορούσαν αποκλειστικά αυτές τις νομικές υποχρεώσεις και τις σκέψεις και τίποτα άλλο απολύτως.
Όπως διευκρίνισα στην επιστολή μου της 25ης Ιανουαρίου στην κ. Gradin, ενώ κάθε ελευθερία έκφρασης είναι πολύτιμη και πρέπει να υποστηρίζεται, η έκφραση ορισμένων απόψεων - για παράδειγμα αυτών που μπορεί να θεωρηθούν ότι δυσφημούν άλλους - μπορούν να έχουν νομικές συνέπειες σε όλες τις δημοκρατικές κοινωνίες, και έχουν ειδικές συνέπειες για την Επιτροπή ως εργοδοτικό θεσμικό όργανο. Στην επιστολή εκείνη ξεκαθάρισα επίσης πέραν πάσης αμφιβολίας ότι η επιστολή μου της 22ας Νοεμβρίου δεν ήταν με κανένα τρόπο μια προσπάθεια να περιορίσω την ελευθερία σχολιασμού ή να εμποδίσω την κριτική κατά της Επιτροπής είτε από την κ. Gradin είτε από τον κ. Asp ή οποιονδήποτε άλλο.
Όλα αυτά θα γίνουν πλήρως κατανοητά στους αξιότιμους βουλευτές όταν θα έχουν την ευκαιρία να διαβάσουν την αλληλογραφία, όπως ελπίζω ότι θα μπορέσουν να κάνουν. Αυτό θα τους δώσει επίσης τη δυνατότητα να δουν ότι η βάση για την εξέταση των πράξεων των πρώην Επιτρόπων ή πρώην υπαλλήλων είναι η Συνθήκη και ο κανονισμός υπηρεσιακής κατάστασης των υπαλλήλων. Η κ. Gradin προφανώς λάμβανε πάντα σοβαρά υπόψη της το καθήκον της διακριτικότητας το οποίο θεμελιώνεται στη Συνθήκη σαν ένα υπεύθυνο και έντιμο άτομο. Είμαι βέβαιος πως θα συνεχίσει να το κάνει.

Gahrton
Πόσα δεν μπορεί να ακούει ο άνθρωπος πριν του πέσουν τα αυτιά! Πραγματικά ήταν μία από τις γελοιωδέστερες υπεκφυγές που έχω ακούσει εδώ και πολλά χρόνια. Μας λέει ο Kinnock ότι θα μπορούσαμε να γνωρίζουμε τι περιελάμβανε η επιστολή εάν αυτή μας είχε δοθεί - πάει καλά που μας δίνεται μετά από τη συζήτηση. Απευθύνθηκα στο γραφείο του Kinnock για να λάβω γνώση της επιστολής πριν από τη συζήτηση, εκεί ωστόσο μου είπαν ότι ενδεχομένως να τη λάβω μετά από τη συζήτηση.
Αυτό αποδεικνύει απλώς ότι ο Kinnock γρι δεν καταλαβαίνει από διαφάνεια. Δεν φαίνεται να διδάχθηκε τίποτα ο Kinnock από τα σκάνδαλα της Επιτροπής στην οποία ανήκε παλαιότερα - της Επιτροπής Santer, η οποία ανατράπηκε ακριβώς γιατί δεν κατάλαβε τη σχέση μεταξύ διαφάνειας αφενός και διαφθοράς και απάτης αφετέρου. Εάν είχε διδαχθεί το παραμικρό από την προηγούμενη Επιτροπή στην οποία ο Kinnock ανήκε παλαιότερα, θα είχε καταλάβει. Αναφέρομαι δηλαδή σε εκείνη την απειλητική επιστολή που προφανώς έγραψε, και έτσι την κατάλαβε η κ. Gradin, σύμφωνα με δήλωση που έκανε η τελευταία στο σουηδικό Τύπο.
Η κ. Gradin θα πρέπει να είχε διαβάσει την επιστολή όταν έκανε αυτή τη δήλωση. Το ίδιο και ο κ. Asp όταν έκανε τις δηλώσεις του. Γνώριζαν λοιπόν το περιεχόμενο της επιστολής, και το θεώρησαν ως απειλή. Πραγματικά, πρόκειται για εξύβριση του Σώματος το να βάζει έτσι την ουρά κάτω από τα σκέλια ο Kinnock και να απεκδύεται των ευθυνών του, όπως κάνει τώρα. Αυτό αποτελεί προσβολή του Κοινοβουλίου.

Πρόεδρος
Παρακαλώ τους αξιότιμους βουλευτές να έχουν υπόψη τους ότι μπορούν να κάνουν συμπληρωματικές ερωτήσεις. Δεν πρόκειται για την παράδοση μαθημάτων στον Επίτροπο όσον αφορά την απάντησή του, αλλά για την υποβολή ερωτήσεων που θεωρούν επίκαιρες. Δεν μπορώ να γνωρίζω εκ των προτέρων αν πρόκειται να κάνετε μία ερώτηση, όμως σας παρακαλώ να σεβαστείτε τον Κανονισμό.

Andersson
Θα ήθελα να ευχαριστήσω τον Επίτροπο για την απάντηση που έδωσε. Θα ήθελα να θέσω ένα ερώτημα: τι κριτική πιστεύει ο Επίτροπος Kinnock ότι θα πρέπει να απευθυνθεί; Θα πρέπει δηλαδή η κριτική να απευθύνεται κατά του γεγονότος ότι αρκετά εκατομμύρια ευρώ, τα οποία θα έπρεπε να είχαν διατεθεί σε έργα ενίσχυσης, έκαναν φτερά και ότι πραγματοποιήθηκε κακοδιαχείριση με τα χρήματα των φορολογουμένων, ή μήπως θα έπρεπε η κριτική να απευθύνεται κατά εκείνων που εκφράζουν την απογοήτευσή τους για το γεγονός ότι δεν μπόρεσαν να διαλευκανθούν αυτά τα προβλήματα; Πιστεύω ότι η απάντηση θα έπρεπε να ήταν απλή. Πιστεύω ακόμα ότι οι πολίτες της Ευρώπης γνωρίζουν επίσης την προφανή απάντηση.
Το δεύτερό μου ερώτημα είναι το εξής: εάν ο Επίτροπος απέστειλε επιστολή προς την πρώην Επίτροπο Gradin, θα έπρεπε βέβαια να θεωρούσε ότι αυτή είχε επιτεθεί κατά κάποιο τρόπο κατά ενός συγκεκριμένου ατόμου. Είδα και εγώ το τηλεοπτικό πρόγραμμα και μπορώ να σας διαβεβαιώσω ότι η κ. Gradin δεν είχε προβεί σε τέτοια επίθεση. Υπήρξε απόλυτα πιστή στην απόφαση που είχε ληφθεί στην Επιτροπή. Πώς μπορέσατε να θεωρήσετε ότι η πρώην Επίτροπος Gradin είχε απευθύνει κριτική κατά συγκεκριμένων ατόμων; Κάτι τέτοιο βέβαια θα πρέπει να είχατε θεωρήσει αφού της απευθύνατε την εν λόγω επιστολή.

Fδrm
Ευχαριστώ για την απάντησή σας! Ο Kinnock παραπέμπει στην επιστολή προς τη Gradin και τον Asp. Βέβαια δεν τη διαβάσαμε άμεσα, αλλά δημοσιεύθηκε εν τω μεταξύ ένα αντίγραφο της επιστολής προς τον Asp στα σουηδικά μέσα μαζικής ενημέρωσης, όπου αναφέρεται, με παραπομπή στο τηλεοπτικό πρόγραμμα - υποθέτω ότι το περιεχόμενό της αποδίδεται σωστά - ότι ο Kinnock έγραψε προς τον Asp: "Όπως ίσως γνωρίζεις, η δήλωση αυτή, δικαιολογημένα ή όχι, ερμηνεύτηκε ως κριτική κατά της Επιτροπής ως θεσμικού οργάνου. Καθώς συμμετείχες κατά το παρελθόν στην Επιτροπή, η δήλωσή σου θέτει το ερώτημα τι ευθύνες φέρεις, καθώς ως διορισμένο μέλος της Επιτροπής οφείλεις να λαμβάνεις υπόψη σου τους διάφορους κανόνες για τη συμμετοχή σου σε αυτή."
Προφανώς το κείμενο αυτό δεν μπορεί εύκολα να ερμηνευτεί ως άλλο τίποτα από ό,τι ένα υπονοούμενο ότι ο Asp έπραξε κάτι ανάρμοστο και ότι θα άξιζε ακόμα και μία επίπληξη ενδεχομένως. Γι' αυτό ερωτώ: σε ποια νομική βάση στηρίζεται αυτή η επιστολή; Βάσει ποιών νομικών κανόνων απαγορεύεται σε έναν πρώην διευθυντή γραφείου ή Επίτροπο να ασκεί κριτική κατά της Ευρωπαϊκής Επιτροπής ως θεσμικό όργανο και μάλιστα του γίνεται υπόμνηση των όρων και των κανόνων που ισχύουν για την ανάληψη των καθηκόντων του;

Kinnock
. (ΕΝ) Κύριε Πρόεδρε, θα ήθελα πρώτα απ' όλα να πω με αυτό στον κ. Fδrm ότι αν εξετάσει τον κανονισμό υπηρεσιακής κατάστασης των υπαλλήλων στον οποίο υπόκειται ο κ. Asp, τότε θα δει τη βάση επί της οποίας του απεστάλη επιστολή από την πρώην αρχή εργοδοσίας του και θα διαπιστώσει πως ό,τι ειπώθηκε σε εκείνη την επιστολή ήταν απολύτως σύμφωνο με τον κανονισμό υπηρεσιακής κατάστασης και τις απαιτήσεις της επικοινωνίας, τίποτα περισσότερο και τίποτα λιγότερο.
Ο κ. Andersson ίσως έχει τη δική του άποψη για την υπόθεση στην οποία αναφερόταν το τηλεοπτικό ντοκιμαντέρ. Δεν είναι αυτό το θέμα της ερώτησης και δεν είναι ούτε το θέμα της επιστολής μου στην κ. Gradin, αλλά είναι δημοκράτης και θα καταλάβει. Στη Σουηδία, όπως και σε οποιαδήποτε άλλο κράτος μέλος ή δημοκρατική κοινωνία, πρέπει να υπάρχει σύνεση ως προς τις δηλώσεις που γίνονται σε σχέση με οποιονδήποτε έχει αθωωθεί από μια συγκεκριμένη κατηγορία που θα μπορούσαν να έχουν ως αποτέλεσμα τη συκοφαντική δυσφήμιση αυτού του προσώπου. Αυτός είναι ένας γενικός κανόνας που κατανοείται και υποστηρίζεται από τους δημοκράτες παντού, αλλά στην περίπτωση της Επιτροπής, ως εργοδοτικού θεσμικού οργάνου, όπως επεσήμανα νωρίτερα, υπάρχει μια πρόσθετη συνέπεια ότι αν ένας υπάλληλος της Επιτροπής δέχεται επίθεση και αν είναι ένας υπάλληλος της Επιτροπής σε μια συγκεκριμένη υπόθεση ο οποίος έχει αθωωθεί σύμφωνα με τη δέουσα διαδικασία της δικαστικής αγωγής, τότε ο εν λόγω υπάλληλος μπορεί να προβάλλει αξιώσεις κατά της Επιτροπής και ως εκ τούτου επί των χρημάτων των φορολογούμενων σύμφωνα με το άρθρο 124 του κανονισμού υπηρεσιακής κατάστασης προκειμένου να αντιμετωπίσει την υπόθεση της δυσφήμισης.
Η άποψη την οποία εξέθεσα στην κ. Gradin, την οποία είμαι βέβαιος ότι κατανοεί πλήρως - ειδικά αφού την εξήγησα αναλυτικά στην τελευταία επιστολή μου - αφορά απλά τη νομική πραγματικότητα και την σωστή εκτέλεση των λειτουργιών της Επιτροπής ως νομικά συγκροτημένος οργανισμός με υποχρεώσεις που ορίζονται από το δίκαιο με τη μορφή του κανονισμού υπηρεσιακής κατάστασης των υπαλλήλων.
Ο κ. Andersson μπορεί να έχει τις δικές του απόψεις σχετικά με τις συγκεκριμένες υποθέσεις στις οποίες αναφερόταν το τηλεοπτικό ντοκιμαντέρ. Έχει το δικαίωμα να έχει αυτές τις απόψεις είτε είναι σωστές είτε λάθος, βάσιμες ή όχι, αλλά θα κατανοεί, είμαι σίγουρος, ότι όλες οι δράσεις που ανελήφθησαν σε σχέση με τα άτομα που κατονομάσθηκαν σε εκείνο το τηλεοπτικό ντοκιμαντέρ, και ένα συγκεκριμένα, αφορούν τα νομικά ζητήματα - όπως τόνισα στην επιστολή μου στην κ. Gradin και στην προηγούμενη απάντησή μου - και όχι ευρύτερες κρίσεις που μπορεί να αποτελούν ένα ζήτημα αποκλειστικά για την άποψη του κ. Andersson και τη συνείδησή του. Δεν θα πω ή δεν θα πράξω τίποτα σε κανένα σημείο που θα μπορούσε να έχει ως αποτέλεσμα καταχρηστικές και αδικαιολόγητες κατηγορίες κατά της Επιτροπής, της Ευρωπαϊκής Ένωσης και των χρημάτων των φορολογούμενων, όταν υπάρχουν άλλοι τρόποι να εξασφαλίσουμε ότι τηρείται το δίκαιο στο μέτρο που αφορά τα άτομα.
Θέλω να πω στον κ. Gahrton ότι το πρόβλημα σε αυτή την περίπτωση δεν είναι η διαφάνεια, είναι τα ελαττώματα είτε στην ακοή είτε στην αντίληψή του. Αυτά που είπα δεν ήταν αστεία. Θα του στείλω ένα αντίγραφο της απάντησής μου και μόλις λάβω τη συγκατάθεση της κ. Gradin για τη δημοσιοποίηση των επιστολών που ανταλλάξαμε, περιλαμβανομένης της προσωπικής μου επιστολής προς εκείνη της 25ης Ιανουαρίου, που εγράφη υπό επίσημη ιδιότητα, θα μπορέσει να το καταλάβει. Αλλά είμαι βέβαιος ότι κατανοεί, ως κάποιος που δίνει σημασία στην ευγένεια και αναγνωρίζει τη βάση στην οποία γράφεται μια προσωπική επιστολή, ότι δεν έχω το δικαίωμα να δημοσιοποιήσω μια επιστολή την οποία απηύθυνα στην κ. Gradin. Αν η κ. Gradin θέλει να τη δημοσιοποιήσει ή μου δώσει την άδεια να το κάνω εγώ, τότε δεν έχω κανένα πρόβλημα, και όπως είπα πριν, έχει δείξει με έμμεσο τρόπο ότι θα ήταν σύμφωνη με κάτι τέτοιο. Δεν με εκπλήσσει το γεγονός αυτό - γνωρίζω πολύ καλά την Anita Gradin - αλλά μέχρι να λάβω την επίσημη διαβεβαίωση δεν μπορώ να δημοσιοποιήσω την επιστολή. Δεν πρόκειται σε καμία περίπτωση για μυστικό.
Απλά ελπίζω οι δυνατότητες κατανόησης του κ. Gahrton να έχουν βελτιωθεί σημαντικά όταν θα διαβάσει την επιστολή γιατί κατά τη διάρκεια της συμμετοχής του στη συζήτηση δεν έδειξε να διαθέτει τίποτα περισσότερο από την πιο στοιχειώδη αντίληψη.

Sjφstedt
Έχω να θέσω ένα συμπληρωματικό ερώτημα που αφορά το γραφείο ενημέρωσης της Επιτροπής στη Στοκχόλμη και την πρώην διευθύντριά του, Linda Steneberg.
Όπως σίγουρα θα γνωρίζει ο Επίτροπος, διεξάγεται τη στιγμή αυτή έρευνα σχετικά με οικονομικές παρατυπίες στα γραφεία της Επιτροπής στη Στοκχόλμη. Η σουηδική αστυνομία έχει αρχίσει να ανακρίνει πολλούς από τους υπαλλήλους του γραφείου και θέλει να εξετάσει την κ. Steneberg, η οποία πήρε εν τω μεταξύ προαγωγή και εργάζεται στην Επιτροπή στις Βρυξέλλες. Η κ. Steneberg αρνείται να συνεργαστεί με τη σουηδική αστυνομία και να μεταβεί στη Στοκχόλμη για εξέταση από την αστυνομία.
Δεν θα ήταν λογικό να καλέσετε εσείς ως υπεύθυνος τους υπαλλήλους σας, ακόμα και να τους διατάξετε, να δεχθούν να εξεταστούν, έτσι ώστε να αντιμετωπιστεί το οικονομικό έγκλημα που συνέβη σε χώρο ευθύνης της Επιτροπής;

Kinnock
. (ΕΝ) Η ερώτηση αυτή δεν έχει καμία σχέση με την ερώτηση που είναι στην ημερήσια διάταξη. Θα απαντήσω, ωστόσο, για χάρη της διαφάνειας.
Το άτομο που κατονομάζεται από τον αξιότιμο βουλευτή είναι υπάλληλος της Επιτροπής και έχει εκφράσει την προθυμία της να απαντήσει σε όλες τις ερωτήσεις του σουηδού εισαγγελέα. Αυτό θα συμβεί εν ευθέτω χρόνο.

Πρόεδρος


Maj Britt Theorin
Ερώτηση αριθ. 53 της κ. (H-0083/01):
Θέμα: Υποψήφιοι για θέσεις Γενικών Διευθυντών Το υπόμνημα της Επιτροπής 'Targets for the Recruitment and Appointment of Women 2000' ορίζει ότι η αναλογία των γυναικών σε θέσεις Α1 και Α2 πρέπει να αυξηθεί κατά 20% μέχρι το 2005. Σύμφωνα με τις πλέον πρόσφατες πληροφορίες που έχω στη διάθεσή μου, μόνο 3 γυναίκες υπάρχουν μεταξύ των 49 Γενικών Διευθυντών της Επιτροπής. Προκαλεί συνεπώς έκπληξη το γεγονός ότι η Επιτροπή για άλλη μία φορά διόρισε άνδρα στη θέση του Γενικού Διευθυντή Αναπτυξιακής Βοήθειας παρόλο που υπήρχε υποψήφια γυναίκα με πολύ καλά προσόντα. Η εξεταστική επιτροπή απαρτιζόταν από 8 άνδρες.
Πώς διασφαλίζεται η ισότητα των ευκαιριών κατά το διορισμό των Γενικών Διευθυντών της Επιτροπής;

Kinnock
. (ΕΝ) Η Επιτροπή έχει πλήρη επίγνωση της ανάγκης να αυξηθεί το ποσοστό των γυναικών στις θέσεις βαθμού Α1 και Α2. Για το λόγο αυτό, από το 1995 και μετά, τίθενται στόχοι για το διορισμό γυναικών σε αυτές και σε άλλες ανώτερες θέσεις της διοίκησης.
Ο γενικός στόχος της Επιτροπής, όπως αναγγέλθηκε στην αρχή της θητείας μας το 1999, είναι να διπλασιάσει τον αριθμό των γυναικών σε αυτές τις δυο βαθμίδες κατά τη διάρκεια της θητείας της, αυξάνοντας συνεπώς τον αριθμό των γυναικών στις θέσεις Α1 και Α2 σε 44 ή ποσοστό περίπου 20% μέχρι το 2005. Για να το επιτύχουμε, θέτουμε ετήσιους στόχους βάσει της προβλεπόμενης αντικατάστασης του προσωπικού στις διάφορες βαθμίδες κάθε χρόνο. Το 2002 ο στόχος για το διορισμό γυναικών σε θέσεις Α1 ήταν δυο διορισμοί και ο στόχος για τις θέσεις Α2 ήταν πέντε διορισμοί. Οι στόχοι αυτοί ξεπεράστηκαν με τρεις νέους διορισμούς στη βαθμίδα Α1 και επτά νέους διορισμούς στη βαθμίδα Α2. Ως αποτέλεσμα, σήμερα τέσσερις από τις 54 θέσεις Α1 ανήκουν σε γυναίκες ενώ υπάρχουν 21 γυναίκες μεταξύ των 178 υπαλλήλων σε θέσεις Α2.
Η Επιτροπή σκοπεύει να συνεχίσει την πρακτική της να θέτει στόχους διότι είναι φανερό ότι βοήθησε στη βελτίωση της ισόνομης κατανομής μεταξύ των δυο φύλων, αν και προφανώς όχι αρκετά. Η Επιτροπή θα αποφασίσει τον ετήσιο στόχο για το 2001 τον επόμενο μήνα. Πέρα από την πολιτική του προσδιορισμού στόχων, υπενθυμίζεται στις εξεταστικές επιτροπές ότι κατά τη διαδικασία της επιλογής των υποψηφίων πρέπει να λαμβάνουν υπόψη τις αρχές της ισότητας των ευκαιριών. Η Επιτροπή επιζητεί να διορίζει τον καταλληλότερο υποψήφιο σε μια θέση και, όταν υπάρχουν τα ίδια προσόντα όσον αφορά την συγκεκριμένη θέση, να δίνει προτεραιότητα σε γυναίκες υποψήφιες. Η τελική επιλογή πρέπει να είναι το αποτέλεσμα αντικειμενικής αξιολόγησης που πραγματοποιεί η αρμόδια αρχή για κάθε περίπτωση ξεχωριστά και επομένως δεν είναι αυτόματη για τα άτομα είτε του ενός είτε του άλλου φύλου.
Στην περίπτωση στην οποία αναφέρεται η αξιότιμη βουλευτής, η συμβουλευτική επιτροπή διορισμών συμπεριέλαβε στη λίστα με τους επικρατέστερους υποψήφιους μια γυναίκα υποψήφια με αξιόλογα προσόντα. Η Επιτροπή θεώρησε ότι ο υποψήφιος που επελέγη διέθετε ένα προφίλ που ταίριαζε περισσότερο στα καθήκοντα της εν λόγω θέσης.

Theorin
Ευχαριστώ κύριε Επίτροπε! Δυστυχώς εμείς οι γυναίκες αντιμετωπίζουμε αόρατα εμπόδια ακόμα και μέσα στα όργανα της ΕΕ. Σας ευχαριστώ και χαίρομαι για το πρόγραμμα δράσης με συγκεκριμένους στόχους που υιοθετήσατε, απαιτείται όμως και ένα συγκεκριμένο χρονοδιάγραμμα. Χαίρομαι τα μάλλα που θέλετε να καταπολεμήσετε τις διακρίσεις. Καθώς όμως για άλλη μία φορά η Επιτροπή διόρισε έναν άνδρα γενικό διευθυντή - αυτή τη φορά στη ΓΔ Ανάπτυξης - διερωτώμαι εάν οι στόχοι της Επιτροπής είναι κενά λόγια και μόνο.
Οι οκτώ άνδρες που συμμετείχαν στην εξεταστική επιτροπή είχαν να επιλέξουν μεταξύ μίας γυναίκας με μεγάλη πολιτική και διοικητική πείρα σε υψηλό επίπεδο και με σημαντική πείρα στο εξωτερικό και ενός άνδρα χωρίς πολιτική σταδιοδρομία, με λιγότερη διοικητική πείρα και χωρίς πείρα στο εξωτερικό. Το μόνο συμπέρασμα που μπορώ να βγάλω είναι ότι προτιμήθηκε ο άνδρας υποψήφιος.
Σε τέτοιες περιπτώσεις στη Σουηδία μπορεί να προσφύγει κανείς στο Δικαστήριο Εργατικών Διαφορών, και δρέπει μάλιστα επιδοκιμασίες, για περιπτώσεις που αποτελούν ουσιαστικά λιγότερο κατάφωρη διακριτική μεταχείριση από τη συγκεκριμένη. Είναι διατεθειμένος ο Επίτροπος να σκίσει στα δύο το χαρτί της απόφασής του και να προσλάβει την πλέον ικανή υποψήφια, ή θα πρέπει αυτή να προσφύγει στο Δικαστήριο των Ευρωπαϊκών Κοινοτήτων; Είναι διατεθειμένη η Επιτροπή να περιλαμβάνει στο εξής 50% γυναίκες στις εξεταστικές επιτροπές της αντί για 100% άνδρες;

Kinnock
. (ΕΝ) Όπως τονίζει η αξιότιμη βουλευτής, το σύστημα που προσπαθούμε να αναπτύξουμε δεν μπορεί να υποστεί καμία σύγκριση με τις ρυθμίσεις που υπάρχουν εδώ και κάποια χρόνια στη Σουηδία, αλλά και σε ορισμένα άλλα κράτη μέλη. Δεν μπορούμε να κάνουμε τίποτα περισσότερο υπό τις παρούσες συνθήκες από το να προσπαθήσουμε σκληρά να εκπληρώσουμε τα καλύτερα πρότυπα τα οποία συνιστούμε θερμά και στους άλλους σε ολόκληρη την Ευρωπαϊκή Ένωση. Πρόκειται για πρότυπα που εγώ και οι συνάδελφοι μου στη σημερινή Επιτροπή θέλουμε ειλικρινά να εκπληρώσουμε.
Αν μπορούσα να απαντήσω στα συγκεκριμένα ζητήματα τα οποία έθεσε η αξιότιμη βουλευτής, θα έλεγα ότι δεν υπάρχει ικανοποιητική εκπροσώπηση των γυναικών σε κανένα επίπεδο, συμπεριλαμβανομένου του επιπέδου των ανώτερων διευθυντικών στελεχών, σε κανένα από τα θεσμικά όργανα της Ευρωπαϊκής Ένωσης. Κάνουμε, όπως η αξιότιμη βουλευτής είχε την ευγένεια να αναγνωρίσει, μια σοβαρή προσπάθεια για να βελτιώσουμε την κατάσταση αυτή στην Ευρωπαϊκή Επιτροπή. Αλλά στο Ευρωπαϊκό Κοινοβούλιο, για παράδειγμα, νομίζω ότι αληθεύει ότι στους δέκα διευθυντές μόνο μία είναι γυναίκα. Η κατάσταση στο Συμβούλιο, αν μη τι άλλο, είναι ακόμη χειρότερη. Έτσι σε όλα τα θεσμικά όργανα, συμπεριλαμβανομένων και των υπολοίπων, όπως το Δικαστήριο και το Ελεγκτικό Συνέδριο, απαιτείται εμφανέστατα σημαντική βελτίωση και είμαι ευτυχής που έχω την ευκαιρία σε αυτή την Ώρα των Ερωτήσεων στο Κοινοβούλιο να το υπογραμμίσω για άλλη μια φορά.
Πιστεύω ότι θα εκπληρώσουμε αυτούς τους στόχους μέχρι το 2005. Δεν είναι στόχοι υπερβολικά φιλόδοξοι. Πράγματι, κάποιοι από εμάς στη σημερινή Επιτροπή θα έλεγαν ότι είναι υπερβολικά μετριοπαθείς. Είναι ωστόσο ρεαλιστικοί δεδομένου του σημείου εκκίνησής μας. Αυτό που ελπίζουμε να συμβεί είναι ότι εξασφαλίζοντας ότι τουλάχιστον ένα 20% των ανώτερων διευθυντικών θέσεων θα καλύπτεται από γυναίκες μέχρι το τέλος αυτής της Επιτροπής, θα δώσουμε στην επόμενη Επιτροπή μια πολύ σταθερότερη και υψηλότερη βάση από την οποία θα εργαστεί προς την κατεύθυνση της ισότιμης συμμετοχής ανδρών και γυναικών σε όλα τα επίπεδα της Επιτροπής, ιδιαίτερα στις διευθυντικές θέσεις.
Δέχομαι την άποψη που εξέφρασε η αξιότιμη βουλευτής σχετικά με τη σύνθεση της εξεταστικής επιτροπής που απαρτιζόταν από άτομα του ενός φύλου. Δεν είναι στην πραγματικότητα μια εξεταστική επιτροπή. Είναι μια συμβουλευτική επιτροπή διορισμών. Η τελική επιλογή γίνεται από τον Επίτροπο χαρτοφυλακίου, από εμένα ως Επίτροπος αρμόδιος για τη διοίκηση προσωπικού, και από τον Πρόεδρο. Η βάση επί της οποίας έγινε η επιλογή, όπως είπα νωρίτερα, δεν περιελάμβανε καμία επίκριση, ή έλλειψη σεβασμού για τα υψηλά προσόντα της γυναίκας υποψηφίου που παρουσιάστηκε ενώπιον μας· αφορούσε, όπως είπα, το γεγονός ότι ο υποψήφιος που επελέγη διέθετε ένα προφίλ που ταίριαζε καλύτερα στα καθήκοντα της εν λόγω θέσης. Δεν επεδείχθη καμία προτίμηση σε άνδρα λόγω του φύλου του.

Harbour
Κύριε Πρόεδρε, συνεχίζοντας τη συζήτηση, θα ήθελε ο κ. Kinnock να διαβεβαιώσει ότι η ανάπτυξη της επαγγελματικής σταδιοδρομίας με βάση τις επιδόσεις και τα προσόντα θα είναι το θεμέλιο των μεταρρυθμίσεων τις οποίες ενέκρινε το Σώμα τον περασμένο χρόνο; Θα εκμεταλλευτεί επίσης την ευκαιρία για να μας πει ποια είναι η πρόοδος που έχει σημειώσει όσον αφορά την εισαγωγή της διαρθρωμένης αξιολόγησης της επίδοσης σε ολόκληρη την Επιτροπή και σχετικά με τις κινήσεις του προς την κατεύθυνση της γραμμικής διάρθρωσης της σταδιοδρομίας.

Kinnock
. (ΕΝ) Κύριε Πρόεδρε, η ερώτηση αυτή, όπως θα γνωρίζει ο κ. Harbour, έχει άμεση σχέση με την ερώτηση που έθεσε η κ. Theorin διότι πιστεύουμε ότι ανάμεσα στους πολλούς άλλους λόγους για να κάνουμε αλλαγές, όσον αφορά την αξιολόγηση και την εξέλιξη προς μια περισσότερο γραμμική διάρθρωση της σταδιοδρομίας, είναι για να προσφέρουμε δικαιότερη μεταχείριση στις γυναίκες υπαλλήλους, και για να κάνουμε πράγματι την Επιτροπή πιο ελκυστική για την απασχόληση των γυναικών, ειδικά των γυναικών που έχουν οικογενειακές υποχρεώσεις.
Όσον αφορά την πρόοδο, στις 28 Φεβρουαρίου 2001 η Επιτροπή θα εξετάσει μια σειρά οκτώ λεπτομερών σχεδίων προτάσεων τα οποία στη συνέχεια θα υποβληθούν για διαβούλευση σε όλο το προσωπικό και για επίσημες διαπραγματεύσεις στους εκπροσώπους του προσωπικού, καθώς και δυο έγγραφα προσανατολισμού, το ένα από τα οποία αφορά τις αποδοχές και τις συντάξεις και το άλλο το πιο γραμμικό σύστημα σταδιοδρομίας. Βρισκόμαστε επομένως στο σημείο - σχετικά με το γραμμικό σύστημα σταδιοδρομίας, τη συστηματική αξιολόγηση και ένα πλήθος συμπληρωματικών δραστηριοτήτων - να κάνουμε επίσημες προτάσεις και να ξεκινήσουμε τις αναλυτικές διαβουλεύσεις σχετικά με αυτές. Αυτό γίνεται με σκοπό να καταρτίσουμε, μέχρι τη θερινή διακοπή, οριστικές προτάσεις είτε για τις αποφάσεις της Επιτροπής - που έχουν την ισχύ νόμου - είτε για προτάσεις στο Σώμα αυτό και το Συμβούλιο όπου απαιτούνται τροποποιήσεις στον κανονισμό υπηρεσιακής κατάστασης των υπαλλήλων.
Η υποστήριξη και το ενδιαφέρον του Σώματος είναι ανεκτίμητα σε όλες αυτές τις ενέργειες της μεταρρύθμισης, τόσο σε αυτές που αφορούν τη βελτίωση της ισότιμης συμμετοχής των δυο φύλων, και πολύ γενικότερα, σε αυτές που στοχεύουν σε βελτιώσεις της αποδοτικότητας των υπαλλήλων της Επιτροπής και της επαγγελματικής υποστήριξης προς αυτούς. Ελπίζω ότι αυτή η υποστήριξη και η κατανόηση θα συνεχίσουν.

Rόbig
Κύριε Πρόεδρε, κύριε Επίτροπε, θα ήθελα να μάθω αν κριτήριο για την επιλογή γυναικών αποτελεί και η χώρα καταγωγής.

Kinnock
. (ΕΝ) Κύριε Πρόεδρε, η Επιτροπή προσπαθεί να εκπληρώσει τις υποχρεώσεις της να διατηρήσει μια εύλογη ισόρροπη συμμετοχή των δύο φύλων, όχι μόνο στις διευθυντικές θέσεις αλλά σε όλα τα επίπεδα του προσωπικού της Επιτροπής. Ο λόγος για τον οποίο το πράττουμε είναι επειδή είναι μια μοναδική πολυεθνική και πολύγλωσση Ένωση κρατών, και είναι ουσιώδες η εκτελεστική διοίκηση της Ένωσης να αντανακλά την ποικιλομορφία των πολιτισμών και των γλωσσών στη στελέχωση της Επιτροπής.
Το ίδιο ισχύει και για την προσπάθεια να εξασφαλίσουμε μια πολύ καλύτερη ισορροπία μεταξύ των δυο φύλων. Μπορώ ειλικρινά να πω στον αξιότιμο κύριο ότι δεν δείχνεται καμία προτίμηση βάσει του φύλου ενός ατόμου ή της σημαίας της χώρας στην οποία έτυχε να γεννηθεί ή του διαβατηρίου που κατέχει. Κατά συνέπεια θα προσπαθήσουμε να μεγιστοποιήσουμε την αξία που δίνεται στα προσόντα, προσπαθώντας παράλληλα, με ποικίλους πρακτικούς τρόπους, να διατηρήσουμε μια βελτιωμένη ισορροπία στη συμμετοχή των δυο φύλων και να διασφαλίσουμε μια περιφερειακή γεωγραφική ισορροπία, ως αρμόζει στον πολυεθνικό οργανισμό μας.
Ερωτήσεις προς τον κ. Byrne

Πρόεδρος


Niels Busk
Ερώτηση αριθ. 54 του κ. (H-0011/01):
Θέμα: Αποφάσεις στο πλαίσιο της κρίσης της ΣΕΒ Μπορεί η Επιτροπή να αναφέρει ποια είναι η κατάσταση στα μεμονωμένα κράτη μέλη ύστερα από τις αποφάσεις που ελήφθησαν στον τομέα της καταπολέμησης της ΣΕΒ το Δεκέμβριο 2000;
Πώς εφαρμόζονται οι αποφάσεις στα μεμονωμένα κράτη και πώς ελέγχει η Επιτροπή την τήρηση των αποφάσεων αυτών; Ποια μέτρα ελέγχου λαμβάνονται; Με ποιον τρόπο ελέγχει η Επιτροπή την απουσία κρέατος ή οστεάλευρου στις ζωοτροφές στα διάφορα κράτη μέλη; Έχουν όλα τα κράτη μέλη επαρκή αποθέματα και εφαρμόζουν άραγε πλήρη καταγραφή όλου του ζωικού κεφαλαίου, ούτως ώστε να είναι δυνατή η ανίχνευση οποιασδήποτε ενδεχόμενης μόλυνσης; Πόσα ζώα έχουν αποθηκευθεί στα μεμονωμένα κράτη; Πόσα απορρίμματα σφαγίων έχουν συσσωρευθεί τα οποία θα πρέπει να καταστραφούν, και πώς αποθηκεύονται αυτά;

Byrne
. (ΕΝ) Η Επιτροπή έλαβε πρόσφατα πληροφορίες από τα κράτη μέλη σχετικά με την εφαρμογή των μέτρων ελέγχου της ΣΕΒ και συγκεκριμένα για τα νέα μέτρα σχετικά με τις ζωοτροφές και τον έλεγχο των ζώων για ΣΕΒ. Οι πληροφορίες συγκεντρώθηκαν με τη βοήθεια ενός ερωτηματολογίου το οποίο εστάλη στα κράτη μέλη στις 5 Ιανουαρίου 2001. Το ερωτηματολόγιο αυτό έδωσε τη δυνατότητα στην Κοινότητα να αποκτήσει μια αρκετά ολοκληρωμένη εικόνα του τρόπου με τον οποίο εφαρμόζονται τα μέτρα, και αυτός φαίνεται γενικά ικανοποιητικός. Ένα έγγραφο εργασίας το οποίο συνοψίζει τις απαντήσεις των κρατών μελών στο ερωτηματολόγιο αυτό κυκλοφόρησε επίσης προς συζήτηση στο Συμβούλιο Γεωργίας στις 29 Ιανουαρίου.
Τα κράτη μέλη είναι υπεύθυνα για την εφαρμογή των μέτρων αυτών. Στην περίπτωση της απαγόρευσης των ζωοτροφών, η εφαρμογή περιλαμβάνει τακτικούς μικροσκοπικούς ελέγχους των ζωοτροφών και επιθεωρήσεις των εργοστασίων ζωοτροφών. Στη συνέχεια γίνεται έλεγχος από το προσωπικό του Γραφείου Τροφίμων και Κτηνιατρικών Θεμάτων που επισκέφτηκε ήδη ορισμένα κράτη μέλη για το σκοπό αυτό από το Δεκέμβριο 2000 και σκοπεύει να επισκεφτεί τα υπόλοιπα στις αρχές του 2001. Οι εκθέσεις σχετικά με αυτές τις επισκέψεις επιθεώρησης θα διατεθούν στο Κοινοβούλιο και θα δημοσιευθούν στο Διαδίκτυο με τον συνηθισμένο τρόπο.
Η νομοθεσία για τον εντοπισμό και την καταγραφή των βοοειδών ορίζει ότι κάθε κράτος μέλος πρέπει να δημιουργήσει μια εθνική βάση δεδομένων για τα βοοειδή και ότι οι ηλεκτρονικές βάσεις δεδομένων πρέπει να είναι πλήρως λειτουργικές το αργότερο μέχρι την 31η Δεκεμβρίου 1999. Ο πλήρως λειτουργικός χαρακτήρας των εθνικών βάσεων δεδομένων για τα βοοειδή πιστοποιήθηκε από την Επιτροπή όσον αφορά την Αυστρία, το Βέλγιο, τη Δανία, τη Φινλανδία, το Λουξεμβούργο, τις Κάτω Χώρες και το Ηνωμένο Βασίλειο όσον αφορά τη Βόρεια Ιρλανδία. Η Πορτογαλία, η Γαλλία και η Γερμανία έχουν ζητήσει την αναγνώριση του πλήρως λειτουργικού χαρακτήρα των εθνικών τους βάσεων και η Επιτροπή είναι στη διαδικασία της μελέτης των αιτήσεων αυτών. Η Επιτροπή δεν διαθέτει ακριβή στοιχεία για το ποσό των κατεργασμένων ζωικών πρωτεϊνών που έχει συσσωρευτεί στα κράτη μέλη. Είναι γνωστό ότι η διάθεση του υλικού αυτού αποτελεί ένα πρόβλημα για ορισμένα κράτη μέλη και ότι τα κράτη αυτά ζητούν ενεργά μια λύση.

Busk
Σας ευχαριστώ για την απάντησή σας, κύριε Επίτροπε. Είμαι πολύ ικανοποιημένος με το γεγονός ότι θα πληροφορηθούμε το αποτέλεσμα του ερωτηματολογίου στην επόμενη συνεδρίαση της Επιτροπής Γεωργίας. Ωστόσο αισθάνομαι ότι στην απάντησή σας υπάρχει τεράστια διαφορά ανάμεσα στην κατάσταση των μεμονωμένων κρατών, πράγμα που γνωρίζαμε ήδη πριν από την 1η Δεκεμβρίου. Αναμφίβολα έχει περάσει ελάχιστος χρόνος. Δεδομένης της κατάστασης για την υγεία, δεν πρέπει να περάσει πολύς χρόνος, τόσο για το καλό των καταναλωτών όσο και των αγροτών. Αυτό μάλιστα επιτείνεται επειδή αυτόν τον καιρό υπάρχει στρέβλωση του ανταγωνισμού μεταξύ των αγροτών στα διάφορα κράτη μέλη, καθώς οι αποζημιώσεις διαφέρουν πολύ. Ελπίζω, κύριε Επίτροπε, η ταχύτητα να μην καθοριστεί από τις πολύ αργές χώρες αλλά από τις πολύ γρήγορες, διότι είμαι αρκετά πεπεισμένος ότι με αυτόν τον τρόπο θα καταλήξουμε σε ένα αποτέλεσμα σύμφωνα με το οποίο και τα έντεκα τωρινά κράτη μέλη της Ευρωπαϊκής Ένωσης θα εφαρμόσουν τις εν λόγω αποφάσεις για τη ΣΕΒ.

Byrne
. (ΕΝ) Ενδιαφέρομαι πολύ να διαβεβαιώσω ότι υπάρχουν κοινοτικά μέτρα σε σχέση με όλα αυτά τα θέματα και ότι όλα τα κράτη μέλη εφαρμόζουν το κοινοτικό δίκαιο με τον ίδιο τρόπο. Αυτό δεν συνέβαινε υποχρεωτικά στην αρχή και προς το τέλος του περασμένου χρόνου, αλλά βλέπω κάποια σημάδια ότι μπορεί να επιτευχθεί ακολουθώντας τα κοινοτικά μέτρα τα οποία τώρα προωθήθηκαν. Έχω κάθε ελπίδα ότι οποιεσδήποτε διαφορές προκύπτουν στα κράτη μέλη θα αποτελούν σύντομα παρελθόν.

Πρόεδρος


Manuel Medina Ortega
Ερώτηση αριθ. 55 του κ. (H-0019/01):
Θέμα: Ασθένεια των τρελών αγελάδων Ποια συνέχεια δόθηκε από την Επιτροπή και τα διάφορα κράτη μέλη στην έκθεση του Ευρωπαϊκού Κοινοβουλίου του 1997 σχετικά με την λεγόμενη ασθένεια "των τρελών αγελάδων" και ποια μέτρα λαμβάνει η Επιτροπή προκειμένου να επιτύχει την τήρηση του ισχύοντος κοινοτικού ρυθμιστικού πλαισίου για την πρόληψη της ασθένειας στα διάφορα κράτη μέλη;

Byrne
. (ΕΝ) Η Επιτροπή απάντησε με την τελική συνολική της έκθεση στην έκθεση του Κοινοβουλίου του 1997 σχετικά με τη ΣΕΒ καθορίζοντας ένα φιλόδοξο πρόγραμμα εργασίας. Σε δυο ακόμη διετείς εκθέσεις παρακολούθησης προς το Κοινοβούλιο έδωσε μια γενική επισκόπηση των μέτρων έκτακτης ανάγκης τα οποία ελήφθησαν για την καταπολέμηση της ΣΕΒ, για τη βελτίωση της ασφάλειας των ζωοτροφών και την εφαρμογή της νέας προσέγγισης στους τομείς των επιστημονικών συμβουλών, της ανάλυσης κινδύνου και του ελέγχου.
Οι υπηρεσίες της Επιτροπής αναδιαρθρώθηκαν έκτοτε για να διασφαλίσουν την ανεξαρτησία και τη διαφάνεια των επιστημονικών επιτροπών, την ενίσχυση των επιθεωρήσεων και το διαχωρισμό της προστασίας των καταναλωτών από τις αγορές.
Έχει εισαχθεί ένα στέρεο σώμα νομοθετικών μέτρων σχετικά με τα οποία η Επιτροπή υποβάλλει τακτικά εκθέσεις στο Κοινοβούλιο. Τα μέτρα αυτά περιλαμβάνουν για παράδειγμα, την απαίτηση για απομάκρυνση και καταστροφή των ειδικών υλικών κινδύνου, την επεξεργασία υπό πίεση των ζωικών αποβλήτων και την εντατική έρευνα των ζωικών πληθυσμών για ανίχνευση των ΜΣΕ. Η Επιτροπή χρησιμοποίησε επίσης τη νέα νομική διάταξη της Συνθήκης του Αμστερνταμ για να προτείνει κανονισμούς σύμφωνα με τη διαδικασία της συναπόφασης σχετικά με την πρόληψη και τον έλεγχο των μεταδοτικών σπογγωδών εγκεφαλοπαθειών και την επεξεργασία των ζωικών υποπροϊόντων. Οι κανονισμοί αυτοί θα ενώσουν σε ένα ενιαίο ουσιαστικό νομικό κείμενο μια ευρεία γκάμα μέτρων τα οποία βασίζονται σήμερα στις διατάξεις του ελέγχου διασφαλίσεων της κοινοτικής κτηνιατρικής νομοθεσίας. Αν οι διαπραγματεύσεις εξελιχθούν κατά το αναμενόμενο ο κανονισμός σχετικά με τις ΜΣΕ υπολογίζεται ότι θα εγκριθεί τον επόμενο μήνα.
Ο προτεινόμενος κανονισμός σχετικά με τα ζωικά υποπροϊόντα αναμένεται να ψηφιστεί από το Κοινοβούλιο σύντομα. Στο μεταξύ η Επιτροπή εξακολουθεί να παρακολουθεί την κατάσταση επί τόπου, ζητώντας επιστημονικές συμβουλές και λαμβάνοντας νομικά μέτρα όπου χρειάζεται. Οι αποδείξεις που προκύπτουν από τις πολύ τακτικές επισκέψεις του Γραφείου Τροφίμων και Κτηνιατρικών Θεμάτων και τις επιστημονικές γνωμοδοτήσεις της επιστημονικής συντονιστικής επιτροπής συνιστούν τη βάση της πολιτικής προστασίας των καταναλωτών της Επιτροπής.

Medina Ortega
Κύριε Πρόεδρε, ευχαριστώ τον Επίτροπο για την απάντησή του και σημειώνω, πράγματι, ότι από νομοθετική άποψη, η Επιτροπή έχει κάνει αρκετές προόδους από το 1997.
Θα ήθελα να κάνω μία συμπληρωματική ερώτηση, λόγω της σύγχυσης των ψηφοφόρων μου ενώπιον των τρομερών λαθών και αντιφάσεων των ισπανικών αρχών. Συγκεκριμένα, ένα Υπουργός Γεωργίας της περιφέρειας διέταξε την ρίψη των νεκρών αγελάδων σε ένα ανοικτό ορυχείο. Υπήρξαν δηλώσεις κατά τις οποίες ένας υπουργός έλεγε κάτι και ένας άλλος έλεγε ακριβώς το αντίθετο. Στην Γερμανία, τουλάχιστον, ορισμένοι υπουργοί παραιτήθηκαν. Η ερώτησή μου είναι η εξής: εκτός από τα νομοθετικά μέτρα, εξετάζει η Επιτροπή το ενδεχόμενο να λάβει εκτελεστικά μέτρα αναφορικά με τα κράτη μέλη; Είναι δυνατό να σημειωθεί μία μεγαλύτερη παρουσία της Επιτροπής στα κράτη μέλη για να παράσχει εγγυήσεις στους πολίτες μας; Σκέφτηκε ποτέ η Επιτροπή να χρησιμοποιήσει την διαδικασία επί παραβάσει, μέσω της επιστολής επί παραβάσει, ούτως ώστε οι πολίτες της κοινότητας να αντιληφθούν ότι η Επιτροπή φροντίζει πράγματι για την ασφάλεια και την υγεία τους;

Byrne
. (ΕΝ) Η εφαρμογή από τα κράτη μέλη των μέτρων ασφαλείας που έχουν θεσπιστεί σε κοινοτικό επίπεδο έχει καθοριστική σημασία. Η έγκριση νομοθεσίας σε κοινοτικό επίπεδο δεν έχει μεγάλο νόημα, αν δεν εφαρμόζεται πλήρως και αυστηρά από τα κράτη μέλη.
Στην περίπτωση που ένα κράτος μέλος αδυνατεί επί μονίμου βάσεως να εφαρμόσει ορθά αυτούς τους νόμους ασφαλείας, η Επιτροπή διαθέτει ορισμένες δυνατότητες αντίδρασης όπως, για παράδειγμα, την εκκίνηση διαδικασιών επί παραβάσει κατά του εν λόγω κράτους μέλους, ή εναλλακτικά, τη λήψη κοινοτικών μέτρων που θα πρέπει να εννοηθεί ως εφαρμογή μέτρων ασφαλείας για την παρεμπόδιση της εξαγωγής του προϊόντος από το κράτος μέλος. Στην προκειμένη περίπτωση, υποθέτω ότι, όταν αναφέρεστε σ' αυτά τα θέματα, αναφέρεστε στο βόειο κρέας.
Είναι προφανές ότι αυτά τα μέτρα είναι πολύ αυστηρά. Πρέπει να τίθενται σε εφαρμογή όταν τα κράτη μέλη δεν εφαρμόζουν τις διατάξεις ασφαλείας. Ωστόσο, η εφαρμογή των μέτρων αυτών είναι σκόπιμη μόνο σε περιπτώσεις συνεχών παραβιάσεων. Πρέπει να υπάρχει ένα μοτίβο συμπεριφοράς παραβίασης της νομοθεσίας από το κράτος μέλος. Ένα ή δύο περιστατικά δεν θα δίδουν έναυσμα για διαδικασίες επί παραβάσει, ούτε θα απαιτούν τη λήψη κοινοτικών μέτρων.
Είναι ένα θέμα το οποίο παρακολουθείται συνεχώς, από τις υπηρεσίες μου και εμένα προσωπικά, προκειμένου να διασφαλισθεί ότι υπάρχει πλήρης συμμόρφωση και ότι οι καταναλωτές απολαμβάνουν πλήρους και σωστής προστασίας, μέσω των νόμων και της εφαρμογής των νόμων.

Redondo Jimιnez
Κύριε Πρόεδρε δεν πρόκειται να αναλώσω ούτε να χάσω τον χρόνο μου απαντώντας ή επικρίνοντας τα κράτη μέλη που τηρούν ή δεν τηρούν την νομοθεσία, αλλά θέλω να κάνω μια σειρά συγκεκριμένων ερωτήσεων στον Επίτροπο σχετικά με το θέμα της εναρμόνισης. Αν απαιτείται από τα κράτη μέλη, και προσωπικά συμφωνώ μ' αυτό, κύριε Επίτροπε, να τηρούν την κοινοτική νομοθεσία, τότε η νομοθεσία αυτή πρέπει να είναι σαφής και κοινή για όλους.
Τι βαθμό συμμόρφωσης μπορούμε να απαιτούμε όταν μιλάμε για την εφαρμογή των δοκιμών; Συμφωνούνται και επιβάλλονται στα κράτη μέλη 30 μήνες, και όμως, υπάρχουν ορισμένα κράτη μέλη που εφαρμόζουν 24 μήνες. Τι εγγυήσεις παρέχονται στον καταναλωτή; Δεν νομίζετε ότι το θέμα αυτό προκαλεί μια σημαντική ανησυχία και ανασφάλεια μεταξύ των καταναλωτών;
Θα μπορούσα να σας πω το ίδιο σχετικά με το ζήτημα της αφαίρεσης της σπονδυλικής στήλης όσον αφορά τα υλικά κινδύνου. Μιλάμε για αφαίρεση της σπονδυλικής στήλης μόνο σε δύο κράτη μέλη και για ζώα άνω των 30 μηνών. Υπάρχουν ορισμένες παρεκκλίσεις για ορισμένα κράτη μέλη, αλλά ποια; Και γιατί αυτές οι παρεκκλίσεις; Γιατί στις 7 Φεβρουαρίου του τρέχοντος έτους η Μόνιμη Κτηνιατρική Επιτροπή πραγματοποίησε μία αξιολόγηση για την αφαίρεση της σπονδυλικής στήλης σε ζώα άνω των 12 μηνών; Πού είναι η εναρμόνιση;
Είναι πολύ δύσκολο, κύριε Επίτροπε, να δοθούν εγγυήσεις ασφάλειας στο καταναλωτή για το βόειο κρέας όταν υπάρχουν αυτές οι νομοθετικές δυσλειτουργίες.

Byrne
. (ΕΝ) Είναι σημαντικό να καταλάβουμε για ποιο πράγμα μιλάμε. Υποθέτω ότι το ερώτημα του αξιότιμου βουλευτή αφορά το μέτρο που αποφασίστηκε την προηγούμενη εβδομάδα στη Μόνιμη Κτηνιατρική Επιτροπή σχετικά με την αφαίρεση της σπονδυλικής στήλης, χωριστά από το νωτιαίο μυελό.
Ο νωτιαίος μυελός έχει χαρακτηριστεί ειδικό υλικό κινδύνου εδώ και πολύ καιρό, οπότε και αφαιρείται σε πολλά κράτη μέλη εδώ και καιρό. Βάσει της νομοθεσίας, αφαιρείται τώρα σε όλα τα κράτη μέλη της Ευρωπαϊκής Ένωσης από την 1η Οκτωβρίου 2000. Αν αναφέρεστε στη σπονδυλική στήλη, θα απαντήσω σ' αυτήν την πτυχή της ερώτησής σας λέγοντας ότι η πρόταση που υπέβαλα προς απόφαση στη Μόνιμη Κτηνιατρική Επιτροπή την προηγούμενη εβδομάδα βασίστηκε καθαρά στη γνωμοδότηση της Επιστημονικής Συντονιστικής Επιτροπής.
Η κατάσταση έχει ως εξής: η μολυσματικότητα εντοπίζεται σε ποσοστό λίγο πάνω από το 95% στο υλικό ειδικού κινδύνου του μολυσμένου ζώου. Οι επιστήμονες θεωρούν ότι η αφαίρεση της σπονδυλικής στήλης αντιστοιχεί σε δύο με τρεις επιπλέον ποσοστιαίες μονάδες, επομένως, στο γενικότερο πλαίσιο της αφαίρεσης του ειδικού υλικού κινδύνου, πρόκειται για ένα μέτρο εξαιρετικά υψηλής προφύλαξης. Στη γνωμοδότησή της σχετικά με το κατά πόσον πρέπει να εφαρμόζεται, η Επιστημονική Συντονιστική Επιτροπή εξέτασε τα υπάρχοντα αποδεικτικά στοιχεία από τα κράτη μέλη και κατέληξε στο συμπέρασμα ότι η αφαίρεση της σπονδυλικής στήλης ενδείκνυται σε περιπτώσεις όπου τα κράτη μέλη δεν έχουν ένα ουσιαστικά απαλλαγμένο από τη ΣΕΒ καθεστώς ή δεν διαθέτουν τα μέτρα ελέγχου που θα αναλογούσαν σε μια πολύ μικρή συχνότητα εμφάνισης ΣΕΒ. Λαμβάνοντας υπόψη τη συγκεκριμένη γνωμοδότηση, συναγάγαμε το συμπέρασμα ότι ήταν σκόπιμο να παραχωρήσουμε εξαιρέσεις στα πέντε κράτη μέλη στα οποία αναφέρεστε, στα δύο εξ αυτών διότι είχαν ιδιαίτερα αυστηρά μέτρα ελέγχου, και στα υπόλοιπα τρία διότι ανήκαν στην κατηγορία 2 της γεωγραφικής αξιολόγησης κινδύνου που δημοσιεύτηκε τον Ιούλιο του προηγούμενου έτους, ορίζοντας έτσι ότι τα εν λόγω κράτη μέλη είναι κράτη πολύ χαμηλού κινδύνου. Εξ ου και δόθηκαν οι εξαιρέσεις στην συγκεκριμένη περίσταση.
Πρόκειται για κοινοτικό μέτρο. Ισχύει για όλα τα κράτη μέλη. Ωστόσο, όταν κρίνεται απαραίτητο, στην περίπτωση ενός μεμονωμένου κράτους μέλους, και αυστηρά κατόπιν σχετικής γνωμοδότησης των επιστημονικών μου συμβούλων, θεωρήθηκε σκόπιμο να επιτραπούν εξαιρέσεις. Αυτή η απόφαση δεν βασίστηκε μόνο στην άποψη της Επιστημονικής Συντονιστικής Επιτροπής, αλλά στο ίδιο συμπέρασμα κατέληξε και η Μόνιμη Κτηνιατρική Επιτροπή, όπως και η Επιτροπή.
Αυτή ήταν μια λογική απάντηση. Υπάρχουν πολλά κράτη μέλη που υποστηρίζουν ότι προχώρησα υπερβολικά μακριά. Υπάρχουν κράτη μέλη που υποστηρίζουν ότι δεν προχώρησα αρκετά μακριά. Σ' αυτήν την περίπτωση, προσπαθήσαμε να επιτύχουμε μια συμμετρική αντιμετώπιση.
Σχετικά με τους 24 μήνες, υποθέτω ότι αναφέρεστε στην απαίτηση ελέγχου των ζώων ηλικίας άνω των 30 μηνών. Υπάρχει ένα κράτος μέλος που κατέβασε αυτό το όριο στην επικράτειά του στους 24 μήνες, αλλά τούτο δεν έχει καμία απολύτως επίπτωση στις εμπορικές σχέσεις αυτού του κράτους με τα άλλα κράτη μέλη. Το εν λόγω κράτος μέλος φαίνεται ότι κατέληξε στο συμπέρασμα ότι θα άξιζε τον κόπο να περιορίσει το διάστημα στους 24 μήνες, λόγω των ηλικιακών χαρακτηριστικών ενός ζεύγους μολυσμένων ζώων που εντοπίστηκε εκεί.
Συμφωνώ ουσιαστικά με τη βάση του ερωτήματός σας, ότι δηλαδή είναι καλύτερο να υπάρχουν γενικά κοινοτικά μέτρα παρά ατομικά μέτρα, αλλά ορισμένες φορές τα μεμονωμένα κράτη μέλη, ή ένα συγκεκριμένο μέτρο που διαφέρει κάπως από το κοινοτικό μέτρο, μπορεί να δικαιολογηθεί σε περιπτώσεις όπου σ' ένα κράτος μέλος παρατηρείται μια εντελώς ιδιόμορφη κατάσταση.

Πρόεδρος


Rosa Miguιlez Ramos
Ερώτηση αριθ. 56 της κ. (H-0021/01):
Θέμα: ΣΕΒ και κατανάλωση οστών βοδινού Η ισπανίδα Υπουργός Υγείας δημιούργησε ανησυχίες στους ισπανούς καταναλωτές, συμβουλεύοντας τις "νοικοκυρές" να μην αγοράζουν κρέας σε τιμή ευκαιρίας και να μην χρησιμοποιούν οστά βοδινού στη σούπα.
Πιστεύει η Επιτροπή ότι υπάρχει κάποια σχέση ανάμεσα στην τιμή του κρέατος στην αγορά και τις εγγυήσεις που παρέχονται στον καταναλωτή;
Πιστεύει η Επιτροπή ότι τα οστά βοδινού παρουσιάζουν κινδύνους και ότι πρέπει να απαγορευθούν; Υπάρχει κάποιο κράτος μέλος όπου απαγορεύεται η πώλησή τους; Εάν ναι, πρόκειται για μία γενική απαγόρευση ή αφορά μόνον συγκεκριμένο τύπο οστών;

Byrne
. (ΕΝ) Η κοινοτική νομοθεσία υγιεινής ισχύει για όλα τα κρέατα ή προϊόντα κρέατος ανεξαρτήτως της τιμής τους, διασφαλίζοντας το ίδιο υψηλό επίπεδο προστασίας των καταναλωτών. Είναι απαράδεκτο να είναι το φθηνό κρέας λιγότερο ασφαλές από το πιο ακριβό κρέας.
Η Επιτροπή παρακολουθεί με ιδιαίτερη προσοχή όλα τα θέματα που σχετίζονται με υλικό το οποίο θα μπορούσε να ενέχει κινδύνους για μεταδοτικές σπογγώδεις εγκεφαλοπάθειες. Σ' αυτό το πλαίσιο, έδωσε στην Επιστημονική Συντονιστική Επιτροπή τη σημαντική εντολή να αναθεωρήσει τον υφιστάμενο κατάλογο των λεγόμενων ειδικών υλικών κινδύνου, αν προκύψουν νέα επιστημονικά στοιχεία σ' αυτόν τον τομέα.
Τον Ιούνιο 2000, η Επιτροπή ενέκρινε την απόφαση 2000/418/EΚ, η οποία απαιτεί την αφαίρεση μιας σειράς βοείων, προβείων και χοιρείων ιστών από τα τρόφιμα και τις τροφικές αλυσίδες. Συγκεκριμένα, προβλέπει ότι τα οστά του κρανίου των ζώων ηλικίας άνω των 12 μηνών θα πρέπει να απαγορευθούν σε όλα τα κράτη μέλη. Επιπλέον, συμπεριλαμβάνει στον κατάλογο των ειδικών υλικών κινδύνου τη σπονδυλική στήλη των βοοειδών ηλικίας άνω των 30 μηνών στο Ηνωμένο Βασίλειο και την Πορτογαλία.
Ύστερα από περαιτέρω γνωμοδοτήσεις της Επιστημονικής Συντονιστικής Επιτροπής, η Επιτροπή υπέβαλε μια πρόταση στη Μόνιμη Κτηνιατρική Επιτροπή της 7ης Φεβρουαρίου, όπου η σπονδυλική στήλη ορίζεται ως υλικό ειδικού κινδύνου, το οποίο πρέπει να αφαιρείται και να καταστρέφεται στα ζώα ηλικίας άνω των 12 μηνών. Αυτή η πρόταση έγινε δεκτή από τη Μόνιμη Κτηνιατρική Επιτροπή και, όταν εγκριθεί επισήμως, τα κράτη μέλη θα πρέπει να μεριμνούν για την αφαίρεση της σπονδυλικής στήλης. Αυτό μπορεί να γίνεται στον τόπο πώλησης, δηλαδή στα κρεοπωλεία, από 31ης Μαρτίου 2001.
Η πρόταση συμπεριλάμβανε διατάξεις σχετικά με παρεκκλίσεις από την υποχρέωση αφαίρεσης της σπονδυλικής στήλης, βάσει των γνωμοδοτήσεων της Επιστημονικής Επιτροπής, για πέντε κράτη μέλη - Αυστρία, Φινλανδία, Πορτογαλία, Σουηδία και Ηνωμένο Βασίλειο. Αυτή η παρέκκλιση εξαρτάται από τη συνεχιζόμενη και βελτιούμενη εποπτεία για την παρουσία της ΣΕΒ στα εν λόγω κράτη μέλη, ενώ απαιτείται αύξηση των ελέγχων σε ορισμένες κατηγορίες ζώων. Αν χρειαστεί, οι παρεκκλίσεις θα επανεξεταστούν υπό το πρίσμα των αποτελεσμάτων των εν λόγω ελέγχων και των περαιτέρω επιστημονικών γνωμοδοτήσεων.

Miguιlez Ramos
Κύριε Πρόεδρε, πιστεύω ότι η κ. Redondo το εξέφρασε πολύ καλά στην παρέμβασή της και πράγματι, σχετικά με την κρίση της ΣΕΒ υπάρχουν κράτη μέλη που είναι οι καλοί μαθητές, που προετοιμάζονται για τις εξετάσεις μήνες πριν, και άλλα, όπως το δικό μας, όπως η κυβέρνηση της χώρας μου, που είναι οι τελευταίες στην τάξη, που προετοιμάζονται για τις εξετάσεις πέντε λεπτά πριν και όταν μένουν μετεξεταστέοι ρίχνουν το σφάλμα στον καθηγητή. Και ο καθηγητής είστε εσείς, κύριε Επίτροπε.
Η ισπανική κυβέρνηση εντόπισε το πρώτο κρούσμα ΣΕΒ τον Οκτώβριο, αλλά το κράτησε κρυφό μέχρι τον Δεκέμβριο. Στην έλλειψη διαφάνειας και την προχειρότητα με την οποία αντιδρά η κυβέρνηση της χώρας μου ενώπιον της κρίσης απαντώνται τα αίτια της τεράστιας πτώσης της κατανάλωσης στην Ισπανία, την οποία πληρώνει ο τομέας της κτηνοτροφίας, και κυρίως στην περιοχή μου, την Γαλικία, όπου οι αγελάδες αποτελούν ένα στοιχείο κοινωνικής συνοχής και, πέραν τούτου, είναι - όπως λέει ένας γνωστός και διακεκριμένος συγγραφέας - ένα σύμβολο.
Γι' αυτό σας ερωτώ: μπορεί ο κ. Επίτροπος να δώσει εγγυήσεις στους καταναλωτές ότι στην Ισπανία πληρούνται απόλυτα τα μέτρα που ενέκρινε η Ευρωπαϊκή Ένωση; Υπάρχει κάποιο μελλοντικό μέτρο για το οποίο θα πρέπει να προετοιμαστούμε;

Byrne
. (ΕΝ) Όπως είπα απαντώντας σε μια προηγούμενη ερώτηση, πιστεύω κατηγορηματικά ότι η εφαρμογή των μέτρων ασφαλείας έχει καθοριστική σημασία και ότι αυτή η εφαρμογή πρέπει να γίνεται αυστηρά σε όλα τα κράτη μέλη.
Έχω γράψει στα κράτη μέλη, έχω τακτικές επαφές με τα κράτη μέλη, συζητώ τακτικά το θέμα στο Συμβούλιο Γεωργίας, και η σημασία της εφαρμογής των νόμων είναι ένα γεγονός που συνειδητοποιούν πλήρως οι Υπουργοί Γεωργίας και οι κυβερνήσεις των κρατών μελών.
Συμφωνώ μαζί σας ότι, αν αποτύχουμε στην εφαρμογή των νόμων που έχουμε θεσπίσει, το αποτέλεσμα μπορεί να είναι η απώλεια της εμπιστοσύνης των καταναλωτών. Αν οι καταναλωτές έχουν την εντύπωση ότι οι νόμοι, που έχουν θεσπιστεί για το δικό τους συμφέρον, δεν εφαρμόζονται πλήρως, θα θεωρήσουν ότι κινδυνεύουν.
Πιστεύω ότι τώρα όλα τα κράτη μέλη κατανοούν πλήρως τη σημασία αυτού του γεγονότος. Ίσως στο παρελθόν υπήρξε κάποια επιείκεια σε ορισμένα κράτη μέλη, αλλά τώρα, όπως παρατηρώ την κατάσταση και ακούω τις παρατηρήσεις, κυρίως, των Υπουργών Γεωργίας και Υγείας στα διάφορα Συμβούλια, είμαι πεπεισμένος ότι υπάρχει πλήρης κατανόηση της ανάγκης για πλήρη εφαρμογή της νομοθεσίας. Όλα τα κράτη μέλη καταβάλλουν νέες προσπάθειες γι' αυτό το σκοπό, προς το συμφέρον της υγείας των καταναλωτών.

Izquierdo Rojo
Κύριε Επίτροπε, γνωρίζετε μήπως και αν ναι, συμφωνείτε μ' αυτό, ότι στην Ισπανία η δημοτική αστυνομία είναι η νέα αρχή επιφορτισμένη να επαγρυπνά για την διατροφική ασφάλεια των ευρωπαίων πολιτών, ότι είναι αυτή επιφορτισμένη με την εγγύηση της ασφάλειας των τροφίμων σε σχέση με την ΣΕΒ; Γνωρίζετε ότι η δημοτική αστυνομία δεν ενημερώνει για την ταυτότητα ορισμένων από τους συλληφθέντες για απάτη των ζωικών αλεύρων; Είστε σύμφωνος μ' αυτό; Γνωρίζετε ότι σήμερα το απόγευμα ο κ. Fischler μας είπε, σ' αυτήν ακριβώς την αίθουσα, ότι δεν είναι απαραίτητο να θυσιάσουμε όλα τα ζώα μιας μονάδας στην οποία εντοπίστηκε μία μόνο περίπτωση; Και γνωρίζετε ότι ο ισπανός Υπουργός Γεωργίας - την Υπουργό Υγείας δεν την αφήνουν να μιλήσει - υποστηρίζει ότι πρέπει να θανατώνονται όλα τα ζώα; Δεν είναι αντιφατικό αυτό; Γνωρίζετε ότι αυτό που λαμβάνει ο πολίτης είναι αυτές οι αντιφατικές και χαοτικές πληροφορίες; Τι μπορείτε να μου πείτε για το ζήτημα της δημοτικής αστυνομίας; Απαντήστε μου, σας παρακαλώ!

Byrne
. (ΕΝ) Κύριε Πρόεδρε, φαντάζομαι ότι η συμμετοχή της ισπανικής δημοτικής αστυνομίας σ' αυτήν την περίπτωση σχετίζεται μάλλον με αυτό που επισημάνατε εσείς ο ίδιος: όταν ένα εργοστάσιο κρέατος ή κάποιος άλλος υπεύθυνος για την επεξεργασία του κρέατος δεν συμμορφώνεται με τη νομοθεσία, ενδέχεται να έχει διαπράξει ποινικό αδίκημα και σε τέτοιες περιστάσεις είναι μάλλον σκόπιμο να διεξαχθεί ποινική έρευνα.
Δεν έχω αναλυτικές πληροφορίες για τις λεπτομέρειες της ανάμειξης της δημοτικής αστυνομίας σ' αυτό το συγκεκριμένο θέμα, αλλά υποθέτω ότι η ανάμειξή της έχει το νόημα που προσδιόρισα.
Προς απάντηση στο ερώτημά σας σχετικά με τη θανάτωση των ζώων όταν βρεθεί κρούσμα σε κάποιο κοπάδι, επί του παρόντος εναπόκειται στο ενδιαφερόμενο κράτος μέλος να λάβει την απόφαση για το κατά πόσον ενδείκνυται να θανατωθεί ολόκληρο το κοπάδι ή όχι. Η απόφαση είναι θέμα των κρατών μελών. Ορισμένα κράτη μέλη το κάνουν. Αλλα κράτη μέλη προτιμούν να θανατώσουν όλες τις κοόρτες, που είναι προφανώς ένα διαφορετικό μέτρο άμυνας ή προστασίας, και υπάρχουν εκείνοι που υποστηρίζουν ότι αυτό είναι εξίσου καλό, ίσως μάλιστα και καλύτερο. Όπως δήλωσα, είναι θέμα του κάθε κράτους μέλους να αποφασίσει πώς θα αντιδράσει σ' αυτές τις περιστάσεις.
Θέλω επίσης να επιστήσω την προσοχή σας στο γεγονός ότι ο κανονισμός σχετικά με τις μεταδοτικές σπογγώδεις εγκεφαλοπάθειες βρίσκεται τώρα στη φάση της νομοθετικής διαδικασίας, όπως ανέφερα απαντώντας σε μια προηγούμενη ερώτηση. Αυτός ο κανονισμός προβλέπει τη θανάτωση των κοπαδιών και των κοορτών, καθώς επίσης και τη λήψη άλλων μέτρων τα οποία το κράτος μέλος κοινοποιεί στην Επιτροπή, και η Επιτροπή, μέσω των επιστημονικών της συμβούλων, τα δέχεται εφόσον προσφέρουν τουλάχιστον τον ίδιο βαθμό προστασίας για την υγεία των καταναλωτών. Σε τέτοιες περιστάσεις μπορεί να επιτραπεί αυτό το άλλο μέτρο. Απαντώντας στο ερώτημά σας για τη θανάτωση του συνόλου του κοπαδιού, αυτή η απόφαση είναι θέμα της απόλυτης αρμοδιότητας του κράτους μέλους.

Purvis
Κύριε Πρόεδρε, θα ήθελα να ερωτήσω συγκεκριμένα τον Επίτροπο: τα οστά για ζωμό σούπας, εκτός από τα οστά της σπονδυλικής στήλης και του κρανίου, είναι εντελώς ασφαλή και μπορούν να χρησιμοποιηθούν; Το osso buco, που νομίζω προέρχεται από το κνημικό οστό των βοοειδών, και η ουρά του βοδιού, που νομίζω ότι στην ουσία αποτελεί προέκταση της σπονδυλικής στήλης, μπορούν να καταναλωθούν;

Byrne
. (ΕΝ) Όπως ανέφερα στο προηγούμενο τμήμα της απάντησής μου, τα οστά που ορίζεται ότι πρέπει να αφαιρούνται, είναι τα οστά που αποτελούν ειδικό υλικό κινδύνου. Οποιοδήποτε άλλο μέρος του ζώου, το οποίο δεν υπάγεται στον ορισμό του ειδικού υλικού κινδύνου, είναι κατάλληλο για ανθρώπινη κατανάλωση.

Πρόεδρος
Τον λόγο έχει ο κ. Carnero Gonzαlez για ένα θέμα επί της διαδικασίας.

Carnero Gonzαlez
Κύριε Πρόεδρε, θα προσπαθήσω να είμαι ακριβής και σύντομος εκφράζοντας την έκπληξή μου για το γεγονός ότι οι οκτώ ερωτήσεις, ισάριθμων βουλευτών, που αναφέρονται στο ίδιο θέμα, της Δυτικής Σαχάρας ενεγράφησαν στο τρίτο μέρος του καταλόγου των ερωτήσεων αυτής της συνόδου, και κατ' αυτόν τον τρόπο καθίσταται αδύνατη η απάντησή τους από την Επιτροπή.
Θα ήθελα να μου εξηγήσει η Προεδρία του Κοινοβουλίου βάσει ποιών κριτηρίων λαμβάνονται τέτοιου είδους αποφάσεις. Διότι, ειλικρινά, μου φαίνονται ακατανόητες.

Πρόεδρος
Κύριε Carnero, στην αρχή της Ώρας των Ερωτήσεων, υπενθύμισα ποια είναι τα κριτήρια, σύμφωνα με τον Κανονισμό και τις διατάξεις του Κανονισμού καθώς και τις επιστολές που η Προεδρία του Κοινοβουλίου - όχι της συνεδρίασης - αποστέλλει στους αξιότιμους βουλευτές. Το πρόβλημα κατόπιν είναι η τήρηση των κριτηρίων. Εν πάση περιπτώσει, σημειώνω το ζήτημα αυτό, το οποίο θα διαβιβάσω, φυσικά, στην Προεδρία του Κοινοβουλίου.
Δεδομένου ότι ο χρόνος που προβλέπεται για την Ώρα των Ερωτήσεων προς την Επιτροπή, έχει εξαντληθεί, οι ερωτήσεις 59 ως 118 θα απαντηθούν γραπτώς.
Η Ώρα των Ερωτήσεων προς την Επιτροπή έληξε.
(Η συνεδρίαση διακόπτεται στις 19.30 και συνεχίζεται στις 21.00)

Σκόπιμη ελευθέρωση γενετικώς τροποποιημένων οργανισμών στο περιβάλλον (συνέχεια)
Πρόεδρος
Η ημερήσια διάταξη προβλέπει τη συνέχιση της συζήτησης σχετικά με τη σκόπιμη ελευθέρωση γενετικά τροποποιημένων οργανισμών στο περιβάλλον.

Fiori
Κύριε Πρόεδρε, πρέπει να συγχαρώ τον κ. Bowe για την έκθεσή του και για τη θέση που έλαβε, η οποία, δεδομένου του ακανθώδους προβλήματος των γενετικώς τροποποιημένων οργανισμών, είναι μια θέση πραγματικά ισορροπημένη.
Ποιο είναι το συμπέρασμα; Το συμπέρασμα είναι ότι είναι χρήσιμοι οι κανόνες και οι έλεγχοι. Βέβαια, όλο και κάποιο σημείο θα έχουμε να βελτιώσουμε - έμειναν, για παράδειγμα, άλυτα τα προβλήματα της ανιχνευσιμότητας και της επισήμανσης - όμως έναντι της επείγουσας ανάγκης να αποκτήσουμε σχετική νομοθεσία, πιστεύω ότι το καθήκον σε μεγάλο βαθμό επιτελέσθηκε. Δεν πρέπει να ξεχνάμε, εξάλλου, ότι στο πολύπλοκο αυτό θέμα των γενετικώς τροποποιημένων οργανισμών διακυβεύονται πολλά στοιχεία· μπορούμε μάλιστα να δηλώσουμε ότι, από πολλές απόψεις, διακυβεύεται ο ίδιος ο ρόλος της Ευρωπαϊκής Ένωσης έναντι πολλών μελλοντικών της δεσμεύσεων: αρκεί να σκεφθούμε τη μεταρρύθμιση του Παγκόσμιου Οργανισμού Εμπορίου, το ερευνητικό πρόγραμμα που ετοιμαζόμαστε να ξεκινήσουμε, τα προγράμματα ανάπτυξης και απασχόλησης, τις σχέσεις που θα προκύψουν από τη δημιουργία νέων αγορών, τις διαδικασίες που σχετίζονται με την παγκοσμιοποίηση του αναπροσδιορισμού των οικονομικών διαδικασιών.
Λοιπόν, σε σχέση με τους ΓΤΟ ας μην ξεχνάμε πως υπάρχουν πολλές πραγματικότητες. Αναφέρω ορισμένες χώρες στην τύχη: την Κίνα, τη Νότια Αφρική, το Μεξικό, που καλλιεργούν ήδη ΓΤΟ, και άλλες, όπως η Κούβα, που ξέρουμε ότι ετοιμάζονται να αρχίσουν· άλλες πάλι, όπως η Νιγηρία, η Ταϊλάνδη και οι Φιλιππίνες, δείχνουν εξαιρετικό ενδιαφέρον για τις βιοτεχνολογικές δυνατότητες.
Το ερώτημα λοιπόν είναι: τι ρόλο σκοπεύει να έχει η Ένωση σε ένα μέλλον που είναι πλέον παρόν; Πιστεύω ότι η απάντηση που ταιριάζει περισσότερο στο ρόλο του Ευρωπαϊκού Κοινοβουλίου μπορεί να είναι μόνο η θέσπιση μιας πορείας και μιας στρατηγικής που να αντικατοπτρίζουν μια θέση πλήρους συμμετοχής. Αυτό δεν σημαίνει ούτε αποδοχή ούτε απόρριψη, ούτε πίεση ούτε παράταση χρόνου. Σημαίνει προπαντός καθιέρωση ενός είδους green light, ενός πράσινου φωτός για κάθε μελέτη, εφαρμογή ή δίπλωμα ευρεσιτεχνίας που περιλαμβάνει τις βιοτεχνολογίες. Πρόκειται για ένα αποτέλεσμα στο οποίο κατέληξε εν πολλοίς η έκθεση Bowe.

Lund
Κύριε Πρόεδρε, το αποτέλεσμα της συνδιαλλαγής που έχουμε ενώπιόν μας αποτελεί σαφή βελτίωση των κανόνων για την ελευθέρωση γενετικώς τροποποιημένων οργανισμών στο περιβάλλον. Αποκτούμε ορισμένους αυστηρότερους κανόνες όσον αφορά την αξιολόγηση κινδύνου. Πρέπει επίσης να κοιτάξουμε τις μακροπρόθεσμες επιπτώσεις των πολυάριθμων αδειών. Αποκτούμε καλύτερη παρακολούθηση και αποκτούμε καλύτερο χρονικό περιορισμό των μεμονωμένων αδειών. Θεωρώ ότι όλα αυτά συμβάλλουν σημαντικά στην προστασία του περιβάλλοντος και στην προστασία της υγείας των ανθρώπων. Ωστόσο, έχω μερικές ερωτήσεις για την Επιτροπή που αφορούν ορισμένα πράγματα, τα οποία κατά τη γνώμη μου είναι σημαντικό να διασαφηνιστούν σήμερα, διότι συνεχίζουν να υφίστανται κάποιες ελλείψεις στον συγκεκριμένο τομέα.
Πρώτα απ' όλα, θέλω να παρακαλέσω την Επιτροπή να δώσει σήμερα μια βεβαίωση ότι όταν προβαίνουμε σε κάθετη νομοθεσία σε διάφορους τομείς που αφορούν τους ΓΤΟ πρέπει επίσης να φροντίζουμε ότι η εν λόγω κάθετη νομοθεσία σέβεται τη γενική οδηγία για την ελευθέρωση που τώρα ψηφίζουμε. Η δεύτερη ερώτησή μου αφορά τη σήμανση και τον εντοπισμό προέλευσης, διότι πραγματικά θεωρώ ότι είναι ανησυχητικό το γεγονός ότι η Επιτροπή ακόμη δεν έχει μπορέσει να υποβάλει πρόταση για τη σήμανση τη συγκεκριμένη χρονική στιγμή. Και εδώ θα ήθελα να παρακαλέσω να μας γίνει μια ανάλυση της επιστολής που έστειλαν οι Επίτροποι κύριος Byrne και κυρία Walstrφm στα μέλη της Επιτροπής Περιβάλλοντος, όπου αναφέρεται ότι θα παρασχεθεί καλύτερη ενημέρωση στους πολίτες όσον αφορά τους ΓΤΟ. Θεωρώ ότι η λέξη "καλύτερη" δεν αρκεί. Είναι σημαντικό να παρασχεθεί πλήρης ενημέρωση, δηλαδή να μην καταλήξουμε σε ένα σύστημα το οποίο είναι γεμάτο κενά όσον αφορά την πληροφόρηση που παρέχεται στους πολίτες για τους ΓΤΟ. Δεν έχουμε καμία όρεξη να αγοράσουμε γουρούνι στο σακί. Είναι σημαντικό οι καταναλωτές να έχουν γνήσια επιλογή αφενός και να μην γίνονται απάτες στο ζύγι αφετέρου, οπότε ελπίζω σήμερα να μας δοθούν εξηγήσεις επ' αυτού του θέματος.
Εξάλλου θα επιθυμούσα μια βεβαίωση από την Επιτροπή ότι δεν θα χορηγηθούν νέες άδειες, όπως ανέφεραν ορισμένοι, πριν τεθούν σε ισχύ οι νέοι κανόνες το έτος 2002. Είναι πολύ καλό ότι θα θέσουμε ορισμένες προϋποθέσεις που θα αντιστοιχούν στους νέους κανόνες, στις νέες άδειες που θα χορηγήσουμε προτού ο νόμος τεθεί σε ισχύ, όμως εάν ο νόμος δεν έχει τεθεί σε ισχύ δεν θα μπορούμε βέβαια να επιβάλουμε τους εν λόγω κανόνες εάν οι εταιρίες που έχουν λάβει άδεια παραβιάσουν τους κανόνες. Ως εκ τούτου, πιστεύω κατηγορηματικά ότι πρέπει να σεβαστούμε ότι η νομοθεσία θα τεθεί πρώτα σε ισχύ προτού αρχίσουμε να χορηγούμε άδειες βάσει των νέων κανόνων. Αυτός είναι ο μόνος τρόπος για να εξασφαλίσουμε ότι θα μπορούμε πολύ απλά να τους εφαρμόσουμε.

Maaten
Κύριε Πρόεδρε, ο εισηγητής κ. Bowe συμπεραίνει ότι η διαδικασία συνδιαλλαγής σχετικά με την σκόπιμη ελευθέρωση γενετικά τροποποιημένων μηχανισμών στο περιβάλλον κατέληξε σε ένα γενικά ικανοποιητικό αποτέλεσμα. Η Ομάδα των Φιλελευθέρων συμφωνεί με τον εισηγητή, παρόλο που εξακολουθούμε βέβαια να εκφράζουμε κάποιες επιθυμίες, για παράδειγμα σε σχέση με την προστασία της βιοποικιλότητας, ωστόσο μπορούμε να επανέλθουμε στα ζητήματα αυτά στο μέλλον.
Στόχος της νέας οδηγίας παραμένει πρώτα από όλα η ασφάλεια του περιβάλλοντος και της δημόσιας υγείας. Η λογική απόρροια αυτού είναι ότι, παρόλο που η χρήση των ΓΤΟ μπορεί να είναι αποδεκτή, θα πρέπει πάντοτε, προτού γίνει η ελευθέρωσή τους στο περιβάλλον, να πραγματοποιείται συστηματική, ανεξάρτητη και ενδελεχέστατη έρευνα σχετικά με τους ενδεχόμενους κινδύνους για το περιβάλλον και τη δημόσια υγεία. Σημαντικοί στο πλαίσιο αυτό είναι οι υποχρεωτικοί έλεγχοι που πραγματοποιούνται μετά την ελευθέρωση των ΓΤΟ στο περιβάλλον, καθώς και το γεγονός ότι η πρώτη άδεια ελευθέρωσής τους ισχύει για δέκα χρόνια κατ' ανώτατον. Με τον τρόπο αυτό μπορεί να ενισχυθεί η έρευνα και η χρήση των ΓΤΟ, η ελευθέρωσή τους ωστόσο παραμένει συγχρόνως ελέγξιμη. Τέτοιες πληροφορίες είναι υπέρ της δυνατότητας επιλογής των καταναλωτών. Οι καταναλωτές θα πρέπει να είναι σε θέση να γνωρίζουν με απόλυτη ασφάλεια εάν ένα συγκεκριμένο προϊόν περιέχει ή όχι ΓΤΟ. Κάτι τέτοιο είναι δυνατό μόνο μέσω σήμανσης η οποία να μην αφήνει κανένα περιθώριο ασάφειας. Για το λόγο αυτό πληροφορηθήκαμε με ικανοποίηση το γεγονός ότι η Επιτροπή προτίθεται να υποβάλει γρήγορα προτάσεις σχετικά.
Χαίρομαι, τέλος, ιδιαίτερα για το γεγονός ότι η Επιτροπή δεσμεύτηκε να υποβάλει προτάσεις πριν από το τέλος του 2001 σχετικά με συμπληρωματικές διατάξεις περί αστικής ευθύνης για τις διάφορες μορφές ζημίας στο περιβάλλον σε όλους τους τομείς της Ευρωπαϊκής Ένωσης. Είναι εξαιρετικά σημαντικό να παρακολουθούμε προσεκτικά όλους τους κινδύνους για ζημία στο περιβάλλον και στη δημόσια υγεία και να περιορίζουμε τους κινδύνους αυτούς με κάθε δυνατό μέσο.

Isler Bιguin
Κύριε Πρόεδρε, κύριε Επίτροπε, το ερώτημα που τίθεται σήμερα είναι αν η αυριανή ψήφος μας θα επιφέρει την άρση της απαγόρευσης των αδειών καλλιέργειας και διάθεσης στην αγορά των ΓΤΟ, ή όχι. Η απάντηση είναι ξεκάθαρη: όχι. Το μορατόριουμ πρέπει να διατηρηθεί, διότι η αναθεώρηση της οδηγίας 90/220 δεν ανταποκρίνεται σε όλες τις απαιτήσεις που είχαμε καθορίσει αρχικά.
Βέβαια αναγνωρίζουμε ότι υπάρχει βελτίωση, μεταξύ άλλων σχετικά με τη βιολογική επιτήρηση των ζωνών στις οποίες θα υπάρχουν μελλοντικά τέτοιες καλλιέργειες, υπό την προϋπόθεση ότι θα είναι δυνατό να γνωρίζουμε πραγματικά την ύπαρξή τους, αλλά αυτό θα εναπόκειται στην εκτίμηση των αρμοδίων αρχών. Ο τελικός συμβιβασμός δεν ανταποκρίνεται στις ανησυχίες των καταναλωτών, οι οποίοι επιθυμούν τη διασφάλιση της ασφάλειας των τροφίμων και την πλήρη αξιολόγηση του κινδύνου της ελευθέρωσης ΓΤΟ στο περιβάλλον.
Η κρίση της ΣΕΒ θα μπορούσε να είχε εξαλειφθεί αν είχαν ληφθεί περισσότερο τολμηρές αποφάσεις με τα πρώτα ανησυχητικά κρούσματα. Ας μην επαναλάβουμε αυτό το σφάλμα. Η Επιτροπή πρέπει να μας παρουσιάσει γρήγορα προτάσεις που θα εγγυώνται την πλήρη ανιχνευσιμότητα των ΓΤΟ και την καθιέρωση αξιόπιστης επισήμανσης για το σύνολο των προϊόντων που προέρχονται από ΓΤΟ. Μόνο τότε θα μπορέσουμε να επιτρέψουμε την ελευθέρωση ΓΤΟ στο περιβάλλον.

Gonzαlez Αlvarez
Κύριε Πρόεδρε, έχει δίκιο ο εισηγητής, κ. Bowe, όταν είπε απόψε ότι όχι μόνο το έργο του αλλά και το έργο του Κοινοβουλίου βοήθησε στην προώθηση αυτής της οδηγίας, όσον αφορά τους κανόνες και την υποχρεωτική της ισχύ.
Ωστόσο, θα ήθελα να σας υπενθυμίσω ποιοι ήταν οι προβληματισμοί, στην Επιτροπή Περιβάλλοντος και σ' αυτό το Κοινοβούλιο, κατά την πρώτη και δεύτερη ανάγνωση. Πιστεύω ότι δεν μπορούμε να μιλήσουμε τώρα για όλους, με τον χρόνο που έχουμε στη διάθεσή μας, όμως θα αναφέρω την χρήση των ανθεκτικών στα αντιβιοτικά γονιδίων, την ανάγκη να γίνει σεβαστός ο συμβιβασμός της Καρθαγένης - η διεθνής συμφωνία - η ρήτρα αστικής ευθύνης, η πρόληψη για να μην επεκταθούν αυτές οι καλλιέργειες και σε άλλα φυτά, η δημόσια καταγραφή των καλλιεργειών και ο εντοπισμός των γενετικά τροποποιημένων οργανισμών και το, τόσο σημαντικό, θέμα της εξαγωγής κατόπιν έγκρισης και συμφωνίας.
Πράγματι, ορισμένοι από αυτούς τους προβληματισμούς συμπεριλήφθηκαν στην διαδικασία της συνδιαλλαγής, όμως υπάρχουν άλλοι που αποτελούν ακόμη μία δέσμευση και ορισμένοι άλλοι που απαιτούν ίσως, μεγάλα χρονικά περιθώρια, για παράδειγμα η απάλειψη της χρήσης των γονιδίων που είναι ανθεκτικά στα αντιβιοτικά. Κατά την άποψή μας, σήμερα δεν υπάρχουν προβλήματα δημόσιας υγείας ως προς το θέμα της ανθεκτικότητας στα αντιβιοτικά και, υπάρχουν νόσοι οι οποίες θεραπεύονταν, και τώρα πια δεν θεραπεύονται, φυσικά όχι μόνο εξαιτίας των γενετικά τροποποιημένων οργανισμών, αλλά και εξαιτίας άλλων αντιβιοτικών, όπως για παράδειγμα στην κτηνοτροφία. Ωστόσο, τα χρονικά περιθώρια είναι μεγάλα και το πρόβλημα είναι ήδη εδώ. Εμείς πιστεύουμε ότι υπάρχουν και άλλες υποσχέσεις, οι οποίες είναι μόνο υποσχέσεις, που μπορούν να εκπληρωθούν και ίσως τις εκπληρώσει η Επιτροπή. Όμως πιστεύουμε ότι η απαγόρευση πρέπει να συνεχίσει μέχρις ότου όλη αυτή η νομοθεσία τεθεί σε ισχύ, κύριε Πρόεδρε.
Τελειώνω λέγοντας ότι απόψε υπήρξε μία παρέμβαση του κ. Fischler στην οποία μίλησε για την οικονομική καταστροφή που συνεπάγεται η ΣΕΒ στην Ευρώπη. Ας μην κάνουμε άλλη μια φορά το ίδιο λάθος, δηλαδή ας μην λάβουμε βεβιασμένα μέτρα, λαμβάνοντας υπόψη τα οικονομικά συμφέροντα, αν αυτό ενδέχεται να διακυβεύσει την ασφάλεια των τροφίμων και μπορεί να οδηγήσει στην συνέχεια και σε μία οικονομική εκτός από μια διατροφική καταστροφή.

Moreira Da Silva
Κύριε Πρόεδρε, τα τελευταία χρόνια μας έχουν προσφέρει ένα εντελώς καινούριο πλαίσιο: τη μετατροπή των φαρμακευτικών εταιρειών σε εταιρίες βιοτεχνολογίας, την απότομη αύξηση του αριθμού των επιχειρήσεων ανάπτυξης γενετικά τροποποιημένων οργανισμών, τη διάθεση ολοένα και περισσότερων κεφαλαίων δημοσίων και ιδιωτικών στην υποστήριξη της έρευνας στον τομέα της γενετικής, το νομικό καθεστώς των μητρώων σπόρων ΓΤΟ έως και των μητρώων χειρισμού του ανθρώπινου γονιδιώματος, την πραγματικά ταχύτατη συγχώνευση και διάσπαση των επιχειρήσεων βιοτεχνολογίας, και ακόμη το κατεπείγον των νέων πολιτικών συνόρων και μιας νέας συζήτησης σχετικά με τη δεοντολογία, τη γεωργία, τη δημόσια υγεία, το περιβάλλον, την πείνα και τη φτώχεια.
Εν κατακλείδι, η βιοτεχνολογία αποτελεί μια πραγματική επιστημονική, οικονομική και πολιτική επανάσταση. Μια επανάσταση ελπίδας αλλά και κινδύνων. Για αυτόν τον λόγο οι φονταμενταλισμοί του τύπου "ναι γιατί έτσι" ή "όχι γιατί όχι" δεν μας οδηγούν πουθενά. Η απάντηση βρίσκεται στη σωστή ισορροπία μεταξύ της ελευθερίας της έρευνας και του επιτακτικού χαρακτήρα της προστασίας της δημόσιας υγείας και του περιβάλλοντος. Θεωρώ πως αυτό το έργο της αναθεώρησης της οδηγίας σχετικά με τη σκόπιμη ελευθέρωση ΓΤΟ στο περιβάλλον σέβεται αυτήν την ισορροπία, γιατί αφενός δεν περιορίζει την έρευνα και τα πειράματα, και αφετέρου γιατί ορίζει σαφέστερους και πιο περιοριστικούς κανόνες σχετικά με την ελευθέρωση ΓΤΟ στο περιβάλλον, προστατεύοντας τον καταναλωτή και τη βιοποικιλότητα.
Ωστόσο, η αναθεώρηση αυτής της οδηγίας θα είναι πλήρης μόνο όταν η Επιτροπή προχωρήσει σε νομοθετικές πρωτοβουλίες που να συγκεκριμενοποιούν, χωρίς να αφήνουν περιθώρια για αμφιβολίες, τις αρχές που αναφέρθηκαν σχετικά με την ευθύνη για το περιβάλλον και τη σήμανση και την παρακολούθηση των προϊόντων που περιέχουν ΓΤΟ.

Corbey
) Κύριε Πρόεδρε, ειπώθηκαν ήδη πολλά εδώ στο Κοινοβούλιο σχετικά με τους γενετικά τροποποιημένους οργανισμούς. Ορισμένοι από εμάς πιστεύουν στο λαμπρό μέλλον της βιοτεχνολογίας, ενώ άλλοι είναι διστακτικοί και υπογραμμίζουν τους κινδύνους που υπάρχουν καθώς και την επιστημονική αβεβαιότητα.
Σε ζητήματα σχετικά με ΓΤΟ το Ευρωπαϊκό Κοινοβούλιο έχει τρία καθήκοντα. Ένα πρώτο καθήκον του Κοινοβουλίου είναι η δημιουργία μίας προοπτικής, μίας προοπτικής η οποία να προσφέρει κατευθύνσεις και να δημιουργεί μία βάση για συνέχεια των συζητήσεων. Στο σημείο αυτό ακριβώς, το Κοινοβούλιο αντιμετώπισε σημαντικές δυσκολίες. Η πλειοψηφία του Κοινοβουλίου δεν ξέρει τι να αποφασίσει μεταξύ της θέσης των ΜΚΟ και των επιχειρήσεων. Δεδομένης της πόλωσης απαιτούνται οι κατάλληλες διαδικασίες για την παροχή άδειας, διαδικασίες οι οποίες να εγγυώνται την ασφάλεια και να εξασφαλίζουν την προστασία του καταναλωτή και του περιβάλλοντος σεβόμενες την αρχή της πρόληψης.
Η αναθεώρηση της οδηγίας 90/220 προσφέρει την κατάλληλη ισορροπία. Πράγματι, είναι το καλύτερο που θα μπορούσε να συμβεί. Πιστεύω ότι μπορούμε να συμμεριστούμε την υπερηφάνεια του εισηγητή για το αποτέλεσμα των διαπραγματεύσεων.
Το δεύτερο καθήκον του Κοινοβουλίου είναι να λαμβάνει αποφάσεις και να καθιστά δυνατή τη λήψη αποφάσεων. Θα πρέπει να θέσουμε τέλος στη νομική ανασφάλεια που επικρατεί στον κλάδο. Δημιουργήθηκε μία δυσχερής κατάσταση τα τελευταία χρόνια. Επικρατεί ένα de facto μορατόριουμ, ωστόσο δεν αποφασίστηκε ποτέ επίσημα κάτι τέτοιο. Θα πρέπει να θέσουμε τέλος σε αυτή την κατάσταση, ωστόσο κάτι τέτοιο είναι δυνατό μόνον εφόσον υπάρχουν επαρκείς εγγυήσεις για τους καταναλωτές και εφόσον τους προσφέρουμε νομική ασφάλεια. Αυτοί θα πρέπει να έχουν τη δυνατότητα επιλογής και η Επιτροπή θα πρέπει να τους εξασφαλίζει τις απαραίτητες εγγυήσεις.
Το τρίτο καθήκον του Κοινοβουλίου είναι η ανάληψη ευθυνών. Εφόσον κάνουμε κάτι δεκτό, θα πρέπει να αναλαμβάνουμε και τις ευθύνες για την απόφασή μας. Μπορούμε να δικαιολογούμε τη θετική μας απόφαση υπογραμμίζοντας ότι η παλαιότερη κατάσταση ήταν χειρότερη και ότι η νέα κατάσταση καθιστά δυνατό αυτό το μορατόριουμ. Πιστεύω ωστόσο ότι θα πρέπει να τολμούμε να αναφέρουμε ότι στην οδηγία αυτή έχουμε περιλάβει επαρκείς εγγυήσεις προκειμένου να δώσουμε μία ευκαιρία στη βιοτεχνολογία στην Ευρώπη.
Θα πρέπει να εξεταστεί ανά προϊόν εάν αυτό ανταποκρίνεται στις ισχύουσες προδιαγραφές, ωστόσο η ευθύνη μας δεν σταματά εδώ. Το Κοινοβούλιο θα πρέπει να εξακολουθεί να ζητά μία μορφή κοινωνικού ελέγχου στη βιοτεχνολογία. Ο στόχος αυτός δεν θα πρέπει να περιορίζεται αποκλειστικά στην ασφάλεια. Η κοινωνική χρήση των εφευρέσεων της βιοτεχνολογίας θα πρέπει να περιληφθεί στην πολιτική του κράτους και των επιχειρήσεων, έτσι ώστε να κάνουμε ένα βήμα πέρα από την ασφάλεια. Κάτι τέτοιο θα είναι προς όφελος των καταναλωτών ολόκληρου του πλανήτη, καθώς επίσης και της βιομηχανίας.

Celli
Κύριε Πρόεδρε, θα ήθελα να υπογραμμίσω ένα παράδοξο: οι πολυεθνικές των διαγονιδιακών φυτών ισχυρίζονται ότι είναι ήδη έτοιμες να αντικαταστήσουν τα γονίδια αντοχής στα αντιβιοτικά με εναλλακτικά μέσα. Αν αληθεύει όμως αυτό, τότε γιατί ζητούν να παραταθεί η χρήση αυτών των δεικτών ως το 2004 και στο εργαστήριο ως το 2008; Και το γεγονός ότι σχεδιάζουν την αντικατάστασή τους δεν ισοδυναμεί με ομολογία ότι είναι επικίνδυνοι, αντίθετα από ό,τι ισχυρίζονταν πάντοτε;
Ας υπενθυμίσουμε λοιπόν πως όλα εκείνα τα διαγονιδιακά φυτά που θέλουν να εντάξουν στο περιβάλλον και στις αγορές διαθέτουν αυτά τα γονίδια, με αποτέλεσμα να διαμορφώνεται μια διπλή αλήθεια και οι διπλές αλήθειες είναι πάντα ψέματα. Δεν είμαι βέβαια κατά της επιστήμης, αλλά κατά των επιπόλαιων επιστημόνων που συχνά σκέφτονται, όχι την πρόοδο της γνώσης, αλλά το χρυσωρυχείο των διπλωμάτων ευρεσιτεχνίας. Ας θυμηθούμε, μεταξύ των άλλων, τη ΣΕΒ!

Meijer
) Κύριε Πρόεδρε, μόνο μετά από πάρα πολλά χρόνια θα αποδειχθεί εάν η γενετική τροποποίηση οργανισμών αποτελεί ευλογία ή κατάρα για την ανθρωπότητα και τον πλανήτη. Ανθρωποι ήταν αυτοί που προκάλεσαν τη μάστιγα των κουνελιών στην Αυστραλία, ενώ οι αμερικανικοί μοσχοπόντικες υπέσκαψαν τα φράγματα στην Ολλανδία. Κατόπιν οι άνθρωποι γέμισαν τον πλανήτη με ζώνες μολυσμένες από χημικά δηλητήρια και χώρους διάθεσης ραδιενεργών αποβλήτων. Τα τελευταία χρόνια αφήσαμε να μαίνεται η επιδημία του Aids και δημιουργήσαμε την σπογγώδη εγκεφαλοπάθεια. Σε όλες αυτές τις περιπτώσεις υπήρξε ένας συνδυασμός άγνοιας, ανυπομονησίας, οκνηρίας και κυνηγιού του κέρδους. Στερνή μου γνώση να σ' είχα πρώτα! Αν γνωρίζαμε τότε αυτά που γνωρίζουμε σήμερα, σίγουρα δεν θα είχαμε κάνει ότι κάναμε.
Εάν ξαφνικά αρχίσει ο κόσμος να αρρωσταίνει από την κατανάλωση νέων προϊόντων, εάν εκτοπίζονται τα φυτά και τα ζώα που γνωρίζουμε από άλλα, καινούργια, και αν χαθεί η αντίσταση των σημερινών όντων στις νέες ασθένειες, θα καταλάβουμε τότε ότι διαπράξαμε εκ νέου ένα φοβερό λάθος. Γι' αυτό θα πρέπει με κάθε τρόπο να περιοριστούμε για την ώρα στην επιστημονική έρευνα, και να απομονώσουμε όλα τα νέα προϊόντα της έρευνας αυτής. Δυστυχώς σήμερα πραγματοποιούνται υποχωρήσεις στην πίεση των επιχειρήσεων οι οποίες επιδιώκουν την εμπορική εφαρμογή αυτών των ανακαλύψεων. Είναι αναμφίβολα εξαιρετικά κερδοφόρες για τις επιχειρήσεις, αλλά μπορεί μακροπρόθεσμα να έχουν τεράστιο κόστος για την κοινωνία. Σχετικά με τη γενετική τροποποίηση θα πρέπει τώρα να επιλέξουμε μεταξύ της διατήρησης της παλαιάς νομοθεσίας η οποία δεν είναι καλή, περιέχει ωστόσο ένα μορατόριουμ, και της νέας νομοθεσίας η οποία είναι καλύτερη, αίρει όμως το μορατόριουμ αυτό. Διαπιστώνω ότι η έκθεση δεν μας παρέχει πραγματική ευκαιρία επιλογής.

Boudjenah
Κύριε Πρόεδρε, η παρουσία ΓΤΟ στη διατροφή μας, οι αβεβαιότητες που επικρατούν σχετικά με τις επιπτώσεις τους για τον άνθρωπο και το περιβάλλον του, αποτελούν πλέον δημόσια ζητήματα, και ευτυχώς. Έτσι, στη Γαλλία, ο Τύπος ασχολήθηκε σε μεγάλο βαθμό με την ψηφοφορία του Ευρωπαϊκού Κοινοβουλίου σε δεύτερη ανάγνωση επί της εν λόγω οδηγίας. Οι Γάλλοι, οι Ευρωπαίοι πολίτες, περιμένουν μια σαφή στάση από τα άτομα που εξέλεξαν: αυτό το δικαίωμα τους το δίδουν, παρόλο που δεν υπάρχει ανάγκη για κάτι τέτοιο, τα δράματα του μολυσμένου αίματος και των τρελών αγελάδων.
Πιστεύω, όπως και άλλοι, ότι τα αποτελέσματα που επιτύχαμε στην επιτροπή συνδιαλλαγής είναι ελάχιστα ικανοποιητικά σε σχέση με τις ανησυχίες και τον προβληματισμό που εκφράζονται στις κοινωνίες μας. Η περιβόητη ανεπάρκεια της υποχρέωσης ανιχνευσιμότητας θα αποτελεί πρόκληση εναντίον όλων αυτών των γυναικών και ανδρών που θέλουν να ενημερώνονται με θεμιτό τρόπο. Ωστόσο, το δικαίωμα στην πληροφόρηση δεν αναγνωρίζεται πάντοτε. Οι κανονιστικές προτάσεις θα έπρεπε να εγγυώνται την πραγματική επισήμανση και ανιχνευσιμότητα των ΓΤΟ και των παραγώγων προϊόντων. Επιπλέον, πρέπει να τονιστεί η ευθύνη αυτών που παράγουν και ελευθερώνουν τους ΓΤΟ. Η ομάδα πίεσης ορισμένων ασυνείδητων εργαστηρίων και οι πολυεθνικές που τα εκπροσωπούν πρέπει να καταγγελθούν.
Τέλος, επ' ευκαιρία της τελευταίας ανάγνωσης της οδηγίας, θα ήθελα να υπογραμμίσω την ευθύνη του Συμβουλίου, το οποίο δεν δέχθηκε όλες τις τροπολογίες που ακολουθούσαν αυτή την κατεύθυνση ήδη από την πρώτη ανάγνωση, ούτως ώστε να συνταχθεί ένα διαφορετικό κείμενο. Με την τελική έγκριση, υπάρχει ο κίνδυνος να αρθεί το de facto μορατόριουμ που είχε επιτευχθεί τον Ιούνιο 1999, ενώ αντίθετα η αρχή της προφύλαξης θα έπρεπε να θέτει σε πρώτη μοίρα τη ζωή και την υγεία των ανδρών και των γυναικών έναντι οποιουδήποτε άλλου επιχειρήματος, ιδίως όταν πρόκειται για οικονομικά επιχειρήματα.

Διαμαντοπούλου
. (ΕΝ) Κύριε Πρόεδρε, θα ήθελα καταρχάς να ευχαριστήσω τον εισηγητή κ. Bowe, καθώς και τα μέλη της επιτροπής, για την εξαιρετική και ευέλικτη συνεργασία τους κατά τη διάρκεια της συνδιαλλαγής γι' αυτό το τόσο περίπλοκο νομοθέτημα.
Πλησιάζουμε τώρα στο τέλος μιας μακράς συζήτησης που ξεκίνησε το Δεκέμβριο 1996, όταν η Επιτροπή παρουσίασε την έκθεση για την αναθεώρηση της οδηγίας 90/220 σχετικά με τους ΓΤΟ. Τότε, η ευρωπαϊκή κοινή γνώμη άρχιζε να αντιλαμβάνεται όλο και περισσότερο την εφαρμογή των νέων τεχνολογιών και να θέτει γνήσιες και δικαιολογημένες ανησυχίες, ιδίως όσον αφορά τους διάφορους τρόπους με τους οποίους η βιοτεχνολογία μπορεί να επηρεάσει την καθημερινή ζωή. Η Επιτροπή είναι απολύτως βέβαιη ότι το εν λόγω νομοθέτημα ανταποκρίνεται σ' αυτές τις ανησυχίες κατά τρόπο διαφανή και υπεύθυνο και συνιστά ένα σημαντικό πρώτο σταθμό στην πορεία της ανάκτησης της εμπιστοσύνης της κοινής γνώμης και των αγορών. Κατά τη συζήτηση, πολλοί βουλευτές του Κοινοβουλίου υπενθύμισαν στην Επιτροπή την πρόθεσή της να υποβάλει τις ενδεδειγμένες προτάσεις σχετικά με την ανιχνευσιμότητα και την επισήμανση των ΓΤΟ και των παραγώγων προϊόντων τους.
Η διαδικασία έχει ήδη ξεκινήσει και μπορώ να επιβεβαιώσω ότι χθες ξεκίνησε η διυπηρεσιακή διαβούλευση στο εσωτερικό της Επιτροπής σχετικά με ένα σχέδιο πρότασης κανονισμού του Ευρωπαϊκού Κοινοβουλίου και του Συμβουλίου για την ανιχνευσιμότητα και την επισήμανση των ΓΤΟ. Η απόφαση της Επιτροπής θα ληφθεί στις αρχές Μαρτίου.
Αυτή η πρόταση θα εγγυάται, μεταξύ άλλων, ότι κάθε καταναλωτικό προϊόν το οποίο περιέχει έναν ΓΤΟ θα φέρει τη σχετική σήμανση στην ετικέτα. Θα εγγυάται επίσης ότι οι ΓΤΟ θα μπορούν να εντοπίζονται σε όλα τα στάδια της αλυσίδας παραγωγής. Θα επιτρέπει επίσης τη λήψη μέτρων ελέγχου για την απομάκρυνση από την αγορά, σε περίπτωση απρόβλεπτων γεγονότων μετά την κυκλοφορία στην αγορά και την ενδεδειγμένη επισήμανση. Μέχρι τον Ιούνιο 2001, η Επιτροπή θα παρουσιάσει προτάσεις επισήμανσης που θα παρέχουν στον καταναλωτή περισσότερες πληροφορίες για τα τρόφιμα που προέρχονται από ΓΤΟ. Συγκεκριμένα, εξετάζουμε το ενδεχόμενο αλλαγής της τρέχουσας προσέγγισης βάσει του κριτηρίου DNA-πρωτεϊνης. Μια τέτοια προσέγγιση θα προσφέρει στους καταναλωτές τη μέγιστη δυνατή επιλογή μεταξύ γενετικώς τροποποιημένων και συμβατικών προϊόντων. Αυτές οι προτάσεις θα περιλαμβάνουν τα επεξεργασμένα τρόφιμα στα συστήματα επισήμανσης.
Τέλος, θα επαναλάβω εκ νέου την πρόθεση της Επιτροπής να υποβάλει, πριν από τα τέλη του έτους, μια πρόταση οδηγίας σχετικά με την περιβαλλοντική ευθύνη, στην οποία θα συμπεριλαμβάνονται οι ΓΤΟ. Όπως είπα προηγουμένως, πλησιάζουμε τώρα στο τέλος μιας μακράς συζήτησης σχετικά με την αναθεώρηση της οδηγίας 90/220. Αυτό το κείμενο περιέχει ήδη ορισμένες γενικές νομικές υποχρεώσεις σχετικά με την ανιχνευσιμότητα και την επισήμανση. Θα θεσπίσει τους βασικούς κανόνες για ένα γενικό νομοθετικό πλαίσιο στον τομέα της βιοτεχνολογίας. Συνεπώς, είναι άκρως σημαντικό να εγκριθεί τώρα η εν λόγω οδηγία, ανοίγοντας το δρόμο προς ένα αυστηρό, διαφανές, αποτελεσματικό και προβλέψιμο σύστημα χορήγησης αδειών για ΓΤΟ.

Bowe
. (ΕΝ) Κύριε Πρόεδρε, έχοντας εργαστεί τρία χρόνια γι' αυτή την έκθεση, είναι δύσκολο να μην νιώθω κάπως συγκινημένος. Αφού άκουσα αυτά που είπαν απόψε οι συνάδελφοί μου, θέλω καταρχάς να πω πόσο εκτιμώ τα ευγενικά τους λόγια για το έργο που έφερα σε πέρας αυτά τα τρία τελευταία χρόνια και πόσο χαίρομαι για το τελικό αποτέλεσμα: ένα νομοθέτημα που θα παρέχει τους αυστηρότερους νόμους για τους ΓΤΟ παγκοσμίως. Δεν υπάρχει καμία αμφιβολία ότι το Σώμα, καθώς και τα άλλα θεσμικά όργανα, θα αναλάβουν σοβαρά τις ευθύνες τους απέναντι στους πολίτες της Ευρώπης, όταν εγκρίνουν την εν λόγω νομοθεσία αύριο.
Υπάρχει ένα σημείο σύγχυσης που θα ήθελα να ξεκαθαρίσω. Πολλοί ομιλητές μίλησαν για το πρόβλημα της απαγόρευσης. Αυτή είναι μια ανεπίσημη συμφωνία κυρίων, όπως αποκαλείται, μεταξύ Επιτροπής και Συμβουλίου. Η αυριανή έγκριση της νομοθεσίας μας, δεν θα επηρεάσει καθόλου την άρση αυτής της απαγόρευσης ή την αλλαγή της κατάστασης σχετικά με την απαγόρευση. Αυτή είναι μια απόφαση που πρέπει να ληφθεί μεταξύ των κρατών μελών και της Επιτροπής. Από αυτούς εξαρτάται το τι θα συμβεί με την απαγόρευση, όχι από αυτό που θα κάνουμε εμείς αύριο.
Αυτό που πρέπει να κάνουμε αύριο, είναι να υποστηρίξουμε αυτό το νομοθέτημα, διότι χωρίς αυτό δεν προχωρούμε προς τα εμπρός, αλλά προς τα πίσω. Χωρίς αυτό, δεν προχωρούμε προς την κατεύθυνση ενός ισχυρού συστήματος νομοθετικού ελέγχου, οπισθοχωρούμε προς την παλιά οδηγία, την αναξιόπιστη οδηγία, που είναι εντελώς άχρηστη σε όλους μας. Είχε ως αποτέλεσμα να παγώσουν η Επιτροπή και το Συμβούλιο την έγκριση των ΓΤΟ και να επεξεργάζεται το Κοινοβούλιο την αντικατάστασή της επί τρία σχεδόν χρόνια.
Γνωρίζουμε πολύ καλά ότι αυτό είναι μόνο το πρώτο βήμα της διαδικασίας. Υπάρχει και άλλη νομοθεσία εν εξελίξει. Είχαμε το προνόμιο - και ευχαριστώ την Επιτροπή γι' αυτό - να δούμε το νομοθετικό σχέδιο, τον κανονισμό που ήδη σήμερα υποβλήθηκε για διαβούλευση στο εσωτερικό της Επιτροπής. Εκ πρώτης όψεως, αυτό το έγγραφο φαίνεται να είναι ένα σημαντικό και πολύ καλό βήμα προς τη σωστή κατεύθυνση και είμαι βέβαιος ότι σε λίγους μήνες θα ενταχθεί, μαζί με την αναθεωρημένη οδηγία 90/220, στο νομοθετικό πλαίσιο για τον έλεγχο των ΓΤΟ.
Το μόνο που μπορώ να πω στο Σώμα είναι ότι πρέπει να δεχθούμε τις ευθύνες μας. Πρέπει να κάνουμε αυτό που οφείλουμε να κάνουμε για το λαό της Ευρώπης, δηλαδή να υποστηρίξουμε αύριο το εν λόγω νομοθέτημα.

Πρόεδρος
Η συζήτηση έληξε.
Η ψηφοφορία θα διεξαχθεί αύριο, στις 12.00.

Κοινοτικό σύστημα οικολογικής διαχείρισης και ελέγχου (EMAS)
Πρόεδρος
Η ημερήσια διάταξη προβλέπει τη συζήτηση της έκθεσης (A5-0033/2001) της κ. Garcνa-Orcoyen Tormo, εξ ονόματος της αντιπροσωπείας του Ευρωπαϊκού Κοινοβουλίου στην επιτροπή συνδιαλλαγής, σχετικά με το εγκριθέν από την επιτροπή συνδιαλλαγής κοινό σχέδιο κανονισμού του Ευρωπαϊκού Κοινοβουλίου και του Συμβουλίου που επιτρέπει την εκούσια συμμετοχή οργανισμών σε κοινοτικό σύστημα οικολογικής διαχείρισης και οικολογικού ελέγχου (EMAS) (C5-0661 - 1998/0303(COD)).

Garcνa-Orcoyen Tormo
, εισηγήτρια. (ES) Κύριε Πρόεδρε, συμπληρώθηκαν σχεδόν οκτώ χρόνια από την εμφάνιση, τον Ιούνιο του 1993, του κοινοτικού κανονισμού που επιτρέπει την εκούσια συμμετοχή των επιχειρήσεων του βιομηχανικού τομέα σ' ένα κοινοτικό σύστημα οικολογικής διαχείρισης και οικολογικού ελέγχου.
Αυτός ο κανονισμός, γνωστός με τα αρχικά EMAS, καθιέρωνε την χρήση των μηχανισμών αγοράς για την εκούσια δέσμευση των οργανισμών να υιοθετήσουν μια δραστήρια προσέγγιση για την βελτίωση της περιβαλλοντικής τους επίδοσης. Από την επιτυχία του εξαρτήθηκε κατά ένα μεγάλο μέρος η προώθηση της αντίληψης ότι το περιβάλλον μπορεί και πρέπει να ενσωματωθεί στην επιχειρησιακή στρατηγική ως ένας παράγοντας ο οποίος όχι μόνο παρέχει περιβαλλοντική ασφάλεια, αλλά προσδίδει επίσης προστιθέμενη αξία στην ίδια την επιχείρηση.
Προϋποθέτει μία σημαντική αλλαγή νοοτροπίας για τον κόσμο των επιχειρήσεων η αντίληψη του σεβασμού του περιβάλλοντος ως ένας ακόμη παράγοντας ανταγωνιστικότητας και προόδου, αντί για μια ενοχλητική νομική υποχρέωση, σε πολλές περιπτώσεις υψηλού οικονομικού κόστους και αμφίβολης εκτίμησης της προσπάθειας εκ μέρους των καταναλωτών.
Αυτός ο αναθεωρημένος και εκσυγχρονισμένος κανονισμός συνεπάγεται μία σημαντική συμβολή στην σύγχρονη περιβαλλοντική πολιτική, σύμφωνα με τις αρχές της αειφόρου ανάπτυξης, σημαντική για την πραγματική βελτίωση της περιβαλλοντικής επίδοσης των επιχειρήσεων και επίσης για την αναγνώριση αυτής της βελτίωσης από τρίτους, ιδιαίτερα από τους καταναλωτές.
Κατά την διάρκεια αυτών των οκτώ ετών της πρακτικής εφαρμογής του, πήραμε πολλά μαθήματα. Το πρώτο από αυτά είναι η χρησιμότητά του ως όργανο αγοράς. Σχεδόν 3 100 βιομηχανικές εγκαταστάσεις σε όλη την Ευρώπη συμμετείχαν σ' αυτό το σύστημα, και ο αριθμός τους αυξάνεται με ρυθμό σχεδόν 50% ετησίως.
Παρά τη σημαντική αυτή ανάπτυξη, υπάρχει ακόμη δυνατότητα προόδου. Γι' αυτόν τον λόγο, ο νέος κανονισμός ενσωματώνει αρκετές προβλέψεις που διευκολύνουν την συμμετοχή των ευρωπαϊκών επιχειρήσεων σ' αυτό το σύστημα της περιβαλλοντικής βελτίωσης. Πρέπει να επισημάνουμε την διεύρυνση του πεδίου εφαρμογής σε όλους τους οργανισμούς, συμπεριλαμβανομένου του τομέα των υπηρεσιών και την πιθανότητα ενσωμάτωσης και της ίδιας της δημόσιας διοίκησης, την καθιέρωση κινήτρων και ειδικών προβλέψεων, εκ μέρους των δημόσιων αρχών προς τις πιστοποιημένες επιχειρήσεις κατά την ανάθεση δημοσίων συμβάσεων, την προαγωγή της συμμετοχής των μικρών και μεσαίων επιχειρήσεων, τον συντονισμό μεταξύ του ευρωπαϊκού συστήματος και άλλων διεθνών συστημάτων περιβαλλοντικής επίδοσης. Από αυτή την τελευταία άποψη πραγματοποιήθηκε μία σημαντική απλούστευση και ενοποίηση της ονοματολογίας και των απαιτήσεων, που θα διασαφηνίσει σημαντικά το ρόλο που πρέπει να αναλάβει το EMAS σε ευρωπαϊκό επίπεδο.
Ένα άλλο από τα μαθήματα που πήραμε ήταν η αναγκαιότητα της διατήρησης, ακόμη και της ενίσχυσης της αξιοπιστίας του συστήματος. Στο κείμενο αυτό ενισχύθηκαν τα μέτρα που διασφαλίζουν την ποιότητα και την αξιοπιστία του, όπως και την πρόσβαση του κοινού στην πληροφόρηση.
Ο ρόλος της περιβαλλοντικής δήλωσης ενισχύεται επίσης όπως και το έργο των περιβαλλοντικών επαληθευτών, οι οποίοι πρέπει να επαληθεύουν ότι οι οργανισμοί πληρούν τις αντίστοιχες απαιτήσεις του παρόντος κανονισμού.
Οι απαιτήσεις αυτές ενισχύθηκαν από τις τροπολογίες του Κοινοβουλίου, μεταξύ των οποίων ξεχωρίζουν: η υποχρέωση τήρησης της περιβαλλοντικής νομοθεσίας από τις επιχειρήσεις που συμμετέχουν στο σύστημα· η καθιέρωση πιο απαιτητικών προτύπων για την ειδίκευση και την κατάρτιση των επαληθευτών περιβάλλοντος που πιστοποιούν τις επιδόσεις των επιχειρήσεων· η πραγματοποίηση δημόσιων εκθέσεων της περιβαλλοντικής διαγωγής των επιχειρήσεων, παρέχοντας πλήρη αξιοπιστία έναντι τρίτων· μια μεγαλύτερη ανάμειξη των ενδιαφερόμενων μερών στην διαδικασία ελέγχου και παρακολούθησης της περιβαλλοντικής διαγωγής των επιχειρήσεων και, ιδιαίτερα, των εργατών και των χρηστών· μια διεύρυνση της περιβαλλοντικής υπευθυνότητας που επεκτείνεται πέρα από τις εγκαταστάσεις της επιχείρησης, περιλαμβάνοντας δείκτες διαγωγής προϊόντων και υπηρεσιών, σύμφωνα με την γραμμή εστίασης των νέων περιβαλλοντικών οδηγιών. Και επίσης μια αύξηση του ρόλου των οργάνων συντονισμού με σκοπό την διευκόλυνση της ομοιογενούς εφαρμογής του συστήματος στα διάφορα κράτη μέλη.
Οφείλω να πω ότι η διαδικασία της συνδιαλλαγής ήταν ιδιαίτερα θετική και ενδιαφέρουσα για να φτάσουμε στα αποτελέσματα που μόλις ανέφερα. Είχαμε αρχικά 24 τροπολογίες, από τις οποίες μόνο 4 έγιναν δεκτές χωρίς τροποποίηση και 3 αποσύρθηκαν κατά τη διάρκεια της διαπραγμάτευσης. Οι τροπολογίες που έγιναν δεκτές μέσω συμβιβαστικών λύσεων ήταν 20, γεγονός που δίνει μία ιδέα για την ένταση και την επιτυχία της διαπραγμάτευσης.
Θέλω, επομένως, να ευχαριστήσω για την εργασία που κατέβαλλαν όλη αυτή την περίοδο τους τεχνικούς του Κοινοβουλίου, της Επιτροπής και του Συμβουλίου, όπως επίσης και τα μέλη της επιτροπής συνδιαλλαγής, δεδομένου ότι η μεγάλη πλειοψηφία των τροπολογιών τους ενσωματώθηκαν αυτούσιες ή αναθεωρημένες στο κοινό κείμενο, και προτείνω, επομένως, να εγκριθεί αύριο στην Ολομέλεια στην τρίτη ανάγνωση.

Scheele
Κύριε Πρόεδρε, η εισηγήτρια είπε ήδη ότι το Ευρωπαϊκό Κοινοβούλιο έχει συνεισφέρει στην εντονότερη διατύπωση των κανόνων του EMAS II, όπως ονομάζεται, ώστε να μην απισχνασθεί, αλλά ότι και η επιτροπή συνδιαλλαγής δεν υποχώρησε και δεν απομακρύνθηκε από τις βασικές προδιαγραφές ενός τέτοιου εκούσιου συστήματος οικολογικών ελέγχων. Ακριβώς επειδή πρόκειται για εκούσιο σύστημα πρέπει να το καταστήσουμε αξιόπιστο, και αυτό το επιτύχαμε παρά την αντίδραση του Συμβουλίου.
Πιστεύω ότι είναι ελάχιστη απαίτηση το να ζητάμε το EMAS II να τηρεί την ισχύουσα περιβαλλοντική νομοθεσία. Θα ήταν όνειδος να μην εγκρινόταν η αρχή αυτή κατά την τρίτη ανάγνωση. Επίσης επιτύχαμε περισσότερη διαφάνεια, δηλαδή καλύτερη ενημέρωση της κοινής γνώμης και των ενδιαφερομένων κύκλων. Για την Ομάδα μου σημαντικό επίσης ήταν να συμπεριληφθεί και η ενεργός συμμετοχή των εργαζομένων και των αντιπροσωπευτικών τους οργάνων στην οργάνωση. Η απαίτηση αυτή συζητήθηκε πολύ και απ' ότι φαίνεται, η πιο περίπλοκη διατύπωση που υπάρχει στο κείμενο ικανοποιεί περισσότερο τις κυρίες και τους κυρίους του Συμβουλίου από ότι μία σαφής απαίτηση, που είχε διατυπώσει εξαρχής το Ευρωπαϊκό Κοινοβούλιο.
Παρόλ' αυτά, η Ομάδα μου είναι ικανοποιημένη και θα ήθελα για μία ακόμη φορά να υπογραμμίσω εξ ονόματος της σοσιαλδημοκρατικής ομάδας ότι στο EMAS II είναι σημαντική και η τήρηση των διατάξεων και η συμμετοχή των εργαζομένων και των εκπροσώπων τους· αναμένω λοιπόν με ανυπομονησία την αξιολόγηση της Επιτροπής.

Myller
Κύριε Πρόεδρε, θέλω επίσης να συγχαρώ την εισηγήτρια της έκθεσης για το γεγονός ότι το αποτέλεσμα είναι καλό για το Κοινοβούλιο. Θεωρώ επίσης εξαιρετικά σημαντικό το γεγονός ότι ελήφθη ως αφετηρία ότι πρέπει πρώτα να εγκριθεί η υπάρχουσα κοινοτική νομοθεσία και βάσει αυτής να συναφθούν οι προαιρετικές συμβάσεις. Στην πραγματικότητα, επί της βάσης αυτής μπορούμε να θεωρήσουμε ότι και στο μέλλον θα συναφθούν νέες συμβάσεις με τις επιχειρήσεις. Πρέπει να καθοριστούν σαφώς οι περιοχές εκείνες, στις οποίες, στο πλαίσιο της νομοθεσίας, επιδιώκουμε να επιτύχουμε ταχύτερα και ενδεχομένως αποτελεσματικότερα τους σημαντικούς στόχους για το περιβάλλον.
Η παρούσα πρόταση διευρύνει τώρα το σύστημα που υφίσταται από το 1993, συμπεριλαμβάνοντας σ' αυτό τους διάφορους οργανισμούς που επηρεάζουν το περιβάλλον. Δεν γίνεται πλέον λόγος μόνον για τις επιχειρήσεις του βιομηχανικού τομέα, πράγμα που είναι καλό. Η δραστηριοποίηση στα περιβαλλοντικά θέματα είναι σημαντική όχι μόνο για το περιβάλλον, αλλά και για τις ίδιες τις επιχειρήσεις. Ο σημερινός καταναλωτής δίνει όλο και περισσότερο έμφαση στις περιβαλλοντικές επιπτώσεις λαμβάνοντας τις δικές του αποφάσεις για τα προϊόντα που καταναλώνει.
Πολύ σωστά ελέχθη ότι η αποτελεσματική υλοποίηση του συστήματος αυτού προϋποθέτει τη δέσμευση του προσωπικού στις κοινές αξίες. Και αυτό, με τη σειρά του, προϋποθέτει ότι πρέπει να παρέχεται πληροφόρηση στους εργαζόμενους, αλλά και δυνατότητα να προσφέρουν τη δική τους συμβολή στην ανάπτυξη δραστηριοτήτων φιλικών προς το περιβάλλον. Η συμμετοχή στο σύστημα οικολογικής διαχείρισης είναι απαραίτητο να προϋποθέτει τη δέσμευση για τακτικές και επικυρωμένες από ανεξάρτητους εμπειρογνώμονες περιβαλλοντικές δηλώσεις, καθώς και για τη δημοσιοποίησή τους.

Διαμαντοπούλου
. (ΕΝ) Πιστεύω ότι μας χαροποιεί όλους ιδιαίτερα το γεγονός ότι ο κανονισμός EMAS, τον οποίο πρότεινε η Επιτροπή τον Οκτώβριο 1998, εισέρχεται τώρα στο τελευταίο στάδιο της έγκρισής του. Ο κανονισμός EMAS που εξετάζετε, θα δημιουργήσει ένα στέρεο σύστημα περιβαλλοντικής διαχείρισης που θα επιτρέψει τη βελτίωση των περιβαλλοντικών επιδόσεων των οργανισμών σε πολλούς τομείς δραστηριότητας. Θα ανταποκριθεί με κατάλληλο τρόπο στην ανάγκη να αντιληφθούν τόσο ο ιδιωτικός όσο και ο δημόσιος τομέας τις ευθύνες που έχουν απέναντι στο περιβάλλον μας, το οποίο επηρεάζουν οι δραστηριότητες τους.
Τέλος, αλλά εξίσου σημαντικό, ο κανονισμός EMAS θα επιφέρει την αποκάλυψη αξιόπιστων περιβαλλοντικών πληροφοριών και θα εξασφαλίσει την αλληλεπίδραση μεταξύ των διαφόρων ομάδων συμφερόντων. Αυτό θα είναι ένα σημαντικό βήμα που θα βοηθήσει την οικοδόμηση μιας γέφυρας μεταξύ των οικονομικών φορέων και των δημόσιων αρχών αφενός, και των πολιτών αφετέρου.
Επομένως, με μεγάλη ικανοποίηση χαιρετίζω τη συμφωνία επί του κοινού κειμένου, στην οποία κατέληξε η επιτροπή συνδιαλλαγής στις 22 Νοεμβρίου 2000. Θα ήθελα να συγχαρώ την εισηγήτρια κ. Garcνa-Orcoyen Tormo, καθώς και όλα τα μέλη της αντιπροσωπείας του Κοινοβουλίου και της επιτροπής συνδιαλλαγής.
Επιτρέψατέ μου επίσης να ελπίζω ότι τα ευρωπαϊκά θεσμικά όργανα θα δώσουν το καλό παράδειγμα της συμμετοχής στην ανάπτυξη του EMAS, εφαρμόζοντάς το. Αυτό θα είναι καλό για το περιβάλλον και ευεργετικό για την αξιοπιστία των ευρωπαϊκών θεσμικών οργάνων.

Πρόεδρος
Ευχαριστώ, κυρία Επίτροπε.
Η συζήτηση έληξε.
Η ψηφοφορία θα διεξαχθεί αύριο, στις 12.00.

Συμπληρώματα διατροφής
Πρόεδρος
Η ημερήσια διάταξη προβλέπει τη συζήτηση της έκθεσης (A5-0025/2001) της κ. Emilia Franziska Mόller, εξ ονόματος της Επιτροπής Περιβάλλοντος, Δημόσιας Υγείας και Πολιτικής των Καταναλωτών, σχετικά με την πρόταση οδηγίας του Ευρωπαϊκού Κοινοβουλίου και του Συμβουλίου που αφορά τη σύγκλιση των νομοθεσιών των κρατών μελών σχετικά με τα συμπληρώματα διατροφής (COM(2000) 222 - C5-0234/2000 - 2000/0080(COD)).

Krarup
Κύριε Πρόεδρε, θα ήθελα να ζητήσω τον λόγο επί του Κανονισμού. Η πρόταση οδηγίας που συζητάμε πρέπει να απορριφθεί βάσει του άρθρου 143 του Κανονισμού, ο οποίος καθορίζει ότι κατά την αρχή της συζήτησης ενός συγκεκριμένου σημείου της ημερήσιας διάταξης μπορούν να υποβληθούν προτάσεις για την απόρριψη του εν λόγω θέματος λόγω τυπικών αιτιών. Υποβάλλω μια τέτοια πρόταση και η αιτία είναι ότι θεωρώ πως η πρόταση οδηγίας πρέπει να απορριφθεί, διότι κατά τη γνώμη μου έρχεται σε σύγκρουση με τη Συνθήκη. Έρχεται σε σύγκρουση με το άρθρο 152 της Συνθήκης, το οποίο αφορά τη δημόσια υγεία και δεν υπάρχει η παραμικρή αμφιβολία ότι η εν λόγω πρόταση οδηγίας κατά βάση κινητοποιείται από το ενδιαφέρον για τη διασφάλιση της υγείας του πληθυσμού. Στο άρθρο 152 καθορίζεται ότι μπορεί να ψηφιστούν ενθαρρυντικά μέτρα χωρίς όμως να αναφέρεται οποιαδήποτε μορφή εναρμόνισης των νόμων και των διοικητικών διατάξεων των κρατών μελών. Η ανά χείρας πρόταση περιέχει μια τέτοια άκρως έντονη εναρμόνιση των νόμων και των διοικητικών διατάξεων των κρατών μελών και ως εκ τούτου έρχεται σε σύγκρουση με το άρθρο 152. Επιχείρησα εις μάτην να γίνει εκτίμηση αυτού του ζητήματος νομικής βάσης στην πρόταση της Επιτροπής και στην έκθεση της κ. Mόller. Θεωρώ ότι η συζήτηση πρέπει να απορριφθεί μέχρις ότου καταστεί σαφές σε ποιον βαθμό το πρόβλημα νομικής βάσης είναι λυμένο, οπότε ζητώ να γίνει ψηφοφορία.

Πρόεδρος
Υπάρχει κανένας ομιλητής υπέρ αυτής της πρότασης;

Frahm
Κύριε Πρόεδρε, θα ήθελα να αναφερθώ στην πρόταση, διότι πρέπει να είναι αυτονόητο ότι το Κοινοβούλιο πρέπει να τηρεί τις βάσεις της Συνθήκης. Εάν υπάρχει η παραμικρή υποψία ότι το Κοινοβούλιο κινείται εκτός των ορίων που θέτει η Συνθήκη πρέπει η συζήτηση να σταματήσει μέχρις ότου διασαφηνιστεί το ζήτημα.

Πρόεδρος
Υπάρχει ομιλητής που θέλει να παρέμβει κατά της πρότασης να θεωρηθεί η έκθεση απαράδεκτη;

Mόller, Emilia Franziska
Κύριε Πρόεδρε, κύριε Επίτροπε, αξιότιμοι συνάδελφοι, όταν η Επιτροπή μάς υποβάλλει μία πρόταση οδηγίας, θεωρώ δεδομένο ότι αυτή θα είναι νομοτεχνικά άρτια. Για το λόγο αυτό εξάλλου ορίστηκα εισηγήτρια. Πιστεύω λοιπόν ότι δεν υπάρχει αμφιβολία ότι πρέπει να ψηφίσουμε την οδηγία.

Πρόεδρος
 Ακούσαμε μία παρέμβαση υπέρ και μία κατά.
Για διευκρίνιση: όποιος ψηφίζει υπέρ θεωρεί την έκθεση αυτή απαράδεκτη· όποιος ψηφίζει κατά τη θεωρεί, αντίθετα, παραδεκτή και επομένως θα συνεχίσουμε τη συζήτηση.

Whitehead
Κύριε Πρόεδρε, για ένα τόσο σημαντικό θέμα, είναι απαραίτητο να ενημερωθούν όλοι όσοι βρίσκονται ακόμα μέσα στο κτίριο, για το ότι γίνεται ψηφοφορία. Είναι πολύ ασυνήθιστο να ανακοινώνεται ψηφοφορία με αυτόν τον τρόπο, ενώ στην αίθουσα βρίσκονται σχεδόν 12 βουλευτές. Πολλοί άλλοι έξω δεν έχουν καμία ιδέα - όπως ούτε εμείς, που βρισκόμαστε εδώ επειδή τυγχάνει να θέλουμε να μιλήσουμε σ' αυτήν την συζήτηση - ότι εξετάζεται αυτό το θέμα.
Αν υπάρχει ένας τρόπος να ειδοποιηθούν όσοι βρίσκονται στο κτίριο του Κοινοβουλίου για το ότι υπάρχει ψηφοφορία και να διακόψουμε τη συνεδρίαση μέχρι να έλθουν, ίσως έχουμε ένα πιο αντιπροσωπευτικό αποτέλεσμα.

Πρόεδρος
Κύριε Whitehead, δεν έχω τη δυνατότητα να ενημερώσω όσους είναι παρόντες στο κτίριο. Όποιος επιθυμεί να είναι στην Αίθουσα ακολουθεί και τις εργασίες.
Προχωρούμε στην ψηφοφορία επί της πρότασης.

Oomen-Ruijten
) Κύριε Πρόεδρε, πολύ σπάνια εκφράζεται κανείς τόσο αντιδημοκρατικά, κάνοντας σχόλια κατά τη διάρκεια της ψηφοφορίας. Πάντως ψηφίσαμε τώρα. Θα πρέπει να ανακοινώσετε το αποτέλεσμα της ψηφοφορίας και να συνεχίσουμε, κύριε Πρόεδρε, τη συζήτηση. Πιστεύω ότι αυτή είναι η μοναδική δυνατότητα και ο καλύτερος τρόπος για τη συζήτηση αυτού του ζητήματος το οποίο έχουμε συζητήσει επανειλημμένως.
(Το Σώμα απορρίπτει την πρόταση)

Mόller, Emilia Franziska
Κύριε Πρόεδρε, αγαπητοί συνάδελφοι, όταν ομιλούμε περί συμπληρωμάτων διατροφής, εννοούμε κατά κύριο λόγο βιταμίνες, ανόργανες ουσίες, λιπαρά οξέα, αμινοξέα και άλλα. Δεν ομιλούμε δηλαδή περί εμπλουτισμένων τροφών ούτε περί προσθετικών στις τροφές. Ομιλούμε περί συμπυκνωμάτων θρεπτικών ουσιών, τα οποία διατίθενται, είτε μεμονωμένα, είτε συνδυασμένα, σε κάψουλες, δισκία, σκόνη και άλλες παρόμοιες μορφές.
Οι βιταμίνες και οι ανόργανες ουσίες συμμετέχουν σε πληθώρα βιοχημικών διεργασιών στον οργανισμό του ανθρώπου. Η επαρκής πρόσληψη των ουσιών αυτών είναι καθοριστική για την υγεία και την απόδοση του ανθρώπου. Κρίνω ως πολύ θετική τη δυνατότητα να εμπλουτίζουμε την καθημερινή μας διατροφή με πρόσθετες βιταμίνες και ανόργανες ουσίες.
Με την οδηγία αυτή για τα συμπληρώματα διατροφής επιτυγχάνουμε την εξίσωση των νομοθετικών διατάξεων στα κράτη μέλη. Ορισμένα κράτη μέλη κατατάσσουν τα συμπληρώματα διατροφής στα τρόφιμα, ενώ άλλα στα φάρμακα. Η οδηγία τα κατατάσσει σαφώς στα τρόφιμα. Με τον τρόπο αυτό αίρουμε τις όποιες διακρίσεις εις βάρος των παρασκευαστών. Έτσι καταργούνται και οι υφιστάμενοι φραγμοί στο εμπόριο στην εσωτερική αγορά. Ταυτόχρονα εξασφαλίζουμε ασφάλεια δικαίου για τον ευρωπαίο καταναλωτή.
Κατά βάσιν είναι ευπρόσδεκτη η πρόταση της Επιτροπής. Οι εργασίες στο Κοινοβούλιο όμως έδειξαν ότι χρειάζονται τροποποιήσεις σε επί μέρους σημεία της προτάσεως. Πρέπει να διαγραφεί το πεδίο εφαρμογής. Όσον αφορά τις καλυπτόμενες ουσίες, η πρόταση της Επιτροπής ακολουθεί μία στενή προσέγγιση. Αυτό κυρίως ισχύει για τις επιτρεπόμενες ανόργανες ουσίες και τις ενώσεις τους. Ορισμένες σημαντικές ανόργανες ουσίες δεν καλύπτονται από την πρόταση της Επιτροπής, παρότι χρησιμοποιούνται σε πολλά κράτη της Ευρωπαϊκής Ένωσης. Αυτές οι ουσίες θα έπρεπε καταρχήν να εγκριθούν. Επιπλέον, οι χημικές ενώσεις πρέπει να υποβληθούν σε επιστημονική επαλήθευση και μάλιστα προ της θέσεως εν ισχύ της οδηγίας, ώστε να μη χρειασθεί να απομακρυνθούν από την αγορά σημαντικά συμπληρώματα διατροφής. Πέραν των βιταμινών και των ανοργάνων ουσιών, εμπίπτουν στην έννοια των συμπληρωμάτων διατροφής και άλλες ουσίες. Δεν πρέπει όμως και να ορίζουμε υπερβολικούς στόχους και να προσπαθούμε να ρυθμίσουμε με μιας κάθε διατιθέμενο στην αγορά συμπλήρωμα διατροφής.
Υφίσταται συμφωνία, όπως ισχύει και για τις βιταμίνες και τις ανόργανες ουσίες, να υποβάλλονται και άλλες ουσίες σε επιστημονική εξέταση, πριν να υπαχθούν στην κάλυψη της οδηγίας. Κατά τα άλλα, ένας ορισμός αυτών των πρόσθετων ουσιών με τη γενική έννοια "φυσιολογικές" θα δημιουργούσε νέα προβλήματα οριοθέτησης σε σχέση ειδικά με ιατρικά και φαρμακευτικά προϊόντα, και αντίθετα με τον επιδιωκόμενο από την οδηγία σκοπό, θα οδηγούσε την αγορά σε μία άκρως ασαφή κατάσταση. Αν θολώσουν τα όρια μεταξύ φαρμακευτικών προϊόντων και συμπληρωμάτων διατροφής, θα επακολουθήσει αβεβαιότητα ως προς τις αναφορές περί υγιεινής, οι οποίες δεν έχουν ακόμη ρυθμισθεί. Η οδηγία για τα συμπληρώματα διατροφής δεν μπορεί να έχει ως στόχο κάτι τέτοιο.
Όσον αφορά τη δοσολογία, και ως εκ τούτου την υγεία του καταναλωτή, το σύστημα της ασφαλούς μέγιστης ποσότητας είναι ευπρόσδεκτο. Πρέπει όμως και να μεριμνήσουμε να μην εκτεθεί ο καταναλωτής στον κίνδυνο με τα δισκία βιταμινών που παίρνει καθημερινά να υπερβαίνει ουσιωδώς τις ημερήσιες ανάγκες σε συμπληρώματα διατροφής. Κάτι τέτοιο, επί παραδείγματι στην περίπτωση των βιταμινών A, D και B6, μπορεί να βλάψει την υγεία. Η πρόταση της Επιτροπής λαμβάνει προφανώς υπόψη αυτό το γεγονός. Υποστηρίζω την προσέγγιση αυτή πλήρως.
Όσον αφορά την επισήμανση των συμπληρωμάτων διατροφής, η πρόταση οδηγίας προβλέπει την πολύ σημαντική επικοινωνία με τον καταναλωτή. Η επισήμανση θα πρέπει να καθοδηγεί τον καταναλωτή σε μία σωστή χρήση των προϊόντων που περιέχουν βιταμίνες και ανόργανες ουσίες. Για τα προϊόντα αυτά προσδιορίζονται οι υψηλότερες προδιαγραφές καθαρότητας και ποιότητας. Η παρασκευή τόσο των επί μέρους ουσιών όσο και ολόκληρου του προϊόντος θα πρέπει να λαμβάνει χώρα βάσει καλών πρακτικών παρασκευής. Για να εξασφαλισθεί ο έλεγχος από τις αρχές, απαιτείται η υποχρεωτική κοινοποίηση των προϊόντων, η οποία εξυπηρετεί το σκοπό της κυρίως όταν ισχύει ομοιόμορφα σε όλα τα κράτη μέλη. Με την οδηγία αυτή οι καταναλωτές της Ευρώπης θα διαθέτουν νομοθετικές συνθήκες πλαισίου, οι οποίες αποδίδουν μεγάλη αξία στην ασφάλεια των προϊόντων και την ορθή επισήμανση, χωρίς να περιορίζεται η προσφορά των προϊόντων στα ράφια των καταστημάτων, δηλαδή, θα υφίσταται μία νομοθετική ρύθμιση, η οποία θα υποστηρίζει την ελεύθερη κυκλοφορία των προϊόντων, εξασφαλίζοντας ταυτόχρονα υψηλό επίπεδο προστασίας.
Κλείνοντας, θα ήθελα να ευχαριστήσω την εισηγήτρια θερμά για τη συνεργασία της. Σας ευχαριστώ, κυρία Corbey!

Oomen-Ruijten
) Κύριε Πρόεδρε, θα ήθελα να συγχαρώ την εισηγήτρια, κ. Emilia Mόller, για την έκθεσή της. Θαυμάζω ιδιαίτερα τον πολύ ανοικτό τρόπο με τον οποίο εργάστηκε διαβουλευόμενη με όλους τους ενδιαφερόμενους. Γι' αυτό και δεν καταλαβαίνω γιατί προσπαθούν στα μουλωχτά, σαν κλέφτες μέσα στη νύχτα, διότι η εισηγήτρια διαβουλεύτηκε και με την Ομάδα για την Ευρώπη της Δημοκρατίας και της Διαφοράς, οι κκ Bonde, Blokland και οι συν αυτοίς, χωρίς διαβούλευση με την εισηγήτρια, να αναβάλουν τη συζήτηση. Τέτοιες απόπειρες δεν συνάδουν με τις παραδόσεις του Κοινοβουλίου. Να εκφράσω επίσης το σεβασμό μου για τη βαθιά γνώση με την οποία αντιμετωπίζει η εισηγήτρια τις τεχνικές λεπτομέρειες του ζητήματος. Στην εισηγήτρια οφείλεται επίσης η διεύρυνση και η βελτίωση του κειμένου αυτής της οδηγίας.
Τα διατροφικά συμπληρώματα χρησιμοποιούνται, συχνά μάλιστα είναι αναγκαία για τους καταναλωτές, η πρακτική όμως που ακολουθείται στα διάφορα κράτη μέλη είναι πολύ διαφορετική και μπορεί κανείς να παραγγέλλει τα πάντα μέσω του Διαδικτύου σήμερα, μπορεί να βρίσκει ό,τι θέλει κανείς, έχουν δημιουργηθεί ειδικές επιχειρήσεις μάλιστα για το σκοπό αυτό, γι' αυτό ακριβώς χρειάζεται ακόμα περισσότερο να δημιουργήσουμε μία κοινή αγορά υπέρ του καταναλωτή. Αυτό σημαίνει βέβαια εναρμόνιση, εναρμόνιση υπέρ του καταναλωτή. Ο καταναλωτής θα πρέπει να ενημερώνεται σωστά, θα πρέπει να γνωρίζει τι επιτρέπεται και τι όχι, καθώς και τι χρειάζεται. Είναι ωστόσο αναγκαίο κάτι τέτοιο και για τον κλάδο καθώς θα έχει τώρα τη δυνατότητα να εφοδιάζει ολόκληρη την ευρωπαϊκή αγορά. Η κ. Mόller πρότεινε να διευρυνθεί σε διάφορα σημεία η οδηγία, κάτι που ικανοποιεί ιδιαίτερα, όχι μόνο τους καταναλωτές, αλλά και τον κλάδο.
Ξεκίνησε μία συζήτηση σχετικά με τη φυσιολογία. Διαπίστωσα, και το ανέφερα σήμερα στους αντιπροσώπους του κλάδου, ότι όταν τους επισκεφτήκατε για πρώτη φορά δεν είχατε κανένα πρόβλημα στο ζήτημα της φυσιολογίας και στο τέλος αυτής της μακράς συζήτησης, μου είπαν ναι, καταλαβαίνουμε ότι θα πρέπει να τηρήσουμε τα όσα αναφέρονται στη νομοθεσία των διαφόρων χωρών, ωστόσο ποθούμε διακαώς αυτή τη "λιχουδιά" . Είναι εξαιρετικός ο τρόπος με τον οποίο παρουσιάζει τη διευρυμένη πρότασή της η κ. Mόller και την ευχαριστώ θερμά γι' αυτό.

Corbey
) Κύριε Πρόεδρε, συζητούμε σήμερα μία σημαντική οδηγία. Η αγορά συμπληρωμάτων διατροφής αναπτύσσεται ταχέως. Αυτό οφείλεται στον τρόπο ζωής και στις διατροφικές συνήθειες. Οφείλεται επίσης στην αβεβαιότητα του καταναλωτή για ζητήματα που αφορούν την υγεία του. Το σημαντικότερο για όλους είναι η υγεία. Τα συμπληρώματα διατροφής μπορούν να συμβάλλουν στην υγεία των ανθρώπων. Όποιος λοιπόν έχει τα αναγκαία χρήματα, ευχαρίστως "αγοράζει υγεία" . Θα πρέπει ωστόσο να διαπιστώσουμε ότι οι αβέβαιοι καταναλωτές πείθονται εύκολα ότι χρειάζεται να "αγοράζουν υγεία" , ενώ η ποιότητα αυτών των προϊόντων δεν είναι πάντοτε εγγυημένη. Θα πρέπει λοιπόν να διακρίνουμε την ήρα από το σιτάρι. Ο καταναλωτής δικαιούται να αγοράζει ένα ασφαλές προϊόν και να λαμβάνει την κατάλληλη ενημέρωση.
Όσον αφορά τα συμπληρώματα διατροφής, διακυβεύονται μεγάλα οικονομικά συμφέροντα. Δεν υπάρχει εσωτερική αγορά, υπάρχουν ωστόσο πολλές, διαφορετικές εθνικές νομοθεσίες. Το γεγονός αυτό είναι δυσάρεστο, ωστόσο για την Ομάδα του ΕΣΚ προέχει τελικά η προστασία των καταναλωτών. Με όλες αυτές τις διιστάμενες εθνικές νομοθεσίες, με την αβεβαιότητα σχετικά με την ασφάλεια των προϊόντων και την αναπτυσσόμενη αγορά αυτών, είναι σαφές ότι χρειάζεται απαραίτητα μία ευρωπαϊκή οδηγία περί συμπληρωμάτων διατροφής. Γι' αυτό είναι τόσο σημαντική η πρόταση της Επιτροπής. Η Επιτροπή δημιούργησε μία σαφή βάση για τον καθορισμό των ανώτατων ασφαλών ποσοτήτων βιταμινών και ιχνοστοιχείων. Θα ήθελα να συγχαρώ την κ. Mόller για την συνεπή, γεμάτη γνώση και σοβαρότητα προσέγγισή της στο θέμα.
Εξ ονόματος της Ομάδας του ΕΣΚ θα ήθελα να αναφερθώ σε τρία ζητήματα. Πρώτον, το εύρος της πρότασης. Η Επιτροπή προτείνει να εμπίπτουν όλες οι βιταμίνες και τα ιχνοστοιχεία στο πεδίο εφαρμογής της πρότασης. Το καταλαβαίνω αυτό, ωστόσο αυτή η προσέγγιση δεν λαμβάνει επαρκώς υπόψη την πρακτική που εφαρμόζεται σήμερα. Στα διατροφικά συμπληρώματα χρησιμοποιούνται επίσης εκχυλίσματα βοτάνων, αμινοξέα και λιπαρά οξέα. Πιστεύω ότι είναι σημαντικό το πεδίο εφαρμογής της πρότασης να είναι όσο το δυνατόν ευρύτερο. Θα πρέπει δηλαδή να καλύπτει ουσίες που έχουν τόσο θρεπτική όσο και φυσιολογική λειτουργία. Το πλεονέκτημα ενός τέτοιου ευρέως ορισμού θα είναι η νομική ασφάλεια για τους παραγωγούς και οι ευρείες δυνατότητες επιλογής ασφαλών προϊόντων για τους καταναλωτές.
Το δεύτερο ζήτημα που θα ήθελα να θίξω αφορά την ανάγκη επιστημονικών δοκιμών. Αναμφίβολα το σημαντικότερο στοιχείο της πρότασης είναι η αρχή ότι θα επιτρέπονται αποκλειστικά εκείνα τα προϊόντα τα οποία έχουν δοκιμαστεί επιστημονικά. Οι ανώτατες επιτρεπόμενες ποσότητες θα πρέπει να ορίζονται σύμφωνα με τα κριτήρια που περιλαμβάνει το άρθρο 5. Αυτά αποτελούν τη βάση για την οικοδόμηση της εμπιστοσύνης των καταναλωτών. Φυσικά κάθε χώρα μπορεί να αποφασίζει μόνη της να επιτρέπει συστατικά που δεν έχουν δοκιμαστεί. Κάτι τέτοιο δεν το απαγορεύει η οδηγία αυτή. Ωστόσο, πιστεύω ότι συστατικά που δεν έχουν δοκιμαστεί δεν θα πρέπει να διατίθενται έτσι απλά στην εσωτερική αγορά. Γι' αυτό χρειάζεται να πραγματοποιούνται επιστημονικές έρευνες και να παρέχεται έγκριση για τη χρήση αυτών των ουσιών.
Θα ήθελα ακόμα, τέλος, να αναφερθώ στη σήμανση. Είναι πολύ σημαντικό να περιλαμβάνει σωστές πληροφορίες και να προειδοποιεί κατά της υπερβολικής δόσης τέτοιων ουσιών. Η καλή διατροφή είναι αποφασιστικής σημασίας και συμβάλλει στην καλή υγεία. Κανένας καταναλωτής δεν θα πρέπει να χρυσοπληρώνει αυτά τα προϊόντα λόγω της παραπλανητικής σήμανσής τους και δεν θα πρέπει να αισθάνεται υποχρεωμένος να "αγοράζει υγεία" .
Θεωρώ, καταλήγοντας, ότι η πρόταση αυτή είναι εξαιρετική. Επαναλαμβάνω για άλλη μία φορά τις θερμές μου ευχαριστίες προς την εισηγήτρια. Υποστηρίζουμε την έκθεση αυτή εφόσον εξασφαλιστεί ότι τα συστατικά που χρησιμοποιούνται σε αυτά τα προϊόντα θα δοκιμάζονται επιστημονικά.

Ries
Κύριε Πρόεδρε, περισσότερα από 1,6 δισεκατομμύρια ευρώ, αυτός είναι ο τζίρος των πωλήσεων που πραγματοποιήθηκαν στην Ένωση το 1999 μόνο για τις βιταμίνες και τις ανόργανες ουσίες, χωρίς να αναφέρω όλα τα άλλα συμπληρώματα διατροφής. Καταλαβαίνετε ότι έχουν γίνει ένα πραγματικό φαινόμενο της μόδας, κάτι που, σε τελική ανάλυση, είναι αρκετά φυσικό. Η καλή υγεία και η διατήρηση της καλής υγείας είναι πιθανότατα η επιθυμία των περισσότερων ανθρώπων. Καθημερινά λοιπόν, εκατομμύρια ευρωπαίοι πολίτες καταναλώνουν δισεκατομμύρια κάψουλες, δισκία ή φύσιγγες. Καταλαβαίνετε πόσο επείγον και απαραίτητο είναι να ρυθμίσουμε στην Ευρώπη αυτήν την αγορά η οποία βρίσκεται σε πλήρη ανάπτυξη, αλλά χαρακτηρίζεται από λίγη διαφάνεια, και κυρίως, όπως είπαμε, από σημαντικές διαφορές μεταξύ των κρατών μελών. Πρόκειται για διακυμάνσεις που, σε ορισμένες περιπτώσεις, είναι πολύ μεγάλες και αφορούν τη σύνθεση του προϊόντος, τη δοσολογία του, τα κριτήρια καθαρότητας, την επισήμανση ή ακόμα τις διαδικασίες χορήγησης αδειών.
Έπρεπε λοιπόν να συμπληρώσουμε αυτά τα κενά προκειμένου να προστατεύσουμε και να προσφέρουμε την καλύτερη και ακριβέστερη δυνατή ενημέρωση στον καταναλωτή, επιτρέποντας συγχρόνως την ελεύθερη κυκλοφορία των εμπορευμάτων στο εσωτερικό της Ένωσης. Όλοι θα συμφωνήσουν με αυτό. Στην ψηφοφορία επί της εξαιρετικής έκθεσης της κ. Muller, την οποία πρέπει και εμείς να συγχαρούμε, η Επιτροπή Περιβάλλοντος συμπεριέλαβε στον ορισμό των συμπληρωμάτων διατροφής όχι μόνο τις βιταμίνες και τις ανόργανες ουσίες, αλλά και άλλες ουσίες που περιλαμβάνονται στα παραρτήματα. Εκφράζουμε την ικανοποίησή μας γι' αυτό. Στόχος μας είναι να φροντίσουμε να μπορέσει τελικά η οδηγία να καλύψει όλα τα συμπληρώματα διατροφής που ήδη κυκλοφορούν στην ευρωπαϊκή αγορά, έτσι ώστε οι ευρωπαίοι καταναλωτές να χαίρουν της ίδιας εγγύησης ασφαλείας.
Με το ίδιο πνεύμα, η Ομάδα μας κατέθεσε τρεις επιπλέον τροπολογίες, τις τροπολογίες 33, 34 και 35, οι οποίες υποβλήθηκαν επίσης, με διαφορετικούς αριθμούς, από τους σοσιαλιστές, με στόχο να συμπεριληφθούν στο πεδίο εφαρμογής της οδηγίας οι ουσίες που έχουν φυσικές ιδιότητες, δηλαδή οι μη θρεπτικές ουσίες, που είναι όμως απαραίτητες για την καλή κατάσταση του καθενός από εμάς. Σ' αυτές τις ουσίες συγκαταλέγονται οι ίνες, που είναι γνωστό ότι έχουν ευεργετικά αποτελέσματα για την πέψη, όπως και τα φυτικά εκχυλίσματα. Υπογραμμίζω ότι αυτή η πρόταση συμπεριλαμβανόταν ήδη στο κείμενο της γαλλικής Προεδρίας, και σήμερα βρίσκεται και στο κείμενο της σουηδικής Προεδρίας. Ο λόγος της σημερινής μας συνεδρίασης, ουσιαστικά, είναι η δημιουργία ενός νομικού πλαισίου για την εναρμόνιση της διάθεσης αυτών των συμπληρωμάτων διατροφής στο εμπόριο.
Ας μην δημιουργήσουμε ένα ευρωπαϊκό νομικό κενό γύρω από τα συστατικά που επιδρούν στον ανθρώπινο οργανισμό. Εκατομμύρια καταναλωτές δεν θα το καταλάβουν.

Ahern
Κύριε Πρόεδρε, χαιρετίζω θερμά τις κατευθυντήριες αρχές αυτής της οδηγίας, δηλαδή την ασφάλεια των καταναλωτών και την ενιαία αγορά. Η βασική αρχή της νομοθεσίας για την ασφάλεια των τροφίμων είναι ότι η ασφάλεια θα πρέπει να βασίζεται σε μια επιστημονική αξιολόγηση των κινδύνων και ότι οι καταναλωτές θα πρέπει να είναι σε θέση να αγοράζουν τα προϊόντα της επιλογής τους με την προϋπόθεση ότι αυτά είναι ασφαλή. Τα κριτήρια ασφαλείας είναι σημαντικό να αποτελέσουν τη βάση της οδηγίας, αντί των αυθαίρετων συνιστώμενων ημερήσιων δόσεων, που θα είναι άσκοπα περιοριστικές και άσχετες με την ασφάλεια.
Στο Ηνωμένο Βασίλειο και την Ιρλανδία έχουμε πράγματι ένα φιλελεύθερο καθεστώς και οι καταναλωτές δεν θέλουν να περιοριστούν τα δικαιώματά τους. Οι περισσότερες βιταμίνες και ανόργανες ουσίες έχουν μια σαφή θρεπτική λειτουργία. Αλλα συστατικά που συμπεριλαμβάνονται συχνά στα συμπληρώματα διατροφής δεν είναι θρεπτικές ουσίες και συνεπώς δεν έχουν θρεπτική λειτουργία, έχουν όμως φυσιολογική λειτουργία. Ο ορισμός του συμπληρώματος διατροφής στην οδηγία θα πρέπει να αντιστοιχεί σε όλα τα συμπληρώματα.
Αν εξαιρεθούν τώρα κάποια προϊόντα από το γενικό ορισμό, υπάρχει στο μέλλον ο κίνδυνος να μην υπάγονται τα σχετικά προϊόντα στο πεδίο εφαρμογής της νομοθεσίας και να παραμένουν εκτός πεδίου ρύθμισης. Συνιστώ θερμά να λάβετε υπόψη τη φυσιολογική λειτουργία, για την οποία η εισηγήτρια - με την οποία διαφωνώ - ζήτησε δυστυχώς να αποκλειστεί από την έκθεση.

Sandbζk
Κύριε Πρόεδρε, σχετικά με τη συζήτηση στο Κοινοβούλιο της πρότασης οδηγίας για την εναρμόνιση των κανόνων για τα συμπληρώματα διατροφής έλαβα εκατοντάδες προσφυγές υπό τη μορφή περίπου 500 υπογραφών διαμαρτυρίας και πάρα πολλά εκτενή ηλεκτρονικά μηνύματα και επιστολές από ανήσυχους Δανούς πολίτες αλλά και από ειδικούς, οι οποίοι ανησυχούν ότι η πρόσβαση που έχουν στα συμπληρώματα διατροφής θα περιοριστεί. Από αυτό συμπεραίνω ότι δεν είναι μόνοι οι δανοί καταναλωτές που εκφράζουν τόσο μεγάλο ενδιαφέρον για την οδηγία. Το βασικό στοιχείο που διέπει όλες τις προσφυγές είναι ότι πάρα πολλοί ειδικοί έχουν θέσει πολλά ερωτηματικά για τις έρευνες που δείχνουν ότι ειδικά οι βιταμίνες C, E και Α μπορούν να είναι επιβλαβείς σε υπερβολικά υψηλές δόσεις και ότι συγκεκριμένες εμπειρίες από εναλλακτικές θεραπείες μοιάζουν να δείχνουν ότι οι υψηλές δόσεις των εν λόγω βιταμινών έχουν θετική επίδραση χωρίς παρενέργειες. Με άλλα λόγια ισχυρισμοί εναντίον ισχυρισμών. Δεδομένου ότι η ανάγκη για βιταμίνες εξαρτάται από πολλούς παράγοντες, οι οποίοι διαφέρουν από κράτος μέλος σε κράτος μέλος, όπως λόγου χάρη το κλίμα και ποιες βιταμίνες περιέχονται στην παραδοσιακή διατροφή, το ερώτημα είναι εάν ο συγκεκριμένος τομέας επιδέχεται οιασδήποτε μορφής κοινοτική εναρμόνιση. Ο κ. Ole Krarup διετύπωσε επίσης αμφιβολίες ως προς τη νομική βάση. Αν λάβουμε υπόψη μας αυτές τις διαφορές και πάρουμε στα σοβαρά το τεράστιο συμφέρον των καταναλωτών τότε το συμπέρασμά μου είναι ότι πρέπει να ψηφίσουμε κατά της πρότασης οδηγίας. Οι κανόνες για τα συμπληρώματα διατροφής πρέπει να θεσπίζονται σε εθνικό επίπεδο, όπου και ο κάθε καταναλωτής και οι οργανώσεις συμφερόντων έχουν πολύ μεγαλύτερη δυνατότητα να προβάλουν τις απόψεις τους και όπου συνεπώς οι νομοθέτες έχουν επίσης καλύτερη δυνατότητα να εκτιμήσουν τις διάφορες θέσεις.

Bowis
Κύριε Πρόεδρε, λυπούμαι που οι περισσότεροι απ' αυτούς που προσπάθησαν να σταματήσουν αυτήν τη συζήτηση, δεν μπήκαν στον κόπο να μείνουν και να την ακούσουν. Συγχαίρω την εισηγήτρια για την έκθεσή της, καθώς και για όλη την προσπάθεια που κατέβαλε.
Τα συμπληρώματα διατροφής μπορούν να τονώσουν ή να βοηθήσουν την υγεία. Σε σπάνιες περιπτώσεις, η φύση του συμπληρώματος ή η φύση ενός συγκεκριμένου ατόμου ενέχει τον κίνδυνο η πολύ μεγάλη δόση να είναι επιβλαβής, γι' αυτό, επί σειρά γενεών, εμείς και άλλες χώρες έχουμε ορίσει ανώτατα όρια ασφαλείας. Με αυτά τα όρια, καθώς και με την κατάλληλη σήμανση, ο καταναλωτής μπορεί να προβεί σε μια ασφαλή, ελεύθερη επιλογή κατόπιν ενημέρωσης. Στη Βρετανία, στην Ιρλανδία και αλλού δεν ακολουθήσαμε την κατεύθυνση ορισμένων από τα υπόλοιπα κράτη μέλη, δηλαδή να λάβουμε την ελάχιστη προβλεπόμενη ημερήσια δόση που όρισε η αμερικανική κυβέρνηση το 1943 προκειμένου να διασφαλίσει ότι οι στρατιώτες που υπηρετούσαν στην Ευρώπη δεν θα πάθαιναν σκορβούτο και πολυνευρίτιδα (μπέρι-μπέρι), και να τη θεωρήσουμε ως βάση για τον καθορισμό της μέγιστης δόσης, πριν από την ταξινόμηση της ουσίας ως φαρμακευτικού προϊόντος. Φοβούμαστε ότι αυτή η οδός συνεπάγεται υψηλότερο κόστος για τον καταναλωτή ή αποτελεί κίνητρο για τη χρησιμοποίηση αλλοδαπών προμηθευτών εκτός πεδίου ρύθμισης. Πιστεύουμε ότι αυτά τα δύο συστήματα μπορούν να συνυπάρξουν. Αυτός είναι ο σκοπός της τροπολογίας αρ. 50, που υπογράφουν η κ. Doyle, ο υποφαινόμενος και άλλοι. Επιτρέπει να λαμβάνεται υπόψη η συνιστώμενη ημερήσια δόση όταν είναι κοντά στο ανώτατο όριο ασφαλείας.
Πιστεύω ότι ο θετικός κατάλογος, όπως έχει, είναι υπερβολικά περιορισμένος. Το ελάχιστο που μπορούμε να κάνουμε είναι να τον επεκτείνουμε με τις σχετικές τροπολογίες. Η επισήμανση πρέπει να δίνει ακριβή μηνύματα για την υγεία, όπως για το φολικό οξύ.
Τέλος, υποστηρίζω την επανεισαγωγή της λέξης "φυσιολογικός" μαζί με τη λέξη "θρεπτικός" , διότι σε διαφορετική περίπτωση ένας σημαντικός αριθμός ειδών προς πώληση, που είναι αποδεκτά σήμερα, κινδυνεύουν να απαγορευθούν. Νομίζω ότι η λέξη αυτή συμπεριλήφθηκε κατόπιν εντολής της ομάδας εργασίας εμπειρογνωμόνων του Συμβουλίου. Ένα παράδειγμα είναι το φολικό οξύ.
Αυτές δεν είναι απλά οι δικές μου απόψεις και της αντιπροσωπείας μου. Είναι οι απόψεις της βρετανικής κυβέρνησης των Εργατικών και οι απόψεις της νεοσυσταθείσας Υπηρεσίας για τις Προδιαγραφές των Τροφίμων του Ηνωμένου Βασιλείου.

Whitehead
Κύριε Πρόεδρε, χαίρομαι που είμαι σε θέση να συμφωνήσω με κάποιον που υποστήριξε τόσο σθεναρά την κυβέρνηση των Εργατικών, όπως έκανε μόλις ο κ. Bowis. Θα ήθελα επίσης να συγχαρώ την εισηγήτρια, ύστερα από την ενίοτε θυελλώδη συζήτηση της έκθεσής της και από τη μικρή ενέδρα που λίγο έλειψε να υποστεί απόψε.
Στο Ηνωμένο Βασίλειο είμαστε ο μεγαλύτερος παρασκευαστής - αλλά και καταναλωτής - διαφόρων ειδών συμπληρωμάτων υγείας, βιταμινών και ανοργάνων ουσιών που συμπληρώνουν τη διατροφή. Έχουμε λάβει αυστηρά μέτρα έτσι ώστε να διασφαλίσουμε ότι δεν θα γίνονται ποτέ ψευδείς ισχυρισμοί γι' αυτές τις ουσίες, και γι' αυτό στο Ηνωμένο Βασίλειο δεν έχουν ποτέ κυκλοφορήσει ως φάρμακα. Ωστόσο, παρέχουν πραγματικά οφέλη σε εκατομμύρια άτομα που τα αποδέχονται ως συμπλήρωμα, αλλά όχι υποκατάστατο, μιας ισορροπημένης διατροφής. Πιστεύουμε ότι τα ανώτατα όρια ασφαλείας αρκούν για να καταστεί ακόμα σαφέστερη η διαφορά μεταξύ τροφίμων και φαρμάκων. Προφανώς, η κατάσταση διαφέρει σε ορισμένα άλλα κράτη μέλη, και η οποιαδήποτε προσπάθεια ρύθμισης της κατάστασης είναι λογική στο γενικό πλαίσιο της αναπτυσσόμενης νομοθεσίας για τα τρόφιμα.
Υποστηρίζω την άποψη της εισηγήτριας ότι όλες οι ουσίες που χρησιμοποιούνται με έγκυρο τρόπο στα κράτη μέλη, βάσει των εθνικών νομοθεσιών τους, θα πρέπει να συνεχίσουν μέχρις ότου είναι δυνατό να ελεγχθούν και αποδειχθούν ενδεχομένως ανεπαρκείς. Αμφιβάλλω ότι θα είναι πολλές, και δεν πιστεύω ότι τα παραρτήματα απέχουν πολύ του να περιλαμβάνουν τον αριθμό εξαιρέσεων που θα έπρεπε.
Κάθε ημέρα που περνά, ακούμε για άλλες ουσίες που δημιουργούν ανησυχία επειδή ενδέχεται να εξαιρεθούν. Γι' αυτό, η λέξη "φυσιολογικός" - και ικετεύω την εισηγήτρια να το ξανασκεφτεί ακόμα και αυτήν την περασμένη ώρα - είναι σημαντική για τα άτομα που υποφέρουν πραγματικά και αντλούν μεγάλο όφελος από αυτά τα προϊόντα. Θα έπρεπε σήμερα να ακούσουμε από τον Επίτροπο ότι θα υπάρξει μετρημένη πρόοδος προς την ουσιαστική πραγματοποίηση των αναλύσεων, μέχρι την απαιτούμενη προθεσμία, το 2004 ή αργότερα. Η αποτελεσματική επισήμανση είναι η καλύτερη λύση, προκειμένου οι καταναλωτές να μπορούν να επιλέγουν και το περιεχόμενο και τη δοσολογία των ουσιών που λαμβάνουν. Αυτό θα βοηθήσει πολλούς καταναλωτές και δεν θα ανησυχήσει κανέναν.

Breyer
Κύριε Πρόεδρε, θα ήθελα να υποστηρίξω τα όσα είπε η συνάδελφος Nuala Ahern, ότι θα πρέπει να υπαχθούν εδώ και τα φυσιολογικά προϊόντα. Θεωρώ πάντως θετικό ότι οι βιταμίνες και οι ανόργανες ουσίες κατατάσσονται στα τρόφιμα, καθώς πιστεύω ότι είναι απαραίτητο να μπορεί να τις χρησιμοποιήσει ο υπεύθυνος καταναλωτής. Πιστεύω, όμως, ότι η Επιτροπή θα πρέπει να διερωτηθεί γιατί απολλύουν τόσο ποσοστό των βιταμινών τους τα τρόφιμα, γιατί, επί παραδείγματι, το μπρόκολο έχει τα τελευταία δέκα χρόνια απωλέσει το 80% των βιταμινών του; Είναι άκρως απαραίτητη η επισήμανση, όχι μόνο για τα συστατικά, αλλά και για τον τρόπο παραγωγής. Υπάρχουν βιταμίνες οι οποίες, όταν παράγονται τεχνητά, δεν είναι το ίδιο δραστικές όπως στη φυσική τους μορφή. Φρονώ ότι ο καταναλωτής έχει επί πλέον το δικαίωμα να γνωρίζει αν έχουν παραχθεί με γενετική τεχνολογία ή όχι.
Θα ήθελα να αναφερθώ σε ένα τελευταίο σημείο, αυτό που έθιξε η κ. Sandbaek. Παρακαλώ ρητά την Επιτροπή να μην επιτρέψει την καταστρατήγηση αυτής της έκθεσης για την υποστήριξη των "λειτουργικών" τροφίμων, διότι συμφωνώ με τη συνάδελφο, ότι τα παραδοσιακά τρόφιμα δεν πρέπει να εμπλουτίζονται τεχνητά με βιταμίνες. Τονίζω όμως ότι θεωρούμε θετική την ευκαιρία αυτή, διότι ο καταναλωτής πρέπει να έχει τη δυνατότητα να συμπληρώνει τη διατροφή του με βιταμίνες.

Titford
Κύριε Πρόεδρε, στο Ηνωμένο Βασίλειο δεν υπάρχουν ειδικοί νόμοι για τον έλεγχο της πώλησης των συμπληρωμάτων που πωλούνται ως τρόφιμα. Κατά συνέπεια, οι καταναλωτές στο Ηνωμένο Βασίλειο έχουν πρόσβαση σε ένα σχετικά ευρύ φάσμα προϊόντων, με ελάχιστους περιορισμούς και ανταγωνιστικές τιμές. Κανείς δεν είναι υποχρεωμένος να αγοράσει αυτά τα προϊόντα και όσοι τα αγοράζουν τείνουν να είναι καλά ενημερωμένοι για τις αγορές τους.
Συνεπώς, όταν η Επιτροπή προτείνει να προσεγγίσουμε τις νομοθεσίες μας σχετικά με τα συμπληρώματα διατροφής, προτείνει ουσιαστικά τη δημιουργία νόμων που, επί του παρόντος, δεν υπάρχουν στο Ηνωμένο Βασίλειο. Ο λόγος για τον οποίο η κυβέρνηση του Ηνωμένου Βασιλείου δεν έχει δημιουργήσει τέτοιους νόμους, είναι διότι δεν έχει υπάρξει ανάγκη γι' αυτούς.
Γενικά, η αγορά αυτορυθμίζεται και, όπου υπάρχουν ψευδείς ισχυρισμοί ή κυκλοφορούν στο εμπόριο ανθυγιεινά και δυνητικώς επικίνδυνα προϊόντα, οι υπάρχουσες νομικές δομές έχουν αποδειχθεί επαρκείς. Ούτε στην αγορά, όπου υπάρχει σημαντικό διεθνές εμπόριο, έχουν παρατηρηθεί σημαντικές δυσκολίες με την κίνηση των αγαθών, ενώ στο Διαδίκτυο έχει αναπτυχθεί και επεκτείνεται ένα υγιές εμπόριο.
Φαίνεται ότι εδώ θα ταίριαζε το αξιοθαύμαστο ρητό: "Μην φτιάχνεις κάτι που δεν έχει σπάσει" . Εκτός από την ανάγκη να απασχολούνται οι γραφειοκράτες παρεμβαίνοντας όλο και περισσότερο στη ζωή των άλλων ανθρώπων, δεν υπάρχει καμία ανάγκη για πρόσθετη νομοθεσία σα αυτόν τον τομέα. Η Επιτροπή δεν θα έπρεπε να επιχειρεί κάτι τέτοιο. Θα ήμαστε καλύτερα χωρίς αυτό.

Nisticς
Κύριε Πρόεδρε, θα ήθελα να συγχαρώ θερμά την κ. Emilia Mόller για τη μεγάλη ισορροπία που επέδειξε σ' αυτήν την έκθεση. Πράγματι, ως ερευνητής δεν μπορώ να μην εκτιμήσω την επιστημονική αυστηρότητα με την οποία αντιμετωπίστηκε ένα τόσο ευαίσθητο θέμα, στο οποίο παρατηρήθηκε η παρουσία ενός πλαισίου διαφορετικών και ενίοτε αλληλοσυγκρουόμενων θέσεων.
Ευχαριστώ ειλικρινά την επιτροπή που ενέκρινε και την τροπολογία μου σχετικά με την ανάγκη να ακολουθηθεί μια ορθή κατασκευαστική πρακτική κατά την παρασκευή των διάφορων συμπληρωμάτων βιταμινών και ανόργανων ουσιών, διότι αυτό αποτελεί τη μέγιστη εγγύηση ποιότητας για την προστασία των καταναλωτών. Με ανάλογο τρόπο, λογικά, δεν εγκρίθηκε μια εξαιρετικά επιτρεπτική θέση όσον αφορά τις χρησιμοποιούμενες δόσεις· πράγματι, αυτές διατηρήθηκαν στο πλαίσιο της αναφοράς της ημερήσιας κατανάλωσης, υπερβαίνοντας έτσι την αντίληψη πως όσο περισσότερο αυξάνεται η δόση τόσο μεγαλύτερα είναι τα αποτελέσματα.
Ως φαρμακοποιός, πρέπει να υπενθυμίσω ότι, τόσο για φαρμακοκινητικούς όσο και για φαρμακοδυναμικούς και τοξικολογικούς λόγους, για παράδειγμα, υπερβολικές δόσεις ενδέχεται να έχουν μέχρι και αντίθετα από τα επιθυμητά αποτελέσματα ή, ακόμη, πάρα πολύ μακρές περίοδοι λήψης ενδέχεται να προξενήσουν βλάβες σε σημαντικά όργανα και συστήματα του οργανισμού, πράγμα που σημαίνει ότι δεν υπάρχει καμία ανάγκη αύξησης της δόσης των ανόργανων βιταμινών μέχρι το μέγιστο ανεκτό επίπεδο.
Εν κατακλείδι, κύριε Πρόεδρε, πιστεύω ότι το έγγραφο που εγκρίθηκε από την επιτροπή μπορεί να εγκριθεί οριστικά από την Ολομέλεια.

Garcνa-Orcoyen Tormo
Κύριε Πρόεδρε, επιθυμώ και εγώ να συγχαρώ την κ. Emilia Franziska Mόller για την εξαιρετική της δουλειά σ' αυτή την οδηγία.
Υπάρχουν δύο αρχές που διέπουν την κοινοτική νομοθεσία τροφίμων πάνω στις οποίες δυστυχώς, βασίζεται επίσης αυτή η οδηγία: η ασφάλεια των τροφίμων και η εγγύηση ότι η ετικέτα παρέχει την απαραίτητη και σωστή πληροφόρηση. Είναι αναγκαίο να εξαλείψουμε οποιοδήποτε κίνδυνο για την υγεία του καταναλωτή, που προκαλείται από την ελεύθερη επιλογή και να διασφαλίσουμε ότι μπορεί να κάνει την επιλογή του βασισμένος σε μία ακριβή και σαφή πληροφόρηση που δεν προκαλεί καμιά σύγχυση ή εξαπάτηση. Ο καταναλωτής πρέπει να έχει στην διάθεσή του ορισμένες σαφείς οδηγίες σχετικά με την δοσολογία και την χρήση του προϊόντος. Σε αρκετές περιπτώσεις, όπως ήδη ελέχθη, παρατηρήθηκε ότι η πρόσληψη ορισμένων συμπληρωμάτων διατροφής σε υπερβολικές δόσεις δημιουργεί σημαντικά προβλήματα για την υγεία. Αυτό είναι απαράδεκτο και καθιστά αναγκαίο η κοινοτική νομοθεσία να εγγυηθεί μια ομοιογενή καλή πληροφόρηση σε όλα τα κράτη μέλη.
Εστιάζοντας την προσοχή μου στο άρθρο 2, τόσο η εργασία της κ. Emilia Franziska Mόller όπως και εκείνη της Επιτροπής Περιβάλλοντος στο σύνολό τους εξασφαλίζουν ένα ισορροπημένο νομοθετικό πλαίσιο για τα συμπληρώματα διατροφής. Το πεδίο εφαρμογής του δεν είναι υπερβολικά περιοριστικό ούτε τόσο ευρύ ώστε να επιτρέπει προϊόντα που δεν πληρούν τις προϋποθέσεις των συμπληρωμάτων διατροφής να μπορούν να χαρακτηριστούν ως τέτοια.
Όσον αφορά το Παράρτημα I, πιστεύω ότι, εντέλει, η πρόταση της Επιτροπής Περιβάλλοντος, η οποία διευρύνθηκε σταδιακά με συμβιβαστικές τροπολογίες, είναι σωστή και πρέπει να λάβει την έγκριση του Κοινοβουλίου.
Αναφορικά με το άρθρο 5, το οποίο καθορίζει ποιες είναι οι μέγιστες ποσότητες βιταμινών και ανόργανων ουσιών στα συμπληρώματα διατροφής σχετικά με τα σημεία α), β), και γ) της παραγράφου 1, θεωρώ ότι είναι απαραίτητο να διατηρηθούν αυτά τα σημεία, διότι η προσέγγιση μας σε ευρωπαϊκό επίπεδο πρέπει να είναι αυστηρή, διατηρώντας τον μέγιστο βαθμό ελέγχου των βιταμινών και των ανόργανων ουσιών που βασίζεται στα μέγιστα επίπεδα ακίνδυνης κατανάλωσης. Σ' αυτό το σημείο θέλω να υποστηρίξω την ιδέα ότι μια ευρωπαϊκή προσέγγιση πρέπει να επιλέξει την καλύτερη προστασία του καταναλωτή αντί μιας μεγαλύτερης απορύθμισης. Από την άποψη αυτή, χαίρομαι που ήμασταν 16 έναντι 15.

Doyle
Κύριε Επίτροπε, θα ήθελα να ευχαριστήσω την κ. Emilia Franziska Mόller για την υπομονή που είχε μαζί μου που της έκανα τη ζωή πολύ δυσκολότερη απ' όσο θα ήταν διαφορετικά. Για να είμαι ειλικρινής, πολλά από αυτά που είπε ο κ. Titford με βρίσκουν ιδιαίτερα σύμφωνη. Χρειάστηκε να με πείσουν σχετικά με το λόγο ύπαρξης μιας τέτοιας οδηγίας. Δέχομαι τελικά ότι τίθεται ένα θέμα ασφάλειας, για παράδειγμα, σχετικά με τις λιποδιαλυτές βιταμίνες. Ωστόσο, αφού μελέτησα εξονυχιστικά την ιατρική βιβλιογραφία και ζήτησα από συναδέλφους να μου δώσουν επιστημονικά και ιατρικά στοιχεία, δεν μπορώ να βρω παραδείγματα ατόμων που πήραν υπερβολική δόση ή αυτοκτόνησαν με βιταμίνη C και διάφορα άλλα.
Κύριε Επίτροπε, επειδή είστε ένας από τους πιο πολυάσχολους Επιτρόπους, με εκπλήσσει το γεγονός ότι έπρεπε να βγάλετε από το σωρό αυτήν ειδικά την οδηγία, δεδομένου του φόρτου εργασίας που έχετε. Δεν μπορώ να καταλάβω για ποιο λόγο έλαβε προτεραιότητα, αλλά δέχομαι ότι υπάρχει μια γενική ανάγκη εναρμόνισης στα ανώτατα επίπεδα ασφαλείας. Βασικά, στόχος μας πρέπει να είναι η ενημερωμένη επιλογή και η ασφάλεια των καταναλωτών. Πρέπει να υποθέσουμε ότι ο μέσος ευρωπαίος πολίτης διαθέτει έναν λογικό δείκτη νοημοσύνης. Πρέπει να συγκρατηθούμε και να μην φερόμαστε σαν "νταντάδες" . Θα τολμούσα να προτείνω η επόμενη οδηγία - επειδή βλέπω ότι έχετε τέτοια διάθεση τώρα, Επίτροπε - να είναι μια οδηγία για το βραδινό ύπνο! Όταν ξυπνούμε το πρωί, μπορούμε να κοιμηθούμε το βράδυ; Φαίνεται να υπάρχει η ανάγκη να καθοδηγήσετε τις ζωές μας, να ελαχιστοποιήσετε τους κινδύνους και να μας υπαγορεύσετε τι να κάνουμε. Σας παρακαλώ να μη με λάβετε σοβαρά υπόψη. Αλλά είμαι πραγματικά απογοητευμένη από το δρόμο που έχουμε πάρει.
Τα σημεία που αφορούν τις φυσιολογικές λειτουργίες πρέπει να επανεισαχθούν. Μέσω του Προέδρου, απευθύνω έκκληση στη συνάδελφό μου να επανεξετάσει αυτό το σημείο. Με έχει ενοχλήσει αρκετά ο τρόπος με τον οποίο εισέβαλε η προφορική τροπολογία. Δεν θέλω να μου λένε ότι δεν μπορώ να καταναλώνω ίνες, σκόρδο, χυμό μούρων ή φολικό οξύ, αν τύχει να είμαι έγκυος. Δεν θέλω να μου ρυθμίζουν σε τέτοιο βαθμό τη ζωή. Καταστρέφει το καλό όνομα της Επιτροπής και του ευρωπαϊκού σχεδίου στα μάτια πολιτών που, κατά τα άλλα, δεν είναι καθόλου ευρωσκεπτικιστές. Σας παρακαλώ να βρείτε τη σωστή ισορροπία. Είναι άκρως σημαντικό.

Redondo Jimιnez
Κύριε Πρόεδρε, κύριε Επίτροπε, θέλω και εγώ με την σειρά μου να συγχαρώ την κ. εισηγήτρια, η οποία πιστεύω ότι έκανε μια εξαιρετική εργασία, όπως και τα υπόλοιπα μέλη της Επιτροπής Περιβάλλοντος, που επίσης εργάστηκαν σκληρά.
Ένας από τους στόχους αυτής της οδηγίας είναι η εναρμόνιση, και αυτή η οδηγία προσπάθησε - και το λέει η Επιτροπή - να εξαλείψει τα εμπόδια στο εξωτερικό εμπόριο. Όμως δεν οδηγεί σε πλήρη εναρμόνιση δεδομένου ότι μεταξύ των κρατών μελών μπορεί να υπάρχουν διαφορές μεταξύ των εθνικών πρακτικών, όσον αφορά τις δηλώσεις σχετικά με τα προϊόντα.
Κυρίες και κύριοι, οι εσωτερική αγορά δεν λειτουργεί. Τα τέλη του έτους 2000 ο αριθμός των διαδικασιών επί παραβάσει που κίνησε η Επιτροπή σχετικά με αυτό το πρόβλημα ανερχόταν σε 27. Σύμφωνα με την Επιτροπή, αυτή η διαφοροποίηση της νομοθεσίας έχει δημιουργήσει εμπόδια στο κοινοτικό εμπόριο και η αρχή της αμοιβαίας αναγνώρισης δεν έλυσε τα προβλήματα. Συνεπώς, η εναρμόνιση είναι αναγκαία.
Πρόκειται να αναφερθώ συγκεκριμένα στην τροπολογία 51, που παρουσιάσαμε μία ομάδα ατόμων που αντιμετωπίζουμε μία σειρά προβλημάτων, δεδομένου ότι η απροσδιόριστη κατάσταση την οποία παρουσιάζουν σήμερα οι νομοθεσίες των οκτώ κρατών μελών θα μπορούσε να οδηγήσει στην απαγόρευση της παραγωγής και της εμπορίας των συμπληρωμάτων διατροφής που δεν συμπεριλαμβάνονται σ' αυτή την οδηγία εφόσον εφαρμοστεί. Από την άλλη, η εθνική νομοθεσία αυτών των κρατών μελών που ρυθμίζουν αυτά τα συμπληρώματα διατροφής θα επέτρεπε την παραγωγή τους και, κατά συνέπεια των κανόνων της εσωτερικής αγοράς, την εμπορία τους σε όλη της Ευρωπαϊκή Ένωση.
Επίτροπε, αυτό δεν είναι εναρμόνιση. Είναι απαραίτητο να επιτραπεί η παραγωγή και η εμπορία αυτών των ουσιών στις χώρες όπου δεν υπάρχει εθνική νομοθεσία, εφόσον η σύνθεσή τους είναι ίδια με τις ουσίες που διατίθενται ήδη στο εμπόριο σε ένα ή σε διάφορα κράτη μέλη, ενώ η κοινοτική νομοθεσία, μέσω των επιστημονικών επιτροπών, διευρύνει το πεδίο εφαρμογής της παρούσας οδηγίας.

Byrne
. (ΕΝ) Κύριε Πρόεδρε, χαίρομαι που βρίσκομαι εδώ απόψε για την εξέταση της πρότασης οδηγίας σχετικά με τα συμπληρώματα διατροφής. Αυτή η πρόταση αποσκοπεί στην εναρμόνιση των ιδιαιτέρως αποκλινόντων εθνικών κανόνων, εξασφαλίζοντας ότι οι καταναλωτές θα είναι σε θέση να επιλέγουν μεταξύ ασφαλών προϊόντων που θα φέρουν την κατάλληλη και ενδεδειγμένη επισήμανση. Θα ήθελα να ευχαριστήσω την κ. Mόller για τις σημαντικές της προσπάθειες για την προετοιμασία αυτής της έκθεσης και για τη συνολική υποστήριξή της στην πρόταση. Γνωρίζω ότι είχε μια πολύ δύσκολη αποστολή. Αυτό είναι προφανές από τον αριθμό των τροπολογιών που υποβλήθηκαν στην Επιτροπή Περιβάλλοντος και από τον αριθμό των πρόσθετων τροπολογιών που έχουν υποβληθεί για την Ολομέλεια.
Το πλέον λεπτό ζήτημα, κρίνοντας από τις υποβληθείσες τροπολογίες, φαίνεται να είναι το φάσμα των συστατικών που μπορεί να περιέχουν τα συμπληρώματα διατροφής. Η αιτιολογική σκέψη αρ. 6 της πρότασης της Επιτροπής αναγνωρίζει το γεγονός ότι διάφορες θρεπτικές ουσίες, συμπεριλαμβανομένων των βιταμινών, των ανόργανων ουσιών και άλλων ουσιών, όπως είναι οι ίνες, τα φυτικά εκχυλίσματα και τα εκχυλίσματα βοτάνων, μπορούν να είναι συστατικά των συμπληρωμάτων διατροφής. Θεσπίζει ειδικές διατάξεις μόνο για τις βιταμίνες και τις ανόργανες ουσίες, οι οποίες είναι θρεπτικές ουσίες, ως ένα πρώτο στάδιο, διότι μέχρι εδώ μας επιτρέπουν να φθάσουμε σήμερα οι επιστημονικές μας γνώσεις.
Πρόθεσή μας είναι να θεσπίσουμε συγκεκριμένους κανόνες για άλλες θρεπτικές ουσίες και συστατικά σε ένα μεταγενέστερο στάδιο, καθώς θα βελτιώνονται οι επιστημονικές γνώσεις. Εννοείται ότι, μέχρι την έγκριση ειδικών εναρμονισμένων κοινοτικών διατάξεων και με την επιφύλαξη των διατάξεων της Συνθήκης, μπορούν να ισχύουν οι εθνικές διατάξεις για τις υπόλοιπες θρεπτικές ουσίες και συστατικά. Συμφωνώ με την τελευταία πρόταση της αιτιολόγησης για την τροπολογία αρ. 1. Οι ειδικοί κανόνες για τις βιταμίνες και τις ανόργανες ουσίες που ορίζονται στη μελλοντική οδηγία θα πρέπει να ισχύουν για τα συμπληρώματα διατροφής που περιέχουν βιταμίνες, ανόργανες ουσίες και άλλα συστατικά. Ειδάλλως, θα ήταν πολύ εύκολο για έναν ασυνείδητο κατασκευαστή να αποφύγει την εφαρμογή αυτών των κανόνων προσθέτοντας μια μικρή μόνο ποσότητα ενός άλλου συστατικού σε ένα προϊόν.
Συνεπώς, μπορώ να δεχθώ την τροπολογία αρ. 1 επί της αρχής, με τις απαραίτητες συντακτικές αλλαγές που θα εξαρτηθούν από την τελική διατύπωση του άρθρου 2. Οι τροπολογίες αρ. 29, 37 και 41, προσθέτουν στο κείμενο της τροπολογίας αρ. 1 την αρχή, σύμφωνα με την οποία θα πρέπει να εκπονηθούν ειδικοί κανόνες για τις υπόλοιπες θρεπτικές ουσίες και συστατικά όταν η επιστήμη μας επιτρέψει να το κάνουμε. Δέχομαι αυτήν την αρχή. Ωστόσο, από πλευράς διατύπωσης, μπορώ να δεχθώ την τροπολογία αρ. 37 με ορισμένες συντακτικές αλλαγές, αλλά δεν μπορώ να δεχθώ τις τροπολογίες αρ. 29 και 41. Η τροπολογία αρ. 5 επιχειρεί να συμπεριλάβει στον ορισμό του άρθρου 2 αυτά που εξηγούνται στην αιτιολογική σκέψη 6. Τα συμπληρώματα διατροφής είναι συμπυκνωμένες πηγές θρεπτικών ουσιών και άλλων ουσιών, ή συστατικών όπως ονομάζονται στην αιτιολογική σκέψη αρ. 6. Αυτό θα έκανε σαφέστερο τον ορισμό, που είναι ένα σημαντικό μέρος της οδηγίας. Επομένως, μπορώ να δεχθώ την τροπολογία αρ. 5 επί της αρχής, με ορισμένες αλλαγές στη διατύπωση ώστε να είναι συνεκτικό το κείμενο.
Οι τροπολογίες αρ. 33 και 44 έχουν τον ίδιο στόχο με την τροπολογία αρ. 5, κάνοντας μια περαιτέρω διευκρίνιση, ότι δηλαδή αυτές οι ουσίες έχουν μια θρεπτική λειτουργία, όπως οι βιταμίνες, οι ανόργανες ουσίες και τα αμινοξέα, ή μια φυσιολογική λειτουργία, όπως οι ίνες ή ορισμένα αντιόξινα που προέρχονται από τα φυτά. Συνεπώς, μπορώ να δεχθώ τις τροπολογίες αρ. 33 και 44, με την προϋπόθεση ότι θα είναι ιδιαίτερα σαφές το καθεστώς των ουσιών που θα ενταχθούν μ' αυτόν τον τρόπο στο πεδίο εφαρμογής της οδηγίας, όσον αφορά τόσο τα κριτήρια που θα πρέπει να ισχύουν για την κατάρτιση θετικών καταλόγων, όσο και το καθεστώς τους μέχρι την έγκριση αυτών των θετικών καταλόγων.
Οι τροπολογίες αρ. 34 και 46 αφορούν επίσης το άρθρο 2 και είναι αποδεκτές διότι ακολουθούν την ίδια λογική με την τροπολογία αρ. 33. Ωστόσο, από συντακτικής πλευράς, η προτεινόμενη προσθήκη θα πρέπει να είναι χωριστά από τη διάταξη του άρθρου 2(β), ώστε να μπορώ να τις δεχθώ με αυτή τη συντακτική αλλαγή.
Η τροπολογία αρ. 45, εναλλακτική λύση προς τις τροπολογίες αρ. 34 και 36, συμβαδίζει με την τροπολογία αρ. 5 την οποία δέχθηκα. Και εδώ, η προτεινόμενη προσθήκη θα πρέπει να είναι χωριστά από τις διατάξεις του άρθρου 2(β). Μπορώ λοιπόν να δεχθώ την τροπολογία αρ. 45 με τις απαραίτητες συντακτικές αλλαγές.
Η τροπολογία αρ. 6 για το ίδιο σημείο, είναι μια εναλλακτική λύση που δημιουργεί σύγχυση. Η αιτιολόγηση που δίδεται στην έκθεση της επιτροπής φαίνεται να συμβαδίζει με την αιτιολογική σκέψη και με το προτεινόμενο κείμενο της τροπολογίας αρ. 5, αν αναγνωρίσουμε ότι τα συστατικά όπως τα αμινοξέα, τα λιπαρά οξέα και τα φυτικά εκχυλίσματα συμπεριλαμβάνονται στα συμπληρώματα διατροφής. Αλλά το προτεινόμενο κείμενο έρχεται σε αντίθεση με αυτά, καθώς περιορίζει τα εν λόγω συστατικά σε αυτά που έχουν θρεπτική λειτουργία. Δεν βλέπω το λόγο γι' αυτόν τον περιορισμό και συνεπώς δεν μπορώ να δεχθώ την τροπολογία αρ. 6.
Μπορώ να δεχθώ την τροπολογία αρ. 2 στην αιτιολογική σκέψη 7, καθώς και την τροπολογία αρ. 4 στην αιτιολογική σκέψη 14, η οποία είναι μια τεχνική διόρθωση του κειμένου της πρότασης.
Η τροπολογία αρ. 7 αφορά τον ορισμό των δοσιμετρικών μορφών. Πρόκειται για ένα ιδιαίτερα τεχνικό ζήτημα. Κατανοώ τις ανησυχίες που εκφράζονται από πολλές πηγές για την ανάγκη ενός ρεαλιστικού ορισμού που να απεικονίζει τις τρέχουσες πρακτικές. Αυτός είναι και ο δικός μας στόχος. Μπορώ να δεχθώ την τροπολογία αρ. 7 επί της αρχής, αλλά με τις απαραίτητες συντακτικές αλλαγές προκειμένου να επιτευχθεί ο επιθυμητός στόχος ευελιξίας.
Η τροπολογία αρ. 8 θα πρόσθετε μια νέα παράγραφο στο άρθρο 3, με το ίδιο κείμενο που προτείνεται ως προσθήκη στην αιτιολογική σκέψη 6. Ως προς την τροπολογία αρ. 1, δεν έχουμε πρόβλημα με την αρχή, αλλά δεν είναι απαραίτητη η συμπερίληψη του ίδιου κειμένου σ' αυτό το άρθρο. Συνεπώς, δεν θα δεχθώ την τροπολογία αρ. 8.
Η τροπολογία αρ. 51 έχει εν μέρει παρόμοιους στόχους με την τροπολογία αρ. 8 και προχωρεί περισσότερο θέτοντας κανόνες σχετικά με την αρχή της ελεύθερης κυκλοφορίας των προϊόντων. Ελπίζω να συμφωνήσετε ότι τούτο δεν μπορεί να γίνει μέσα σε λίγες γραμμές σ' αυτήν την συγκεκριμένη οδηγία, και δεν μπορώ να δεχθώ την τροπολογία αρ. 51.
Η τροπολογία αρ. 9 αναφέρεται στο άρθρο 4 και στα κριτήρια καθαρότητας των ουσιών που απαριθμώνται στο Παράρτημα II. Μπορώ να καταλάβω την επιθυμία να είμαστε πιο συγκεκριμένοι σ' αυτό το σημείο. Μάλιστα, μετά την υποβολή της εν λόγω πρότασης, έχει συμφωνηθεί η κατάλληλη διατύπωση σχετικά με τα κριτήρια καθαρότητας και έχει περιληφθεί στην κοινοτική νομοθεσία, δηλαδή στην οδηγία περί των θρεπτικών ουσιών που μπορούν να χρησιμοποιούνται για την παρασκευή τροφίμων για συγκεκριμένες θρεπτικές χρήσεις. Αυτό το κείμενο αναφέρεται στα κοινοτικά κριτήρια καθαρότητας που έχουν ήδη εγκριθεί για ορισμένες από τις ουσίες του Παραρτήματος ΙΙ και στα κριτήρια καθαρότητας που συνιστούν οι διεθνείς οργανώσεις.
Για λόγους συνεκτικότητας, το ίδιο κείμενο θα πρέπει να συμπεριληφθεί σ' αυτήν την προτεινόμενη οδηγία. Μπορώ να δεχθώ το πνεύμα της τροπολογίας αρ. 9, αλλά με μια διατύπωση που θα συμφωνεί με τα ήδη εγκεκριμένα κοινοτικά κείμενα.
Η τροπολογία αρ. 3 στην αιτιολογική σκέψη 9 ανήκει σε μια σειρά τροπολογιών που αφορούν τις διαδικασίες και τους κανόνες εργασίας για τη διαχείριση της οδηγίας. Όσον αφορά την αναθεώρηση των καταλόγων των παραρτημάτων, η Επιτροπή μπορεί να ανταποκριθεί σ' ένα αίτημα ενός κράτους μέλους, ενός μετόχου και ενός παρασκευαστή, ή να λάβει πρωτοβουλία για την εκκίνηση των διαδικασιών προσθήκης στα Παραρτήματα, ή μπορεί να απορρίψει το αίτημα ενός παρασκευαστή. Η τροπολογία αρ. 3 δεν είναι αποδεκτή, διότι περιορίζει το δικαίωμα πρωτοβουλίας της Επιτροπής.
Η τροπολογία αρ. 10 υποβαθμίζει τη διαδικασία τροποποίησης των Παραρτημάτων, η οποία περιλαμβάνει τόσο επιστημονικές εκτιμήσεις όσο και την επακόλουθη έγκριση κοινοτικής οδηγίας, σε μια διαδικασία αξιολόγησης της ασφάλειας των ουσιών. Αποσκοπεί επίσης στο να οριστούν σ' αυτήν την οδηγία οι κανόνες εργασίας της Επιστημονικής Επιτροπής Τροφίμων. Αυτό δεν είναι θέμα προς νομοθέτηση. Επομένως, η τροπολογία αρ. 10 δεν είναι αποδεκτή και, για τον ίδιο λόγο, δεν μπορώ να δεχθώ την τροπολογία αρ. 25, η οποία επίσης θεσπίζει διαδικασίες εργασίας για την Επιστημονική Επιτροπή Τροφίμων. Η τροπολογία αρ. 11 θέτει τα ίδια προβλήματα που ανέφερα σχετικά με την τροπολογία αρ. 6. Θέτει επίσης διαδικαστικά προβλήματα.
Η Επιτροπή πρέπει να διατηρήσει το δικαίωμα πρωτοβουλίας για την επιλογή του χρόνου υποβολής προτάσεων. Κατά συνέπεια, δεν μπορώ να δεχθώ την τροπολογία αρ. 11. Για τους ίδιους θεσμικούς λόγους, δεν μπορώ να δεχθώ τις τροπολογίες αρ. 35 και 47, παρά το γεγονός ότι περιέχουν αναφορές σε συστατικά με θρεπτικές ή φυσιολογικές λειτουργίες.
Η τροπολογία αρ. 13, η τελευταία επί της διαδικασίας, προτείνει να υπόκειται στην αρχή της διαφάνειας η διαδικασία της επιτροπολογίας που αναφέρεται στο άρθρο 5(3). Ασφαλώς δεν μπορώ να το αρνηθώ αυτό, αλλά με προβληματίζει η αναφορά αυτού του σημείου σε μια ειδική, κάθετη οδηγία περί των συμπληρωμάτων διατροφής. Η αρχή της διαφάνειας είναι μια γενική αρχή που πρέπει να ισχύει για τις διαδικασίες που αφορούν τα προϊόντα εν γένει. Επί του παρόντος, εξετάζετε την πρότασή μας σχετικά με μια Πράξη για τα Τρόφιμα, η οποία περιλαμβάνει διατάξεις για τη διαφάνεια που ισχύουν για όλα τα τρόφιμα. Συνεπώς, δεν μπορώ να δεχθώ την τροπολογία αρ. 13.
Η τροπολογία αρ. 12 στο άρθρο 5(1) αναφέρει ένα σωστό επιχείρημα, ότι δηλαδή οι απαιτήσεις για παιδιά και ενήλικες θα πρέπει να λαμβάνονται υπόψη κατά τον καθορισμό των ανωτάτων επιπέδων για τις βιταμίνες και τις ανόργανες ουσίες. Οι αρχές μπορούν να επεκταθούν και να λαμβάνουν υπόψη, παραθέτω, "τις ευαισθησίες των διαφορετικών ομάδων καταναλωτών" και όχι μόνο των παιδιών και των ενηλίκων. Επιπλέον, αυτό το σημείο μπορεί να εισαχθεί σε μια καταλληλότερη θέση στο άρθρο αντί της προτεινόμενης θέσης, συνεπώς μπορώ να δεχθώ την τροπολογία αρ. 12 επί της αρχής, αλλά με τον όρο να γίνουν συντακτικές αλλαγές.
Έρχομαι τώρα σε έναν αριθμό τροπολογιών που αφορούν τις διατάξεις της πρότασης σχετικά με την επισήμανση. Η τροπολογία αρ. 14 αφορά την ονομασία του προϊόντος. Από πλευράς επισήμανσης, η ουσιαστική διαφορά μεταξύ του ονόματος του προϊόντος και της επισήμανσης είναι ελάχιστη. Το όνομα του προϊόντος πρέπει να ορίζεται στην κοινοτική νομοθεσία, ειδάλλως τα κράτη μέλη μπορούν να το ορίσουν σε εθνικό επίπεδο. Αυτό θα δημιουργήσει σύγχυση στους καταναλωτές. Γι' αυτό, δεν μπορώ να δεχθώ την τροπολογία αρ. 14, αλλά λαμβάνω υπόψη το αίτημά σας να συμπεριλαμβάνονται στο όνομα του προϊόντος οι λέξεις "συμπλήρωμα διατροφής" .
Το κείμενο που προτείνουν οι τροπολογίες αρ. 15 και 28 δεν διατυπώνει μια διαφορετική αρχή από το κείμενο της πρότασης. Πρόκειται για τροπολογίες συντακτικού χαρακτήρα και δεν είμαι πεπεισμένος ότι προσδίδουν μεγαλύτερη σαφήνεια στο συγκεκριμένο σημείο, επομένως δεν θα δεχθώ τις τροπολογίες αρ. 15 και 28.
Θεωρώ ότι η δήλωση ότι τα συμπληρώματα διατροφής δεν θα πρέπει να χρησιμοποιούνται ως υποκατάστατο μιας ποικίλης δίαιτας είναι σημαντική για τους καταναλωτές, τόσο για την ενημέρωσή τους όσο και για την εκπαίδευσή τους. Δεν μπορώ λοιπόν να δεχθώ την τροπολογία αρ. 16 που προτείνει τη διαγραφή αυτής της διάταξης. Μπορώ να δεχθώ την τροπολογία αρ. 17 που προτείνει να αναγράφεται στην ετικέτα ότι τα συμπληρώματα διατροφής πρέπει να φυλάσσονται μακριά από παιδιά. Μια τέτοια δήλωση θα παρέχει επιπλέον ασφαλιστικές δικλείδες για την αποφυγή της ακούσιας κατάποσης αυτών των προϊόντων.
Η τροπολογία αρ. 18, αν και είμαι βέβαιος ότι έχει καλές προθέσεις, εγείρει μια σειρά περίπλοκων ζητημάτων. Οποιοδήποτε συμπλήρωμα διατροφής προορίζεται για βρέφη κάτω του ενός έτους, θα πρέπει κατά την άποψή μου να είναι ένα προϊόν για ιδιαίτερες θρεπτικές χρήσεις και θα πρέπει να εξαιρείται από το πεδίο εφαρμογής της παρούσης οδηγίας, όπως αναφέρεται στο άρθρο 1. Η περίπτωση των συμπληρωμάτων για τις εγκύους γυναίκες θα τροφοδοτούσε μια παρόμοια συζήτηση. Η τροπολογία αρ. 18 θα ήταν δυνητικά αντιφατική με το άρθρο 1 και δεν μπορώ να την δεχθώ.
Μπορώ να δεχθώ την τροπολογία αρ. 19. Μπορώ επίσης να δεχθώ την τροπολογία αρ. 20 επί της αρχής, αλλά με συντακτικές αλλαγές που θα συμβαδίζουν με την αιτιολόγηση της τροπολογίας που δίδεται στην έκθεσή σας. Η τροπολογία αρ. 21 προτείνει την προσθήκη δύο προτάσεων στο άρθρο 9. Η αρχή που διατυπώνεται στην πρώτη πρόταση, ότι θα πρέπει να αποφεύγονται οι υπερβολικές δόσεις, καλύπτεται ήδη στο άρθρο 6. Η δεύτερη πρόταση αναφέρεται στην αρχή των ορίων ανοχής για τις δηλούμενες τιμές ορισμένων θρεπτικών ουσιών που παρουσιάζουν προβλήματα σταθερότητας. Πρόκειται για ιδιαίτερα τεχνικό ζήτημα, το οποίο πρέπει να εξεταστεί από τους κατάλληλους εμπειρογνώμονες και αν χρειαστεί, να αντιμετωπιστεί με τεχνικά μέτρα εφαρμογής. Συνεπώς, δεν μπορώ να δεχθώ την τροπολογία αρ. 21.
Η τροπολογία αρ. 22 προτείνει την έγκριση των αρχών των ορθών παρασκευαστικών πρακτικών με νομικώς δεσμευτικά μέτρα. Αυτή δεν είναι η συνήθης πρακτική στον τομέα των τροφίμων και θα δημιουργούσε προηγούμενο. Έχουμε οριζόντιους κανόνες για την υγιεινή και τον έλεγχο που ισχύουν για όλα τα τρόφιμα και θα ισχύουν επίσης για τα συμπληρώματα διατροφής. Έχουμε κριτήρια καθαρότητας για πολλές από τις ουσίες που αναφέρονται στο Παράρτημα ΙΙ και σκοπεύουμε να εγκρίνουμε κριτήρια και για τις υπόλοιπες. Θεωρούμε ότι αυτοί οι οριζόντιοι δεσμευτικοί κανόνες αρκούν. Συνεπώς, δεν μπορώ να δεχθώ την τροπολογία αρ. 22. Ασφαλώς, τίποτα δεν εμποδίζει τον κλάδο να εγκρίνει οικειοθελώς μια ειδική ορθή παρασκευαστική πρακτική για ένα συγκεκριμένο προϊόν. Αυτό συμβαίνει συχνά στον τομέα των τροφίμων.
Η τροπολογία αρ. 23 θα υποχρέωνε τα κράτη μέλη να απαιτούν από τους παρασκευαστές να κοινοποιούν στις αρχές τα συμπληρώματα διατροφής όταν κυκλοφορούν στο εμπόριο. Η Επιτροπή επιτρέπει την απαλλαγή των κρατών μελών από αυτήν την απαίτηση, αν μπορούν να παρακολουθούν διαφορετικά τα εν λόγω προϊόντα στην επικράτειά τους.
Τα κράτη μέλη είναι αντίθετα με αυτήν την υποχρέωση, διότι θεωρούν ότι πρόκειται για θέμα επικουρικότητας και επιθυμούν να έχουν τη διακριτική ευχέρεια για την παρακολούθηση αυτών των προϊόντων. Δεν μπορώ να δεχθώ την τροπολογία αρ. 23.
Η τροπολογία αρ. 24 σχετίζεται επίσης με τις διαδικασίες και αποσκοπεί στην επιβολή αυστηρών χρονικών ορίων για τη λήψη αποφάσεων από την Επιτροπή. Οι σχετικές αποφάσεις μπορεί να εξαρτώνται από την Επιστημονική Επιτροπή Τροφίμων, από τις θέσεις των κρατών μελών και από άλλους παράγοντες υπεράνω του ελέγχου της Επιτροπής. Γι' αυτόν το λόγο, δεν μπορώ να δεχθώ την τροπολογία αρ. 24.
Οι τροπολογίες αρ. 26 και 27 προσθέτουν στα Παραρτήματα I και II περισσότερες ανόργανες ουσίες, βιταμίνες, ιδιοσκευάσματα και μεταλλικά άλατα. Πρέπει να είμαι σαφής σ' αυτό το σημείο: δεν μπορώ να δεχθώ προσθήκες εδώ, αν δεν υπάρχει μια θετική αξιολόγηση της ασφάλειάς τους από την Επιστημονική Επιτροπή Τροφίμων. Δεν μπορώ να δεχθώ τις τροπολογίες αρ. 26 και 27.
Από την άλλη πλευρά, οι τροπολογίες αρ. 30, 31, 32, 36, 38, 39, 42, 48 και 49 αποσκοπούν στη θέσπιση ενός καταλόγου βιταμινικών σκευασμάτων που θα πρέπει να έχουν προτεραιότητα στην αξιολόγηση της ασφάλειας και στην ενδεχόμενη ένταξή τους στον κατάλογο των ουσιών που μπορούν να χρησιμοποιούνται για την παρασκευή συμπληρωμάτων διατροφής. Μπορώ να συμφωνήσω με την πρόταση να διατυπωθεί αυτή η αρχή σε μια νέα αιτιολογική σκέψη, όπως προτείνουν οι τροπολογίες αρ. 30, 38 και 42.
Θα πρέπει να σημειωθεί ότι το Παράρτημα ΙΙ περιέχει μόνο βιταμινικά σκευάσματα και μεταλλικά άλατα. Δεν περιέχει άλλα συστατικά. Θα πρέπει επίσης να σημειωθεί ότι η διαδικασία που αναφέρεται στο άρθρο 13 δεν ισχύει για την αξιολόγηση των εν λόγω ουσιών. Αυτή η διαδικασία αφορά την προσθήκη ουσιών στον κατάλογο και συμπεριλαμβάνει την αξιολόγηση ως ένα στάδιο. Επομένως, η νέα αιτιολογική σκέψη που προτείνεται θα πρέπει να διατυπωθεί κατάλληλα. Μπορώ να δεχθώ τις τροπολογίες αρ. 30, 38 και 42 με τις κατάλληλες συντακτικές αλλαγές.
Ωστόσο, το ανάλογο άρθρο που προτείνουν οι τροπολογίες αρ. 31, 36 και 48, δεν είναι αποδεκτό ούτε από συντακτικής, ούτε από θεσμικής πλευράς. Συνεπώς, πρέπει να πω "όχι" στις τροπολογίες αρ. 31, 36 και 48. Θα πρέπει όμως να το συζητήσουμε περαιτέρω στη συνέχεια, προκειμένου να καταλήξουμε σε μια ικανοποιητική λύση για όλους. Μια πρόταση προς διερεύνηση απ' όλα τα θεσμικά όργανα που συμμετέχουν στη διαδικασία θα μπορούσε να είναι ένα άρθρο που θα συμβαδίζει με την αιτιολογική σκέψη και θα αναφέρεται στην προτεραιότητα αξιολόγησης ορισμένων ουσιών που θα απαριθμώνται σε ένα χωριστό παράρτημα.
Οι τροπολογίες αρ. 32, 39 και 49 δεν μπορούν να γίνουν δεκτές, διότι σχετίζονται άμεσα με τις τροπολογίες αρ. 31, 36 και 48. Ωστόσο, αυτό δεν θα πρέπει να εκληφθεί ως κρίση για τις ουσίες που συμπεριλαμβάνονται σ' αυτές.
Θα ήθελα να ευχαριστήσω το Κοινοβούλιο διότι υποστηρίζει την πρόταση της Επιτροπής να χρησιμοποιηθεί η επιστημονική αξιολόγηση των κινδύνων ως βασικό κριτήριο για τον καθορισμό των ανωτάτων επιπέδων των βιταμινών και των ανόργανων ουσιών στα συμπληρώματα διατροφής. Το άρθρο 5 διαθέτει τη λεπτή ισορροπία που απαιτείται για τη διασφάλιση του απαραίτητου υψηλού επιπέδου προστασίας του καταναλωτή. Οι τροπολογίες αρ. 40 και 50 θα διατάρασσαν αυτήν την ισορροπία και, γι' αυτό, δεν μπορούν να γίνουν δεκτές.
Τέλος, έρχομαι στην τροπολογία αρ. 43. Δεν καταλαβαίνω ποιες είναι οι διαδικασίες ελέγχου που ορίζονται στην παρούσα οδηγία, με τις οποίες θα πρέπει να συμμορφώνονται τα άλλα συστατικά. Συνεπώς, δεν μπορώ να δεχθώ την τροπολογία αρ. 43.
Εν κατακλείδι, η Επιτροπή μπορεί να δεχθεί τις τροπολογίες αρ. 2, 4, 17, 19, 33 και 44 ως έχουν, και τις τροπολογίες αρ. 1, 5, 7, 9 12, 20, 30, 34, 37, 38, 42, 45 και 46 επί της αρχής, με συντακτικές αλλαγές. Η Επιτροπή δεν μπορεί να δεχθεί τις τροπολογίες αρ. 3, 6, 8, 10, 11, 13, 14, 15, 16, 18, 21, 22, 23, 24, 25, 26, 27, 28, 29, 31, 32, 35, 36, 39, 40, 41, 43, 47, 48, 49, 50 και 51.

Πρόεδρος
Σας ευχαριστώ, κύριε Επίτροπε.
Η συζήτηση έληξε.
Η ψηφοφορία θα διεξαχθεί αύριο, στις 12.00.

Δίκυκλα ή τρίκυκλα οχήματα με κινητήρα
Πρόεδρος
Η ημερήσια διάταξη προβλέπει τη συζήτηση της έκθεσης (A5-0025/2001) του κ. Lange, εξ ονόματος της Επιτροπής Περιβάλλοντος, Δημόσιας Υγείας και Πολιτικής των Καταναλωτών, σχετικά με την πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 97/24/ΕΚ σχετικά με ορισμένα στοιχεία και χαρακτηριστικά των δίκυκλων ή τρίκυκλων οχημάτων με κινητήρα (COM(2000) 314 - C5-0334/2000 - 2000/0136(COD)).

Lange
Κύριε Επίτροπε, μηχανοκίνητα δίκυκλα και τρίκυκλα, δηλαδή μοτοποδήλατα και σκουτεράκια, χρησιμοποιούνται για δύο λόγους. Αφενός προς ικανοποίηση των αναγκών μετακίνησης στις αστικές ζώνες, αφετέρου ως μέσα αναψυχής, ιδιαιτέρως στις ευπαθείς ζώνες της υπαίθρου με τις πολλές ωραίες στροφές. Και στους δύο τομείς, και αυτό το λέω εγώ, ο μανιακός της μοτοσικλέτας, ο οδηγός ενός τέτοιου οχήματος φέρει ιδιαίτερη ευθύνη, διότι η επιβάρυνση, τόσο στις αστικές ζώνες, όσο και στην ευάλωτη ύπαιθρο, δεν πρέπει να είναι μεγαλύτερη από αυτήν που προκαλούν τα αυτοκίνητα. Έτσι, καλό είναι να μεριμνούμε ώστε τα μηχανοκίνητα δίκυκλα και τρίκυκλα να έχουν το ίδιο επίπεδο εκπομπών με τα αυτοκίνητα. Το Ευρωπαϊκό Κοινοβούλιο εισήγαγε υποδειγματική και πολύ επιτυχή νομοθεσία, η οποία περιορίζει τις εκπομπές των αυτοκινήτων με τις προδιαγραφές EURO III και EURO IV για τα ελαφρά αλλά και τα βαρέα φορτηγά οχήματα, για να βελτιωθεί η ποιότητα του ατμοσφαιρικού αέρα στις πόλεις και τις πιο ευάλωτες περιοχές της Ευρώπης. Και δεν είναι δυνατό να αποτελέσουν εξαίρεση τα μοτοποδήλατα και τα μηχανάκια. Εξ ου και η πρόταση να επιλέξουμε και για τα μοτοποδήλατα μία προσέγγιση σε δύο φάσεις, το 2003 μείωση, αλλά προ πάντων, και αυτό είναι το σημαντικό, δεύτερη φάση μείωσης το 2006.
Φυσικά και χρειάζεται η βιομηχανία χρόνο για να αναπτύξει νέους κινητήρες και νέα συστήματα αντιρρυπαντικής τεχνολογίας. Πρέπει να διαθέσουμε το χρόνο αυτόν στη βιομηχανία, και γι' αυτό προβλέπεται η δεύτερη φάση το 2006. Αυτά που προτείνει η επιτροπή για το 2003 είναι ουσιαστικά η τρέχουσα εξέλιξη της τεχνολογίας. Τα οχήματα, τα οποία οφείλουν να τηρούν αυτές τις τιμές, ήδη κυκλοφορούν στους δρόμους. Δεν είναι τυχαίο ότι κυκλοφορεί ένας κατάλογος των αριθμών εγκρίσεων, ο οποίος αναφέρει ότι άνω των 80 οχημάτων με κινητήρα πληρούν ήδη τις τιμές για το 2003. Δε θέλουμε να κολλήσουμε σε αυτά τα επίπεδα, επιθυμούμε ένα δεύτερο υποχρεωτικό στάδιο για το 2006, το οποίο να ορίζει για τα δίκυκλα με κινητήρα το επίπεδο που ισχύει δυνάμει του EURO III για τα επιβατικά οχήματα το 2000.
Για το 2003 όμως, θέλουμε ήδη να εφαρμόσουμε αυτό που έχουμε εισαγάγει στα αυτοκίνητα και στα ελαφρά και βαρέα φορτηγά οχήματα, δηλαδή εστίαση στη διάρκεια ζωής των στοιχείων που σχετίζονται με τις εκπομπές ρύπων. Δεν έχει βέβαια νόημα να τηρεί υψηλές προδιαγραφές εκπομπών ένα δίκυκλο όταν ελέγχεται πριν από τη θέση του σε κυκλοφορία, ύστερα όμως από μερικά χιλιόμετρα να λησμονούνται αυτές οι οριακές τιμές. Γι' αυτό θέλουμε να εισαγάγουμε την αρχή της διάρκειας ζωής για το 2003 για τα δίκυκλα με κινητήρα και για την περίπτωση κατά την οποία υφίσταται βάσιμη υποψία ότι ορισμένοι τύποι δεν τηρούν μακροπρόθεσμα αυτές τις οριακές τιμές εκπομπών, και προβλέπουμε τη δυνατότητα για τις αρχές να επιθεωρούν τα εν κυκλοφορία οχήματα, και να ελέγχουν την τήρηση των τιμών με βάση την "κατά τη χρήση συμμόρφωση" .
Ακουσα να λέγεται ότι δεν μπορούμε να κάνουμε τίποτε για το 2006, διότι δεν έχουμε ακόμη κύκλο δοκιμών για τα μοτοποδήλατα. Πρέπει λοιπόν πρώτα να αναπτύξουμε αυτόν τον κύκλο, και μετά να κάνουμε κάτι. Αυτής της γνώμης είμαι. Όπως και με τα βαρέα φορτηγά, είπαμε ότι θα ήταν ωραία να είχαμε ένα παγκοσμίως αποδεκτό κύκλο, αλλά θέλουμε να ορίσουμε το στόχο μας. Στόχος μας είναι να επιτύχουμε για το 2006 το ίδιο επίπεδο με αυτό των αυτοκινήτων για το 2000, να δώσουμε λίγο περισσότερο χρόνο για τα μοτοποδήλατα, αλλά μετά την πάροδο αυτού θα πρέπει να επιτύχουν το στόχο. Και αν μέχρι τότε δεν υφίσταται άλλος κύκλος δοκιμών, θα χρησιμοποιήσουμε απλά αυτόν ο οποίος ισχύει για τα αυτοκίνητα.
Ο κ. Goodwill και εγώ δώσαμε λίγο περισσότερο χρόνο προσαρμογής στους μικρούς παραγωγούς, για να προσαρμόσουν την παραγωγή τους· πιστεύω ότι αυτή η επιλογή είναι σκόπιμη και δεν επηρεάζει το συνολικό αποτέλεσμα. Είμαι της γνώμης ότι αν δεχθούμε τις προτάσεις της Επιτροπής Περιβάλλοντος, Δημόσιας Υγείας και Πολιτικής των Καταναλωτών και ξεκινήσουμε τη διαδικασία διαπραγματεύσεων με το Συμβούλιο, θα γίνει στο μέλλον πραγματικότητα για τους μοτοσικλετιστές η αναγνώριση της υπευθυνότητάς τους και της ελευθερίας επιλογής τους· κι αυτός πρέπει να είναι ο κοινός μας στόχος.

Van Dam
. (NL) Κύριε Πρόεδρε, κύριε Επίτροπε, η πρόσφατη διάσκεψη για το κλίμα στη Χάγη συζήτησε τις απαιτήσεις του Πρωτοκόλλου του Κυότο, με τα γνωστά πενιχρά αποτελέσματα. Το γεγονός αυτό καθιστά πρόδηλη τη σοβαρότητα της κατάστασης, την οποία αντιμετωπίζει ο τομέας των μεταφορών με μηχανοκίνητα οχήματα. Το ποσοστό αυτών των μεταφορών στις εκπομπές διοξειδίου του άνθρακα και οξειδίων του αζώτου είναι σημαντικό. Το μεγαλύτερο ποσοστό εκπομπών που προέρχονται από τις μεταφορές οφείλεται στις οδικές μεταφορές.
Το ποσοστό των δίκυκλων και τρίκυκλων οχημάτων στο σύνολο των οχημάτων και στις οδικές μεταφορές είναι βέβαια περιορισμένο. Γι' αυτό είναι ακόμα πιο εντυπωσιακό το γεγονός ότι το ποσοστό των καυσαερίων από αυτά τα οχήματα είναι σχετικά υψηλό. Εάν δούμε τις προβλέψεις του προγράμματος Auto-Olie ΙΙ, διαπιστώνουμε ότι, εφόσον δεν αλλάξει η σημερινή πολιτική, το ποσοστό τους θα αυξάνεται διαρκώς.
Η σημερινή γενεά δίκυκλων και τρίκυκλων οχημάτων εξακολουθεί να πληροί τους όρους που είχαν τεθεί για άλλα, παλαιότερα οχήματα. Ωστόσο, οι κατηγορίες αυτές αντιμετωπίζουν διαρκώς αυστηρότερες προδιαγραφές για τις εκπομπές καυσαερίων. Προκειμένου να έχουν τη βέλτιστη δυνατή απόδοση και τα δίκυκλα και τα τρίκυκλα οχήματα, θα πρέπει να τροποποιούνται διαρκώς οι προδιαγραφές περί εκπομπών. Προσωπικά θεωρώ ικανοποιητική τη γραμμή που προτείνει ο εισηγητής.
Ως συντάκτης γνωμοδότησης της Επιτροπής Περιφερειακής Πολιτικής, Μεταφορών και Τουρισμού, χαίρομαι που ο εισηγητής προτείνει μία μακρύτερη περίοδο, αν και όχι τόσο μακρά όσο είχε ζητήσει η επιτροπή μας, για τους μικρότερους παραγωγούς δίκυκλων και τρίκυκλων οχημάτων.
Κύριε Πρόεδρε, με ικανοποιεί γενικά η έκθεση του συναδέλφου Lange. Η εφαρμογή της θα αποτελέσει ένα βήμα προς την κατεύθυνση ενός αειφόρου συστήματος μεταφορών, κάτι που επιθυμούμε βέβαια εδώ στο Κοινοβούλιο.

Goodwill
Κύριε Πρόεδρε, αυτή η τροποποίηση της οδηγίας αποτελεί τμήμα της διαδικασίας τακτοποίησης των εκκρεμοτήτων που δεν καλύπτονται από το πρόγραμμα Auto/Oil. Αδημονώ για την εμφάνιση των άλλων οδηγιών σχετικά με τα σκάφη αναψυχής με κινητήρα ανάφλεξης με σπινθηριστή για να ολοκληρωθεί η ιστορία.
Οι μοτοσικλέτες αποτελούν ένα πολύ μικρό ποσοστό του όγκου κυκλοφορίας. Οι πρόοδοι στην τεχνολογία του κινητήρα των αυτοκινήτων και φορτηγών οχημάτων, σε συνδυασμό με μια αύξηση 6% της διανυθείσης απόστασης με μοτοσικλέτα κατά τη δεκαετία του ' 90, δείχνουν ότι το ποσοστό ρύπανσης από τα δίκυκλα οχήματα αυξάνεται. Για αυτό χαιρετίζω την εν λόγω πρόταση, αλλά με ορισμένες επιφυλάξεις.
Η βασική μου ανησυχία αφορά το μικρό χρονικό διάστημα που μεσολαβεί μεταξύ του 2003, όταν θα αρχίσουν να εφαρμόζονται οι νέες προδιαγραφές στα νέα μοντέλα, και της ημερομηνίας επέκτασής τους σε όλες τις νέες μοτοσικλέτες. Τούτο θα δημιουργήσει τρομακτικές πιέσεις στους μικρότερους ευρωπαίους κατασκευαστές, όπως την Triumph και την CCM στο Ηνωμένο Βασίλειο. Παρότι αυτές οι τροποποιήσεις είναι εφικτές από τεχνικής πλευράς, οι μικρές επιχειρήσεις δεν διαθέτουν τους πόρους που χρειάζονται για να τις φέρουν σε πέρας μέσα σε 12 μήνες μόνο, ενώ οι δαπάνες ανάπτυξης θα πρέπει να ανακτηθούν από ένα μικρότερο αριθμό οχημάτων. Αυτό θα επιφέρει ανταγωνιστικό μειονέκτημα για τους ευρωπαίους κατασκευαστές, σε σύγκριση με τους "μεγάλους" της Απω Ανατολής. Ωστόσο χαίρομαι που ο εισηγητής το έχει αναγνωρίσει αυτό, επεκτείνοντας αυτή τη μεταβατική φάση σε δύο έτη.
Θα ήθελα επίσης να συγχαρώ τον εισηγητή που δίνει το καλό παράδειγμα τοποθετώντας καταλύτη στο οπίσθιο μέρος της κλασικής μηχανής Χάρλεϋ Ντέιβιντσον που έχει. Δεν ανήκει στην κατηγορία αυτής της πλευράς του Σώματος που άλλα λέει και άλλα κάνει.
Έχω ορισμένες επιφυλάξεις σχετικά με τα ενσωματωμένα στο όχημα συστήματα διάγνωσης και τους ελέγχους των εν κυκλοφορία οχημάτων. Σχετικά με τα ενσωματωμένα στο όχημα συστήματα διάγνωσης, η μηχανή είναι συχνά το πρώτο όχημα που αγοράζει ένα νεαρό άτομο με περιορισμένους πόρους και επομένως, αυτό θα καταστήσει πιο ακριβό το όχημα. Δεύτερον, με αρκετό σαρκασμό σκέφτομαι τι θα κάνει ο ιδιοκτήτης της μηχανής όταν ανάψει το πράσινο λαμπάκι που υποδεικνύει ότι το σύστημα της εξάτμισης δεν λειτουργεί σύμφωνα με τις προδιαγραφές. Υποψιάζομαι ότι θα μπει στον πειρασμό να βγάλει απλά τη λυχνία. Ίσως σ' αυτό το στάδιο του παιχνιδιού, καλό θα ήταν να έχουμε υπόψη και τις δύο εκδοχές και να δούμε πώς θα εξελιχθεί το παιχνίδι προς τη δεύτερη ανάγνωση και την πιθανή συνδιαλλαγή.
Τέλος, σχετικά με τα φορολογικά μέτρα, ενώ υποστηρίζω τις λύσεις της αγοράς, για παράδειγμα τα φορολογικά κίνητρα, τα κράτη μέλη θα πρέπει να τα εφαρμόζουν βάσει εθνικών κριτηρίων, εφόσον το επιθυμούν. Αυτή η πρόταση θα βασίζεται στο άρθρο 95, δηλαδή ψηφοφορία με ειδική πλειοψηφία, και παρά τα 28 δικαιώματα αρνησικυρίας από τα οποία παραιτήθηκε ο Τόνυ Μπλερ στη Νίκαια, το Ηνωμένο Βασίλειο δεν έχει ακόμα παραιτηθεί από το δικαίωμά του να καθορίζει τους δικούς του φόρους, και, ως εκ τούτου, αυτό δεν θα έπρεπε να βρίσκεται εντός του πεδίου εφαρμογής της εν λόγω οδηγίας. Η επικουρικότητα είναι κάτι που πρέπει να προστατεύσουμε.

Sacconi
Κύριε Πρόεδρε, η πρόταση οδηγίας που ετοιμαζόμαστε να ψηφίσουμε αποτελεί ένα συγκεκριμένο βήμα μπροστά στη βούληση της Ένωσης να επιδιώξει φιλόδοξους στόχους σε θέματα περιορισμού της ατμοσφαιρικής ρύπανσης. Σήμερα βρισκόμαστε, πράγματι, σε μια παράδοξη κατάσταση: αν και οι μοτοσικλέτες αποτελούν μόνο το 2-3% του συνολικού όγκου των μεταφορών, το ποσοστό τους σε σχέση με τις συνολικές εκπομπές αυξάνεται προοδευτικά. Οι τροπολογίες που πρότεινε ο συνάδελφος Lange, καθώς και πρακτικά όλες όσες εγκρίθηκαν στην Επιτροπή Περιβάλλοντος, βελτιώνουν την πρόταση της Επιτροπής. Ιδιαίτερα, η επιμονή στον ορισμό κύκλων δοκιμών ειδικά σχεδιασμένων για τις μοτοσικλέτες και ενιαίων σε όλη την Ευρώπη, αλλά και η αίτηση να εξαρτηθεί η έγκριση τύπου από την επιβεβαίωση της λειτουργικότητας των αντιρρυπαντικών εξοπλισμών, είναι σημάδια της βούλησης του Ευρωπαϊκού Κοινοβουλίου να παρέμβει με αποφασιστικό τρόπο σε έναν τόσο ευαίσθητο τομέα.
Εδώ θεωρώ σημαντικό να υπογραμμίσω ότι οι επιχειρήσεις του τομέα συμφωνούν με το μεγαλύτερο μέρος αυτών των στόχων. Αυτό σημαίνει, αφενός, ότι ο κ. Lange έκανε καλές διαπραγματεύσεις μαζί τους και, αφετέρου, ότι η επίγνωση ότι πρέπει να συμβάλουν στη βελτίωση των περιβαλλοντικών μας συνθηκών αυξάνει μεταξύ των παραγωγών. Επομένως, η επιλογή να ορισθούν από τώρα, όχι μόνο η ημερομηνία αναθεώρησης των πρώτων ορίων που καθορίστηκαν - το 2006 - αλλά και τα ίδια τα όρια αυτής της δεύτερης φάσης είναι σύμβολο της επιλογής του Κοινοβουλίου να ωθεί όλο και πιο μπροστά τις επιχειρήσεις.
Εξάλλου, η καθιέρωση της δυνατότητας αναθεώρησης των ίδιων των ορίων, σε σύνδεση με την προβλεπόμενη τεχνολογική εξέλιξη, είναι σημάδι της βούλησης να συνεχισθεί και μετά ο διάλογος με τους παραγωγούς.

De Roo
) Κύριε Πρόεδρε, θα ήθελα να ευχαριστήσω το συνάδελφο Lange για μία ακόμα εξαιρετική έκθεση που εκπόνησε για ένα σημαντικό ζήτημα: ατμοσφαιρική μόλυνση και εκπομπές όζοντος. Δύο τρεις εκατοντάδες χιλιάδες μοτοποδηλάτων προκαλούν στη χώρα μου, την Ολλανδία, τόση ατμοσφαιρική μόλυνση όσο τα 6,5 εκατομμύρια αυτοκινήτων συνολικά. Πώς γίνεται να υποχρεούνται τα νέα αυτοκίνητα από το 2005 και μετά να είναι ιδιαίτερα καθαρά ενώ το μοτοποδήλατα παραμένουν στο απυρόβλητο;
Αλλά και τα φορτηγά αυτοκίνητα υποχρεούνται να είναι ιδιαίτερα καθαρά μετά το 2007, ενώ τα μοτοποδήλατα παραμένουν στο απυρόβλητο. Ελπίζω επομένως ότι αύριο όλοι οι συνάδελφοι θα ψηφίσουν υπέρ του υποχρεωτικού καταλύτη το 2006 για τα νέα μοτοποδήλατα.
Θα ήθελα, τέλος, να θέσω ένα ερώτημα προς την Επιτροπή. Θεωρώ ότι είναι τώρα καιρός να αρθεί η παρέκκλιση του 1978 για τους ντιζελοκινητήρες στα τρένα. Και τα τρένα θα πρέπει να καταστούν πολύ καθαρότερα. Ελπίζω να μου δώσει απάντηση η Επιτροπή στο ερώτημα αυτό.

Bautista Ojeda
Κύριε Πρόεδρε, κύριε Επίτροπε, είναι μια αναμφισβήτητη πραγματικότητα ο αυξανόμενος αριθμός των μοτοσικλετών που κυκλοφορούν στους δρόμους και τις πόλεις της Ένωσης, κυρίως στα μεσογειακά κράτη, που απολαμβάνουν καλό καιρό καθόλη τη διάρκεια του έτους. Η έκθεση του κ. Lange, την οικολογική ανησυχία της οποίας συμμερίζεται η Ομάδα μας, συγκρίνει τα δίκυκλα και τρίκυκλα οχήματα με τα τετράτροχα. Δίχως αμφιβολία, η ευκολία χρήσης τους, η ευελιξία που προσφέρουν στην τροχοφόρα κυκλοφορία μέσα στις πόλεις, η ευκολία στη στάθμευσή τους και το χαμηλό κόστος αγοράς και συντήρησης αποτελούν αρκετά σημαντικά κίνητρα ώστε τα απαραίτητα μέτρα κατά της ρύπανσης να μην μετατραπούν σε μέτρα που θα οδηγήσουν στον περιορισμό της χρήσης τους. Η ευρωπαϊκή βιομηχανία χρειάζεται περισσότερο χρόνο για να εφαρμόσει τα προτεινόμενα μέτρα. Ζητώ λοιπόν από την Επιτροπή να αξιολογήσει, σε συνεργασία με τους κατασκευαστές, την εφαρμοσιμότητα και την σχέση κόστους-αποδοτικότητας αυτών των μέτρων και βασικά των προτεινόμενων χρονικών περιόδων, διότι διατρέχουμε τον κίνδυνο να ευνοήσουμε, έμμεσα, τις μεγάλες εταιρείες του τομέα, οι οποίες βέβαια δεν είναι ευρωπαϊκές.
Χρειαζόμαστε φορολογικά κίνητρα για να διευκολύνουμε την αγορά και την χρήση λιγότερο ρυπογόνων οχημάτων, απλών στην χρήση, που βελτιώνουν την κυκλοφορία και ενσωματώνονται καλύτερα στις πόλεις μας.

Rόbig
Κύριε Πρόεδρε, αξιότιμοι κυρίες και κύριοι, θα ήθελα καταρχάς να ευχαριστήσω τον εισηγητή κ. Lange, γιατί χάρις σ' αυτόν διεξάγεται εδώ μία πολύ σημαντική για το μέλλον συζήτηση. Πιστεύω ότι τα δίκυκλα και τρίκυκλα οχήματα είναι του συρμού, είναι σύγχρονα και θα έπρεπε να κάνουμε το παν ώστε να εξασφαλίζεται ότι θα ακολουθούν την τελευταία τεχνολογία και στο επίπεδο των εκπομπών.
Η έρευνα στο πεδίο αυτό έχει πραγματοποιήσει αλματώδεις προόδους και πλέον καλούμεθα εμείς να τις θέσουμε σε εφαρμογή. Ο απολογισμός εκπομπών, που θεσπίζει η Επιτροπή, καταδεικνύει τι πρόοδοι είναι δυνατές για τα επίπεδα των οξειδίων του αζώτου, στους τετράχρονους κινητήρες έως 80%, στους δίχρονους έως 70%. Πρόκειται όντως για θεαματικές αλλαγές! Γι' αυτό το λόγο υποστηρίζω και εγώ τη σταδιακή μείωση, η οποία θα εξασφαλίσει ασφαλώς στους μοτοσικλετιστές και σε εκείνους οι οποίοι χρησιμοποιούν το μηχάνημα αυτό σημαντικά πλεονεκτήματα στο μέλλον.

Liikanen
Κύριε Πρόεδρε, θα ήθελα καταρχάς να ευχαριστήσω το Ευρωπαϊκό Κοινοβούλιο και ιδιαιτέρως τον εισηγητή κ. Lange για την ταχεία επεξεργασία του θέματος. Ο εισηγητής υποστηρίζει την πρόταση της Επιτροπής σχετικά με τις οριακές τιμές που θα πρέπει να τηρούνται από το 2003. Ωστόσο, ο εισηγητής προτείνει ένα δεύτερο στάδιο, κατά το οποίο θα πρέπει να τηρούνται υποχρεωτικές οριακές τιμές από το 2006. Το στάδιο αυτό προτείνεται να βασίζεται στον κύκλο δοκιμών των επιβατικών αυτοκινήτων. Η Επιτροπή αναγνωρίζει την αναγκαιότητα του δεύτερου σταδίου. Θα υποβάλουμε επί του θέματος αυτού ειδική πρόταση πριν από το τέλος του 2002. Η μελλοντική πρόταση θα βασίζεται σε πρόσθετες έρευνες, στις οποίες θα εξετάζονται οι τεχνικές επιδόσεις και η οικονομική αποδοτικότητα του βελτιωμένου αντιρρυπαντικού εξοπλισμού. Στο εν λόγω δεύτερο στάδιο οι εκπομπές θα μετρούνται με βάση έναν βελτιωμένο κύκλο δοκιμών. Κατ' αυτόν τον τρόπο, θα επιτύχουμε να ανταποκρίνεται η κατάσταση της μοτοσικλέτας κατά τη δοκιμή στη ρεαλιστική δυναμική της οδήγησής της. Η Επιτροπή δεν συμπεριέλαβε στην πρότασή της τις υποχρεωτικές οριακές τιμές που θα πρέπει να τηρούνται από το 2006, διότι δεν έχει ακόμη στη διάθεσή της στοιχεία, τα οποία θα στήριζαν με πειστικό επιστημονικά τρόπο την καθιέρωση του νέου κύκλου δοκιμών.
Η Επιτροπή υποστηρίζει ενεργά την ανάπτυξη ενός παγκόσμιου και εναρμονισμένου κύκλου δοκιμών για τις μοτοσικλέτες. Το έργο ξεκίνησε το 1999 και τον Μάιο του 2000 η Ευρωπαϊκή Οικονομική Επιτροπή του ΟΗΕ έδωσε στην Επιτροπή την επίσημη σχετική εντολή με την υποστήριξη των κρατών μελών της ΕΕ, της Ιαπωνίας και των Ηνωμένων Πολιτειών. Το πρόγραμμα των εργασιών προχωρεί σύμφωνα με το χρονοδιάγραμμα. Γι' αυτό πιστεύουμε ότι ο νέος κύκλος δοκιμών θα καθιερωθεί αρκετά νωρίς ώστε να μπορέσει η εφαρμογή του να ξεκινήσει το 2006. Αυτός ο τρόπος δράσης συμφωνεί και με την άποψη του εισηγητή, κ. Lange. Υπό αυτές τις συνθήκες, η Επιτροπή δεν μπορεί να υποστηρίξει τροπολογίες σύμφωνα με τις οποίες θα έπρεπε να αποφασίσουμε τώρα για την έναρξη του υποχρεωτικού δεύτερου σταδίου το 2006. Το ζήτημα αυτό εξετάζεται στις τροπολογίες 3, 5, 10, 11, 23, 24 και 25. Ωστόσο, η Επιτροπή είναι φυσικά έτοιμη να συμμετάσχει στη σύναψη μιας γενικής διοργανικής συμφωνίας το συντομότερο δυνατόν.
Ο εισηγητής αναφέρει διάφορες μεθόδους με τις οποίες μπορούμε να εξασφαλίσουμε καλύτερα την αποτελεσματική λειτουργία του αντιρρυπαντικού εξοπλισμού καθ' όλη τη διάρκεια ζωής του οχήματος. Η Επιτροπή αναγνωρίζει ότι αυτές οι μέθοδοι κατέχουν σημαντική θέση, όταν θέλουμε να εξασφαλίσουμε την πραγματική μείωση των εκπομπών κατά την κυκλοφορία του οχήματος. Ωστόσο, ως τεχνολογικό προϊόν, η μοτοσικλέτα διαφέρει πολύ από το επιβατικό αυτοκίνητο. Η εφαρμογή των απαιτήσεων στις μοτοσικλέτες θα έχει σημαντικές επιπτώσεις, οι οποίες προϋποθέτουν μια ενδελεχή εκτίμηση του κατά πόσον είναι τεχνολογικά εφικτές και αποτελεσματικές ως προς το κόστος τους.
Θα μπορούσα να απαντήσω στην ερώτηση του κ. de Roo σχετικά με τις σιδηροδρομικές μεταφορές, ότι το θέμα βρίσκεται υπό εξέταση, όμως δεν υπάρχει ακόμη σχετική πρόταση.
Η Επιτροπή εγκρίνει καταρχήν τις τροπολογίες στις οποίες παροτρύνεται να εξετάσει τα προαναφερθέντα σημεία. Ωστόσο, απορρίπτουμε τις τροπολογίες στις οποίες προτείνονται ημερομηνίες υποχρεωτικής εφαρμογής των απαιτήσεων ή διατάξεις στις οποίες δεν λαμβάνεται υπόψη η ολοκλήρωση των τελικών αποτελεσμάτων της έρευνας. Εννοούμε με αυτό τις τροπολογίες 6, 13, 14, 15, 20 και 22. Η ίδια θέση της Επιτροπής ισχύει επίσης για τις τροπολογίες 8 και 17, που εξετάζουν τις εκπομπές διοξειδίου του άνθρακα των μοτοσικλετών.
Η έκθεση περιέχει αρκετές τροπολογίες που η Επιτροπή είναι σε θέση να υποστηρίξει, όπως οι τροπολογίες 4 και 12, εάν δώσουμε τη δυνατότητα στα κράτη μέλη να ενθαρρύνουν τη μεταγενέστερη εγκατάσταση αντιρρυπαντικού εξοπλισμού και εξαρτημάτων στα παλαιότερα δίκυκλα ή τρίκυκλα οχήματα με κινητήρα. Το ίδιο ισχύει για την τροπολογία 1 και για το δεύτερο μέρος της τροπολογίας 9, όπου προτείνεται η χορήγηση παρέκκλισης ενός έτους για την ειδική κατηγορία των μοτοσικλετών τύπου trial, και το ίδιο ισχύει για το πρώτο μέρος της τροπολογίας 9, στο οποίο μετατίθεται από τον Ιανουάριο στον Ιούλιο του 2004 η εφαρμογή της οδηγίας στους σημερινούς τύπους οχημάτων.
Η Επιτροπή, ωστόσο, απορρίπτει την τροπολογία 26, στην οποία η εφαρμογή της οδηγίας στους σημερινούς τύπους οχημάτων αναβάλλεται για ένα ολόκληρο έτος. Καταρχήν, η Επιτροπή υποστηρίζει επίσης τις προτεινόμενες τροπολογίες 7 και 16, για τις απαιτήσεις σχετικά με τους μηχανισμούς διακοπής της λειτουργίας και τα άλλα συστήματα παράκαμψης του αντιρρυπαντικού εξοπλισμού, και θεωρεί ότι μπορεί να συμπεριλάβει τις απαιτήσεις αυτές στην παρούσα πρόταση. Η Επιτροπή είναι δηλαδή σε θέση να εγκρίνει τις τροπολογίες 4, 9, 12 και 18 και καταρχήν τις τροπολογίες 2, 7, 8, 16 και 21, καθώς και εν μέρει τις τροπολογίες 1, 4, 19, 20 και 22. Αντιθέτως, η Επιτροπή δεν μπορεί να εγκρίνει τις τροπολογίες 3, 5, 6, 10, 11, 13, 15, 17, ούτε και τις τροπολογίες 23 έως και 26.

Πρόεδρος
Σας ευχαριστώ, κύριε Επίτροπε.
Η συζήτηση έληξε.
Η ψηφοφορία θα διεξαχθεί αύριο, στις 12.00.

Οχήματα άνω των οκτώ θέσεων καθημένων
Πρόεδρος
Η ημερήσια διάταξη προβλέπει τη σύσταση για τη δεύτερη ανάγνωση (A5-0039/2001) της Επιτροπής Νομικών Θεμάτων και Εσωτερικής Αγοράς σχετικά με την κοινή θέση του Συμβουλίου για την έγκριση οδηγίας του Ευρωπαϊκού Κοινοβουλίου και του Συμβουλίου σχετικά με τις ειδικές διατάξεις για τα οχήματα που χρησιμοποιούνται για τη μεταφορά επιβατών και διαθέτουν άνω των οκτώ θέσεων εκτός της θέσεως του οδηγού και την τροποποίηση των οδηγιών 70/156/ΕΟΚ και 97/27/EΚ (9012/1/2000 - C5-0456/2000 - 1997/0176(COD)) (Εισηγητής: κ. Miller).

Miller
. (EN) Κύριε Πρόεδρε, νωρίτερα σήμερα, στο πλαίσιο των δικαιωμάτων δημιουργού και της νομοθεσίας για τους ΓΤΟ, ακούσαμε ότι χρειάστηκαν τρία χρόνια προκειμένου το Κοινοβούλιο να φθάσει στο σημείο να είναι σε θέση να τα εγκρίνει. Αυτή η έκθεση είναι υπό διαπραγμάτευση εδώ και εννέα χρόνια, και μόνο τώρα αποδίδει καρπούς. Αφότου ανέλαβα καθήκοντα εισηγητή γι' αυτήν την έκθεση, προσπάθησα να συνεργαστώ με όλα τα ενδιαφερόμενα μέρη, από τους κατασκευαστές μέχρι τους χρήστες. Από την πλευρά των κατασκευαστών, είχα πολλές συναντήσεις με την Ευρωπαϊκή Ένωση Κατασκευαστών, καθώς και με μεμονωμένες εταιρείες λεωφορείων. Όλες αυτές οι οργανώσεις είναι ικανοποιημένες με την κοινή θέση και με τις τροπολογίες. Πράγματι, χαιρετίζουν το γεγονός ότι ξεκαθαρίζει το τοπίο της αγοράς. Ακουσα προσεκτικά τους χρήστες και είχα ευρείες διαβουλεύσεις, και μόνον ύστερα από αυτές τις διαβουλεύσεις, πρότεινα τις τροπολογίες που έχετε απόψε μπροστά σας.
Θα ήθελα επίσης να αποτίσω φόρο τιμής στους σκιώδεις εισηγητές που εργάστηκαν σκληρά μαζί μου σε όλη τη διάρκεια σύνταξης αυτής της έκθεσης. Δυστυχώς δεν κατάφεραν όλοι να πείσουν τις Ομάδες τους να ακολουθήσουν τη γραμμή μας.
Οι τροπολογίες αρ. 1, 2, 3 και 5 είναι ιδιαιτέρως λεπτομερείς τεχνικές τροπολογίες που έχουν στόχο να βοηθήσουν τους κατασκευαστές και αφορούν τις κλίσεις διαδρόμου 12,5% στα υφιστάμενα οχήματα των κατηγοριών Ι και ΙΙ. Αυτές οι τροπολογίες θα πρέπει να εξεταστούν σε συνδυασμό με την τροπολογία αρ. 7. Ως προς την τροπολογία αρ. 6, επιδιώκω να την αντικαταστήσω με την τροπολογία αρ. 10 που αναφέρεται στο πρότυπο ISO και όχι στα χωριστά πρότυπα των κρατών μελών που είχα αρχικά συμπεριλάβει στην τροπολογία αρ. 6. Η τροπολογία αρ. 4 αναφέρει λεπτομερέστερα τις ομάδες χρηστών που προσπαθεί να βοηθήσει αυτή η έκθεση. Ωστόσο, αυτός ο κατάλογος δεν είναι ούτε πλήρης ούτε δεσμευτικός. Δεν είχε ποτέ αυτό το στόχο, και αφήνει πολλά περιθώρια για τη συμπερίληψη άλλων ομάδων. Η τροπολογία αρ. 8 διευρύνει την προσπέλαση στις δημόσιες μεταφορές σε όλες τις ομάδες που περιέχει η προαναφερθείσα τροπολογία αρ. 4. Για πρώτη φορά, οι δημόσιες μεταφορές καθίστανται προσπελάσιμες από όλα τα άτομα μειωμένης κινητικής ικανότητας. Αυτό θα επιτυγχάνεται με την παροχή ενός συστήματος χαμηλώματος της ανάρτησης, είτε με κεκλιμένο επίπεδο είτε με αναβατήρα, αλλά λαμβάνει επίσης υπόψη τις βελτιώσεις που έχουν γίνει από πλευράς υποδομής.
Θα έπρεπε ίσως να αποκαλύψω ένα προσωπικό ενδιαφέρον σ' αυτό το σημείο. Μόλις πριν από τα Χριστούγεννα, η μητέρα μου έχασε απρόσμενα το φως της. Ως γιος της, θέλω φυσικά να τη βοηθήσω, όπως θέλω να βοηθήσω όλα τα άτομα με προβλήματα όρασης στην Ευρωπαϊκή Ένωση. Γι' αυτό έχω εκλεγεί, και είμαι σίγουρος ότι γι' αυτό έχει εκλεγεί και η τεράστια πλειοψηφία των μελών αυτού του Κοινοβουλίου. Αυτοί οι πολίτες είναι οι πιο συχνοί χρήστες των δημοσίων μεταφορών και εξαρτώνται από εμάς στο Ευρωπαϊκό Κοινοβούλιο για να διορθώσουμε την κατάσταση. Έχουμε αύριο αυτήν τη δυνατότητα, αν υπερψηφίσουμε τις προαναφερθείσες τροπολογίες.
Ωστόσο, οφείλω επίσης να αναφερθώ στην τροπολογία αρ. 9 που υποβλήθηκε αργότερα από την Ομάδα του ΕΛΚ. Όταν ετέθη στην Επιτροπή Νομικών Θεμάτων, εγκρίθηκε ομόφωνα αλλά αίφνης ακούσαμε ότι η Ομάδα του ΕΛΚ θέλει να απορρίψει την κοινή θέση. Εκφράζω τη λύπη και την απογοήτευσή μου για την τροπολογία τους περί απόρριψης της κοινής θέσης. Θα καθυστερήσει για πολλά χρόνια τη δυνατότητα προσπέλασης των πολιτών που ανέφερα προηγουμένως.
Κατανοώ ότι ένας από τους λόγους για τους οποίους προτείνουν την απόρριψη της κοινής θέσης είναι γιατί θα αλυσοδέσει τη βιομηχανία. Θα επιβαρύνει τη βιομηχανία με γραφειοκρατία. Μπορώ να ερωτήσω τα μέλη του ΕΛΚ που σκοπεύουν να λάβουν το λόγο σχετικά, πώς θα ένιωθαν αν ήταν αλυσοδεμένοι σε μια αναπηρική πολυθρόνα ή σε μπαστούνια ή αν έπρεπε να χρησιμοποιούν έναν σκύλο ως οδηγό; Αυτό θα πει αλυσοδένω, και όχι αυτό που προσπαθούμε να κάνουμε με τη βιομηχανία. Θα ντραπώ αν ψηφιστεί η τροπολογία αρ. 9 που υπέβαλαν. Θα ντραπώ για κάθε μέλος του Κοινοβουλίου που θα σηκώσει το χέρι ή θα πατήσει το κουμπί για να ψηφίσει υπέρ αυτής της τροπολογίας. Γι' αυτό, σας απευθύνω έκκληση να καταψηφίσετε την τροπολογία αρ. 9, αλλά να υποστηρίξετε τις υπόλοιπες τροπολογίες.

Harbour
Κύριε Πρόεδρε, ήταν, όπως πάντα, μεγάλη χαρά για μένα να συνεργαστώ με το φίλο μου Bill Miller γι' αυτές τις τεχνικές οδηγίες και πιστεύω ότι θα έχουμε βελτιώσει σημαντικά αυτήν την οδηγία εφόσον εγκριθεί. Κατά συνέπεια, δεν θα αναφερθώ στις τροπολογίες. Το έκανε ο ίδιος με επιτυχία. Θέλω απλά να απαντήσω στο ερώτημα για ποιο λόγο εμείς, από αυτήν την πλευρά της αίθουσας, αποφασίσαμε να υποβάλουμε πρόταση απόρριψης.
Έχει σχέση με το όλο θέμα του κατά πόσον το Κοινοβούλιο θα πρέπει να ασχολείται με τεχνικές οδηγίες. Υπενθυμίζω ότι, σε μια ομιλία του πριν από λίγο καιρό σ' αυτό το Κοινοβούλιο, ο Επίτροπος Liikanen μίλησε για ορισμένα από τα προβλήματα που αντιμετώπιζε με τη δυνητική νομοθεσία προστασίας των πεζών από τα αυτοκίνητα. Μας παρουσίασε τουλάχιστον 60 σελίδες περίπλοκων τεχνικών μαθηματικών υπολογισμών και μας προκάλεσε να απαντήσουμε: με τέτοια θέματα πρέπει να ασχολείται το Κοινοβούλιο; Αυτή η οδηγία έχει 150 σελίδες και έχει το δικό της μερίδιο τεχνικών υπολογισμών, γραφημάτων, διαγραμμάτων και άλλων λεπτομερών τεχνικών διατάξεων. Ισχύουν τα ίδια επιχειρήματα.
Θέλω να σχολιάσω ένα σημείο που ανέφερε ο Bill Miller. Σωστά μας προκαλεί για το θέμα της προσπέλασης των ατόμων με ειδικές ανάγκες, αλλά είπε και παραθέτω: "θα καταστήσει τις δημόσιες μεταφορές προσπελάσιμες σε όλους τους χρήστες " . Δυστυχώς δεν ισχύει αυτό. Αν ίσχυε, θα το υποστηρίζαμε. Αυτό το έγγραφο περιλαμβάνει μια διάταξη για τη μεγαλύτερη προσπέλαση των χρηστών με ειδικές ανάγκες στα λεωφορεία, αλλά δεν ασχολείται με το όλο θέμα των κανόνων λειτουργίας για τα συστήματα των δημοσίων μεταφορών σε όλη την Ευρωπαϊκή Ένωση, δηλαδή τα θέματα που ο συνάδελφός μας κ. Howitt λέγει πολύ σωστά ότι θα έπρεπε να συμπεριλαμβάνονται: αλλαγή της υποδομής έτσι ώστε τα λεωφορεία να είναι περισσότερο προσπελάσιμα για τους χρήστες με ειδικές ανάγκες.
Τι έχουμε επιτύχει ουσιαστικά ύστερα από εννέα χρόνια; Έχουμε πράγματι επιτύχει την αμοιβαία αναγνώριση των τεχνικών προδιαγραφών μεταξύ των χωρών; Έχουμε πράγματι επιτύχει τις σημαντικές βελτιώσεις στην ασφάλεια που επιθυμούσαμε; Έριξα μια ματιά σ' αυτές τις 150 σελίδες. Ενδέχεται να κάνω λάθος - Επίτροπε, ίσως είστε σε θέση να μου το πείτε - αλλά δεν μπόρεσα να βρω εδώ καμία διάταξη για την υποχρεωτική τοποθέτηση ζωνών ασφαλείας. Γιατί δεν υπάρχει, αν το Συμβούλιο σοβαρολογεί όταν μας λέει σ' αυτό το έγγραφο ότι κατέληξε σε μια εφικτή λύση με υψηλό ποσοστό ασφάλειας και φιλικότητας προς το χρήστη. Αν το είχαμε πραγματικά επιτύχει, θα έπρεπε να ήμασταν υπερήφανοι γι' αυτό.
Υπάρχουν, ασφαλώς, διατάξεις για στοιχεία όπως η αντοχή της υπερδομής, αλλά το ανησυχητικό είναι - και ζητώ από τον Επίτροπο να μου απαντήσει - ότι δεν έχουμε φθάσει στο τέρμα. Στο τέλος, υπάρχει ένας κατάλογος των στοιχείων που θέλουν να επαναφέρουν η Επιτροπή και το Συμβούλιο. Δεν αναφέρονται στα σχολικά λεωφορεία. Δεν αναφέρονται στις τελευταίες εξελίξεις της τεχνολογίας λεωφορείων. Θα υπάρξουν νέες διατάξεις για τις υπερδομές. Πότε θα τελειώσουν όλα αυτά; Πότε θα έχουμε ρεαλιστικά και λογικά μέτρα και την τεχνική επιτροπή που σας ζήτησε το Κοινοβούλιο να παρουσιάσετε στην πρώτη ανάγνωση το 1997, και η οποία εδώ απλά απορρίπτεται; Εν κατακλείδι παραθέτω: "η Επιτροπή δεν ήταν σε θέση να υποστηρίξει την προσέγγιση και συνεπώς δεν τροποποίησε την αρχική της πρόταση" . Ούτε μια λέξη για εξήγηση! Γι' αυτό, η Ομάδα μου θα συστήσει αύριο την απόρριψη της πρότασης.

Howitt
Κύριε Πρόεδρε, υπάρχουν πολλά στο κείμενο για τη βελτίωση της προσπέλασης των ατόμων με ειδικές ανάγκες στα λεωφορεία - χειρολισθήρες για τους επιβάτες, αντιολισθητικές επιφάνειες, προδιαγραφές για αναπηρικές πολυθρόνες, καθώς και ένας ευρύς ορισμός για τα άτομα μειωμένης κινητικότητας που συμπεριλαμβάνει όλα τα άτομα με ειδικές ανάγκες. Ωστόσο, το κλειδί της αποψινής συζήτησης είναι η τροπολογία αρ. 8: εγγύηση της ισοεπίπεδης πρόσβασης των ατόμων με μειωμένη κινητικότητα σε όλα τα νέα οχήματα στις αστικές περιοχές. Για να επιτευχθεί αυτό, χρειάζεται ένα σύστημα επιβίβασης, κεκλιμένο επίπεδο ή αναβατήρας, διότι δεν αρκεί από μόνο του ένα λεωφορείο με χαμηλωμένο δάπεδο. Αν δεν συμφωνήσουμε επ' αυτού του κρίσιμου σημείου του κειμένου, θα αφήσουμε τα άτομα με ειδικές ανάγκες να καταβαραθρωθούν στην κυριολεξία, και εμείς θα είμαστε υπεύθυνοι γι' αυτό.
Ο εισηγητής - στον οποίο εκφράζω τις θερμές μου ευχαριστίες - σφυρηλάτησε έναν συμβιβασμό που αποσκοπεί να μοιράσει την ευθύνη για την προσπέλαση, στους κατασκευαστές λεωφορείων, στους φορείς εκμετάλλευσης και στις αρχές τοπικού σχεδιασμού και μεταφορών. Ωστόσο, καθώς διαπραγματευόμαστε την τελική έκβαση, λέγω στο Κοινοβούλιο και στην Επιτροπή ότι ακόμα και ένα υπερυψωμένο κράσπεδο σε όλες τις στάσεις λεωφορείων δεν θα είναι ποτέ η λύση για την πλήρη προσπέλαση. Η κακή στάθμευση ή τα εμπόδια στο πεζοδρόμιο μπορούν ακόμα να εμποδίσουν την επιβίβαση, ενώ ένας απλός χειροκίνητος ανασυρόμενος αναβατήρας, στερεωμένος στο δάπεδο κάθε νέου οχήματος, είναι φθηνός και θα λειτουργεί πάντοτε.
Ενώ έχουν ήδη περάσει εννέα χρόνια από τότε που συζητήθηκε για πρώτη φορά αυτή η οδηγία, ενώ για πολλά χρόνια το κίνημα των ατόμων με ειδικές ανάγκες έχει θέσει στο επίκεντρο των αιτημάτων του την πρόσβαση στις δημόσιες μεταφορές, οι βουλευτές που βρίσκονται στην απέναντι πλευρά της αίθουσας απειλούν όχι μόνο να καταψηφίσουν την τροπολογία, αλλά να καταστρέψουν ολόκληρη την οδηγία. Το κάνουν για λόγους κόστους; Όχι. Η μελέτη για την προσπελασιμότητα των λεωφορείων που διατάχθηκε από τη δική μου κυβέρνηση δείχνει ότι τα χαμηλά λειτουργικά έξοδα αντισταθμίζουν τα έκτακτα περιθωριακά έξοδα κεφαλαίου, ενώ η αύξηση των επιβατών κατά 14% αποφέρει επιπλέον έσοδα.
Το κάνουν λόγω αντιρρήσεων των κατασκευαστών; Όχι. Ένας έλεγχος σήμερα, και πάλι στη δική μου χώρα μέλος, δείχνει ότι οι βρετανοί κατασκευαστές και φορείς εκμετάλλευσης των λεωφορείων είναι ομόφωνα υπέρ της έγκρισης της οδηγίας. Το κάνουν λόγω κάποιας γνήσιας δυσκολίας; Όχι. Διότι η κοινοβουλευτική επιτροπή που μελέτησε ενδελεχώς και ανέλυσε αυτές τις προτάσεις, τις υπερψήφισε ομόφωνα.
Κύριε Πρόεδρε, το μόνο μου συμπέρασμα, όπως ακούσαμε απόψε, είναι ότι αυτοί που αντιτίθενται, το κάνουν διότι συμμερίζονται την προκατάληψη ότι η προσπέλαση των ατόμων με ειδικές ανάγκες είναι μια άχρηστη τεχνική λεπτομέρεια. Κάνουν λάθος. Για τα άτομα με ειδικές ανάγκες, σημαίνει την ελευθερία να μετακινούνται ή, αλλιώς, τον περιορισμό να μένουν στο σπίτι. Απόψε έχουμε την ευκαιρία να τους προσφέρουμε αυτήν την ελευθερία, ψηφίζοντας υπέρ των προσπελάσιμων δημόσιων υπηρεσιών. Οφείλουμε να το πράξουμε και θα το πράξουμε.

Rόbig
Κύριε Πρόεδρε, κύριε Επίτροπε, αξιότιμοι κυρίες και κύριοι, έχουμε ενώπιόν μας την οδηγία για μία ενιαία γραμμή για τα λεωφορεία, την οποία είχαμε επεξεργασθεί ήδη σε πρώτη ανάγνωση. Εισηγητής ήταν ο κ. Murphy. Είναι, νομίζω, γνωστός ο Νόμος του Μέρφυ, όμως ο κ. Murphy τήρησε άψογη στάση, αναγνωρίζοντας ότι προσπαθούμε μέσω αυτής της οδηγίας να περάσουμε και σημαντικές πολιτικές αρχές, δηλαδή τη δυνατότητα πρόσβασης για ηλικιωμένους, παιδιά και άτομα με ειδικές ανάγκες. Σ' αυτό συμφωνούμε απολύτως. Κάτι πρέπει να κάνουμε γι' αυτές τις ομάδες ανθρώπων: πρέπει να είναι προσπελάσιμα γι' αυτούς τα λεωφορεία και οι δημόσιες μεταφορές, και σ' αυτόν το στόχο θα αφιερώσουμε τις δυνάμεις μας.
Τότε γιατί απορρίπτουμε αυτήν την οδηγία; Διότι η Επιτροπή είχε υποβάλει σε πρώτη ανάγνωση μία πρόταση περί τις 100 σελίδες με λεπτομερείς ρυθμίσεις και διότι όλες οι Ομάδες είχαν συμφωνήσει, κατά τη συζήτηση επί της πρώτης ανάγνωσης, να απορρίψουν για λόγους αρχής αυτήν την οδηγία. Και τώρα, η Επιτροπή και το Συμβούλιο επανέρχονται με μία κοινή θέση η οποία περιλαμβάνει όχι 100, αλλά 150 σελίδες! Στην πρώτη ανάγνωση είχαμε πει ότι φανταζόμασταν ένα κείμενο το πολύ τριών σελίδων με τις βασικές πολιτικές αρχές. Και τώρα βλέπουμε μερικά πραγματικά διαμάντια σ' αυτή την οδηγία, απ' αυτά που δε βρίσκει κανείς συχνά. Επί παραδείγματι, έχουμε στη σελίδα 17 την εικόνα 17, όπου αναφέρεται το κατώτατο πλάτος των πίσω γωνιακών θέσεων, επισκόπηση της προβλεπόμενης επιφάνειας του καθίσματος, και για τις δύο πίσω γωνιακές θέσεις βλ. παράρτημα I τμήμα 7.7.8.6.3.4, και επί πλέον ορίζεται μέγιστη ακτίνα για το αμάξωμα του οχήματος 150 χιλιοστομέτρων. Γνωρίζω ότι έχουμε ορίσει στην Ευρωπαϊκή Ένωση ακτίνα καμπύλης για την μπανάνα και το αγγούρι και για κι εγώ δεν ξέρω τι άλλο, αλλά το να ορίζουμε και ακτίνα καμπύλης για το ενιαίο ευρωπαϊκό λεωφορείο, ξεπερνά κάθε φαντασία! Επί πλέον η οδηγία περιλαμβάνει μία διατύπωση, που μάλλον και μηχανικός θα δυσκολευόταν να κατανοήσει. Πρέπει να πω ότι το έγγραφο αυτό δεν προσφέρεται για μία πολιτική απόφαση!
Επίσης, οι κατασκευαστές, οι αγοραστές λεωφορείων, οι οργανώσεις προστασίας των καταναλωτών, αλλά και οι ενώσεις ατόμων με ειδικές ανάγκες συμφωνούν μεν με την οδηγία, αλλά είναι πολύ δυσαρεστημένοι. Όλοι λένε ότι στόχος είναι να εξασφαλίσουμε ότι στην Ευρώπη θα έχουμε λεωφορεία, στα οποία θα έχουν πρόσβαση τα άτομα με ειδικές ανάγκες. Εμείς, το ΕΛΚ, θέλουμε στον τομέα αυτόν μία νέα προσέγγιση, η οποία να απαρτίζεται πολύ απλά από τα ουσιαστικά πολιτικά στοιχεία. Πρόκειται καταρχάς για προδιαγραφές πρόσβασης για ηλικιωμένους, παιδιά και άτομα με ειδικές ανάγκες. Αυτό είναι άκρως σημαντικό και πρέπει να εξασφαλισθεί. Δεύτερον, θέλουμε την αρχή της αμοιβαίας αναγνώρισης, η οποία είναι τόσο σημαντική, διότι είναι αυτονόητο ότι άλλο θα είναι το λεωφορείο σε ένα μικρό φτωχό χωριό της Σικελίας, όπου κάνει πολλή ζέστη, άλλο το λεωφορείο στο Λονδίνο, την ώρα αιχμής, όπου κυκλοφορούν εκατομμύρια επιβατών στα μέσα μαζικών μεταφορών και όπου υφίστανται εντελώς διαφορετικές ανάγκες και μία τελείως διαφορετική δυναμική του λεωφορείου, και άλλο το λεωφορείο στη βόρειο Φινλανδία, το οποίο εκτίθεται σε ακραίες συνθήκες ψύχους και διανύει μεγάλες αποστάσεις, και όπου τα πράγματα είναι τελείως διαφορετικά. Γι ' αυτόν το λόγο το ΕΛΚ θέλει να ζητήσει την αναπομπή της κοινής θέση και τη διεξαγωγή ψηφοφορίας.
Θεωρούμε σημαντικό να μην θέλουμε να τα φτιάχνουμε όλα ίδια στην Ευρώπη: αυτήν την άκρα εξομοίωση την απορρίπτει ο ευρωπαίος πολίτης. Θέλουμε την αμοιβαία αναγνώριση. Εγώ έχω εμπιστοσύνη και στα βρετανικά, και στα γαλλικά και στα γερμανικά λεωφορεία. Έτσι θα πρέπει να είναι και στο μέλλον!

Grφnfeldt Bergman
Κύριε Πρόεδρε, κατά την πρώτη ανάγνωση αυτής της οδηγίας το Κοινοβούλιο υπογράμμισε σαφέστατα απέναντι στο Συμβούλιο και την Επιτροπή την πρόθεσή του να αντικαταστήσει τις λεπτομερείς ρυθμίσεις με γενικές κατευθυντήριες γραμμές και να αναθέσει σε μία τεχνική επιτροπή να συντάξει λεπτομερείς ρυθμίσεις. Τη στιγμή αυτή το Συμβούλιο αγνοεί απολύτως το Κοινοβούλιο στην κοινή θέση του. Το Συμβούλιο αγνόησε απολύτως τις αποστάσεις που πήρε το Κοινοβούλιο από τη νομοθετική ρύθμιση λεπτομερειών.
Η έκθεση δεν αφορά μόνο κάποια λεωφορεία. Αφορά τον τρόπο με τον οποίο νομοθετεί η ΕΕ. Δεν έχω βέβαια αντιρρήσεις στο να φροντίσουμε ώστε τα άτομα με ειδικές ανάγκες να μπορούν να ανεβαίνουν στα ευρωπαϊκά λεωφορεία. Με τη μέθοδο που ακολουθείται έχω αντιρρήσεις. Θεωρώ απολύτως παράλογο να καθόμαστε εμείς οι πολιτικοί και να λαμβάνουμε αποφάσεις για το πόσα χιλιοστά θα είναι οι χειρολαβές και οι σχάρες στα λεωφορεία. Στην πατρίδα μου η ΕΕ γίνεται συχνά περίγελος καθώς επιδιώκει να ρυθμίσει την παραμικρή λεπτομέρεια. Πολύ σωστά οι πολίτες αμφισβητούν μία ΕΕ συχνά δυσκίνητη και με πάθος να ρυθμίζει τα πάντα. Τίθεται εν αμφιβόλω η αξιοπιστία των βουλευτών, εφόσον λαμβάνουμε αποφάσεις για ζητήματα τα οποία αγνοούμε. Ένα παράδειγμα βλέπουμε στο παράρτημα 5 της κοινής θέσης του Συμβουλίου. Δεν ντρέπομαι να ομολογήσω ότι δεν κατανοώ το μαθηματικό τύπο με τον οποίο θα πρέπει να υπολογίζεται η ισχύς με την οποία θα κλείνουν οι μηχανικά κινούμενες θύρες.
Δεν θέλω να συμβάλω στο να γίνουμε εμείς και η ΕΕ περίγελος. Παρά το γεγονός ότι δεν είχα συμμετάσχει στην πρώτη ανάγνωση το 1988, θα ήθελα να θυμίσω στο Σώμα ότι είχε τότε ψηφίσει με ψήφους 485 έναντι 1 τις γενικές κατευθυντήριες γραμμές και όχι τη ρύθμιση λεπτομερειών. Γιατί να αλλάξει σήμερα το Κοινοβούλιο; Το ζήτημα αυτό ήταν σημαντικό στη Σουηδία κατά την προεκλογική εκστρατεία του 1999 για το κόμμα μου, τους Moderater. Οι ψηφοφόροι με εξέλεξαν δίνοντάς μου εντολή να αγωνιστώ κατά ενός κράτους που θέλει να χώνει τη μύτη του παντού. Γι' αυτό δεν μπορώ να υπερψηφίσω την κοινή θέση του Συμβουλίου. Καλώ και ολόκληρο το Σώμα να υπερψηφίσει την τροπολογία 9 του συναδέλφου Lehne η οποία απορρίπτει την κοινή θέση του Συμβουλίου.

Liikanen
. (FR) Κύριε Πρόεδρε, θα ήθελα καταρχάς να απευθύνω τις ευχαριστίες μου προς τον εισηγητή κ. Miller, όπως και στην Επιτροπή Νομικών Θεμάτων και Εσωτερικής Αγοράς, που συνέβαλαν με το έργο τους στην ικανοποιητική έκβαση αυτού του φακέλου. Όπως θα θυμάστε χωρίς αμφιβολία, αυτή η πρόταση οδηγίας για την κατασκευή λεωφορείων και πούλμαν προκάλεσε, κατά την πρώτη ανάγνωση, μακρές και δύσκολες συζητήσεις. Το εν λόγω σχέδιο συζητείται εδώ και τρία χρόνια. Από τότε, κύλησε πολύ νερό στο αυλάκι. Διαφαίνεται συναίνεση μεταξύ Συμβουλίου, Κοινοβουλίου και Επιτροπής. Πέραν των θεσμικών οργάνων, αρχίζει να επικρατεί συναίνεση και μεταξύ των διαφόρων ενδιαφερομένων μερών, των κατασκευαστών λεωφορείων και πούλμαν, των φορέων εκμετάλλευσης των δημόσιων μεταφορών και των ενώσεων των χρηστών, στις οποίες συμπεριλαμβάνονται οι ενώσεις που εκπροσωπούν τα άτομα περιορισμένης κινητικότητας. Γι' αυτό, εκτιμούμε το έργο του εισηγητή, ο οποίος κατάφερε να κάνει μια σύνθεση των διαφόρων, ενίοτε αποκλινόντων μεταξύ τους, συμφερόντων. Έτσι, θα είναι δυνατό να εγκριθεί γρήγορα η πρόταση, γεγονός που θα οδηγήσει στην αύξηση της ασφάλειας των λεωφορείων και των επιβατών τους.
Οι οκτώ τροπολογίες που προτείνει η Επιτροπή Νομικών Θεμάτων και Εσωτερικής Αγοράς μπορούν να γίνουν δεκτές από την Επιτροπή, είτε εξολοκλήρου είτε επί της αρχής.
Οι τροπολογίες 1, 7 και 8 είναι αποδεκτές ως έχουν. Οι τροπολογίες 2, 3 και 5, οι οποίες αφορούν την επιτρεπόμενη κλίση του διαδρόμου των λεωφορείων είναι αποδεκτές επί της αρχής, αλλά θα μπορούσαν ίσως να επανεξεταστούν από πλευράς διατύπωσης. Η τροπολογία 4, που δίνει έναν κατάλογο των ατόμων περιορισμένης κινητικότητας, θα αμφισβητηθεί μάλλον από τα κράτη μέλη, διότι ενέχει τον κίνδυνο της παράλειψης ορισμένων κατηγοριών χρηστών. Δεν θα ήταν καλύτερα να εμμείνουμε στον γενικό ορισμό, που, ακριβώς επειδή είναι γενικός, είναι και πιο εξαντλητικός; Τέλος, η τροπολογία 6, που αποσκοπεί στην τροποποίηση του σχήματος της αναπηρικής πολυθρόνας, είναι αποδεκτή επί της αρχής, αλλά όχι με τη μορφή που προτείνεται στην έκθεση. Θα ήταν προτιμότερη η αναφορά σε ένα πρότυπο ISO ή σε μια πλάγια όψη, όπως πρότεινε ο εισηγητής στην τροπολογία 10, αλλά έχοντας υπόψη ότι ο όγκος και η μάζα της αναπηρικής πολυθρόνας, μαζί με το καθιστό άτομο, θα πρέπει να παραμένουν συμβατά με τα φυσικά χαρακτηριστικά των σημείων προσπέλασης.
Αντίθετα, η Επιτροπή δεν επιθυμεί να επαναληφθεί η συζήτηση που είχαμε κατά την πρώτη ανάγνωση σχετικά με την κανονιστική προσέγγιση για τα αυτοκίνητα. Συνεπώς, δεν συμφωνούμε με την ιδέα να αμφισβητηθεί η σκοπιμότητα μιας οδηγίας, αναφέρομαι στην τροπολογία 9. Συνοψίζοντας, η Επιτροπή μπορεί να δεχθεί τις τροπολογίες 2, 3, 4, 5, 6 και 10 επί της αρχής, και να δεχθεί τις τροπολογίες 1, 7 και 8.
Θέλω να απαντήσω στον κ. Harbour επ' αυτού του θέματος αρχής. Από τη Λισαβόνα και εξής, όταν συζητούμε νέες προτάσεις, πρέπει να σκεπτόμαστε εναλλακτικές λύσεις. Για παράδειγμα, συζητούμε τώρα για τις ειδικές ανάγκες. Έχω κάνει πολλές συζητήσεις σχετικά με τις προδιαγραφές σχεδιασμού για τα άτομα με ειδικές ανάγκες στην κοινωνία της πληροφορίας, προκειμένου να βρεθούν τρόποι έτσι όλα τα μέσα της κοινωνίας της πληροφορίας να είναι διαθέσιμα για τα άτομα με διάφορες μορφές ειδικών αναγκών. Θα πρέπει να προσπαθούμε να αναλύουμε κατά πόσον μια οδηγία νέας προσέγγισης μπορεί να χρησιμοποιηθεί έναντι οδηγιών παλαιάς προσέγγισης. Πρέπει να εξετάζουμε τι είδους κανονιστικές μεταρρυθμίσεις μπορούμε να έχουμε, που θα εξυπηρετούν ευκολότερα αυτόν το στόχο.
Δεν επιθυμώ να γίνει τώρα αυτή η συζήτηση, διότι την έχουμε προγραμματίσει για τη μελλοντική πρόταση. Με βάση την πρόοδο που έχουμε σημειώσει στο συγκεκριμένο θέμα, η Επιτροπή σκοπεύει να δεχθεί την πρόταση όπως σας την παρουσίασα.

Πρόεδρος
Σας ευχαριστώ, κύριε Επίτροπε.
Η συζήτηση έληξε.
Η ψηφοφορία θα διεξαχθεί αύριο, στις 12.00.

Κοινοτικά μέτρα ενθάρρυνσης της απασχόλησης
Πρόεδρος
Η ημερήσια διάταξη προβλέπει τη συζήτηση της έκθεσης (A5-0018/2001) της κ. Jensen, εξ ονόματος της Επιτροπής Απασχόλησης και Κοινωνικών Υποθέσεων, σχετικά με την πρόταση απόφασης του Ευρωπαϊκού Κοινοβουλίου και του Συμβουλίου περί μέτρων ενθάρρυνσης στον τομέα της απασχόλησης (COM(2000) 459 - C5-0384/2000 - 2000/0195(COD)).

Jensen
Κύριε Πρόεδρε, προτού ξεκινήσω θα ήθελα να ευχαριστήσω τους σκιώδεις εισηγητές των άλλων κομμάτων για την καλή συνεργασία που είχαμε σε αυτή την έκθεση. Θεωρώ ότι είναι καλό να βλέπουμε ότι μπορούμε να πετύχουμε μια ευρεία πλειοψηφία για μια πρόταση που επεκτείνει προηγούμενες αποφάσεις του Κοινοβουλίου. Με την ανά χείρας πρόταση, θέτουμε το πλαίσιο για την πολιτική απασχόλησης της ΕΕ για τα επόμενα πέντε έτη. Η πολιτική απασχόλησης εδράζεται φυσικά σε αυτό που αποκαλούμε ανοιχτή μέθοδο συντονισμού, η οποία κατά την πρόσφατη Σύνοδο Κορυφής της Λισαβόνας υπογραμμίστηκε ως μια μέθοδος η οποία μπορεί να χρησιμοποιηθεί σε πολλούς άλλους τομείς πολιτικής. Η ανοιχτή μέθοδος συντονισμού σημαίνει ότι τα κράτη μπορούν να χρησιμοποιήσουν διαφορετικούς δρόμους για να πετύχουν έναν κοινό στόχο. Ο κοινός μας στόχος στην προκειμένη περίπτωση είναι η μείωση της ανεργίας και η αύξηση της απασχόλησης. Υπάρχουν κατευθυντήριες γραμμές για την πολιτική των κρατών. Τα κράτη μέλη πρέπει να υποβάλουν έκθεση για το τι αναλαμβάνουν να κάνουν προκειμένου να καταστήσουν τους ανέργους έτοιμους να αντιμετωπίσουν τις προκλήσεις της αγοράς εργασίας. Πρέπει να μεριμνήσουν για την ενθάρρυνση των νέων ελεύθερων επαγγελματιών, πρέπει να μεριμνήσουν για την προώθηση της ευελιξίας στην αγορά εργασίας και τα κράτη πρέπει να εργαστούν για την προώθηση μιας καλύτερης αλληλεπίδρασης μεταξύ εργασιακής και οικογενειακής ζωής.
Η έκθεση που θα υποβάλλουν τα κράτη κάθε χρόνο δημιουργεί την αφετηρία για την ετήσια έκθεση της Επιτροπής για την απασχόληση στην ΕΕ, η οποία μαζί με τις αναλύσεις και τις στατιστικές της Επιτροπής για την ανάπτυξη δημιουργούν τη βάση για τις συστάσεις του Συμβουλίου προς το κάθε κράτος. Η διαδικασία είναι ανοιχτή. Υπάρχει ελεύθερη επιλογή πολιτικής, ενώ εάν ένα κράτος κινείται σε έντονα διαφορετική κατεύθυνση από αυτή που του έχει συσταθεί μπορεί να δεχτεί κριτική αλλά τίποτα περισσότερο. Με άλλα λόγια, μήπως το σύστημα είναι υπερβολικά μη δεσμευτικό; Ένα σωρό εκθέσεις, συνεδριάσεις, σύνοδοι και λόγια αλλά καμία εξασφάλιση ότι θα επιτευχθούν οι στόχοι. Πράγματι, αν το δούμε επιφανειακά φαίνεται κάπως μη δεσμευτικό, αλλά αυτή η πολιτική, σύμφωνα με την οποία τα κράτη μετρούν τις προσπάθειες τα μεν των δε και ανταλλάσσουν εμπειρίες, benchmarking και best practices, όπως αποκαλούνται σε σύγχρονη γλώσσα, σημαίνει ότι υπάρχει μεγαλύτερη προβολή στον λαό ποια κράτη τα καταφέρνουν καλύτερα και ποια κράτη τα πάνε λιγότερο καλά. Η ανοιχτή μέθοδος συντονισμού σε μεγάλο βαθμό θα λειτουργήσει επειδή θα αποτελέσει θέμα δημοσίων συζητήσεων και εθνικών συζητήσεων για την πολιτική απασχόλησης. Στα κράτη όπου η ανεργία των νέων είναι υψηλή, ο λαός θα αναρωτηθεί: Πώς μπορεί οι πολιτικοί μας να μην πετυχαίνουν τα ίδια καλά αποτελέσματα όπως άλλα κράτη; Υπάρχει κάτι που μπορούμε να μάθουμε από τις προσπάθειες άλλων κρατών; Η διαφάνεια, όταν εννοείται ως δημοσιοποίηση, είναι στην πραγματικότητα ένα πολύ σημαντικό εργαλείο αυτής της διαδικασίας.
Επιθυμούμε λοιπόν μεγαλύτερη επικέντρωση στην ενημέρωση του κοινού και στη συμμετοχή των εταίρων της αγοράς εργασίας, των τοπικών και περιφερειακών αρχών σε πολύ μεγαλύτερο βαθμό απ' ό,τι ήταν ο στόχος της πρότασης της Επιτροπής. Το άρθρο 129 προβλέπει τη δυνατότητα για τη θέσπιση πιλοτικών προγραμμάτων. Επιθυμούμε την ανταλλαγή πληροφοριών ως προς το πώς θα μπορέσει να συμμετάσχει στη διαδικασία ο κόσμος σε τοπικό επίπεδο. Αυτό θα μπορούσε να ήταν ένα πιλοτικό πρόγραμμα. Δεν πρόκειται να έχουμε καινούργια προγράμματα που αντιγράφουν τα όσα ξέρουμε από το πλαίσιο του Ταμείου Κοινωνικής Συνοχής. Πρόκειται για τη διαμόρφωση αναλύσεων, γνώσεων και πληροφοριών για μεθόδους συμμετοχής στην πολιτική απασχόλησης σε τοπικό και περιφερειακό επίπεδο. Η Επιτροπή με την ανακοίνωσή της για τον ρόλο των τοπικών και περιφερειακών αρχών έχει ήδη εγκαινιάσει μια τέτοια εργασία. Από την πλευρά του Κοινοβουλίου δε, με τον προϋπολογισμό αυτού του έτους θεσπίσαμε μια νέα θέση του προϋπολογισμού για προπαρασκευαστικές δράσεις για τοπική συμμετοχή στην πολιτική απασχόλησης. Χάρη στο γεγονός ότι με την παρούσα πρόταση συμπεριλαμβάνουμε τη συμμετοχή των τοπικών και περιφερειακών αρχών και τον ρόλο τους στην πολιτική απασχόλησης, εξασφαλίζουμε ότι θα υπάρχει νομική βάση για τη συγκεκριμένη προσπάθεια.
Όταν λοιπόν ζητούμε από την Επιτροπή να κάνει περισσότερη δουλειά από αυτή που καθορίζει η πρόταση της ίδιας της Επιτροπής, πρέπει οι πιστώσεις φυσικά να είναι αντίστοιχες. Η έκθεσή μου προτείνει συνεπώς μια αύξηση των πιστώσεων σε 65 εκατ. ευρώ σε σύγκριση με τα 55 εκατ. ευρώ της πρότασης της Επιτροπής. Με λίγα λόγια, η ανοιχτή μέθοδος συντονισμού πρέπει να είναι ανοιχτή με διττή σημασία. Πρέπει να είναι ανοιχτή με την έννοια ότι τα κράτη διατηρούν την ελευθερία να καθορίζουν τη δική τους πολιτική. Πρέπει να υπάρχουν περισσότεροι δρόμοι για να πετύχουμε τον ίδιο στόχο. Πρέπει ωστόσο να είναι επίσης ανοιχτή με την έννοια ότι θα συμμετάσχει το ευρύ κοινό πολύ περισσότερο από όσο σήμερα. Η πολιτική απασχόλησης, η διαδικασία του Λουξεμβούργου είναι καλές, αλλά γιατί πρέπει να είναι τόσο κρυφές;

Rόbig
Κύριε Πρόεδρε, αξιότιμοι κυρίες και κύριοι, σήμερα ο Πρόεδρος Πρόντι μας ενημέρωσε ότι κατά το περασμένο έτος δημιουργήθηκαν ένα εκατομμύριο περισσότερες θέσεις εργασίας στην Ευρώπη, εκ των οποίων τα δύο τρίτα αφορούν γυναίκες. Διαπιστώνουμε λοιπόν ότι τα προγράμματα απασχόλησης και η αντιπαράθεση με αυτό το θέμα μπορούν να φέρουν άκρως θετικά αποτελέσματα. Πιστεύω ότι και η μέθοδος την οποία επέλεξε η Επιτροπή είναι η ορθή, δηλαδή οι βέλτιστες πρακτικές και η συγκριτική αξιολόγηση των επιδόσεων (benchmarking), κι έτσι μπορεί η Ευρώπη, με την κοινωνία της γνώσης, να έχει την καλύτερη προσφορά σε όλο τον κόσμο.
Επίσης, η Επιτροπή ήταν πολύ φειδωλή στη χρήση των χρημάτων αυτών. Οι πληρωμές ανέρχονται σε μόνο 50% των δεσμεύσεων. Αρα, με σχετικά λίγα κονδύλια επετεύχθησαν πολλά, κι αυτό είναι αξιέπαινο. Ίσως στο μέλλον να καταστεί δυνατή και η εξοικονόμηση περισσότερων πόρων και από τις διοικητικές δαπάνες. Εδώ υπάρχουν ασφαλώς δυνατότητες. Από την άλλη θα πρέπει το πρόγραμμα αυτό να βελτιωθεί στο μέλλον και να διευρυνθεί. Η αρμόδια επιτροπή έκανε εν προκειμένω προτάσεις, και το Ευρωπαϊκό Κοινοβούλιο θα ήταν υπερήφανο, αν συνεχίζονταν οι θετικές εξελίξεις του προσεχούς έτους. Όπως και στην περίπτωση της τεχνολογίας των πληροφοριών, της κοινωνίας των πληροφοριών, δεν θα μπορέσουμε ως το 2004 να καλύψουμε περί το ένα εκατομμύριο θέσεις εργασίας, διότι δεν διαθέτουμε την απαραίτητη κατάρτιση. Η ενασχόληση με αυτούς τους τομείς ή και τη βιοτεχνολογία, όπου με τη βοήθεια της έρευνας θα μπορούσαμε να λύσουμε τα προβλήματα της ΣΕΒ, αποτελεί κατ' εμέ μία ωραία πρόκληση για νέες, ενδιαφέρουσες και καλές θέσεις εργασίας.

Avilιs Perea
Κύριε Πρόεδρε, κυρία Επίτροπε, θεμελιώδης στόχος της πρότασης της Επιτροπής είναι να ενθαρρύνει την συνεργασία μεταξύ των κρατών μελών όσον αφορά την ανάλυση, την έρευνα και την παρακολούθηση της πολιτικής για την απασχόληση καθορίζοντας τις βέλτιστες πρακτικές και προωθώντας την ανταλλαγή και την μεταφορά πληροφοριών και εμπειριών.
Έτσι λοιπόν, ξεκινώντας από την ανάγκη να υποστηριχθεί και να αναπτυχθεί η ευρωπαϊκή στρατηγική για την απασχόληση, η Επιτροπή προτείνει σειρά μέτρων που περιλαμβάνουν δραστηριότητες σε θέματα ανάλυσης, έρευνας και συνεργασίας μεταξύ των κρατών μελών στο πλαίσιο της απασχόλησης και θα συμβάλουν, σε μεγάλο βαθμό, να επιτευχθεί ο νέος στρατηγικός στόχος που τέθηκε στη Λισαβόνα, δηλαδή, να μετατραπεί η Ευρώπη σε μια οικονομία που θα βασίζεται στη γνώση, που θα είναι πιο η ανταγωνιστική και δυναμική στον κόσμο, με περισσότερες και καλύτερες θέσεις εργασίας και μεγαλύτερη κοινωνική συνοχή.
Επομένως, υποστηρίζουμε ανεπιφύλακτα την πρόταση της Επιτροπής, παρότι θεωρώ ότι μπορεί να βελτιωθεί σε ορισμένες πτυχές της, οι οποίες σε γενικές γραμμές είναι οι ακόλουθες: Καταρχήν, και όσον αφορά τα προβλεπόμενα κοινοτικά μέτρα, ένα από αυτά είναι η υποστήριξη μίας πιο στρατηγικής προσέγγισης της πολιτικής για την απασχόληση στην Ένωση, μέσω της ανάλυσης και της αξιολόγησης των παραγόντων που ερμηνεύουν τις τάσεις της απασχόλησης, το γενικό πολιτικό πλαίσιο κλπ. Στο σημείο αυτό η πρόταση της Επιτροπής δεν προβλέπει ότι η ανάλυση και η αξιολόγηση θα πραγματοποιηθούν εξειδικευμένα για τους άντρες ή τις γυναίκες, κάτι που θεωρώ απαραίτητο, αν λάβουμε υπόψη ότι η ανεργία στην Ευρώπη αφορά, κατά το μεγαλύτερο μέρος της, τις γυναίκες. Δεν είναι υπερβολικό να υποστηριχθεί ότι, αν δεν λάβουμε υπόψη την ανεργία των γυναικών, σε πολλές περιφέρειες της Ένωσης θα προέκυπταν ακόμη και καταστάσεις πλήρους απασχόλησης.
Υπό την έννοια αυτή, και δεδομένου ότι τα μέτρα ενθάρρυνσης της απασχόλησης πρέπει να αποτελούν ένα από τα αποτελεσματικά μέσα για την ανάπτυξη της ισότητας των ευκαιριών, πρέπει να ληφθεί υπόψη η αναγκαιότητα για την απασχόληση των γυναικών. Πρέπει να εξεταστεί, επομένως, ποιες μελέτες πρέπει να εκπονηθούν για να υπάρχει μία καλύτερη προσφορά βρεφονηπιακών σταθμών και κατ' οίκον παροχή κοινωνικής βοήθειας. Υπό την έννοια αυτή είναι ανάγκη να εξασφαλισθεί επαρκής προσφορά ποιοτικών υπηρεσιών κυρίως όσον αφορά επίσης τα οικογενειακά βάρη, τα οποία στην πλειοψηφία των περιπτώσεων τα επωμίζονται οι γυναίκες.
Πρέπει να ενθαρρυνθεί, επομένως, η ενσωμάτωση της γυναίκας στην αγορά εργασίας και η συνέχιση της επαγγελματικής δραστηριότητας με μια ισότιμη κατανομή οικογενειακών ευθυνών μεταξύ αντρών και γυναικών. Πρέπει να λαμβάνεται υπόψη η επανένταξη των γυναικών και, δίχως καμιά αμφιβολία, η εξειδίκευση των μελετών ανά φύλο θα συνέβαλε στην κατανόηση των προβλημάτων που αυτή παρουσιάζει.

Fatuzzo
Κύριε Πρόεδρε, απόψε επιστρέψαμε στο Ευρωπαϊκό Κοινοβούλιο, στις 23.40, για να μιλήσουμε για ένα έγγραφο σχετικό με το κοινοτικό σχέδιο ενθάρρυνσης της απασχόλησης, ένα έγγραφο πραγματικά σημαντικό, που ασφαλώς δικαιολογεί, όχι μόνο την παρουσία τη δική μας, αλλά και της Επιτρόπου Διαμαντοπούλου, που επιδεικνύει έτσι ορισμένη ευαισθησία απέναντι στα προβλήματα της απασχόλησης.
Μεταξύ των άλλων, καθώς μένει ακόμα ένα τέταρτο της ώρας μέχρι τις 14 Φεβρουαρίου, του Αγίου Βαλεντίνου, επωφελούμαι της ευκαιρίας για να ευχηθώ σε όλους τους ερωτευμένους: ελπίζω να υπάρχουν και τέτοιοι σ' αυτό το άγριο, σκληρό και άκαρδο Κοινοβούλιο!
Σε σχέση με το εξεταζόμενο έγγραφο, υπέβαλα μία τροπολογία, εξ ονόματος της Ομάδας του Ευρωπαϊκού Λαϊκού Κόμματος, για να ζητήσω να ενταχθεί στο πεδίο εφαρμογής της οδηγίας η προοπτική έρευνα των πολιτικών εξελίξεων σχετικά με ορισμένες κατηγορίες ατόμων, όπως οι ηλικιωμένοι, τα άτομα με ειδικές ανάγκες και άλλες ευάλωτες ομάδες.
Αυτό το πρόγραμμα, κύριε Πρόεδρε, χορηγεί 55 εκατομμύρια ευρώ, για πέντε χρόνια, προπαντός για στατιστικές και την προετοιμασία της τεκμηρίωσης για τη στρατηγική της απασχόλησης· πρόκειται ως επί το πλείστον για ενισχύσεις προς τα κράτη μέλη για να πραγματοποιήσουν τις εν λόγω στατιστικές. Ένα μικρό μέρος του ποσού, το οποίο ελπίζω να αυξηθεί, αφορά τα πειραματικά σχέδια για τον εντοπισμό νέων μορφών απασχόλησης και εργασίας. Ανάμεσά τους, κατά τη γνώμη μου, συγκαταλέγεται ασφαλώς - όπως υπογράμμισε η Επίτροπος Διαμαντοπούλου στην πρώτη παρουσίασή της - η νέα δραστηριότητα της φροντίδας των ηλικιωμένων και των ατόμων με ειδικές ανάγκες, που είναι όλο και πιο πολυάριθμοι, από νέους εργαζόμενους που μπορούν να βρουν απασχόληση σ' αυτόν τον τομέα, διευκολύνοντας ταυτόχρονα τη ζωή των ηλικιωμένων.
Είχα υποβάλει αυτή την τροπολογία ήδη στην επιτροπή, κύριε Πρόεδρε, αλλά το αριστερό τμήμα του Κοινοβουλίου, δηλαδή οι σοσιαλιστές, δυστυχώς την καταψήφισε. Την υποβάλω εκ νέου στην Ολομέλεια, ελπίζοντας ότι αυτή τη φορά η αίτηση θα ενταχθεί στο πεδίο εφαρμογής και αυτή η δραστηριότητα θα γίνει δεκτή από το τμήμα που δηλώνει πάντα ευαισθησία απέναντι στα προβλήματα των ηλικιωμένων και των ατόμων με ειδικές ανάγκες, που είναι το αριστερό τμήμα, και ότι το κεντρώο τμήμα της κ. Jensen θα θελήσει επίσης να ψηφίσει υπέρ αυτής της τροποποίησης.
Αύριο το πρωί θα ζητήσω ονομαστική ψήφο για αυτήν την τροποποίηση, αν και είμαι βέβαιος ότι κανονικά δεν θα χρειαστεί και ότι θα υπερψηφιστεί ομόφωνα. Εύχομαι πραγματικά να ασχοληθεί η Ευρώπη επιτέλους και με τους ηλικιωμένους και τα άτομα με ειδικές ανάγκες στο πεδίο της απασχόλησης.

Thorning-Schmidt
Κύριε Πρόεδρε, καταρχάς θα ήθελα να πω στον προηγούμενο ομιλητή, τον κ. Fatuzzo, ότι λυπάμαι που η Ομάδα του Κόμματος των Ευρωπαίων Σοσιαλιστών δεν μπορεί να υποστηρίξει την τροπολογία του, η οποία πολύ απλά δεν ταιριάζει στη συγκεκριμένη κατάσταση. Ας επιστρέψουμε όμως στην έκθεση. Πρώτα από όλα, θα ήθελα να συγχαρώ την εισηγήτρια. Υπάρχουν πολλοί λόγοι να τη συγχαρώ, διότι είναι η πρώτη έκθεση της κ. Jensen και πραγματικά έκανε πολύ καλή δουλειά. Η έκθεση, όπως γνωρίζουμε όλοι μας, ψηφίστηκε με πολύ μεγάλη πλειοψηφία στην επιτροπή. Αυτό μας χαροποιεί, διότι πρόκειται για ένα πολύ σημαντικό έργο. Η απόφαση αυτή θα εξασφαλίσει ότι η πολιτική απασχόλησης για την οποία μιλάμε τόσο πολύ δεν είναι μόνο ωραία λόγια αλλά ότι τελικά τα ωραία λόγια θα γίνουν πράξη και θα αποκτήσουν ισχύ. Δεν πρέπει να υπάρχει η παραμικρή αμφιβολία ότι τα μέλη της Ομάδας του Κόμματος των Ευρωπαίων Σοσιαλιστών στηρίζουν την ανοιχτή μέθοδο συντονισμού, όταν η ανοιχτή μέθοδος συντονισμού είναι το αποτελεσματικότερο μέσο για την επίτευξη των επιθυμητών στόχων.
Η πολιτική απασχόλησης είναι τόσο σημαντική διότι είναι μια δοκιμασία - ένα test drive - της ανοιχτής μεθόδου συντονισμού, και έχει τεράστια σημασία να δείξουμε ότι η εν λόγω μέθοδος λαμβάνεται στα σοβαρά και επιτυγχάνει τα επιθυμητά αποτελέσματα. Η πολιτική απασχόλησης πρέπει πολύ απλά να αποτελέσει πρότυπο για πολλούς άλλους τομείς, όπου θα θέλαμε και εκεί να χρησιμοποιήσουμε τη μέθοδο ανοιχτού συντονισμού, πολλούς τομείς οι οποίοι ήδη αποτελούν τμήμα του φιλόδοξου σχεδίου που ψηφίστηκε στη Λισαβόνα πέρυσι την Ανοιξη. Θέλουμε δε καλώς εχόντων των πραγμάτων να επιβεβαιωθεί στις επόμενες εβδομάδες ότι η ανοιχτή μέθοδος συντονισμού μπορεί να χρησιμοποιηθεί όταν οι αρχηγοί κρατών και κυβερνήσεων λάβουν σοβαρά τον εξάψαλμο της Επιτροπής και επιτέλους δώσουν ώθηση στις πολλές εκκρεμείς πρωτοβουλίες για την παρακολούθηση της Συνόδου Κορυφής της Λισαβόνας. Τα μέτρα ενθάρρυνσης πρέπει να στηρίξουν την πολιτική απασχόλησης και συνεπώς τα μέτρα αυτά είναι σημαντικά. Ως εκ τούτου, χαίρομαι ιδιαίτερα που στις επιτροπές καταφέραμε να συμφωνήσουμε όσον αφορά κάποιες τροπολογίες και βελτιώσεις επί της πρότασης της Επιτροπής.
Οι τροπολογίες αυτές αφορούν πέντε διαφορετικά σημεία. Πρώτον, πρέπει να υπάρχει πληροφόρηση για την πολιτική απασχόλησης. Δεύτερον, πρέπει να συμμετέχουν οι εταίροι της αγοράς εργασίας και οι σχετικές τοπικές και περιφερειακές αρχές. Τρίτον, πρέπει να εστιαστούμε στις ίσες ευκαιρίες για άντρες και γυναίκες, και επ' αυτού θα ήθελα να ευχαριστήσω την Επιτροπή για τα Δικαιώματα της Γυναίκας και τις Ίσες Ευκαιρίες. Τέταρτον, πρέπει να ξεκινήσει μια αξιολόγηση και αναθεώρηση της ανοιχτής μεθόδου συντονισμού, ενώ πέμπτον, πρέπει το πρόγραμμα να διευρυνθεί ώστε να συμπεριλαμβάνει και πιλοτικά προγράμματα. Με άλλα λόγια, οι τροπολογίες αφορούν μια πολύ περιεκτική τροποποίηση των μέτρων ενθάρρυνσης, τα οποία πάντως ήταν αρκετά καλά ήδη ευθύς εξαρχής. Ως εκ τούτου, διευρύναμε την περιοχή εφαρμογής τους και ελπίζω επίσης ότι με αυτό τον τρόπο θα συμβάλουμε όλοι από κοινού στην προσπάθεια αύξησης των οικονομικών μέσων που υπάρχουν για την υλοποίηση των παραπάνω, ώστε το Κοινοβούλιο αν μη τι άλλο να μην κατηγορηθεί ότι προσφέρει μόνο ωραία λόγια και δεν τα στηρίζει με πραγματική δράση. Ελπίζω ότι η Επιτροπή και το Συμβούλιο είναι έτοιμα να επιδείξουν την ίδια διαπραγματευτική ισχύ, όπως προσπαθήσαμε και εμείς εδώ ως Κοινοβούλιο.

Della Vedova
Κύριε Πρόεδρε, κυρία Επίτροπε, παίρνω τον λόγο εξ ονόματος των ιταλών ριζοσπαστών. Πιστεύω ότι αυτό το έγγραφο, παρά το καλό έργο που επιτέλεσε η συνάδελφος Jensen, δεν έχει μεγάλη εμβέλεια. Γνωρίζω ότι υπάρχει πράγματι ανάγκη να κάνουμε ό,τι ζητούν η Επιτροπή, μέσω της πρότασής της, και οι ίδιες οι Συνθήκες, δηλαδή να φθάσουμε επειγόντως στη θεμελίωση των βέλτιστων πρακτικών, στην προαγωγή καινοτόμων διαδικασιών και προσεγγίσεων και στην αξιολόγηση των κεκτημένων εμπειριών.
Δεν πιστεύω, όμως, ότι για να το κάνουμε αυτό υπάρχει ακόμη ανάγκη, στη σημερινή Ευρώπη, να επενδύσουμε 55 εκατομμύρια ευρώ μέσα σε λίγα χρόνια για να αυξήσουμε τις λεπτομέρειες της ανάλυσης, για να καταβάλουμε προσπάθειες σύνδεσης μεταξύ των εμπειριών των χωρών, για να προωθήσουμε τη συνεργασία - που δεν καταλαβαίνω καλά τι σημαίνει στο πεδίο της απασχόλησης - από πλευράς των μεμονωμένων χωρών.
Πιστεύουμε αλήθεια ότι για να κάνουμε συγκριτική αξιολόγηση, σήμερα, πρέπει να προσθέσουμε και άλλες μελέτες στις μελέτες, να μοιράσουμε σε χίλιες μεριές, λιγότερο ή περισσότερο πελατειακές - λίγο στα συνδικάτα, λίγο στις διάφορες επιχειρηματικές ενώσεις, λίγο στις μη κυβερνητικές οργανώσεις - βροχή τα ευρώ για να κάνουν νέες μελέτες που θα καταλήξουν μες στη σκόνη να πιάνουν χώρο στις βιβλιοθήκες; Εγώ δεν πιστεύω, κύριε Πρόεδρε, ότι υπάρχει ανάγκη για κάτι τέτοιο. Ίσως να υπάρχει ανάγκη να συντονίσουμε τη στατιστική αναπαράσταση ή να ενισχύσουμε και να καταστήσουμε πιο ενδεδειγμένες τις μεθόδους σύγκρισης της Eurostat - αυτό ναι - αλλά δεν πιστεύω ότι είναι ανάγκη να ξοδέψουμε χρήματα για περαιτέρω μελέτες και αναλύσεις, αντί για πληροφορίες, σε πειραματικά σχέδια που καταλήγουν και θα καταλήγουν να δημιουργούν τεχνητά θέσεις εργασίας που επιδοτούνται από τα ευρωπαϊκά, κρατικά ή τοπικά, δημόσια ταμεία, αλλά είναι καταδικασμένες να μην έχουν μετά κανένα πρακτικό αποτέλεσμα. Μας παίρνει χρόνο, πετάμε στάχτη στα μάτια των ευρωπαίων ανέργων, αλλά δεν γίνονται εκείνες οι μεταρρυθμίσεις που είναι πραγματικά χρήσιμες και που γνωρίζουμε ήδη ποιες είναι.
Έγινε λόγος σε τούτη την Αίθουσα, πριν από λίγα λεπτά, για μειονεκτούσες κατηγορίες από άποψη απασχόλησης. Στη χώρα μου, την Ιταλία, χάρη σε ορισμένες μεταρρυθμίσεις - εντελώς μετριοπαθείς, που πολεμήθηκαν από τα συνδικάτα - ελευθέρωσης της αγοράς εργασίας, τη χρονιά που μας πέρασε δημιουργήθηκαν εκατοντάδες χιλιάδες θέσεις εργασίας, οι οποίες χορηγήθηκαν ως επί το πλείστον στις μειονεκτικές περιοχές του Νότου, στις γυναίκες και στους νέους, αλλά με διαρθρωτικά μέτρα που είναι πραγματικά χρήσιμα και όχι - λυπάμαι - χάρη σε νέες και δαπανηρότατες μελέτες.

Gorostiaga Atxalandabaso
Κύριε Πρόεδρε, διαφωνώ με τον προηγούμενο ομιλητή, επομένως θέλω καταρχάς να συγχαρώ την εισηγήτρια κ. Jensen, γι' αυτήν την άρτια έκθεση. Πράγματι, υπάρχουν πολλά στοιχεία που μπορούμε να υποστηρίξουμε σ' αυτήν την έκθεση, και ιδιαίτερα την έμφαση που δίδεται στην προτεινόμενη μεικτή προσέγγιση, σε κοινοτικό και σε τοπικό επίπεδο, για την πολιτική απασχόλησης. Στην Επιτροπή για τα Δικαιώματα της Γυναίκας και τις Ίσες Ευκαιρίες, τονίζουμε ότι η ανάλυση και η αξιολόγηση αυτής της δράσης στον τομέα της απασχόλησης πρέπει να γίνεται με βάση το φύλο, δεδομένου ότι οι γυναίκες φέρουν το κύριο βάρος της ανεργίας στην Ευρώπη.
Κυρία Επίτροπε, οι στόχοι της Λισαβόνας για την αύξηση των ποσοστών της γυναικείας απασχόλησης, με στόχο το 60% για το 2010, μπορούν ήδη να θεωρούνται υπερβολικά φιλόδοξοι. Στο Βασίλειο της Ισπανίας, όπου τα ποσοστά της γυναικείας απασχόλησης είναι μάλλον τα χαμηλότερα στην Ευρωπαϊκή Ένωση, μετά βίας ανέρχονται στο 30% του ενεργού πληθυσμού. Γι' αυτόν το λόγο, η Επιτροπή για τα Δικαιώματα της Γυναίκας ζήτησε να γίνει μια ανάλυση των αιτίων αυτού του τρομακτικού χάσματος: μειωμένο ωράριο εργασίας, εγκυμοσύνη, γονική άδεια, οικιακές ευθύνες, κτλ. Ως εκ τούτου, εμείς, το Euskal Herritarok, ζητούμε απ' όλα τα μέλη αυτού του Σώματος να υποστηρίξουν το σύνολο των τροπολογιών που προτείνει η Επιτροπή για τα Δικαιώματα της Γυναίκας, καθώς φυσικά και την ίδια την έκθεση της κ. Jensen.

Mann, Thomas
Κύριε Πρόεδρε, μετά τη χαμένη ευκαιρία της Συνόδου της Νίκαιας, καλό είναι να υπενθυμίζουμε ένα γεγονός που προσέδωσε μεγάλη δυναμική στην ΕΕ: τη σύνοδο του Λουξεμβούργου για την απασχόληση. Εκεί κατέστη δυνατό να πεισθούν τα κράτη μέλη να αναλάβουν με αποφασιστικότητα περισσότερες πρωτοβουλίες για την απασχολησιμότητα και την προσαρμοστικότητα, για το επιχειρησιακό πνεύμα και την ισότητα ευκαιριών. Έκτοτε τα πρότυπα μέτρα των κρατών μελών αποτελούν ένα κεντρικό στοιχείο της ευρωπαϊκής πολιτικής για την απασχόληση. Πρέπει πολύ προσεκτικά να ελεγχθεί και να αξιολογηθεί το σύνολο των επιτευγμάτων τους: επάνοδος στον επαγγελματικό βίο, δραστηριότητες για μεγαλύτερη ισότητα ευκαιριών, αλλαγή της νοοτροπίας αποκλεισμού, στοχοθετημένη σύσταση ενός ευνοϊκού περιβάλλοντος για τη δημιουργία μικρών και μεσαίων επιχειρήσεων. Μήπως ισχύει, τελικά, το ρητό μας ότι προκύπτει ευρωπαϊκή υπεραξία όταν εξασφαλίζεται δικτύωση των δράσεων των κρατών μελών με κοινοτικές πρωτοβουλίες και με κοινοτικά προγράμματα για μόρφωση, κατάρτιση και μετεκπαίδευση;
Θέλουμε να ενισχυθεί η συμμετοχή των τοπικών και περιφερειακών φορέων σε πιλοτικά προγράμματα και ως εκ τούτου ζητούμε την αποθεματοποίηση των προτεινόμενων από την Επιτροπή κονδυλίων. Για μένα προτεραιότητα έχει η βελτίωση της συμβατότητας της πολιτικής απασχόλησης με την οικονομική πολιτική. Σε τελευταία ανάλυση, είναι οι δύο όψεις του ίδιου νομίσματος. Ας επιδείξουμε επιτέλους την παρρησία να κάνουμε περισσότερα απ' όσα μας επιτρέπουν οι δυνατότητές μας, και όχι ν' ακούγεται η φωνή μας μόνο για τον προσδιορισμό των κατευθυντηρίων γραμμών για την απασχόληση, γιατί αυτό δεν αρκεί! Πρέπει ως Ευρωπαϊκό Κοινοβούλιο να συνεργαστούμε με συνέπεια στην Εβδομάδα Για Την Απασχόληση το Νοέμβριο στις Βρυξέλλες και εδώ, στο Στρασβούργο, πρέπει επιτέλους να βρούμε το χρόνο να συζητήσουμε για μία ολόκληρη ημέρα τη δημιουργία θέσεων εργασίας για το μέλλον και για την εφαρμογή των εθνικών προγραμμάτων δράσεως, αφήνοντας ανοικτό το πεδίο για την παρουσίαση των επιτευγμάτων των κοινωνικών εταίρων και της εμπειρίας των πληγέντων από την ανεργία καθώς και των υποστηριζομένων από μέτρα δημιουργίας θέσεων εργασίας εργοδοτών. Έτσι, κύριε Πρόεδρε, θα συμβάλουμε στην αποτελεσματικότητα της εκστρατείας για την ευρωπαϊκή στρατηγική για την απασχόληση.

Myller
Κύριε Πρόεδρε, η θέση απασχόλησης, η εργασία αποτελεί το σημαντικότερο μέσο για την πρόληψη του κοινωνικού αποκλεισμού. Η Ευρωπαϊκή Ένωση έχει λίγες δυνατότητες να παρέμβει άμεσα στην απασχόληση. Η αποκαλούμενη διαδικασία του Λουξεμβούργου, με την ετήσια έκθεση της για την απασχόληση και μέσω των βέλτιστων πρακτικών και της μεταφοράς του παραδείγματός της, είναι μια εξαιρετικά καλή προσπάθεια για την ενίσχυση της συνεργασίας μεταξύ των κρατών μελών και της αποτελεσματικότητας, καθώς και της διαφάνειας των δράσεων.
Ένα μεγάλο βήμα μπροστά θα είναι η επόμενη διαδικασία του Λουξεμβούργου, στην οποία θα δώσουμε έμφαση στη νέα τεχνολογία και θα επιχειρήσουμε με αυτή να οδηγήσουμε την Ευρώπη στον δρόμο της ανάπτυξης. Οι δράσεις για την ενίσχυση της απασχόλησης θα πρέπει να εστιασθούν στους τομείς που αποδίδουν μεγαλύτερη προστιθέμενη αξία, δηλαδή στην εκπαίδευση, στην έρευνα και στην εφαρμογή της νέας τεχνολογίας ως μέσου ανάπτυξης και, ιδιαίτερα, ως μέσου αειφόρου ανάπτυξης. Θα επιτύχουμε την ισότητα των ευκαιριών μέσω της μέριμνας για δημόσιες κοινωνικές υπηρεσίες που καθιστούν δυνατή την απερίσπαστη συμμετοχή και των γυναικών στην αγορά εργασίας.

Bastos
Κύριε Πρόεδρε, καταρχάς θα ήθελα να συγχαρώ την εισηγήτρια, κ. Anne Jensen, για την εξαιρετική και επίκαιρη έκθεσή της. Ένας από τους στόχους της Ένωσης είναι η προώθηση ενός υψηλού επιπέδου απασχόλησης. Έτσι, στο πλαίσιο της διαδικασίας του Λουξεμβούργου, τα κράτη μέλη έχουν ήδη αρχίσει να συνεργάζονται σε θέματα πολιτικής για την απασχόληση, δεδομένου ότι είναι εντέλει αρμόδια για την επιλογή των συγκεκριμένων μέτρων για την εκτέλεσή της· εξάλλου δεν θα μπορούσε να ήταν και διαφορετικά. Πιο πρόσφατα, το Ευρωπαϊκό Συμβούλιο της Λισαβόνας όρισε ως στρατηγικό στόχο της Ένωσης τη μετατροπή της στον δυναμικότερο και πιο ανταγωνιστικό οικονομικό χώρο του πλανήτη, βασιζόμενο στη γνώση και ικανό να εγγυηθεί μια αειφόρο οικονομική ανάπτυξη που θα δημιουργήσει περισσότερες και καλύτερες θέσεις εργασίας και μεγαλύτερη κοινωνική συνοχή.
Η συγκεκριμένη έκθεση αποσκοπεί στο να συμβάλλει στην αντιμετώπιση αυτής της νέας πρόκλησης που εμφανίστηκε στη Λισαβόνα, επιφέροντας την ισότητα των ευκαιριών μεταξύ ανδρών και γυναικών στην απασχόληση, που αποτελεί σημαντικό πυλώνα της ευρωπαϊκής στρατηγικής απασχόλησης. Προτείνεται η ενίσχυση της συνεργασίας μεταξύ των κρατών μελών στην ανάλυση, έρευνα και παρακολούθηση της πολιτικής της αγοράς εργασίας, στο πλαίσιο μιας οικονομίας βασιζόμενης στη γνώση, που υποδεικνύει τις βέλτιστες πρακτικές, προωθώντας τις ανταλλαγές και μεταφορές εμπειρίας παράλληλα με μια ενεργή πολιτική ενημέρωσης, ούτως ώστε ο ευρωπαίος πολίτης να μαθαίνει εύκολα ποιοι είναι οι στρατηγικοί στόχοι στον τομέα της απασχόλησης. Επιβάλλεται να εξασφαλιστεί η συμμετοχή των κοινωνικών εταίρων και των υπολοίπων τοπικών και περιφερειακών φορέων σε αυτήν την προσπάθεια, που θα πρέπει να αποτελεί προσπάθεια όλων. Από την άλλη είναι εξίσου απαραίτητη μια αξιολόγηση της ύπαρξης υποδομών που διευκολύνουν την πρόσβαση ανδρών και γυναικών στην εργασία και την παραμονή τους σε αυτήν, όπως είναι οι βρεφονηπιακοί σταθμοί και η κοινωνική βοήθεια στο σπίτι, όπως αναφέρεται στη γνωμοδότηση της Επιτροπής για τα Δικαιώματα της Γυναίκας.
Το Ευρωπαϊκό Κοινοβούλιο αποτελεί ήδη στο πλαίσιο της διαδικασίας της διαβούλευσης ένα σημαντικό παράγοντα στον καθορισμό των ετήσιων κατευθυντήριων γραμμών για την απασχόληση. Τώρα το σημαντικό είναι να συμμετάσχει επίσης στην ποσοτική και ποιοτική ανάλυση των σφαιρικών επιπτώσεων της ευρωπαϊκής στρατηγικής για την απασχόληση. Θα πρέπει να γίνει μια τελευταία αναφορά στη χορήγηση πόρων στις προτεραιότητες της ενθάρρυνσης της απασχόλησης. Η χρήση δημοσίων οικονομικών πόρων θα πρέπει να είναι πάντα ισορροπημένη και άκρως αυστηρή. Έτσι μια αυξανόμενη πίστωση εντός του προϋπολογισμού σε αυτόν τον τομέα θεωρείται θετική και απαραίτητη. Θα πρέπει επίσης να τονιστεί ότι η χορήγηση πόρων θα πρέπει να αφορά πραγματικές και συγκεκριμένες ανάγκες και να λαμβάνεται υπόψη η εκτέλεση κάθε θέσης του προϋπολογισμού.

Crowley
Κύριε Πρόεδρε, θα ήθελα και εγώ, όπως οι συνάδελφοί μου, να ευχαριστήσω την κ. Jensen και να την συγχαρώ για την έκθεσή της.
Στον περιορισμένο χρόνο που διαθέτουμε, εφόσον ορισμένοι ομιλητές αναφέρθηκαν ήδη σε έναν αριθμό μειονεκτούντων ομάδων ή ομάδων που δεν τα καταφέρνουν τόσο καλά στους τομείς της απασχόλησης, είναι σημαντικό να εξετάσουμε ορισμένες πτυχές, εκ των οποίων οι τρεις πιο σημαντικές είναι οι εξής: ισότητα ευκαιριών, ισότητα πρόσβασης και ισότητα κατάρτισης. Ισότητα ευκαιριών πρέπει να σημαίνει ότι όλες οι θέσεις εργασίας, όλες οι διαθέσιμες υπηρεσίες, είναι ανοικτές σε όλους, με τρόπο ισότιμο. Ισότητα πρόσβασης σημαίνει ότι δεν θα πρέπει να υπάρχουν φυσικά εμπόδια στα άτομα που επιδιώκουν πρόσβαση στις δυνατότητες κατάρτισης ή απασχόλησης που υπάρχουν. Ισότητα εκπαίδευσης σημαίνει ότι τα άτομα πρέπει να διαθέτουν τις δεξιότητες που απαιτούνται για τις θέσεις εργασίας που θα είναι διαθέσιμες.
Από τον καιρό που υπήρχαν βιομηχανικοί τομείς μεγάλης εκβιομηχάνισης και έντασης απασχόλησης, περάσαμε σε άλλα μικρότερα δίκτυα, σε μικρότερη συνεργασία. Χρειάζεται να δώσουμε μεγαλύτερη έμφαση στην παροχή δεξιοτήτων και κατάρτισης στους νέους, στους μεσήλικες, στους ηλικιωμένους, και στα άτομα που ζουν στις αστικές περιοχές και στην ύπαιθρο, προκειμένου να διασφαλίσουμε ότι έχουν ίση πρόσβαση σ' αυτή την κατάρτιση και τις νέες θέσεις εργασίας.
Τα εθνικά προγράμματα δράσης για την απασχόληση, στα πλαίσια της διαδικασίας του Λουξεμβούργου, μας είναι πολύ χρήσιμα για να διασφαλισθεί ότι χρησιμοποιούμε την πειθώ και την απειλή κυρώσεων με τα κράτη μέλη. Μπορούμε να παρέχουμε περισσότερους πόρους όταν προσφέρουν καλές θέσεις απασχόλησης και επιτυγχάνουν τους στόχους τους, και να τους παίρνουμε πίσω όταν δεν το επιτυγχάνουν.

Bushill-Matthews
Κύριε Πρόεδρε, επειδή πέρασαν τα μεσάνυχτα, σας εύχομαι, κύριε Πρόεδρε, και σε σας κυρία Επίτροπε, χρόνια πολλά για την Ημέρα του Αγίου Βαλεντίνου!
Πρόκειται για μια πολύ καλή έκθεση. Το λέγω χωρίς έκπληξη, εφόσον προέρχεται από την κ. Jensen, οπότε φυσικά και είναι μια καλή έκθεση. Ωστόσο, η έκθεση ήταν λίγο καλύτερη προτού τη "βελτιώσει" η Επιτροπή Απασχόλησης και Κοινωνικών Υποθέσεων. Ορισμένες από τις τροπολογίες που εγκρίθηκαν, δεν βελτίωσαν το έγγραφο. Αναφέρομαι μόνο σε δύο πτυχές.
Η πρώτη πτυχή - ρισκάροντας τη ζωή μου - αφορά ορισμένες από τις τροπολογίες της Επιτροπής για τα Δικαιώματα της Γυναίκας και τις Ίσες Ευκαιρίες. Υποστηρίζω σθεναρά τα δικαιώματα των γυναικών. Υποστηρίζω σθεναρά τα δικαιώματα των νέων ατόμων, των ηλικιωμένων ατόμων, των ατόμων με ειδικές ανάγκες και πολλών άλλων μειονοτήτων. Αλλά μόνο οι γυναίκες έχουν τη δική τους επιτροπή να τις εκπροσωπεί. Ορισμένες φορές, ίσως, η φωνή τους πνίγει τις φωνές κάποιων άλλων ομάδων, κατά την κρίση μου.
Αναφέρω ως παράδειγμα το άρθρο 3.1(1) όπου το αρχικό κείμενο έλεγε "στο μέγιστο δυνατό βαθμό, η ανάλυση θα γίνεται με βάση το φύλο" . Συμφωνώ μ' αυτό. Θα πρέπει να γίνεται με βάση το φύλο στο μέγιστο δυνατό βαθμό. Όμως η Επιτροπή των Γυναικών αφαίρεσε τις λέξεις "στο μέγιστο δυνατό βαθμό" . Προφανώς το "μέγιστο δυνατό" δεν είναι αρκετά μέγιστο. Πιστεύω ότι ήταν μια χαρά όπως ήταν. Το αναφέρω ως παράδειγμα, αλλά εξακολουθώ να υποστηρίζω τα δικαιώματα των γυναικών. Φορώ αδιάβροχο κουστούμι για προστασία από τις τομάτες σε περίπτωση που σκεπτόσαστε να κάνετε κάτι.
Το δεύτερο σημείο αφορά τον προϋπολογισμό. Πιστεύω ότι η Επιτροπή Προϋπολογισμών έκανε μια αναφορά για αύξηση του προϋπολογισμού από 50 σε 55 εκατομμύρια ευρώ, αλλά με την προϋπόθεση ότι θα πρέπει να είναι ανάλογη προς την εφαρμογή. Ο προϋπολογισμός του προηγούμενου έτους ήταν 50 εκατομμύρια ευρώ. Μόνο τα δύο τρίτα εξ αυτών δαπανήθηκαν: το 25% αναλώθηκε σε διοικητικές δαπάνες. Η μετάβαση από τα 55 στα 65 εκατομμύρια ευρώ - σύμφωνα με την τελευταία τροπολογία - είναι κατά τη γνώμη μου δυσανάλογη. Είναι ένας αντικατοπτρισμός του ενθουσιασμού της επιτροπής για το συγκεκριμένο σχέδιο. Ορισμένες φορές, για να καταδειχθεί η σημασία ενός σχεδίου, είθισται να προσφέρονται σ' αυτό περισσότερα χρήματα. Θα ήθελα να ελπίζω ότι, όλο και περισσότερο, θα καταλαβαίνουν οι συνάδελφοι ότι τα χρήματα δεν είναι μόνο αντικατοπτρισμός της σημασίας, και ότι είναι δυνατό να υπερψηφίσει κανείς μια έκθεση με σθεναρό τρόπο χωρίς να αυξήσει τα χρηματικά ποσά. Φοβούμαι ότι μάλλον θα χρειαστεί θα περιμένω πολύ για να το δω αυτό. Δεδομένης της προχωρημένης ηλικίας μου, ίσως οι απόγονοί μου δουν πρώτοι αυτήν την προσέγγιση.

Διαμαντοπούλου
. (ΕΝ) Θα ήθελα να ευχαριστήσω και να συγχαρώ την κ. Jensen για την έκθεσή της. Εκτιμώ ιδιαίτερα το γεγονός ότι οι περισσότεροι βουλευτές του Κοινοβουλίου αναφέρθηκαν στα συμπεράσματα της Λισαβόνας. Αυτή είναι και η δική μας βασική φιλοδοξία σ' αυτήν την πρόταση. Θέλουμε να χρησιμοποιήσουμε αυτήν την πρόταση, η οποία βασίζεται στο άρθρο 129 της Συνθήκης, για να υποστηρίξουμε, να εμβαθύνουμε και να αναπτύξουμε τη στρατηγική απασχόλησης και, μέσω αυτού, να επιτύχουμε το στόχο της Λισαβόνας για πλήρη απασχόληση.
Πριν ξεκινήσω την ομιλία μου και την αναφορά μου στις τροπολογίες, θα ήθελα να απαντήσω στον κ. Bushill-Matthews. Θέλω να του πω ότι οι γυναίκες δεν είναι μια ομάδα, δεν είναι μια μειονότητα, δεν είναι μια κατηγορία. Είναι το 51% του πληθυσμού. Οι γυναίκες περιλαμβάνουν πολλές ομάδες. Είναι ένα οριζόντιο πρόβλημα, γι' αυτό μην συγχέετε τις άλλες ομάδες με τις γυναίκες. Αυτός είναι ο λόγος για τον οποίο οι γυναίκες έχουν τη δική τους επιτροπή.
Έχουμε εργαστεί πολύ καλά από κοινού και μπορώ να δεχθώ τις περισσότερες από τις τροπολογίες που προτείνετε. Σε ορισμένες περιπτώσεις, θα ήθελα να δεχθώ το πνεύμα της πρότασής σας, αλλά με κάποια επαναδιατύπωση προκειμένου να διατηρηθεί η συνοχή του κειμένου.
Όσον αφορά την πρώτη τροπολογία, συμφωνώ, με μια ελαφρά αλλαγή της διατύπωσης, ότι θα πρέπει να τονίσουμε περισσότερο τα ισχυρά σημεία της ευρωπαϊκής στρατηγικής για την απασχόληση. Αναλόγως, δέχομαι επί της ουσίας την τροπολογία αρ. 2, η οποία δίνει έμφαση στη σημασία του ρόλου που διαδραματίζει το Κοινοβούλιο στην ευρωπαϊκή στρατηγική για την απασχόληση. Σχετικά με την τροπολογία αρ. 3 επί του άρθρου 2, μπορώ να την αποδεχθώ επί της ουσίας. Συνεπώς θα προτείνω μια διατύπωση που λαμβάνει υπόψη και τα δύο τμήματα της τροπολογίας: "στην ανάλυση και στην προαγωγή μεθόδων συνεργασίας με τους κοινωνικούς εταίρους και τις ενδιαφερόμενες τοπικές και περιφερειακές αρχές, και στην εφαρμογή μιας ενεργού πολιτικής πληροφόρησης" .
Ένας αριθμός τροπολογιών σχετίζονται με το άρθρο 3, το οποίο ασχολείται με τις δραστηριότητες που θα διεξάγονται σ' αυτό το πρόγραμμα. Επιτρέψατέ μου να αναφερθώ ειδικά στην τροπολογία αρ. 4 επί του άρθρου 3(1). Για την τροπολογία αρ. 5, δέχομαι, επί της ουσίας, την ανάγκη αξιολόγησης των τρόπων συμμετοχής όλων των ομάδων συμφερόντων που μπορούν να συνεισφέρουν, στην εφαρμογή των εθνικών προγραμμάτων δράσης.
Μπορώ, ομοίως, να δεχθώ το αίτημα της τροπολογίας αρ. 6 για μια ποιοτική και ποσοτική αξιολόγηση των επιπτώσεων της ευρωπαϊκής στρατηγικής απασχόλησης και για μια ανάλυση της σχέσης μεταξύ αυτής και των γενικότερων οικονομικών και άλλων πολιτικών. Ωστόσο, δεν εντάσσεται στο πεδίο εφαρμογής αυτού του προγράμματος η συναγωγή συμπερασμάτων για τη δυνατότητα μεταφοράς της προσέγγισης και της μεθόδου της στρατηγικής απασχόλησης σε άλλους τομείς πολιτικής. Συμφωνώ ιδιαίτερα ότι πρέπει να ενδυναμώσουμε τη διαδικασία του Λουξεμβούργου. Την έχουμε ήδη επεκτείνει σε άλλες πολιτικές, για παράδειγμα στην πολιτική κατά του αποκλεισμού, αλλά δεν μπορούμε να τη χρησιμοποιήσουμε εδώ. Επομένως, δεν μπορώ να δεχθώ το τελευταίο τμήμα της τροπολογίας αρ. 6.
Συνεπής προς την πολιτική μου προσέγγιση σε άλλες νομοθετικές προτάσεις που έχω υποβάλει, υποστηρίζω το επιχείρημα της στήριξης των προσπαθειών των κρατών μελών σε θέματα ίσων ευκαιριών για τους άνδρες και τις γυναίκες. Ένας αριθμός τροπολογιών έχει προταθεί για τις διάφορες παραγράφους του άρθρου 3 σχετικά με τις ίσες ευκαιρίες. Το επικροτώ αυτό, αλλά προκειμένου να μην υπάρχει επικάλυψη και υπερβολικές λεπτομέρειες για τα συγκεκριμένα σχέδια που θα υποστηριχθούν, προτείνω μια νέα προσθήκη στο άρθρο 3(2), έτσι ώστε να λαμβάνονται σαφέστερα υπόψη οι αμοιβαίοι μας στόχοι σ' αυτά τα πλαίσια. Αυτό θα καλύψει όλα τα θέματα που τίθενται στις τροπολογίες αρ. 7, 8 και 9, όπως ανάλυση και παρακολούθηση, κατάρτιση δεικτών, γονική άδεια, εργασία με μειωμένο ωράριο και δημοσίευση εκθέσεων.
Για παρόμοιους λόγους, δεν μπορώ να δεχθώ την τροπολογία αρ. 18 και θα απαντήσω στον κ. Fatuzzo ότι η ανάλυση των δραστηριοτήτων απασχόλησης που σχετίζονται με τη γήρανση του πληθυσμού καλύπτεται ήδη στο άρθρο 3(1). Αλλα ειδικά προβλήματα αφορούν τις πολιτικές δραστηριότητες που έχουν σχέση με τις ομάδες των ηλικιωμένων, των ατόμων με ειδικές ανάγκες και των ευάλωτων ομάδων.
Η τροπολογία αρ. 4 αφορά επίσης τις ίσες ευκαιρίες. Το άρθρο 3 της απόφασης αναφέρει ότι η ανάλυση που θα διεξάγεται στο εν λόγω πρόγραμμα, θα γίνεται στο μέγιστο δυνατό βαθμό με βάση το φύλο. Ενώ συμφωνώ πλήρως με την ανάγκη, και τη σημασία, της ανάλυσης με βάση το φύλο, είμαι υποχρεωμένη να αναγνωρίσω ότι υπάρχουν προβλήματα με τα δεδομένα και τις στατιστικές υπηρεσίες σε πολλά κράτη μέλη.
Εργαζόμαστε ενεργά με την Eurostat και τα κράτη μέλη, και αυτή είναι μια από τις βασικές μας συστάσεις για τη στρατηγική απασχόλησης στην κοινή έκθεση απασχόλησης για πολλά κράτη μέλη, αλλά πρέπει να παραδεχθούμε ότι αντιμετωπίζουμε μεγάλα προβλήματα με πολλά κράτη μέλη όσον αφορά τα δεδομένα. Λυπούμαι λοιπόν, αλλά δεν μπορώ να δεχθώ αυτήν την τροπολογία.
Η τροπολογία αρ. 10 για ένα νέο άρθρο 3 είναι αρκετά περίπλοκη. Μπορώ να συμφωνήσω με την πρόταση να προστεθεί στο υπάρχον κείμενο η έμφαση στη διάσταση της τοπικής απασχόλησης στην ευρωπαϊκή στρατηγική για την απασχόληση. Δεν μπορώ, ωστόσο, να δεχθώ τη δέσμευση μέρους των πιστώσεων για συγκεκριμένες δραστηριότητες που σχετίζονται με την τοπική ανάπτυξη, εφόσον αυτοί θα καλύπτονται από τους γενικούς στόχους του προγράμματος. Ομοίως, δεν μπορώ να δεχθώ την τροπολογία σύμφωνα με την οποία αυτό το πρόγραμμα θα πρέπει να χρησιμοποιείται για τοπικά σχέδια απασχόλησης, εφόσον αυτό καλύπτεται από τα άλλα προγράμματα, όπως το πρόγραμμα EQUAL και τα προγράμματα που προβλέπονται στο άρθρο 6 του κανονισμού των ευρωπαϊκών διαρθρωτικών ταμείων και του ταμείου συνοχής. Επομένως, μπορώ να δεχθώ μόνο την τροπολογία αρ. 10 εν μέρει.
Δέχομαι επί της ουσίας τις προτεινόμενες τροπολογίες αρ. 11 και 12 για το άρθρο 4, σχετικά με τη σημασία της διάδοσης των αποτελεσμάτων της ευρωπαϊκής στρατηγικής για την απασχόληση. Συμμερίζομαι την ανησυχία σας να διασφαλισθεί η συνεκτικότητα και η συμπληρωματικότητα μεταξύ των δραστηριοτήτων που καλύπτει η εν λόγω απόφαση και αυτών που περιλαμβάνονται σε άλλα κοινοτικά προγράμματα όπως ορίζει η τροπολογία αρ. 13. Συνεπώς, μπορώ να δεχθώ το πνεύμα των σχετικών τροπολογιών για το σκοπό αυτό.
Σχετικά με το πρώτο τμήμα της τροπολογίας αρ. 14, φαίνεται να υπάρχει κάποια παρεξήγηση. Η αναφορά στη συνεργασία με την Επιτροπή Απασχόλησης γίνεται στο άρθρο 8. Κατά συνέπεια, η τροπολογία που αποσκοπεί να αναφέρεται σ' αυτήν και το άρθρο 7 είναι περιττή. Σχετικά με το δεύτερο τμήμα της τροπολογίας αρ. 14 που αναφέρεται στην εκπροσώπηση των γυναικών σ' αυτές τις επιτροπές, η Επιτροπή έχει ήδη επιτύχει μια ισορροπία μεταξύ των δύο φύλων στις επιτροπές και έχουμε το στόχο της συμμετοχής ενός ποσοστού τουλάχιστον 40% από το κάθε φύλο σε όλες τις επιτροπές και τις ομάδες εμπειρογνωμόνων. Αυτός ο ειδικός στόχος που αφορά τις επιτροπές και τις ομάδες εμπειρογνωμόνων, αναφέρεται ξεκάθαρα στην απόφαση της Επιτροπής της 19ης Ιουνίου 2000. Αποτελεί μέρος μιας ευρύτερης προσπάθειας να αυξηθεί ο αριθμός των γυναικών που συμμετέχουν στη διαδικασία λήψης αποφάσεων στα οικονομικά ζητήματα και στην πολιτική. Ωστόσο, η συμπερίληψη μιας ειδικής διάταξης για την εκπροσώπηση σ' έναν αριθμό επιτροπών που έχουν σχέση με την απασχόληση, υπερβαίνει το πεδίο της εν λόγω απόφασης. Το Κοινοβούλιο θα μπορούσε να διαδραματίσει ένα σημαντικό ρόλο για τον ορισμό ανδρών και γυναικών σ' αυτές τις επιτροπές.
Συνεπώς, δεν μπορώ να δεχθώ την τροπολογία αρ. 14. Η τροπολογία αρ. 15 σχετικά με τη δημιουργία συνδέσμων με την αρμόδια ειδική επιτροπή του Ευρωπαϊκού Κοινοβουλίου πρέπει να απορριφθεί για θεσμικούς λόγους.
Σε ό,τι αφορά τον προϋπολογισμό, έχει προταθεί ο προϋπολογισμός των 55 εκατομμυρίων ευρώ για την εφαρμογή αυτής της απόφασης, και έχουν υπολογισθεί προσεκτικά οι απαραίτητοι ανθρώπινοι πόροι προκειμένου η Επιτροπή να εφαρμόσει αποτελεσματικά την απόφαση. Αντικατοπτρίζει το ποσό που προβλέπεται στο δημοσιονομικό προγραμματισμό της Επιτροπής στο πλαίσιο της κατηγορίας ΙΙΙ "δαπάνες" . Συνεπώς, δεν μπορώ να δεχθώ μια σημαντική αύξηση του προϋπολογισμού, διότι τούτο θα δυσχέραινε την αποτελεσματική εφαρμογή του προγράμματος. Επομένως, δεν μπορώ να δεχθώ τις τροπολογίες αρ. 16 και 17.
Συνοψίζοντας, μπορώ να δεχθώ επί της αρχής τις τροπολογίες αρ. 1, 2, 3, 5, 7, 8, 9, 11, 12 και 13. Μπορώ επίσης να δεχθώ τμήματα των τροπολογιών 6 και 10. Για τους λόγους που ήδη σας ανέφερα, πρέπει να απορρίψω τις τροπολογίες αρ. 4, 14, 15, 16, 17 και 18.
Θα ήθελα να ευχαριστήσω την εισηγήτρια κ. Jensen, για τη σημαντική και πολύτιμη συνεισφορά της. Έπρεπε να αναφερθώ λεπτομερώς στις τροπολογίες, γι' αυτό χρειάστηκε να μιλήσω τόση πολύ ώρα.

Πρόεδρος
Σας ευχαριστώ, κυρία Επίτροπε.
Η συζήτηση έληξε.
Η ψηφοφορία θα διεξαχθεί αύριο, στις 12.00.
(Η συνεδρίαση λήγει στις 00.20)

